(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΟΑ΄

Σάββατο, 16 Δεκεμβρίου 2023

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Ανακοινώνεται ότι τη συνεδρίαση παρακολουθούν μαθητές από το 1ο Δημοτικό Σχολείο Κόνιτσας, το 3ο Δημοτικό Σχολείο Κόνιτσας, το 5ο Δημοτικό Σχολείο Αλικαρνασσού, είκοσι εννέα μέλη του Συλλόγου Πτυχιούχων Μηχανικών Τεχνολογικού Τομέα ανώτατης εκπαίδευσης δημοσίων υπαλλήλων από την Εύβοια, μαθητές από το 2ο δημοτικό σχολείο Αριδαίας Πέλλας, το 15ο Δημοτικό Σχολείο Ρεθύμνου, το Γυμνάσιο Πάργας, το 2ο Γενικό Λύκειο Πρέβεζας και από το 9ο Δημοτικό Σχολείο Κατερίνης, σελ.
2. Επί διαδικαστικού θέματος, σελ.

Β. ΝΟΜΟΘΕΤΙΚΗ ΕΡΓΑΣΙΑ
Συνέχιση της συζήτησης του σχεδίου νόμου του Υπουργείου Εθνικής Οικονομίας και Οικονομικών: «Κύρωση του Κρατικού Προϋπολογισμού οικονομικού έτους 2024», σελ.

ΠΡΟΕΔΡΕΥΟΝΤΕΣ

ΒΙΛΙΑΡΔΟΣ Β., σελ.

ΓΕΡΟΒΑΣΙΛΗ Ο., σελ.

ΓΕΩΡΓΑΝΤΑΣ Γ., σελ.

ΚΩΝΣΤΑΝΤΙΝΟΠΟΥΛΟΣ Ο., σελ.

ΛΑΜΠΡΟΥΛΗΣ Γ., σελ.

ΠΛΑΚΙΩΤΑΚΗΣ Ι., σελ.

ΟΜΙΛΗΤΕΣ

Α. Επί διαδικαστικού θέματος:
 ΓΕΡΟΒΑΣΙΛΗ Ό. , σελ.
 ΓΕΩΡΓΑΝΤΑΣ Γ. , σελ.
 ΓΚΙΟΥΛΕΚΑΣ Κ. , σελ.
 ΔΟΥΡΟΥ Ε. , σελ.
 ΚΑΤΡΙΝΗΣ Μ. , σελ.
 ΚΩΝΣΤΑΝΤΙΝΟΠΟΥΛΟΣ Ο. , σελ.
 ΛΑΜΠΡΟΥΛΗΣ Γ. , σελ.
 ΠΛΑΚΙΩΤΑΚΗΣ Ι. , σελ.
 ΠΛΕΥΡΗΣ Α. , σελ.
 ΣΚΕΡΤΣΟΣ Χ. , σελ.
 ΤΣΑΚΑΛΩΤΟΣ Ε. , σελ.
 ΧΗΤΑΣ Κ. , σελ.

Β. Επί του σχεδίου νόμου του Υπουργείου Εθνικής Οικονομίας και Οικονομικών:
 ΑΓΑΠΗΔΑΚΗ Ε. , σελ.
 ΑΜΠΑΤΙΕΛΟΣ Ν. , σελ.
 ΑΠΟΣΤΟΛΑΚΗΣ Ε. , σελ.
 ΑΥΓΕΝΑΚΗΣ Ε. , σελ.
 ΑΥΓΕΡΙΝΟΠΟΥΛΟΥ Δ. , σελ.
 ΒΕΛΟΠΟΥΛΟΣ Κ. , σελ.
 ΒΟΡΙΔΗΣ Μ. , σελ.
 ΒΡΕΤΤΑΚΟΣ Γ. , σελ.
 ΓΕΡΑΠΕΤΡΙΤΗΣ Γ. , σελ.
 ΓΙΟΓΙΑΚΑΣ Β. , σελ.
 ΓΚΙΟΥΛΕΚΑΣ Κ. , σελ.
 ΓΚΟΛΙΔΑΚΗΣ Δ. , σελ.
 ΔΑΓΚΑ Π. , σελ.
 ΔΗΜΗΤΡΙΑΔΗΣ Π. , σελ.
 ΔΟΥΡΟΥ Ε. , σελ.
 ΈΞΑΡΧΟΣ Ν. , σελ.
 ΖΑΧΑΡΑΚΗ Σ. , σελ.
 ΘΕΟΧΑΡΗΣ Θ. , σελ.
 ΚΑΖΑΜΙΑΣ Α. , σελ.
 ΚΑΖΑΝΗ Α. , σελ.
 ΚΑΙΡΙΔΗΣ Δ. , σελ.
 ΚΑΛΑΜΑΤΙΑΝΟΣ Δ. , σελ.
 ΚΑΡΑΓΕΩΡΓΟΠΟΥΛΟΥ Ε. , σελ.
 ΚΑΡΑΘΑΝΑΣΟΠΟΥΛΟΣ Ν. , σελ.
 ΚΑΡΑΜΠΑΤΣΩΛΗ Κ. , σελ.
 ΚΑΣΙΜΑΤΗ Ε. , σελ.
 ΚΑΤΡΙΝΗΣ Μ. , σελ.
 ΚΕΔΙΚΟΓΛΟΥ Σ. , σελ.
 ΚΕΦΑΛΑ Γ. , σελ.
 ΚΙΚΙΛΙΑΣ Β. , σελ.
 ΚΟΚΚΑΛΗΣ Β. , σελ.
 ΚΟΜΝΗΝΑΚΑ Μ. , σελ.
 ΚΥΡΑΝΑΚΗΣ Κ. , σελ.
 ΚΥΡΙΑΚΗΣ Σ. , σελ.
 ΚΩΝΣΤΑΝΤΙΝΙΔΗΣ Ε. , σελ.
 ΚΩΝΣΤΑΝΤΙΝΟΠΟΥΛΟΣ Ο. , σελ.
 ΚΩΝΣΤΑΝΤΟΠΟΥΛΟΥ Ζ. , σελ.
 ΛΑΖΑΡΙΔΗΣ Μ. , σελ.
 ΛΙΒΑΝΟΣ Μ. , σελ.
 ΛΟΒΕΡΔΟΣ Ι. , σελ.
 ΜΑΝΤΖΟΣ Δ. , σελ.
 ΜΕΪΚΟΠΟΥΛΟΣ Α. , σελ.
 ΜΕΤΑΞΑΣ Κ. , σελ.
 ΜΙΧΑΗΛΙΔΗΣ Σ. , σελ.
 ΜΠΑΚΟΓΙΑΝΝΗ Θ. , σελ.
 ΜΠΑΡΑΝ Μ. , σελ.
 ΝΑΤΣΙΟΣ Δ. , σελ.
 ΞΑΝΘΟΠΟΥΛΟΣ Θ. , σελ.
 ΟΙΚΟΝΟΜΟΥ Β. , σελ.
 ΠΑΠΑΘΑΝΑΣΗΣ Ν. , σελ.
 ΠΑΠΑΣ Θ. , σελ.
 ΠΑΠΑΣΤΑΥΡΟΥ Σ. , σελ.
 ΠΑΡΑΣΚΕΥΑΪΔΗΣ Π. , σελ.
 ΠΑΡΑΣΤΑΤΙΔΗΣ Σ. , σελ.
 ΠΑΦΙΛΗΣ Α. , σελ.
 ΠΕΤΡΑΛΙΑΣ Α. , σελ.
 ΠΟΛΑΚΗΣ Π. , σελ.
 ΠΟΥΛΟΥ Π. , σελ.
 ΡΑΠΤΗ Ζ. , σελ.
 ΣΙΜΟΠΟΥΛΟΣ Ε. , σελ.
 ΣΚΕΡΤΣΟΣ Χ. , σελ.
 ΣΠΥΡΙΔΑΚΗ Α. , σελ.
 ΣΤΙΓΚΑΣ Β. , σελ.
 ΣΤΥΛΙΑΝΙΔΗΣ Χ. , σελ.
 ΣΥΝΤΥΧΑΚΗΣ Ε. , σελ.
 ΣΥΡΕΓΓΕΛΑ Μ. , σελ.
 ΣΥΡΙΓΟΣ Ε. , σελ.
 ΤΡΑΓΑΚΗΣ Ι. , σελ.
 ΤΣΑΚΑΛΩΤΟΣ Ε. , σελ.
 ΤΣΙΑΡΑΣ Κ. , σελ.
 ΦΩΤΗΛΑΣ Ι. , σελ.
 ΧΑΤΖΗΒΑΣΙΛΕΙΟΥ Α. , σελ.
 ΧΑΤΖΗΔΑΚΗΣ Δ. , σελ.
 ΧΗΤΑΣ Κ. , σελ.
 ΧΝΑΡΗΣ Ε. , σελ.

Γ. ΠΑΡΕΜΒΑΣΕΙΣ:
 ΠΑΝΑΓΙΩΤΟΠΟΥΛΟΣ Ν. , σελ.
 ΠΛΕΥΡΗΣ Α. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΟΑ΄

Σάββατο 16 Δεκεμβρίου 2023

Αθήνα, σήμερα στις 16 Δεκεμβρίου 2023, ημέρα Σάββατο και ώρα 9.02΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΙΩΑΝΝΗ ΠΛΑΚΙΩΤΑΚΗ**.

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Συνέχιση της συζήτησης του σχεδίου νόμου του Υπουργείου Εθνικής Οικονομίας και Οικονομικών: «Κύρωση του Κρατικού Προϋπολογισμού οικονομικού έτους 2024».

Τον λόγο έχει ο Βουλευτής κ. Θεοφάνης Παπάς.

**ΘΕΟΦΑΝΗΣ (ΦΑΝΗΣ) ΠΑΠΑΣ:** Ευχαριστώ,κύριε Πρόεδρε.

Κύριε Υπουργέ, αγαπητές και αγαπητοί συνάδελφοι Βουλευτές, την Κυριακή, με την ολοκλήρωση της παρούσας συζήτησης, θα προβούμε στην κύρωση του κρατικού προϋπολογισμού του 2024, του πρώτου προϋπολογισμού μετά την ανάκτηση της επενδυτικής βαθμίδας της ελληνικής οικονομίας έπειτα από δεκατρία χρόνια.

Οι διεθνείς οίκοι αξιολόγησης με συνεχείς αναβαθμίσεις επιβραβεύουν τη σταθερή οικονομική πολιτική που εφαρμόζει η Κυβέρνησή μας, αξιολογούν θετικά την πολιτική σταθερότητα και βλέπουν την αναπτυξιακή δυναμική της εθνικής μας οικονομίας. Για τους ίδιους λόγους το τελικό σχέδιο του ελληνικού προϋπολογισμού εγκρίθηκε πριν από λίγες ημέρες χωρίς παρατηρήσεις από την Κομισιόν, η οποία σημειώνει μάλιστα ότι εκπληρώνει απόλυτα τους όρους και τις δημοσιονομικές της κατευθύνσεις. Αναγνωρίζουν, λοιπόν, όλοι σε διεθνές επίπεδο ότι ως χώρα προχωράμε σταθερά, τολμηρά, μπροστά, όπως είχαμε δεσμευτεί άλλωστε προεκλογικά στις Ελληνίδες και τους Έλληνες. Πρόκειται για μια υπόσχεση και ένα επίτευγμα που οφείλεται πρωτίστως στη σκληρή προσπάθεια και στις θυσίες της ελληνικής κοινωνίας.

Σε κάθε περίπτωση ο προϋπολογισμός του 2024 αποτελεί μια νέα αφετηρία προοδευτικής ανόδου του εθνικού μας εισοδήματος με ταυτόχρονη ενίσχυση των εισοδημάτων των μελών της κοινωνίας μας. Προς αυτή την κατεύθυνση βλέπουμε ότι περιλαμβάνει μια σειρά στοχευμένων δημοσιονομικών παρεμβάσεων ύψους 2,5 δισεκατομμυρίων ευρώ. Συγκεκριμένα, στο σκέλος των εσόδων προβλέπονται παρεμβάσεις ύψους 1,1 δισεκατομμυρίου ευρώ, η πλήρης κατάργηση της εισφοράς αλληλεγγύης, η αύξηση του αφορολόγητου ορίου κατά 1.000 ευρώ για τους μισθωτούς, συνταξιούχους και τους αγρότες, η μείωση του ΕΝΦΙΑ κατά 10% για όσους ασφαλίζουν τις κατοικίες για φυσικές καταστροφές.

Από την άλλη μεριά, στο σκέλος των δαπανών προβλέπονται παρεμβάσεις 1,4 δισεκατομμυρίου ευρώ με στοχευμένες παροχές, όπως η άρση παγώματος των τριετιών για τους μισθωτούς, οι αυξήσεις στο μισθολόγιο των δημοσίων υπαλλήλων μετά από δεκατέσσερα χρόνια, η εκ νέου ενίσχυση των συντάξεων κατά περίπου 3%, η κατάργηση της μείωσης 30% για τους απασχολούμενους συνταξιούχους και η αντικατάστασή της με εισφορά 10% επί των πρόσθετων αμοιβών τους, η κατάργηση της συμμετοχής στο κόστος φαρμάκων για τους πρώην δικαιούχους του ΕΚΑΣ, η αύξηση του ελάχιστου εγγυημένου εισοδήματος κατά 8% για περίπου διακόσιες είκοσι πέντε χιλιάδες ευάλωτα νοικοκυριά, η επέκταση του επιδόματος μητρότητας στους ελεύθερους επαγγελματίες και στους αγρότες από τους τέσσερις σε εννέα μήνες, η ετήσια οικονομική ενίσχυση 150 ευρώ σε περίπου διακόσιες χιλιάδες νέους ηλικίας δεκαοκτώ και δεκαεννέα ετών, ο διπλασιασμός του προγράμματος «Σπίτι μου» με επιπλέον 375 εκατομμύρια ευρώ για την αντιμετώπιση του στεγαστικού προβλήματος των νέων.

Υπενθυμίζεται ότι ήδη από το πρώτο εξάμηνο του 2023 υιοθετήθηκαν νέα μέτρα, που απευθύνονται σε περίπου 2,3 εκατομμύρια δικαιούχους, όπως η αναμόρφωση του ειδικού μισθολογίου των γιατρών του ΕΣΥ με μεσοσταθμική αύξηση 10%, η διευθέτηση μισθολογικών αιτημάτων των Ενόπλων Δυνάμεων, η αύξηση του επιδόματος παραμεθορίου και ειδικών συνθηκών εργασίας στα στελέχη των Ενόπλων Δυνάμεων και των Σωμάτων Ασφαλείας, η αναδρομική αύξηση του πτητικού επιδόματος για τους πιλότους και τα πληρώματα των πυροσβεστικών αεροσκαφών, η αύξηση των επιδομάτων αναπηρίας του ΟΠΕΚΑ και του ΕΦΚΑ κατά 8%. Υπενθυμίζεται, τέλος, ότι ήδη από το 2023 αυξήθηκε εκ νέου σημαντικά ο κατώτατος μισθός στα 780 ευρώ.

Ο προϋπολογισμός του 2024 προβλέπει ότι η χώρα μας εισέρχεται σε μια νέα, ακόμα πιο αισιόδοξη, προοπτική, με υπερδιπλάσιο ρυθμό οικονομικής ανάπτυξης από αυτόν της Ευρωζώνης, ο οποίος θα προσεγγίζει το 2,9%, με ονομαστική αύξηση του Ακαθάριστου Εθνικού Προϊόντος στα 234 δισεκατομμύρια ευρώ, με ενίσχυση της απασχόλησης και μείωση της ανεργίας στο χαμηλότερο ποσοστό της δεκαπενταετίας, με διαμόρφωση πρωτογενούς πλεονάσματος στο 2,1% του ΑΕΠ, με αποκλιμάκωση του πληθωρισμού στο 2,6% -ο οποίος ως γνωστόν το 2022 έχει εκτοξευθεί στο 9,3% εξαιτίας της ενεργειακής κρίσης-, με περιορισμό του δημοσίου χρέους στα 152,3% του ΑΕΠ, με πρόβλεψη αύξησης των επενδύσεων, η οποία αναμένεται ότι θα αγγίξει το 15,1%.

Η Ελλάδα αναδεικνύεται πλέον σε έναν αξιόπιστο και ελκυστικό επενδυτικό προορισμό για ακόμα περισσότερες άμεσες ξένες επενδύσεις, με νέες, καλύτερα αμειβόμενες, θέσεις εργασίας.

Πρόσθετοι επενδυτικοί πόροι συνολικού ύψους 12,2 δισεκατομμυρίων ευρώ αναμένεται να εισρεύσουν στην οικονομία μέσω του Προγράμματος Δημοσίων Επενδύσεων και του Ταμείου Ανάκαμψης και Ανθεκτικότητας. Στο πλαίσιο του τρέχοντος ΕΣΠΑ ενισχύονται οι δεκατρείς περιφέρειες της χώρας μας με εξασφαλισμένους πόρους 8,1 δισεκατομμύρια ευρώ, αυξημένους κατά 37%.

Τις επόμενες ημέρες θα ξεκινήσουν τρία προγράμματα για νεοσύστατες επιχειρήσεις. Ένας από τους βασικούς στόχους της Κυβέρνησης είναι η αύξηση και η στήριξη της επιχειρηματικότητας των νέων.

Παράλληλα, το Υπουργείο Αγροτικής Ανάπτυξης και Τροφίμων προχώρησε ήδη στην προδημοσίευση του προγράμματος στήριξης νέων σε ηλικία γεωργών ύψους 590 εκατομμυρίων ευρώ. Γενικότερα, όσον αφορά τον τομέα της γεωργίας και της δασονομίας και της αλιείας ο προϋπολογισμός προβλέπει πιστώσεις 1,1 δισεκατομμυρίου ευρώ. Επίσης, για το έτος 2024 προβλέπονται πόροι ύψους 110 εκατομμυρίων ευρώ για την καταβολή αποζημιώσεων λόγω φυσικών καταστροφών σε αγρότες μέσω του ΕΛΓΑ, ενώ επιπλέον 150 εκατομμύρια ευρώ είχαν μεταφερθεί ήδη στον ΕΛΓΑ εντός του 2023 για προκαταβολές.

Διότι σήμερα συζητάμε για τον προϋπολογισμό του 2024, λίγους μόλις μήνες μετά τις πρωτόγνωρες διαδοχικές φυσικές καταστροφές που έπληξαν τον Αύγουστο και τον Σεπτέμβριο εκτεταμένα τη χώρα. Τα γεγονότα αυτά καταδεικνύουν ότι οι συνέπειες της κλιματικής αλλαγής είναι ήδη εδώ και θα είναι στο εξής μπροστά μας.

Γι’ αυτόν τον σκοπό, ο κρατικός προϋπολογισμός προβλέπει ως βασική προτεραιότητα δημοσιονομικές παρεμβάσεις 600 εκατομμυρίων ευρώ για την ενίσχυση της πολιτικής προστασίας, της κρατικής αρωγής και της πρόληψης.

Αγαπητές και αγαπητοί συνάδελφοι, όπως επισήμανα και στην εισαγωγή της ομιλίας μου, στον προϋπολογισμό του 2024 η κοινωνική πολιτική βρίσκεται στο επίκεντρο. Πέρα από τις εισοδηματικές αυξήσεις και τη μείωση των κοινωνικών ανισοτήτων, επικεντρώνεται επίσης στην ενίσχυση δύο από τους βασικότερους πυλώνες της κοινωνίας μας, την υγεία και την παιδεία.

Οι συνολικές προβλέψεις πιστώσεων για την υγεία ανέρχονται σε 12,8 δισεκατομμύρια ευρώ, αυξημένες κατά 897 εκατομμύρια ευρώ. Αξιοσημείωτη είναι η αύξηση της επιχορήγησης των νοσοκομείων κατά περίπου 20%. Αντίστοιχα, στην παιδεία οι προβλεπόμενες πιστώσεις ανέρχονται σε 7,2 δισεκατομμύρια ευρώ, αυξημένες κατά 421 εκατομμύρια ευρώ σε σχέση με πέρσι.

Με βάση όλα όσα ανέφερα στην ομιλία μου, καταδεικνύεται ότι το θεμελιώδες πλαίσιο στο οποίο κινείται ο προϋπολογισμός είναι ο συγκερασμός μεταξύ οικονομικής ανάπτυξης και κοινωνικής ευαισθησίας και αλληλεγγύης απέναντι στους πολίτες της χώρας μας, οι οποίοι για πολλά χρόνια υπέστησαν θυσίες λόγω των αλλεπάλληλων κρίσεων.

Η κύρωση, λοιπόν, του κρατικού προϋπολογισμού του 2024 και η συνετή εφαρμογή και η εκτέλεσή του από την Κυβέρνησή μας θα διασφαλίσει την προοπτική προς την ευημερία για κάθε Ελληνίδα και κάθε Έλληνα.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς σας ευχαριστούμε.

Θα δώσω τώρα τον λόγο στον κ. Ευάγγελο Αποστολάκη από τον ΣΥΡΙΖΑ - Προοδευτική Συμμαχία.

**ΕΥΑΓΓΕΛΟΣ ΑΠΟΣΤΟΛΑΚΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, η παρούσα συζήτηση για τον προϋπολογισμό είναι μια ειδική συνεδρίαση, καθώς είναι ο πρώτος προϋπολογισμός μετά τις εκλογές και μέσα απ’ αυτόν οι πολίτες μπορούν να διακρίνουν τους στόχους της Κυβέρνησης και το εάν οι προεκλογικές της δεσμεύσεις θα πραγματοποιηθούν.

Από τα προβλεπόμενα στον προϋπολογισμό διαφαίνεται η ανυπαρξία βούλησης της Κυβέρνησης να αντιμετωπίσει ουσιαστικά και αποτελεσματικά τα σοβαρά ζητήματα που δυσχεραίνουν τη ζωή των πολιτών: ακρίβεια, ανεργία, υπερχρέωση των νοικοκυριών και μικρά προβλήματα ένα σωρό.

Θα εξειδικεύσω την ομιλία μου στα ζητήματα του Υπουργείου Άμυνας, γιατί θεωρώ ότι έτσι θα ενημερωθούν καλύτερα οι πολίτες, στους οποίους απευθυνόμαστε.

Η κατάσταση όπως έχει διαμορφωθεί στην ευρύτερη γειτονιά μας δημιουργεί προβληματισμό και ανησυχία. Ο πόλεμος στην Ουκρανία έχει οδηγήσει σε ενεργειακή και οικονομική αστάθεια. Η μαινόμενη εμπόλεμη σύρραξη στη Γάζα έχει αδιαμφισβήτητα διαταράξει το status quo της Νοτιοανατολικής Μεσογείου και έχει προκαλέσει τεράστια ανθρωπιστική κρίση. Ο αριθμός των θυμάτων μέχρι σήμερα ξεπερνά τις δεκαεννέα χιλιάδες.

Αυτά είναι δεδομένα που πρέπει να λαμβάνονται σοβαρά υπ’ όψιν και στον τομέα της εθνικής άμυνας της χώρας. Ο πρωταρχικός ρόλος που επιτελούν οι Ένοπλες Δυνάμεις είναι η εξασφάλιση της αποτροπής. Μέσω αυτής μπορεί να διασφαλιστεί η διατήρηση του status quo στην περιοχή. Συνεπώς η σπουδαιότητα διατήρησης του αξιόμαχου των Ενόπλων Δυνάμεων σε ένα ασταθές γεωπολιτικό περιβάλλον, δίπλα σε έναν αναθεωρητικό γείτονα, είναι αναντίρρητη.

Είναι άμεση, λοιπόν, η ανάγκη προτεραιοποίησης. Στόχος πρέπει να είναι η προμήθεια των εξοπλιστικών προγραμμάτων να γίνεται με βάση τις ανάγκες των Επιτελείων και την αποστολή τους. Τα εξοπλιστικά προγράμματα που εξετάζει το Υπουργείο θα πρέπει να διαθέτουν προηγμένα τεχνολογικά χαρακτηριστικά και να αξιοποιούν τα συμπεράσματα από τους τελευταίους πολέμους σε Συρία, Ουκρανία, Ναγκόρνο-Καραμπάχ, Ισραήλ, λαμβάνοντας υπ’ όψιν τον μακροπρόθεσμο και μεσοπρόθεσμο σχεδιασμό αμυντικών δαπανών, οπωσδήποτε και τη δημοσιονομική κατάσταση της χώρας.

Στόχος επίσης πρέπει να είναι η αναβάθμιση και η υποστήριξη των υπαρχόντων οπλικών συστημάτων σε όλα τα Όπλα. Διάβασα τη συνέντευξη του κ. Δένδια σε έγκριτη εφημερίδα και παρακολούθησα την ομιλία του στη Βουλή. Και χαίρομαι γιατί οι θέσεις που εκφράζει είναι στο ίδιο πνεύμα με αυτές που ο ΣΥΡΙΖΑ υποστήριζε όλα αυτά τα χρόνια, ότι δηλαδή χρειάζεται προτεραιοποίηση, σχεδιασμός και προγραμματισμός, αξιοποίηση της εγχώριας αμυντικής βιομηχανίας. Τελικά, πρέπει να γίνουν έξυπνες επιλογές.

Πρώτα, όμως, σε ένα πρόγραμμα εξοπλισμών 14 δισεκατομμυρίων δεν θα έπρεπε να έχουμε συνδέσει τα εξοπλιστικά με την εγχώρια αμυντική βιομηχανία; Ούτε ένα ευρώ δυστυχώς δεν έχει διατεθεί μέχρι στιγμής. Θα είχε πολλαπλή ωφέλεια για τη χώρα, αμυντικά και οικονομικά, η αξιοποίησή της με τον εξορθολογισμό της λειτουργίας των ΕΑΒ και των ΕΑΣ, με παράλληλη αξιοποίηση του ήδη υπάρχοντος επιστημονικού προσωπικού, κίνηση που θα οδηγήσει και στο πολυπόθητο brain gain.

Θα πρέπει να μας θορυβήσει η κατάργηση του εργοστασίου των ΕΑΣ στον Υμηττό και η απόφαση για μεταφορά στο Λαύριο, χωρίς πρόβλεψη για άμεση λειτουργία της γραμμής παραγωγής πυρομαχικών, καθώς και η προβληματική συμφωνία με την τσέχικη εταιρεία. Αυτό δεν μπορεί να θεωρηθεί στήριξη της εγχώριας αμυντικής βιομηχανίας.

Ένοπλες Δυνάμεις χωρίς στελέχη υποστηριζόμενα επαρκώς δεν νοούνται. Το προσωπικό των Ενόπλων Δυνάμεων είναι το σοβαρότερο οπλικό σύστημα και είναι αυτό που θα λέγαμε ένας ουσιαστικός πολλαπλασιαστής της ισχύος των Ενόπλων Δυνάμεων.

Οι διαμαρτυρίες, όμως, των στελεχών για τα ζητήματα αποδοχών, μέριμνας και εργασιακών συνθηκών ολοένα και αυξάνονται. Οι αυξήσεις στον προϋπολογισμό για το προσωπικό δεν είναι πραγματικές. Το σύνολο του προσωπικού το 2023 ήταν ενενήντα χιλιάδες εξακόσια σαράντα ένα άτομα, ενώ για το 2024 προβλέπεται ότι θα φτάσει τον αριθμό των ενενήντα μία χιλιάδων εννιακοσίων σαράντα. Η αύξηση των δαπανών, λοιπόν, φαίνεται ότι καλύπτει μόνο την αύξηση του προσωπικού. Δεν υπάρχει πραγματική αύξηση στις δαπάνες για τη στήριξη των στελεχών και των οικογενειών τους.

Έχουμε, λοιπόν, τις εξής προτάσεις:

Άμεση ενίσχυση της εγχώριας αμυντικής βιομηχανίας, για να ωφεληθεί η χώρα αμυντικά, οικονομικά, αλλά και σε επίπεδο διατήρησης και αναβάθμισης της τεχνολογικής γνώσης που διαθέτουμε.

Άμεση στήριξη και αναβάθμιση όλων των υπαρχόντων οπλικών συστημάτων και μονάδων. Να δοθεί σαφής απάντηση στο τι θα κάνετε με τις Follow Οn Support συμβάσεις υποστήριξης για τα ρωσικής και ουκρανικής προέλευσης συστήματα αεράμυνας, που αποτελούν έναν από τους κύριους πυλώνες αεράμυνας και ιδιαίτερα στα νησιά του ανατολικού Αιγαίου.

Δημιουργία νέου μισθολογίου για το προσωπικό των Ενόπλων Δυνάμεων, με αυτόματη τιμαριθμική αναπροσαρμογή σε μισθούς και αποζημιώσεις. Οι αποζημιώσεις, όμως, και τα επιδόματα δεν θα πρέπει να συμμετέχουν στην αλλαγή φορολογικής κλίμακας. Δεν γίνεται να τα δίνεις από τη μια μεριά και να τα παίρνεις από την άλλη.

Άμεση ποιοτική αναβάθμιση της ιατροφαρμακευτικής περίθαλψης των στελεχών και των οικογενειών τους, ζήτημα που πρέπει να λυθεί και να λύσετε άμεσα.

Η ηγεσία, λοιπόν, πρέπει να εγκύψει στα χρονίζοντα προβλήματα που ταλανίζουν τα στελέχη και να τα επιλύσει. Παρατηρούμε ότι πολλά στελέχη του Πολεμικού Ναυτικού οδηγούνται σε παραιτήσεις. Έχω φέρει και το θέμα στη Βουλή. Λύσεις, όμως, δεν έχουν δοθεί και η διαρροή στελεχών συνεχίζεται. Υπάρχει προβληματισμός για τη στελέχωση ακόμα και των νέων μονάδων που παραλαμβάνει το Πολεμικό Ναυτικό. Είναι άμεση η ανάγκη βελτίωσης των συνθηκών διαβίωσης, εργασίας και σταδιοδρομικής προοπτικής των στελεχών.

Όπως όλος ο κόσμος, έτσι και τα στελέχη των Ενόπλων Δυνάμεων έρχονται αντιμέτωπα με το στεγαστικό πρόβλημα. Αξιοποιήστε την πρόταση που έχουμε κάνει και παλιότερα για εκμετάλλευση των πρώην στρατοπέδων, που δεν είναι πλέον επιχειρησιακά αξιοποιήσιμα, με υπογραφή μνημονίου συνεργασίας με τους δήμους και τη μέθοδο ΣΔΙΤ, για να ξεκινήσει η διαδικασία πολεοδομικού σχεδιασμού, με σκοπό την ανέγερση κατοικιών για την κάλυψη των αναγκών του προσωπικού των Ενόπλων Δυνάμεων, ενδεχομένως των φοιτητών, των δημοσίων υπαλλήλων, όπου αυτό είναι δυνατόν.

Καταψηφίζουμε τον προϋπολογισμό. Ψηφίζουμε όμως τις αμυντικές δαπάνες, γιατί είναι προτεραιότητά μας η αμυντική θωράκιση της χώρας και η επαρκής άμυνα, παρά τα σοβαρά λάθη της Κυβέρνησης. Επιλέξαμε να εκφράσουμε με αυτή τη συμβολική μας κίνηση αυτή τη μόνιμη, διαχρονική και αδιαπραγμάτευτη θέση μας. Με την επιλογή μας αυτή αφαιρούμε και από το οπλοστάσιο της προπαγάνδας της Νέας Δημοκρατίας το ψέμα ότι ο ΣΥΡΙΖΑ - Προοδευτική Συμμαχία δεν ψήφισε τις εξοπλιστικές δαπάνες. Σας θυμίζω ψηφίστηκαν οι φρεγάτες, τα πρώτα Ραφάλ, η αναβάθμιση των F-16, και ολοκληρώθηκαν τα υποβρύχια 214.

Ισχύει η κριτική μας για τα κακώς κείμενα Μητσοτάκη στο θέμα των εξοπλισμών και των συμβάσεων. Καλούμε την Κυβέρνηση να λάβει υπ’ όψιν της τις προτάσεις μας και να στηρίξει έμπρακτα τα στελέχη των Ενόπλων Δυνάμεων, άνδρες και γυναίκες, καθώς αυτοί αποτελούν, όπως είπαμε, το σοβαρότερο οπλικό σύστημα της χώρας.

Σας ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε.

Τον λόγο τώρα έχει ο Υπουργός Επικρατείας κ. Σταύρος Παπασταύρου.

**ΣΤΑΥΡΟΣ ΠΑΠΑΣΤΑΥΡΟΥ (Υπουργός Επικρατείας):** Καλημέρα σε όλες και όλους.

Κύριε Πρόεδρε, αξιότιμοι Υπουργοί, κυρίες και κύριοι Βουλευτές, ο προϋπολογισμός του 2024 που κατατέθηκε στη Βουλή και συζητάμε σήμερα εδώ εμπεδώνει την αναπτυξιακή δυναμική της χώρας μας με ισχυρό κοινωνικό πρόσημο. Οι εξελίξεις είναι ραγδαίες σε κάθε γωνιά του πλανήτη μας. Εξελίξεις στην κλιματική αλλαγή, στα ενεργειακά, στην τεχνολογία, στο δημογραφικό, σε κάθε πτυχή της ζωής μας. Ραγδαίες εξελίξεις που μαζί με τις πολλές κρίσεις δοκιμάζουν τόσο την προσαρμογή όσο και την ανθεκτικότητα κάθε χώρας, όσο ισχυρή και αν είναι αυτή.

Θα πρέπει, λοιπόν, να μάθουμε να προετοιμαζόμαστε για τις προκλήσεις, αλλά και να αξιοποιούμε τις ευκαιρίες τού αύριο ήδη από σήμερα. Πυξίδα μας σε αυτό είναι τρία πράγματα: ο μακροπρόθεσμος στρατηγικός σχεδιασμός, foresight, η δημοσιονομική σταθερότητα και η κοινωνική συνοχή. Διαφορετικά ο κίνδυνος που ελλοχεύει, και το βλέπουμε ήδη διεθνώς και σε πολλές χώρες της Ευρώπης, είναι βαθιά πολιτική και κοινωνική αστάθεια και επικράτηση των άκρων.

Και επιτρέψτε μου με ένα παράδειγμα να αναδείξω την αξία του μακροπρόθεσμου στρατηγικού σχεδιασμού. Πριν από λίγες μέρες στη διάσκεψη του ΟΗΕ για το κλίμα σχεδόν διακόσιες χώρες συμφώνησαν στη σταδιακή απομάκρυνση για πρώτη φορά από όλα τα ορυκτά καύσιμα, με όραμα την επίτευξη των στόχων του 2050 για την κλιματική αλλαγή. Πρόκειται, λένε, για μια ιστορική σύγκλιση.

Έχει πρακτικές συνέπειες στη ζωή μας; Είναι προετοιμασμένη η Ελλάδα γι’ αυτό; Η απάντηση είναι σαφέστατα ναι. Στη χώρα μας, με στοχευμένες πολιτικές και μακροπρόθεσμο στρατηγικό σχεδιασμό, καταφέραμε αυτή τη χρονιά, από τον Ιανουάριο μέχρι τον Οκτώβριο του 2023, το ποσοστό παραγωγής ρεύματος από τον ήλιο και τον άνεμο να φτάνει το 45%, ενώ αν προσθέσουμε και την υδροηλεκτρική ενέργεια η παραγωγή ρεύματος από ανανεώσιμες πηγές αγγίζει σχεδόν το 57%.

Αξιοποιώντας τον φυσικό πλούτο της χώρας μας με σχέδιο και σεβασμό στο περιβάλλον είμαστε ήδη στην πρώτη δεκάδα παγκοσμίως στη χρήση ανανεώσιμων πηγών ενέργειας. Αρκεί αυτό; Σαφέστατα όχι. Στόχος μας ως το 2027 το 80% του ηλεκτρικού ρεύματος να παράγεται από ανανεώσιμες πηγές ενέργειας και ως το 2050 να έχουμε μηδενικό περιβαλλοντικό αποτύπωμα.

Έτσι απαντάμε στην κλιματική κρίση, που είναι ήδη εδώ, και παράλληλα θωρακίζουμε και την οικονομία της χώρας και την κοινωνία. Μια κοινωνία που αλλάζει συνεχώς τεχνολογικά, δημογραφικά, γεωπολιτικά. Μέχρι το 2030, δηλαδή σε έξι χρόνια από τώρα, η Κίνα και η Ινδία θα αντιπροσωπεύουν περίπου το 60% του παγκόσμιου πληθυσμού και της κατανάλωσης της μεσαίας τάξης, με σημαντική αγοραστική δύναμη. Οι συνθήκες αυτές επιφυλάσσουν ευκαιρίες για μια χώρα σαν την Ελλάδα, που μπορεί -και πρέπει- να είναι η γέφυρα που θα ενώσει Δύση και Ανατολή. Γι’ αυτό και οι στρατηγικές συνεργασίες που χτίζουμε με κράτη της Ασίας, όπως η Ινδία, αποκτούν ιδιαίτερη σημασία.

Το συμπέρασμα λοιπόν, κυρίες και κύριοι, είναι ένα: Το αύριο σχεδιάζεται σήμερα. Αυτός ο προϋπολογισμός θέτει τις βάσεις για το μέλλον για το οποίο κάνω λόγο, με σχεδιασμό μακροπρόθεσμο, τεκμηριωμένο και με όραμα.

Η πρώτη τετραετία της κυβέρνησης του Κυριάκου Μητσοτάκη υλοποίησε όλες τις προεκλογικές της δεσμεύσεις. Μείωσε φόρους και εισφορές, αύξησε τρεις φορές τον κατώτατο μισθό, δημιούργησε περισσότερες και καλύτερες δουλειές. Παράλληλα όμως ενίσχυσε την αποτρεπτική ικανότητα της χώρας και θωράκισε τα σύνορά της, που είναι συγχρόνως και ευρωπαϊκά. Η Ελλάδα σήμερα είναι ισχυρότερη από ποτέ, έχοντας αναπτύξει κραταιές συμμαχίες.

Όμως έχουμε πολλά να κάνουμε ακόμη. Συνεχίζουμε σταθερά, τολμηρά, μπροστά. Ο ενάρετος κύκλος της μείωσης του χρέους και η αύξηση της εμπιστοσύνης στη χώρα είναι το επιστέγασμα της εθνικής προσπάθειας και των θυσιών όλων των Ελλήνων πολιτών. Η Ελλάδα αναμένεται να πετύχει τον τρίτο υψηλότερο ρυθμό ανάπτυξης στην Ευρωπαϊκή Ένωση, πάνω από το τριπλάσιο του ευρωπαϊκού μέσου όρου. Η ανεργία πέφτει σε προ κρίσης επίπεδα για πρώτη φορά από το 2009.

Ωστόσο, δεν επαναπαυόμαστε, γιατί, παρά τη σημαντική μείωση, εξακολουθεί να υπάρχει μεγάλο περιθώριο βελτίωσης και ιδιαίτερα στην περίπτωση της ανεργίας των νέων ανθρώπων.

Ισχυρίστηκαν χθες κάποιοι Βουλευτές της Αντιπολίτευσης ότι ένα μεγάλο μέρος αυτής της οικονομικής επιτυχίας οφείλεται σε ευρωπαϊκούς πόρους. Αυτό είναι αλήθεια. Αυτό όμως που δεν είναι αλήθεια είναι ότι οι πόροι αυτοί ήταν νομοτελειακά δεδομένοι. Χρειάστηκε σχεδιασμός, διαπραγμάτευση, συγκεκριμένες προτάσεις, εφαρμογή και παρακολούθηση για να αποκτηθούν και να κρατηθούν. Εξίσου αναληθές είναι ότι οι πόροι του Ταμείου Ανάκαμψης και Ανθεκτικότητας οδηγούνται μόνο στις μεγάλες επιχειρήσεις, όταν σύμφωνα με τα στοιχεία επωφελήθηκαν δεκάδες χιλιάδες μικρομεσαίες επιχειρήσεις.

Στόχος μας πρέπει να είναι η επενδυτική βαθμίδα που ανακτήθηκε και η σταθερή άνοδος της ελληνικής οικονομίας να οδηγήσουν σε περισσότερες δουλειές, καλύτερους μισθούς, για την παιδεία, για την υγεία, για όλους και δη για τους πιο ευάλωτους.

Κυρίες και κύριοι, η Κυβέρνηση συστηματικά εργάζεται προκειμένου να πετύχει την ισότιμη συμμετοχή των συμπολιτών μας με αναπηρία σε κάθε έκφανση της καθημερινότητας. Έτσι ως τώρα έχουμε δρομολογήσει και υλοποιούμε, ενδεικτικά: την αύξηση κατά 8% των αναπηρικών επιδομάτων ΟΠΕΚΑ και e-ΕΦΚΑ, την αύξηση των συντάξεων αναπηρίας από 1ης Ιανουαρίου 2024, την πανελλαδική επέκταση ενός πολύ σημαντικού προγράμματος, του πιλοτικού προγράμματος του προσωπικού βοηθού για τα άτομα με αναπηρία, και την έκτακτη επιδότηση σε διακόσιες είκοσι χιλιάδες δικαιούχους του ΟΠΕΚΑ και του e-ΕΦΚΑ.

Διαμορφώνουμε όμως με όλους τους κοινωνικούς εταίρους την Εθνική Στρατηγική για τα Δικαιώματα των Ατόμων με Αναπηρία για το 2024 - 2030 στα πρότυπα της ευρωπαϊκής στρατηγικής. Η εθνική στρατηγική από δω και πέρα θα είναι υποχρεωτικό να συνδέεται με τα ετήσια σχέδια δράσης του κάθε Υπουργείου και έτσι θα υπάρχει και θα τεκμηριώνεται η λογοδοσία του κάθε Υπουργείου.

Προχωρούμε επίσης σε αναμόρφωση του συντονιστικού μηχανισμού, του οποίου έχω την αρμοδιότητα. Γνωρίζω ότι η Κυβέρνηση και εγώ προσωπικά και όλο το πολιτικό σύστημα έχουμε πολλά ακόμα να κάνουμε για να εξαλείψουμε αποκλεισμούς, εξαιρέσεις και προκαταλήψεις. Στόχος όλων μας -και πιστεύω συμφωνούμε όλοι σε αυτό- είναι η ορατότητα και η συμπερίληψη των ατόμων με αναπηρία σε κάθε δράση του κρατικού σχεδιασμού.

Κυρίες και κύριοι, επίκεντρο του σχεδιασμού μας είναι η νομοπαρασκευή με όρους καλής νομοθέτησης. Γιατί οι νόμοι αποτελούν το κατ’ εξοχήν μη δημοσιονομικό εργαλείο της πολιτείας για την κοινωνική, οικονομική και πολιτική σταθερότητα, πρόοδο και ευημερία.

Την τελευταία τετραετία υιοθετήσαμε ένα ολοκληρωμένο σχέδιο αντιμετώπισης των διαχρονικών παθογενειών της πολυνομίας και της κακονομίας στην Ελλάδα. Έχουμε πολλά να κάνουμε ακόμα αυτό είναι αλήθεια, αλλά έχει υπάρξει μεγάλη βελτίωση.

Κατά την τρέχουσα βουλευτική περίοδο, από τα τριάντα τρία νομοσχέδια που έχουν ψηφιστεί ούτε ένα δεν ήρθε με τη διαδικασία του επείγοντος ή του κατεπείγοντος και έτσι θα συνεχίσουμε. Επίσης, έχει κατατεθεί κατά μέσο όρο λιγότερο από μία τροπολογία ανά νομοσχέδιο και καμμία εκπρόθεσμη. Έχουμε, δηλαδή, μια μείωση τροπολογιών της τάξης του 50% από την προηγούμενη κοινοβουλευτική θητεία αυτής της Κυβέρνησης, που είναι επιπροσθέτως της μείωσης του 50% που είχε συντελεστεί ήδη την τετραετία 2019 - 2023. Θυμίζω από τις χίλιες τετρακόσιες σαράντα τροπολογίες της περιόδου 2015 - 2019, φτάσαμε στις εφτακόσιες δέκα εφτά τροπολογίες την περίοδο 2019 - 2023.

Η καλή νομοθέτηση, η πολιτική σταθερότητα και η ανακτημένη αξιοπιστία του κράτους έχουν καταστήσει τη χώρα μας κορυφαίο επενδυτικό προορισμό. Καταφέραμε έτσι τα τελευταία χρόνια να προσελκύσουμε ρεκόρ επενδύσεων, όπως άλλωστε απέδειξαν και οι πρόσφατες ανακεφαλαιοποιήσεις στο τραπεζικό σύστημα.

Κλείνοντας, κυρίες και κύριοι, ο προϋπολογισμός του 2024, που φέρει την έγκριση του Εurogroup χωρίς αστερίσκους, αποτυπώνει τις προσπάθειές μας για μία διαρκώς αναπτυσσόμενη, βιώσιμη και δίκαιη οικονομία, με ρεαλιστικές, κοστολογημένες και καλώς σχεδιασμένες πολιτικές, με έμφαση στην οικονομία και την ανάπτυξη, ταυτόχρονα με κοινωνική ευαισθησία και μια καλύτερη καθημερινότητα για όλους.

Η Ελλάδα τα τελευταία χρόνια έχει αποκτήσει έναν ώριμο βηματισμό, μέσα σε έναν διαρκώς μεταβαλλόμενο κόσμο. Με τον φετινό προϋπολογισμό επικυρώνουμε την εμπροσθοβαρή πορεία μας με όλους τους πολίτες, για όλους τους πολίτες, γι’ αυτό και σας καλώ να τον υπερψηφίσετε, για την πρόοδο, για τα μεγάλα άλματα, για το μέλλον που αξίζει η πατρίδα μας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», επτά μαθήτριες και μαθητές και τρεις συνοδοί εκπαιδευτικοί από το 1ο Δημοτικό Σχολείο Κόνιτσας, καθώς και δεκαεννέα μαθήτριες και μαθητές και τρεις εκπαιδευτικοί από το 3ο Δημοτικό Σχολείο Κόνιτσας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Θα δώσω τώρα τον λόγο στον κ. Διαμαντή Γκολιδάκη από τη Νέα Δημοκρατία.

**ΔΙΑΜΑΝΤΗΣ ΓΚΟΛΙΔΑΚΗΣ:** Ευχαριστώ, κύριε Πρόεδρε.

Κυρίες και κύριοι Υπουργοί, κυρίες και κύριοι συνάδελφοι, καλούμαστε να ψηφίσουμε τον προϋπολογισμό του 2024 έχοντας διανύσει άλλη μια χρονιά με αλλεπάλληλες κρίσεις και προκλήσεις, στις οποίες αποδείχθηκε ότι η ελληνική οικονομία είναι ιδιαιτέρως ανθεκτική, ξεπερνώντας πολλές φορές και τις πιο αισιόδοξες προβλέψεις.

Είναι πλέον φανερό ότι η Κυβέρνηση εφαρμόζει μια πολιτική που παράγει αποτελέσματα για την οικονομία και τους πολίτες και στηρίζει τους πλέον ευάλωτους, γιατί όταν η οικονομία προχωρά με σταθερότητα και υπάρχουν πολιτικές δίκαιης αναδιανομής, όπως αυτές που εφαρμόζονται, οι ευάλωτοι στηρίζονται και ωφελούνται.

Τι πετύχαμε, όμως, το 2023; Η χώρα μας απέκτησε την επενδυτική βαθμίδα από μια σειρά διεθνών οίκων αξιολόγησης και σημείωσε τον τρίτο υψηλότερο ρυθμό ανάπτυξης στην Ευρωπαϊκή Ένωση. Ακόμα κατέγραψε αξιοσημείωτη μείωση της ανεργίας, πέτυχε ένα πρωτογενές πλεόνασμα που ξεπέρασε τις προβλέψεις του μεσοπρόθεσμου προγράμματος και πέτυχε τη μείωση του δημοσίου χρέους της ως προς το ποσοστό του ΑΕΠ και όλα αυτά ενώ το 2023 δεν θα μπορούσε κανείς να πει ότι ήταν φοροεισπρακτική χρονιά και παρόλο που τα έσοδα από τη φορολογία αυξήθηκαν κατά 9,1%σε σχέση με το 2022.

Πού οφείλεται αυτό; Οφείλεται στους υψηλούς ρυθμούς ανάπτυξης της ελληνικής οικονομίας, λόγω της επαναφοράς στην κανονικότητα μετά τις επιπτώσεις πανδημίας COVID-19, των κυβερνητικών μέτρων στήριξης νοικοκυριών και επιχειρήσεων και την αύξηση των ξένων επενδύσεων, στη σημαντική αύξηση των τουριστικών εσόδων -τα οποία κατά το επτάμηνο του τρέχοντος έτους ξεπέρασαν τα επίπεδα της αντίστοιχης περιόδου του 2019-, στην αύξηση των μισθών και συντάξεων -που επηρεάζει κυρίως τα έσοδα από τους άμεσους φόρους-, στην εκτεταμένη χρήση πιστωτικών καρτών και στην αύξηση των ηλεκτρονικών συναλλαγών εν γένει και δεν ξεχνάμε το ρεκόρ που πετύχαμε στις εξαγωγές, οι οποίες αποτελούν πλέον το 49% επί του ΑΕΠ και ότι έχουμε ταχύτερη αποκλιμάκωση του δημοσίου χρέους.

Σε ό,τι αφορά τον κατώτατο μισθό, που παραλάβαμε σε εξαιρετικά χαμηλά επίπεδα, ήδη είμαστε στη δέκατη θέση μεταξύ είκοσι δύο χωρών οι οποίες έχουν νομοθετημένο κατώτατο μισθό και, αν ληφθεί υπ’ όψιν και η αγοραστική δύναμη των χωρών, βρισκόμαστε στη δωδέκατη, ενώ ήμασταν στη δέκατη όγδοη θέση.

Επίσης, ιδιαίτερα θετικές εξελίξεις είχαμε και στις επενδύσεις. Φέτος είχαμε μια αύξηση των επενδύσεων κατά 7,1%, ενώ το 2024 προβλέπεται στο σχέδιο του προϋπολογισμού μια αύξηση κατά 15,1%. Αυτό θα επιτευχθεί με έναν συνδυασμό ιδιωτικών και δημοσίων επενδύσεων, συμπεριλαμβανομένων φυσικά των αυξημένων επενδύσεων από το ΕΣΠΑ και το Ταμείο Ανάκαμψης.

Έχουμε μάθει, κυρίες και κύριοι συνάδελφοι, με σοβαρότητα και υπευθυνότητα να κάνουμε ρεαλιστικές προβλέψεις αλλά και πολύ συγκρατημένες. Ό,τι είχαμε προβλέψει για το 2023 ήταν χαμηλότερο εν συγκρίσει με αυτό που πέτυχε τελικά η ελληνική οικονομία. Πέσαμε μέσα στην πρόβλεψη για την ανεργία, για έλλειμμα, αποκλιμάκωση χρέους και ανάπτυξη. Δεν αιθεροβατούμε, δεν κάνουμε σχεδιασμό χωρίς αυστηρή μελέτη των δεδομένων και δεν αφαιμάζουμε τη μεσαία τάξη για να πετύχουμε πλεονάσματα, όπως συνέβαινε στο παρελθόν με κάποιους άλλους, που σήμερα έρχονται και μας κουνούν το δάχτυλο.

Κινούμαστε πάντα στα επιτρεπτά δημοσιονομικά πλαίσια, καταφέρνοντας παράλληλα να ασκούμε μια δίκαιη και ισορροπημένη κοινωνική πολιτική. Αυτό το μείγμα πολιτικής ακολουθήσαμε, επιταχύνοντας τον βηματισμό μας και τις διαρθρωτικές αλλαγές, συνδυάζοντας τη δημοσιονομική σοβαρότητα, που είναι το θεμέλιο κάθε επιτυχημένης πολιτικής, τις στοχευμένες αναπτυξιακές τακτικές και την πολιτική κοινωνικής συνοχής της διατήρησης με απτά αποτελέσματα.

Ο προϋπολογισμός προβλέπει υψηλότερους ρυθμούς ανάπτυξης σε σχέση με τη φετινή χρονιά, χαμηλότερο πληθωρισμό, ακόμη μεγαλύτερη μείωση του δημοσίου χρέους και πιο υψηλά ποσοστά απασχόλησης. Δίνουμε προτεραιότητα στις αυξήσεις στους μισθούς των δημόσιων υπαλλήλων μετά από δεκατέσσερα ολόκληρα χρόνια και στην άρση του παγώματος των τριετιών στους μισθωτούς. Στην αύξηση των συντάξεων κατά 3%, την αύξηση του αφορολογήτου για οικογένειες με παιδιά και την αύξηση 8% του ελάχιστου εγγυημένου εισοδήματος από τον Δεκέμβριο του 2023.

Προβλέπεται ακόμη μείωση του ΕΝΦΙΑ για τις κατοικίες που ασφαλίζονται, μονιμοποίηση απαλλαγής των πρώην δικαιούχων του ΕΚΑΣ από τη συμμετοχή στη φαρμακευτική δαπάνη, επέκταση του επιδόματος μητρότητας σε γυναίκες ελεύθερους επαγγελματίες και αγρότισσες και μονιμοποίηση μειωμένου συντελεστή ΦΠΑ σε μεταφορές, γυμναστήρια, σχολές χορού, κινηματογράφους και αγαθά σχετιζόμενα με τη δημόσια υγεία. Πέραν της μονιμοποίησης του μέτρου, την ίδια στιγμή επεκτείνουμε τον μειωμένο συντελεστή ΦΠΑ το πρώτο εξάμηνο του 2024 στην αγορά του καφέ και στα ταξί. Πρόκειται για μέτρα με απόλυτο κοινωνικό πρόσημο, που στοχεύουν στην ελάφρυνση της μεσαίας τάξης.

Δίνουμε οπωσδήποτε έμφαση στις δαπάνες για την παιδεία και την υγεία προς την κατεύθυνση μιας ουσιαστικής κοινωνικής πολιτικής, για το μέλλον των παιδιών μας, σε ένα καλύτερο, σύγχρονο και ευρωπαϊκό σχολείο και πανεπιστήμιο και για την υγεία που μας αξίζει και δικαιούμαστε, με προτεραιότητα οπωσδήποτε πάντα τη διαφύλαξη της ανθρώπινης ζωής. Τα κονδύλια αυτά θα προέλθουν σε πολύ μεγάλο ποσοστό από τον περαιτέρω περιορισμό της φοροδιαφυγής, ψηφίστηκε εξάλλου το νομοσχέδιο πριν από λίγες μέρες. Δεν λησμονούμε ότι όλα τα παραπάνω έρχονται σε συνέχεια της μείωσης άνω των πενήντα φόρων -κοντά στους εξήντα- που έκανε η κυβέρνηση την προηγούμενη τετραετία.

Συνοψίζοντας, η Κυβέρνηση βασίζεται σε δύο άξονες: φοροελάφρυνση - καταπολέμηση φοροδιαφυγής σε συνδυασμό με την ψηφιοποίηση του κράτους, η οποία προχωρά. Το να επενδύσει κάποιος στη χώρα μας, στην πατρίδα μας, γίνεται ολοένα και πιο ελκυστικό.

Ως Βουλευτής Α΄ Θεσσαλονίκης και μέσω της καθημερινής μου τριβής με τους συμπολίτες μου, με τους ανθρώπους της πόλης μας, αφουγκράζομαι ότι επιθυμούν ολοένα και περισσότερο λύσεις στα προβλήματά τους, στα καθημερινά τους προβλήματα, κατανοώντας ότι βιώνουμε μια περίοδο αλλεπάλληλων εισαγόμενων κρίσεων. Ζητούν να εργαζόμαστε σκληρά για να αντιμετωπίζουμε αποτελεσματικά τις παθογένειες, να διορθώνουμε τα λάθη μας με τον καλύτερο δυνατό τρόπο και να απαντάμε στα μεγάλα ερωτήματα της κοινωνίας, ακούγοντας προσεκτικά τους προβληματισμούς της. Είναι αυτονόητο ότι επιζητούν -και το πράττουμε- συνέπεια λόγων και έργων.

Οφείλουμε αυτούς τους ανθρώπους στο τέλος της ημέρας να τους κοιτάμε στα μάτια και να τους ανταποδώσουμε την εμπιστοσύνη που μας έδειξαν στην προσπάθεια για την Ελλάδα που μας αξίζει και οραματιζόμαστε, οφείλουμε να είμαστε όλοι συντονισμένοι γι’ αυτό και σας καλώ να στηρίξετε τον προϋπολογισμό.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Γκολιδάκη.

Τον λόγο έχει από το ΠΑΣΟΚ ο κ. Εμμανουήλ Χνάρης.

**ΕΜΜΑΝΟΥΗΛ ΧΝΑΡΗΣ:** Ευχαριστώ, κύριε Πρόεδρε.

Κυρίες και κύριοι Υπουργοί, κυρίες και κύριοι συνάδελφοι, καλούμαστε να ψηφίσουμε τον πρώτο προϋπολογισμό της νέας διακυβέρνησης της Νέας Δημοκρατίας, ο οποίος αποτυπώνει την οικονομική της πολιτική. Διαπιστώνουμε, λοιπόν, ότι πρόκειται για έναν προϋπολογισμό πολύ κατώτερο των προσδοκιών που η ίδια η Κυβέρνηση επικοινωνιακά θέλει να παρουσιάσει. Έναν προϋπολογισμό που αναπαράγει την αδικία και τις κοινωνικές ανισότητες με καθαρά ταξικό πρόσημο. Κατατίθεται σε ένα χρονικό σημείο που η ελληνική κοινωνία είναι αντιμέτωπη με τη συνεχή αύξηση των τιμών και με τα διάφορα Pass να μην αποδίδουν καν. Η ακρίβεια καλπάζει και ο πληθωρισμός αντί να μειώνεται, όπως συμβαίνει σε άλλα ευρωπαϊκά κράτη, ακολουθεί αντίστροφη πορεία. Τα ενοίκια των κατοικιών και το καλάθι του νοικοκυριού αυξάνονται προκαλώντας στους πολίτες συνεχή προβληματισμό. Η επισιτιστική κρίση η οποία επιτάθηκε από τον ρωσοουκρανικό πόλεμο είναι πλέον γεγονός.

Εκτός από την ακρίβεια στα βασικά είδη διατροφής, τεράστιο είναι το κόστος στις μεταφορές, στην ενέργεια και στις τηλεπικοινωνίες. Επιπλέον, οι ειδικοί φόροι κατανάλωσης στα καύσιμα δημιουργούν περαιτέρω επιβάρυνση. Συνεχίζετε να πιστεύετε, κύριοι της Κυβέρνησης, ότι τα ελάχιστα πρόστιμα που έχουν επιβληθεί, οι μειωμένοι έλεγχοι στην αγορά και η υποστελέχωση της Επιτροπής Ανταγωνισμού μπορούν να καταπολεμήσουν την αισχροκέρδεια; Μάλλον αποδεικνύουν εκ του αποτελέσματος την ανικανότητά σας να την εξαλείψετε. Τα κόκκινα δάνεια εγκλωβίζουν τους πολίτες και επηρεάζουν τη χρηματοπιστωτική σταθερότητα της χώρας, με το σύνολο των οφειλών να ξεπερνά τα 270 δισεκατομμύρια ευρώ.

Καταργήσατε τον εμβληματικό νόμο του ΠΑΣΟΚ για τα υπερχρεωμένα νοικοκυριά, χωρίς να εισάγετε αντίστοιχες αποτελεσματικές προστατευτικές διατάξεις για την κύρια κατοικία. Επαναφέρατε το τεκμαρτό εισόδημα, επιβάλλοντας οριζόντιο κεφαλικό φόρο στους μικρομεσαίους ελεύθερους επαγγελματίες και αυτοαπασχολούμενους. Επιλέξατε να φορολογήσετε το επάγγελμα και όχι το εισόδημα, χωρίς να αγγίζετε τον μεγάλο πλούτο, χαϊδεύοντας ουσιαστικά τους φοροφυγάδες. Συνεχίζετε να πιστεύετε ότι με τα μέτρα αυτά θα ανακάμψει η χώρα οικονομικά;

Η έλλειψη του κοινωνικού κράτους σε καίριους τομείς είναι εμφανής σε καθημερινό επίπεδο. Η υγεία κάθε μέρα παραπαίει. Η υποχρηματοδότηση και υποστελέχωση του ΕΣΥ εξαναγκάζει τους πολίτες να απευθυνθούν σε ιδιωτικές δομές υγείας. Οι προκηρύξεις θέσεων γιατρών, χωρίς ουσιαστικά κίνητρα, που αποβαίνουν άγονες είναι πλέον προσχηματικές. Οι παραιτήσεις διοικητών νοσοκομείων, εξαναγκαστικές ή μη, χαρακτηρίζουν την κατάσταση.

Ένας ακόμα τομέας που πλήττεται βαθύτατα είναι ο πρωτογενής τομέας. Η διαχρονική συμβολή του στην ελληνική οικονομία είναι τεράστια. Όπως ανέδειξε το ΠΑΣΟΚ, λόγω των αστοχιών σας στις 27 Οκτωβρίου καταβλήθηκε στους παραγωγούς η μικρότερη ιστορικά προκαταβολή βασικής ενίσχυσης που έχει δοθεί στο πλαίσιο εφαρμογής της Κοινής Αγροτικής Πολιτικής. Επιπλέον, καμμία ουσιαστική προετοιμασία για τα οικολογικά σχήματα, που αφορά το 25% των άμεσων ενισχύσεων και είναι σε πολλές περιπτώσεις πρακτικά ανεφάρμοστη. Η καταβολή των χρημάτων αυτών γινόταν παραδοσιακά αυτές τις ημέρες. Όμως με τη δική σας ανικανότητα, η πληρωμή μετατίθεται το επόμενο έτος. Δεν εφαρμόζετε ούτε καν αυτά που οι ίδιοι έχετε εγκρίνει. Κυρίως γιατί δεν έγινε διαβούλευση της νέας ΚΑΠ με τον αγροτικό κόσμο και τους αρμόδιους φορείς. Το ίδιο πράττετε και σήμερα με την τροποποίησή της. Κανένας δεν ξέρει ποια σημεία θεωρείτε προβληματικά και πρέπει να αλλάξουν.

Η επιτελική ανικανότητα συνεχίζεται και με τους εργάτες γης με μεγάλη καθυστέρηση και, αφού αφήσατε να διογκωθεί το πρόβλημα, καταθέσατε σχετική τροπολογία για το φλέγον ζήτημα, με μερική απλοποίηση των απαιτούμενων προϋποθέσεων, χωρίς όμως να υπάρχει κάποια ουσιαστική παρέμβαση για την αντιμετώπιση της υποστελέχωσης των αρμόδιων υπηρεσιών σε αποκεντρωμένες διοικήσεις, στα προξενεία μας, με ό,τι αυτό συνεπάγεται στην καθυστέρηση της διαδικασίας.

Επιπλέον, μέχρι και σήμερα καμμία ουσιαστική αντιμετώπιση των επιπτώσεων της κλιματικής κρίσης από το απαρχαιωμένο σύστημα ασφάλισης του ΕΛΓΑ. Καθίσταται αναγκαία η διεύρυνση των ασφαλιστικών καλύψεων σε φυτικό και ζωικό κεφάλαιο για ακαρπία, περονόσπορο και κάλυψη ζωικού κεφαλαίου για πανδημίες και άλλα.

Συνεχίζετε να είστε απλοί θεατές στην αύξηση του κόστους παραγωγής. Έχουμε τον μεγαλύτερο ειδικό φόρο πετρελαίου, για τον οποίο ζητάμε επιτακτικά ως ΠΑΣΟΚ την κατάργησή του, τουλάχιστον όσο διαρκεί η κρίση. Αγνοείτε συστηματικά να δώσετε κίνητρα για τη δημιουργία αγροτικών ενεργειακών κοινοτήτων. Η πρόσβαση στην ενέργεια για εσάς είναι προνόμιο των λίγων και μεγάλων. Πώς μιλάτε για εκσυγχρονισμό των εκμεταλλεύσεων του πρωτογενή τομέα όταν περιοχές της ελληνικής υπαίθρου παραμένουν αποκομμένες από ρεύμα και διαδίκτυο; Είναι προφανές ότι η Κυβέρνηση αδιαφορεί για τη συρρίκνωση της αγροτικής παραγωγής αλλά και τη γενικότερη εγκατάλειψη της περιφέρειας και την ερημοποίησή της. Αυτό άλλωστε αποδεικνύει η καθημερινότητα των πολιτών στο Ρέθυμνο. Το πολύπαθο Νοσοκομείο Ρεθύμνου εξακολουθεί να παραμένει υποστελεχωμένο, με την παθολογική κλινική να υπολειτουργεί, όπως και τη χειρουργική, ορθοπεδική και ογκολογική κλινική, θέτοντας τους ασθενείς σε κίνδυνο και μεγάλη ταλαιπωρία.

Στην παιδεία ελλείπουν τα κίνητρα σε εκπαιδευτικούς, η μοριοδότηση απομακρυσμένων σχολικών μονάδων και ο χαρακτηρισμός τους ως δυσπρόσιτα για την κάλυψη των κενών εκπαιδευτικών θέσεων. Είναι επιτακτική ανάγκη η χρηματοδότηση της μελέτης και κατασκευής για τη στέγαση της ειδικής αγωγής στο Ρέθυμνο σε χώρο που έχει παραχωρηθεί στον δήμο. Επιπλέον, μεγάλα έργα που έχουν εξαγγελθεί, όπως το φράγμα του Πλατύ Ποταμού στον δήμο Αμαρίου, είναι χωρίς σαφές χρονοδιάγραμμα. Επίσης, ο ΒΟΑΚ, για τον οποίο διεκδικούμε την κατασκευή του περιφερειακού δρόμου της πόλης του Ρεθύμνου ως συνοδό του έργο για ουσιαστικούς και πολιτικής προστασίας λόγους. Η συνεχιζόμενη υποστελέχωση των επιτροπών αντιρρήσεων των δασικών χαρτών κρατά σε ομηρία τους ιδιοκτήτες γης, καθώς το σύνολο των εννιάμισι χιλιάδων ενστάσεων προβλέπεται να εξεταστεί σε βάθος δεκαετίας.

Τέλος, αναφορικά με τα κυβερνητικά μέτρα, το ΠΑΣΟΚ έχει αντιπροτείνει μεταξύ άλλων: πλαφόν στις τιμές λιανικής στην ενέργεια, μείωση έμμεσων φόρων, εντατικούς ελέγχους στις επιχειρήσεις που εκμεταλλεύονται τις ολιγοπωλιακές συνθήκες, επαναθεσμοθέτηση της προστασίας της πρώτης κατοικίας, ολοκληρωμένο πρόγραμμα για την κοινωνική κατοικία και την προστασία της αγροτικής γης από τις κατασχέσεις.

Συνοψίζοντας, ο υπό ψήφιση προϋπολογισμός είναι ουτοπικός, είναι ανεπαρκής, άδικος και με ταξικό πρόσημο. Προσπαθείτε να επιλύσετε τα προβλήματα που αντιμετωπίζει ο πολίτης με επιδοματική πολιτική και επικοινωνιακή διαχείριση. Οι προτεραιότητές σας δεν αποτυπώνουν την πραγματική εικόνα, αλλά πολύ περισσότερο δεν συνάδουν με τις ανάγκες της ίδιας της κοινωνίας. Για τους λόγους αυτούς και πολλούς άλλους καταψηφίζουμε τον προϋπολογισμό σας.

Ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Χνάρη και για την τήρηση του χρόνου.

Τον λόγο έχει από τη Νέα Δημοκρατία ο κ. Βασίλης Γιόγιακας.

**ΒΑΣΙΛΕΙΟΣ ΓΙΟΓΙΑΚΑΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, αν άκουγε κανείς αυτά που καταλογίζουν ορισμένοι από την Αντιπολίτευση στην Κυβέρνηση για την οικονομική της πολιτική, θα νόμιζε ότι ζει σε άλλη χώρα ή σε άλλη εποχή, ότι κάπου υπάρχουν τα περίφημα λεφτόδεντρα. Κάποιοι φαίνεται ότι ξέχασαν ή κάνουν πως ξέχασαν. Σαν να μην είχε προηγηθεί η δύσκολη προηγούμενη δεκαετία. Σαν να μην έγινε μια τόσο μεγάλη προσπάθεια για να αποφύγουμε τα χειρότερα και για να φτάσουμε στο σημείο όπου είμαστε σήμερα. Κάποιοι ξεχνούν ότι βάση για την κοινωνική ευημερία είναι η συνετή διαχείριση των δημοσίων οικονομικών. Πόσω μάλλον όταν οι διεθνείς συνθήκες δεν είναι οι καλύτερες δυνατές, με τους ρυθμούς ανάπτυξης της οικονομίας διεθνώς να εμφανίζουν κάμψη, με τους δημοσιονομικούς περιορισμούς του Συμφώνου Σταθερότητας και Ανάπτυξης να επανέρχονται, με τον πληθωρισμό να μειώνεται, αλλά να διατηρείται σε υψηλό επίπεδο, ιδιαίτερα σε βασικά είδη διατροφής. Και ασφαλώς με τις γεωπολιτικές κλιματικές και άλλες εστίες αστάθειας, για την αντιμετώπιση των οποίων χρειάζονται πλέον αυξημένες προβλέψεις στους ετήσιους κρατικούς προϋπολογισμούς.

Ο προϋπολογισμός του 2024, κυρίες και κύριοι συνάδελφοι, καλείται να ισορροπήσει σε ένα ευαίσθητο τρίγωνο μεταξύ της δημοσιονομικής σταθερότητας, των πολλαπλών κρίσεων μεγάλης κλίμακας και της προτεραιότητας για την ενίσχυση του διαθέσιμου εισοδήματος. Τις ημέρες αυτές παρουσιάστηκαν από τους εισηγητές και τους άλλους συναδέλφους της Νέας Δημοκρατίας αρκετά στοιχεία και μεγέθη που δείχνουν ότι η ελληνική οικονομία όχι μόνο αντέχει, αλλά βαδίζει σε στέρεο έδαφος. Θα ήθελα να σταθώ μόνο σε ελάχιστα από αυτά, που ίσως είναι από τα πιο χαρακτηριστικά: 2,9% ο ρυθμός ανάπτυξης της οικονομίας το 2024, με το πραγματικό ΑΕΠ να εκτιμάται ότι θα φτάσει στο μεγαλύτερο ύψος μετά το 2010, ενώ το ονομαστικό ΑΕΠ αναμένεται να ξεπεράσει κατά 3,5% τον μέσο όρο της τελευταίας πενταετίας πριν από το πρώτο μνημόνιο.

Η ανεργία προβλέπεται ότι θα φτάσει στο χαμηλότερο επίπεδο από το 2009, όπως είπε και ο Υπουργός, ενώ τα 4,9 εκατομμύρια απασχολουμένων το 2024, αγαπητοί συνάδελφοι, θα είναι αριθμός ρεκόρ από το 1995 που έχουμε στοιχεία.

Μάλιστα, η ανεργία μειώνεται ταχύτερα στις γυναίκες και στους νέους, με διπλάσιο -και παραπάνω- ρυθμό, σε σχέση με τον μέσο όρο της Ευρωζώνης. Οι επιδόσεις της ελληνικής οικονομίας και οι εκτιμήσεις για την πορεία συγκεκριμένων μακροοικονομικών δεικτών του 2024 επιτρέπουν την εφαρμογή σειράς δημοσιονομικών μέτρων για την αύξηση του διαθέσιμου εισοδήματος των πολιτών.

Ένας από τους κύριους στόχους της οικονομικής πολιτικής της σημερινής Κυβέρνησης, μέτρων τα οποία έχουν ήδη ολοκληρωθεί και έχουν ψηφιστεί, είναι, για παράδειγμα, η αύξηση των μισθών των δημοσίων υπαλλήλων και η νέα αύξηση των συντάξεων. Η άρση του παγώματος των τριετιών στους μισθωτούς, η αύξηση του αφορολόγητου για οικογένειες με παιδιά και η κατάργηση της παρακράτησης του 30% στους συνταξιούχους που εργάζονται.

Στην ίδια κατεύθυνση, αυτή της εισοδηματικής ενίσχυσης των πολιτών, περιλαμβάνονται, επίσης, η αύξηση του ελάχιστου εγγυημένου εισοδήματος, η επέκταση του επιδόματος μητρότητας στους εννέα μήνες για αυτοαπασχολούμενους και αγρότες και η μόνιμη κατάργηση της συμμετοχής στο κόστος των φαρμάκων για τους πρώην δικαιούχους του ΕΚΑΣ.

Και επειδή, αγαπητές και αγαπητοί συνάδελφοι, μιλάμε για το διαθέσιμο εισόδημα, αυτό επιδιώκεται να στηριχθεί και με παρεμβάσεις στο μέτωπο της ακρίβειας και της συγκράτησης των τιμών, με έναν συνδυασμό μέτρων, όπως είναι το καλάθι του νοικοκυριού, η μόνιμη μείωση τιμών και το πλαφόν στο μεικτό περιθώριο κέρδους σε τρόφιμα, καύσιμα και σχολικά είδη, με εντατικές έρευνες σε μεγάλες επιχειρήσεις και κλάδους της αγοράς, προκειμένου να εντοπιστούν πρακτικές που οδηγούν σε φούσκωμα των τιμών. Πρόκειται για μια προσπάθεια που αποδίδει καρπούς, καθώς ήδη έχουν ανακοινωθεί τσουχτερά πρόστιμα σε πολυεθνικές επιχειρήσεις που κατέχουν μεγάλα μερίδια αγοράς σε βασικά καταναλωτικά αγαθά.

Και στο μέτωπο της ανεργίας προβλέπεται έκπτωση στους λογαριασμούς το πρώτο τρίμηνο του 2024 για τα νοικοκυριά που χρησιμοποιούν ρεύμα για τη θέρμανση σπιτιών τους και δεν δικαιούνται επίδομα θέρμανσης, πάντα με βάση τα εισοδηματικά κριτήρια. Επίσης, αναμένεται να συνεχιστεί το 2024 η επιδότηση στους λογαριασμούς ρεύματος που ανήκουν στα κοινωνικά τιμολόγια και θεσπίζεται κοινωνικό τιμολόγιο ειδικά για τις πολύτεκνες οικογένειες.

Με πολυμέτωπες παρεμβάσεις, λοιπόν, επιδιώκεται να στηριχθούν τα εισοδήματα εργαζομένων, συνταξιούχων και νοικοκυριών, με ιδιαίτερη φροντίδα για τους συμπολίτες μας που έχουν περισσότερη ανάγκη.

Σεβόμενος τον χρόνο, κυρίες και κύριοι συνάδελφοι, θα ολοκληρώσω με δύο ακόμα σημεία. Το ένα είναι οι πόροι που θα μπουν στην οικονομία το 2024. Συνολικά, πάνω από 12 δισεκατομμύρια ευρώ από το Πρόγραμμα Δημοσίων Επενδύσεων και το Ταμείο Ανάκαμψης και Ανθεκτικότητας. Το δεύτερο είναι η ενίσχυση των δαπανών για την υγεία και την παιδεία από τα επιπλέον έσοδα που αναμένεται να προκύψουν από την αντιμετώπιση της φοροδιαφυγής. Εδώ αξίζει να συγκρατήσουμε μια γενναία αύξηση της τάξης του 20% της επιχορήγησης προς τα νοσοκομεία.

Με τον κρατικό προϋπολογισμό του 2024 η Κυβέρνησή μας, κυρίες και κύριοι συνάδελφοι, συνεχίζει να εφαρμόζει την οικονομική πολιτική για την οποία δεσμεύτηκε και για την οποία την εμπιστεύτηκαν οι πολίτες στις διπλές εθνικές εκλογές της χρονιάς που μας κλείνει, με συναίσθηση των αναγκών της κοινωνίας και επίγνωση των δυνατοτήτων της οικονομίας μας, χωρίς να ρισκάρει όσα έχουμε κατακτήσει, αλλά αντίθετα να πετύχει ανάπτυξη που θα είναι διατηρήσιμη και θα έχει γερά θεμέλια. Με ειλικρίνεια, με σταθερότητα και συνέπεια.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Γιόγιακα.

Τον λόγο έχει από το Κομμουνιστικό Κόμμα Ελλάδας ο κ. Εμμανουήλ Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ:** Πάντα όλες οι αστικές κυβερνήσεις αξιοποιούσαν τους κρατικούς προϋπολογισμούς ως μοχλούς αναδιανομής του παραγόμενου πλούτου υπέρ των οικονομικά ισχυρών και σε βάρος της εργατικής τάξης, των φτωχών λαϊκών στρωμάτων. Κατά συνέπεια και αυτός, του 2024, είναι ένα βαθιά αντιλαϊκό κατασκεύασμα, εκτοξεύοντας τη φορολογία, προβλέποντας νέα, ματωμένα, πρωτογενή πλεονάσματα και ακόμη μεγαλύτερους δημοσιονομικούς περιορισμούς, που δύσκολα μπορεί να κρυφτεί και να παραπλανήσει για το αντίθετο.

Παρ’ όλα αυτά, η Κυβέρνηση με απύθμενο θράσος πουλάει το παραμύθι της σημαντικής αύξησης φορολογικών εσόδων για το 2023, χωρίς να αυξηθούν οι φόροι. Και, πραγματικά, θέλει ακόμα μεγαλύτερο θράσος να υπόσχεται, πάλι, για το 2024 ανάπτυξη για όλους. Πραγματικά «γελάει και το παρδαλό κατσίκι», που λέει ο λαός, όταν αποδεδειγμένα ο λαός πλήρωσε για αυτή την ανάπτυξη το πρώτο εννεάμηνο του ’23 πάνω από 17 δισεκατομμύρια για ΦΠΑ και περισσότερα από 15 δισεκατομμύρια για άμεσους φόρους, ενώ ακόμη περισσότερα προβλέπονται για το 2024.

Και από την άλλη, βέβαια, ο κύκλος εργασιών του πρώτου εξαμήνου το 2023 για εκατόν σαράντα τρεις εισηγμένες στο Χρηματιστήριο εταιρείες ήταν 45 δισεκατομμύρια ευρώ, λίγο λιγότερα από τα έσοδα που προβλέπει ο προϋπολογισμός από τους έμμεσους και ειδικούς φόρους του 2024. Από έσοδα, πράγματι, ξεχειλίζουν τα κρατικά ταμεία, αλλά από τη στυγνή φορολογία των λαϊκών στρωμάτων.

Και την ίδια στιγμή, αρνείστε να επαναφέρετε τον δέκατο τρίτο και δέκατο τέταρτο μισθό και σύνταξη. Αρνείστε να ικανοποιήσετε το αίτημα των αυτοαπασχολούμενων για αφορολόγητο στις 12.000 ευρώ. Αρνείστε να κάνετε δεκτές τις τροπολογίες του ΚΚΕ με αυτές τις προτάσεις. Τσακίζετε τον λαό στο διηνεκές, για να εξασφαλίσετε στους λεγόμενους επενδυτές ζεστό κρατικό χρήμα, φιλικό περιβάλλον, με φθηνή εργατική δύναμη, φοροαπαλλαγές και επιχορηγήσεις από τα χρηματοδοτικά εργαλεία του Ταμείου Ανάκαμψης, του ΕΣΠΑ και του Πράσινου Ταμείου, για να φέρετε σε πέρας τη στρατηγική της Ευρωπαϊκής Ένωσης για την πράσινη μετάβαση, στηρίζοντας τις επιδιώξεις των μεγάλων επιχειρηματικών ομίλων και τον σιδερένιο νόμο του κέρδους.

Αυτό το μαρτυρά η ακρίβεια που καλπάζει στα τρόφιμα, στο ηλεκτρικό ρεύμα, στα καύσιμα, στα απλησίαστα ενοίκια και τις δόσεις δανείων, που συνεχώς αυξάνονται. Τα υπέρογκα έξοδα για τροφεία, για αθλητικές και πολιτιστικές δραστηριότητες. Οι κουτσουρεμένοι μισθοί, που με δυσκολία καλύπτουν τις πρώτες μέρες του μήνα. Τα νοσοκομεία, που είναι στα όρια της συντριβής, με κλινικές να βάζουν λουκέτο, χειρουργεία να αναστέλλονται, θεραπείες να αναβάλλονται. Τα κοντέινερ στα σχολεία, που στοιβάζουν είκοσι πέντε και τριάντα μαθητές κάτω από άθλιες συνθήκες. Η συρρίκνωση του αγροτικού εισοδήματος από το υψηλό κόστος παραγωγής, τις πλημμύρες, την ξηρασία, χωρίς να αναπληρώνεται. Το κόψιμο της βασικής ενίσχυσης για τους αγρότες πάνω από 20% ως αποτέλεσμα της διαπραγμάτευσης του 2021 στην Ευρωπαϊκή Ένωση για τη νέα Κοινή Αγροτική Πολιτική, όπως ομολόγησε ο ίδιος ο Υπουργός Αγροτικής Ανάπτυξης απαντώντας σε ερώτηση του ΚΚΕ.

Αυξάνετε συνεχώς τις πολεμικές νατοϊκές δαπάνες, απογυμνώνοντας την αμυντική θωράκιση της χώρας, για να στηρίξετε και να συμμετάσχετε στους πολεμικούς σχεδιασμούς ΗΠΑ, ΝΑΤΟ, Ευρωπαϊκής Ένωσης, να συμμετάσχετε στη σφαγή του παλαιστινιακού λαού, προσυπογράφοντας τη μετατροπή της Σούδας σε ορμητήριο των μακελάρηδων, που μόνο σε περιπέτειες και συμφορές εμπλέκει τον ελληνικό λαό και μετατρέπει τη χώρα, το νησί της Κρήτης, σε στόχο αντιποίνων και ξέφραγο αμπέλι. Το μαρτυρούν για πολλοστή φορά τα επεισόδια τραμπούκικης και επικυρίαρχης συμπεριφοράς στην πόλη των Χανίων σε δύο ανήλικες μαθήτριες, οι οποίες χαστουκίστηκαν και γρονθοκοπήθηκαν από αμερικανονατοϊκούς στρατιώτες αεροπλανοφόρου που κατέπλευσε πριν από λίγες μέρες στο λιμάνι της Σούδας.

Ο κρατικός προϋπολογισμός για την τοπική διοίκηση συνεχίζει να στραγγαλίζει τα οικονομικά των δήμων, θυσιάζοντας έργα και υποδομές για τον λαό στον βωμό των προτεραιοτήτων του κεφαλαίου και των ματωμένων πλεονασμάτων. Οι κρατικές επιχορηγήσεις παραμένουν παγωμένες, εδώ και δεκαετίες, στα ίδια ποσά, ενισχύεται η λογική αύξησης των ιδίων εσόδων, μέσω της ανταποδοτικότητας, σε όλες σχεδόν τις παρεχόμενες υπηρεσίες, άρα κυνήγι είσπραξης φόρων και τελών από τους δημότες, τροφεία και άλλες εισφορές.

Μπορεί οι ΚΑΠ να αυξάνονται κατά 173 εκατομμύρια ευρώ το 2024 σε σχέση με το 2023, καλύπτοντας, κύρια, αυξήσεις μισθών, συνεχίζεται όμως η μη απόδοση των θεσμοθετημένων πόρων και η παρακράτηση προηγούμενων ετών προς την τοπική διοίκηση, χρήματα που έχουν πληρώσει οι δημότες μέσω της φορολογίας.

Η χρηματοδότηση συνεχίζει να μην επαρκεί για το λειτουργικό κόστος των δήμων, για τις λειτουργικές δαπάνες των σχολείων πρωτοβάθμιας και δευτεροβάθμιας εκπαίδευσης, ούτε για την επισκευή και συντήρηση σχολικών κτηρίων ούτε και προβλέπεται καμμία μέριμνα για νέα, σύγχρονα, ασφαλή σχολεία, για να σταματήσει το αίσχος των προκάτ και των κοντέινερ.

Με τα ίδια ψίχουλα χρηματοδοτείτε και το πρόγραμμα «Βοήθεια στο Σπίτι», καθώς και την πυροπροστασία στους δήμους, χωρίς να εξασφαλίζεται -ούτε στο ελάχιστο- η πρόληψη από πυρκαγιές, πλημμύρες και σεισμούς.

Είναι η συνέχεια της κεντρικής πολιτικής της Ευρωπαϊκής Ένωσης και κυβερνήσεων των οικονομικά ισχυρών, που δεν θεωρούν επιλέξιμα ζωτικά έργα αντιπλημμυρικής, αντιπυρικής και αντισεισμικής προστασίας.

Είναι η πολιτική κόστους-οφέλους, που απένταξε από το Ταμείο Ανάκαμψης σημαντικά αντιπλημμυρικά και εγγειοβελτωτικά έργα -στην Ιεράπετρα, στην Αμφιλοχία, στο Λουτράκι, στο Ωραιόκαστρο και σε άλλες περιοχές-, επιβεβαιώνοντας ότι το Ταμείο Ανάκαμψης είναι ένα υπερμνημόνιο, όπου τα εργατικά λαϊκά δικαιώματα και οι ανάγκες, όχι μόνο δεν χωράνε, αλλά είναι και προαπαιτούμενο η διαρκής συντριβή τους, για να πιάνονται τα ορόσημα της κερδοφορίας του κεφαλαίου.

Αυτή η πολιτική αφήνει στην απόλυτη εγκατάλειψη και τους σεισμόπληκτους του Αρκαλοχωρίου, μετά από δύο και πλέον χρόνια σεισμού, όπου από τις δύο χιλιάδες τριακόσιες είκοσι οκτώ αιτήσεις που έχουν υποβληθεί για έκδοση άδειας επισκευής έχουν εκδοθεί μόνο σαράντα, επιρρίπτοντας με θράσος η Κυβέρνηση την ευθύνη στους πληγέντες και όχι στη δική της επιλογή να τους εγκαταλείψει.

Και ενώ απειλείται η ανθρώπινη ζωή και χρειάζονται άμεσα μέτρα ολοκληρωμένων αντιπλημμυρικών, αντιπυρικών έργων, μέτρων αντισεισμικής θωράκισης, ενώ έχουν αυξηθεί οι λαϊκές ανάγκες για πρόσβαση των παιδιών στους παιδικούς βρεφικούς σταθμούς στα ΚΔΑΠ, ΚΔΑΠ-ΑΜΕΑ, η Κυβέρνηση -όπως και όλες μέχρι σήμερα- συνεχίζει τη μη απόδοση των θεσμοθετημένων πόρων.

Με βάση τον νόμο του «Καλλικράτη», που προβλέπει πώς υπολογίζονται οι Κεντρικοί Αυτοτελείς Πόροι, η απόδοσή τους, για παράδειγμα, το 2024 θα έπρεπε να ήταν για τους δήμους 8,5 δισεκατομμύρια, ενώ τώρα δίνει μόλις 2,224 δισεκατομμύρια, στις δε περιφέρειες, ενώ έπρεπε να δίνει 1,5 δισεκατομμύριο, δίνει 730 εκατομμύρια.

Αυτή η πολιτική της υποχρηματοδότησης, της υποστελέχωσης, την οποία υπηρετούν διαχρονικά όλα τα κόμματα στην τοπική διοίκηση, οδηγεί στην ιδιωτικοποίηση τομέων και υπηρεσιών. Και αυτόν τον στόχο υπηρετεί και η πρόθεση της Κυβέρνησης να φέρει νομοσχέδιο στη Βουλή για τη συγχώνευση των εκατόν είκοσι έξι δημοτικών επιχειρήσεων ύδρευσης και αποχέτευσης, ολοκληρώνοντας το έγκλημα της πλήρους εμπορευματοποίησης του νερού.

Κλείνοντας, δεν υπάρχει κεφάλαιο και υποκεφάλαιο του νέου προϋπολογισμού που να μην επιβεβαιώνει ότι, για να κερδίσει έστω και μία ανάσα ο λαός, πρέπει να χάσει το κεφάλαιο από τα κέρδη του, να δυναμώσει η σύγκρουση με την αντιλαϊκή πολιτική, σε όλες τις εκδοχές της, για την ικανοποίηση των πραγματικών λαϊκών αναγκών.

Αυτό είναι που διαπερνά τις προτάσεις του Κομμουνιστικού Κόμματος Ελλάδας σήμερα, σε μία πορεία ανατροπής της καπιταλιστικής βαρβαρότητας, κατοχυρώνοντας με τη βούληση του λαού τη νέα κοινωνία της εργατικής λαϊκής εξουσίας.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Εμείς ευχαριστούμε.

Τον λόγο έχει ο Υπουργός Μετανάστευσης και Ασύλου κ. Δημήτρης Καιρίδης.

**ΔΗΜΗΤΡΙΟΣ ΚΑΙΡΙΔΗΣ (Υπουργός Μετανάστευσης και Ασύλου):** Ευχαριστώ, κύριε Πρόεδρε.

Κυρίες και κύριοι συνάδελφοι, δεν υπάρχει καμμία αμφιβολία ότι η ελληνική οικονομία -ό,τι και αν λέει η Αντιπολίτευση, ό,τι προσπαθεί να πει η Αντιπολίτευση- βρίσκεται σε τροχιά ταχείας ανάπτυξης. Τα στοιχεία είναι αδιάσειστα, έχουν παρουσιαστεί από τους αρμοδιότερους από εμένα Υπουργούς στα οικονομικά χαρτοφυλάκια και ο ρυθμός ανάπτυξης είναι πολύ πάνω από τον μέσο ευρωπαϊκό όρο. Παρατηρείται μείωση της ανεργίας, αύξηση των επενδύσεων, αύξηση των εξαγωγών. Και μόνο το γεγονός ότι η Ελλάδα δανείζεται με καλύτερους όρους από την Ιταλία δείχνει την πολύ μεγάλη βελτίωση η οποία έχει σημειωθεί την τελευταία τετραετία, αλλά και την αισιοδοξία εν όψει του 2024, παρά τους διεθνείς κινδύνους που υπάρχουν.

Ωστόσο, θέλω κατ’ αρχάς να κάνω ένα ευρύτερο πολιτικό σχόλιο και να πω αυτό που πιστεύω ακράδαντα και θεωρώ ότι όλοι οι συνάδελφοι θα πρέπει να το έχουν κατά νου και συνολικά η κοινωνία μας. Πέρα από τη βελτίωση και την πρόοδο των τελευταίων χρόνων, η Ελλάδα -και πρέπει να είμαστε ειλικρινείς- έχει μείνει πολύ πίσω. Συνολικά η πορεία μας την τελευταία τεσσαρακονταετία, μετά το 1981, δεν ήταν αυτή που οραματιζόταν ο Καραμανλής, όταν σχεδίαζαν την ένταξη μας στην ΕΟΚ. Έπρεπε ήδη από τη δεκαετία του 1950 να συγκλίνουμε με τους Ευρωπαίους. Μας έφτασαν ή μας ξεπέρασαν οι πολύ πίσω μας Ανατολικοευρωπαίοι και ακόμα και οι φίλοι μας στον ευρωπαϊκό Νότο -κάποτε πίσω από εμάς- οι Ισπανοί και ακόμα περισσότερο οι Πορτογάλοι είναι αρκετά μπροστά από εμάς.

Ο λόγος, κατά τη γνώμη μου, είναι σαφής. Επικράτησε μία αριστερόστροφη αντιαναπτυξιακή λογική και ένας δημοσιονομικός λαϊκισμός στην πατρίδα μας, τον οποίο σήμερα οφείλουμε διαρκώς να αφήνουμε πίσω. Θεωρώ απαραίτητο να τονίσουμε, το χρωστάμε στους εαυτούς μας και στα παιδιά μας, ότι πρέπει να επιμείνουμε στον δρόμο των μεταρρυθμίσεων, ότι δεν υπάρχει κανένα περιθώριο θριαμβολογίας και εφησυχασμού, ότι σήμερα η Ελλάδα -που βρίσκεται στις τελευταίες θέσεις της Ευρωπαϊκής Ένωσης σε κατά κεφαλήν εισόδημα σε βιοτικό επίπεδο- έχει πολύ αγώνα και δρόμο μπροστά της. Αυτό είναι κάτι που το συνειδητοποιεί απόλυτα η Κυβέρνηση και γι’ αυτό επιμένει σε αυτόν τον δρόμο τον μεταρρυθμιστικό, των τομών, που θα απελευθερώσει παραγωγικές δυνάμεις.

Κυρίες και κύριοι συνάδελφοι, πρέπει να είμαστε επιπλέον ειλικρινείς και να πούμε και να εξηγήσουμε στον ελληνικό λαό ότι η οικονομική ανάπτυξη προέρχεται από δύο βασικά εισερχόμενα στην οικονομία. Λεφτά, κεφάλαιο, από τη μια, και άνθρωποι από την άλλη.

Στο ζήτημα των πόρων και των κεφαλαίων πρέπει να ομολογήσουμε ότι η εθνική αποταμίευση σήμερα παραμένει αρνητική και άρα η μόνη διέξοδος για κεφάλαια είναι να προσελκύσουμε τη διεθνή αποταμίευση. Εκεί, όπως ξέρετε, υπάρχουν πάρα πολλά χρήματα και ζούμε στιγμές μεγάλης ρευστότητας στο διεθνές σύστημα. Όσο υπήρχαν άνθρωποι όπως -επιτρέψτε μου να πω- οι κύριοι Βαρουφάκης και Τσίπρας, αυτοί οι πόροι, προφανώς, δεν ερχόντουσαν στην Ελλάδα και ο κίνδυνος για επένδυση στην Ελλάδα ήταν αυξημένος. Σήμερα, που έχει αποκατασταθεί η εμπιστοσύνη, έχουμε αυτή την έκρηξη των ξένων επενδύσεων και έτσι πρέπει να επιμείνουμε.

Υπάρχει όμως και το ζήτημα των ανθρώπων και εκεί έχουμε το πρόβλημα του δημογραφικού και της συρρίκνωσης του ανθρώπινου δυναμικού της πατρίδας μας. Δεν υπάρχει αμφιβολία ότι πρέπει να επιμείνουμε στον δρόμο των ενεργητικών πολιτικών απασχόλησης, να μειώσουμε κι άλλο την ανεργία και να αυξήσουμε την απασχολισιμότητα εκείνων ειδικά των κατηγοριών στην κοινωνία μας που δεν συμμετέχουν αρκετά στην αγορά εργασίας, όπως είναι οι νέοι και οι γυναίκες. Και προφανώς πρέπει να παλέψουμε για να φέρουμε τους Έλληνες που έφυγαν στο εξωτερικό, ιδίως την προηγούμενη δεκαετία, και δεν έχουν ακόμα ριζώσει στις νέες κοινωνίες υποδοχής τους, δεν έχουν κάνει οικογένεια και μπορούν πιο εύκολα να επιστρέψουν πίσω στην πατρίδα μας, για να συνεισφέρουν στην εθνική προσπάθεια.

Πέρα όμως από αυτά που κάνουμε για τους Έλληνες -αντιμετωπίζοντας κατά το δυνατόν το δημογραφικό, αυξάνοντας τη συμμετοχή γυναικών και νέων και των υπολοίπων, μειώνοντας την ανεργία, αυξάνοντας την παραγωγικότητα του ήδη υπάρχοντος εδώ εργατικού δυναμικού-, θα πρέπει να είμαστε ειλικρινείς και να πούμε ότι, όπως συμβαίνει και στην υπόλοιπη Ευρώπη και σε όλο τον δυτικό κόσμο, υπάρχει και ένα επιπλέον στοιχείο, της νόμιμης μετανάστευσης, το οποίο μπορεί να γίνει μοχλός λελογισμένα, με όρους και κανόνες, σύμφωνα με τις ανάγκες της ελληνικής οικονομίας και τις προτεραιότητες της εθνικής, της ελληνικής κοινωνίας, μοχλός αναπτυξιακός. Εάν δεν τον αξιοποιήσουμε, κινδυνεύουμε να ρίξουμε ρυθμούς στην ανάπτυξή μας και στην οικονομία μας.

Κύριε Πρόεδρε, απευθύνομαι ειδικά σε εσάς, γιατί είστε ένας από τους Βουλευτές που πρόσφατα με επισκέφθηκε στο γραφείο μου στο Υπουργείο Μετανάστευσης και Ασύλου, για να μου μεταφέρετε την αγωνία των τοπικών εκεί παραγωγικών φορέων για την έλλειψη εργατών γης. Προέρχεστε από έναν νομό που πρωτοστατεί στην πρώιμη αγροτική παραγωγή. Η Ιεράπετρα είναι περίπου τα μισά θερμοκήπια της χώρας. Κάθε θερμοκήπιο -κύριε Κατρίνη, τα έχετε και εσείς στην Ηλεία και στη Μεσσηνία, πιο κάτω, στα Φιλιατρά- χρειάζεται έναν εργαζόμενο περίπου ανά στρέμμα ή ενάμιση όλο τον χρόνο, διότι παράγουν όλο τον χρόνο. Αν μιλάμε για τις είκοσι χιλιάδες στρέμματα θερμοκηπίων της Ιεράπετρας, μιλάμε εύκολα για τριάντα χιλιάδες εργάτες γης.

Άλλοι Βουλευτές μού μετέφεραν ότι τα 3 δισεκατομμύρια αξίας παραγωγής του ελαιολάδου στην πατρίδα μας, με τις τρέχουσες αυξημένες τιμές, κινδυνεύουν να μη μαζευτούν οι ελιές και να χάσουμε ένα, ενάμισι, δύο δισεκατομμύρια από έλλειψη εργατών γης.

Άρα τα προβλήματα είναι πραγματικά και είναι εδώ. Οφείλουμε χωρίς ιδεοληψίες, κραυγές ή λαϊκισμούς να δίνουμε λύσεις, γι’ αυτό είμαστε εδώ, γι’ αυτό μας εξέλεξε ο ελληνικός λαός.

Επειδή από χθες γίνεται λόγος για ένα ζήτημα στο οποίο επισπεύδον Υπουργείο είναι και το Υπουργείο Μετανάστευσης και Ασύλου, μαζί με το Υπουργείο Εργασίας και Κοινωνικής Ασφάλισης, θέλω να σας ξεκαθαρίσω τούτο: Η χώρα δεν αλλάζει μεταναστευτική πολιτική. Η χώρα έχει μια αυστηρή πολιτική ενάντια στην παράνομη διακίνηση και υπέρ των λελογισμένων νόμιμων οδών μετανάστευσης. Είναι πράγματα τα οποία εξηγήσαμε κατά κόρον και στις προγραμματικές δηλώσεις και βάσει των οποίων πήραμε την εντολή από την Εθνική Αντιπροσωπεία, αλλά και προσωπικά εγώ από τον ίδιο τον Πρωθυπουργό.

Η στρατηγική μας στο μεταναστευτικό, λοιπόν, είναι διπλή, βασίζεται σε δύο πυλώνες: Όχι στο παράνομο, ναι στο λελογισμένα νόμιμο. Τα δύο πάνε μαζί. Για να υπάρξει το δεύτερο, θα πρέπει να εμπεδωθεί το αίσθημα ασφάλειας στον Έλληνα πολίτη, στην ελληνική κοινωνία. Αλλά και για να υπάρξει το πρώτο, για να υπάρξει η πάταξη του παρανόμου, πρέπει να υπάρχουν -μας λένε όλοι οι ειδικοί και η Ευρωπαϊκή Επιτροπή- νόμιμες δίοδοι λελογισμένης μετανάστευσης, με όρους και κανόνες. Σε αυτή τη διπλή στρατηγική πατάει και η πρόσφατη νομοθετική μας πρωτοβουλία την οποία συζητήσαμε χτες στην επιτροπή και θα συζητήσουμε ακόμα περισσότερο τη Δευτέρα και την Τρίτη στην Ολομέλεια, καθ’ οδόν για την υπερψήφισή της.

**ΜΙΧΑΗΛ ΚΑΤΡΙΝΗΣ:** Μας τα ανέλυσε ο κ. Γεωργιάδης.

**ΔΗΜΗΤΡΙΟΣ ΚΑΙΡΙΔΗΣ (Υπουργός Μετανάστευσης και Ασύλου):** Επιτρέψτε μου, δεν θέλω να κλέψω τη δόξα από τον κ. Γεωργιάδη, προς Θεού.

**ΘΕΟΦΙΛΟΣ ΞΑΝΘΟΠΟΥΛΟΣ:** Εμείς πειστήκαμε. Έχουμε προσχωρήσει, δεν χρειάζεται. Για τον κ. Σαμαρά πείτε μας. Εμείς εδώ είμαστε πεισμένοι, δεν έχουμε θέματα.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, παρακαλώ.

Συνεχίστε, κύριε Υπουργέ.

**ΔΗΜΗΤΡΙΟΣ ΚΑΙΡΙΔΗΣ (Υπουργός Μετανάστευσης και Ασύλου):** Εγώ χαίρομαι που υπερψηφίζετε και δείχνει…

**ΜΙΧΑΗΛ ΚΑΤΡΙΝΗΣ:** Και προς τα εκεί να κοιτάξετε.

**ΔΗΜΗΤΡΙΟΣ ΚΑΙΡΙΔΗΣ (Υπουργός Μετανάστευσης και Ασύλου):** Όλα θα γίνουν.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, ησυχία. Λίγο σεβασμός στον ομιλητή.

**ΔΗΜΗΤΡΙΟΣ ΚΑΙΡΙΔΗΣ (Υπουργός Μετανάστευσης και Ασύλου):** Είναι απολύτως αναληθές, θα σας έλεγα αστείο, μία Κυβέρνηση η οποία έχει τόσο κατηγορηθεί από κάποιους -εκ του πονηρού κατά τη γνώμη μου- για «push backs» και για αυστηρή φύλαξη των συνόρων να εγκαλείται ότι χαλαρώνει πολιτική και ανοίγει σύνορα.

Θέλω να είμαι ξεκάθαρος. Έχουμε δώσει μεγάλη μάχη -και εγώ προσωπικά στον βαθμό που μου αναλογεί- στην Ευρώπη τους τελευταίους έξι μήνες απέναντι σε κακόπιστους και κακόβουλους συχνά, ιδίως μετά την προσπάθεια εργαλειοποίησης της μεγάλης τραγωδίας της Πύλου, που σημειώθηκε επί υπηρεσιακής κυβέρνησης, για να πείσω -και νομίζω το καταφέραμε με τους Ευρωπαίους- ότι δεν μπορεί η Ευρώπη να μην έχει εξωτερικά σύνορα φυλασσόμενα, ότι ανοικτά σύνορα σημαίνουν μη σύνορα. Τα σύνορα -κύριε Αποστολάκη, το καταλαβαίνετε εσείς καλύτερα από όλους, να το εξηγήσετε στους συναδέλφους σας, ελπίζω, τώρα που είστε στην Κοινοβουλευτική Ομάδα του ΣΥΡΙΖΑ- πρέπει να φυλάσσονται για να είναι σύνορα. Δεν είμαστε εδώ ούτε η FRONTEX ούτε το ελληνικό Λιμενικό για να διευκολύνει διακινητές. Είμαστε σε μεγάλο αγώνα εναντίον τους και προσπαθούμε να κινητοποιήσουμε όλη την Ευρώπη -και τα καταφέρνουμε- και να φέρουμε νέους πόρους. Ο Πρωθυπουργός το πρώτο θέμα που έθεσε στις Βρυξέλλες -στη χθεσινή και προχθεσινή Σύνοδο Κορυφής- ήταν οι αυξημένοι πόροι. Η πρόταση της Επιτροπής -που δεν ψηφίστηκε λόγω της αντίδρασης της Ουγγαρίας, αλλά θα ψηφισθεί πολύ σύντομα- προβλέπει αυξημένους πόρους και για την Ελλάδα και για την προστασία ειδικά των συνόρων. Αυτά δεν γίνονται έτσι. Γίνονται γιατί κάποιοι τα υπερασπίζονται και τα προωθούν και έτσι πρέπει να προχωρήσουμε.

Η εξωτερική διάσταση ενάντια στην παράνομη μετανάστευση, ενάντια στις παράνομες αφίξεις, ενάντια στους παράνομους διακινητές δεν είναι μόνο βέβαια η προστασία των συνόρων, δεν είναι μόνο η συνεννόηση σε ευρωπαϊκό επίπεδο και με τον γείτονα. Είδατε ότι προσπαθούμε και έχουμε αποτελέσματα. Έχουμε 60% μείωση των παράνομων αφίξεων από τα υψηλά του Σεπτεμβρίου, 60% μείωση από τα υψηλά του 2019, αν θέλετε, για να συγκρίνουμε τα έτη αναφοράς. Περιλαμβάνουν και επιστροφές. Θέλουμε επιστροφές, οι επιστρεπτέοι να επιστρέφονται και διεκδικούμε τον ευρωπαϊκό μηχανισμό επιστροφών, γιατί μόνο η Ευρώπη μπορεί να επιβάλλει τη θέλησή της στις χώρες προέλευσης. Ήδη προχθές είχαμε -με ελληνική πρωτοβουλία- επιστροφές Πακιστανών και Γεωργιανών, με τη συμμετοχή Ισπανών και άλλων χωρών, αποστολή της FRONTEX. Έτσι θα επιμείνουμε και θα συνεχίσουμε.

Όμως, δίπλα σε ό,τι κάνουμε για την καταπολέμηση του φαινομένου της παράνομης διακίνησης μεταναστών, πρέπει να δούμε και το ζήτημα της νόμιμης μετανάστευσης, τώρα που η οικονομία αναπτύσσεται με αυτούς τους γρήγορους ρυθμούς, τώρα που η δεξαμενή της ανεργίας έχει τόσο συρρικνωθεί, τώρα που ξέρουμε ότι υπάρχουν πολλά επαγγέλματα τα οποία δεν πρόκειται να κάνουν οι Έλληνες, όπως δεν τα κάνουν οι Ισπανοί, οι Ιταλοί.

Σας τα εξήγησε χθες και ο αγαπητός συνάδελφος κ. Άδωνις Γεωργιάδης, πώς έκανε ειδικό μέτρο για τους μακροχρόνια ανέργους, να διατηρούν το επίδομά τους και να εργάζονται στη γη. Και προσήλθε κανείς. Ή, δεύτερο μέτρο, πώς θα πάρουμε μακροχρόνια άνεργους από τη δυτική Μακεδονία, που έχει τόσο υψηλή ανεργία, να τους πάμε στην Κρήτη, επιδοτούμενους. Ξέρετε πόσοι προσήλθαν; Ακούστε τον αριθμό, κύριε Παππά, κύριε Κατρίνη: Δύο.

**ΜΙΧΑΗΛ ΚΑΤΡΙΝΗΣ:** Το ξέρω.

**ΘΕΟΦΙΛΟΣ ΞΑΝΘΟΠΟΥΛΟΣ:** Είδαμε την ανακοίνωση.

**ΔΗΜΗΤΡΙΟΣ ΚΑΙΡΙΔΗΣ (Υπουργός Μετανάστευσης και Ασύλου):** Η επανάληψη μήτηρ πάσης μαθήσεως, αν μου επιτρέπετε, ως καθηγητής τουλάχιστον.

Βλέπετε ότι έχουμε αυτό το πρόβλημα. Χρειάζεται να κάνουμε πάρα πολλά στη νόμιμη μετανάστευση και είμαστε φιλόδοξοι για το 2024.

Λέω, λοιπόν: Πρώτον, αναβάθμιση, εκσυγχρονισμός, επιτάχυνση του διοικητικού μηχανισμού της νόμιμης. Σήμερα έχουμε τεράστιες καθυστερήσεις στις αδειοδοτήσεις. Όποιος έχει συναλλαχθεί με τις αποκεντρωμένες, όποιος έχει προσπαθήσει μέσα από τα προξενεία, όποιος ξέρει τις δυσκολίες που έχουμε να εφαρμόσουμε τη συμφωνία με το Μπαγκλαντές και την Αίγυπτο το κατανοεί.

Νέες διμερείς συμφωνίες με χώρες που εμείς επιλέγουμε, όπως η Γεωργία, όπως η Μολδαβία, οι οποίες θα φέρουν αυτό το προσωπικό με όρους και κανόνες. Αλλά, ναι, και η ρύθμιση που καταθέσαμε προχθές -η οποία δεν είναι νομιμοποίηση, όπως γράφεται από κάποιους εκ του πονηρού- δεν δίνει κανένα δικαίωμα, πέραν της πρόσβασης στην αγορά εργασίας ούτε οικογενειακής επανένωσης ούτε μόνιμης διαμονής ούτε, πολλώ δε μάλλον, ιθαγένειας, όπως κάνουν οι Γερμανοί. Δεν αφορά νεοεισερχόμενους, ανθρώπους που θα έρθουν, δεν αφορά καν ανθρώπους που ήρθαν το 2022 ή το 2023. Αφορά ανθρώπους που ήρθαν πριν το 2021, που είναι ήδη εδώ τρία και πλέον χρόνια και που κυρίως έχουν συμβόλαιο εργασίας. Σε αυτόν τον βαθμό βάζουμε αυτή τη ρήτρα λευκού ποινικού μητρώου και συμβολαίου εργασίας.

Αυστηροποιούμε μία ρύθμιση που ήδη υπάρχει από το 2005 και επαναλήφθηκε το 2014, ο πάγιος μηχανισμός της επταετίας. Και παίρνουμε τους αριθμούς των οκτώ ή έξι χιλιάδων που τη χρησιμοποιούν κάθε χρόνο, το πολλαπλασιάζουμε επί τέσσερα χρόνια που τη φέρνουμε μπροστά και βγάζουμε έναν αριθμό τριάντα χιλιάδων.

**ΠΡΟΕΔΡΕΥΩΝ (Ιωάννης Πλακιωτάκης):** Ολοκληρώστε, σας παρακαλώ.

**ΔΗΜΗΤΡΙΟΣ ΚΑΙΡΙΔΗΣ (Υπουργός Μετανάστευσης και Ασύλου):** Θα λύσουν το πρόβλημα αυτό οι τριάντα χιλιάδες; Προφανώς όχι, θα ήταν αστείο να το πούμε. Και να σας πω και κάτι άλλο που ακούγεται. Δεν αφορά -πρέπει να ακουστεί αυτό, κύριε Πρόεδρε, επιτρέψτε μου και θα τα πούμε και στην Ολομέλεια τη Δευτέρα- ανθρώπους που έρχονται παράνομα στην Ελλάδα. Οι άνθρωποι που έρχονται παράνομα στην Ελλάδα έχουν ως επί το πλείστον στόχο τη Γερμανία και τη Βόρεια Ευρώπη. Να το πούμε, να το ξεκαθαρίσουμε. Η συντριπτική πλειονότητα φεύγουν για την υπόλοιπη Ευρώπη είτε ως πρόσφυγες είτε παράτυπα. Το ξέρουμε αυτό, το λένε τα στοιχεία. Αφορά κυρίως ανθρώπους που έχουν έρθει νόμιμα στην Ελλάδα, που έχουν εργαστεί στην Ελλάδα νόμιμα για ένα διάστημα και που οι άδειες διαμονής τους δεν ανανεώθηκαν, επειδή δεν πρόλαβαν τις προθεσμίες, επειδή κάποιες υπηρεσίες άργησαν, επειδή κάποια χαρτιά δεν ήταν σωστά. Αυτό αποδεικνύει και η επταετία σήμερα, που έχουμε τη ρύθμιση της πάγιας για εξαιρετικούς λόγους. Είναι, κυρίως, αλβανικής καταγωγής ή από τη Γεωργία ή από τις Φιλιππίνες. Και σε αυτούς τους ανθρώπους που έχουν σήμερα αιχμαλωτιστεί στο περιθώριο και στην ανομία, δίνουμε την ευκαιρία για λόγους εθνικής ασφάλειας και δημόσιας τάξης να καταγραφούν, να ταυτοποιηθούν, για λόγους της εθνικής οικονομίας και της αγοράς εργασίας, για λόγους συνοχής και καταπολέμησης της όποιας παραβατικότητας, αλλά και αύξησης των δημοσίων εσόδων, μέσα από φόρους εισφορές και κατάργηση των επιδομάτων, διότι δεν πιστεύουμε στα επιδόματα ως μακροχρόνιο μέτρο, να προχωρήσουμε σε αυτή τη ρύθμιση.

Θα έχουμε την ευκαιρία να πούμε πολλά περισσότερα και να εξηγήσουμε τα πάντα στους πάντες, ιδίως στους καλόπιστους. Έχουμε πολλή δουλειά μπροστά μας να κάνουμε. Είναι προϋπόθεση, κύριε Πρόεδρε, το ξέρετε πολύ καλά, στο Λασίθι για την οικονομική ανάπτυξη και ευημερία του τόπου μας να λύσουμε λελογισμένα, με ασφάλεια, με βάση τις βέλτιστες ευρωπαϊκές πρακτικές, με βάση τις δικές μας ανάγκες και προτεραιότητες το ζήτημα που έχει δημιουργηθεί στην οικονομία μας με το θέμα αυτό της νόμιμης μετανάστευσης.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κύριο Υπουργό.

Τον λόγο έχει ο κ. Ξανθόπουλος, Κοινοβουλευτικός Εκπρόσωπος του ΣΥΡΙΖΑ και στη συνέχεια ο κ. Χήτας.

**ΘΕΟΦΙΛΟΣ ΞΑΝΘΟΠΟΥΛΟΣ:** Ευχαριστώ πολύ, κύριε Πρόεδρε.

Η δύστροπη πραγματικότητα αναδεικνύει τα αδιέξοδα των πολιτικών και των κατά καιρούς δηλώσεων.

Σε ό,τι αφορά τα πατριωτικά ζητήματα βλέπουμε τη δυσανεξία της Κυβέρνησης για τη Συμφωνία των Πρεσπών που αργεί να φέρει τις εφαρμοστικές συμφωνίες, γιατί υπάρχει λόγος από ό,τι αντιλαμβανόμαστε, από την παρέμβαση του κ. Σαμαρά.

Σε ό,τι αφορά τα μεταναστευτικά ζητήματα, βλέπουμε τη δυνατότητα ανταπόκρισης στις ανάγκες της κοινωνίας και πραγματικά κάνουν μία τομή. Και εμείς θα ψηφίσουμε, κύριε Καιρίδη, αυτή την τροπολογία. Καταλαβαίνω ότι εδώ η πλειοψηφία τάσσεται θετικά, τουλάχιστον αυτή που βλέπω από εδώ. Προφανώς αποδέκτης της εισηγήσεώς σας ήταν ο απών.

Τα σύνορα φυλάσσονται από κάθε ελληνική κυβέρνηση και αυτό που κάνει η Νέα Δημοκρατία, να θεωρεί ότι κάποιοι δεν φύλαγαν σύνορα είναι εγκληματικό. Τα σύνορα φυλάσσονται και θα φυλάσσονται και αυτό είναι καθήκον που έχουμε όλοι μας απέναντι στο Σύνταγμα και στον όρκο που έχουμε δώσει.

Θεωρώ πολύ θετικό ότι επιτέλους γίνεται αναγνώριση της ανάγκης για νόμιμες διόδους μετανάστευσης και όχι για push backs κατά την ημέρα ή τη νύχτα.

Και τέλος, εδώ μιλάμε για μια πραγματικότητα, η οποία είναι προφανής για όσους τη βιώνουμε στις περιφέρειές μας. Αυτού του είδους οι προσεγγίσεις οι μέχρι τώρα, ότι θα έρθουν, θα αλλάξουν τον πολιτισμό μας, ότι οι άνθρωποι αυτοί είναι εν δυνάμει κίνδυνος, ότι υπονομεύουν την εθνική, τη συνοχή της κοινωνίας, πηγαίνουν στην άκρη όταν η ανάγκη προβάλλει αδήριτη. Ελπίζω να είναι μήνυμα για όλους και περιμένουμε και άλλες πρωτοβουλίες σε αυτή την κατεύθυνση.

Τέλος, μη συγκρίνετε το 2015 με το 2023 και το 2024. Το 2015 υπήρξε μια χώρα πτωχευμένη, της οποίας τα ομόλογα ήταν φέιγ βολάν στους δρόμους και κανείς προφανώς δεν ασχολείτο με αυτό. Αυτή τη χώρα αναλάβαμε να διαχειριστούμε και σώσαμε τη χώρα και την κοινωνία από την πτώχευση. Και σε ό,τι αφορά τις μεταναστευτικές ροές, σας θυμίζω ότι πέρασε ενάμισι εκατομμύριο κόσμος από την Ελλάδα σε μία χώρα που δεν είχε την προηγούμενη εμπειρία και μηδενική οργάνωση από πλευράς θεσμών. Εμείς ξεκινήσαμε και κάναμε το Υπουργείο Μετανάστευσης, εμείς ξεκινήσαμε και κάναμε τις δομές υποδοχής, με αδυναμίες, με ανεπάρκειες και κυρίως, χωρίς να τροφοδοτήσουμε με αντιμεταναστευτικά και αντιδραστικά αντανακλαστικά την ελληνική κοινωνία. Αντίθετα, ένα μεγάλο κύμα υποστήριξης και αλληλεγγύης ξέσπασε προς αυτούς τους ανθρώπους και αυτό το κρατάμε ως κοινωνία ως παρακαταθήκη.

Σας ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Ιωάννης Πλακιωτάκης):** Τον λόγο έχει ζητήσει ο Κοινοβουλευτικός Εκπρόσωπος της Ελληνικής Λύσης και στη συνέχεια ο Κοινοβουλευτικός Εκπρόσωπος του Κομμουνιστικού Κόμματος Ελλάδας.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ, κύριε Πρόεδρε.

Καλημέρα σε όλους.

Είναι ξεκάθαρο, κύριε Καιρίδη, ότι μας χωρίζει χάος. Και αυτό ίσως είναι καλό από τη μία. Χάος όμως, κανονικό.

Επίσης, θέλω να παρατηρήσω ότι είστε μία ωραία ατμόσφαιρα. Εσείς, ο ΣΥΡΙΖΑ, μας δικαιώνετε όλα αυτά τα χρόνια που λέμε ότι ουσιαστικά είστε το ίδιο. Οι διαφορές που έχετε είναι ελάχιστες και στην πολιτική και στην ιδεολογία και στην εφαρμοσμένη πολιτική. Δεν έχετε διαφορές, βλέπετε εδώ «χαχαχουχα», γελάκια, «θα ψηφίσουμε», «τι καλά περνάμε». Ίδιοι είστε, Νέα Δημοκρατία, ΣΥΡΙΖΑ και ΠΑΣΟΚ. Και σε αυτό μας δικαιώνετε.

Ξέρετε, σκεφτόμουν χθες το βράδυ, κύριε Υπουργέ, τι είναι πιο απίστευτο. Έλεγα μέσα μου: «Τι μου προκάλεσε μεγαλύτερη έκπληξη; Αυτή η τροπολογία η οποία κατατέθηκε χθες, που για εμάς είναι απαράδεκτη και αποτελεί έγκλημα κατά της Ελλάδος ή ο Γεωργιάδης;». Δεν το πίστευα αυτό που έβλεπα χθες. Απίστευτο. Τι του κάνατε; Όχι εσείς, το κόμμα σας. Τι του κάνατε του ανθρώπου; Δεν μπορούσα να πιστέψω τι είναι πιο παράξενο, δηλαδή πιο τρελό. Η τροπολογία που φέρνει η ελληνική Κυβέρνηση ή αυτός ο Άδωνις Γεωργιάδης που βλέπαμε χθες. Απίστευτο. Μετάλλαξη. Κάποια στιγμή λέω θα μας πείσει στο τέλος. Λέγε, λέγε, λέγε, λέγε, θα μας πεις πόσο καλή είναι η τροπολογία. Λέω μη χειρότερα Θεέ μου, δεν πάμε καλά, έχουμε να δούμε πολλά ακόμα σε αυτή τη Βουλή.

Λοιπόν, κύριε Υπουργέ, σας άκουσα και σημείωνα ατάκες σας. Είναι δυνατόν όταν εξηγείτε στην Εθνική Αντιπροσωπεία την τροπολογία αυτή, η οποία νομιμοποιεί –προσέξτε- παρανόμως εισελθόντες -δεν κάνετε κάποια διακρατική συμφωνία για να έρθουν κάποιοι άνθρωποι να δουλέψουν, δηλαδή νομιμοποιεί παράνομους- και να λέτε ότι στόχος μας είναι να φέρουμε πίσω τη νεολαία μας, που έχει φύγει στο εξωτερικό; Το αντίθετο κάνετε. Άλλους φέρνετε πίσω, όχι τους δικούς μας.

Δεύτερον, κάντε λόγο για νόμιμη μετανάστευση. Το είπατε τρεις, τέσσερις φορές. Η νόμιμη μετανάστευση, η νόμιμη μετανάστευση. Ξαναλέω ξεκινάει αυτό από την παράνομη μετανάστευση. Αυτοί οι άνθρωποι εδώ μπήκαν παρανόμως, κύριε Υπουργέ. Δεν μπήκαν νόμιμα μέσα. Δεν ήρθαν να πουν «γεια σας, θέλουμε δουλειά», ελάτε καθίστε. Μπήκαν παράνομα. Το είπατε πολλές φορές. Πώς μπορείτε, λοιπόν, να μιλάτε για νόμιμη μετανάστευση όταν ξεκινάει αυτό από την παράνομη μετανάστευση; Λέτε όχι στο παράνομο. Μα το νομιμοποιείτε το παράνομο. Και αν δείτε από χθες στο Twitter και όχι μόνο, πανηγυρίζουν οι Πακιστανοί, δημοσιογράφοι διάφορα site δικά τους, πάρτι κανονικό.

Ακούστε, δεν θα μαλώσουμε. Δεν έχω στόχο τέτοιο, άλλωστε είναι πολύ πρωί ακόμα. Μέχρι τα μεσάνυχτα έχουμε πολλή ώρα εμείς εδώ. Δεν πρόκειται να μαλώσουμε. Ξέρετε γιατί; Γιατί δεν μπαίνω στη διαδικασία της αντιπαράθεσης με την έννοια ότι μας χωρίζει χάος. Το είπα ούτως ή άλλως. Οπότε απλά κάνουμε ξεκάθαρο στους Έλληνες πολίτες τι υποστηρίζει κάθε κόμμα εδώ μέσα και ο ελληνικός λαός, οι Έλληνες πολίτες είναι ο απόλυτος κριτής.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, κύριε Υπουργέ, επιθυμείτε τον λόγο.

**ΔΗΜΗΤΡΙΟΣ ΚΑΙΡΙΔΗΣ (Υπουργός Μετανάστευσης και Ασύλου):** Ευχαριστώ, κύριε Πρόεδρε, θα είμαι πολύ σύντομος.

Κατ’ αρχάς για τον καλό συνάδελφο, τον κ. Γεωργιάδη, με τον οποίο εκλεγόμαστε και στην ίδια περιφέρεια και συνεργαστήκαμε στενά και γι’ αυτή την τροπολογία, νομίζω αξίζει να σημειωθεί στην Εθνική Αντιπροσωπεία ως παράδειγμα προς μίμηση.

Και το λέω με το χέρι στην καρδιά και με κάθε ειλικρίνεια. Πρόκειται για έναν άνθρωπο, ο οποίος έχει πολύ συγκεκριμένες θέσεις και απόψεις, πολύ αυστηρές, θα έλεγα, και καλά κάνει και μπράβο του, αλλά ταυτόχρονα τις βασίζει στην πραγματικότητα και σε στοιχεία και όχι σε ιδεοληψίες και λαϊκισμούς, στα εύκολα τα λόγια τα μεγάλα τα οποία μας οδήγησαν στα προβλήματα τα οποία ανέπτυξα κατά την πρωτολογία μου. Αυτό αποδεικνύει ο Άδωνις Γεωργιάδης, αλλά και πολλοί άλλοι -ξέρετε ότι έχω Υφυπουργό στο Υπουργείο τη Σοφία Βούλτεψη- που έχουν απόψεις όπως όλοι μας πέραν πάσης αμφιβολίας, όπως σας εξήγησα, για τα αυστηρά.

Κάνετε λάθος και επιμένετε να λαϊκίζετε -και αν μου επιτρέπετε- και να ψεύδεστε. Προσπάθησα να σας δώσω τα στοιχεία. Η τροπολογία μας αφορά κυρίως νόμιμα εισελθόντες, ανθρώπους που ήρθαν νόμιμα στην Ελλάδα. Θα το λέω και θα το ξαναλέω. Αφορά Αλβανούς που ήρθαν εδώ με άδεια και εργάστηκαν. Είναι το 80% των δικαιούχων της πάγιας ρύθμισης που έχουμε στην επταετία και για κάποιο λόγο έληξε η άδειά τους και δεν ανανεώθηκε.

Και σας λέω και το άλλο για να μη δημιουργείτε εντυπώσεις προς τον ελληνικό λαό με fake news. Η συντριπτική πλειονότητα όσων έρχονται στην Ελλάδα παράνομα, φεύγει από την Ελλάδα είτε παράνομα είτε νόμιμα ως πρόσφυγες. Δεν μένουν στην Ελλάδα. Είχαμε εξήντα πέντε χιλιάδες παράνομες αφίξεις από το 2021 και εκατόν δέκα χιλιάδες εκδόσεις προσφυγικών διαβατηρίων. Ήρθαν εξήντα πέντε χιλιάδες και εκατόν δέκα χιλιάδες πήραν διαβατήρια και έφυγαν.

Θα τα πούμε βεβαίως όλα πιο αναλυτικά και στην Ολομέλεια. Αυτά είναι τα στοιχεία. Και να μου επιτρέπετε να επιμένω σε αυτά. Έχω μια διαστροφή με την επιμονή στα στοιχεία και στην πραγματικότητα. Λέγονται πάρα πολλά για το μεταναστευτικό, όχι μόνο εδώ, και δεν πρωτοτυπείτε. Μην θεωρείτε ότι καινοτομείτε. Έχουν χτιστεί καριέρες πάνω στο ζήτημα και χτίζονται σήμερα καριέρες στην Ευρώπη.

Και είναι λάθος, κύριε Ξανθόπουλε. Σας άκουσα με πολλή προσοχή. Είστε και συντοπίτης μου από τη Δράμα και ξέρετε ότι σας έχω εκτίμηση και συμπάθεια, αλλά θα πρέπει να είστε ειλικρινής. Το μπάχαλο του 2015 - 2016 και όλης της δικιάς σας περιόδου συνέβαλε και στο Βrexit και στην άνοδο της ακροδεξιάς. Και πρέπει να το πούμε ότι όσοι υπερασπίζονται τα ανοικτά σύνορα, οδηγούν στα κλειστά σύνορα, οδηγούν τον ευρωπαίο ψηφοφόρο να πει: «Κανένας εδώ».

Η δική μας μέση οδός, η οδός της λογικής, του ορθού λόγου, του μέτρου, του νόμου και του εθνικού συμφέροντος λέει: «Όχι στο παράνομο, στη φύλαξη». Παραλάβαμε χάος στο μεταναστευτικό το 2019. Να μη θυμηθούμε την Ειδομένη και τη Μόρια, να μη θυμηθούμε το τι γινόταν με τις ροές και με το Λιμενικό. Τα λένε οι ίδιοι του Λιμενικού που είχαν εντολές. Και τι εντολές είχαν; Να μην κάνουν τίποτα και να γίνονται, όπως λένε οι ίδιοι, «οικιακές βοηθοί των διακινητών» και να διευκολύνουν εν ολίγοις, χωρίς προστασία, στη θάλασσα και στη στεριά.

Αυτά τελείωσαν το 2019 και τελείωσαν με κόπο. Και έχουμε υποστεί τη βάσανο της διεθνούς κριτικής από ομοϊδεάτες σας στη LIBE στο Ευρωπαϊκό Κοινοβούλιο που πηγαίνω και λένε όλες αυτές τις… να μην πω ανοησίες –να προσπαθήσω να είμαι κομψός- με τις οποίες διαφωνεί η συντριπτική πλειονότητα των Ευρωπαίων πολιτών. Αριστεροί και δεξιοί δεν θέλουν το μπάχαλο, δεν θέλουν αυτό που γινόταν στην Ελλάδα. Και είναι πρόβλημα για μας σήμερα, διότι για να πείσουμε την ελληνική κοινωνία να προχωρήσει ακόμα και σε αυτή τη ρύθμιση που κάνουμε, την τόσο περιοριστική, αυστηρή και λελογισμένη, έχουμε απέναντι την καχυποψία των Ελλήνων, να μην ξαναζήσουμε το δράμα του 2015 - 2019 και απέναντι σε αυτή την καχυποψία λέμε ότι δεν υπάρχει καμμία περίπτωση και ότι αυτή η Κυβέρνηση είναι ταγμένη, είναι αυστηρή, είναι απόλυτη, είναι κάθετη.

Δίνουμε τον αγώνα καθημερινά γι’ αυτό και έχουμε αυτή τη μείωση του 60% των ροών, αλλά θα κάνουμε τα πάντα γι’ αυτή τη μείωση και με τις επιστροφές και με νέα χρηματοδότηση από το BMVI και τα ευρωπαϊκά ταμεία και με τη φύλαξη των συνόρων και, ναι, και σε συνεργασία ει δυνατόν με την Τουρκία την οποία επιδιώκουμε υπό την προϋπόθεση ότι θα κάνει αυτά που έχει υποσχεθεί. Αυτή είναι η πολιτική μας. Αυτήν εξηγούμε, αυτήν υπερασπιζόμαστε και σε αυτήν, επιτρέψτε μου να πω, συντάσσεται η συντριπτική πλειονότητα και των Ελλήνων και των Ευρωπαίων.

Κατά τα λοιπά, χαίρομαι για τη στήριξη, και τη δική σας, φαντάζομαι από τις αντιδράσεις, και της υπόλοιπης, της μείζονος Αντιπολίτευσης. Τα υπόλοιπα θα τα πούμε από Δευτέρα.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε, κύριε Υπουργέ.

Επανερχόμενοι στον κατάλογο των ομιλητών, θα δώσω τον λόγο στην κ. Κωνσταντίνα Καραμπατσώλη από τη Νέα Δημοκρατία.

**ΚΩΝΣΤΑΝΤΙΝΑ ΚΑΡΑΜΠΑΤΣΩΛΗ:** Καλή σας μέρα.

Κύριε Πρόεδρε, κύριοι Υπουργοί, κυρίες και κύριοι συνάδελφοι, ερχόμενοι προς το τέλος του 2023, μιας δύσκολης και απαιτητικής για όλους μας χρονιάς, μπορούμε ευτυχώς να κλείσουμε τη χρονιά αυτή με θετικές ειδήσεις που μας έρχονται από το πεδίο της οικονομίας και οι οποίες αποτυπώνονται ολοκάθαρα στον κρατικό προϋπολογισμό του 2024, ο οποίος αποτελεί τη ζωντανή απόδειξη μιας συνεχούς βελτίωσης που παρουσιάζει η ελληνική οικονομία υπό την Κυβέρνηση του Κυριάκου Μητσοτάκη.

Είναι αδιαμφισβήτητο ότι ο προϋπολογισμός του 2024 αποτελεί ένα βήμα προς τη σωστή κατεύθυνση την οποία χαράξαμε ήδη από το 2019. Είναι ο πρώτος μετά από δεκατρία έτη προϋπολογισμός που καταρτίζεται μετά την επανάκτηση της επενδυτικής βαθμίδας από το αξιόχρεο της χώρας, μια επιτυχία που προήλθε μέσω των συνεχόμενων θυσιών του ελληνικού λαού ο οποίος εμπιστεύτηκε το δημοσιονομικό πρόγραμμα της Κυβέρνησης.

Αρχικά κρίνω σκόπιμο να αναφέρω ότι ο προϋπολογισμός αυτός ενσωματώνει μια εκτενή δέσμη μέτρων με στόχο την αύξηση των εισοδημάτων, όπως ακριβώς είχε δεσμευτεί προεκλογικά η Κυβέρνηση, ήτοι αύξηση των μισθών των δημοσίων υπαλλήλων, άρση του παγώματος των τριετιών στους μισθωτούς, αύξηση του αφορολόγητου σε παιδιά και οικογένειες, αύξηση του ελάχιστου εγγυημένου εισοδήματος και η εκ νέου τονίζω αύξηση των συντάξεων. Τα μέτρα αυτά αναμένεται να δώσουν μεγάλη ανάσα σε μεγάλο αριθμό συμπολιτών μας και να αποτελέσουν ένα αντίβαρο στην παροδική κρίση πληθωρισμού.

Είναι σημαντικό να αναγνωρίσουμε, κυρίες και κύριοι συνάδελφοι, και παρά το γεγονός ότι η διεθνής οικονομία επιβραδύνει, ότι η Κυβέρνηση κατάφερε να φέρει τα παραπάνω μέτρα χωρίς να παρεκκλίνει ωστόσο από τους δημοσιονομικούς της στόχους. Η ελληνική οικονομία είναι και θα παραμείνει ανθεκτική.

Ο ρυθμός ανάπτυξης της χώρας μας αναμένεται να ανέλθει σε 2,3% για το 2023 και σε 3% το 2024. Το ΑΕΠ θα αυξηθεί από 208 δισεκατομμύρια ευρώ που ήταν το 2022 σε 224 δισεκατομμύρια ευρώ το 2023 και σε 235 δισεκατομμύρια ευρώ το 2024. Οι καίριας σημασίας για τη χώρα μας επενδύσεις αναμένεται, με βάση τα στοιχεία του προϋπολογισμού, να αυξηθούν σε 8,3% για το 2023 και ακόμη 12,1% με συνακόλουθη πτώση του δείκτη ανεργίας στα επίπεδα του 10%.

Όλα τα παραπάνω αποτυπώνονται, άλλωστε, στις εκτιμήσεις της Κομισιόν, οι οποίες κάνουν λόγο για διπλάσιο ρυθμό ανάπτυξης της χώρας μας συγκριτικά με τα υπόλοιπα κράτη-μέλη της Ευρωπαϊκής Ένωσης, για σημαντική μείωση του πληθωρισμού, άνοιγμα νέων θέσεων εργασίας και μείωση του δημοσίου χρέους.

Δεν γίνεται να μη λάβουμε υπ’ όψιν μας, κυρίες και κύριοι συνάδελφοι, το γεγονός ότι η Κυβέρνηση του Κυριάκου Μητσοτάκη προσφάτως πέτυχε τη θετική αξιολόγηση από την επιτροπή του Εθνικού Σχεδίου το οποίο συμπεριλαμβάνει νέες επενδύσεις και προσανατολισμό προς την πράσινη οικονομία, θα δοθούν νέες ενισχύσεις προς τις υπηρεσίες, προς τις επιχειρήσεις, ενώ έχει προγραμματιστεί πλήθος δημοσίων έργων για την εξυπηρέτηση αυτού του σκοπού. Παράλληλα, η Κυβέρνηση έκανε αίτημα στο Ταμείο Ανάκαμψης νωρίτερα από το αναμενόμενο για την εκταμίευση 1,8 δισεκατομμυρίου ευρώ που θα δοθεί σε επιχειρήσεις.

Θα μου επιτρέψετε, κυρίες και κύριοι συνάδελφοι, να κλείσω τη σημερινή ομιλία με το σημαντικότερο κατ’ εμέ σημείο του σχεδίου του προϋπολογισμού. Αποτελεί για μένα το σημαντικότερο γιατί πρόκειται για κονδύλια που αφορούν στη θωράκιση της χώρας έναντι των φυσικών καταστροφών μέσω της δημιουργίας καλύτερων υποδομών και της ενίσχυση της ασφάλισης του θεσμού της πολιτικής προστασίας.

Προερχόμενη από το νησί της Εύβοιας, το οποίο έχω την τιμή να εκπροσωπώ, έζησα δυστυχώς πλείστες φορές αφ’ ενός την έλλειψη υποδομών και αφ’ ετέρου τη φυσική καταστροφή να τη μαστίζει.

Βλέπω, λοιπόν, με ανακούφιση ότι προβλέπονται στο δεύτερο κεφάλαιο του προϋπολογισμού κονδύλια ικανά για την θωράκιση της χώρας, η οποία θα δώσει αίσθημα ασφάλειας σε χιλιάδες συμπολίτες μας εν όψει του κινδύνου της κλιματικής αλλαγής, ο οποίος φαντάζει πλέον όλο και απειλητικότερος.

Κλείνοντας, θα ήθελα να δανειστώ -αν μου επιτρέπετε- μια φράση του ίδιου του Πρωθυπουργού μας: «Ο προϋπολογισμός του 2024 είναι αναπτυξιακός. Διαπνέεται από κοινωνική ευαισθησία, όμως δεν ξεφεύγει από τις ράγες της δημοσιονομικής συνέπειας».

Πράγματι, ο προϋπολογισμός αυτός αποτυπώνει με τον καλύτερο δυνατό τρόπο τη συνεχή ανάπτυξη της χώρας μας, δίνοντας ωστόσο ταυτόχρονα ενίσχυση σε μεγάλο πλήθος συμπολιτών μας, που το έχουν ανάγκη.

Για όλους αυτούς τους λόγους, σας καλώ να τον υπερψηφίσετε.

Σας ευχαριστώ θερμά.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε την κ. Καραμπατσώλη.

Τον λόγο έχει η κ. Γεωργία Κεφαλά, από την Πλεύση Ελευθερίας.

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ:** Ευχαριστώ, κύριε Πρόεδρε.

Θα ξεκινήσω με ένα σχόλιο ανθρωπιστικής φύσης. Οι άνθρωποι δεν πρέπει να εργαλειοποιούνται και να γίνονται ορατοί μόνο όταν τους χρειαζόμαστε, κύριε Καιρίδη.

Νομίζω ότι, δυστυχώς, το κάνουμε αυτό σε πολλές των περιπτώσεων και λέμε ότι θέλουμε εργατικά χέρια. Φυσικά και θέλουμε εργατικά χέρια, αλλά οι άνθρωποι δεν είναι μόνο χέρια. Έχουν και πόδια και καρδιές και συναισθήματα και πρέπει να τους βλέπουμε σε όλους τους καιρούς.

Έρχομαι στο θέμα του προϋπολογισμού. Με ενδιαφέρον παρακολουθώ τις συζητήσεις που γίνονται στην κοινωνία για να απαντηθούν τα πρόσφατα βίαια γεγονότα, που είχαν να κάνουν με τον αστυνομικό, που ακόμα χαροπαλεύει, τις γυναικοκτονίες, για παράδειγμα, εκείνη της Σαλαμίνας που έκανε τόση μεγάλη εντύπωση στην ελληνική κατάσταση.

Παρακολουθώντας, λοιπόν, αυτά με χαρά διακρίνω μια μικρή λάμψη αισιοδοξίας, γιατί οι άνθρωποι αρχίζουν να συζητάνε φεύγοντας από την καταστολή, αρχίζουν να μιλάνε και για την πρόνοια. Τι είναι αυτό που φταίει βαθιά για όλη αυτή την κατάσταση;

Η πρόνοια, όμως, δυστυχώς δεν εντυπωσιάζει τόσο. Είναι μακροπρόθεσμη. Δεν έχει γρήγορες και άμεσες λύσεις. Πιστεύω πως αυτός είναι ο λόγος που δεν ασχολούνται και οι πολιτικοί με την ουσία. Δεν τους ενδιαφέρει το καλό αποτέλεσμα.

Πάρα πολλά προβλήματα θα έπαυαν να υπάρχουν ή θα μειώνονταν σημαντικά. Για παράδειγμα, οι γυναικοκτονίες, οι ανισότητες, η ανεργία, η παραβατικότητα, η ψυχολογική και σωματική υγεία, ακόμα και οι διπλωματικές σχέσεις -γιατί όχι;- η εξωτερική πολιτική, η φορολογική υπευθυνότητα του πολίτη. Όλα θα μπορούσαν να αλλάξουν με την επένδυση στην παιδεία και στον πολιτισμό.

Ακόμη εναποθέτουμε τις ελπίδες μας σε ένα δυτικό ανταγωνιστικό πρότυπο εκπαίδευσης με παπαγάλους αντί για μαθητές και κορυφαία στιγμή του συστήματός μας τις πανελλήνιες εξετάσεις με ένα αδιάβλητο σύστημα ένταξης των μαθητών στα πανεπιστήμια, μιας και είμαστε από τις λίγες χώρες που ακόμα έχουμε εξετάσεις ένταξης, βασισμένο, όμως, στην αποθήκευση πληροφορίας και στηριζόμενο σε κοινωνικές ανισότητες. Δεν έχουν όλα τα παιδιά ίση πρόσβαση και δυνατότητες οικονομικές για τη στήριξη και την προετοιμασία τους. Και βέβαια, εδώ ανοίγει και ένα μεγάλο θέμα, το οποίο, όμως απλά θα το αγγίξω, που έχει να κάνει με τους πόρους που δίνουμε για την παιδεία.

Θέλω να αναφερθώ στους διορισμούς. Το 2023 είχαμε τρεις χιλιάδες τετρακόσιους σαράντα εννέα στη γενική εκπαίδευση και τετρακόσιους στην ειδική, ενώ το 2022 λίγο πιο πίσω είχαμε οκτώ χιλιάδες ογδόντα επτά στη γενική εκπαίδευση και τριακόσιους ογδόντα τρεις στην ειδική. Βλέπουμε, λοιπόν, ότι κάθε χρόνο αρχίζουν και μειώνονται οι διορισμοί. Και να επισημάνουμε και τους είκοσι μια χιλιάδες διακόσιους τριάντα έναν εκπαιδευτικούς αναπληρωτές πλήρως καταρτισμένους με πολλά έξτρα προσόντα, τους οποίους έχουμε εξαθλιωμένους και περιφερόμενους, ένα μεγάλο θέμα, το οποίο κάποια στιγμή θα πρέπει και αυτό να το αγγίξουμε.

Για επισκευές και ζημιές κτηρίων δίνονται ελάχιστα ποσά. Ενώ έχουμε τεράστιες δαπάνες, δίνονται τεράστια οικονομικά ποσά, για τις μετακινήσεις και τη διαμονή στελεχών της εκπαίδευσης στο εξωτερικό. Δίνονται για έπιπλα ή επισκευές ή αγορά αγαθών 4.000 ευρώ, όσο κάνει ένα πιάνο δηλαδή σε ένα μουσικό σχολείο ή 1.500 ευρώ με τα οποία μπορείς να πάρεις θρανία σε μία τάξη.

Η Κυβέρνηση λέει στους εκπαιδευτικούς να κάνουν προσεισμικό έλεγχο. Πιστεύετε στα αλήθεια ότι αυτή είναι η δουλειά τους και ότι θα ήταν αρκετά αποτελεσματικοί σε αυτό αντί να φροντίσουν την κατάσταση των σχολείων και αντί να δώσουμε κάτι παραπάνω για να κάνουν σε σωστά σχολεία οι μαθητές μας;

Δίνονται 185 εκατομμύρια τον χρόνο σε όλη την Ελλάδα για μεταφορά μαθητών και ακόμα δεν έχει λυθεί αυτό το τεράστιο πρόβλημα με αποτέλεσμα να υπάρχουν παιδιά που πρέπει να περπατάνε πάρα πολύ μεγάλες αποστάσεις, παρ’ όλο που ο Παγκόσμιος Οργανισμός Υγείας μπορεί να λέει ότι κάνει καλό.

Εμείς πιστεύουμε ότι κάπως αλλιώς θα έπρεπε να λυθεί το πρόβλημα. Θα έπρεπε ίσως να υπάρχει ένας ενιαίος δημόσιος φορέας που να λύσει το πρόβλημα με λίγα παραπάνω χρήματα. Δεν είναι η μεγάλη διαφορά. Χρειάζεται λίγη παραπάνω επένδυση, λοιπόν, στην εκπαίδευση.

Βλέποντας το διάγραμμα προϋπολογιζόμενης δαπάνης κρατικού προϋπολογισμού ανά πρόγραμμα όσον αφορά το κονδύλι του πολιτισμού για το 2024, το μέρισμα με τίτλο: «Τέχνες και Γράμματα - Καλλιτεχνική Εκπαίδευση και λοιπές πολιτιστικές δράσεις» είναι εξαιρετικά φτωχό κατά τη γνώμη μας και θα σας εξηγήσω γιατί. Αναλογεί σε 94 εκατομμύρια περίπου ευρώ για τις τέχνες και τα γράμματα και 267 εκατομμύρια ευρώ των δαπανών θα πάνε σε αρχαιολογικούς χώρους, μουσεία, μνημεία, κτήρια, ενώ 38 εκατομμύρια ευρώ θα πάνε σε επιτελικό συντονισμό και επενδύσεις του Υπουργείου Πολιτισμού.

Και μπορεί κάπως έτσι να μοιράζεται συνήθως η πολιτιστική πίτα κάθε χρόνο. Αυτή τη χρονιά, όμως, τα πράγματα θα έπρεπε να είναι διαφορετικά. Ξέρουμε όλοι την κολοσσιαία καθίζηση που έχει υποστεί κυρίως ο κλάδος της μουσικής τα τελευταία χρόνια από το ξέσπασμα της πανδημίας. Ήταν πραγματικά τρομακτικό να το βιώνει κανείς, μήνα με το μήνα, χρόνο με τον χρόνο, με μια κυβέρνηση που δεν ήξερε καν πόσοι υπάρχουν από εμάς και ποιο είναι το επάγγελμά μας. Ναι, υπήρχε και αυτό το πρόβλημα.

Για να πάρουμε το επίδομα των 500 ευρώ έπρεπε να γραφτούμε στο μητρώο, ένα μητρώο που δεν είχε τις έννοιες συναυλία ή μουσική σκηνή ή τραγουδοποιός. Οι επιλογές για έναν τραγουδιστή ήταν μόνο τραγουδιστής όπερας ή τραγουδιστής σε νυχτερινό κέντρο διασκέδασης, τα γνωστά μπουζούκια δηλαδή. Τίποτε ενδιάμεσο δεν υπήρχε. Υπήρχε και μια ευγενική υποσημείωση με μικρά γράμματα που έλεγε: «Σας παρακαλούμε, βοηθήστε μας να βάλουμε και άλλες ειδικότητες που μας διαφεύγουν για να εκσυγχρονίσουμε το μητρώο».

Πραγματικά απόρησα. Πιστεύω ότι ζούμε σε έναν άλλο πλανήτη, σε έναν άλλο κόσμο. Ραδιόφωνα δεν ακούνε ποτέ οι άνθρωποι του πολιτισμού; Δεν πάνε σε συναυλίες; Πώς είναι δυνατόν να υπάρχει το μητρώο εφαρμοστής περούκας ας πούμε, αλλά να μην ξέρουν τι είναι μουσική σκηνή;

Κι όμως αυτό είναι το επίπεδο της γνώσης και εκεί κάπου σε πιάνει απελπισία. Κάποιοι άνθρωποι, που δεν ξέρουν ότι υπάρχεις, είναι υπεύθυνοι για εσένα και τους συναδέλφους σου.

Λοιπόν, μετά από αυτό που έζησαν οι Έλληνες μουσικοί, την απόλυτη εξαφάνισή τους και τον οικονομικό μαρασμό και την εξαθλίωση που βίωσαν τρία χρόνια πραγματικά ζητάμε να ενισχυθούν έμμεσα και άμεσα όλοι οι εργαζόμενοι στον πολιτισμό. Οι συναυλίες είναι το πρώτο καλλιτεχνικό και κοινωνικό γεγονός που αυτόματα αναστέλλεται όταν συμβαίνει κάτι εκτός της γνωστής κανονικότητας είτε λόγω πένθους είτε για λόγους υγείας είτε για λόγους καιρικών συνθηκών είτε για λόγους ευαισθησίας ζητάμε από τους καλλιτέχνες να σταματήσουν να εκφράζονται.

Και φυσικά δεν χρειάζεται να αναφέρω ότι ελάχιστοι από τους καλλιτέχνες έχουν υψηλές απολαβές, οι υπόλοιποι παλεύουν για ένα μεροκάματο στη χάση και στην φέξη. Και θέλουμε να δούμε τα αποτελέσματα της φιλόδοξης μεταρρύθμισης, όπως την έχετε ονομάσει, μέσα από την οποία θα καταγραφούν οι ασφαλιστικές και εργασιακές ανάγκες των καλλιτεχνών, καθώς και το θεσμικό πλαίσιο με τις δυσλειτουργίες του, μια μεταρρύθμιση που έχει ενταχθεί στο Ταμείο Ανάκαμψης με προϋπολογισμό 800.000 ευρώ.

Οι καλλιτέχνες εξακολουθούν να είναι ανασφάλιστοι στα όρια της φτώχειας, με ατομικό μηνιαίο εισόδημα που δεν ξεπερνάει τα 800 ευρώ. Χαμηλόμισθη εργασία, απομόνωση και αρνητικά στερεότυπα, αυτά έχουν να αντιμετωπίσουν καθημερινά.

Στηρίξτε τους με αντάλλαγμα την προσφορά τους. Μην τους χαρίσετε λεφτά. Βάλτε, όμως, τη μουσική στα σχολεία, τα νοσοκομεία, τα μουσεία, τους δρόμους, παντού. Κάντε τον κόσμο καλύτερο. Δείξτε στα παιδιά, όχι μόνο την κλασική βυζαντινή και παραδοσιακή μουσική, που συνήθως ευνοείται, αλλά και όλα τα χιλιάδες άλλα είδη μουσικής, οι καλλιτέχνες των οποίων πραγματικά ζουν σε άθλιες συνθήκες.

Βάλτε στα σχολεία μάθημα παρατήρησης και ανάλυσης έργων τέχνης, να μιλάνε τα παιδιά γι’ αυτά που αισθάνονται, ακόμα και αν είναι αρνητικά. Μην προσπαθείτε να σμιλέψετε τα χρηστά ήθη. Δεν θα πετύχει. Την κριτική σκέψη και την πνευματική υγεία θέλουμε μέσα από την εξερεύνηση και την έκφραση. Την ικανότητα του παιδιού να καταλαβαίνει τους άλλους, βάζοντας όρους και όρια στον εαυτό του. Όχι δουλική υποταγή σε καθωσπρεπισμούς και περιορισμούς.

Μπορούμε να εξάγουμε πολιτισμό επίσης. Όμως, ακόμα και με την έλευση της ψηφιακής εποχής όλοι οι δρόμοι είναι κλειστοί για τους Έλληνες δημιουργούς.

**ΠΡΟΕΔΡΕΥΩΝ (Ιωάννης Πλακιωτάκης):** Ολοκληρώστε, σας παρακαλώ.

**ΓΕΩΡΓΙΑ (ΤΖΩΡΤΖΙΑ) ΚΕΦΑΛΑ:** Βεβαίως.

Ο πολιτισμός δεν είναι πολυτέλεια.

Θα πούμε επίσης ότι κάτι πρέπει να γίνει για τις επιχορηγήσεις. Δηλαδή, δεν θα πρέπει να πηγαίνουν και να ζητάνε επιχορήγηση μόνο αυτοί που έχουν τις καλύτερες δημόσιες σχέσεις. Μιλάω και για τις ευρωπαϊκές και για τις κρατικές. Θα πρέπει κάποια επιτροπή της Κυβέρνησης να ψάχνει καινούργια ταλέντα και να τους ενισχύει. Θα πρέπει να είναι μέσα στην κοινωνία αυτές οι επιχορηγήσεις και όχι στην αφρόκρεμα κάποιων καλύτερων στο PR ανθρώπων.

Τα μουσεία μας φυσικά χρειάζονται ενίσχυση. Ξέρουμε ότι ακόμη λειτουργούν με μέτρα λιτότητας που είχαν μπει την εποχή της κρίσης, με την κατάργηση ολόκληρων τμημάτων και απολύσεις προσωπικού, φτάνοντας στα όρια της πτώχευσης. Πολλά απ’ αυτά ακόμα λειτουργούν με αυτές τις συνθήκες. Φυσικά και χρειαζόμαστε μουσεία στελεχωμένα, που δεν θα κλείνουν νωρίς λόγω έλλειψης προσωπικού, και ενίσχυση των αρχαιολογικών χώρων. Θα έπρεπε, όμως, να λάβετε σοβαρά υπ’ όψιν σας και τον «τραυματισμένο» χώρο της μουσικής.

Δώστε στα παιδιά μας, λοιπόν, όνειρα. Υπάρχουν παιδιά που αποφοιτούν από ωδεία, από μουσικά σχολεία και πραγματικά ελπίζουν ότι κάποτε θα μπορούν να ζουν μέσα απ’ αυτό το επάγγελμα. Και σε αυτή τη χώρα πραγματικά δεν είναι δυνατό. Δεν θα καταχραστώ άλλο τον χρόνο σας.

Ευχαριστώ πολύ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Ιωάννης Πλακιωτάκης):** Να είστε καλά.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα μαθήτριες και μαθητές και τρεις συνοδοί εκπαιδευτικοί από το 2ο Δημοτικό Σχολείο Αλικαρνασσού, καθώς και δέκα μαθήτριες και μαθητές και δύο συνοδοί εκπαιδευτικοί από το 5ο Δημοτικό Σχολείο Αλικαρνασσού.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Θα δώσω τώρα τον λόγο στον κ. Μιχαήλ Λιβανό από τη Νέα Δημοκρατία.

**ΜΙΧΑΗΛ ΛΙΒΑΝΟΣ:** Ευχαριστώ, κύριε Πρόεδρε.

Κυρίες και κύριοι Υπουργοί, κυρίες και κύριοι συνάδελφοι, η συζήτηση για τον προϋπολογισμό δεν βασίζεται πάνω σε αφηρημένες έννοιες και για το τι θα θέλαμε ιδεατά να πετύχουμε και να κάνουμε. Καλώς η κακώς, βασίζεται στο τι μπορούμε με τα οικονομικά δεδομένα που έχουμε και με τα οικονομικά δεδομένα που δημιουργούμε με τις πολιτικές που εφαρμόζουμε.

Άρα ανάμεσα στο τι θα θέλαμε και στο τι μπορούμε πρέπει πάντα να βρίσκουμε, και να προσπαθούμε να βρίσκουμε, τη «χρυσή» τομή, το εφικτό και το καλύτερο.

Ακούμε, λοιπόν, κριτική για τα εισοδήματα. Και ναι, πιστεύω ότι όλοι θα θέλαμε, και εσείς της Αντιπολίτευσης και εμείς της Συμπολίτευσης, να ήταν ακόμα μεγαλύτερες οι όποιες αυξήσεις. Όμως, έρχεστε και κάνετε κριτική σε μια Κυβέρνηση η οποία για δεύτερη συνεχή χρονιά και για πρώτη φορά μετά από πολλά χρόνια δίνει αυξήσεις, όχι μόνο στις συντάξεις, αλλά και στους μισθούς των δημοσίων υπαλλήλων.

Προφανώς, το όριο είναι πεπερασμένο και συγκεκριμένο. Και προφανώς, σε ένα περιβάλλον πολύ δύσκολο, όπου συνεχώς προκύπτουν έκτακτες και δύσκολες καταστάσεις, αυτό δεν είναι εύκολο να γίνει. Όμως, γίνεται και αυτό είναι μια επιτυχία η οποία θα πρέπει να πιστωθεί στον βαθμό που της αναλογεί.

Με όλα αυτά τα προβλήματα που υπάρχουν στην ευρύτερη περιφέρειά μας, με δύο πολέμους στην ευρύτερη περιφέρειά μας, που μας αγγίζουν καλώς ή κακώς οικονομικά -και όχι μόνο οικονομικά-, αλλά και στο τουριστικό κομμάτι, το οποίο συνεχίζει να αναπτύσσεται εν μέσω αυτής της κατάστασης, νομίζω ότι αντιλαμβανόμαστε ότι σε δύσκολες συνθήκες η Κυβέρνηση, και με τις θυσίες του ελληνικού λαού και με τις θυσίες όλων μας, καταφέρνει να παράγει θετικό αποτύπωμα στον προϋπολογισμό και να βελτιώνει την εισοδηματική κατάσταση όλων των πολιτών.

Μας κατηγορείτε ότι δεν υπάρχει φιλοσοφία στον προϋπολογισμό. Υπάρχει φιλοσοφία και είναι συγκεκριμένη. Είναι μια φιλοσοφία που βασίζεται σε τέσσερις συγκεκριμένους άξονες, σε τέσσερις συγκεκριμένες αρχές:

Πρώτα απ’ όλα, στη δημοσιονομική συνέπεια. Γιατί δεν χωράει ποτέ ξανά στην πατρίδα μας η σκέψη να παρεκκλίνουμε από τα οικονομικά δεδομένα και να βρεθούμε σε κίνδυνο δημοσιονομικό και να ζήσουμε ξανά μέρες που κανένας δεν θέλει να ζήσει.

Επίσης, σε μεταρρυθμίσεις οι οποίες να έχουν αναπτυξιακό πρόσημο, να λύνουν προβλήματα, αλλά να δημιουργούν συνθήκες ανάπτυξης, να δημιουργούν συνθήκες και θέσεις εργασίας. Γιατί κάθε μία θέση εργασίας που δημιουργείται είναι η καλύτερη κοινωνική προσφορά προς τον πολίτη, η καλύτερη κοινωνική προσφορά προς τον λαό και έχει προστιθέμενη αξία σε κάθε οικονομικό δεδομένο.

Και βέβαια, κανείς δεν πρέπει να μένει πίσω. Επόμενος άξονας πρέπει να είναι η στήριξη στους κοινωνικά αδύναμους και τους ευάλωτους, σε αυτό που τόσο πολύ έχουμε κατηγορηθεί, στο κομμάτι των ανισοτήτων. Οι ανισότητες επίσης δεν είναι κάτι το οποίο μπορεί εύκολα να επιλυθεί. Όμως, η διαδοχική στήριξη των αδυνάτων, παρόλο που η φιλοσοφία των πολιτικών μας δεν είναι τα επιδόματα -κάποια στιγμή θα πρέπει να φύγουμε απ’ αυτό-, έρχεται και γίνεται. Και κάθε φορά που γίνεται, κατηγορούμαστε γι’ αυτό. Και όταν σταματάει να γίνεται όπως, για παράδειγμα, στα Market Pass, τότε κατηγορούμαστε γιατί το σταματάμε. Τελικά, πότε έχουμε δίκιο; Όταν το δίνουμε ή όταν το σταματάμε και δημιουργούμε άλλες πολιτικές στήριξης των αδύναμων και των ευάλωτων;

Η μείωση των ανισοτήτων, επίσης, επιτυγχάνεται με τη δημιουργία θέσεων εργασίας. Εμείς δεν μένουμε μόνο στο γεγονός ότι πέφτει το ποσοστό της ανεργίας. Γιατί πολλοί λένε και κατηγορούν ότι σε αυτό το ποσοστό έχει συντελέσει και το γεγονός του brain drain, ότι είναι μικρότερος ο αριθμός αυτών που δυνητικά αποτελούν το εργασιακό δυναμικό.

Εμείς αποτυπώνουμε και έναν άλλον αριθμό, που λέει ότι υπάρχουν σε αυτά τα τέσσερα –τεσσεράμισι τετρακόσιες χιλιάδες περισσότερες θέσεις απασχόλησης. Και αυτό δεν έγινε τυχαία, έγινε με πολιτικές, έγινε με μεταρρυθμίσεις. Και βέβαια, όταν ένα κράτος αναπτύσσεται περισσότερο και καλύτερα από τον μέσο όρο της Ευρωπαϊκής Ένωσης, μειώνονται οι ανισότητες.

Κυρίες και κύριοι συνάδελφοι, κοινό χαρακτηριστικό όλων των προϋπολογισμών αυτής της Κυβέρνησης, και των προηγούμενων και του σημερινού, είναι ότι πάντα οι προβλέψεις και η εικόνα ήταν συντηρητικές. Και παρά τις έκτακτες καταστάσεις που προέκυψαν, ουκ ολίγες και πολύ σημαντικές σε όλη αυτή την τετραετία, οι προβλέψεις διαψεύδονταν προς το θετικό, προς ευνοϊκότερα και θετικότερα αποτελέσματα.

Είχαμε διαρκώς μεγαλύτερους ρυθμούς ανάπτυξης. Είχαμε διαρκώς μεγαλύτερα πλεονάσματα, τα οποία διατίθενται πάντα στους πιο αδύναμους και ευάλωτους κατά προτεραιότητα. Προπληρώσαμε δύο φορές και πιο νωρίς και τα χρέη στο ΔΝΤ και στον GLF πρόσφατα. Και σε κάθε έκτακτη κατάσταση που προέκυπτε υπήρχε η δυνατότητα να δοθούν απαντήσεις άμεσα, γρήγορα και αποτελεσματικά.

Αν δεν υπήρχε αυτή η δημοσιονομική δυνατότητα, αντιλαμβάνεστε το αδιέξοδο το οποίο θα είχε δημιουργηθεί όταν ζήσαμε την πανδημία, την ενεργειακή κρίση από τον πόλεμο στην Ουκρανία και την καταστροφή στη Θεσσαλία.

Μας κατηγορείτε επίσης για την ακρίβεια. Και αυτό το οποίο διαρκώς επικαλείστε είναι η μείωση του ΦΠΑ, την οποία τη ζήσαμε σε τέσσερις χώρες της Ευρωπαϊκής Ένωσης και οι ίδιοι οι Υπουργοί αυτών των χωρών επικαλούνται την αδυναμία αυτή η μείωση του ΦΠΑ, όπου επιβλήθηκε, να περάσει τελικά στον πληθωρισμό.

Εμείς τι επιλέξαμε; Επιλέξαμε σε μια αγορά που η ίδια ορίζει τις τιμές να βελτιώσουμε και να μειώσουμε τον ΦΠΑ εκεί που θα δούμε με σιγουριά ότι η μείωση θα περάσει και θα αποτυπωθεί, όπως είναι, για παράδειγμα, στα εισιτήρια των αστικών συγκοινωνιών.

Επίσης, υπενθυμίζω ότι για πρώτη φορά εδώ και πολλά χρόνια βλέπουμε παρεμβάσεις στην αγορά. Για πρώτη φορά έχουμε πραγματικούς ελέγχους άνω των είκοσι χιλιάδων. Και για πρώτη φορά έχουμε πρόστιμα τα οποία έχουν μπει και δεν μπήκανε απλά για «τα μάτια». Μπήκαν πάνω από δέκα εκατομμύρια ευρώ πρόστιμα, τα οποία ήδη εισπράττονται και θα συνεχίσουν να εισπράττονται.

Θέλω κλείνοντας να κάνω και μια αναφορά έμμεση στην περιφέρειά μου στη Β΄ Πειραιά, η οποία είναι μια περιοχή λαϊκή, όπου ο αστικός κόσμος και ο ημιαστικός κόσμος ζει με πραγματικά προβλήματα, κυνηγάει το μεροκάματο και προσπαθεί καθημερινά να αντιμετωπίσει τα προβλήματα και τις ανισότητες που όλοι γνωρίζουμε πολύ καλά.

Μας ενδιαφέρει -και θα συνεχίσουμε να εργαζόμαστε γιατί η Β΄ Πειραιά αντάμειψε τη Νέα Δημοκρατία και τον Κυριάκο Μητσοτάκη τον εμπιστεύτηκε και τον εμπιστεύεται- να συνεχίσουμε σε πολιτικές οι οποίες θα στηρίξουν οικονομικά τον κόσμο, θα μειώσουν την ανεργία και κυρίως θα στηρίξουν το κομμάτι της υγείας και της παιδείας που αναγνωρίζουμε ότι υπάρχουν προβλήματα και δεν είναι εύκολο να λυθούν, αλλά θα συνεχίσουμε να εργαζόμαστε σθεναρά για να τα λύσουμε και να τα βελτιώσουμε.

Την υποστελέχωση στην υγεία τη γνωρίζουμε, υπάρχει. Όμως εργαζόμαστε για προσλήψεις, προκηρύσσουμε θέσεις και δημιουργούμε σιγά, σιγά τα κίνητρα και τα μισθολογικά και τη βελτίωση των συνθηκών προκειμένου να προσελκύσουμε γιατρούς και νοσηλευτές. Ξέρουμε ότι η βελτίωση των δομών και η κτηριακή αποκατάσταση σε μηχανολογικό εξοπλισμό και όχι μόνο δεν είναι η μόνη λύση του προβλήματος. Το ανθρώπινο δυναμικό είναι αυτό που δίνει ζωή στον τομέα της υγείας. Και σε αυτή την κατεύθυνση θα εργαστούμε.

Κάνω και μια μικρή αναφορά για τις Ένοπλες Δυνάμεις. Οι Ένοπλες Δυνάμεις αποτελούν το εχέγγυο της ειρήνης και της εθνικής μας επιβίωσης και ασφάλειας. Για πρώτη φορά μετά από πολλά χρόνια μνημονίων και οικονομικής δυσχέρειας στηρίζονται τα στελέχη των Ενόπλων Δυνάμεων και λαμβάνουν και αυτά πραγματικές, έστω κι αν είναι μικρές, αυξήσεις.

Οι Ένοπλες Δυνάμεις πλέον δεν αποτελούν μόνο μοχλό άμυνας. Οι Ένοπλες Δυνάμεις μπορούν να έχουν και κοινωνικό αποτύπωμα και είναι σημαντικό αυτό. Και επίσης δημιουργούμε σιγά σιγά τις προϋποθέσεις οι στρατεύσιμοι τον χρόνο της θητείας τους να αξιοποιούνται προκειμένου να κερδίζουν, να αποκομίζουν και ένα κομμάτι κατάρτισης και βελτίωσης των ικανοτήτων τους. Στηρίζουμε τα στελέχη και σιγά σιγά δημιουργούμε προϋποθέσεις, ώστε και αυτοί οι οποίοι μετατίθενται σε παραμεθόριες περιοχές να έχουν στέγη. Και αυτό θα είναι ένα σημαντικό οικονομικό βοήθημα.

Μεταρρυθμίζουμε την εθνική αμυντική βιομηχανία, προκειμένου η καινοτομία και η αυξημένη προστιθέμενη αξία να φτάσει στο οικονομικό σύνολο της χώρας.

Κυρίες και κύριοι συνάδελφοι, είναι αρκετά όλα αυτά τα οποία γίνονται; Όχι, δεν είναι αρκετά και θα πρέπει να συνεχίσουμε να εργαζόμαστε και να δουλεύουμε περισσότερο. Πάντα, όμως, στο πλαίσιο του εφικτού, όχι του φαντασιακού, όχι αυτό το οποίο θα θέλαμε να έχουμε, αλλά πάντα στη βάση αρχών και πάντα στη βάση του αποτελέσματος που πρέπει να έχουμε, προκειμένου να δημιουργήσουμε καλύτερες προϋποθέσεις για το νέο και τη νέα, να δημιουργήσουν οικογένεια και επιτέλους σιγά σιγά να αναχαιτίσουμε -γιατί δεν είναι εύκολο να λυθεί- το δημογραφικό ζήτημα στην Ελλάδα.

Σας καλώ, λοιπόν, στο πλαίσιο της λογικής και των αρχών τις οποίες περιέγραψα, να υπερψηφίσετε τον προϋπολογισμό του ελληνικού κράτους για το 2024 με βάση τη λογική και τη συνέπεια τη δημοσιονομική που πρέπει να έχει αυτός ο προϋπολογισμός.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κύριο Λιβανό.

Θα δώσω τώρα τον λόγο στον Υπουργό Εξωτερικών κ. Γιώργο Γεραπετρίτη και στη συνέχεια θα λάβει τον λόγο ο κ. Νατσιός, ο Πρόεδρος της Νίκης, και στη συνέχεια οι Κοινοβουλευτικοί Εκπρόσωποι.

Ορίστε, κύριε Υπουργέ, έχετε τον λόγο.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Ευχαριστώ πολύ, κύριε Πρόεδρε.

Κυρίες και κύριοι Βουλευτές, βιώνουμε την εποχή των πολλαπλών κρίσεων, κρίση επιθετικότητας και αναθεωρητισμού, κρίση επισιτιστική, κλιματικής αλλαγής, μετανάστευσης, δημόσιας υγείας. Οι κρίσεις αυτές έχουν δύο βασικά χαρακτηριστικά. Το πρώτο είναι ότι έχουν υπερτοπικό χαρακτήρα. Δεν εντοπίζονται σε μία χώρα, δεν εντοπίζονται σε μία περιφέρεια. Και το δεύτερο και πιο σημαντικό νομίζω είναι ότι καταργούν τις βεβαιότητες πάνω στις οποίες έχει οικοδομηθεί η μεταπολεμική αρχιτεκτονική ασφαλείας.

Πάνω σε αυτές τις κρίσεις νομίζω είναι σημαντικό να υπάρχει εξωτερική πολιτική η οποία θα στηρίζεται σε συγκεκριμένες αρχές. Κι αυτή πρέπει να έχει ως βασικά χαρακτηριστικά τη διπλωματία αρχών, όχι μία εξωτερική πολιτική η οποία θα είναι συγκυριακή, ωφελιμιστική, αλλά μία εξωτερική πολιτική που θα στηρίζεται συστηματικά με σθένος στο Διεθνές Δίκαιο, στη διαγενεακή δικαιοσύνη, στην αλληλεγγύη, στη δημοκρατία και στον διάλογο. Μία εξωτερική πολιτική η οποία θα έχει χαρακτήρα ενεργητικό. Θα βγαίνει η ίδια εξωστρεφώς προς τα έξω.

Και είναι σημαντικό το γεγονός ότι πράγματι από το 2019 και εντεύθεν η ενεργητική εξωτερική πολιτική έχει δημιουργήσει ένα πολύ σημαντικό διπλωματικό κεφάλαιο για τη χώρα, έτσι ώστε να μπορεί η Ελλάδα να περνάει τις θέσεις της στα διεθνή fora αλλά και διμερώς. Και βεβαίως μία εξωτερική πολιτική η οποία θα έχει χαρακτήρα πολύτροπο. Δεν θα στηρίζεται μόνο στις παραδοσιακές μορφές διπλωματίας, αλλά θα υιοθετεί στοιχεία και άλλων μορφών διπλωματίας όπως είναι κατ’ εξοχήν οι ήπιες μορφές διπλωματίας και η δημόσια διπλωματία.

Το πιο σημαντικό όμως, κυρίες και κύριοι Βουλευτές, είναι οι αρχές αυτές να είναι συνεπείς, να εφαρμόζονται με τον ίδιο τρόπο σε όλες τις περιπτώσεις. Και αυτή είναι η βασική μας θέση και η βασική μας πολιτική έτσι ώστε να είμαστε αξιόπιστοι και να μπορούμε να έχουμε σημαντικό διπλωματικό κεφάλαιο σε όλα τα επίπεδα κρίσεων. Είτε πρόκειται για τη Μέση Ανατολή, είτε πρόκειται για τον νότιο Καύκασο είτε πρόκειται για την Ουκρανία, σε κάθε κρίση η ελληνική εξωτερική πολιτική διατηρεί τα ίδια ακριβώς χαρακτηριστικά.

Στην περίπτωση της Μέσης Ανατολής από την πρώτη στιγμή η Ελλάδα τοποθετήθηκε σε επίπεδο αρχής. Ήταν οι δικές μας πέντε θέσεις τις οποίες υιοθετήσαμε, οι οποίες είχαν να κάνουν με την καταδίκη οποιασδήποτε μορφής επιθετικότητας, με την προστασία των αμάχων, με τη δημιουργία ανθρωπιστικών διαύλων, με την απελευθέρωση των ομήρων και βεβαίως με τη διεθνή διάσκεψη για να μπορέσει να λυθεί το παλαιστινιακό στη λογική των αποφάσεων του Συμβουλίου Ασφαλείας του Οργανισμού Ηνωμένων Εθνών για τα δύο κράτη στα όρια του 1967 και με πρωτεύουσα της Παλαιστίνης την Ανατολική Ιερουσαλήμ.

Τις ίδιες αρχές εφαρμόσαμε ακριβώς και στο επίπεδο της Ουκρανίας. Στην Ουκρανία είναι σημαντικό το γεγονός ότι σταθήκαμε εξαρχής με την πλευρά εκείνη η οποία ήταν απέναντι στον αναθεωρητισμό και απέναντι στην επιθετικότητα. Και συστηματικά τόσο ως χώρα όσο και στο πλαίσιο των διεθνών οργανισμών στους οποίους συμμετέχουμε, εμείς τηρούμε αυτή την στάση. Και βεβαίως χαιρετίζουμε την απόφαση του Ευρωπαϊκού Συμβουλίου την εβδομάδα αυτή, η Ουκρανία να ξεκινήσει τις διαπραγματεύσεις για την ένταξη στην Ευρωπαϊκή Ένωση. Ο δρόμος ο ευρωπαϊκός όπως και για τη Μολδαβία περνάει μέσα από την Ευρωπαϊκή Ένωση.

Το ίδιο ισχύει και για τα δυτικά Βαλκάνια. Στην περίπτωση των δυτικών Βαλκάνιων η Ελλάδα ήταν εκείνη η οποία ήταν η επισπεύδουσα είκοσι χρόνια πριν στη Θεσσαλονίκη και εξακολουθεί να έχει έναν ηγετικό ρόλο. Υπό αυτή την εκδοχή είναι σημαντικό να μπορέσουμε να δώσουμε την πολιτική κατεύθυνση για ασφάλεια, ευημερία και κυρίως προοπτική στους λαούς των δυτικών Βαλκανίων για να ενταχθούν στην ευρωπαϊκή οικογένεια με βάση τις αρχές και τις αξίες της Ευρωπαϊκής Ένωσης.

Ειδικά για το ζήτημα της Αλβανίας για την οποία το ζήτημα του Φρέντι Μπελέρη εξακολουθεί να αποτελεί ένα εμπόδιο στην ευρωπαϊκή πορεία, θα ήθελα να τονίσω ότι δεν πρόκειται για ένα διμερές ζήτημα, αλλά πρόκειται για ένα ζήτημα το οποίο ανάγεται στο κράτος δικαίου, στην προστασία των πολιτικών δικαιωμάτων και στην διεθνή προστασία των μειονοτήτων. Και σε κάθε περίπτωση αυτό το οποίο ισχύει είναι ότι η ευρωπαϊκή πορεία της Αλβανίας περνάει μέσα από την ανάληψη καθηκόντων του Φρέντι Μπελέρη, έτσι ώστε να υλοποιηθεί το ευρωπαϊκό κεκτημένο αλλά παράλληλα να υλοποιηθεί και η πολιτική βούληση των πολιτών της Χειμάρρας.

Στο πλαίσιο αρχών της εξωτερικής πολιτικής εξακολουθούμε να στηρίζουμε ως θεμελιώδη αρχή μας την επίλυση του κυπριακού ζητήματος στη βάση των αποφάσεων του Συμβουλίου Ασφαλείας. Ήταν η πρώτη επίσκεψη που πραγματοποίησα. Είμαστε σε απόλυτη συνέργεια με την κυπριακή Κυβέρνηση. Θεωρούμε ότι πρέπει να επανεκκινήσει ο άμεσος διάλογος, ιδίως από εκεί από όπου σταμάτησε και βεβαίως να υπάρχει λύση η οποία θα στηρίζεται στις αποφάσεις του Συμβουλίου Ασφαλείας. Η Κύπρος αποτελεί μια θεμελιώδη πάντα για την εξωτερική πολιτική μας αξία.

Για την Τουρκία θα έχω την ευκαιρία να τα πω αναλυτικώς. Έχουμε ήδη προγραμματίσει την ερχόμενη εβδομάδα συζητήσεις στο πλαίσιο της Επιτροπής Άμυνας και Εξωτερικών, όπου θα έχουμε την ευκαιρία να αναλύσουμε τόσο τα σχετικά με το Ανώτατο Συμβούλιο Συνεργασίας όσο και γενικότερα για τις ελληνοτουρκικές σχέσεις. Εκείνο το οποίο θέλω να τονίσω είναι ότι η δική μας θέση είναι ότι θα πρέπει να υπάρχει στην πραγματικότητα μια καλή σχέση γειτονίας με την Τουρκία όπως και με όλους τους γείτονες, μία σχέση η οποία θα στηρίζεται στο Διεθνές Δίκαιο. Είναι προφανές ότι στη συζήτηση αυτή υπάρχουν συγκεκριμένες παράμετροι οι οποίες είναι απαράβατες. Ζητήματα κυριαρχίας δεν εντάσσονται μέσα στον διάλογο με την Τουρκία.

Και βεβαίως το πιο σημαντικό είναι ότι θα πρέπει να αποτυπώνεται διαρκώς η ειλικρίνεια και των δυο μερών, έτσι ώστε να μπορέσουμε βήμα-βήμα στα ζητήματα αυτά. Νομίζω είναι κοινή παραδοχή ότι θα πρέπει να προχωρήσουμε με νηνεμία, να διαιωνίσουμε το κλίμα ησυχίας το οποίο επικρατεί στην γειτονιά μας χωρίς αερομαχίες και χωρίς επιθετική ρητορική.

Η δε ιστορική, κατά την άποψή μου, διακήρυξη φιλίας και καλής γειτονίας που υπογράφηκε στην Αθήνα κατά τη διάρκεια του Ανώτατου Συμβουλίου, ακριβώς σηματοδοτεί τη νέα εποχή στην οποία μεταβαίνουν οι σχέσεις μεταξύ Ελλάδας και Τουρκίας, όπως βεβαίως και οι δεκαπέντε συμφωνίες, μνημόνια και κοινές δηλώσεις που υπογράφησαν. Βήμα-βήμα θα προχωρήσουμε στη σχέση μας με τη γείτονα.

Θα ήθελα για πολύ λίγο να αναφερθώ στους πυλώνες της εξωτερικής μας πολιτικής, ξεκινώντας από το ζήτημα της οικονομικής διπλωματίας και της εξωστρέφειας.

Υπό την προϊστασία του Υφυπουργού του κ. Φραγκογιάννη έχουμε κάνει πολύ σημαντικά βήματα στο κομμάτι της προώθησης των εμπορικών συμφερόντων των ελληνικών επιχειρήσεων στο εξωτερικό, όπως βεβαίως και της παρουσίας των ελληνικών προϊόντων στις διεθνείς αγορές. Θα ήθελα να επισημάνω ότι οι ελληνικές εξαγωγές πλέον έχουν φτάσει στο μέσο όρο της Ευρωπαϊκής Ένωσης, γεγονός το οποίο καταδεικνύει την ανθεκτικότητα, αλλά και την ανταγωνιστικότητα πλέον της ελληνικής οικονομίας.

Σε ό,τι δε αφορά τις ξένες άμεσες επενδύσεις, όλοι αντιλαμβανόμαστε το πόσο σημαντικό είναι να έχουν αυξηθεί ήδη κατά 50% το 2022, σε σχέση με το προηγούμενο έτος, οι άμεσες ξένες επενδύσεις και κατά 80%, σε σχέση με την προ COVID εποχή, φτάνοντας σε ιστορικά υψηλά. Και βεβαίως εκτιμούμε ότι το 2023 θα κλείσουμε έξι φορές πάνω από τον ευρωπαϊκό μέσο όρο, με πολύ μεγαλύτερη ροή και δυναμική όσο ανακτούμε τα κεκτημένα μας, την επενδυτική βαθμίδα, η οποία μας ήρθε το τελευταίο διάστημα και βεβαίως τους πόρους του Ταμείου Ανάκαμψης και Ανθεκτικότητας.

Ειδικότερα σε σχέση με την οικονομική μας διπλωματία, θα ήθελα να επισημάνω ότι το επόμενο διάστημα είναι ιδιαίτερα κρίσιμο. Οι προτεραιότητές μας είναι πάντοτε:

Η εξωστρέφεια, σε ό,τι αφορά τις μεγάλες χώρες και τις μεγάλες αγορές. Ήδη έχουμε αναπτύξει ένα συγκεκριμένο σχέδιο σε σχέση με την Ινδία και τον οικονομικό διάδρομο Ινδίας-Μέσης Ανατολής-Ευρώπης, ο οποίος θα περάσει μέσα από την Ελλάδα.

Ο πέμπτος γύρος στρατηγικού διαλόγου με τις Ηνωμένες Πολιτείες, ο οποίος θα γίνει τους πρώτους μήνες του νέου έτους.

Ενόσω ιδιαίτερη σημασία –θα ήθελα να τονίσω- αποτελεί το ζήτημα της ενεργειακής πολιτικής της χώρας. Η Ελλάδα τα τελευταία χρόνια έχει αναχθεί σε γνήσιο ενεργειακό κόμβο. Θωρακίζουμε την ενεργειακή μας ασφάλεια με την απεξάρτηση από το φυσικό αέριο μετά τον πόλεμο στην Ουκρανία, αλλά ταυτόχρονα βοηθώντας και τους γείτονές μας τόσο σε ό,τι αφορά το κομμάτι του φυσικού αερίου όσο και το κομμάτι του ηλεκτρισμού. Έχουμε καταφέρει την απεξάρτηση μέσω του ΤΑΠ και του Αζερμπαϊτζάν.

Στο φυσικό αέριο βοηθήσαμε ουσιωδώς τη Βουλγαρία, όταν έκλεισε ο διακόπτης από τη Ρωσία. Εγκαινιάσαμε τον αγωγό IGB. Στέλνουμε αέριο στη Μολδαβία. Βεβαίως, έχουμε τον FSRU στην Αλεξανδρούπολη και περιμένουμε και νέους τέτοιους αγωγούς. Χτίζουμε αγωγό προς τη Βόρεια Μακεδονία. Επεκτείνουμε τους αγωγούς TAP και IGB, ενώ –από την άλλη πλευρά- στον ηλεκτρισμό έχουμε νέα διασύνδεση με τη Βουλγαρία και εξετάζουμε επέκταση της γραμμής με Ιταλία και νέα γραμμή με την Τουρκία. Αλλάζουμε τον ενεργειακό χάρτη της περιοχής με την Ελλάδα στο επίκεντρο.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Υπουργού)

Κύριε Πρόεδρε, αν μου επιτρέπετε να έχω δύο λεπτά.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Σας ευχαριστώ.

Σε ό,τι αφορά τη δημόσια διπλωματία και τη διασπορά, υπό την ηγεσία του Υφυπουργού του κ. Κώτσηρα, θα ήθελα να επισημάνω πως ειδικά σε ό,τι αφορά τον απόδημο ελληνισμό έχουμε πλέον την ειδική ενότητα gov.gr, τα ψηφιακά εργαλεία που επιτρέπουν στον Ελληνισμό της Διασποράς να έρθει όσο το δυνατόν πιο κοντά στη μητροπολιτική Ελλάδα και βεβαίως το έργο του ψηφιακού μετασχηματισμού διαδικασιών προξενικών υπηρεσιών. Πλέον όλες, όλες, οι υπηρεσίες ψηφιακής παροχής προξενικών υπηρεσιών θα γίνονται κατά βάσιν ψηφιακά. Είμαστε ήδη στη φάση των δοκιμών, λειτουργεί δοκιμαστικά και βεβαίως από τις αρχές του επόμενου έτους θα λειτουργήσει και σε τακτική βάση.

Στο, δε, Υπουργικό Συμβούλιο, το επόμενο, θα εισηγηθούμε το στρατηγικό σχέδιο για τον απόδημο ελληνισμό, ένα σχέδιο 2024-2027, το οποίο θα στηρίζεται στους δεσμούς της ελληνικής διασποράς, με κύρια χαρακτηριστικά την ελληνική γλώσσα, την προσέλκυση των νέων ομογενών, την καταπολέμηση του brain drain, τη βελτίωση των υπηρεσιών και ταυτόχρονα την εφαρμογή ενός στρατηγικού σχεδίου για τη δημόσια διπλωματία.

Θα ήθελα για ένα λεπτό να επισημάνω το σημαντικό ζήτημα της εξωστρέφειας και της παρουσίας της Ελλάδας στους διεθνείς οργανισμούς. Ήδη η αιχμή του δόρατος είναι η υποψηφιότητά μας για μη μόνιμο μέλος του Συμβουλίου Ασφαλείας των Ηνωμένων Εθνών το 2025 - 2026. Με πολύ συστηματική προσπάθεια που έχει γίνει τα τελευταία χρόνια, αυτή τη στιγμή μπορούμε να πούμε ότι έχουμε εξασφαλίσει τον αναγκαίο αριθμό για να εκλεγούμε και προσπαθούμε όσο το δυνατόν περισσότερο να διευρύνουμε αυτή τη βάση υποστήριξης.

Σημαντική είναι η υποψηφιότητά μας για το Συμβούλιο Ανθρωπίνων Δικαιωμάτων 2028 - 2030. Καταλαβαίνουμε όλοι τη σημασία αυτού του Συμβουλίου και θα είναι η πρώτη φορά που η Ελλάδα θα συμμετέχει, όπως επίσης και η υποψηφιότητά μας για την Προεδρία της Γενικής Συνέλευσης του ΟΗΕ το 2035.

Να πω δε ότι η Ελλάδα έχει πετύχει το 100% των στόχων που θέσαμε για τους διεθνείς οργανισμούς. Έτσι, πριν από μόλις μία εβδομάδα, με τη συνέργεια με το Υπουργείο Ναυτιλίας, η Ελλάδα εξελέγη πρώτη στην Κατηγορία Α΄ στον Διεθνή Ναυτιλιακό Οργανισμό, στον ΙΜΟ, ενώ είχαμε τον περασμένο Νοέμβριο του 2023 την εκλογή, την ομόφωνη εκλογή της Ελλάδας στην Επιτροπή της UNESCO για την επιστροφή των πολιτιστικών αγαθών και όλοι αντιλαμβανόμαστε τη σημασία της επιτροπής αυτής, ενόσω βεβαίως το 2024, τον Απρίλιο, θα οργανώσουμε και το «Our Oceans Conference», το οποίο έχει ιδιαίτερα μεγάλη σημασία για την κλιματική αλλαγή και τη βιοποικιλότητα ιδίως στο κομμάτι των νερών.

Ταυτόχρονα, προσπαθούμε να ενισχύσουμε και το Υπουργείο Εξωτερικών, σε ό,τι αφορά τις υποδομές. Ήδη έχουμε προσανατολισμό προς την ενεργειακή αναβάθμιση των κτηρίων στο πλαίσιο του προγράμματος «ΗΛΕΚΤΡΑ», ηλεκτρικές ηλεκτρονικές υποδομές της κεντρικής υπηρεσίας με χίλια νέα είδη τεχνολογίας, αναβάθμιση της ηλεκτρονικής αλληλογραφίας μέσω των πόρων του Ταμείου Ανάκαμψης και βεβαίως την ψηφιοποίηση του ιστορικού και διπλωματικού αρχείου.

Κυρίες και κύριοι Βουλευτές, θα μου επιτρέψετε να κλείσω με μια προσωπική τοποθέτηση. Η άσκηση εξωτερικής πολιτικής δεν μπορεί, κατά την άποψή μου, να στηρίζεται σε διαίσθηση ούτε σε μια πολιτική πλειοδοσία ούτε σε υπεραπλουστευμένους βερμπαλισμούς. Η άσκηση εξωτερικής πολιτικής προϋποθέτει βαθιά γνώση της ιστορίας των θεσμών και των διεθνών σχέσεων.

Εγώ ιδίως πριν έρθω στην πολιτική και πριν αναλάβω την τιμητική θέση του Υπουργού Εξωτερικών της Ελλάδας, δίδαξα στο πανεπιστήμιο για σχεδόν είκοσι χρόνια τη Διεθνή Ιστορία Πολιτικών και Συνταγματικών Θεσμών και εντούτοις δεν μπορώ να πω ποτέ ότι αισθάνομαι ασφαλής για ό,τι συμβαίνει στον κόσμο. Στηρίζομαι κατ’ εξοχήν στο εξαίρετο προσωπικό του Υπουργείου Εξωτερικών και στη μελέτη την οποία καθημερινά κάνω για να μπορέσω να αντεπεξέλθω στα καθήκοντά μου.

Η ιστορία θα μας κρίνει όλους και θα μας κρίνει επί τη βάσει της φρόνησης και της γενναιότητας την οποία θα επιδείξουμε. Όμως, η γενναιότητα δεν είναι να λες τα ευχάριστα, αλλά είναι να πράττεις τα ωφέλιμα για τη χώρα.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Εμείς ευχαριστούμε τον κύριο Υπουργό.

Προς ενημέρωσή σας, έχουν ζητήσει τον λόγο για παρεμβάσεις ο κ. Μάντζος, ο κ. Καραθανασόπουλος, ο κ. Δημητριάδης, ο κ. Καζαμίας.

Στη συνέχεια βέβαια θα απαντήσει ο κ. Γεραπετρίτης και ακολούθως θα πάρει τον λόγο ο κ. Νατσιός για την ομιλία του. Μετά τον κ. Νατσιό θα έχουμε τις πρωτολογίες των Κοινοβουλευτικών Εκπροσώπων.

Παρακαλώ, κύριε Μάντζο.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ, κύριε Πρόεδρε.

Κύριε Υπουργέ, πράγματι η ιστορία μας κρίνει όλους. Όλους, και εσάς κι εμάς και όλους θα μας κρίνει και έτσι είναι. Σας ευχαριστούμε που προκαλέσατε την συνεδρίαση της αρμόδιας επιτροπής, ώστε να μας ενημερώσετε σε σχέση με την εξέλιξη των ελληνοτουρκικών σχέσεων με αφορμή και το Ανώτατο Συμβούλιο Συνεργασίας και τη συνάντηση του κ. Μητσοτάκη με τον κ. Ερντογάν. Θα περιμένουμε με πολύ ενδιαφέρον αυτή την ενημέρωση.

Προς το παρόν και για σήμερα, θα αρκεστούμε να επαναλάβουμε την πάγια αρχή του ΠΑΣΟΚ - Κινήματος Αλλαγής ότι είναι αναγκαίο να υπάρχουν ανοικτοί δίαυλοι επικοινωνίας Αθηνών - Άγκυρας. Είναι αναγκαίο να υπάρχει ένας διάλογος, ο οποίος βεβαίως –είμαι βέβαιος ότι θα συμφωνήσετε- θα κριθεί αν είναι ειλικρινής και παραγωγικός στο επίπεδο της ιστορικής διαχρονίας, ένας διάλογος ο οποίος οφείλει να διέπεται από ορισμένες παραμέτρους: το σεβασμό του Διεθνούς Δικαίου και την οριστική εγκατάλειψη του αναθεωρητισμού και της επιθετικής ρητορικής, κυρίως από την πλευρά της Άγκυρας.

Και το λέμε αυτό εκπροσωπώντας ένα κόμμα, το οποίο έχει ιστορικές παρακαταθήκες βαθιές και το 1999 με τη Σύνοδο Κορυφής του Ελσίνκι και με το άνοιγμα των διερευνητικών επαφών και με την πολιτική της οριοθέτησης της αποκλειστικής οικονομικής ζώνης και της υφαλοκρηπίδας σε Αιγαίο και Ανατολική Μεσόγειο ως της μόνης προς διευθέτηση διαφοράς με την Τουρκία, απόδειξη έμπρακτη ότι ένας διαρθρωμένος διάλογος αρχών μπορεί να οδηγήσει σε αποτελέσματα.

Θα θέλαμε, όμως, σήμερα να μας ενημερώσετε με αφορμή την παρουσία σας εδώ. Διαβάσαμε με ενδιαφέρον τη συμφωνία φιλίας, τη διακήρυξη φιλίας των δύο χωρών, τη διακήρυξη των Αθηνών. Σε κάποιο σημείο αναφέρει ορθώς ότι οι δύο χώρες οφείλουν να αφίστανται από δηλώσεις και αιτιάσεις που ενδεχομένως θέσουν σε αμφισβήτηση τη βελτίωση των μεταξύ μας σχέσεων. Αναρωτιόμαστε αν αυτή η δήλωση και η ρήτρα καταλαμβάνει και τις αιτιάσεις τις οποίες έχουμε κατά καιρούς ακούσει -και πολύ πρόσφατα- για την αποστρατιωτικοποίηση των νησιών. Αν καταλαμβάνει και τις ΝΟΤΑΜ που κατά καιρούς έχουν εκδοθεί αμφισβητώντας την εθνική κυριαρχία. Η τελευταία μόλις στις 30 Οκτωβρίου 2023 στη βραχονησίδα Ζουράφα. Πώς θα αντιδράσουμε σε αυτές τις μέλλουσες ενέργειες -εάν και εφόσον αυτές συμβούν- που παραβιάζουν τη διακήρυξη των Αθηνών; Θα έχουν ρόλο οι οργανισμοί και οι συμμαχίες στις οποίες μετέχουν και οι δύο χώρες; Καταλαμβάνει αυτή η δήλωση την πρακτική των Τούρκων αλιέων στα Δωδεκάνησα, οι οποίοι πολλές φορές συνοδεία τουρκικών ακταιωρών απειλούν τα ελληνικά αλιευτικά σκάφη και τα εκδιώκουν από τα ελληνικά χωρικά ύδατα;

Είναι στις προθέσεις της Κυβέρνησης να ενεργοποιήσει τον κανονισμό της Ευρωπαϊκής Ένωσης για τον αποκλεισμό από την ευρωπαϊκή αγορά των τουρκικών αλιευτικών προϊόντων που προέρχονται από την παράνομη αλιεία στα ελληνικά χωρικά ύδατα; Και ασφαλώς, κύριε Υπουργέ, καταλαμβάνει αυτή η ρήτρα τις δηλώσεις και τις αιτιάσεις της Τουρκίας όσον αφορά στην Κύπρο και το κυπριακό ζήτημα; Θυμόμαστε τις δηλώσεις Ερντογάν από τα κατεχόμενα μόλις προ λίγων μηνών. Γενικώς ποια είναι η θέση του Κυπριακού ζητήματος στις επαφές της ελληνικής Κυβέρνησης με την τουρκική; Αναγνωρίζουμε ότι πρόκειται για ένα διεθνές πρόβλημα παράνομης στρατιωτικής εισβολής και παράνομης στρατιωτικής κατοχής σημαντικού τμήματος του νησιού, όμως, για λόγους εθνικούς, ιστορικούς το ζήτημα αυτό είχε πάντοτε κυρίαρχη κεντρική θέση στις ελληνοτουρκικές συζητήσεις με δική μας πρωτοβουλία. Είναι έτσι τώρα; Συζητείται το ζήτημα αυτό με την Τουρκία; Ποια είναι η εικόνα της όποιας προόδου υπάρχει επί τη βάσει των ψηφισμάτων του ΟΗΕ; Υπάρχει χώρος για διαμεσολάβηση της Ευρωπαϊκής Ένωσης; Ποια είναι η αντίδραση στην απόπειρα δημιουργίας τετελεσμένων από την Τουρκία στα Βαρώσια, στην Πύλα και αλλού;

Κύριε Πρόεδρε, θα μου επιτρέψετε μια αναφορά στο δράμα της Γάζας. Καλωσορίζουμε, κύριε Υπουργέ, την ελληνική Κυβέρνηση έστω με καθυστέρηση σε μια πολιτική αρχών που δεν θέτει όρους στον ανθρωπισμό και ασφαλώς αναφέρομαι στην υπερψήφιση του νέου ψηφίσματος της γενικής συνέλευσης του ΟΗΕ για την ανθρωπιστική εκεχειρία. Στις 28 Οκτωβρίου η χώρα μας δυστυχώς απείχε από ανάλογο ψήφισμα στο οποίο αντιθέτως με όσα γράφονται και στα κοινωνικά δίκτυα και στα μέσα μαζικής ενημέρωσης περιεχόταν ρητή αναφορά στην ανάγκη επιστροφής των ομήρων πανομοιότυπη σχεδόν με αυτή που ψηφίσαμε προχθές. Έκτοτε συμμετείχατε ορθά ως Κυβέρνηση στις προσπάθειες για ανθρωπιστικά διαλείμματα στις προσπάθειες για αποστολή ανθρωπιστικής βοήθειας. Πήγατε εσείς ο ίδιος ορθώς στη Ραμάλα. Θα έπρεπε να το έχει κάνει ο κύριος Πρωθυπουργός στον κρίσιμο χρόνο, όπως έπραξε για παράδειγμα ο Γάλλος Πρόεδρος. Φρονούμε και επιμένουμε ότι έπρεπε εξαρχής να ακολουθηθεί μία πολιτική όχι εξισορρόπησης, όπως εσφαλμένως γράφεται, αλλά πολιτική πραγματικών και ανεπιφυλάκτων αρχών υπέρ των αμάχων και κατά της τρομοκρατίας.

Καταδικάζουμε τη Χαμάς και την τρομοκρατία, αλλά οφείλουμε ως χώρα να διατηρήσουμε, να διατρανώσουμε και να αποδεικνύουμε σε κάθε περίπτωση τη σαφή θέση μας υπέρ της άμεσης λύσης των δύο κρατών στην περιοχή που θα εξασφαλίσει και το κράτος του Ισραήλ αλλά και την ασφάλεια της Παλαιστίνης με το δικό του κράτος, χωρίς αδιαλλαξία, χωρίς εποικισμούς, χωρίς ισοπέδωση της Γάζας, για να τελειώσει επιτέλους αυτή η κρίση των πολλών δεκαετιών. Θα ήθελα, λοιπόν, ένα σχόλιό σας. Σε τι οφείλεται αυτή η εξέλιξη της στάσης της Κυβέρνησης στην τραγωδία της Γάζας; Επαναλαμβάνω ότι θα περιμένω με ενδιαφέρον την ενημέρωση της επιτροπής.

Θα ήθελα να κλείσω με μια διαβεβαίωση. Το ΠΑΣΟΚ - Κίνημα Αλλαγής δεσμεύεται από τις ιστορικές του παρακαταθήκες που επιτάσσουν μία πολιτική αρχών χωρίς επιφυλάξεις προς υπεράσπιση των εθνικών μας συμφερόντων με οδηγό τον πατριωτισμό όχι των εύκολων λόγων αλλά των υπεύθυνων πράξεων.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε.

Τον λόγο έχει ο κ. Καραθανασόπουλος.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, μιλήσατε στην εισαγωγή της ομιλίας σας για πολλαπλές κρίσεις. Όμως αυτές οι κρίσεις έχουν ονοματεπώνυμο. Είναι οι κρίσεις του συστήματος οι οποίες οξύνονται και επιταχύνονται από τους ιμπεριαλιστικούς ανταγωνισμούς και τις ιμπεριαλιστικές συγκρούσεις. Η Ελλάδα όλο και περισσότερο εμπλέκεται με τους αμερικανονατοϊκούς σχεδιασμούς. Μετατρέπεται σε προκεχωρημένο φυλάκιο και όχι μόνο στα ζητήματα που αφορούν τις στρατιωτικές επεμβάσεις και το στρατιωτικό σκέλος αλλά και τα ενεργειακά δίκτυα και τα μεταφορικά δίκτυα και τις διεθνείς εμπορικές αλυσίδες. Από αυτή την άποψη προσπαθείτε αφ’ ενός μεν να τρομοκρατήσετε τον λαό και να καλλιεργήσετε κι έναν εφησυχασμό. Η υποταγή, όμως, είναι κακός σύμβουλος και εμείς καλούμε τον λαό σε ανατροπή αυτής της κατάστασης.

Ας έρθουμε όμως στα συγκεκριμένα τρία ζητήματα που θέλω να σας θέσω. Πρώτο ζήτημα. Στη Σύνοδο Κορυφής του ΝΑΤΟ φέτος το καλοκαίρι αποφασίστηκε ανάμεσα στα άλλα και ο οδικός χάρτης στην περιοχή μας ανάμεσα στην Ελλάδα και στην Τουρκία που αυτός έχει δύο συστατικά σημεία: πρώτον, η ενίσχυση και ισχυροποίηση ακόμη περισσότερο του νοτιοανατολικού σκέλους του ΝΑΤΟ και δεύτερον η προώθηση της συνδιαχείρισης στο Αιγαίο και στην Ανατολική Μεσόγειο που είναι σε βάρος των κυριαρχικών δικαιωμάτων της χώρας μας. Αυτό είναι το αμερικανικό, νατοϊκό και ευρωπαϊκό σχέδιο. Σε αυτό το πλαίσιο έγινε και η συνάντηση κορυφής Μητσοτάκη και Ερντογάν πρόσφατα μαζί με τις εμπορικές συμφωνίες που συνάφθηκαν.

Η ερώτηση είναι η εξής, κύριε Υπουργέ, εφόσον δρομολογείτε αυτό το σχέδιο. Ο κ. Μητσοτάκης τόνισε ότι υπάρχει μία διαφορά ανάμεσα στην Ελλάδα και στην Τουρκία που μπορεί να λυθεί με διεθνείς διαδικασίες. Το ερώτημα είναι το εξής. Υπάρχουν και άλλες διαφορές; Κι αν υπάρχουν και άλλες διαφορές πώς θα λυθούν με την Τουρκία; Μέσα σε αυτό το πλαίσιο των μυστικών διαπραγματεύσεων και με την αιγίδα των Αμερικανών και του ΝΑΤΟ;

Δεύτερον, το τελευταίο διάστημα παρατηρείται μία αναβάθμιση μετά τα επεισόδια στη νεκρή ζώνη του τουρκικού ψευδοκράτους αλλά και της παρέμβασης της Τουρκίας στα εσωτερικά ζητήματα του νησιού ακόμη περισσότερο. Η Κυβέρνηση πώς σκέφτεται να αντιμετωπίσει αυτή τη νέα κατάσταση που διαμορφώνει νέα τετελεσμένα γεγονότα;

Τρίτο ζήτημα. Στο πλαίσιο της αναβάθμισης της εμπλοκής της χώρας μας σε αυτούς τους σχεδιασμούς συμμετέχει ενεργά η Ελλάδα σε δυο ιμπεριαλιστικές επεμβάσεις. Η μία είναι στην Ουκρανία και η άλλη είναι στη σφαγή των Παλαιστινίων από το κράτος τρομοκράτη στο όνομα του ότι το κράτος-τρομοκράτης, το κράτος-κατακτητής έχει δικαίωμα στην αυτοάμυνα ενώ ο λαός της Παλαιστίνης δεν έχει δικαίωμα στην πάλη ενάντια στον κατακτητή για να διαμορφώσει τις συνθήκες ενός δικού του ανεξάρτητου κράτους. Η Ελλάδα συμμετέχει ενεργά. Πήρε ανοιχτά τη θέση του Ισραήλ απέναντι σε αυτή τη σύγκρουση μαζί με τους υπόλοιπους Αμερικανούς, νατοϊκούς και ευρωπαίους.

Αυτή τη στιγμή έχουμε στην περιοχή δεκαεννέα χιλιάδες νεκρούς Παλαιστινίους. Το 80% είναι γυναικόπαιδα, κύριε Υπουργέ. Πρώτον, τα συγκεκριμένα μέτρα της Κυβέρνησης για να σταματήσει άμεσα αυτός ο πόλεμος, αυτή η σφαγή. Και δεύτερον, αν θα προχωρήσει η δική σας Κυβέρνηση -γιατί τα ευχολόγια είναι καλά- στην υλοποίηση της ομόφωνης απόφασης του 2015 της Βουλής για αναγνώριση παλαιστινιακού κράτους στα σύνορα του 1967 και με πρωτεύουσα την Ανατολική Ιερουσαλήμ.

**ΠΡΟΕΔΡΕΥΩΝ (Ιωάννης Πλακιωτάκης):** Τον λόγο έχει ο κ. Στίγκας, ο Πρόεδρος των Σπαρτιατών, για την παρέμβασή του.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Ευχαριστώ, κύριε Πρόεδρε.

Κύριε Υπουργέ, είπατε προηγουμένως ότι σχετικά με το θέμα του Μπελέρη υπάρχει πρόβλημα σοβαρό με την Αλβανία –και βεβαίως υπάρχει-, αλλά αυτό διακόπτει την ευρωπαϊκή πορεία της Αλβανίας. Αυτό μου θυμίζει πραγματικά και διαχρονικά όλες τις ελληνικές κυβερνήσεις που ό,τι και να έκανε η Τουρκία έναντι ημών πάντα το πρώτο που άκουγα ήταν «συγκρατημένη αισιοδοξία», «αυτό ανακόπτει την ευρωπαϊκή προοπτική της Τουρκίας» και όλα τα σχετικά. Γιατί δεν πιέζετε περισσότερο; Είναι κάτι περισσότερο από έξι μήνες αυτός ο άνθρωπος φυλακισμένος εκεί μέσα. Η ελληνική Κυβέρνηση θα έπρεπε να έχει μια πιο σοβαρή ατζέντα και να πιέζει περισσότερο την Αλβανία όσον αφορά την παράνομη φυλάκιση του Μπελέρη.

Αλλά δεν είναι μόνο η φυλάκιση αυτού του ανθρώπου. Η ελληνική μειονότητα στην Αλβανία έχει δικαιώματα που κατά κόρον τα παραβιάζουν οι Αλβανοί. Γι’ αυτά γιατί δεν μιλάει κανένας; Καμμία ελληνική κυβέρνηση δεν έχει πάρει θέση γι’ αυτούς τους δυστυχισμένους ανθρώπους που τους έχουμε εγκαταλείψει.

Είναι γενικότερο το θέμα, δεν είναι μόνο του Μπελέρη, αλλά θα έπρεπε η κυβέρνηση, και συγκεκριμένα η δική σας Κυβέρνηση, να λαμβάνει πιο σκληρά μέτρα έναντι της Αλβανίας. Γιατί αυτά τα μέτρα, που λέτε εσείς τώρα για την ευρωπαϊκή πορεία, είναι χάδι.

Να περάσουμε λίγο στο θέμα των ελληνοτουρκικών. Δεχθήκαμε εδώ τον σουλτάνο, αλλά όπως το γνωρίζαμε και από πριν, η Ελλάδα δεν αποκόμισε τίποτα. Η Ελλάδα έδωσε. Μέσα σε αυτό το μνημόνιο, τέλος πάντως, διακήρυξη –πείτε το όπως θέλετε- που υπογράφηκε, γράψατε ότι υπάρχει ειλικρίνεια έναντι των δύο μερών και άλλα πολλά. Η Τουρκία έχει κερδίσει, όπως κέρδισε και τη βίζα.

Και σε κατ’ ιδίαν συνάντηση που είχαμε σας ρώτησα και μου είπατε ότι γίνεται αυτό για να έρθει τουρισμός από την Τουρκία. Η Ελλάδα, κύριε Υπουργέ, είναι «μαγαζί γωνία». Δεν έχει καμμία ανάγκη τον τουρισμό της Τουρκίας. Η Ελλάδα μπορεί να φέρει τουρισμό από ολόκληρο τον πλανήτη. Δεν χρειαζόμαστε την Τουρκία. Όσοι έρχονται από την Τουρκία, όπως και οι παράνομοι λαθρομετανάστες που έρχονται συνεχώς στην Ελλάδα, δημιουργούν προβλήματα και δεν ξέρουμε, επίσης, τι είναι ο καθένας. Άρα αυτή η βίζα, δεν έπρεπε ποτέ να δοθεί για Τούρκους πολίτες.

Επίσης, δεν ακούσαμε τον κ. Ερντογάν να αναιρεί το casus belli. Αφού τα βρίσκουμε οι δύο πλευρές, έτσι όπως λέτε, θα έπρεπε, τουλάχιστον, η ελληνική Κυβέρνηση να το απαιτήσει, γιατί οι Τούρκοι από μόνοι τους δεν μπορούν να κάνουν τίποτα.

Επιπλέον, ήθελα να πω ότι δεν μίλησαν καθόλου για τη Συνθήκη της Λωζάνης, που συνεχώς την αναθεωρούν οι Τούρκοι. Μέσα εκεί γράφει ότι τα ελληνικά αεροσκάφη δεν θα παρενοχλούν τα τουρκικά, δεν θα παρενοχλούν τα πλοία των Τούρκων, να αποφεύγονται οι ελιγμοί μεταξύ των τουρκικών και ελληνικών πλοίων και άλλα πολλά.

Τι κερδίσαμε εμείς από όλο αυτό; Πότε η Ελλάδα ήταν προκλητική έναντι της Τουρκίας; Το αντίθετο συνέβαινε, κύριε Υπουργέ. Και όταν η φρεγάτα των Τούρκων προκάλεσε κάποια προβλήματα στο Αιγαίο, βρέθηκε ένας ηρωικός κυβερνήτης, ο Ιωάννης Σαλιάρης, τους εμβόλισε και τους έστειλε για παλιοσίδερα. Έτσι είμαστε εμείς οι Έλληνες, αλλά δεν μπορούμε να υποκύπτουμε συνεχώς στις ορέξεις της Τουρκίας.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Δεν έγινε καμμία κουβέντα για την επέκταση των δώδεκα ναυτικών μιλίων που δικαιούμαστε ως κράτος και βάσει του Διεθνούς Δικαίου, ούτε είπατε τίποτα για τη χάραξη της ΑΟΖ. Τότε, πώς υπάρχει καλή γειτονία με την Τουρκία; Πώς μπορούμε να τα βρούμε με αυτούς;

Σας είπα και στην κατ’ ιδίαν συνάντηση, πρώτα θα επεκτείνουμε τα χωρικά μας ύδατα, θα χαράξουμε ΑΟΖ ως κράτος δικαίου και μετά μπορούμε να συζητήσουμε οτιδήποτε με την Τουρκία.

Επίσης, ήθελα να ρωτήσω για τους δύο Βουλευτές του ΣΥΡΙΖΑ ή της Νέας Αριστεράς -δεν ξέρω από πού ήταν- με ποια ιδιότητα και με τι σκοπό πήγαν στην τουρκική πρεσβεία να συναντήσουν τον Ερντογάν; Αν έχω καταλάβει καλά, είναι Έλληνες πολίτες; Είναι Έλληνες Βουλευτές; Τί πήγαν να δώσουν στον Ερντογάν; Τα διαπιστευτήριά τους; Είναι ντροπή για Έλληνες Βουλευτές να συμπεριφέρονται έτσι, κύριε Υπουργέ.

Στο σημείο αυτό, βέβαια, θα ήθελα να πω ότι και η στάση που κρατήσατε εσείς προσωπικά προς τον Ερντογάν ήταν απαράδεκτη για Έλληνα Υπουργό Εξωτερικών. Λυπάμαι που το λέω, αλλά δυστυχώς έτσι είναι. Προσπάθησαν τα ελληνικά μέσα να κρύψουν αυτήν τη δυσάρεστη εικόνα, όμως τα τουρκικά μέσα την έδειξαν.

Εμείς οι Έλληνες, κύριε Υπουργέ, δεν προσκυνάμε κανέναν και ειδικά Τούρκο. Οι Κολοκοτρωναίοι λέγανε: «Καβάλα πάν’ στην εκκλησιά, καβάλα προσκυνάνε, καβάλα παίρνουν τ’ αντίδωρο απ’ του παπά το χέρι». Οι Τούρκοι είναι υπό στους Έλληνες και όχι το αντίθετο, κύριε Υπουργέ.

Ευχαριστώ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Γεώργιος Λαμπρούλης):** Λοιπόν, τον λόγο έχει τώρα ο Κοινοβουλευτικός Εκπρόσωπος της Πλεύσης Ελευθερίας κ. Καζαμίας.

**ΑΛΕΞΑΝΔΡΟΣ ΚΑΖΑΜΙΑΣ:** Κύριε Υπουργέ, κατ’ αρχάς θα ήθελα να κάνω ένα σχόλιο για το Παλαιστινιακό και για την πρόσφατη ψηφοφορία που είχαμε στον Οργανισμό των Ηνωμένων Εθνών. Καλωσορίζουμε την άφιξή σας, σιγά – σιγά, προς αυτό που, εμείς στην Πλεύση Ελευθερίας, θεωρούμε ότι είναι η σωστή πλευρά της ιστορίας.

Είδαμε ότι τον Οκτώβριο η Κυβέρνηση είχε υιοθετήσει την πολιτική του ότι «το Ισραήλ έχει δικαίωμα στην αυτοάμυνα». Μετά τη μετρίασε με το ότι «το Ισραήλ έχει δικαίωμα στην αυτοάμυνα, στο πλαίσιο του Διεθνούς Δικαίου» και τώρα ψήφισε ενάντια στο Ισραήλ. Κάλλιο αργά παρά ποτέ. Ευχόμαστε να διατηρήσετε αυτήν τη γραμμή, γιατί είναι η σωστή στάση. Να παραμείνετε συνεπείς σε αυτήν τη στάση και στο μέλλον, διότι η σφαγή που συντελείται στη Γάζα δεν έχει σταματήσει -όπως γνωρίζετε- και η καταστροφή είναι τεράστια.

Θέλω τώρα να περάσω στο θέμα των ελληνοτουρκικών σχέσεων και της πρόσφατης επίσκεψης του Τούρκου Προέδρου στην Αθήνα. Δεν έχουμε συζήτηση τώρα επί της εξωτερικής πολιτικής. Έχουμε συζήτηση επί του προϋπολογισμού και αυτά είναι πολύπλοκα θέματα, τα οποία δεν μπορούμε να αναπτύξουμε. Θα ήθελα να θίξω, όμως, ένα σημείο μόνο. Είχα την ευκαιρία να σας θέσω αυτά τα ζητήματα και σε επίκαιρες ερωτήσεις και στη διάρκεια των εμφανίσεών σας στην αρμόδια επιτροπή της Βουλής, αλλά το μόνο που θέλω να πω τώρα είναι κάτι που μας ανησυχεί, στο πλαίσιο των ελληνοτουρκικών συνομιλιών, τις οποίες υποστηρίζουμε στην Πλεύση Ελευθερίας από την αρχή και θεωρούμε ότι είναι ένα σωστό πλαίσιο. Αυτό που μας ανησυχεί είναι το γεγονός ότι διατηρείται το Κυπριακό ζήτημα εκτός.

Σήμερα, στην εφημερίδα «ΤΑ ΝΕΑ», εμφανίζεται μια συνέντευξή σας, την οποία διάβασα με ενδιαφέρον. Εκεί, όμως, πρόσεξα πως σε συνέντευξη δύο σελίδων δεν υπάρχει ούτε μία αναφορά στο Κυπριακό. Σήμερα, τώρα, στην ομιλία σας λίγο πριν, αναφερθήκατε στο Κυπριακό και είπατε ότι είναι θεμελιώδης αρχή μας να επανεκκινηθούν οι συνομιλίες στο πλαίσιο του ΟΗΕ. Είναι ευχάριστο να το ακούμε αυτό. Αλλά στο επίπεδο των αρχών, δεν αρκεί για να προστατεύσουμε το Κυπριακό και το πρόβλημα της Κύπρου.

Φοβόμαστε ότι οι ελληνοτουρκικές συνομιλίες μπορεί να παγιδεύσουν την Ελλάδα σε ένα τούνελ, όπου το Κυπριακό να μένει απ’ έξω και η τουρκική πλευρά να δρομολογεί στην πράξη, στο έδαφος δηλαδή, τις δικές της λύσεις, που είναι λύσεις διχοτόμησης, όπως είδαμε από πολλαπλές δηλώσεις του Τούρκου Προέδρου και όπως είδαμε και από τη συμπεριφορά του στο θέμα της Αμμοχώστου, όπου παραβίασε αλλεπάλληλα ψηφίσματα του ΟΗΕ ως προς το θέμα αυτό.

Τέλος, θα ήθελα, κύριε Υπουργέ, να αναφερθώ σε ένα θέμα που έχει πιο άμεση σχέση με τον προϋπολογισμό. Τα κονδύλια του Υπουργείου Εξωτερικών στον προϋπολογισμό είναι αυξημένα. Και βλέπουμε ότι κάποια από αυτά έχουν δρομολογηθεί στην πολιτιστική διπλωματία. Η πολιτιστική διπλωματία είναι ένα πολύ σημαντικό εργαλείο της εξωτερικής πολιτικής το οποίο, δυστυχώς, η χώρα μας δεν εκμεταλλεύεται όσο πρέπει. Και γνωρίζουμε, επίσης, ότι εσείς προσωπικά είχατε συμμετοχή στην εθνική υπόθεση της διεκδίκησης των γλυπτών του Παρθενώνα. Είχατε συνομιλίες την περασμένη εβδομάδα με τον Πρόεδρο του Βρετανικού Μουσείου για το θέμα αυτό.

Θα θέλαμε να γνωρίζουμε πώς νομίζετε ότι προχωρούν οι συνομιλίες, δεδομένου ότι η ακύρωση της συνάντησης του Πρωθυπουργού Ρίσι Σούνακ με τον Έλληνα Πρωθυπουργό έχει δημιουργήσει τη διάχυτη αίσθηση ότι η πολιτική της διαπραγμάτευσης που ακολουθεί η Κυβέρνηση έχει βρει τοίχο, ότι δεν προχωρεί. Και εμείς, από την πλευρά της Πλεύσης Ελευθερίας, πιστεύουμε ότι το Υπουργείο Εξωτερικών πρέπει να χρησιμοποιήσει πιο ενεργά την πολιτιστική διπλωματία και να ξεκινήσει μια διεθνή εκστρατεία. Ο βασικός μας σύμμαχος στο θέμα των Γλυπτών του Παρθενώνα είναι η βρετανική κοινή γνώμη. Και μόνο με την πολιτιστική διπλωματία μπορεί αυτή να κινηθεί πιο σθεναρά υπέρ της επιστροφής των γλυπτών στη χώρα μας.

Γιατί δεν κινητοποιείται αυτό; Γιατί δεν ασχολείστε, επίσης πιο ενεργά, με άλλες επιλογές στρατηγικής ως προς το θέμα των γλυπτών, όπως είναι η ανακίνηση του ζητήματος σε διεθνείς οργανισμούς, αλλά επίσης και η σύσταση μιας διακομματικής επιτροπής της Βουλής -όπως προτείνει η Πλεύση Ελευθερίας- στο πρότυπο της Διακομματικής Επιτροπής για τη Διεκδίκηση των Γερμανικών Οφειλών, ούτως ώστε να υπάρχει πιο ευρεία στήριξη σε εθνικό επίπεδο των πρωτοβουλιών της Κυβέρνησης όταν αντιμετωπίζει τη βρετανική πλευρά;

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, ο λόγος σε εσάς για να δώσετε απαντήσεις -όσο το δυνατόν- στα ζητήματα που ετέθησαν. Θα παρακαλέσω να είστε σύντομος.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Ευχαριστώ πολύ, κύριε Πρόεδρε.

Είναι πολλά τα θέματα τα οποία ετέθησαν. Θα ήθελα, κατ’ αρχάς, να ευχαριστήσω θερμά όλους τους Βουλευτές που τοποθετήθηκαν και μου έκαναν τις ερωτήσεις αυτές, δίνοντάς μου την ευκαιρία να τοποθετηθώ για τα ζητήματα.

Είναι προφανές ότι επειδή θα έχουμε μια εκτενή και –νομίζω- παραγωγική συζήτηση στο πλαίσιο της κοινοβουλευτικής επιτροπής για το ζήτημα των ελληνοτουρκικών, επιφυλάσσομαι για πολύ περισσότερες πληροφορίες εκεί και θα είμαι απολύτως στη διάθεσή σας. Γνωρίζετε, άλλωστε, όλοι οι παριστάμενοι ότι εγώ είμαι πάντοτε ανοιχτός στην ενημέρωση. Προσπαθώ πάντοτε, πολύ τακτικά, να ενημερώνω τους Αρχηγούς και τους εκπροσώπους των κομμάτων, προσέρχομαι διαρκώς στη Βουλή στο πλαίσιο κοινοβουλευτικού ελέγχου, προσέρχομαι πάντοτε στις επιτροπές, θέλω να είμαι πάντα κοντά στη Βουλή, διότι θεωρώ ότι υπηρετώ τη Βουλή και δεν υπηρετούμαι από αυτή.

Θα μου επιτρέψετε να ξεκινήσω από το ζήτημα της πολιτικής διακήρυξης φιλίας και καλής γειτονίας, αναφέρθηκε τόσο ο κ. Μάντζος όσο και ο κ. Στίγκας. Η πολιτική αυτή διακήρυξη, όπως γνωρίζετε, είναι ένα κείμενο νομικά μη δεσμευτικό. Συνιστά μία διακήρυξη πολιτική, η οποία βεβαίως συνιστά μια πολιτική δέσμευση. Αποτελεί έναν υψηλότατο πολιτικό συμβολισμό.

Θέλω να θυμίσω ότι η διακήρυξη αυτή έρχεται εκατό χρόνια μετά τη Συνθήκη της Λωζάνης και έρχεται επιπλέον, ενενήντα τρία χρόνια μετά το ιστορικό σύμφωνο φιλίας μεταξύ Βενιζέλου και Ινονού. Έχει κατά τούτο μια ιδιαίτερη σημασία να δηλώνουν οι ηγέτες που εκπροσωπούν τη χώρα, έστω και σε κείμενο νομικά μη δεσμευτικό, την πολιτική τους βούληση στο υψηλότερο επίπεδο να υπάρχει μια σχέση καλής κατανόησης, αποφυγής της εχθροπάθειας και αποσυμπίεσης των κρίσεων.

Θέλω να πω ότι οι επιφυλάξεις που διατυπώνονται –και για τις οποίες θα μιλήσουμε αναλυτικά στην επιτροπή- δεν αισθάνομαι ότι έχουν βάση. Και τούτο διότι το να αναφέρεται το κείμενο ότι «τα μέρη που αποφεύγουν από ενέργειες είτε πρόκειται για λόγο είτε πρόκειται για έργο οι οποίες θα υποβαθμίζουν τις σχέσεις μεταξύ των δύο χωρών» είναι αυτονόητο ότι δεν αναιρούν τις βασικές θέσεις των χωρών αυτών και, αν προσέξετε, στο ίδιο το κείμενο της πολιτικής διακήρυξης αναφέρεται ρητά ότι τα μέρη διατηρούν τις θέσεις τους όπως τις εκφράζουν, θα πρέπει όμως να μην ασκούνται αυτά με τρόπο ώστε να ματαιώνεται το ωφέλιμο περιεχόμενο της πολιτικής διακήρυξης.

Και θέλω να πω το εξής: Έχει πολύ μεγάλη σημασία –επειδή ερωτήθηκα «ποια είναι η πρόσθετη αξία που εισφέρει αυτή η πολιτική διακήρυξη»- θέλω να είμαι σαφής. Το γεγονός ότι για το τελευταίο δεκάμηνο έχουμε αποχή από παραβιάσεις εναέριου χώρου, πλην ελαχίστων σημειακών περιπτώσεων, το γεγονός ότι έχουμε αποχή από εχθροπαθή λόγο, ο οποίος δυστυχώς ήταν ο κανόνας το προηγούμενο διάστημα, το γεγονός ότι έχουμε μια καλύτερη φύλαξη των συνόρων από την πλευρά της Τουρκίας κατά τρόπο ώστε να μειώνονται οι ροές και να ελεγχθούν καλύτερα τα κυκλώματα διακινητών, όλα αυτά είναι σημαντικά επιτεύγματα και κατά την άποψή μου η διατήρηση αυτών είναι μια μεγάλη συμβολή για την ηρεμία της δικής μας χώρας, για να μπορούμε να δώσουμε έμφαση στα μεγάλα ζητήματα που απασχολούν τη χώρα, ταυτοχρόνως με την ενίσχυση των Ενόπλων Δυνάμεών μας.

Βεβαίως και δεν απεμπολούμε οτιδήποτε, βεβαίως και διατηρούμε πλήρη κυριαρχία. Δεν πρόκειται να συζητήσουμε θέματα κυριαρχίας.

Κύριε Πρόεδρε, κύριε Στίγκα, αναφερθήκατε στο ζήτημα της επέκτασης των χωρικών υδάτων και ότι δεν ακούσατε κάτι γι’ αυτό. Μα δεν ακούσατε κάτι γι’ αυτό, διότι το ζήτημα αυτό δεν είναι ζήτημα διαλόγου με την Τουρκία. Είναι ένα ζήτημα απολύτως, αποκλειστικά, μονομερώς, κυριαρχικό της ελληνικής πολιτείας. Είναι απλό το ζήτημα. Στον χρόνο κατά τον οποίο θα κρίνει η ελληνική πολιτεία σκόπιμο να επεκτείνει τα χωρικά ύδατα, θα το πράξει. Όμως μην περιμένετε να τεθεί αυτό στο επίπεδο του διαλόγου με την Τουρκία, γιατί δεν αφορά καθόλου την Τουρκία.

Όπως, επίσης, δεν αφορά καθόλου την Τουρκία το ζήτημα του πώς διαχειρίζεται τη δομή Ενόπλων Δυνάμεων η Ελλάδα είτε στην ηπειρωτική χώρα είτε στα νησιά. Είναι ένα ζήτημα, το οποίο είναι αμιγώς της ελληνικής πολιτείας.

Κύριε Καζαμία, θα μου επιτρέψτε να πω με σεβασμό ότι δεν είδατε κάτι για την Κύπρο στη συνέντευξή μου σήμερα, διότι είθισται στις συνεντεύξεις να απαντάμε στις ερωτήσεις που μας τίθενται. Δεν μου ετέθη και κατά τούτο δεν μπορούσα να απαντήσω προπετώς. Απήντησα όμως σήμερα.

Και θέλω να σας πω και το εξής, το οποίο είναι ιδιαίτερα σημαντικό, επειδή με ρωτήσατε για την Κύπρο. Όπως και εμείς, έτσι και η κυπριακή Κυβέρνησηθεωρεί ότι η βελτίωσητων ελληνοτουρκικών σχέσεων συμβάλλει παραγωγικά και στην πρόοδο του Κυπριακού. Είμαστε σε απόλυτη συνεννόηση με την κυπριακή Κυβέρνηση. Έχει υπάρξει μια σχετική εξέλιξη. Θέλω να σας θυμίσω δύο πράγματα μόνο.

Το πρώτο είναι τα συμπεράσματα του Ευρωπαϊκού Συμβουλίου της 25ης Ιουνίου, όπου ρητώς κατεγράφη ότι η Ευρωπαϊκή Ένωση θα συμμετέχει ενεργά σε όλα τα στάδια των συζητήσεων για το Κυπριακό. Η αναβάθμιση σε επίπεδο της Ευρωπαϊκής Ένωσης είναι πολύ σημαντικό όπως ξέρετε, κύριε καθηγητά.

Και επιπλέον να πω ότι ήδη έχει υπάρξει μια σημαντική κινητικότητα το τελευταίο διάστημα έτσι ώστε να τοποθετηθεί ο ειδικός απεσταλμένος από μέρους των Οργανισμού των Ηνωμένων Εθνών με το σκεπτικό ότι πρέπει να επανεκκινήσουν τις συζητήσεις από εκεί που τις αφήσαμε και με μία προοπτική βεβαίως να υπάρξει λύση στο πλαίσιο των αποφάσεων του Συμβουλίου Ασφαλείας. Είναι πάρα πολύ σαφές το ζήτημα αυτό.

Να πω δυο κουβέντες, αν μου επιτρέπετε, για το ζήτημα του Μεσανατολικού επειδή τίθεται εκ νέου. Η Ελλάδα –το επαναλαμβάνω- είναι μια χώρα η οποία έχει υψηλό διπλωματικό κεφάλαιο και χαίρομαι για το γεγονός ότι όλοι συμφωνήσαμε σε αυτή την Αίθουσα ότι θα πρέπει η διπλωματία μας να στηρίζεται σε αρχές. Δεν πρέπει να είναι μια εξωτερική πολιτική ούτε ωφελιμιστική, με τη στενή έννοια του όρου, αλλά ούτε συναλλακτική. Δεν κερδίζεις με τον τρόπο αυτό. Κερδίζεις αν είσαι συνεπής, αυστηρός, με φρόνηση, με σύνεση. Έτσι κερδίζεις και έτσι αισθάνομαι ότι έχουμε βγει μέσα από όλο αυτό το ζήτημα του Μεσανατολικού αναβαθμισμένοι και διπλωματικά.

Κύριε Μάντζο, όταν εμείς ήμασταν οι πρώτοι σε όλη την Ευρώπη, οι οποίοι βγήκαμε και δηλώσαμε ευθέως ότι πρέπει οι άμαχοι να προστατεύονται και ότι πρέπει να υπάρχουν ανθρωπιστικοί δίαυλοι, αντιλαμβανόμαστε όλοι το πόσο σημαντικό είναι αυτό.

Και επειδή υπήρχε μια λανθάνουσα μομφή από τον καθηγητή, τον κ. Καζαμία, σε σχέση με το πρώτο ψήφισμα του Οργανισμού Ηνωμένων Εθνών, θα ήθελα να σας πω ότι στο πρώτο ψήφισμα τα κράτη μέλη της Ευρωπαϊκής Ένωσης κατά σημαντική πλειοψηφία απείχαν δημιουργικά. Τι μεσολάβησε; Μεσολάβησε, πρώτον, ότι το νέο κείμενο που έχουμε στα χέρια μας είναι πάρα πολύ πιο ισορροπημένο. Διαλαμβάνει ακριβώς τα ζητήματα που πρέπει να τίθενται ιδίως για τους ομήρους, αλλά και για την καταδίκη της τρομοκρατίας σε κάθε μορφή και βεβαίως υπάρχει μία προϊούσα ανησυχία για την ανθρωπιστική κρίση, την οποία αυτή τη στιγμή βλέπουμε στη Μέση Ανατολή.

Θα ήθελα να σας πω και να το πω ειλικρινά ότι εμείς από την πρώτη στιγμή ήμασταν πάρα πολύ όχι ισορροπημένοι, ήμασταν πάρα πολύ προσηλωμένοι στο Διεθνές Δίκαιο και ιδίως στο ανθρωπιστικό. Εγώ ο ίδιος όταν πήγα στη Ραμάλα και ήμουν από τους πρώτους Υπουργούς Εξωτερικών που ταξίδεψαν στη Δυτική Όχθη, αμέσως μετά επισκέφθηκα και την Ιερουσαλήμ, όπου είδα τον Ισραηλινό Υπουργό Εξωτερικών.

Θέλω να σας πω το πόσο σημαντικές είναι αυτές οι συζητήσεις και δεν είναι καθόλου αυτονόητες. Η Ελλάδα ακριβώς επειδή τηρεί στάση αρχών είναι ένας αξιόπιστος συνομιλητής των μερών. Λίγες μέρες μετά –θέλω να σας θυμίσω- από τις επισκέψεις αυτές είχαμε επιτέλους τη συμφωνία για την πρώτη ανθρωπιστική παύση, την οποία εμείς πρώτοι είχαμε προτείνει. Και θέλω να σας πω ότι θα παραμείνουμε ενεργοί και στο κομμάτι της μεγαλύτερης ανθρωπιστικής κατάπαυσης πυρός, όπως επίσης και στις συζητήσεις της επόμενης μέρας, διότι η πραγματικότητα είναι ότι θα πρέπει επιτέλους να δούμε και το υποκείμενο ζήτημα που δημιουργεί όλες αυτές τις καταστάσεις.

Σε ό,τι αφορά το κομμάτι του Μπελέρη, που αναφέρθηκε ο κύριος Πρόεδρος, ο κ. Στίγκας, με κάθε σεβασμό θα μου επιτρέψετε να πω ότι δεν θεωρώ ότι δεν είναι σκληρή στάση αυτή της επίκλησης του δικαιώματος αρνησικυρίας που έχει ένα κράτος μέλος της Ευρωπαϊκής Ένωσης για την πρόοδο των ενταξιακών διαδικασιών

Είναι η στάση εκείνη η οποία πονάει περισσότερο από οτιδήποτε. Η αίσθησή μου είναι ότι αυτή η στάση είναι και η στάση που θα φέρει αποτελέσματα. Είναι ιδιαίτερα σημαντικό για οποιαδήποτε χώρα να γνωρίζει ότι ένα ζήτημα γίνεται αντιληπτό ως παραβίαση κράτους δικαίου και ως παραβίαση πολιτικών δικαιωμάτων. Η αντίληψη η οποία υπάρχει και με την οποία απολύτως διαφωνούμε ότι πρόκειται για ένα διμερές ζήτημα, είναι τελείως εσφαλμένη. Για εμάς, όσο υπάρχει ζήτημα προστασίας των μειονοτήτων, προστασίας των δικαιωμάτων των πολιτικών ενός μέλους της ελληνικής μειονότητας, είναι προφανές ότι θα έχουμε την πιο αυστηρή στάση.

Κύριε Πρόεδρε, μου αναφέρατε το ζήτημα της θεώρησης. Είχαμε κάνει μια εκτενή συζήτηση για το ζήτημα της δυνατότητας που θα δίδεται σε Τούρκους πολίτες και στις οικογένειές τους να επισκέπτονται για λίγες ημέρες ελληνικά νησιά. Κατ’ αρχάς θα ήθελα να το ξεκαθαρίσω ότι αυτό δεν συνιστά απαλλαγή από θεώρηση. Αποτελεί στην πραγματικότητα μια διευκόλυνση σε ό,τι αφορά τη θεώρηση. Άρα ο έλεγχος γίνεται πάντοτε. Δεν θέλω να ανησυχείτε για το ζήτημα αυτό. Θα ήθελα πάντως να σας πω ότι πέρα από την πρακτική αξία την οποία έχει η δυνατότητα να επισκέπτονται τα νησιά μας -και νομίζω μαζί συζητήσαμε-, οι ίδιοι οι νησιώτες επιθυμούν να έχουν αυτού του τύπου την αλληλεπίδραση. Είναι κι ένα ζήτημα -αν μου επιτρέπετε να πω- ανάπτυξης και εδραίωσης μιας καλύτερης δυνατότητας επικοινωνίας μεταξύ των δύο λαών και καλύτερης κατανόησης.

Κλείνω με το ζήτημα των γλυπτών του Παρθενώνα στο οποίο αναφέρθηκε ο καθηγητής κ. Καζαμίας. Το ζήτημα των γλυπτών, η παρούσα Κυβέρνηση, η προηγούμενη κυβέρνηση από το 2019 και εντεύθεν το έχει αναβαθμίσει ουσιαστικά. Έχουμε κάνει μια πολύ μεγάλη προσπάθεια για να το αναδείξουμε, όχι μόνο διμερώς αλλά και σε διεθνή φόρα. Θα ήθελα να σας θυμίσω ότι η Ειδική Επιτροπή της UNESCO -επαναλαμβάνω την προηγούμενη τοποθέτησή μου, ότι η Ελλάδα αναλαμβάνει την προεδρία της επιτροπής- εξέδωσε ψήφισμα με βάση το οποίο καταδικάζεται η Βρετανία για την παράνομη διακράτηση. Έγινε για πρώτη φορά. Άρα υπάρχει μεγάλη πίεση σε διεθνή φόρα. Την προηγούμενη μόλις εβδομάδα υπήρξε επιστολή Βουλευτών της αμερικανικής Βουλής των Αντιπροσώπων προς τον Βρετανό Πρωθυπουργό που ζητεί την επιστροφή των γλυπτών. Επίσης, αυτή τη στιγμή βρίσκονται σε εξέλιξη πολλές και ποικίλες ομάδες πίεσης, οι οποίες λειτουργούν είτε σε επίπεδο επικοινωνιακό είτε σε επίπεδο ουσίας. Όλες αυτές οι διαστάσεις κατατείνουν ακριβώς στην αναβάθμιση του ζητήματος.

Γνωρίζετε -το έχουμε συζητήσει- ότι δεν είναι ένα εύκολο ζήτημα και τούτο διότι υπάρχει η βρετανική νομοθεσία η οποία καθορίζει ένα ιδιαιτέρως αυστηρό πλαίσιο σε ό,τι αφορά την οριστική απόσπαση εκθεμάτων του Βρετανικού Μουσείου. Η Ελλάδα θα συνεχίσει την πολιτική της ανάδειξης του ζητήματος, διότι δεν είναι μόνο ζήτημα πολιτιστικής ταυτότητας της Ελλάδας και των Ελλήνων, αλλά είναι πρωτίστως ένα ζήτημα το οποίο έχει να κάνει με την προστασία του οικουμενικού πολιτιστικού πλούτου.

Κλείνω με το προσωπικό, κύριε Πρόεδρε. Χαρακτηρίσατε, κύριε Πρόεδρε, κύριε Στίγκα, απαράδεκτη τη δική μου στάση. Θέλω να σας πω το εξής: Μαθήματα σε ό,τι αφορά την αφοσίωση στην πατρίδα, θα παρακαλούσα πολύ να μην τα θέτετε στο επίπεδο της Βουλής. Όλοι οι Βουλευτές του ελληνικού Κοινοβουλίου έχουν δώσει έναν όρκο και τον οποίον τηρούν. Η δική μου στάση απόδοσης σεβασμού στην Αρχηγό του κράτους -που θα έπρεπε νομίζω όλοι στην Αίθουσα αυτή να την κατανοούμε- δεν μπορεί με κανέναν τρόπο να συνιστά μομφή.

Θέλω να σας πω και κάτι άλλο. Εγώ προέρχομαι από μια περιοχή και γεννήθηκα σε μια περιοχή στην οποία υπήρχαν βασανισμοί και είναι ηρωική περιοχή, της Καρπάθου και της Κάσου. Κατά τούτο δεν θέλω προσωπικά να αναφέρεστε σε αυτό. Εάν αισθάνεστε ότι έχετε πολιτικά επιχειρήματα να θέσετε για τα ζητήματα τα ελληνοτουρκικά, είμαι στη διάθεσή σας να τα συζητήσουμε, αλλά θα παρακαλούσα πολύ όχι τέτοιες μομφές οι οποίες στηρίζονται σε επικοινωνιακά τερτίπια. Διότι μόνο εάν έχουμε έναν ουσιαστικό λόγο, μπορούμε να προάγουμε τις σχέσεις φιλίας μας και καλής γειτονίας, εάν θέλουμε.

Κύριε Πρόεδρε, μπορώ να καταλάβω τη στάση τη δική σας ή οποιουδήποτε άλλου ο οποίος μπορεί να είναι αντίθετος στην προσέγγιση που επιχειρούμε με την Τουρκία. Το καταλαβαίνω. Επειδή ακριβώς η επίσκεψη του Τούρκου Προέδρου και της διπλωματικής αντιπροσωπείας της Τουρκίας πήγε εξαιρετικά καλά κατά κοινή ομολογία -δεν είχαμε απρόοπτα, δεν είχαμε εχθροπαθείς δηλώσεις, δεν είχαμε επίσκεψη στη Θράκη, δεν είχαμε οργανωτικά απρόοπτα, κύλησαν όλα όπως έπρεπε, υπεγράφησαν συμφωνίες, υπήρχε κοινή κατανόηση, διαγράφεται ένα μέλλον το οποίο να είναι σχετικά πιο ευοίωνο- αυτό που δεν καταλαβαίνω είναι να προσπαθούμε να βρίσκουμε προσωπικά ζητήματα και να κάνουμε προσωπικές επιθέσεις για να απομειώσουμε την όποια εξέλιξη έχει υπάρξει.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι εννέα μέλη του Συλλόγου Πτυχιούχων Μηχανικών Τεχνολογικού Τομέα Ανώτατης Εκπαίδευσης Δημοσίων Υπαλλήλων από την Εύβοια.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο τώρα έχει ο κ. Βελόπουλος.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Θα ήθελα ξεκινώντας -μετά και την παρουσία του Υπουργού Εξωτερικών- να μιλήσουμε λίγο γι’ αυτά που συνέβησαν τις δύο τελευταίες μέρες. Θα θέσω ερωτήματα στον κύριο Υπουργό να μας πει.

Χθες είχαμε τρεις τραυματισμούς από πυροβολισμούς στο κέντρο της Αθήνας. Η Βουλή τίποτα. Είχαμε Πακιστανό στο κέντρο της Αθήνας, με μαχαίρι, να φωνάζει «Allahu Akbar».

Τριάντα ανήλικοι χθες στον Άλιμο, δεκατετράχρονα παιδιά, επιτέθηκαν σε άλλα επτά ανήλικα στον Άλιμο. Δεν μας αφορά. Έχουμε και μικρά παιδιά επάνω. Είναι η βία που βγαίνει από την κοινωνία, είναι η βία την οποία εκθρέψαμε και με λάθη εδώ μέσα, ίσως και με απαξία στην κοινωνία την ίδια.

Επεισόδιο με δωδεκάχρονο κοριτσάκι σε σχολείο παρακαλώ, κύριε Τασούλα. Δωδεκάχρονο κοριτσάκι αποπειράθηκαν να το βιάσουν, οι φιλοξενούμενοι σας, τα ασυνόδευτα -δεν είναι εδώ ο κ. Καιρίδης-, Αιγύπτιοι που μπήκαν στο σχολείο. Ο βιασμός της ψυχής δεν παίζει ρόλο για μερικούς εδώ μέσα. Γιατί δεν είναι μόνο ο σωματικός βιασμός, είναι και η ψυχή του παιδιού. Ευτυχώς ήταν οι συμμαθητές -οι δωδεκάχρονοι, οι δεκατριάχρονοι- που υπεραμύνθηκαν του κορμιού και της ψυχής αυτού του παιδιού.

Θα πω παρακάτω βέβαια για τους παράνομους μετανάστες, λαθρομετανάστες.

Δυστυχώς, η Κυβέρνηση της Νέας Δημοκρατίας έχει γίνει αντίγραφο του ΣΥΡΙΖΑ. Δυστυχώς η Κυβέρνηση της Νέας Δημοκρατίας γίνεται το Υπουργείο της λαθρομεταναστευτικής πολιτικής. Αυτή είναι η Κυβέρνηση και θα πω και τα στοιχεία σε λίγο.

(Χειροκροτήματα από την πτέρυγα της Ελληνικής Λύσης)

Κατά την άποψή μου η βία δεν είναι αποκομμένη από την κοινωνία. Οφείλεται στην έλλειψη παιδείας, αγωγής –πολιτικής, κοινωνικής, πολιτιστικής- των παιδιών. Δεν έχουμε κάνει -αυτό που έχω πει χιλιάδες φορές- στα παιδιά μας μαθήματα αγωγής. Εγώ δεν θέλω να τα κάνουμε δοχεία γνώσεων τα παιδιά αυτά. Οι γνώσεις με το διάβασμα μπορούν να αποκτηθούν. Η αγωγή της ψυχής είναι το σημαντικό εργαλείο για να ηρεμήσουν οι ψυχές των παιδιών, που μέσα από την τηλεόραση, από την καθημερινότητα γίνονται όλο και πιο βίαια.

Αλλά με ενοχλεί ένα πράγμα και αναφέρομαι σε όλους σας εδώ μέσα. Όλοι μιλάτε για τη Γάζα, όλοι, και καλά κάνετε. Οι Παλαιστίνιοι αυτήν τη στιγμή έχουν υποστεί μια θηριωδία. Να συμφωνήσω. Αλλά με τέτοια που κάνετε εδώ μέσα, δημιουργείτε μια Ελλάδα η οποία ασχολείται μόνο με τη Γάζα και όχι με τα εσωτερικά προβλήματά της ή τα γεωπολιτισμικά. Μίλησε ο Υπουργός Εξωτερικών για γεωπολιτισμό. Πρέπει δηλαδή, όλοι να γίνουμε ψευτοδιεθνιστές;

Μου έλεγε ένας φίλος αριστερός στο αεροδρόμιο: «Η Παλαιστίνη ανήκει στους Παλαιστίνιους». Το φώναξε δυνατά για να το ακούσω. Και του λέω: «Συμφωνώ, η Παλαιστίνη ανήκει στους Παλαιστίνιους». Να το πούμε μαζί. Και του λέω η Ελλάδα ανήκει στους Έλληνες. Του λέω, η Μακεδονία είναι Ελλάδα. Του λέω η Βόρειος Ήπειρος είναι Ελλάδα.

(Χειροκροτήματα από την πτέρυγα της Ελληνικής Λύσης)

Ξέρετε τι μου είπε ο ψευτοαριστερός; Είσαι φασίστας, ακροδεξιός. Ωραίοι. Η Παλαιστίνη ανήκει στους Παλαιστίνιους, αλλά η Ελλάδα να μην ανήκει στους Έλληνες. Δείτε τη λογική και απευθύνομαι στα παιδιά. Η Ελλάδα ανήκει σε αυτά τα παιδιά εκεί πάνω, σε κανέναν από εδώ μέσα, που αγωνίζεται για τη Γάζα και όχι για τους Έλληνες που υπάρχουν παντού.

(Χειροκροτήματα από την πτέρυγα της Ελληνικής Λύσης)

Θα δώσω παραδείγματα, κύριε Υπουργέ, απουσία σας. Ζούμε σε μια χώρα που η ΟΛΜΕ κάνει πορεία για την Παλαιστίνη. Το αντιλαμβάνομαι. Δεν έκανε για την Αρμενία, δεν έκανε για τη Βόρειο Ήπειρο, δεν έκανε για την Κύπρο, δεν έκανε τίποτα γι’ αυτά.

(Χειροκροτήματα από την πτέρυγα της Ελληνικής Λύσης)

Ζούμε σε μια Ελλάδα που η ΟΛΜΕ κάνει πορείες και καλά κάνει για τη Γάζα, αλλά στη Μεγάλη Ελλάδα, αγαπητέ κύριε Γεραπετρίτη, που υπάρχουν Έλληνες και χιλιάδες Έλληνες; Ξέρετε ποια είναι η Μεγάλη Ελλάδα; Έχετε πάει; Έχω πάει δύο φορές. Μετέφερα βιβλία από την τσέπη μου, σε χωριά ελληνικά που προσπαθούν αυτοί οι Έλληνες να φωνάξουν ότι είναι Έλληνες. Για το Λεβάντε τι κάνατε; Έχετε πάει στο Λεβάντε; Υπάρχουν ελληνορθόδοξοι, στη Συρία, στον Λίβανο. Γιατί δεν μιλάει κανένας από εδώ μέσα; Όλοι για τη Γάζα. Οι χριστιανοί του Λεβάντε δεν σας αφορούν; Γιατί; Δεν κατάλαβα. Γιατί αυτός ο επιμερισμός αγάπης και λατρείας μόνο σε αλλότρια ζητήματα και όχι στον Έλληνα, τον Έλληνα ορθόδοξο και σε αυτόν που πολεμάει για την πατρίδα; Πείτε μου να καταλάβω κι εγώ! Πώς θα έχουν αγωγή αυτά τα παιδιά; Όχι με μίσος ξέρετε, αλλά μιλάμε για γεωπολιτισμό, για γλώσσα, για βιβλία. Μαρτάνο, Καλημέρα, Καρμπινιάτο, Καστρινιάνο, Κοριλιάνο, Μαρτινιάνο, Μελπινιάνο, Σολέτο, Στερνατία, Τζολίνο, ελληνικά χωριά στη Μεγάλη Ελλάδα που ζητάνε μόνο βιβλία. Μόνο βιβλία! Και το ελληνικό κράτος τι έκανε; Τίποτα.

Κύριε Υπουργέ, για τη μειονότητα στη Μαριούπολη τι κάνατε; Για πείτε μου.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Θα σας πω.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Να μας πείτε. Ο Ζελένσκι απαγορεύει την εθνικότητα των Ελλήνων, απαγορεύει τη γλώσσα των Ελλήνων στην Ουκρανία και εσείς μου στέλνετε όπλα στους Ουκρανούς εναντίον των Ρώσων και χρήματα. Γιατί; Αυτοί δεν είναι Έλληνες; Κανένας δεν θα ασχοληθεί με αυτό; Κανένας σας;

Κύριε Υπουργέ, για το σχολείο στο Μόναχο που το κλείνετε για 1 εκατομμύριο ευρώ, όταν δίνετε σανό -εδώ ήταν ο Τασούλας- στα άλογα Ίλης, πόσα εκατομμύρια.

**ΜΑΚΑΡΙΟΣ ΛΑΖΑΡΙΔΗΣ:** Είναι 200 χιλιάρικα.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Δώσε τα από την τσέπη σου.

**ΜΑΚΑΡΙΟΣ ΛΑΖΑΡΙΔΗΣ:** Είναι 200 χιλιάρικα, όχι εκατομμύριο.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Δώσε τα από την τσέπη σου.

Τον χρόνο, είναι! Τρία χρόνια, 1 εκατομμύριο είναι.

(Χειροκροτήματα από την πτέρυγα της Ελληνικής Λύσης)

Από την τσέπη σου δώσε τα!

**ΠΡΟΕΔΡΕΥΩΝ (Γεώργιος Λαμπρούλης):** Μη διακόπτετε παρακαλώ!

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Δεν δίνετε 1 εκατομμύριο για τα παιδιά και το σχολείο στο Μόναχο. Σοβαρά μιλάτε τώρα; Από την τσέπη σου να τα βάλεις ο ίδιος.

Όταν είσαι επαγγελματίας πολιτικός, αυτά λες. Τα εξυπνακίστικα, ο εξυπνακισμός. Μόνο 200 χιλιάρικα είναι, παιδιά. Μόνο. Για έναν Βουλευτή.

**ΜΑΚΑΡΙΟΣ ΛΑΖΑΡΙΔΗΣ:** Δεν είπατε εκατομμύρια; Ψεύδεστε!

**ΠΡΟΕΔΡΕΥΩΝ (Γεώργιος Λαμπρούλης):** Σας παρακαλώ, κύριε Λαζαρίδη!

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Για να ταΐζει τα άλογα.

**ΜΑΚΑΡΙΟΣ ΛΑΖΑΡΙΔΗΣ:** Όταν σας λέμε την αλήθεια…

**ΠΡΟΕΔΡΕΥΩΝ (Γεώργιος Λαμπρούλης):** Σας παρακαλώ!

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Για να ταΐσει τα άλογα. Ο Βουλευτής, ο επαγγελματίας πολιτικός.

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ, καθίστε κάτω.

**ΜΑΚΑΡΙΟΣ ΛΑΖΑΡΙΔΗΣ:** Εσάς ποια είναι η δουλειά σας!

**ΠΡΟΕΔΡΕΥΩΝ (Γεώργιος Λαμπρούλης):** Κύριε Λαζαρίδη!

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Χούλιγκαν του Κοινοβουλίου! Έτσι επιβίωσες.

**ΠΡΟΕΔΡΕΥΩΝ (Γεώργιος Λαμπρούλης):** Ελάτε, κύριε Βελόπουλε!

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Επαγγελματίας πολιτικός ήσουν, επαγγελματίας πολιτικός θα μείνεις, γιατί επάγγελμα δεν έχεις. Αυτή είναι η αλήθεια.

(Χειροκροτήματα από την πτέρυγα της Ελληνικής Λύσης)

**ΜΑΚΑΡΙΟΣ ΛΑΖΑΡΙΔΗΣ:** Εσάς ποια είναι η δουλειά σας!

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ναι, δημοσιογράφος δηλώνεις.

**ΠΡΟΕΔΡΕΥΩΝ (Γεώργιος Λαμπρούλης):** Μην αναφέρεστε προσωπικά.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Κύριε Υπουργέ, έξι μήνες ακέφαλο το Άγιο Όρος. Έξι μήνες ακέφαλο το Άγιο Όρος. Γιατί; Γιατί είναι ακέφαλο; Για πείτε μου. Εγώ περιμένω ακόμα να μας πει η Κυβέρνηση τα 150 εκατομμύρια η «ΓΕΚ ΤΕΡΝΑ» πώς τα πήρε λιγότερα. Αυτό να μου πεις. Η «ΓΕΚ ΤΕΡΝΑ» είχε έκπτωση 150 εκατομμύρια ευρώ για την Εγνατία Οδό. Ούτε αυτό σε ενδιαφέρει. Από την πόλη σου περνάει! Από την Καβάλα περνάει, από τη Θεσσαλονίκη. Αλλά είπαμε, όλα για τις εντυπώσεις.

Κύριε Υπουργέ, δώσατε την Ελευσίνα στους Αμερικανούς, την Αλεξανδρούπολη τους Αμερικανούς, τη Σούδα στους Αμερικανούς. Σύμμαχοι, το ακούω. Για πείτε μου τι πήραμε. Ο Ορμπάν πήρε 10 δισεκατομμύρια. Γελάτε. Έδωσε το πράσινο φως για να πάρει 10 δισεκατομμύρια και χθες είπε ότι αν δεν μου δώσετε άλλα 30, 40 δισεκατομμύρια, η Ουκρανία δεν μπαίνει στην Ευρωπαϊκή Ένωση. Απλά πράγματα είναι. Να σας πω τι πήρατε; Και η Ελευσίνα βέβαια κατά παράβαση του Συντάγματος έγινε αμερικανική βάση. Άρθρο 27 παρ. 2. Τι πήρατε; Το μεγάλο «όχι» για τη βαφή των F-16. Οι Αμερικανοί είπαν «όχι» στη βαφή για τα F-16. Κανείς δεν το είπε εδώ. Οι φίλοι σας οι Αμερικανοί γιατί μας είπαν «όχι» για την βαφή; Ποιος είναι ο λόγος; Οι φίλοι σας οι Γερμανοί με τον Σολτς σάς είπαν να δούμε τη μεγάλη εικόνα για τον Μπελέρη. Και η μεγάλη εικόνα τι λέει; Αφήστε τον Μπελέρη στη φυλακή, δημεύστε περιουσίας Βορειοηπειρωτών, αλλά πρέπει να μπει η Αλβανία στην Ευρωπαϊκή Ένωση. Όχι, δεν θα μπει η Αλβανία στην Ευρωπαϊκή Ένωση, θα βάλετε βέτο.

(Χειροκροτήματα από την πτέρυγα της Ελληνικής Λύσης)

Το βέτο βέβαια το οποίο στο Ευρωπαϊκό Κοινοβούλιο οι Βουλευτές της Νέας Δημοκρατίας το ήραν, καταψήφισαν. Μόνο το ΚΚΕ και εμείς. Μόνο το ΚΚΕ και η Ελληνική Λύση είπε «όχι» στην άρση του βέτο γιατί είναι το πυρηνικό όπλο των μικρών κρατών.

(Χειροκροτήματα από την πτέρυγα της Ελληνικής Λύσης)

Οι υπόλοιποι είπατε «ναι».

Πάμε και στο τελευταίο. Είπατε κάτι τραγελαφικό, κύριε Υπουργέ. Μας είπατε ότι δεν πήγε ο Ερντογάν στη Θράκη. Μα, ήρθε η Θράκη εδώ. Οι ψευτομουφτήδες ήρθαν εδώ. Και αντί να τους συλλάβετε τους ψευτομουφτήδες έξω από την πρεσβεία τους, αφήσατε να μπουν, να βγουν ησύχως και ηρέμως. Ψευτομουφτήδες. Με βάση τον ποινικό κώδικα έπρεπε να συλληφθούν για αντιποίηση αρχής. Δεν είμαι μουφτήδες. Αλλά είπαμε.

Και επίσης, για τα άλλα ελληνοτουρκικά δεν θα πω τίποτα, κύριε Υπουργέ μου. Σας διαβάζω τι είπε ο Αρχιεπίσκοπος Κύπρου. Έτσι, κύριε Υπουργέ; Να σας το διαβάσω; «Άφησε εκτός συζητήσεων στην πρόσφατη συνάντηση των δύο ηγετών στην Αθήνα το θέμα της Κύπρου ο Έλληνας Πρωθυπουργός», είπε ο Αρχιεπίσκοπος, όχι εγώ. «Αλήθεια δεν είναι αυτό θέμα που επηρεάζει την Ελλάδα;», λέει ο Αρχιεπίσκοπος Κύπρου. «Δεν είναι ζήτημα που απασχολεί τον ελληνισμό;». Απαντήστε μου σε αυτό, κύριε Υπουργέ. Γιατί η Κύπρος ήταν εκτός συζητήσεων και γιατί κάνατε διμερές ένα διεθνές ζήτημα. Όταν μιλάς για απευθείας συνομιλίες το ευρωπαϊκό ή διεθνές ζήτημα το κάνεις διμερές. Και η επαφή Μητσοτάκη - Ερντογάν, αυτό το αποτέλεσμα είχε.

Όσο για τους λαθρομετανάστες, θα σας διαβάσω, κύριε Υπουργέ, γιατί ξέρω ότι διαβάζετε Θουκυδίδη ως καθηγητής. Σας διαβάζω λοιπόν, πρώτο βιβλίο του Πελοποννησιακού Πολέμου, παράγραφος 12. Ανέκαθεν η μετανάστευση ήταν πρόξενος περιπετειών για τη χώρα μας. Ακόμη και μετά τα τρωικά, η Ελλάς υφίστατο πολλές μεταναστεύσεις και μετοικεσίες, ώστε μη ησυχάζουσα δεν ηδυνήθη να αυξηθεί. Δηλαδή ούτε το Θουκυδίδη διαβάσατε;

Αλλά εδώ έχουμε οβιδιακές μεταβολές. Βέβαια. Και αυτή η ιστορία με την τροπολογία ξέρετε έχει ένα ονοματεπώνυμο από κάτω. Ξέρετε ποιο; Λάτσης και Ελληνικό. Διότι τα εργατικά χέρια που θέλετε να πάτε δήθεν στα χωράφια δεν θα πάνε εκεί. Θα πάνε να δουλέψουν στο Λάτση στο Ελληνικό γιατί οι εργατοτεχνίτες είναι πανάκριβοι. Ο υδραυλικός θέλει 150-200 ευρώ μεροκάματο. Σιγά μη δώσει ο Λάτσης που τα πήρε όλα τζάμπα λεφτά για να έχει εργάτες. Θα τους πάτε όλους εκεί. Και θα χτιστεί το Ελληνικό το 2027, 2028, 2029. Ο Άδωνις μας έλεγε το 2022-2023, τώρα πάει για 2027, 2028, 2029, με πακιστανικά χέρια ή αφγανικά χέρια. Αυτή είναι η πραγματικότητα.

Και να πω το εξής, γιατί εδώ μένω, κύριε Υπουργέ.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Πρόεδρε, ήδη έχετε πάρει τον χρόνο και των παρεμβάσεων που δικαιούστε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Κλείνω.

Ο Γεωργιάδης δεν είναι εδώ. Θα ενταχθεί ως εθελοντής -είμαι βέβαιος γι’ αυτό- σε ΜΚΟ του Τζορτζ Σόρος για τους πρόσφυγες. Είναι βέβαιο, με τέτοια οβιδιακή μετάλλαξη. Γελάτε όλοι σας, με τα χάλια του κυρίου Υπουργού σας. Γιατί; Τέτοια οβιδιακή μετάλλαξη δεν την περίμενα. Μάλλον στο Open Society εικοσαετή το βλέπω ως οδηγό της συγκεκριμένης μη κυβερνητικής οργάνωσης, τον Άδωνι Γεωργιάδη.

(Χειροκροτήματα από την πτέρυγα της Ελληνικής Λύσης)

Κι όσο για τις αντιδράσεις, αφού ο μάγος –κατά δήλωσή του- Καιρίδης κατόρθωσε να μεταμορφώσει τον Άδωνι, για ένα πράγμα είμαι βέβαιος. Ότι ακολουθεί τη λογική Μητσοτάκη ο κ. Καιρίδης. Σας έκανε ΝΔ, σημιτικό ΠΑΣΟΚ, σε λίγο θα μεταμορφωθείτε σε ΝΔ - ΣΥΡΙΖΑ.

Χάρισμά σας.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Λαμπρούλης):** Λοιπόν, κύριε Καραθανασόπουλε, ζητήσατε τον λόγο για μισό, ένα λεπτό σε σχέση με τα ερωτήματα που κάνατε προς τον Υπουργό.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ιδιαίτερα επιμελής και ευγενικός ο Υπουργός στα δεκαέξι λεπτά της ομιλίας του δεν αναφέρθηκε καθόλου στα τρία ερωτήματα που έθεσε το ΚΚΕ.

Το γεγονός αυτό δεν είναι τυχαίο, κύριε Πρόεδρε, απλώς αποδεικνύει για μια ακόμη φορά ότι η Κυβέρνηση απαντά σε ζητήματα που είναι δορυφορικά και συμπληρωματικά στη δική της πολιτική, στην πολιτική των Αμερικάνων, του ΝΑΤΟ, της Ευρωπαϊκής Ένωσης, της άρχουσας τάξης και όχι στα θέματα που αναδεικνύει το ΚΚΕ και τα οποία βρίσκονται στον αντίποδα αυτής της πολιτικής και αποκαλύπτουν την πραγματικότητα.

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

Τον λόγο έχει τώρα ο Πρόεδρος της Κοινοβουλευτικής Ομάδας της Νίκης κ. Νατσιός.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος – ΝΙΚΗ):** Κύριε Πρόεδρε, κύριοι Υπουργοί, κυρίες και κύριοι συνάδελφοι, όντως η ιστορία προσφέρει τα όπλα για μια ασφαλή μελέτη και ερμηνεία του παρόντος και του μέλλοντος. Θυμίζω αυτό το του Ευριπίδου «Όλβιος, όστις της ιστορίας έσχε μάθησιν», αλλά η ιστορία δυστυχώς διδάσκει ότι κανείς δεν διδάσκεται από αυτή.

Και να πω και κάτι άλλο, κύριε Υπουργέ, μιας και είμαστε σε ένα κρίσιμο σημείο του πλανήτη -η Ελλάδα απειλείται συνεχώς, βαδίζει ιστορικώς με απειλές και με εχθρούς- η ιστορία είναι μια τριμερής συμφωνία, των νεκρών, των ζώντων και των αγεννήτων. Δεν έχει κανείς δικαίωμα να παραδώσει έστω και μια χούφτα χώμα γιατί θα μας κρίνουν και οι αγέννητοι, οι νέες γενεές, και οι νεκροί. Υπενθυμίζω και αυτό το ωραίο που μας κληροδότησε ο εθνικός μας ποιητής Κωστής Παλαμάς: «Χρωστάμε σε όσους πέρασαν, θα ’ρθούνε, θα περάσουν, κριτές θα μας δικάσουν οι αγέννητοι και οι νεκροί».

Η πολιτική σας, κύριε Υπουργέ, σε όλους τους τομείς είναι μόνο επικοινωνία νομίζω και τίποτε άλλο. Αν κάτι συνειδητοποιήσαμε από τη συνάντησή σας με τον κ. Ερντογάν είναι ο βαθύς μιθριδατισμός της πολιτικής ελίτ στη χώρα μας, μιας ελίτ πολιτικών, δημοσιογράφων και πανεπιστημιακών οι οποίοι δεν διστάζουν να ξεπλύνουν την Τουρκία και τον Ερντογάν για να τον παρουσιάσουν άσπιλο και άμεμπτο στις αγορές της Δύσης.

Στις 7 Δεκεμβρίου μάθαμε τι περιέχει η Διακήρυξη των Αθηνών. Η Κυβέρνηση υπέγραψε μια πολιτική διακήρυξη αντιφατική, ένα κείμενο γεμάτο ευχολόγια και ωραίες φράσεις το οποίο όμως παραβλέπει όλες τις παράνομες διεκδικήσεις που έχει θέσει η Τουρκία τα τελευταία χρόνια. Η διακήρυξη αυτή αποτελεί συνέχεια του κοινού ανακοινωθέντος της Μαδρίτης και στην ουσία αφορά εγκατάλειψη εθνικών θέσεων.

Η κ. Μπακογιάννη πανηγύρισε στα μέσα κοινωνικής δικτύωσης ότι η προσπάθεια είχε ξεκινήσει επί Κωνσταντίνου Καραμανλή και ότι η Διακήρυξη των Αθηνών περιέχει όλες τις ελληνικές θέσεις. Περιέχει η διακήρυξη το δικαίωμα επέκτασης των χωρικών υδάτων στα δώδεκα ναυτικά μίλια; Δεν αποτελεί αυτή αμετακίνητη ελληνική θέση; Υπογράψατε εκ μέρους της Ελλάδος την εξής φράση. Διαβάζω από τη Διακήρυξη των Αθηνών: «Τα μέρη δεσμεύονται να απέχουν από κάθε δήλωση, πρωτοβουλία ή ενέργεια που θα μπορούσε να υπονομεύσει ή να απαξιώσει το γράμμα και το πνεύμα της διακήρυξης ή να θέσει σε κίνδυνο τη διατήρηση της ειρήνης και της σταθερότητας στην περιοχή τους». Ας αφήσουμε την κάθε ενέργεια που θα μπορούσε να ερμηνευθεί με τον έναν ή τον άλλο τρόπο. Ας πιάσουμε μια σίγουρη ενέργεια η οποία εξ ορισμού, κατά την εκτίμηση της Τουρκίας, θέτει σε κίνδυνο τη διατήρηση της ειρήνης και της σταθερότητας. Ποια είναι αυτή; Μα, η επέκταση των χωρικών μας υδάτων στα δώδεκα ναυτικά μίλια στο Αιγαίο. Πώς το ξέρουμε αυτό; Μα, το τουρκικό κοινοβούλιο έχει θέσει αυτή ακριβώς την ελληνική πρωτοβουλία ως αιτία πολέμου, το διαβόητο casus belli. Είναι η απόλυτη ενέργεια η οποία, πάντα κατά την Τουρκία, θέτει σε κίνδυνο όλα αυτά.

Ρωτάμε ευθέως: Δεσμευτήκατε για λογαριασμό της Ελλάδος να μην επεκτείνετε τα χωρικά ύδατα στα δώδεκα μίλια;

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Ποτέ.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος – ΝΙΚΗ):** Δεσμευτήκατε να κάνετε το Αιγαίο τη μοναδική θάλασσα στον πλανήτη όπου οι παράκτιες εκατέρωθεν χώρες δεν εφαρμόζουν δώδεκα ναυτικά μίλια χωρικά ύδατα; Με ποιο δικαίωμα, ξαναρωτάμε; Με ποιο δικαίωμα; Θα περιμένουμε να ακούσουμε απάντηση.

Δυστυχώς, κυρίες και κύριοι συνάδελφοι, η Ελλάδα, θα λέγαμε, ότι μίκρυνε στις 7 Δεκεμβρίου του 2023. Η Διακήρυξη των Αθηνών ήταν ένα δώρο για την Τουρκία. Είναι ένα παράθυρο ευκαιρίας που ανοίξατε για να προσεγγίσει πάλι η Τουρκία τις Ηνωμένες Πολιτείες και τη Δύση, μια ευκαιρία που εκμεταλλεύτηκε για να πάρει τα F-16 με τα οποία σε λίγο καιρό θα απειλεί ξανά την πατρίδα μας.

Αυτό ήταν, κύριε Υπουργέ, αν βγάλουμε όλα τα καρυκεύματα με τα οποία περιβάλλατε τη διακήρυξη. Η ουσία είναι αυτή, να πάρει η Τουρκία τα F-16. Και για να υπογράψει η Τουρκία τη διακήρυξη, δεν διστάζετε να σβήσετε μονοκονδυλιά όλες τις απειλές της Τουρκίας χωρίς αυτή να προβεί έστω και σε μια τυπική δήλωση. Κατήργησε μήπως το casus belli; Κατήργησε μήπως αυτή την άθλια θεωρία της «γαλάζιας πατρίδας»; Καταργήθηκε μήπως -και αυτό διαβόητο- το «τουρκολιβυκό μνημόνιο»; Κατήργησε την παράνομη συμφωνία υφαλοκρηπίδος που υπέγραψε με το ψευδοκράτος των κατεχομένων το 2011;

Εσείς, κύριε Υπουργέ και η Κυβέρνησή σας, ούτε με την Κύπρο, αδελφή χώρα, ένα άλλο ελληνικό κράτος και μέλος της Ευρωπαϊκής Ένωσης, δεν τολμήσατε να κάνετε συμφωνία οριοθετήσεως της ΑΟΖ. Αγνοήσατε τη μαρτυρική Μεγαλόνησό μας, την Κύπρο, όπως δυστυχώς και οι προκάτοχοί σας Πρωθυπουργοί.

Η πολιτική σας πορεία είναι δεδομένη από εδώ και πέρα. Είναι η ίδια με των προκατόχων σας. Θα προσπαθήσετε να κάνετε ό,τι είναι δυνατόν για να ξεπουληθεί ό,τι έχει απομείνει στην Ελλάδα -μεταφορικά και κυριολεκτικά- σε ξένα συμφέροντα. Άλλωστε, έχει ειπωθεί και αυτό. Θα απαξιωθείτε, βεβαίως, στη συνείδηση του ελληνικού λαού και εσείς και το κόμμα σας.

Η Διακήρυξη των Αθηνών δεν έχει καμία νομική αξία. Νομική αξία έχει το Διεθνές Δίκαιο της Θάλασσας που έχει γίνει παγκόσμιο εθιμικό δίκαιο και έχει ενταχθεί στο δίκαιο της Ευρωπαϊκής Ενώσεως από το 1998, δεσμεύοντας και την Τουρκία ως υποψήφια χώρα για ένταξη.

Θέση μας είναι η οριοθέτηση της ΑΟΖ με την Τουρκία στο πλαίσιο εφαρμογής του Ενωσιακού Δικαίου και των υποχρεώσεων που απορρέουν για την Τουρκία ως συνδεδεμένο μέλος της Ευρωπαϊκής Ένωσης.

Ο ελληνικός λαός οφείλει να γνωρίζει και πρέπει να υπερασπιστεί: Πρώτον, την επέκταση των χωρικών μας υδάτων στα δώδεκα ναυτικά μίλια. Και, δεύτερον, την άμεση οριοθέτηση ΑΟΖ με την Κύπρο με σύμπραξη της Ευρωπαϊκής Ενώσεως, πολιτικώς και νομικώς.

Πότε θα αρχίσουμε, κύριοι της Κυβέρνησης, να εκμεταλλευόμαστε τα πλούσια κοιτάσματα που υπάρχουν στην ελληνική ΑΟΖ; Μήπως περιμένετε την πλήρη εκποίηση των μετοχών του δημοσίου στα Ελληνικά Πετρέλαια, μέσω του ΤΑΙΠΕΔ, και την έξωσή του από το διοικητικό συμβούλιο για να απεμπολήσουμε ακόμη περισσότερο τα κυριαρχικά μας δικαιώματα σε τρίτους που θα καρπωθούν τον πλούτο της χώρας μας;

Όλα όσα σάς ανέπτυξα σχετίζονται άμεσα με την οικονομία και τον προϋπολογισμό, που συζητάμε σήμερα και αύριο, καθώς θα μπορούσαν να δώσουν μια νέα αναπτυξιακή προοπτική για την πατρίδα μας, μια προοπτική που θα μας βγάλει από την οικονομική στενότητα και καχεξία.

Στην άμυνα τι προϋπολογισμό θα εφαρμόσετε; Λιτότητας ή ενίσχυσης των επιτελείων; Θα ενισχύσετε τα νησιά ή θα τα αφοπλίζετεαθόρυβα, όπως κάνετε;

Θα κλείσω, αγαπητοί μου, με κάτι που διάβασα σήμερα το πρωί. Σε μια σύντομη αναγνωστική περιδιάβαση σε ένα γνωστό ειδησεογραφικό ιστολόγιο διάβασα κάποιες ειδήσεις που παρουσιάζουν τη σημερινή εικόνα της πατρίδας μας: «Γκάζι. Πυροβόλησαν σχεδόν εξ επαφής δύο αδέλφια από την Κρήτη τον φίλο τους έξω από κλαμπ». «Συμμορία πέντε αλλοδαπών ξάφριζαν σπίτια στη Θεσσαλονίκη». Πρωτοσέλιδες ειδήσεις αυτές. Τρίτη είδηση: «Άγρια επίθεση. Αυτή πρέπει να μας τρομάζει, όχι να μας ανησυχεί».

Το μέλλον της πατρίδας, το ξαναλέω, αγαπητοί μου, κρίνεται στις σχολικές αίθουσες. Συμβαίνει, γίνεται, υφίσταται μια πνευματική γενοκτονία μέσα στα σχολεία. Θα δρέψουμε μεθαύριο πικρούς καρπούς. Ματαιοπονούμε μιλώντας για οικονομία, όταν τα παιδιά μας καταστρέφονται. Το μέλλον είναι τα παιδιά μας.

Πότε ακούσαμε ξανά, κύριε Υπουργέ, για συμμορίες ανηλίκων να περιγυρίζουν ως αγέλες λύκων, κατατρομοκρατώντας περίοικους, περαστικούς και καθόμαστε ήσυχοι; Έπρεπε να συζητάμε μια ολόκληρη μέρα με επαΐοντες, πώς μπορεί να αναμορφωθεί το εκπαιδευτικό μας σύστημα και να μιλήσουμε και στην ελληνική οικογένεια.

Με συγχωρείτε, αν παίρνω ένα «διδασκαλικό ύφος», δεν μπορώ να απεκδυθώ μία σαραντάχρονη παρουσία. Ο πρώτος δάσκαλος είναι η μάνα. Έλεγε ένας σοφός: «Οι μαστοί της είναι τρεις. Οι δύο για το πολύτιμο μητρικό της γάλα και ο τρίτος πολύτιμος μαστός -σταλακτίτης είναι αυτός- είναι το στόμα της». Όταν το στόμα της μάνας, της πρώτης και ανεπανάληπτης δασκάλας του παιδιού είναι γλυκό, γλυκαίνει και το παιδί. Όταν είναι ξινό, ξινίζει και το παιδί.

Παραπέμπω σε μια φράση του Αγίου Κοσμά του Αιτωλού: «Όταν τα μήλα είναι ξινά, δεν φταίνε τα μήλα και φταίνε οι μηλιές». «Και μηλιές», έλεγε ο Άγιος, «είστενε» -αυτό το ρήμα χρησιμοποιούσε ο Άγιος- «εσείς οι γονείς». Και οι δάσκαλοι και οι πολιτικοί. Και οι τρεις διδάσκουμε.

Εμείς, όμως, πώς διδάσκουμε, αγαπητέ κύριε Υπουργέ; Με τα πρέπει. Πρέπει να είσαι καλό παιδί. Πρέπει να μην βλέπεις τηλεόραση. Το «πρέπει» το λέμε οι δάσκαλοι και είναι απρόσωπο ρήμα. Ο ποιητής Ελύτης έλεγε: «Να πιάσω το πρέπει από το «ι» και να το γδάρω μέχρι το «π».

Δεν διδάσκει το «πρέπει». Διδάσκει το «πρέπον», που είναι μετοχή, συμμετοχή και παράδειγμα! Πρότυπα και παραδείγματα θέλουν τα παιδιά.

Με συγχωρείτε για το ύφος, αλλά επαναλαμβάνω, ματώσαμε μέσα στις σχολικές αίθουσες να αναστήσουμε γενιές που να πατάνε γερά στα πόδια τους, έχοντας τα δύο ριζιμιά θεμέλια του γένους μας, την πίστη και την φιλοπατρία.

Ευχαριστώ πολύ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΩΝ (Γεώργιος Λαμπρούλης):** Ολοκληρώθηκαν οι παρεμβάσεις.

Κύριε Υπουργέ, έχετε τον λόγο.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Ευχαριστώ,κύριε Πρόεδρε.

Είναι πάντοτε σημαντικό να προσέρχεται ένας Υπουργός στη Βουλή, διότι είναι σημαντικά τα όσα ακούστηκαν και θα ήθελα να τοποθετηθώ πρώτον σε ότι αφορά τις τοποθετήσεις του κ. Βελόπουλου.

Κύριε Πρόεδρε, κατ’ αρχάς θα ήθελα να επισημάνω ότι η Ελλάδα αποδίδει ιδιαίτερη σημασία στα ζητήματα που αφορούν τον νότιο Καύκασο, διότι σε κάποια αποστροφή του λόγου σας αναφερθήκατε στην Αρμενία.

Με συγχωρείτε, μπορώ να έρθω στο Βήμα, κύριε Πρόεδρε; Πριν από αρκετές μέρες πέρασα COVID. Ήδη είμαι τρίτη μέρα που είμαι με τεστ αντιγόνου αρνητικό, αλλά για λόγους σεβασμού προς το Κοινοβούλιο φοράω μάσκα.

**ΚΩΝΣΤΑΝΤΙΝΟΣ ΤΑΣΟΥΛΑΣ (Πρόεδρος της Βουλής):** Κολλήσατε και τον Ερντογάν;

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Μάλλον εκείνος με κόλλησε.

**ΠΡΟΕΔΡΕΥΩΝ (Γεώργιος Λαμπρούλης):** Ναι, ελάτε, κύριε Υπουργέ.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Αναφερθήκατε στο ζήτημα της Αρμενίας. Και μου δίνεται η ευκαιρία να αναφερθώ στο ζήτημα αυτό, διότι η Ελλάδα έχει μια ιδιαίτερη ευαισθησία στο ζήτημα του νοτίου Καυκάσου. Κάναμε πάρα πολύ σημαντική εξωτερική διπλωματία στο θέμα της Αρμενίας, έτσι ώστε ο Αρμένιος Υπουργός Εξωτερικών να κληθεί για πρώτη φορά στο Συμβούλιο Εξωτερικών υποθέσεων, το οποίο έγινε στις Βρυξέλλες την περασμένη Δευτέρα και Τρίτη και ήταν ελληνική πρωτοβουλία.

Επιπλέον, η Ελλάδα προσκάλεσε την Αρμενία, έτσι ώστε να φιλοξενήσει Αρμένιους, οι οποίοι εκπατρίστηκαν από τις εστίες τους στο Ναγκόρνο- Καραμπάχ. Ισχύει πάντοτε η προσφορά αυτή. Και προσφέρουμε τις καλές μας υπηρεσίες, έτσι ώστε να λυθούν τα χρόνια ζητήματα, τα οποία υφίστανται στην περιοχή και έχουν αναχθεί σε κρίση ανθρωπιστική στο Ναγκόρνο-Καραμπάχ. Ο ίδιος δε θα επισκεφθώ το αμέσως προσεχές μέλλον την Αρμενία για να μπορέσουμε να συντονίσουμε περαιτέρω τις δράσεις μας.

Για το Άγιο Όρος εξακολουθεί, όπως γνωρίζετε, έως ότου αντικατασταθεί να υφίσταται ο διοικητής, θα δημοσιευθεί ήδη αν όχι σήμερα, τις αμέσως επόμενες ημέρες, το προεδρικό διάταγμα με το οποίο θα ορίζεται ο νέος διοικητής, ο πρέσβης κ. Μιτσιάλης.

Σε ότι αφορά τις Ηνωμένες Πολιτείες θα ήθελα, επειδή αναφερθήκατε στο τι πήραμε…

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Τι πήρατε;

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Κατ’ αρχάς να διευκρινίσουμε λίγο τα πραγματικά.

Η Ελευσίνα δεν έχει χρησιμοποιηθεί, εάν εννοείτε την 112 πτέρυγα μάχης, για κανένα στρατιωτικό σκοπό. Έχει χρησιμοποιηθεί μόνον για ανθρωπιστικές μεταφορές. Ξέρετε ακριβώς, κύριε Πρόεδρε, επειδή από την αρχή η Ελλάδα τήρησε τη στάση αρχής, που τήρησε, οι περισσότερες χώρες ζήτησαν από εμάς να καταστεί η χώρα μας ένας κόμβος για τη διακομιδή των πολιτών των χωρών αυτών, οι οποίοι έφευγαν από τη Μέση Ανατολή. Το κάναμε σε πολλές χώρες. Και το κάναμε και στις Ηνωμένες Πολιτείες και ξέρετε είναι πάντοτε χρήσιμο για την περίπτωση που θα χρειαστεί και Έλληνες πολίτες να βγουν από τη Μέση Ανατολή. Καμμία πολεμική χρήση. Αλλά μιας και το αναφέρατε με τις Ηνωμένες Πολιτείες δεν νομίζω να είχαμε ποτέ καλύτερη σχέση από εκείνη που έχουμε σήμερα. Και νομίζω ότι το τι έχουμε πάρει είναι σημαντικό και θα το δείτε και τις επόμενες ημέρες σε ότι αφορά τον αμυντικό μας εξοπλισμό. Θα έλεγα να κάνετε μία μικρή υπομονή, έτσι ώστε να διαπιστώσετε ποια είναι τα οφέλη. Νομίζω όλοι αντιλαμβανόμαστε η αμυντική συνεργασία με την κορυφαία ίσως διεθνή δύναμη τι σημαίνει για τη χώρα μας.

Για το βέτο στην Αλβανία νομίζω ότι θα συμφωνήσετε, κύριε Πρόεδρε, ότι είναι το πιο ισχυρό μέσο που διαθέτουμε και θα πρέπει να εμμείνουμε σε αυτό.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Οι Ευρωβουλευτές σας;

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Επειδή αναφέρατε το ζήτημα των Ευρωβουλευτών, θα ήθελα να σας πω το εξής. Η ελληνική Κυβέρνηση διετύπωσε ρητά δήλωση με βάση την οποία δεν πρόκειται να ανοίξει κεφάλαιο εάν δεν έχουν υπάρξει απτά δείγματα εκ μέρους της αλβανικής κυβέρνησης σε σχέση με την ανάληψη καθηκόντων από τον κ. Μπελέρη. Είναι καταγεγραμμένο στα πρακτικά της Ευρωπαϊκής Επιτροπής. Αν δεν μπορείτε να το αναζητήσετε, μπορώ να σας το προσκομίσω εγώ.

Για την Κύπρο μού αναφέρεται ότι το αναβαθμίζουμε σε επίπεδο διμερές. Αυτό έχει μια εγγενή αντιφατικότητα, κύριε Πρόεδρε. Εάν το συζητάμε με την Τουρκία είναι διμερές. Μας μέμφεστε ότι δεν το συζητάμε με την Τουρκία. Αποφασίστε τι ισχύει από τα δύο. Εγώ εκείνο που θέλω να σας πω είναι το εξής, ότι εμείς είμαστε εκείνοι, οι οποίοι κατ’ εξοχήν το αναβαθμίζουμε σε διεθνές. Πώς; Πρώτον με την σημαντική δήλωση των συμπερασμάτων του Ιουνίου του 2023 για την άμεση και σε κάθε στάδιο εμπλοκή της Ευρωπαϊκής Ένωσης και τώρα με τον ορισμό του ειδικού απεσταλμένου του Οργανισμού Ηνωμένων Εθνών. Προφανώς δεν θα γίνουν συζητήσεις, οι οποίες δεν θα έχουν μία ομπρέλα διεθνούς οργανισμού και μάλιστα του υψηλότερου σε κύρος και συμμετοχή.

Για τον Θουκυδίδη, με κάθε σεβασμό θα μου επιτρέψετε να πω ότι επειδή την αρχαία ελληνική γραμματεία την γνωρίζουμε και οι δύο, αισθάνομαι ότι έχω μια διαφορετική ανάγνωση. Ο Θουκυδίδης δεν εννοούσε τους ξένους που έρχονταν στην Ελλάδα, αλλά τους Έλληνες που έφευγαν εκτός των πόλεων-κρατών. Άρα, υπό αυτή την εκδοχή, η αποψίλωση της Ελλάδος γινόταν επειδή έφευγαν και όχι επειδή έρχονταν. Και άρα αυτό ανατρέχει περισσότερο στην εποχή της εξωτερικής μετανάστευσης από την Ελλάδα.

Σε ότι αφορά το KKE με κάθε σεβασμό θα μου επιτρέψετε να πω, κύριε Βουλευτά, ότι αισθάνθηκα ότι απάντησα και γι’ αυτόν τον λόγο θα ήθελα να επανέλθω σημειακά.

Πρώτον σε ότι αφορά το ψευδοκράτος, είπα στην δευτερολογία μου ότι σε ότι αφορά την Ελλάδα δεν αφιστάμεθα ούτε κατ’ ίχνος σε σχέση με τη βασική μας θέση, η οποία είναι διζωνική, δικοινοτική ομοσπονδία στο πλαίσιο των αποφάσεων του Συμβουλίου Ασφαλείας. Νομίζω είναι σαφές. Άρα, υπό αυτή την εκδοχή, δεν αναγνωρίζουμε κανένα τετελεσμένο επί του πεδίου ούτε πρόκειται να συμβεί ποτέ αυτό. Είναι νομίζω -αναγνωρίζετε και εσείς- σημαντικό να έχουμε συνέχεια των συνομιλιών στο πλαίσιο του Οργανισμού Ηνωμένων Εθνών και αυτή τη στιγμή που μιλάμε έχει ήδη προταθεί και νομίζω ότι θα υιοθετηθεί η πρόταση για την τοποθέτηση του νέου απεσταλμένου.

Σε ότι αφορά το κομμάτι της Ουκρανίας και της Παλαιστίνης χαρακτηρίσατε κράτος - τρομοκράτη το Ισραήλ, αν καταλαβαίνω καλά. Η απάντηση είναι σαφής και είναι η απάντηση, την οποία έδωσε η ελληνική Κυβέρνηση δια του Υπουργού Εξωτερικών, όταν παραβρεθήκαμε στο Ομάν δύο ημέρες μετά την επίθεση. Η Ελλάδα καταδικάζει κάθε μορφής τρομοκρατία, επιθετικότητα και απάνθρωπη μεταχείριση. Συμφωνούμε σε αυτό; Διότι δεν είναι δυνατόν να κάνουμε μια τέτοιου τύπου επιλεκτική μεταχείριση.

Κύριε Βουλευτά, δεν μπορούμε να αγνοούμε το ότι αυτή τη στιγμή που μιλάμε το γεγονός ότι υφίσταται ανθρωπιστική κρίση δεν ξεκίνησε εκ του μηδενός. Υπάρχουν τα υποκείμενα ζητήματα σε ό,τι αφορά την αναγνώριση του παλαιστινιακού κράτους. Υπάρχει, όμως, και η τρομοκρατική δράση εκ μέρους της Χαμάς. Αντιλαμβάνομαι ότι θα πρέπει όλα να τα καταγράφουμε με αντικειμενικότητα. Η Ελλάδα είναι σαφής. Καταδικάζει κάθε μορφή τρομοκρατίας.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Πότε θα αναγνωρίσετε το κράτος;

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Αυτό είναι ένα ζήτημα πολιτικό, κύριε Βουλευτά, το οποίο θα αξιολογηθεί.

Όσον αφορά τον κ. Νατσιό, σας ευχαριστώ, κύριε Πρόεδρε, για την τοποθέτηση…

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Οι υπόλοιπες διαφορές πώς θα αντιμετωπιστούν;

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Οι ελληνοτουρκικές διαφορές εννοείτε;

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ναι.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Όπως γνωρίζετε, πλέον έχουμε έναν δομημένο ελληνοτουρκικό διάλογο. Είναι νομίζω η πρώτη φορά που έχουμε έναν διάλογο ο οποίος γίνεται βάσει συγκεκριμένων παραδοχών και αρχών, αλλά και βάσει μιας συγκεκριμένης διαδικασίας η οποία κατεγράφη και στη Διακήρυξη των Αθηνών της 7ης Δεκεμβρίου. Περιλαμβάνει τρεις πυλώνες: Είναι ο πολιτικός διάλογος, είναι τα μέτρα οικοδόμησης εμπιστοσύνης, είναι η θετική ατζέντα. Στο πλαίσιο αυτών των τριών πυλώνων συζητούνται όλα τα θέματα.

Το ένα θέμα, το οποίο αποτελεί τη διαφορά μας, που μπορεί να αχθεί ενώπιον διεθνούς δικαιοδοσίας, είναι το ζήτημα της οριοθέτησης της Αποκλειστικής Οικονομικής Ζώνης και της υφαλοκρηπίδας. Αυτό και μόνον μπορεί να αχθεί σε διεθνή δικαιοδοσία. Αυτή είναι η απάντηση. Οποιοδήποτε άλλο θέμα τίθεται, παραδείγματος χάριν οι συνέργειες για την πολιτική προστασία και την αντιμετώπιση της κλιματικής κρίσης ή η διαχείριση των μεταναστευτικών ροών, εντάσσονται στο πλαίσιο του πολιτικού διαλόγου.

Κύριε Πρόεδρε, εκτίμησα την αναφορά σας στους αγέννητους. Νομίζω ότι είναι σημαντικό. Διότι αυτή τη στιγμή ό,τι προσπαθούμε να κάνουμε ακριβώς έχει στο μυαλό, όχι μόνο τις παρούσες, αλλά και τις μέλλουσες γενεές, οι οποίες θα πρέπει, κατά την άποψή μου, να αναλάβουν μία πατρίδα η οποία θα είναι ήρεμη. Δεν χρειάζεται να ζούμε πάντοτε με «το όπλο παρά πόδα» ούτε θα πρέπει να είμαστε μονίμως με «το δάχτυλο στη σκανδάλη». Θα πρέπει να οικοδομήσουμε μια γειτονιά ηρεμίας. Και νομίζω ότι σε αυτό συμφωνούμε όλοι.

Βεβαίως, ποτέ δεν θα έρθουμε να πούμε ότι ξαφνικά λύθηκαν όλα τα προβλήματα. Το αντίθετο.

Εκείνο το οποίο οφείλουμε να πράττουμε είναι να αναγνωρίζουμε τις διαφορές, αλλά να μην επιτρέπουμε οι διαφορές αυτές να καθίστανται κρίσεις. Πώς θα γίνει αυτό; Έχοντας εκείνους τους μηχανισμούς αποσυμπίεσης, για να μπορούμε ανά πάσα στιγμή να έχουμε μεγαλύτερη ικανότητα στο να διαχειριζόμαστε τις διαφωνίες μας αυτές.

Χαρακτηρίσατε την πολιτική διακήρυξη της 7ης Δεκεμβρίου ως ευχολόγιο.

Μα, κύριε Πρόεδρε, αν είναι ευχολόγιο, τότε δεν ισχύει το άλλο που είπατε, ότι εγκαταλείψαμε τις θέσεις μας. Ή είναι ευχολόγιο ή εγκαταλείψαμε τις θέσεις μας. Δεν μπορεί να ισχύουν και τα δύο.

Με το «εγκαταλείψαμε τις θέσεις μας» -δεν το κατάλαβα απολύτως- εικάζω ότι εννοείτε ότι εγκαταλείψαμε τις θέσεις μας επειδή αναφέρεται μέσα ότι δεν θα υπάρχουν δηλώσεις ή πράξεις οι οποίες θα ματαιώνουν τον σκοπό. Εάν εννοείτε αυτό, θα ήθελα να σας πω ότι αυτό, όχι μόνον δεν συνιστά εγκατάλειψη θέσης, αλλά συνιστά ενίσχυση θέσης.

Θα σας παρακαλούσα πολύ, κύριε Πρόεδρε, να μελετήσετε καλά τα στοιχεία του προοιμίου 5 και 8. Θα καταλάβετε τι εννοώ. Είναι η πρώτη φορά που σε ένα τέτοιο κείμενο, το Διεθνές Δίκαιο και ο Καταστατικός Χάρτης των Ηνωμένων Εθνών, ο οποίος ρητά αναφέρει τον σεβασμό στην εδαφική ακεραιότητα, την ειρηνική επίλυση των διαφορών και την προσήλωση στο διεθνές δίκαιο, καθίσταται μέρος μιας κοινής δήλωσης Ελλάδας - Τουρκίας.

Εάν αυτό δεν είναι ωφέλιμο αποτέλεσμα, ότι πλέον κατοχυρώνουμε το Διεθνές Δίκαιο ως όχημα συζήτησης με την Τουρκία, θα μου επιτρέψετε να πω ότι δεν βλέπω τι άλλο θα μπορούσε να περιλαμβάνεται.

Επιπλέον, μου είπατε ότι γιατί δεν περιλαμβάνεται το ζήτημα των χωρικών υδάτων στην πολιτική διακήρυξη.

Μα, κύριε Πρόεδρε, το ζήτημα των χωρικών υδάτων δεν θα μπορούσε να είναι στη διακήρυξη. Διότι το ζήτημα της επέκτασης των χωρικών υδάτων -θα το πω μία ακόμη φορά- δεν είναι θέμα ούτε συζήτησης ούτε συμφωνίας. Είναι ένα μονομερές κυριαρχικό δικαίωμα το οποίο έχει η Ελλάδα και θα το ασκήσει όπως πρέπει.

(Χειροκροτήματα από την πτέρυγα της Νέας Δημοκρατίας)

Άρα, κύριε Πρόεδρε, θα έπρεπε να με μέμφεστε εάν το ζήτημα των χωρικών υδάτων είχε τεθεί μέσα στην πολιτική διακήρυξη. Θέματα, όμως, τα οποία έχουν να κάνουν με την κυριαρχία της πατρίδας μου εγώ ποτέ δεν θα τα βάλω σε συζήτηση. Αυτό σας παρακαλώ να το λάβετε υπ’ όψιν σας.

Ξέρετε κάτι; Βλέπετε με έναν ιδιαίτερο αρνητισμό τα ζητήματα της Τουρκίας. Μπορεί πράγματι να έχουμε όλα τα ιστορικά βάρη και πάθη του παρελθόντος. Αισθάνομαι, όμως, ότι θα πρέπει κάποια στιγμή να μπορέσουμε να συζητήσουμε.

Εγώ είμαι ένας θιασώτης της διαβουλευτικής δημοκρατίας, κύριε Πρόεδρε. Θεωρώ ότι πρέπει να συζητάμε ακόμη κι αν διαφωνούμε. Κι αυτό είναι μια μεγάλη κατάκτηση της σύγχρονης κοινωνίας.

Κύριε Πρόεδρε, θα παρακαλούσα να αποκτήσετε μία εικόνα πώς διαχειρίστηκαν τα τουρκικά μέσα το ζήτημα και της διακήρυξης και της επίσκεψης του Τούρκου Προέδρου και της αντιπροσωπείας. Υπήρχαν τα μέσα εκείνα τα οποία ήρθαν και είπαν ότι «ξεπουληθήκαμε στην Ελλάδα». Αυτό ειπώθηκε στην Τουρκία από τα αντιπολιτευόμενα μέσα, ότι περίπου ακούγεται και εδώ κατά περίπτωση.

Η απάντηση είναι σαφής. Ούτε η Ελλάδα ξεπουλήθηκε ούτε η Τουρκία ξεπουλήθηκε. Υπήρχε ένας κοινός βηματισμός, με σεβασμό στις θέσεις της κάθε χώρας. Μέσα ακριβώς στη Διακήρυξη των Αθηνών υπάρχει ρητή αναφορά ότι καμμία από τις δύο χώρες δεν παραιτείται από τις θέσεις της. Ρητή αναφορά!

Δεν αφιστάμεθα, λοιπόν, των εθνικών μας θέσεων. Συμφωνούμε να συζητήσουμε, να προχωρήσουμε μπροστά, σεβόμενοι τους λαούς, έχοντας αμοιβαία κατανόηση των θέσεων και με το βλέμμα στο μέλλον. Διότι το μέλλον, κύριε Πρόεδρε, θα πρέπει να είναι το ένα το οποίο να μας απασχολεί. Διότι μπορεί σήμερα στην Αίθουσα αυτή να μην υπάρχουν οι αγέννητοι, οι μελλοντικές γενεές, αλλά όταν λαμβάνουμε τέτοιες αποφάσεις, θα πρέπει οι αγέννητοι να είναι η πρώτη μας προτεραιότητα.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΒΑΣΙΛΕΙΟΣ ΣΤΙΓΚΑΣ (Πρόεδρος Ομάδας των Σπαρτιατών):** Κύριε Πρόεδρε, θα ήθελα τον λόγο για μισό λεπτό.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Στίγκα, δεν ήσασταν προηγουμένως στην Αίθουσα.

Εγώ θα σας δώσω τον λόγο, αλλά να ξέρετε ότι ο Υπουργός πλέον έχει εξαντλήσει τα περιθώρια των παρεμβάσεων που δικαιούται. Άρα μια σύντομη, γρήγορη παρέμβαση, για να προχωρήσουμε στους ομιλητές, τον κατάλογο.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Το αντιλαμβάνομαι και ευχαριστώ πολύ, κύριε Πρόεδρε.

Κύριε Υπουργέ, κύριε Γεραπετρίτη, είπατε προηγουμένως ότι σας μείωσα με αυτό που είπα. Θέλω να σας δηλώσω ότι δεν ήταν στις προθέσεις μου ως άνθρωπο να σας μειώσω ή να σας προσβάλω. Εγώ το είπα από πολιτικής άποψης.

Σέβομαι όλους τους συναδέλφους εδώ πέρα, πλην Βελόπουλου -οφείλω να το ομολογήσω-, επομένως δεν είναι στις προθέσεις μου να προσβάλω κανέναν. Το είπα από πολιτικής άποψης.

Είπατε βεβαίως ότι η διακήρυξη είναι δεσμευτική για τα δύο μέρη. Αυτή η διακήρυξη εμένα προσωπικά μου θυμίζει το Σύμφωνο μη Επίθεσης Ρίμπεντροπ - Μολότοφ το 1939, που μετά από δύο χρόνια η Γερμανία το «έσκισε» και επιτέθηκε στη Σοβιετική Ένωση. Επομένως, δεν υπάρχουν εκείνα τα εχέγγυα τα οποία θα μας προφυλάξουν από την Τουρκία. Η Τουρκία είναι ο προαιώνιος εχθρός της Ελλάδας.

Επίσης, είπατε ότι έχουμε γλιτώσει από τις παραβιάσεις. Ναι, όντως είναι πιο ήσυχα στο Αιγαίο. Το γνωρίζουμε. Όμως, αυτό το κάνει η Τουρκία γιατί τη συμφέρει. Ξέρει πάρα πολύ καλά η Τουρκία ότι δεν έχει αεροπορικό στόλο, δεν έχει ανταλλακτικά, δεν έχει πιλότους, δεν έχει τίποτα. Εμείς ως Ελλάς σήμερα -καλώς έχουν γίνει αυτοί οι εξοπλισμοί- είμαστε παντοδύναμοι σε όλα τα επίπεδα, αλλά κυρίως στον αέρα. Άρα η Τουρκία κερδίζει χρόνο μέχρι να κάνει αυτά που θέλει.

Επίσης, είπατε -το έχουμε ξανασυζητήσει και γνωρίζετε ότι επιμένω σε αυτό, κύριε Υπουργέ- ότι η επέκταση των χωρικών υδάτων και η ανακήρυξη της ΑΟΖ θα γίνει κάποια στιγμή. Αυτό έχει ψηφιστεί, όπως είπαμε, από το 1995.

Εύχομαι και ελπίζω όσοι είμαστε σε αυτή την Αίθουσα να μακροημερεύσουμε, για να το δούμε κάποτε. Αλλά, εγώ τουλάχιστον νομίζω ότι δεν θα προλάβουμε σε αυτή τη ζωή, κύριε Υπουργέ, να το δούμε αυτό. Μακάρι να το προλάβουμε.

Σας ευχαριστώ.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Κύριε Πρόεδρε, θα ήθελα τον λόγο για ένα λεπτό.

**ΠΡΟΕΔΡΕΥΩΝ (Γεώργιος Λαμπρούλης):** Έχετε τον λόγο κατ’ εξαίρεση για ένα λεπτό, κύριε Υπουργέ, για να συνεχίσουμε.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Εξωτερικών):** Θα μιλήσω τριάντα δευτερόλεπτα μόνο.

Ζητώ την κατανόηση του Σώματος, γιατί ο κύριος Πρόεδρος τοποθετήθηκε. Κατ’ αρχάς, να ευχαριστήσω για την αποκατάσταση των όσων είπατε.

Θέλω να σας πω το εξής, κύριε Πρόεδρε. Αισθάνομαι ότι έχει έρθει ο χρόνος να συζητήσουμε και τα μείζονα, τα μεγάλα, εκείνα τα οποία αποτελούν τις ουσιώδεις διαφορές μας. Και η υποκείμενη διαφορά μας είναι ο καθορισμός της Αποκλειστικής Οικονομικής Ζώνης και της υφαλοκρηπίδας. Όταν ωριμάσουν οι συνθήκες, όταν αποδειχθεί στην πράξη η ειλικρίνεια των μερών της Τουρκίας, όταν θα έχουν εφαρμοστεί οι δεκαπέντε συμφωνίες, τις οποίες ήδη έχουμε καταγράψει και ενεργοποιήσει, όταν υπάρχει στην πραγματικότητα μία αποδεδειγμένη κοινή βούληση, τότε εγώ θα ήθελα να προχωρήσουμε.

Και θέλω να σας πω ότι θα ήθελα να προχωρήσουμε κατά τη διάρκεια της παρούσας βουλευτικής περιόδου. Οπότε σας εύχομαι να είστε εδώ, να το ψηφίσετε. Εκείνο το οποίο θέλω πάντως να τονίσω είναι το εξής. Η συζήτηση η οποία γίνεται με την Τουρκία, γίνεται για πρώτη φορά -και έχω μελετήσει πολύ τα αρχεία του Υπουργείου Εξωτερικών- ενόσω η Ελλάδα έχει τόσο ισχυρό διπλωματικό κεφάλαιο. Αυτό το διπλωματικό κεφάλαιο, το οποίο μας πιστώσατε και σας ευχαριστώ, έχει κερδηθεί διαχρονικά με μεγάλο κόπο, με προσήλωση, με αρχές διπλωματίας και με την ενίσχυση των ελληνικών αμυντικών δαπανών, τις οποίες θα κληθείτε αύριο να υπερψηφίσετε.

Άρα αυτή η στιγμή είναι η κατάλληλη έτσι ώστε η Ελλάδα, με αυτοπεποίθηση και φρόνηση, να προχωρήσει σε μια ουσιαστική συζήτηση όχι μόνο για το παρόν, αλλά -όπως είπα- με το βλέμμα στο μέλλον.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον Υπουργό.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», είκοσι τρεις μαθήτριες και μαθητές και τρεις συνοδοί εκπαιδευτικοί από το 2ο Δημοτικό Σχολείο Αριδαίας Πέλλας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Πριν περάσουμε στον κύκλο παρεμβάσεων - ομιλιών των Κοινοβουλευτικών Εκπροσώπων, θα δώσω τον λόγο στον κ. Τραγάκη Ιωάννη. Και μετά ξεκινάμε με τις ομιλίες των Κοινοβουλευτικών. Πρώτος θα είναι ο κ. Ξανθόπουλος και μετά ο κ. Κατρίνης.

Ορίστε, κύριε Τραγάκη, έχετε τον λόγο.

**ΙΩΑΝΝΗΣ ΤΡΑΓΑΚΗΣ:** Ευχαριστώ τους κυρίους συναδέλφους για το θέμα της σειράς.

Κύριε Υπουργέ, η παρουσία σας εδώ και ο ήρεμος τόνος σας βοήθησε ώστε να γίνει μια πάρα πολύ καλή και εποικοδομητική συζήτηση. Πραγματικά ήταν εποικοδομητική η συζήτηση.

Κυρίες και κύριοι συνάδελφοι, στην επί κοντά πενήντα χρόνια παρουσία μου εδώ στο Κοινοβούλιο έχω πάρει τον λόγο σε εκατοντάδες προϋπολογισμούς. Ως ο αρχαιότερος Κοινοβουλευτικός εν ενεργεία στην υφήλιο, οφείλω να υπογραμμίσω ότι μετά από τις προγραμματικές δηλώσεις της Κυβέρνησης, ο προϋπολογισμός είναι το πιο σημαντικό νομοσχέδιο στη Βουλή.

Σχεδόν όλες οι κυβερνήσεις για τον προϋπολογισμό λένε ότι είναι ο πιο σημαντικός. Αυτή τη φορά, όμως, είναι πραγματικά ένας σημαντικός προϋπολογισμός. Γιατί είναι ο πρώτος προϋπολογισμός που καταρτίζεται μετά από τα δεκατρία χρόνια με τη χώρα να έχει ανακτήσει την επενδυτική βαθμίδα. Πρόκειται για ένα πολύ σημαντικό επίτευγμα, που είναι αποτέλεσμα τόσο των θυσιών της ελληνικής κοινωνίας όσο και της συνετούς, αποτελεσματικής δημοσιονομικής πολιτικής των τελευταίων ετών, της επιτυχούς αντιμετώπισης των αλλεπάλληλων εξωγενών κρίσεων, της πολιτικής σταθερότητας που έχει επιτύχει η χώρα.

Ωστόσο ο προϋπολογισμός του 2024 καταρτίζεται λίγες εβδομάδες μετά από διαδοχικές φυσικές καταστροφές που έπληξαν τον Αύγουστο και τον Σεπτέμβριο του 2023 όλη τη χώρα, γεγονός που καταδεικνύει ότι οι συνέπειες της κλιματικής αλλαγής -καλώς αναφερθήκατε σε αυτό, κύριε Υπουργέ- θα είναι εδώ και απαιτείται η αντιμετώπισή της σε μόνιμη βάση.

Παράλληλα, η διεθνής οικονομία παρουσιάζει σημάδια επιβράδυνσης, οι δημοσιονομικοί κίνδυνοι σε χώρες της Ευρώπης αυξάνονται, ο πληθωρισμός, αν και αποκλιμακώνεται, συνεχίζει να παραμένει υψηλός διεθνώς, ειδικά σε βασικά είδη διατροφής, ενώ η περιοριστική νομισματική πολιτική επιδρά αρνητικά στην οικονομική επέκταση.

Ο προϋπολογισμός του 2024 καλείται να συγκεράσει τον στόχο της δημοσιονομικής σταθερότητας, που είναι θεμέλιο για κάθε προσπάθεια, με το βασικό πρόσταγμα της κοινωνίας, μετά από την πληθωριστική κρίση, την αύξηση δηλαδή, του διαθέσιμου εισοδήματος και των μισθών. Προς την κατεύθυνση της αύξησης του εισοδήματος, το 2024 αναμένεται να δράσουν πολιτικές όπως η αύξηση των μισθών των δημοσίων υπαλλήλων, η άρση του παγώματος των τριετιών για τους μισθωτούς, η αύξηση του αφορολόγητου για οικογένειες με παιδιά, η αύξηση του ελάχιστου εγγυημένου εισοδήματος, η εκ νέου αύξηση των συντάξεων αλλά και επενδυτικοί πόροι ύψους περίπου 12,17 δισεκατομμύρια ευρώ μέσω του Προγράμματος Δημοσίων Επενδύσεων και του Ταμείου Ανάκαμψης και Ανθεκτικότητας, που αναμένεται να εισρεύσουν στην οικονομία μας από το 2024.

Επιπλέον, ενισχύεται ο τομέας της υγείας με αύξηση της επιχορήγησης των νοσοκομείων κατά περίπου 20%, ενώ αύξηση των δαπανών υπάρχει και στον τομέα της παιδείας. Ο προϋπολογισμός προβλέπει μέτρα στήριξης για το 2024 συνολικού δημοσιονομικού κόστους 2,5 δισεκατομμύρια ευρώ, τα οποία αφορούν, συνολικά, σε τρία εκατομμύρια πολίτες.

Για πρώτη φορά μετά από δεκατέσσερα χρόνια οι εξακόσιες πενήντα χιλιάδες δημόσιοι υπάλληλοι θα δουν μια ουσιαστική αύξηση του μισθού, που κατά μέσο όρο σε ετήσια βάση θα ανέλθει σε 1.476 ευρώ, δηλαδή πολύ πάνω από έναν ενιαίο μέσο μισθό. Συνολικά οι παροχές σε εργαζομένους στο δημόσιο τομέα, στις Ένοπλες Δυνάμεις, στα Σώματα Ασφαλείας, προβλέπεται να ανέλθουν το 2024 στα 14,83 δισεκατομμύρια ευρώ, αυξημένα κατά 689 εκατομμύρια ευρώ σε σύγκριση με το 2023. Η αύξηση αυτή οφείλεται κυρίως στην αναμόρφωση του μισθολογίου του δημοσίου τομέα, σύμφωνα με την οποία προσαυξάνονται σταθερά και οριζόντια οι βασικοί μισθοί όλων των δημοσίων υπαλλήλων και η οικογενειακή παροχή, καθώς και το επίδομα θέσης ευθύνης.

Επιπλέον, με τον ανωτέρω νόμο αυξάνεται το επίδομα παραμεθορίου και ειδικών συνθηκών εργασίας των Ενόπλων Δυνάμεων και των Σωμάτων Ασφαλείας, καθώς και το μισθολόγιο του ερευνητικού προσωπικού. Σε ό,τι αφορά στον Οργανισμό Κοινωνικής Ασφάλειας είναι αυξημένες οι δαπάνες για φέτος. Επίσης, μονιμοποιείται πλήρως η απαλλαγή, περίπου διακοσίων χιλιάδων πρώην δικαιούχων του ΕΚΑΣ, από τη συμμετοχή τους στη φαρμακευτική δαπάνη και επεκτείνεται το επίδομα μητρότητας από το 2024 στους ελεύθερους επαγγελματίες και τους αγρότες στους εννέα μήνες.

Επιπλέον, εφαρμόζονται οι ακόλουθες παρεμβάσεις: Στην αγορά εργασίας και στο συνταξιοδοτικό σύστημα από τον Ιανουάριο του 2024 αίρεται το πάγωμα των τριετιών στους μισθωτούς, αυξάνονται εκ νέου από την 1η Ιανουαρίου του 2024 οι συντάξεις κατά το μέσο όρο της αύξησης του ΑΕΠ και του πληθωρισμού του 2023 με υπολογιζόμενο κόστος 430 εκατομμύρια ευρώ.

Επιπλέον, θετικές παρεμβάσεις προβλέπονται για το φορολογικό. Αρκετές από αυτές έχουν ήδη αναφερθεί. Μεγάλη προσπάθεια γίνεται και για τον περαιτέρω περιορισμό της φοροδιαφυγής. Σε αυτό το πλαίσιο θεσμοθετούνται αρκετές πολυεπίπεδες παρεμβάσεις που περιλαμβάνουν, μεταξύ άλλων, τη σύνδεση των POS με τις ταμειακές μηχανές για τους πρώτους μήνες του 2024, την υποχρεωτικότητα του συστήματος myData, γενίκευση της ηλεκτρονικής τιμολόγησης. Στόχος όλων αυτών των παρεμβάσεων είναι η δίκαιη κατανομή των φορολογικών βαρών και η περαιτέρω ενίσχυση της κοινωνικής πολιτικής.

Αγαπητοί συνάδελφοι, η χώρα εκτός από δημοσιονομική σταθερότητα χρειάζεται και πολιτική σταθερότητα. Ο Πρωθυπουργός Κυριάκος Μητσοτάκης και η Κυβέρνηση της Νέας Δημοκρατίας έχουν αποδείξει ότι μπορούν να την προσφέρουν λειτουργώντας με σχέδιο, μεθοδικότητα και αποφασιστικότητα με συνέπεια προεκλογικών λόγων και έργων, με αξιοπιστία και αποτελεσματικότητα. Και οι πολίτες αναγνωρίζουν ότι η Νέα Δημοκρατία, υπό την ηγεσία του Κυριάκου Μητσοτάκη, είναι η μόνη πολιτική δύναμη της χώρας σήμερα που μπορεί να εγγυηθεί την ασφάλεια, την ευημερία και την προοπτική των Ελλήνων.

Με αυτές τις σκέψεις υπερψηφίζω τον κρατικό προϋπολογισμό του 2024.

Σας ευχαριστώ πολύ.

(Ζωηρά και παρατεταμένα χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Τραγάκη, που ήταν ακριβής και στον χρόνο.

Καλούμε στο Βήμα τον Κοινοβουλευτικό Εκπρόσωπο του ΣΥΡΙΖΑ τον κ. Ξανθόπουλο.

Μετά θα πρότεινα να μιλήσει ένας Βουλευτής, μετά ο κ. Κατρίνης Κοινοβουλευτικός Εκπρόσωπος. Έχει ζητήσει τον λόγο ο Υπουργός κ. Θεοχάρης που περιμένει εδώ και ώρα τη σειρά του και μετά θα πάμε εναλλάξ Κοινοβουλευτικοί Εκπρόσωποι με Βουλευτές.

Ελάτε, κύριε Ξανθόπουλε.

**ΘΕΟΦΙΛΟΣ ΞΑΝΘΟΠΟΥΛΟΣ:** Ευχαριστώ πολύ, κύριε Πρόεδρε.

Συζητάμε τον κρατικό προϋπολογισμό και εδώ και ημέρες πια ακούγονται και ανταλλάσσονται μεταξύ των πτερύγων της Βουλής ποσοστά, αριθμοί, νούμερα. Θέλω να ξεκινήσω με μια σημαντική, θεωρώ, έκφραση που, κατά την άποψή μας, δείχνει τη σημασία και το βάθος αυτής της συζήτησης που γίνεται τόσες ημέρες στην Εθνική Αντιπροσωπεία.

Μακροπρόθεσμα ο προϋπολογισμός δεν είναι ένα οικονομικό, αλλά ένα ηθικό κείμενο. Αυτό νομίζω πρέπει να είναι αυτό που πηδαλιουχεί, που κανοναρχεί τη σκέψη μας, γιατί, ουσιαστικά, μιλάμε για τις ζωές των ανθρώπων, μιλάμε για την κοινωνία που θέλουμε, ο καθένας από την πλευρά του, να οικοδομήσουμε και αυτά τα νούμερα που ανταλλάσσονται και αντιπαρατίθενται από πλευράς πολιτικών δυνάμεων, ουσιαστικά, αφορούν σε ανθρώπινες ζωές. Αφορούν στους συνανθρώπους μας, αφορούν στην κοινωνία και με την έννοια αυτή, λοιπόν, δεν είναι ένα τεχνοκρατικό κείμενο ο προϋπολογισμός, είναι ένα βαθιά ηθικό κείμενο.

Έχετε ένα επαχθές προνόμιο, κύριοι της Συμπολίτευσης. Ό,τι και να μας πείτε δεν μπορεί να ξεφύγει από την λογική σας η περίφημη έκθεση Πισσαρίδη, το πόρισμα Πισσαρίδη, αυτό που θεωρεί τη μικρομεσαία επιχειρηματικότητα ως εμπόδιο στην ανάπτυξη, αυτό που θεωρεί την πολυδιάσπαση της ατομικής επιχειρηματικής δραστηριότητας ως μειωμένης απόδοσης και αυτό που θέλει να πάρει μέτρα για τον βίαιο εξοβελισμό επαγγελμάτων, οι οποίοι δεν ανταποκρίνονται στο πρότυπο της νεοφιλελεύθερης αντίληψης και των νεοφιλελεύθερων δοξασιών.

Σταχυολογώ ορισμένα στοιχεία από τον προϋπολογισμό. Οι έμμεσοι φόροι παραμένουν οι ίδιοι. Δώδεκα χώρες έχουν μειώσει τον ΦΠΑ, δυο τον μηδένισαν. Παρά τις παραινέσεις, παρά τις επισημάνσεις, παρά τις ερωτήσεις, παρά τις παρεμβάσεις, εξακολουθείτε πεισματικά να μη μειώνετε τους έμμεσους φόρους, οι οποίοι επηρεάζουν όχι όλους κατά το ίδιο ποσοστό.

Η ρήτρα αναπροσαρμογής επανέρχεται. Ενσωματώνεται στα τιμολόγια κατανάλωσης, δεν έχει διακριτό ρόλο. Έρχονται τα πολύχρωμα τιμολόγια του ηλεκτρικού ρεύματος, ουσιαστικά, να μπερδέψουν και να συσκοτίσουν την αύξηση των τιμών που καλείται να πληρώσει ο καταναλωτής και ουσιαστικά με τη ρύθμιση αυτή αφήνετε πάλι το απεριόριστο περιθώριο ποσοστού κέρδους των εταιρειών παραγωγής και εμπορίας ηλεκτρικού ρεύματος. Παρά τα όσα έχουμε κάνει στη Βουλή ως Αντιπολίτευση -μιλάω ειδικά για τον ΣΥΡΙΖΑ-, παρά την ανάγκη οι άνθρωποι αυτοί για τα υπερέσοδα, όπως αρέσκεστε να τα λέτε, τα υπερκέρδη όπως είναι στην πραγματικότητα, καλούνται, οφείλουν να πληρώσουν φόρο, όπως δεσμεύτηκε ο Πρωθυπουργός ύψους 90%, παρ’ όλα αυτά δεν βλέπουμε να γίνεται τίποτα.

Πανηγυρίζετε για την αύξηση των μισθών και των συντάξεων και βεβαίως, είναι ένα θετικό μέτρο –δεν μπορεί να κλείσει κανείς τα μάτια-, αλλά είναι ένα μέτρο το οποίο δεν ανταποκρίνεται στην πραγματικότητα. Διότι τόσο ο πληθωρισμός όσο και οι συνεχείς αυξήσεις των τιμών, αλλά και οι μειώσεις που υπέστησαν οι άνθρωποι αυτοί την προηγούμενη περίοδο, δεν φθάνουν για να καλύψουν τις ανάγκες.

Οι δείκτες για τη μεγάλη πλειοψηφία της κοινωνίας είναι ανησυχητικοί. Έχει μειωθεί ουσιαστικά το ποσό που διαθέτει για τη διατροφή της η ελληνική οικογένεια, έχουν αλλάξει οι διατροφικές συνήθειες των Ελλήνων επί τα χείρω. Αυτά είναι στοιχεία, τα οποία πρέπει να τα λέμε δημόσια με ένταση και να μην καλύπτεστε πίσω από την ποσοστιαία αύξηση των μισθών ή των συντάξεων. Γιατί το πρόβλημα δεν είναι λογιστικό, είναι βαθιά ουσιαστικό και το ερώτημα είναι αν μπορεί να καλυφθεί η ακρίβεια και οι ανάγκες των πολιτών από αυτή την αύξηση και βεβαίως, δεν μπορεί να καλυφθεί.

Δώσατε τέλος στο πρόγραμμα «ΣΤΕΓΗ» λόγω δημοσιονομικής στενότητας. Θυμίζω ότι είμαστε η χώρα, στην οποία περίπου το μισό του διαθέσιμου εισοδήματος πηγαίνει στα ενοίκια και είναι μία ανελαστική δαπάνη και είναι μία δαπάνη η οποία δεν μπορεί ούτε να αναβληθεί ούτε να τροποποιηθεί. Δηλαδή, η οικογένεια, η κοινωνία ξεκινάει με ένα ανελαστικό μέγεθος, αυτό του ενοικίου. Και ξέρετε πάρα πολύ καλά ότι όλο το τελευταίο διάστημα τα μισθώματα, τα ενοίκια έχουν σκαρφαλώσει στα ύψη. Βεβαίως, δεν κάνετε τίποτα για την αντιμετώπιση αυτού του προβλήματος. Έχετε αποσυρθεί εκουσίως και εσκεμμένα από το κεφάλαιο που λέγεται «κοινωνική κατοικία» και αφήνετε τα μεγάλα γραφεία real estate, τις μεγάλες επιχειρήσεις, τους μεγάλους επενδυτές και τους ιδιοκτήτες να κάνουν πάρτι σε βάρος της μεγάλης πλειοψηφίας των Ελλήνων πολιτών.

Δίνετε 1.300.000 ευρώ μόνο στο πρόγραμμα «ΣΤΕΓΗ» σε αντίθεση με χώρες που είναι περίπου στην ίδια κατάσταση με εμάς, για παράδειγμα η Πορτογαλία δίνει 2,7 δισεκατομμύρια ευρώ, η Ισπανία δίνει 1 δισεκατομμύριο ευρώ, η Πολωνία δίνει 755 εκατομμύρια ευρώ.

Πώς να εκλάβω, κύριοι της Πλειοψηφίας, το 1,3 εκατομμύριο ευρώ; Μάλλον ως άλλοθι λειτουργεί για να μην κλείσει αυτός ο κωδικός του προγράμματος «ΣΤΕΓΗ», παρά ως ουσιαστική ενίσχυση για την αντιμετώπιση του κορυφαίου προβλήματος.

Το ιδιωτικό χρέος διογκώνεται, μην κλείνετε τα μάτια. Δείτε τι γίνεται γύρω, ρωτήστε. Όσοι είστε Βουλευτές επαρχίας, αλλά και των αστικών κέντρων, ρωτήστε και δείτε τι γίνεται. Το ιδιωτικό χρέος αυξάνεται, γίνεται εφιαλτικό. Ουσιαστικά, υπονομεύει κάθε δυνατότητα ανάπτυξης της οικονομίας, αλλά και αντίδρασης και αντίστασης της κοινωνίας. Οι πλειστηριασμοί πλέον είναι ελεύθεροι, χάνονται αθρόα τα σπίτια των πολιτών –βεβαίως, δεν υπάρχει καμμία προστασία για την πρώτη κατοικία- και γίνεται μία ραγδαία μεταφορά πλούτου, η οποία σας αφήνει όχι απλώς παγερά αδιάφορους, είναι και σύνδετη με την αντίληψη που έχετε σχετικά με την ιστορία αυτή της οικονομικής ανάπτυξης.

Δεν προστατέψατε, όπως είπαμε, την πρώτη κατοικία, είναι πλήρως ελεύθεροι οι πλειστηριασμοί και ένα μεγάλο κοινωνικό πρόβλημα που έχουμε με τους δανειολήπτες του ελβετικού φράγκου και αυτό δεν το αγγίξατε καθόλου. Αντίθετα, με το τελευταίο νομοσχέδιο και όπως προκύπτει από το σχέδιο του προϋπολογισμού, οι servicers κάνουν πάρτι.

Όμως, θέλω να αναφερθώ ιδιαίτερα σε ένα γεγονός το οποίο, ουσιαστικά, αποτελεί το πολύ μεγάλο πρόβλημα πάνω στο οποίο θα συγκρουστούν πολιτικές και αντιλήψεις. Είναι η περίφημη κλιματική κρίση. Το βιώσαμε με τραγικό τρόπο στις πλημμύρες και στις καταστροφές των περασμένων μηνών. Δεν χρειάζεται να επανέρχομαι. Η Βουλή απασχολήθηκε και σε επίπεδο Αρχηγών κομμάτων, αλλά και σε επιμέρους κοινοβουλευτικό έλεγχο.

Αλλά το πού θα πάει αυτή η ιστορία της κλιματικής κρίσης, αν θα είναι μία ευκαιρία για επενδύσεις, για μπίζνες, έτσι ώστε το ιδιωτικό κεφάλαιο να ξανακερδοσκοπήσει ή αν θα μπορέσει αυτό το πρόβλημα να έχει μία κοινωνική αντιμετώπιση, είναι το πολύ μεγάλο στοίχημα, στο οποίο καλούμαστε να συνεισφέρουμε από πλευράς μας, ως προοδευτικές δυνάμεις, για την υπέρβαση του. Γι’ αυτό, λοιπόν, δεν ακούσαμε απολύτως τίποτε, διότι η παντοδύναμες, κατά την άποψή σας, δυνάμεις της αγοράς θα μπουν για να το αντιμετωπίσουν.

Οι εισηγμένες εταιρείες κέρδισαν 10,5 δισεκατομμύρια ευρώ στο Χρηματιστήριο. Το ξαναλέω για να το ακούσουν οι πολίτες: 10,5 δισεκατομμύρια ευρώ κέρδισαν οι εισηγμένες εταιρείες στο Χρηματιστήριο, εκ των οποίων τη μερίδα του λέοντος εισέπραξαν οι τράπεζες και οι εταιρείες ενέργειας.

Αυτό δείχνει για ποιον είναι αυτός ο προϋπολογισμός. Διότι για εμάς που είμαστε στην Αριστερά δεν αρκεί να αυξάνονται τα μεγέθη. Πρέπει να δούμε και ποιοι καρπώνονται την αύξηση αυτή. Και η μεγάλη πλειοψηφία των πολιτών, η μικρομεσαία επιχειρηματικότητα, οι αυτοαπασχολούμενοι, τα λαϊκά νοικοκυριά δεν συμμετέχουν στο πάρτι της ανάπτυξης. Ο πληθωρισμός απληστίας είναι 10,3% στα τρόφιμα και επιμένει παρά τις παρεμβάσεις που κάνετε. Μίλησα προηγουμένως για τα μισθώματα που έχουν καλπάσει και πλέον είναι απαγορευτική και η σκέψη ακόμα τα νέα ζευγάρια να πάνε σε μια αυτονόμηση από την οικογενειακή στέγη, από την οικογενειακή θαλπωρή και να φτιάξουν τη δική τους ζωή.

Ο μέσος μισθός είναι χαμηλότερος από το μέσο όρο στην Ευρωπαϊκή Ένωση. Η διευρυνόμενη ευμάρεια ισχύει, αλλά για τους ελάχιστους. Η υποκειμενική φτώχεια, η αίσθηση που έχουν οι πολίτες ότι είναι φτωχοί και δεν μπορούν να αντιμετωπίσουν τα προβλήματα, φτάνει στο 70%. Επομένως, με βάση το πρόταγμα που σας έθεσα, ότι πρόκειται ουσιαστικά για ένα ηθικό κείμενο -μιλάω για τον προϋπολογισμό- και με βάση τα στοιχεία, απέφυγα εσκεμμένα να αναφερθώ σε αριθμούς, για να μη συσκοτίσω την ουσία της διαφοράς μας, δείχνει, λοιπόν, ότι αυτός ο προϋπολογισμός εξακολουθεί να διευρύνει τις ανισότητες. Εξακολουθεί να βυθίζει στην ανασφάλεια και στην αγωνία το μεγάλο μέρος της ελληνικής κοινωνίας. Και βέβαια, δεν αντιμετωπίζει τα δομικά προβλήματα της ελληνικής κοινωνίας και τα πολύ ουσιαστικά προβλήματα της μεγάλης πλειοψηφίας των πολιτών.

Επειδή είχαμε την τύχη να έχουμε εδώ τον κύριο Υπουργό Εξωτερικών κλείνω με μία αναφορά στα όσα ανέφερε. Τις τελευταίες δύο φορές που μίλησε ο κύριος Πρωθυπουργός για τα διεθνή δεν αναφέρθηκε στο Κυπριακό ως πρόβλημα κατοχής ενός ανεξάρτητου κράτους. Σημαίνει κάτι αυτή η απάλειψη; Το νέο σύμφωνο μετανάστευσης και ασύλου δεν εξασφαλίζει τις νόμιμες οδούς μετανάστευσης. Σε αντίθεση με όσα προσπάθησε να πει ο κ. Καιρίδης ότι υπάρχει ανάγκη για να απορροφήσουμε, για να έχουμε εδώ νόμιμους μετανάστες, πρέπει να παράσχουμε τις νόμιμες οδούς, φαίνεται ότι το σύμφωνο μετανάστευσης δεν το εξασφαλίζει. Τι θα κάνετε για την αντιμετώπιση αυτού του ουσιαστικού προβλήματος για το οποίο υπάρχουν, μάλλον και διαφορετικές ή έστω αποκλίνουσες φωνές στην Κυβέρνηση.

Τέλος, στη διεθνή έκθεση World Travel Market εμφανίστηκαν περίπτερα με «Turkaegean» και «North Cyprus» . Αρχικά, απ’ ό,τι θυμάστε, ο τότε αρμόδιος Υπουργός κ. Γεωργιάδης είχε αποδώσει το «Turkaegean» σε γραφειοκρατική αβλεψία. Τώρα βλέπουμε ότι υπάρχει μηδενική αντίδραση. Δεν απαντήθηκε σχετική κοινοβουλευτική ερώτηση. Δεν αντέδρασε σε αυτό το απαράδεκτο φαινόμενο η κ. Υπουργός. Με πολύ ενδιαφέρον θα ακούσουμε κάποιες παρατηρήσεις, γιατί αυτά τα ζητήματα δεν είναι ζητήματα εσωκομματικής ή κομματικής αντιπαράθεσης. Είναι ζητήματα εθνικά και για τα οποία απαιτείται μια πολύ ξεκάθαρη λύση.

Τέλος, είναι προφανές ότι καταψηφίζουμε τον προϋπολογισμό γιατί δεν αποτελεί βάθρο, δεν αποτελεί αφετηρία αναδιανομής πλούτου υπέρ των ασθενέστερων. Για μας, στην Αριστερά, στην προοδευτική παράταξη οι εργαζόμενοι πρέπει να συμμετέχουν στο πλεόνασμα του εθνικού πλούτου. Το αντίθετο, αποκλείονται από αυτόν. Εξακολουθούν και καρπώνονται τα κέρδη οι λίγοι και εκλεκτοί του συστήματος και είναι ένας επιπλέον λόγος ως Αξιωματική Αντιπολίτευση να πρωταγωνιστήσουμε σε ένα πλατύ κίνημα για να παλέψουμε αυτά που θα γίνουν για εμάς χωρίς εμάς.

Σας ευχαριστώ πολύ, κύριε πρόεδρε.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Λαμπρούλης):** Καλούμε στο Βήμα τον κ. Κεδίκογλου Συμεών από τον ΣΥΡΙΖΑ.

Μετά θα πάρει τον λόγο ο κ. Κατρίνης. Να μπαίνει κι ένας Βουλευτής, συνάδελφοι. Έτσι όπως εξελίχθηκε η συζήτηση, δύο ώρες τώρα δεν έχει μιλήσει Βουλευτής. Εν τω μεταξύ έχουν συσσωρευτεί Υπουργοί από τους οποίους έπρεπε να μιλήσει άλλος μία ώρα πριν, άλλος μιάμιση ώρα πριν. Θα πάμε εναλλάξ με Βουλευτές, Υπουργούς και Κοινοβουλευτικούς.

Ελάτε, κύριε Κεδίκογλου.

**ΣΥΜΕΩΝ ΚΕΔΙΚΟΓΛΟΥ:** Ευχαριστώ, κύριε Πρόεδρε.

Ακούγοντας τις τρεις προηγούμενες ημέρες τη συζήτηση για τον προϋπολογισμό, το κυβερνητικό αφήγημα μιλάει για μια χώρα η οποία είναι πια παράδειγμα για τις άλλες χώρες. Ένα πραγματικό success story. Είναι μια χώρα που έχει μια ευημερία και μια σταθερή ανάπτυξη όπου οι πολίτες ευτυχούν. Πώς εγώ ένας απλός, ένας ταπεινός Βουλευτής της Αντιπολίτευσης μπορώ πραγματικά να αποδομήσω ένα τέτοιο αφήγημα όταν μάλιστα, το επικοινωνούν και οι ισχυροί μιντιακοί σας φίλοι; Μας έχουν σχεδόν πείσει, λοιπόν, ότι όλα βαίνουν καλώς και οι πολίτες είναι ευτυχισμένοι σε αυτή τη χώρα. Ωστόσο θα το προσπαθήσω στα επόμενα λεπτά γιατί πολλές φορές τα φαινόμενα απατούν. Και το ζούμε -νομίζω ότι κι εσείς πάτε στην κοινωνία- ότι τα πράγματα εκεί έξω δεν είναι έτσι ακριβώς όπως ακούγονται εδώ μέσα.

Η κοινωνία βράζει. Ξέρει ότι ο μισθός δεν φτάνει για να βγει ο μήνας. Κοιτάξτε την τελευταία δημοσκόπηση η οποία λέει ότι το συναίσθημα το οποίο κυριαρχεί στην ελληνική κοινωνία είναι, σε ποσοστό 68%, ο φόβος και έρχεται μετά από αυτό η οργή. Δεν νομίζω ότι είναι ό,τι κατάλληλο για μια κοινωνία ευημερούσα, όπως θέλετε να την παρουσιάσετε. Αλλά πέρα από αυτό υπάρχουν ανισότητες. Ακούσαμε ότι αυτός ο προϋπολογισμός είναι ένας προϋπολογισμός κοινωνικής συνοχής, άκουσον-άκουσον. Θα σας πω το εξής. Τα κέρδη των επιχειρήσεων αυξήθηκαν 5,9%, όμως οι μισθοί μόνο 0,2%. Κι αν αυτό σας φαίνεται πολύ τεχνικό ας πάμε στο ποσό το οποίο διατίθεται για τα άτομα με αναπηρία που είναι 1,1% στη χώρα μας όταν το ποσοστό αυτό είναι σχεδόν διπλάσιο 2% στην Ευρωπαϊκή Ένωση.

Δεν σας αρκούν αυτά; Να πάμε στα πιο σκληρά νούμερα. Να πάμε σε αυτό που λέει ότι είμαστε πρώτοι στην κοινωνική φτώχεια και τον κοινωνικό αποκλεισμό για τις ηλικίες άνω των δεκαοκτώ ετών. Σε αυτή την πληθυσμιακή ομάδα υπάρχει αυτός ο αποκλεισμός σε ποσοστό 27%. Είδατε τη μελέτη της ΕΚΠΟΙΖΩ που λέει ότι ένα στα δύο νοικοκυριά δεν μπορεί να θερμανθεί, ένα στα δύο νοικοκυριά έχουν αλλάξει διατροφικές συνήθειες, τέσσερις στους πέντε έχουν σταματήσει τις εξόδους ψυχαγωγίας και ένας στους πέντε φτάνει στο σημείο να μην μπορεί να πάρει τα φάρμακά του; Είναι αυτό δείκτης μιας ευημερούσας κοινωνίας;

Ως προς την ακρίβεια, η οποία ματώνει το κάθε ελληνικό νοικοκυριό, νομίζω το ζούμε όλοι καθημερινά. Έχει ειπωθεί πως οι πολυεθνικές εταιρείες έχουν πολύ φθηνότερα προϊόντα στο εξωτερικό στην κεντρική Ευρώπη απ’ ό,τι στη χώρα μας. Και είναι γνωστό το παράδειγμα της ελληνικής φέτας που είναι πιο ακριβή εδώ από ό,τι είναι στη Γερμανία. Αλλά, βεβαίως, δεν είναι ο μόνος δείκτης. Είμαστε τρίτοι στο τέλος σε ικανότητα αγοραστική. Παίρνουμε το 68% από το τι μπορεί να πάρει ο μέσος Ευρωπαίος στην Ευρωζώνη.

Ας δούμε και τους μεγάλους δείκτες. Το δημόσιο χρέος σε απόλυτους αριθμούς είναι αυξημένο αλλά το ιδιωτικό χρέος, αυτό που χρωστάμε όλοι εμείς, έχει πάει σε δυσθεώρητα ύψη: 254 δισεκατομμύρια ευρώ, 20 παραπάνω κατά τη διάρκεια της Κυβέρνησής σας. Προσέξτε πώς αναλύεται. Χρωστάμε 105 στην εφορία, 102 στις τράπεζες εκ των οποίων τα 61 είναι σε funds και τα 47 στα ασφαλιστικά ταμεία όπου το 30% έχει αυξηθεί στα ληξιπρόθεσμα. Άρα, ο άλλος πραγματικά δεν μπορεί να πληρώσει για την ασφάλισή του. Ξέρετε πολύ καλά ότι οι έμμεσοι φόροι, που είναι και η πιο άδικοι, είναι σε ένα ποσοστό 63%. Την ίδια ώρα που σε ρεκόρ των τελευταίων είκοσι επτά ετών, το ποσοστό των φόρων είναι το 29% του ΑΕΠ. Βεβαίως, υπάρχουν υπερκέρδη για τις αλυσίδες των σουπερμάρκετ, για τις τράπεζες 7,5 δισεκατομμύρια ευρώ τα δύο τελευταία χρόνια, για τους παραγωγούς ενέργειας. Εκεί τα υπερκέρδη 2,2 δισεκατομμύρια ευρώ δεν τα φορολογήσατε όπως έπρεπε. Πήρατε μόνο τα 350 εκατομμύρια ευρώ την πρώτη χρονιά. Για τη δεύτερη κουβέντα. Τα διυλιστήρια με τα κέρδη τους. Άρα, λοιπόν, δικαιούμαστε να λέμε ότι έχουμε έναν πληθωρισμό απληστίας. Γιατί, ακριβώς, το μεγαλύτερο ποσοστό προέρχεται από τα υπερκέρδη. Και τώρα θα έχουμε και τα πολύχρωμα τιμολόγια που θα πρέπει ο παππούς και η γιαγιά να λύνει διαφορικές εξισώσεις για να καταλάβει τι συμφέρει για το κάθε νοικοκυριό.

Στην υγεία έχουμε μεγάλη απόκλιση 6,7 έναντι 8,2 στην Ευρώπη. Το 40% είναι ιδιωτικές δαπάνες, ας μη γελιόμαστε. Δεν είναι πια δωρεάν και δημόσια αυτή η υγεία. Θα δώσω ένα παράδειγμα από το νησί μου την Εύβοια και τη Σκύρο, από τον νομό Ευβοίας. Αυτό είναι ένα πανελλήνιο φαινόμενο. Σας εύχομαι να μην τύχει να αρρωστήσετε και να πάτε σε δημόσιο νοσοκομείο που εφημερεύει στα έκτακτα.

Υπάρχει μια αποψίλωση σε νοσηλευτικό και ιατρικό προσωπικό σε όλα τα κέντρα υγείας και το νοσοκομεία. Κοιτάξτε, όμως, τι έγινε τώρα τελευταία στο νησί της Σκύρου που έχει τριακόσια παιδάκια: Παραιτήθηκε και ο τελευταίος παιδίατρος. Δεν υπάρχει ούτε ιδιώτης ούτε στο δημόσιο σύστημα. Και ένα μικροβιολογικό εργαστήριο που υπάρχει εκεί, δεν είναι συμβεβλημένο. Ελάτε μετά να μου πείτε για δείκτες και για οικονομία ευημερούσα.

Πρέπει να αναφερθώ, να πω δυο λόγια, και για τον τομέα κλιματικής αλλαγής και πολιτικής προστασίας, γιατί άκουσα τον κ. Τριαντόπουλο στην ομιλία του να λέει ότι «ένας από τους πυλώνες τους οποίους θα φέρουμε είναι η ανθεκτικότητα των έργων». Αυτά τα έργα τα οποία δεν κάνατε στη Θεσσαλία και χάσαμε το 20% της αγροτικής παραγωγής. Και ενώ δεν προλάβατε να κάνετε αυτά τα έργα, έσπευσε η περιφέρειά σας, μέσα σε μια βδομάδα να δώσει 700.000 ευρώ για δύο χωματουργικές εργασίες, να καλύψει, τι άραγε, από την περιοχή, την ώρα που μιλούν οι συγγενείς των θυμάτων για «συγκάλυψη» και είχαμε πριν από λίγες ημέρες τη συγκέντρωσή τους εδώ. Το καταθέτω στα Πρακτικά.

(Στο σημείο αυτό ο Βουλευτής κ. Συμεών Κεδίκογλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ο κ. Τριαντόπουλος καλό θα είναι να πάει στην Εύβοια και να δει ότι τα πρώτα αντιπλημμυρικά τα οποία έκαναν θυμίζουν το τραγούδι «τα παρέσυρε το ρέμα». Αυτή είναι η ανθεκτικότητα.

Και αν μιλάμε για τον προϋπολογισμό του Υπουργείου, θα πω ότι, ναι, πράγματι είναι αυξημένα τα κονδύλια τα οποία θα δοθούν για φυσικές καταστροφές -257 εκατομμύρια ευρώ από το ΠΔΕ, εκ των οποίων τα 107 εκατομμύρια ευρώ είναι από το Ταμείο Ανάκαμψης- ωστόσο, κοιτάξτε το παράδειγμα μέχρι τώρα.

Ο Υπουργός, βεβαίως, έχει μιλήσει για ένα Υπουργείο που παρέλαβε χωρίς οργανόγραμμα -άρα χωρίς οργανόγραμμα τι προϋπολογισμό να κάνεις- και βεβαίως, με χαμηλή απορροφητικότητα. Από τα 50 εκατομμύρια ευρώ που ήταν πέρυσι στο Ταμείο Ανάκαμψης, το πρώτο εξάμηνο η απορροφητικότητα είναι στο 1,9%, δηλαδή 938.000 -καλά ακούσατε, χιλιάδες- χρήματα τα οποία έχουν δοθεί σε δύο συμβουλευτικές εταιρείες. Αν, λοιπόν, αυτό είναι το παράδειγμα, δεν είμαστε καθόλου σίγουροι για το μέλλον. Και 500 εκατομμύρια ευρώ να βάλετε στον προϋπολογισμό, το θέμα είναι τι από αυτά απορροφάται.

Θα αναφερθώ πολύ σύντομα, γιατί ο χρόνος πιέζει, στην περιβόητη ανάπτυξη, για την οποία μιλάτε συνεχώς. Η ανάπτυξη –ξέρετε- είναι δύο ειδών: Κατ’ αρχάς, στα αναπτυσσόμενα κράτη, όπου υπάρχει μια ανάπτυξη η οποία είναι σύγκλισης, όπως έχουμε εμείς. Αν και ουσιαστικά ανάπτυξη ανάκαμψης έχουμε τώρα, γιατί μετά από τον κορωνοϊό είναι γεγονός ότι πάντα υπάρχει μια παραπάνω οικονομική δραστηριότητα.

Πέρα από αυτό, όμως, οι μεγάλες οικονομίες έχουν την ανάπτυξη της διατήρησης. Θα δείτε ότι το Πακιστάν, το Μπαγκλαντές, παλαιότερα είχαν πολύ μεγαλύτερο ρυθμό ανάπτυξης. Το θέμα είναι αυτή η ανάπτυξη αν είναι βιώσιμη, αν είναι παραγωγική και αν είναι τέτοια η οποία είναι επωφελής για τους πολίτες.

Πάρτε μία χώρα η οποία πραγματικά άνοιξε εργοστάσια, έκανε ανάπτυξη, αύξησε την αγροτική παραγωγή και είχε μια ανάπτυξη 6% για τους κατοίκους της. Και πάρτε και μια οικονομία όπου επειδή ένα μπλοκ ολιγαρχών είχαν υπερκέρδη και επειδή ξεπουλάει τα φιλέτα της με το real estate έχει και αυτή η ανάπτυξη η οποία εγγράφεται 6%. Ποιος από τους δύο πιστεύετε ότι αύξησε την αγοραστική του δύναμη; Πιστεύετε ότι ο Έλληνας μπορεί να αγοράσει περισσότερα τώρα απ’ ό,τι μπορούσε πέρυσι, για παράδειγμα; Βάλτε στον εαυτό σας αυτό το ερώτημα.

Και κλείνω, λέγοντας ότι σε όλα τα οικονομικά πανεπιστήμια, στους πρωτοετείς, λένε ότι δέκα πράγματα χρειάζονται για να υπάρξουν επενδύσεις: ένα σταθερό φορολογικό περιβάλλον, με αξιοκρατία, να μην υπάρχει διαφθορά, να υπάρχει κατάλληλο εκπαιδευτικό σύστημα, να υπάρχουν οι αρχές ανταγωνισμού και δίκαιη εργατική νομοθεσία. Σκεφτείτε τι από αυτά έχουμε στη χώρα μας. Και αυτό αφορά σε όλο το πολιτικό σύστημα.

Εμείς, λοιπόν, λέμε ότι, ναι, χρειάζονται μεταρρυθμίσεις, αλλά μεταρρυθμίσεις δίκαιες, συμπεριληπτικές, που δεν θα αφήνουν κανέναν πίσω. Διαφορετικά, αν συνεχίσουμε σε αυτόν τον δρόμο που το μόνο που κοιτάζουμε είναι οι αριθμοί, πολύ φοβάμαι ότι θα ταιριάζει ο τίτλος της ταινίας «Καληνύχτα και καλή τύχη».

Σας ευχαριστώ.

(Χειροκροτήματα από την πτέρυγα του ΣΥΡΙΖΑ – Προοδευτική Συμμαχία)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο κ. Κατρίνης, Κοινοβουλευτικός Εκπρόσωπος του ΠΑΣΟΚ και θα ακολουθήσει ο Υφυπουργός Εθνικής Οικονομίας και Οικονομικών, ο κ. Θεοχάρης.

**ΜΙΧΑΗΛ ΚΑΤΡΙΝΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, ο προϋπολογισμός του 2024 αποτυπώνει τις κεντρικές πολιτικές επιλογές και τις ιεραρχήσεις της Κυβέρνησης. Βεβαίως, όχι αυτές που ακούστηκαν προεκλογικά, αλλά αυτές που αποτελούν την πραγματική της ατζέντα.

Είναι ένας προϋπολογισμός που πάσχει τόσο στο πεδίο της αξιοπιστίας όσο και σε αυτό της ευθύνης. Γιατί; Γιατί βασίζεται σε αδικαιολόγητες βεβαιότητες, κόντρα στο διεθνές οικονομικό περιβάλλον, χωρίς να δίνει ταυτόχρονα λύσεις σε προβλήματα, τα οποία διογκώνονται και απειλούν ταυτόχρονα την κοινωνική συνοχή. Όσο κι αν ψάξει κάποιος στις δύο χιλιάδες εκατόν εξήντα τρεις σελίδες, αθροιστικά, των κειμένων του προϋπολογισμού, δεν πρόκειται να βρει καμμία πρόταση ή διέξοδο σε προβλήματα που «καίνε» τους συμπολίτες μας, όπως είναι το τεράστιο ιδιωτικό χρέος, όπως είναι η ακρίβεια, προβλήματα για τα οποία το ΠΑΣΟΚ, εδώ και πάρα πολύ καιρό, έχει καταθέσει ολοκληρωμένη δέσμη προτάσεων.

Και για να γίνω σαφής: Η Ελλάδα είναι η τέταρτη πιο ακριβή χώρα στη χονδρεμπορική αγορά του ηλεκτρικού ρεύματος με 120 -και πλέον- ευρώ ανά μεγαβατώρα. Ποια είναι η απάντηση της Κυβέρνησης σε αυτό; Είναι τα χρωματιστά τιμολόγια, που θα λύσουν το πρόβλημα. Μάλιστα, ο αρμόδιος Υπουργός προχθές, μετά βεβαιότητας είπε ότι θα είναι χαμηλότερες οι τιμές από το νέο έτος. Χρωματιστά, λοιπόν, τιμολόγια για να κρύψει την γκρίζα ρύθμιση που συνδέει τις διακυμάνσεις στους λογαριασμούς, με τη χονδρική αγορά.

Στον προϋπολογισμό δεν περιλαμβάνεται κανένα ουσιαστικό μέτρο για την αντιμετώπιση της ακρίβειας, όταν η Ελλάδα -το ξέρουμε όλοι- είναι πρωταθλήτρια Ευρώπης στην ακρίβεια με 9% στα τρόφιμα τον περασμένο μήνα, σωρευτικά 31,5% από τον Σεπτέμβριο του 2020 μέχρι τον Σεπτέμβριο του 2023, περίοδο δηλαδή, που κυβερνάτε εσείς.

Οι πολίτες, βεβαίως, θέτουν ένα ερώτημα στο οποίο η Κυβέρνηση δεν δίνει μέχρι σήμερα καμμία εξήγηση. Αφού μειώνεται ο γενικός πληθωρισμός, αφού έχετε πάρει τόσα μέτρα, κύριοι της Κυβέρνησης, Market Pass, «καλάθια», αφού κάνετε τόσους ελέγχους –στους οποίους πηγαίνει, μάλιστα, και ο ίδιος ο Πρωθυπουργός να απονείμει τα εύσημα- γιατί ο πληθωρισμός στα τρόφιμα συνεχίζει και αυξάνεται, κόντρα σε αυτό που συμβαίνει στις άλλες χώρες; Το είπα και εχθές και θα το καταθέσω στα Πρακτικά, γιατί κάποια στιγμή πρέπει να σταματήσει η κοροϊδία των Ελλήνων πολιτών.

Με βάση τα στοιχεία της EUROSTAT το τελευταίο εξάμηνο έχουμε μείωση πληθωρισμού τροφίμων 11,6% στην Ευρωπαϊκή Ένωση και 5,36% στην Ελλάδα. Πρώτο στοιχείο είναι αυτό.

Δεύτερο στοιχείο, γιατί εμείς λέμε να μειώσετε και τον ΦΠΑ στα βασικά είδη διατροφής. Κύπρος: 2,53% τον Νοέμβριο, Ελλάδα: 9%. Πολωνία, Πορτογαλία, που μείωσαν τον ΦΠΑ στα βασικά είδη διατροφής είχαν 16,56% μείωση το τελευταίο εξάμηνο, η Ελλάδα 5,36%. Άρα όλο αυτό που λέτε δεν έχει κανένα αντίκρισμα.

Και βεβαίως, οι αυξήσεις αναμένεται να συνεχιστούν και το 2024, διότι αυτό που συμβαίνει τα τελευταία δύο χρόνια, που έχουμε πάρτι αισχροκέρδειας και αναποτελεσματικούς ελέγχους, με την εξαίρεση –ίσως- του τελευταίου μικρού διαστήματος, αλλά η ευθύνη σας είναι συλλογική και συνολική, θα οδηγήσουν σε περαιτέρω αυξήσεις των ειδών διατροφής.

(Στο σημείο αυτό ο Βουλευτής κ. Μιχαήλ Κατρίνης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αφού, λοιπόν, σας λέμε ότι η μείωση του ΦΠΑ, αποδεδειγμένα σε πολλές χώρες, μειώνει τις τιμές σε βασικά είδη διατροφής, γιατί δεν το κάνετε και επιμένετε να παραπληροφορείτε τους Έλληνες πολίτες; Γιατί πολύ απλά, αν το κάνατε, θα αποκαλυπτόταν η αποτυχία σας στη δημοσιονομική διαχείριση και στη φορολογική πολιτική, αφού η μεγάλη ποσότητα φορολογικών εσόδων βασίζεται στους έμμεσους φόρους.

Σας θυμίζω ότι ως αντιπολίτευση μιλάγατε για ένα κοινωνικά άδικο μείγμα στο ισοζύγιο άμεσων και έμμεσων φόρων. Τώρα, που εσείς έχετε εκτοξεύσει τους έμμεσους φόρους –οι οποίοι θυμίζω ότι πλήττουν τη μεσαία τάξη, στο όνομα της οποίας δήθεν ομνύετε και οι οποίοι πλήττουν τους ασθενέστερους οικονομικά συμπολίτες μας- πάνω από το 60% των φορολογικών εσόδων και πάνω από το 80% των επιπλέον εσόδων, τι κάνετε; Τι κάνει η Κυβέρνηση; Πολύ απλά, σιωπά και η σιωπή της είναι ένοχη. Οι πράξεις, όμως, μιλούν από μόνες τους. Διότι, την ίδια στιγμή που δεν λέει κάτι για την πολιτική επιβάρυνσης της έμμεσης φορολογίας, στους λίγους και εύπορους εισοδηματικά πολίτες με συγκεκριμένες επιλογές κάνει τα εξής: Μείωση φόρων σε μερίσματα και μεγάλη ακίνητη περιουσία, αύξηση του αφορολόγητου στις δωρεές μεγάλης ακίνητης περιουσίας και μετρητών, μείωση φόρου συγκέντρωσης κεφαλαίων, μείωση φόρου χρηματιστηριακών συναλλαγών, μείωση φόρου στα επιχειρηματικά ομόλογα, ενώ οι ενδοομιλικές συναλλαγές, που εξαφανίζουν τα κέρδη, βρίσκονται, επίσης, στο απυρόβλητο.

Και βέβαια, ο κεφαλικός φόρος στους ελεύθερους επαγγελματίες ομολογεί την αποτυχία σας να περιορίσετε τη φοροδιαφυγή και διαψεύδει την προεκλογική δέσμευση του ίδιου του κ. Μητσοτάκη ότι δεν θα επιβάλει κανέναν νέο φόρο.

Και πού πήγε, άραγε, η γεμάτη αυτοπεποίθηση προειδοποίηση του Πρωθυπουργού –το καταθέτω για τα Πρακτικά- προς τους φοροφυγάδες στις προγραμματικές δηλώσεις της Κυβέρνησης, όταν έλεγε ότι η Κυβέρνηση διαθέτει την τεχνογνωσία για να πατάξει τη φοροδιαφυγή; Χάθηκε η τεχνογνωσία; Χάθηκε αυτοπεποίθηση; Χάθηκε μήπως ο στόχος των φορολογικών εσόδων ή ενεργοποιείτε την κρυφή ατζέντα που αποκρύψατε από τους πολίτες προεκλογικά;

(Στο σημείο αυτό ο Βουλευτής κ. Μιχαήλ Κατρίνης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και ποια είναι ακριβώς αυτή η ατζέντα; Ότι επιδιώκετε να δημιουργήσετε μια εθνική οικονομία χωρίς μικρές και μεσαίες επιχειρήσεις, υλοποιώντας κατευθύνσεις της έκθεσης Πισσαρίδη. Πρόκειται για μικρές και μεσαίες επιχειρήσεις που επί των ημερών σας είναι αποκλεισμένες από τη ρευστότητα, αποκλεισμένες από τα φθηνά δάνεια, αποκλεισμένες από τον ψηφιακό μετασχηματισμό και βεβαίως, αποκλεισμένες από βιώσιμες ρυθμίσεις οφειλών και τις οδηγείτε νομοτελειακά σε βίαιες εξαγορές και κλείσιμο.

Κυρίες και κύριοι συνάδελφοι, τα στοιχεία του προϋπολογισμού αποκαλύπτουν από πού θα αντλήσει φορολογικά έσοδα η Κυβέρνηση. Θα αντλήσει 38,7 % από τον ΦΠΑ, 21,1% από φόρο εισοδήματος φυσικών προσώπων και μόλις 10,6% από φόρο κερδών, λιγότερα και από το 2023. Αυτό είναι το μίγμα άντλησης εσόδων. Αυτό ψηφίζει η Πλειοψηφία αύριο το βράδυ. Όμως, την ίδια στιγμή η Κυβέρνηση δεν θα αντλήσει έσοδα από τα υπερκέρδη των τραπεζών που παρά τη μειωμένη πιστωτική επέκταση, έχουν υπερέσοδα από προμήθειες και από τόκους λόγω της υψηλής διαφοράς επιτοκίου χορηγήσεων και καταθέσεων.

Στις τράπεζες, λοιπόν, καμμία φορολόγηση για υπερκέρδη, μόνο εγγυήσεις για να μειώσουν λογιστικά τα κόκκινα δάνεια, ενώ το ιδιωτικό χρέος επτά εκατομμυρίων αθροιστικά προσώπων, δανειοληπτών και οφειλετών, υπερβαίνει τα 270 δισεκατομμύρια ευρώ. Και σταματήστε, σας παρακαλώ, να λέτε ότι μειώσατε τα κόκκινα δάνεια, αυτόν τον μύθο που προσβάλλει χιλιάδες δανειολήπτες που απειλούνται με απώλεια της πρώτης κατοικίας.

Είναι, όμως, ο μόνος μύθος που διακινείτε; Ένας ακόμα μύθος είναι ότι τα έσοδα δήθεν που θα πάρετε από τους απασχολούμενους θα πάνε στην υγεία. Δεν λέτε, όμως, ότι το μεγαλύτερο μέρος των εσόδων που θα πάνε στην υγεία θα πάνε για αποπληρωμή ληξιπρόθεσμων υποχρεώσεων, οι οποίες αυξήθηκαν κατά 664 εκατομμύρια ευρώ σε εννέα μήνες.

Και τι απομένει, για να στηριχθεί το Εθνικό Σύστημα Υγείας, που καταρρέει χωρίς ιατρικό και νοσηλευτικό προσωπικό, με γιατρούς εξουθενωμένους που εκπέμπουν σήμα κινδύνου και βεβαίως, με νοσοκομεία, ιδιαίτερα στην επαρχία, που δεν έχουν γιατρούς, αλλά μόνο πολλές και πλουσιοπάροχες προεκλογικές εξαγγελίες; Ταυτόχρονα, υπάρχει και η αμείλικτη πραγματικότητα που λέει ότι στον πέμπτο χρόνο διακυβέρνησης της Νέας Δημοκρατίας οι Έλληνες πολίτες πληρώνουν 5,5 δισεκατομμύρια ευρώ από την τσέπη τους για δαπάνες υγείας και ο ΕΟΠΥΥ 5,3 δισεκατομμύρια ευρώ.

Από εκεί και πέρα, δεν ξέρω πόσοι συνάδελφοι συμμερίζονται την αισιοδοξία για αύξηση επενδύσεων 15% το 2024, όταν ο ίδιος στόχος ήταν το 2023 και πέσατε κάτω από το μισό, όταν οι άμεσες ξένες επενδύσεις είναι μειωμένες κατά 40% σε σχέση με το 2022 και όταν το 70% αυτών των μειωμένων άμεσων επενδύσεων αφορούν σε αγορά κατοικιών και σε δάνεια.

Δεν ξέρω πόσοι από τους συναδέλφους της Πλειοψηφίας πείθονται από τις εκτιμήσεις για ρυθμό ανάπτυξης 2,9%, όταν η Ευρωπαϊκή Ένωση, το Διεθνές Νομισματικό Ταμείο, τράπεζες εγχώριες, επενδυτικοί οίκοι –τελευταίος είναι ο οίκος WOOD- προβλέπουν αισθητά χαμηλότερο ρυθμό και όταν οι οικονομίες της Ευρωζώνης, με τις οποίες είναι στενά συνδεδεμένη η χώρα μας, έχουν σοβαρά προβλήματα.

Και βεβαίως, δεν ξέρω πόσοι εφησυχάζουν από τις κυβερνητικές διαβεβαιώσεις για την εύρωστη οικονομία -θυμάστε τη θωρακισμένη οικονομία του κ. Αλογοσκούφη- όταν το εμπορικό έλλειμμα είναι ήδη 26 δισεκατομμύρια ευρώ το πρώτο δεκάμηνο, το έλλειμμα στο ισοζύγιο τρεχουσών συναλλαγών υπερβαίνει το 7%, οι εξαγωγές του 2023 κλείνουν με αρνητικό πρόσημο -έχετε παγώσει τις πληρωμές στο ΕΣΠΑ- και τα ληξιπρόθεσμα χρέη του δημοσίου αυξήθηκαν -πώς άλλωστε θα βγει αλλιώς το πρωτογενές πλεόνασμα;- ενώ οι δημόσιες επενδύσεις και τα έσοδα από το Ταμείο Ανάκαμψης μειώθηκαν το 2023.

Την ίδια στιγμή η άλλη Ελλάδα του πρωτογενούς τομέα, οι αγρότες μας, αντιμετωπίζουν σημαντικές αυξήσεις, ζημιές που δεν πληρώνονται ή πληρώνονται πετσοκομμένες και με μεγάλη καθυστέρηση, αλλά και υψηλά χρέη που απειλούν ιδιοκτησίες αγροτών και κτηνοτρόφων.

Κυρίες και κύριοι συνάδελφοι, το ΠΑΣΟΚ παρά τις επιμέρους ενστάσεις μας, θα ψηφίσει τις δαπάνες για την άμυνα, όπως έκανε πάντοτε, γιατί είναι μια υπεύθυνη και πατριωτική πολιτική δύναμη. Από την άλλη, όμως, δεν δίνει λευκή επιταγή στον Πρωθυπουργό για τους χειρισμούς του στις ελληνοτουρκικές σχέσεις και ενώ ουδείς, στην πραγματικότητα, γνωρίζει τι ακριβώς συζητά και τι ακριβώς διαπραγματεύεται.

Γιατί η διακήρυξη που υπογράφτηκε με τον Τούρκο Πρόεδρο δεν σημαίνει τίποτα στην πράξη. Το casus belli της Τουρκίας παραμένει ενώ, συνεχίζει να θέτει ζητήματα τουρκικής μειονότητας και αποστρατικοποίησης στα νησιά και να προβαίνει σε προκλητικές ενέργειες, όπως είναι η συμπερίληψη ελληνικών περιοχών σε στρατιωτικές ασκήσεις.

Η εθνική συνεννόηση δεν συνιστά αποδοχή τετελεσμένων που αποφασίζει από μόνη της η Κυβέρνηση. Αυτό να το ξεχάσετε. Η εθνική συνεννόηση διαμορφώνεται θεσμικά, με μια συμφωνία κόκκινων γραμμών για τη συζήτηση με την Τουρκία. Και βέβαια, οι ελληνοτουρκικές σχέσεις δεν αποσυνδέονται, όσο κι αν προσπαθείτε να μας κάνετε να ξεχάσουμε, από το Κυπριακό. Γιατί η Κύπρος, όπου χτυπάει η καρδιά του Ελληνισμού και χτυπά πολύ δυνατά, δεν είναι βάρος.

Κυρίες και κύριοι συνάδελφοι, η χώρα χρειάζεται μια νέα και αξιόπιστη πρόταση διακυβέρνησης, που να έχει ως πυξίδα της την εθνική αξιοπρέπεια και ασφάλεια, ταυτόχρονα, όμως, με την αξιοπρέπεια και την ασφάλεια του κάθε πολίτη στην καθημερινότητά του, που να θέτει ως προτεραιότητα την κοινωνική δικαιοσύνη και την κοινωνική συνοχή, μια πολιτική που να αγκαλιάζει όλους όσους αισθάνονται σήμερα ότι είναι εκτός των τειχών ή είναι αόρατοι για την Κυβέρνηση.

Η Ελλάδα θα κερδίσει το στοίχημα της βιώσιμης ανάπτυξης μόνο ως ένα κράτος δικαίου και ευθύνης με διαφάνεια παντού, με σεβασμό στους κανόνες της δημοκρατίας, αλλά προπαντός, με σεβασμό του κράτους στον πολίτη.

Η οικονομία μας θα γίνει ισχυρή, μόνο αν αλλάξουμε το παραγωγικό μας πρότυπο και εγκαταλείψουμε παθογένειες του παρελθόντος, κάτι που δυστυχώς, δεν έχει γίνει παρά τις αλλεπάλληλες οικονομικές κρίσεις, κάτι που δυστυχώς, δεν αποτυπώνεται στον προϋπολογισμό που συζητούμε.

Η χώρα πρέπει επιτέλους να απελευθερωθεί από παρωχημένες πρακτικές και να επενδύσει στην παιδεία, στην έρευνα, στην καινοτομία, να επενδύσει στη νέα γενιά.

Σε όλα αυτά, η Κυβέρνηση δεν διαθέτει τη βούληση να ανταποκριθεί. Όλα αυτά, όμως, αποτελούν τους στρατηγικούς στόχους της επόμενης μέρας στους οποίους, είναι δεσμευμένο το ΠΑΣΟΚ, μια σύγχρονη υπεύθυνη και πατριωτική δύναμη, το ΠΑΣΟΚ που ασκεί τεκμηριωμένη και προγραμματική αντιπολίτευση αλλά διαμορφώνει, ταυτόχρονα, ρεαλιστική κυβερνητική πρόταση, το ΠΑΣΟΚ που είχε και έχει ισχυρούς δεσμούς με την κοινωνία και τις παραγωγικές δυνάμεις της χώρας και διεκδικεί να εκφράσει αυτές τις δυνάμεις στην πορεία αναγέννησης της μεγάλης δημοκρατικής παράταξης. Γιατί ναι, υπάρχουν δημιουργικές δυνάμεις που αναζητούν αυτή την προοδευτική έκφραση. Γιατί ναι, οι δημιουργικές αυτές δυνάμεις γίνονται πλειοψηφικές, όταν βρίσκουν αυτή την έκφραση, για να υπάρχει ισονομία, για να υπάρξει ανάπτυξη, για να υπάρχει ελπίδα και προοπτική για όλους.

Γιατί η Ελλάδα μπορεί και θα πετύχει περισσότερα. Και με αίσθημα ευθύνης καταψηφίζουμε τον προϋπολογισμό του 2024.

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο Υφυπουργός Εθνικής Οικονομίας και Οικονομικών, ο κ. Αθανάσιος Πετραλιάς.

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Ευχαριστώ, κύριε Πρόεδρε.

Κύριε Κατρίνη, το αναφέραμε και εχθές το βράδυ. Να το επαναλάβουμε. Ισπανία, Δεκέμβριος του 2022: 15,9% πληθωρισμός τροφίμων, με βάση την EUROSTAT. Τον Ιανουάριο του 2023 μηδενίζεται ο ΦΠΑ, 15,6%. Με 5 μονάδες μείωσης του ΦΠΑ, 0,3 μείωση του πληθωρισμού. Και τον Φεβρουάριο αυξάνεται από 15,6% στο 16,7%. Μηδέν επίδραση η μείωση του ΦΠΑ.

Όσον αφορά στην Πολωνία, κατ’ αρχάς συγκρίνατε τι έκανε το τελευταίο εξάμηνο του 2023, ενώ τον ΦΠΑ τον μείωσε τον Φεβρουάριο του 2022, ενάμισι χρόνο πριν. Καμμία σχέση με το τι γίνεται τώρα -και θα σας εξηγήσω τι γίνεται τώρα- με το τι έγινε πριν ενάμισι χρόνο. Τον Ιανουάριο του 2022 ήταν 9,17%. Μηδενίζει τον ΦΠΑ. Μετά ήταν 9,14% ο πληθωρισμός, δηλαδή μηδέν επίδραση. Έρχονται στο Eurogroup οι Ισπανοί -όλοι- και μας λένε: «Τώρα τον Δεκέμβριο τελειώνει η μείωση του ΦΠΑ». Καμμία χώρα δεν τον έχει μειώσει μόνιμα. Τέσσερις χώρες έχουν κάνει μειώσεις. Οι δεκατρείς που λέγατε ήταν άλλα πράγματα. Ήταν προσωρινά σε ρεύμα κ.λπ.. Καμμία δεν το έχει κάνει μόνιμα. Όσες το μείωσαν, δεν είδαν κανένα αποτέλεσμα. Έρχονται τώρα και πρέπει να το αυξήσουν, γιατί έρχεται το νέο δημοσιονομικό πλαίσιο. Τι λένε; «Στη μείωση δεν είδαμε αποτέλεσμα. Τώρα θα γίνει αύξηση τιμών». Γιατί δυστυχώς, οι τιμές καθορίζονται από τις επιχειρήσεις, μικρές και μεγάλες. Δεν καθορίζονται από το κράτος οι τιμές των αγαθών. Ο επιχειρηματίας τις καθορίζει.

Τι πρέπει να κάνουμε, λοιπόν; Δεν υπάρχουν εύκολες λύσεις, το ξέρουμε όλοι. Κατ’ αρχάς να αναφέρω ότι και η Νέα Δημοκρατία έχει κάνει σειρά μειώσεων ΦΠΑ. Τελευταία έχουμε μειώσει τους συντελεστές παραγωγής που είναι σημαντικοί για την παραγωγή, λιπάσματα, ζωοτροφές και τώρα πριν από έναν μήνα αγροτικά μηχανήματα. Μονιμοποιούμε σε κατηγορίες αγαθών –ΚΤΕΛ, ηλεκτρικό, μετρό- που εκεί όντως ορίζεται από το κράτος η τιμή και αν δείτε τότε τον δείκτη τον Ιούνιο του 2020 έπεσαν οι τιμές και έμειναν εκεί, στο ηλεκτρικό, στον σιδηρόδρομο, παντού.

Έχουμε πέντε κατηγορίες μέτρων. Πρώτον, βοηθούμε τους πιο ευάλωτους και πρέπει να συνεχίσουμε να τους βοηθούμε απέναντι στην πληθωριστική κρίση, με έκτακτα επιδόματα κ.λπ.. Δεύτερον, επιδοτήσεις στο ρεύμα. Και τώρα και τον Ιανουάριο έχουμε επιδοτήσει 9,3 δισεκατομμύρια ευρώ. Τον Ιανουάριο συνεχίζεται η επιδότηση για όσους χρησιμοποιούν ρεύμα για θέρμανση, για τα ΚΟΤ -τα τιμολόγια-, για τις πολύτεκνες οικογένειες. Τρίτον, έλεγχος μικτού περιθωρίου κέρδους. Προσπαθούμε μέσω αυτού του μηχανισμού να ελέγχουμε συνέχεια τις επιχειρήσεις, Επιτροπή Ανταγωνισμού, ΔΙΜΕΑ. Ελέγχους, το λέτε και εσείς για τους ελέγχους. Σίγουρα οι έλεγχοι πρέπει να εντατικοποιηθούν κι άλλο κι αυτή είναι η προσπάθεια. Το κυριότερο, αυξήσεις από 1η Ιανουαρίου του 2024, μόνιμες -για να ανταπεξέλθουν σε αυτόν τον πληθωρισμό και στις νέες τιμές- σε μισθούς δημοσίων υπαλλήλων, συντάξεις, αύξηση του κατώτατου μισθού -έχει αυξηθεί κατά 20% και θα αυξηθεί ξανά-, ξεπάγωμα τριετιών, αφορολόγητο για οικογένειες με παιδιά.

Μαγικές λύσεις δεν υπάρχουν. Παγκοσμίως αυξάνονται τα επιτόκια. Προσπαθούν να βρουν λύσεις όλες οι χώρες. Πέντε κατηγορίες μέτρων, συνδυαστικά, όλες για να αντιμετωπίσουν το πρόβλημα. Αυτό προσπαθούμε.

Ευχαριστώ θερμά.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Να υπενθυμίσω στο οικονομικό επιτελείο της Κυβέρνησης και στους Υπουργούς ότι έχετε τη δυνατότητα τριών παρεμβάσεων. Η μία ήδη εξαντλήθηκε. Έχετε άλλες δύο κατά τη διάρκεια της σημερινής συνεδρίασης. Να το έχετε υπ’ όψιν σας.

Τον λόγο τώρα έχει ο κ. Θεοχάρης, Υφυπουργός Εθνικής Οικονομίας και Οικονομικών.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Κύριε Πρόεδρε, πιο σημαντικό από το πόσες παρεμβάσεις έχουμε, είναι να μη χρειαζόταν να κάνουμε παρεμβάσεις για τα ίδια πράγματα συνέχεια, συγχρόνως, το ένα μετά το άλλο, να λέμε και να εξηγούμε τα ίδια και τα ίδια. Εχθές τα είπε ο κ. Πετραλιάς.

**ΠΡΟΕΔΡΕΥΩΝ (Γεώργιος Λαμπρούλης):** Και εφόσον θα μιλούσατε εσείς, μπορούσατε εσείς να απαντήσετε. Αυτό δεν το κάνατε. Αξιοποιήσατε, όμως, τη μία από τις τρεις παρεμβάσεις σας.

Από εκεί και πέρα, έχετε δέκα λεπτά και σας παρακαλώ πολύ για την τήρηση του χρόνου.

(Χειροκροτήματα)

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Κυρίες και κύριοι συνάδελφοι, ζούμε σε έναν δύσκολο, αβέβαιο κόσμο. Η ύφεση στην Ευρώπη και ιδιαίτερα στη Γερμανία είναι «ante portas». Οι πόλεμοι στη γειτονιά μας «μας κρούουν τας θύρας». Οι δίδυμες προκλήσεις της πράσινης και της ψηφιακής μετάβασης γιγαντώνονται. Ανθεκτικότητα, ευελιξία, δικαιοσύνη είναι τα ζητούμενα σε αυτόν τον κόσμο.

Σε αυτό το περιβάλλον η χώρα μας πάει κόντρα στο ρεύμα, εκπέμποντας σταθερότητα, αλλά και προοπτική. Σε αυτό το περιβάλλον ο Κωστής Χατζηδάκης κατεύθυνε και ο Θάνος Πετραλιάς σχεδίασε τον φετινό προϋπολογισμό. Σε αυτό το περιβάλλον όλο το οικονομικό επιτελείο, υπό τον συντονισμό του Υπουργού, ο Νίκος Παπαθανάσης στα χρηματοδοτικά εργαλεία, εγώ στα έσοδα και ο Θάνος Πετραλιάς στα έξοδα -σχηματικά έστω μιλώντας- καλούμαστε να τον εκτελέσουμε. Δεν είναι εύκολη αυτή η άσκηση και δεν πρέπει να νομίζει ο ελληνικός λαός που μας ακούει αυτήν τη στιγμή πως είναι εύκολη.

Δεν βγαίνει με αφορολόγητο στα 10.000 ευρώ, όπως προτείνει ο κ. Κασσελάκης. Δεν βγαίνει με κατάργηση του ΦΠΑ στα βασικά αγαθά και με μείωσή του στα άλλα, όπως προτείνει ο κ. Κουκουλόπουλος και ο κ. Κωνσταντινόπουλος. Δεν βγαίνει απλώς με ασαφείς παραγωγικές συμμαχίες, όπως προτείνει ο κ. Τσακαλώτος.

Και με την ευκαιρία, επειδή από τον κ. Τσακαλώτο ακούσαμε την πιο συνεπή ιδεολογικά κριτική στον προϋπολογισμό -ακούσαμε αντιφατικές κριτικές- αλλά ειδικά σε σχέση με αυτά που ακούσαμε από τον κ. Τσακαλώτο, πρέπει να πούμε το εξής: Ξεχνάτε, κύριε Τσακαλώτε, πως δεν κάνουμε απλώς μια αναδιανεμητική συμμαχία, όπως την ονομάσατε. Προφανώς, έχουμε την αναδιανομή, ο προϋπολογισμός, η φορολογία την υπηρετούν, τα επιδόματα την υπηρετούν, έχουμε, όμως και χρηματοδοτικά εργαλεία που είναι μια ενεργητική πολιτική. Έχουμε χρήματα τα οποία πηγαίνουν στην οικονομία, έτσι όπως τα διάφορα προγράμματα υπηρετούν και αλλάζουν το παραγωγικό μοντέλο.

Βγαίνει αυτός ο προϋπολογισμός με σκυλίσια επιμονή στη δημοσιονομική πειθαρχία. Βγαίνει με μεταρρυθμιστική υπέρβαση των παθογενειών της οικονομίας, η «αστυνόμος οργάς» των αρχαίων Αθηναίων, όπως επανασυστήθηκε σε εμάς από τον Κορνήλιο Καστοριάδη. Βγαίνει με στήριξη όσων ακόμη δυσκολεύονται, ώστε όλοι μαζί να σηκωθούμε λίγο ψηλότερα. Βγαίνει με άγρυπνη θεώρηση όλων των αδικιών, ώστε αυτές να αρθούν.

Κυρίες και κύριοι συνάδελφοι, αύριο καταλήγουμε στη συζήτησή μας για τον προϋπολογισμό. Το μεγαλύτερο μέρος της κριτικής το ακούσαμε ήδη, ειδικά εγώ και ο Θάνος Πετραλιάς. Τι ακούσαμε, εκτός από αλλοπρόσαλλες, αντιφατικές και συνεχώς αλληλοαναιρούμενες ενστάσεις; Δυστυχώς, όχι πάρα πολλά. Ακούσαμε πως δεν έχουμε ανάπτυξη πάνω από το μέσο όρο της Ευρωπαϊκής Ένωσης, πως δεν πάμε καλά μακροοικονομικά, άρα θα πέσουμε έξω δημοσιονομικά και συγχρόνως πρέπει να μειώσουμε και τους φόρους, πως το κενό του ΦΠΑ δεν μειώνεται, αλλά τα έσοδα από ΦΠΑ αυξάνουν υπέρογκα και τόσα, τόσα άλλα που δεν αξίζουν κριτική, σχεδόν δεν αξίζει να τα απαντήσει κάποιος.

Αν η ανάπτυξη, που είναι υπερδιπλάσια από την Ευρωπαϊκή Ένωση στα χρόνια της Νέας Δημοκρατίας, ενώ επί ΣΥΡΙΖΑ ήταν υποτετραπλάσια, δεν σας φτάνει, τότε τι; Εάν το 2,9% που περιμένουμε το 2024 δεν σας φτάνει, τότε τι; Εάν η μονοψήφια ανεργία, για πρώτη φορά μετά από το 2010, δεν σας φτάνει, τότε τι; Εάν το πρωτογενές πλεόνασμα 2,1% -πάντα πάνω από τους στόχους- δεν σας φτάνει, τότε τι; Η αύξηση στους μισθούς έφτασε στα επίπεδα του 2009, σύμφωνα με την ΕΛΣΤΑΤ και αυτό πρέπει επιτέλους να το απαντήσουμε. Γιατί ακόμα και τώρα ακούσαμε για 0,2% αύξηση από τον κ. Συμεών Κεδίκογλου. Έχω εδώ τον πίνακα της ΕΛΣΤΑΤ, εχθές ανακοινώθηκε, που λέει ότι η αύξηση είναι 7,3%. Το επίπεδο έφτασε στο 120,4%, όσο ήταν μεταξύ 2008 και 2009. Επιτέλους κλείσαμε τον κύκλο των χαμηλών μισθών που ξεκίνησε τότε το 2008 και 2009.

Καταθέτω, λοιπόν, τα στοιχεία αυτά που ανακοίνωσε εχθές η ΕΛΣΤΑΤ, από τα οποία αποδεικνύεται ότι και εκεί έχουμε πρόοδο. Προφανώς, έχουμε δρόμο ακόμη, αλλά έχουμε πρόοδο. Το εχέγγυο ότι θα συνεχιστεί αυτή η πρόοδος είναι η άλλη χθεσινή ανακοίνωση της ΕΛΣΤΑΤ, ότι τα κενά στις θέσεις εργασίας αυξήθηκαν 50% και έτσι θα συνεχιστεί η υποχρέωση των επιχειρήσεων να αυξάνουν τους μισθούς, για να μπορέσουν να καλύψουν αυτά τα κενά. Η αύξηση, λοιπόν, αυτή θα συνεχιστεί.

(Στο σημείο αυτό ο Υφυπουργός Εθνικής Οικονομίας και Οικονομικών κ. Θεοχάρης (Χάρης) Θεοχάρης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Εάν το κενό του ΦΠΑ, που από 29,1% το 2017 έπεσε στο 17,8% το 2021 και εκτιμάται από την Ευρωπαϊκή Επιτροπή για το 2022 στο 10,2% -και ο Υπουργός πάντοτε προσεκτικός μιλάει για 15% το 2022, γιατί μπορεί να μην βγει το 10,2% και να βγει κάτι παραπάνω, είμαστε πάντοτε συντηρητικοί-, τότε τι θα σας φτάσει; Καταθέτω και την πρόοδο που έχουμε στο κενό του ΦΠΑ: 29,1%, 25,6%, 23,9%, 21,0%, 17,8% και εκτίμηση για το 2022 10,2% από την Κομισιόν, όχι από εμάς.

(Στο σημείο αυτό ο Υφυπουργός Εθνικής Οικονομίας και Οικονομικών, κ. Θεοχάρης (Χάρης) Θεοχάρης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δεν σας φτάνουν, κυρίες και κύριοι συνάδελφοι της Αντιπολίτευσης, γιατί δεν θέλετε να σας φτάσουν, γιατί δεν γίνεται να σας φτάσουν. Ας είναι. Όλοι μας κρινόμαστε. Αυτή είναι η ομορφιά της πολιτικής.

Κυρίες και κύριοι συνάδελφοι, θέλω να είμαι δίκαιος. Μπορεί η κριτική που μας κάνετε, όπως απέδειξα, να είναι άδικη και αντιφατική, αλλά θα μπορούσαν οι προτάσεις σας να είναι σωστές. Αν είναι έτσι, θα πρέπει να το δούμε. Προτείνει ο ΣΥΡΙΖΑ αφορολόγητο στις 10.000 ευρώ για όλους. Μόνο από τους ελεύθερους επαγγελματίες η απώλεια θα είναι 350 εκατομμύρια ευρώ και αρκετές δεκάδες ή και εκατοντάδες ακόμα από τους μισθωτούς. Συνταγή καταστροφής.

Σημείωση: εάν το πρόβλημά μας είναι ότι οι έμμεσοι φόροι είναι πολύ υψηλοί ως ποσοστό τι θα συμβεί αν ανεβάσουμε και το αφορολόγητο; Καταλαβαίνετε ότι οι έμμεσοι φόροι θα φτάσουν στο 70%. Αυτό προτείνετε συγχρόνως, κύριοι του ΣΥΡΙΖΑ, τη στιγμή που κατηγορείτε για υψηλούς έμμεσους φόρους.

Κατάργηση της προκαταβολής, λέτε, γιατί δεν υπάρχει πουθενά. Λάθος. Όλες οι χώρες έχουν προκαταβολή και μάλιστα υψηλότερα από την Ελλάδα. Μην το ξαναπείτε αυτό. Προοδευτικός συντελεστής για τις επιχειρήσεις. Οι επιχειρήσεις έχουν έξοδα, αν δεν το ξέρετε. Όποιος έχει φόρο στο 24%, που προτείνει ο κ. Κασσελάκης βρίσκει κάποιον που έχει στο 17%, κόβει ένα τιμολόγιο και πληρώνει 17%. Δεν υπάρχει ευκολότερο σύστημα για να το κοροϊδέψεις μέσω των επιχειρήσεων. Με ένα τιμολόγιο γλιτώνεις τη διαφορά.

Ακούω πως δεν θέλετε αυτοτελή φορολόγηση στα μερίσματα. Συνεπώς, ο ΣΥΡΙΖΑ προτείνει μέχρι και 44% φορολόγηση στα μερίσματα. Ξεπέρασε και τις προτάσεις του ΠΑΣΟΚ. Φορολόγηση στα μερίσματα 44%. Στα ευχολόγια, βέβαια, συμφωνούμε. Και εμείς, Υπουργέ, απλή φορολόγηση θέλουμε. Το θέμα είναι πώς την απλοποιούμε και πώς την κάνουμε. Και από το ΠΑΣΟΚ μόνο αυξήσεις φόρων ακούσαμε. Μερίσματα, γονικές παροχές, να ξαναμπεί ο συμπληρωματικός ΕΝΦΙΑ. Τα αφήνω όλα αυτά στην κρίση του ελληνικού λαού. Είναι θετικό ότι έχουμε προτάσεις. Οι προτάσεις, όμως, κρίνονται τελικά στις κάλπες.

Όμως, πάει πολύ να προτείνετε μόνο αυξήσεις φόρων και συγχρόνως να κατηγορείτε τη Νέα Δημοκρατία γιατί αυξάνει τους φόρους, δήθεν χωρίς να το έχει πει στο πρόγραμμά της. Τη Νέα Δημοκρατία των πενήντα δύο μειώσεων φόρων, τη Νέα Δημοκρατία των έντεκα ουσιαστικών μέτρων καταπολέμησης της φοροδιαφυγής, τη Νέα Δημοκρατία της αντιμετώπισης της φοροδιαφυγής των ελεύθερων επαγγελματιών, χωρίς ούτε μία αύξηση φορολογικού συντελεστή. Πάει πολύ να μας κατηγορείτε.

Και επιτέλους, να σταματήσουμε να μπερδεύουμε την αύξηση των εσόδων με την αύξηση των φόρων. Κάνω μια παρένθεση, μια λέξη, για να σταματήσει, δυστυχώς και αυτή η κουβέντα του συρμού, τη συχνή πρόταση της εποχής, την αστεία για μένα πρόταση, για οριζόντια έσοδα-έξοδα σε όλους, νομικά και φυσικά πρόσωπα.

Πρώτον, δεν υπάρχει πουθενά ούτε στην Αμερική που κυκλοφορεί και ορθώς δεν υπάρχει. Δεύτερον, αν καταναλώνεις με αυτό το σύστημα το εισόδημα τη χρονιά που το βγάζεις, τότε δεν πληρώνεις φόρο. Εάν αποταμιεύεις, πληρώνεις φόρο. Τι σύστημα είναι αυτό; Η απόλυτη συνταγή καταστροφής για τη χώρα, η απόλυτη παγίδα φτώχειας για τους πολίτες. Η αποταμίευση είναι το εφαλτήριο για να βγεις από τη φτώχεια.

Τρίτον, κίνητρα στοχευμένα έχουμε ήδη. Οι πολίτες δεν τα αξιοποιούν αν και υπάρχουν. Συνεπώς, πριν ζητήσουμε μεγαλύτερα κίνητρα ας αξιοποιήσουμε αυτά που υπάρχουν ήδη.

Κυρίες και κύριοι συνάδελφοι, σήμερα συζητάμε και αύριο ψηφίζουμε έναν προϋπολογισμό αξιοπιστίας με υπεραπόδοση σε όλους τους δείκτες. Γι’ αυτό και ο κ. Παππάς έψαξε να βρει κάποιο δείκτη που να μην έχουμε πιάσει. Και βρήκε τον υποδείκτη επενδύσεων μέσα στο συνολικό ΑΕΠ. Δεν μας είπε βέβαια ότι ο περσινός προϋπολογισμός μιλούσε για 1,8% ανάπτυξη και σήμερα μιλάμε για 2,4% ανάπτυξη του 2023 και έχουμε υπεραπόδοση σε όλους τους υπολογισμούς του προϋπολογισμού. Και είναι κρίμα να γίνεται αυτή η κριτική, διότι και ο ΣΥΡΙΖΑ υπηρέτησε -εγώ θέλω να είμαι δίκαιος- την ανάγκη αξιοπιστίας των προϋπολογισμών. Μην την πυροβολείτε, κυρίες και κύριοι συνάδελφοι, άσκοπα. Τα χρηματοδοτικά εργαλεία είναι οπισθοβαρή και εν πάση περιπτώσει, όπως είπα περιμέναμε 1,8% αύξηση και είδαμε 2,4%.

Σήμερα συζητάμε έναν προϋπολογισμό ανάπτυξης. Αυτό τουλάχιστον μην το αμφισβητείτε, αν θέλετε να προστατεύσετε τη δική σας πολιτική αξιοπιστία. Σήμερα συζητάμε έναν προϋπολογισμό σταθερότητας, με όλους τους οίκους να τονίζουν τα πλεονάσματα και την ταχύτητα μείωσης του χρέους δέκα μονάδες του ΑΕΠ κάθε χρόνο, τα τελευταία χρόνια. Έναν προϋπολογισμό δικαιοσύνης με τη στήριξη των ευάλωτων, με αύξηση των πόρων στους κλάδους παραγωγής δημοσίων αγαθών. Με το μέρισμα των πολιτικών κατά της φοροδιαφυγής χρηματοδοτούμε υγεία, παιδεία και ασφάλεια. Κλειδί, λοιπόν, η αντιμετώπιση της φοροδιαφυγής. Έγιναν ήδη πολλά, όπως απέδειξε η πορεία του κενού ΦΠΑ και θα γίνουν ακόμα περισσότερα.

Τους επόμενους μήνες επεκτείνουμε τα POS σε όλους τους κλάδους της λιανικής. Ήδη υπογράφηκε σε συνεργασία με το Υπουργείο Ανάπτυξης η απόφαση. Συνδέουμε τα POS με τις ταμειακές σε συνεργασία με την αγορά. Μια επιτροπή καθοδήγησης του έργου, την υπέγραψε ο Υπουργός, με τίμησε να την προεδρεύσω και μιλάμε με όλη την αγορά λύνοντας θέματα ώστε να μη χάσουμε ούτε μία ημέρα από το ανακοινωθέν χρονοδιάγραμμα. Κλειδώνουμε τις δηλώσεις ΦΠΑ με την ενημέρωση του myData. Δεν θα μπορούν να διαφέρουν αυτές οι δύο δηλώσεις πολύ. Κινητροδοτούμε τη χρήση ηλεκτρονικής τιμολόγησης και ξεκινήσαμε τις διαδικασίες έγκρισης ώστε να την καταστήσουμε υποχρεωτική. Ξεκινάμε ομάδες εργασίας για κλαδικές πολιτικές αντιμετώπισης φοροδιαφυγής, σε συνεργασία με την ΑΑΔΕ. Αυστηροποιήσαμε το πλαίσιο χρήσης μετρητών και ξεκινάμε ειδικό ελεγκτικό πλάνο που έχουμε ζητήσει από την ΑΑΔΕ μετά από εντολή του Υπουργού. Κάνουμε το ίδιο για το λαθρεμπόριο στα καύσιμα, μια ανοιχτή πληγή που είμαστε αποφασισμένοι να αντιμετωπίσουμε, φαίνεται από τις διατάξεις που μόλις ψηφίσαμε. Αναδιαρθρώνουμε τον ελεγκτικό μηχανισμό της ΑΑΔΕ με τα νέα ελεγκτικά κέντρα που ξεκίνησαν πέρυσι και με νέο σχεδιασμό που ήδη έχει ζητηθεί από την ΑΑΔΕ για τη δημιουργία ψηφιακού ελεγκτικού κέντρου για ταχύτερες και πιο αποτελεσματικές διασταυρώσεις. Και τόσες άλλες πρωτοβουλίες. Η ΑΑΔΕ και το ΣΔΟΕ είναι ενεργά και είναι μηχανισμοί σε πλήρη εγρήγορση.

Έχω εδώ και θα καταθέσω απολογιστικά τι έχει γίνει από το ΣΔΟΕ, από την ΑΑΔΕ, 1 δισεκατομμύριο ευρώ τα βεβαιωμένα έσοδα από πρόστιμα μετά από δεκαεπτά χιλιάδες πεντακόσιους φορολογικούς ελέγχους από την ΑΑΔΕ, εκατόν πενήντα έως εκατόν πενήντα μία χιλιάδες διασταυρώσεις με διάφορες πληροφορίες, ώστε να στοχεύσουμε τους ελέγχους καλύτερα, εβδομήντα οκτώ χιλιάδες τελωνειακοί έλεγχοι δίωξης κ.λπ.. Το ΣΔΟΕ με κατασχέσεις παραποιημένων προϊόντων και μια σειρά άλλων παραβάσεων.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, ολοκληρώστε.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Ναι, τελειώνω, κύριε Πρόεδρε.

Μόνο τα έργα του Ταμείο Ανάκαμψης για την ΑΑΔΕ ξεπερνούν τα 250 εκατομμύρια ευρώ και θα αλλάξουν το τοπίο της αποτελεσματικότητας της.

(Στο σημείο αυτό ο Υφυπουργός Εθνικής Οικονομίας και Οικονομικών, κ. Θεοχάρης (Χάρης) Θεοχάρης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κυρίες και κύριοι συνάδελφοι, για εμάς η φοροδιαφυγή είναι αντικοινωνική συμπεριφορά. Για εσάς πρέπει να πληρώνουμε τους πολίτες για να κόβουν αποδείξεις. Για εμάς η φοροδιαφυγή είναι κομμάτι της διαφθοράς, όπως η δωροδοκία. Για εσάς είναι νόμιμη άμυνα. Ανάλογα με την υποκειμενική αξιολόγηση της ποιότητας των νοσοκομείων και των σχολείων, ο πολίτης νομιμοποιείται να αποφασίσει αν θα πληρώσει τους φόρους του ή όχι. Όχι, δεν είναι έτσι. Η παρανομία είναι παρανομία. Τελεία και παύλα. Η αντιμετώπισή της θέλει σχέδιο, αλλά και όραμα. Τη μεγάλη διεθνή φοροδιαφυγή την αντιμετωπίζεις στο πλαίσιο των διεθνών οργανισμών. Αλλιώς φεύγουν οι επιχειρήσεις από τη χώρα. Γι’ αυτό φέρνουμε τον λεγόμενο δεύτερο πυλώνα του ΟΟΣΑ, μετά από συμφωνία στο επίπεδο του ΟΟΣΑ για τη φορολόγηση των πολυεθνικών. Τη μεγάλη τοπική φοροδιαφυγή την αντιμετωπίζεις με σύγχρονους αποτελεσματικούς ελεγκτικούς μηχανισμούς. Γι’ αυτό υλοποιούμε αυτά που σας είπα για την αναδιάρθρωση των ελέγχων και των δομών, των εργαλείων και των δεδομένων στα χέρια των ελεγκτών.

Τη μικρή καθημερινή φοροδιαφυγή την αντιμετωπίζεις με την ανάπτυξη της φορολογικής συνείδησης και αντικειμενικά κριτήρια. Γι’ αυτό ενεργοποιούμε ειδικό εκπαιδευτικό πρόγραμμα για τα σχολεία. Γι’ αυτό δεν κάνουμε ούτε βήμα πίσω στη φορολόγηση των ελεύθερων επαγγελματιών.

Κλείνω, κυρίες και κύριοι συνάδελφοι, με μια λέξη για το ύψος των έμμεσων φόρων. Είμαστε πάνω από τον ευρωπαϊκό μέσο όρο; Είμαστε. Όμως, σε μια τουριστική χώρα αυτό είναι λογικό. Και αν είμαστε λίγο παραπάνω ακόμα, αυτό έγινε γιατί είχαμε πενήντα δύο μειώσεις άμεσων φόρων στη χώρα μας, ενώ έχουμε ισχυρή ανάπτυξη. Αυτός ο συνδυασμός άλλαξε τον λόγο έμμεσων και άμεσων φόρων. Εξάλλου, οι φόροι περιουσίας πρώτοι και οι φόροι κατανάλωσης μετά, λένε οι μελέτες, ότι είναι οι πιο φιλοαναπτυξιακοί φόροι. Αυτούς προτιμάμε. Η μείωση των άμεσων φόρων βοηθάει την ανάπτυξη. Ακόμη, με το υψηλό αφορολόγητο η συνολική επιβάρυνση είναι απόλυτα προοδευτική και λογική.

Ξανακαταθέτω αυτό που σας κατέθεσα στο νομοσχέδιο της φοροδιαφυγής. Τη μελέτη που κάναμε για τη συνολική φορολογική επιβάρυνση η οποία είναι στο 11% στις 10.000-12.000 ευρώ εισόδημα και φτάνει στο 39% σχεδόν 40% στο εισόδημα πάνω από 70.000-80.000 ευρώ. Είναι, λοιπόν, προοδευτική η φορολόγηση και δεν είναι αντιπροοδευτική.

(Στο σημείο αυτό ο Υφυπουργός Εθνικής Οικονομίας και Οικονομικών κ. Θεοχάρης (Χάρης) Θεοχάρης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και τελειώνω, κύριε Πρόεδρε.

Σας καλώ να ψηφίσετε τον προϋπολογισμό της ανάπτυξης, τον προϋπολογισμό της δικαιοσύνης, τον προϋπολογισμό της αξιοπιστίας, τον προϋπολογισμό της ευθύνης, τον προϋπολογισμό του μετασχηματισμού του παραγωγικού μοντέλου της χώρας μας. Σας καλώ να έρθετε στον χώρο που βρίσκεται η Συμπολίτευση, αλλά και όλη η κοινωνία. Σας καλώ να έρθετε στον 21ο αιώνα.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα τρεις μαθήτριες και μαθητές και πέντε συνοδοί καθηγητές από το 15ο Δημοτικό Σχολείο Ρεθύμνου.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Λοιπόν, έχουν ζητήσει τον λόγο ο Κοινοβουλευτικός Εκπρόσωπος του ΣΥΡΙΖΑ κ. Καλαματιανός και ο Κοινοβουλευτικός Εκπρόσωπος του Κομμουνιστικού Κόμματος Ελλάδας κ. Καραθανασόπουλος.

Είναι η δεύτερη παρέμβαση, κύριε Καλαματιανέ.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Ναι, κύριε Πρόεδρε.

Κύριε Υπουργέ, το τριήμερο που πέρασε, ο εισηγητής μας, οι Κοινοβουλευτικοί Εκπρόσωποι και οι Βουλευτές μας έχουν αποδείξει ότι ο προϋπολογισμός που καταρτίσατε αδιαφορεί για τις ανάγκες της κοινωνικής πλειοψηφίας. Υπάρχει κρίση ακρίβειας; Βεβαίως και υπάρχει. Υπάρχει κρίση χρέους; Βεβαίως και υπάρχει. Έχει αυξηθεί το ιδιωτικό χρέος επί των ημερών σας κατά 20 δισεκατομμύρια ευρώ. Υπάρχει κλιματική κρίση; Βεβαίως και υπάρχει και σας βλέπουμε και μαθαίνουμε ότι απεντάσσονται αντιπλημμυρικά έργα από το Ταμείο Ανάκαμψης και προκύπτει ότι η Κυβέρνηση δεν κάνει όσα πρέπει και όσα χρειάζεται για να αντιμετωπίσει αυτές τις αλλεπάλληλες κρίσεις.

Αντίθετα, λειτουργεί απέναντι στα συμφέροντα της συντριπτικής πλειοψηφίας των πολιτών και αντίθετα υπηρετεί τα συμφέροντα των λίγων, των ισχυρών, των μεγάλων ομίλων στους οποίους βάζετε πλάτη να αισχροκερδούν και να δημιουργούν πληθωρισμό απληστίας.

Όμως και τα νούμερα που παρουσιάζετε, τις μεγάλες επιτυχίες σας, δεν είναι έτσι. Η Ελλάδα την περίοδο 2019-2021 βρισκόταν-βρίσκεται στην τριακοστή δεύτερη θέση από τις τριάντα έξι σε όρους ονομαστικού ΑΕΠ και βεβαίως, κάνει πρωταθλητισμό σε πολλούς αρνητικούς δείκτες, για παράδειγμα στον πληθωρισμό των τροφίμων είναι από τις πρώτες ενώ στην Ευρώπη μειώνεται ο πληθωρισμός κατά 11,6% στην Ελλάδα μόλις κατά 5,34%. Είμαστε πρώτοι σε κόστος στέγασης σε σχέση με την αγοραστική δύναμη. Είμαστε στη χειρότερη πεντάδα σε όρους αγοραστικής δύναμης. Είμαστε εικοστοί δεύτεροι στις είκοσι επτά χώρες στον μέσο μισθό και έχουμε και αύξηση κατά 7 δισεκατομμύρια ευρώ των εσόδων από ΦΠΑ, των έμμεσων φόρων, που είναι οι πιο άδικοι φόροι, από το 2019. Αυτή η πολιτική, προφανώς, προκαλεί ασύγκριτα βάρη στην κοινωνική πλειοψηφία και ταυτόχρονα, κερδίζουν δισεκατομμύρια συγκεκριμένοι μεγάλοι όμιλοι.

Εσείς απαριθμήσατε με περηφάνια αυτό που θεωρείτε ως επιτυχία σας. Το βασικό, όμως, ερώτημα είναι αν βελτιώθηκε, αν καλυτέρευσε η ζωή της κοινωνικής πλειοψηφίας επί των ημερών σας; Δηλαδή, για παράδειγμα, μπορούν να αγοράσουν οι Ελληνίδες και οι Έλληνες όσα αγόραζαν το 2019 σήμερα; Όχι, προφανώς όχι. Τι γίνεται με τους μισθούς; Τι γίνεται με το εισόδημα των μικρομεσαίων, των αγροτών, των συνταξιούχων; Μοιράζεται το ΑΕΠ, αυτό που λέτε ότι αυξάνεται και η ανάπτυξη που δημιουργείται στους μισθούς; Ή αφορά κυρίως στα κέρδη των λίγων μεγάλων ομίλων; Πόσο είναι το μερίδιο της εργασίας, να μας πείτε αν μπορείτε γιατί δεν το ακούμε από την ανάπτυξη και το ΑΕΠ;

Βλέπουμε ότι η Ελλάδα από τις χώρες των είκοσι επτά της Ευρωζώνης είναι πρώτη στο ποσοστό φτώχειας στον γενικό πληθυσμό και στις ηλικίες δεκαπέντε έως είκοσι τεσσάρων ετών. Είναι στη χειρότερη τριάδα ή πεντάδα των χωρών με τη χειρότερη επίδοση στους δείκτες υλικής στέρησης και κοινωνικής δυστυχίας. Προβλέπεται αύξηση των εσόδων από φόρους κατά 3,8 δισεκατομμύρια, ενώ προβλέπεται και μείωση σε κοινωνικές δαπάνες όπως η μείωση των μεταβιβάσεων στα ασφαλιστικά ταμεία κατά 1% και η μείωση των μεταβιβάσεων προς τις ΔΥΠΑ - ΟΑΕΔ κατά 9,7%.

Άρα, με αυτή την πολιτική, ουσιαστικά διαιωνίζετε τις ανισότητες. Τι έχετε, λοιπόν, να απαντήσετε ειδικά γι’ αυτούς τους κοινωνικούς δείκτες, κύριε Υπουργέ, και ειδικά ως προς το μερίδιο της εργασίας σε σχέση με την ανάπτυξη και το ΑΕΠ;

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

Τώρα τον λόγο έχει ο κ. Καραθανασόπουλος.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ**: Ευχαριστώ πολύ, κύριε Πρόεδρε.

Κύριε Υπουργέ, δεν είστε ο πρώτος της Κυβέρνησης που σηκώνει τον «μπαμπούλα» των δυσκολιών σε παγκόσμιο επίπεδο. Η Ελλάδα, όμως, δεν είναι σε δοκιμαστικό σωλήνα. Να σας θυμίσω -έχουμε διαφορά φάσης- ότι η παγκόσμια κρίση του 2008 εμφανίστηκε τον Αύγουστο του 2010, δύο χρόνια μετά. Άρα μην επιχαίρετε. Ένα το κρατούμενο.

Και δεύτερον, συντρίβετε το αφήγημα των υπολοίπων κομμάτων και γενικά των «ευρωληγούρηδων» για το πόσο καλά πάει η Ευρωπαϊκή Ένωση με την κρίση στη Γερμανία και σε άλλες χώρες.

Γιατί το λέμε «μπαμπούλας»; Για να κουνήσετε το χέρι στον κόσμο, στον λαό ότι «δεν βγαίνει, βρε αδερφέ μου, δεν μπορώ να ικανοποιήσω τις ανάγκες σου, δεν γίνεται, βολέψου με τα ψίχουλα», ενώ αντίθετα όταν πρόκειται για τις ανάγκες υπηρέτησης του στρατηγικού σχεδιασμού της άρχουσας τάξης, είτε αυτό αφορά ανάγκες του κεφαλαίου για νέες επενδύσεις είτε αφορά το πλαίσιο της γεωστρατηγικής αναβάθμισης της χώρας μας εκεί δεν υπάρχει ζήτημα αντοχών. Εκεί, είναι όλα καλά καμωμένα.

Τρίτον, είπατε ότι θέλετε να αντιμετωπίσετε τις αδικίες. Όμως, ποιες αδικίες θέλετε να αντιμετωπίσετε, κύριε Υπουργέ; Ανάμεσα στους λιγότερο φτωχούς και στους περισσότερο φτωχούς που -και με την πολιτική σας- έχετε καταδικάσει, ανάμεσα σε όλους αυτούς οι οποίοι επωμίζονται τα βάρη και της κρίσης και της ανάπτυξης για να συγκαλύψετε τη βασική αδικία; Και ποια είναι η βασική αδικία; Ότι ο πλούτος συσσωρεύεται σε όλο και λιγότερα χέρια, ενώ αντίθετα η επιδείνωση της θέσης των λαϊκών στρωμάτων είναι γεγονός. Αυτό το λέει ο λαός μας «διαίρει και βασίλευε» και έχει απόλυτο δίκιο. Δηλαδή η διαίρεση ανάμεσα στα διάφορα στρώματα του λαού τα οποία δεινοπαθούν για να μπορεί να βασιλεύει το κεφάλαιο και η άρχουσα τάξη.

Είπατε για την πάλη σας απέναντι στη φοροδιαφυγή. Αυτό είναι πρόσχημα της φοροεπιδρομής, γιατί έχετε αφήσει τη φοροασυλία του μεγάλου κεφαλαίου στο απυρόβλητο.

Είπατε ότι μια σειρά προτάσεων των άλλων κομμάτων δεν γίνονται. Ποιες δηλαδή; Ότι ο ΣΥΡΙΖΑ θα πάει στο 44% τα μερίσματα; Αφού τα μείωσε από τα 15% στα 10% για να το πάτε εσείς στα 5%.

Σας κάνουμε όμως συγκεκριμένη πρόταση για να αυξήσετε τα έσοδα. Το Γενικό Λογιστήριο του Κράτους λέει 5,2 δισεκατομμύρια, του παρακείμενου Υφυπουργού σας. Ποιος φόρος είναι αυτός; Ο ΕΦΑ, ο ειδικός φόρος ακινήτων. Από το 2002 καμμία κυβέρνηση δεν τον εφάρμοσε. Γιατί; Γιατί αφορούν μεγάλη ακίνητη περιουσία που διακρατούν οι ανώνυμες εταιρείες και οι offshore και στα συμφέροντα του μεγάλου κεφαλαίου δεν βάζετε χέρι, ενώ στο τούβλο και στο κεραμίδι του λαού, ναι, να πληρώσει τον ΕΝΦΙΑ.

Από αυτή την άποψη, λοιπόν, εμείς το λέμε καθαρά. Μέχρι πότε θα πρέπει να «σφίγγει ο λαός το ζωνάρι του» στο όνομα του «μπαμπούλα» του μεγαλύτερου κινδύνου; Γιατί θα πρέπει να επιλέγει πάντα το μικρότερο κακό; Γιατί έχει καμμία διαφορά αν σε σφάζουν με το βαμβάκι ή με το μαχαίρι;

Το αποτέλεσμα είναι το ίδιο, σφαγή αναγκών και δικαιωμάτων του λαού. Και εσείς χρησιμοποιείτε και το μαστίγιο και το καρότο, για να οδηγήσετε τον λαό στην υποταγή.

Από αυτή την άποψη, εμείς το λέμε καθαρά, ότι ήρθε η ώρα πλέον ο λαός να συγκρουστεί με την κυρίαρχη πολιτική, ανεξάρτητα ποιος την εφαρμόζει και με το σύστημά σας.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο κ. Τσακαλώτος, Κοινοβουλευτικός Εκπρόσωπος της Νέας Αριστεράς για την πρώτη παρέμβαση που δικαιούστε ως Κοινοβουλευτική Ομάδα.

**ΕΥΚΛΕΙΔΗΣ ΤΣΑΚΑΛΩΤΟΣ:** Κύριε Θεοχάρη, δεν μπορώ να απαντήσω σε όλα αυτά που είπατε. Θέλω να απαντήσω σε δύο θέματα.

Είπατε ότι στον αναδιανεμητικό συνασπισμό λέω γενικολογίες. Θα σας απαντήσω στην κύρια ομιλία μου γι’ αυτό σε λίγα λεπτά.

Απαντήσατε στον κ. Κατρίνη και χθες στον κ. Δουδωνή, κύριε Πετραλιά, και στα επιχειρήματα είπατε πόσες μεγάλες προσπάθειες κάνετε και για ελέγχους στην αγορά και για τις επιτροπές ανταγωνισμού.

Θέλω ένα πράγμα και από τον κ. Θεοχάρη και από τον κ. Πετραλιά. Να βάλετε το χέρι στην καρδιά ή στη Βίβλο -ό,τι προτιμάτε- και να πείτε μπροστά στο Κοινοβούλιο ότι δεν πιστεύετε ότι υπάρχει καρτέλ στα σούπερ-μάρκετ, ότι δεν πιστεύετε ότι υπάρχει καρτέλ στην ενέργεια, ότι δεν πιστεύετε ότι υπάρχει καρτέλ στις τηλεπικοινωνίες. Μπορείτε να το κάνετε αυτό;

Πραγματικά, μας λέτε ότι είσαστε οι μόνοι δύο Υπουργοί Οικονομικών και όλοι οι άλλοι βλέπουμε ότι υπάρχουν καρτέλ και εσείς λέτε ότι δεν υπάρχουν και κάνετε προσπάθειες γι’ αυτό; Δεν θα σας πω ποιοι επικεφαλής επιτροπών ανταγωνισμού φεύγουν, σπρώχνονται μάλλον. Αλλά να μου πείτε αυτό ότι δεν υπάρχει καρτέλ και ότι είσαστε ευχαριστημένοι και με κάποιες έρευνες θα το αντιμετωπίσετε αυτό! Θα αποσύρω όλη την κριτική αν τολμήσετε να μου πείτε αυτό το πράγμα, ότι αυτό πιστεύετε για την ελληνική οικονομία.

Το δεύτερο, που θέλω να ρωτήσω είναι πώς νομίζετε ότι είναι η ισορροπία ανάμεσα στους φόρους που έχετε μειώσει και τον φόρο στο ΦΠΑ τον οποίο έχετε αυξήσει. Θέλω να μας πείτε τους αριθμούς.

Τρίτον, εγώ ως καλοπροαίρετος είμαι έτοιμος να πιστέψω οτιδήποτε, να δω επιχειρήματα. Ένα πράγμα, όμως, δεν νομίζω ότι μπορεί να το πιστέψει κανείς, ότι αυτός ο προϋπολογισμός αλλάζει την παραγωγική δομή αυτής της χώρας.

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. **ΒΑΣΙΛΕΙΟΣ ΒΙΛΙΑΡΔΟΣ**)

Σας έχουμε πει -η κ. Αχτσιόγλου πρώτη, αλλά και πολλοί άλλοι- για τη σύνθεση των επενδύσεων. Σας έχω βάλει εγώ στις επιτροπές δύο φορές ότι ο σχηματισμός παγίου κεφαλαίου είναι λίγο πάνω για να αντιμετωπίσει τις αποσβέσεις. Πραγματικά απαντήστε σ’ αυτό, γιατί όταν το βάλαμε στον κ. Χατζηδάκη, μας είπε τι είναι στις άμεσες ξένες επενδύσεις, μας είπε τι έχει γίνει γενικά στις επενδύσεις αλλά δεν απάντησε σ’ αυτό. Από πού προκύπτει, για να έχουμε τον Θεό μας, ότι, πραγματικά, αυτός ο προϋπολογισμός αλλάζει την παραγωγική δομή της χώρας;

Για μια φορά περιμένω από το επιτελείο το οικονομικό να απαντήσει. Είναι η σύνθεση των επενδύσεων που έχουμε στην Ελλάδα αυτή που θα αλλάξει τον παραγωγικό ιστό της χώρας όταν είναι σε funds, σε real estate, στον τουρισμό;

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, τον κ. Τσακαλώτο.

Παρακαλώ πολύ, κύριε Υπουργέ, έχετε τον λόγο για πέντε λεπτά.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Σας ευχαριστώ πολύ, κύριε Πρόεδρε.

Θα προσπαθήσω, με σεβασμό στους συναδέλφους που περιμένουν να μιλήσουν να είμαι όσο συνοπτικός μπορώ.

Κύριε Καλαματιανέ, θα ήθελα, πραγματικά, να σας ευχαριστήσω. Εμείς που δεν έχουμε πολλά αλλά κάποια λίγα χρόνια στην πολιτική, ξέρουμε ότι το καλύτερο κομπλιμάν που μπορεί να σου κάνει ο πολιτικός αντίπαλός σου είναι να πει ότι δεν κάνεις αρκετά και πρέπει να κινηθείς πιο γρήγορα. Είναι μια συγκεκαλυμμένη συμφωνία σε σχέση με τις δράσεις τις οποίες υλοποιεί αυτή η Κυβέρνηση και προφανώς το ελάχιστο της κριτικής που πρέπει να κάνετε είναι ότι δεν είναι αρκετά ότι δεν είναι αρκετά γρήγορα και πρέπει να κινηθούμε γρηγορότερα.

Πράγματι, το υποσχόμαστε και σε εσάς και στον ελληνικό λαό ότι θα επιταχύνουμε όλοι μαζί, και την επόμενη χρονιά που μας έρχεται, τις προσπάθειές μας ώστε να αντιμετωπίσουμε όλα αυτά τα θέματα που είπατε την ακρίβεια, το χρέος. Βέβαια, όταν έχεις μειώσει το χρέος ως ποσοστό του ΑΕΠ ως πρώτος σε όλη την Ευρωπαϊκή Ένωση και ενδεχομένως και σε όλο τον κόσμο, δεν είμαι σίγουρος τι ακόμη περισσότερο πρέπει να κάνουμε. Μόλις χθες αποπληρώθηκαν πάνω από 5 δισεκατομμύρια δάνεια διμερή με τις χώρες κατά μέσον όρο ένα με δύο χρόνια νωρίτερα. Συνεπώς θα συνεχίσουμε όπως είπα, έτσι και σε αυτόν τον τομέα.

Μη συνεχίζετε, σας παρακαλώ, το παραμύθι ότι οι μεγάλοι όμιλοι δεν πληρώνουν τίποτα. Πρώτα απ’ όλα σας είπα στην ομιλία μου ότι έρχεται και η νομοθεσία για το PILLAR II, το δεύτερο πυλώνα του ΟΟΣΑ για να πληρώνουν ένα ελάχιστο επίπεδο φορολόγησης και οι πολυεθνικές που δραστηριοποιούνται στη χώρα μας.

Τα νούμερα λέχθηκαν -ήμουν εδώ- πριν από δύο μέρες από τον κ. Πετραλιά. Θα επαναλάβω συνοπτικά. Πάνω από 5 δισεκατομμύρια εισπράξαμε εκτάκτως έκτακτα κέρδη από τα διυλιστήρια, από τις εταιρείες παραγωγής, από το φυσικό αέριο, ακριβώς για να μπορέσουμε να πάρουμε τα έσοδα που πρέπει να πάρουμε από αυτούς τους ομίλους. Συνολικά το 2023, έχουμε ρεκόρ από τα φυσικά πρόσωπα. Είναι ένα θέμα που δεν το είπα αν και το είχα γράψει στην ομιλία μου, για να μην πάρω χρόνο και απαντάει μερικώς και στον κ. Τσακαλώτο. Γι’ αυτό έχουμε ρεκόρ στα νομικά πρόσωπα. Και γι’ αυτό έχουμε βελτίωση του λόγου των έμμεσων και άμεσων φόρων το 2023, διότι έχουμε μια αύξηση στους άμεσους φόρους σε σχέση με το σχέδιο προϋπολογισμού για το 2023 17,9%, ενώ η αύξηση στους έμμεσους φόρους είναι μόνο στο 3,5%.

Άρα έχουμε βελτίωση προς αυτή την κατεύθυνση, ακριβώς γιατί επιβάλαμε αυτή τη μεγάλη φορολόγηση. Και το 2024, περιμένουμε μια μείωση στη φορολογία των νομικών προσώπων η οποία είναι μόνο 240 εκατομμύρια, που αν υπολογίσετε ότι 630 εκατομμύρια πλήρωσαν εκτάκτως τα διυλιστήρια, καταλαβαίνουμε ότι είναι σχεδόν 400 εκατομμύρια αύξηση σε σχέση με τα έσοδα, τα οποία πήραμε το 2023.

Δεν λέει κανένας φυσικά ότι οι άνεργοι ή η δυσκολία που περνάει ο ελληνικός λαός είναι αμελητέα. Γι’ αυτό εργαζόμαστε για αυτούς. Και δεν μπορεί να αμφισβητείτε ότι τα κονδύλια για την υγεία είναι αυξημένα κατά 897 εκατομμύρια, τα κονδύλια για την παιδεία κατά 421. Αυτά είναι νούμερα του προϋπολογισμού. Να τσακωνόμαστε για την ερμηνεία των αριθμών, όχι για τους ίδιους τους αριθμούς όταν είναι κατατεθειμένοι εδώ.

Τώρα θα πω μία λέξη για τον κ. Καραθανασόπουλο και μία για τον κ. Τσακαλώτο. Κύριε Καραθανασόπουλε, δεν είναι μπαμπούλας. Και η διαφορά φάσης στην οποία αναφερθήκατε, αναγκαστήκατε να πάτε στο μακρινό 2008 - 2009 για να την βρείτε, διότι στις πολυκρίσεις που ζούμε και επειδή η χώρα μας μετασχηματίστηκε και είναι πιο εξωστρεφής, οι κρίσεις μας έρχονται την ίδια στιγμή που πάνε και στην υπόλοιπη Ευρώπη. Και η υγειονομική κρίση μας ήρθε και η κρίση στις τιμές ενέργειας μας ήρθε και η κρίση της ακρίβειας και των τροφίμων χωρίς καμμία καθυστέρηση, οπότε μην ανησυχείτε.

Οι αυξήσεις που βλέπουν οι δημόσιοι υπάλληλοι από 1/1, οι αυξήσεις που βλέπουν οι ιδιωτικοί με την αύξηση του κατώτατου μισθού κατά 20% και ο μέσος μισθός -μόλις σας κατέθεσα τα χαρτιά- που είχε αύξηση 20% τα δύο τελευταία χρόνια είναι ψίχουλα; Δεν είναι ψίχουλα. Και δεν πρέπει να τα υποτιμούμε και να τα λέμε έτσι.

Και κλείνω με μια λέξη για τον κ. Τσακαλώτο, με το χέρι στην καρδιά για το καρτέλ. Κανένας δεν πιστεύει ότι η κατάσταση στην αγορά της χώρας μας είναι εκεί που θα έπρεπε να είναι.

Όμως, εκεί που θα θέλαμε να …

**ΕΥΚΛΕΙΔΗΣ ΤΣΑΚΑΛΩΤΟΣ**: …(δεν ακούστηκε).

**ΔΙΟΝΥΣΙΟΣ – ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Το μερίδιο της εργασίας…

**ΠΡΟΕΔΡΕΥΩΝ (Βασίλειος Βιλιάρδος):** Κύριοι συνάδελφοι, παρακαλώ.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Θα μου επιτρέψετε τα δικά μου λόγια να τα πω όπως θέλω εγώ.

Εκεί που θα θέλαμε να είναι δεν είναι. Όμως, αυτό δεν σημαίνει ότι δεν κινούμαστε προς τα εκεί που θέλουμε να είμαστε. Αυτό δεν σημαίνει ότι δεν δώσαμε την ανεξαρτησία και στην Επιτροπή Ανταγωνισμού να κάνει τη δουλειά τους. Αυτό δεν σημαίνει ότι δεν έχουμε πρόστιμα και εργαλεία γι’ αυτά τα πρόστιμα. Μόλις χθες ανακοινώθηκαν 2 εκατομμύρια σε πολυεθνική. Είπε ο Πρωθυπουργός ότι η Ελλάδα δεν είναι «μπανανία» και το εννοεί και το εννοούμε όλοι.

Τέλος, δίνω τρία στοιχεία γι’ αυτό που είπατε, για τη σχέση των άμεσων και έμμεσων φόρων. Το 2018, ήταν 53,5. Το 2021, ήταν, πράγματι, 56,9 οι έμμεσοι φόροι στο σύνολο των φόρων. Το 2023, ήταν 55,5. Κινούμαστε, όπως σας απέδειξα, προς τη σωστή κατεύθυνση και να είστε σίγουρος ότι πριν το τέλος της τετραετίας θα έχουμε αποτέλεσμα.

Το αν μετασχηματίζεται η οικονομία, αυτό το αποδεικνύουν οι εξαγωγές. Οι εξαγωγές είναι πολύ πιο διαφοροποιημένες σε σχέση με πριν. Ένας κλάδος είχε πάνω από 1% στις εξαγωγές. Τώρα είναι έξι διαφορετικοί κλάδοι.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υπουργέ, παρακαλώ να ολοκληρώσετε.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Κλείνω, κύριε Πρόεδρε.

Φτάσαμε στο 50% του ΑΕΠ να εξάγουμε. Και για πρώτη φορά εξάγουμε προϊόντα τεχνολογίας και υψηλής προστιθέμενης αξίας περισσότερο ως ποσοστό του ΑΕΠ απ’ όσο εξάγει η Γαλλία. Αυτή είναι η απόδειξη της διαφοροποίησης του παραγωγικού μοντέλου της χώρας μας.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Καλείται στο Βήμα η κ. Ζωή Ράπτη Βουλευτής της Νέας Δημοκρατίας. Θα ακολουθήσει ο κ. Τσιάρας, ο Κοινοβουλευτικός Εκπρόσωπος. Μετά η κ. Καζάνη και ο κ. Χήτας.

Κυρία Ράπτη, έχετε τον λόγο.

**ΖΩΗ ΡΑΠΤΗ:** Κύριε Πρόεδρε, κυρία και κύριοι Υπουργοί, κυρίες και κύριοι Βουλευτές, τον Ιούνιο του 2023, οι συμπολίτες μας «γύρισαν την πλάτη» στην τοξικότητα και τον μηδενιστικό λόγο και εμπιστεύτηκαν τη Νέα Δημοκρατία. Την εμπιστεύτηκαν για τη συστηματική της δουλειά αλλά και για τη συνέπεια λόγων και έργων.

Σήμερα που συζητάμε τον πρώτο προϋπολογισμό της Κυβέρνησης της Νέας Δημοκρατίας μετά τις εθνικές εκλογές, επανεπιβεβαιώνουμε τη σταθερή πολιτική μας βούληση για συνέχεια των μεταρρυθμίσεων για τις οποίες έχουμε δεσμευτεί στον ελληνικό λαό σε συνδυασμό με την οικονομική σταθερότητα που πετύχαμε.

Πράγματι, η Ελλάδα κατάφερε μέσα σε μια τετραετία να βγει από το τέλμα του 2019 και να σημειώσει μια ανοδική τροχιά προόδου. Συγκεκριμένα το 2023, η Ελλάδα σημείωσε τον τρίτο υψηλότερο ρυθμό ανάπτυξης στην Ευρωπαϊκή Ένωση ο οποίος αναμένεται στο 2,4% φέτος έναντι του 0,6% της Ευρωζώνης. Πέτυχε πρωτογενές πλεόνασμα. Το δημόσιο χρέος ως ποσοστό του ΑΕΠ αναμένεται να κλείσει στο 160% του ΑΕΠ. Το σύνολο των αμοιβών εξαρτημένης εργασίας παρουσιάζει αύξηση 7%, σύμφωνα με την ΕΛΣΤΑΤ. Το ποσοστό ανεργίας υποχώρησε στο 11%. Οι επενδύσεις αυξήθηκαν κατά 7%. Οι δε θετικές αυτές εξελίξεις συμπυκνώνονται στο ότι, χωρίς να αυξηθούν οι φόροι, σημειώθηκε αύξηση των εσόδων κατά 9%.

Στον τομέα της κοινωνικής πολιτικής με έμφαση στους πιο ευάλωτους έχουν γίνει από το 2019 πολλά βήματα προόδου, καθώς αυξήσαμε τις δαπάνες για την παιδεία κατά 15%, τις δαπάνες για την υγεία πάνω από 46%, αυξήσαμε τις επιχορηγήσεις των νοσοκομείων και των μονάδων πρωτοβάθμιας υγείας όπως επίσης και τις δαπάνες για τον ΕΟΠΥΥ κατά 26%, αλλά και για τα ασφαλιστικά ταμεία κατά 16%. Όλες αυτές οι κατακτήσεις πρέπει να εδραιωθούν και να συνεχιστούν, γιατί αυτό άλλωστε ζητούν οι πολίτες σε κάθε γωνιά του τόπου.

Κυρίες και κύριοι συνάδελφοι, σήμερα βρισκόμαστε εδώ σε αυτή την κορυφαία κοινοβουλευτική διαδικασία για να συνεχίσουμε την οικοδόμηση της Ελλάδας του αύριο. Ο προϋπολογισμός του 2024, είναι ο πρώτος μετά από δεκατρία έτη που καταρτίζεται με το αξιόχρεο της χώρας να έχει ανακτήσει την επενδυτική του βαθμίδα.

Εμπεδώνει ακριβώς την αξιοπιστία και την πρόοδο που έχει επιτύχει η Ελλάδα καθώς συνοδεύεται για τρίτο έτος από τον προϋπολογισμό επιδόσεων. Για πρώτη φορά παρουσιάζει την περιβαλλοντική διάσταση των προγραμμάτων όλων των Υπουργείων. Προβλέπει επίσης για πρώτη φορά κονδύλια για την αντιμετώπιση φυσικών καταστροφών. Και αποδεικνύει την ανθεκτικότητα της ελληνικής οικονομίας στη διεθνή σκακιέρα μέσα σε ένα περιβάλλον –ναι είναι μια πραγματικότητα- επιβράδυνσης της διεθνούς οικονομίας που πλήττεται ταυτόχρονα από την κλιματική κρίση καθώς και από πολλαπλούς γεωπολιτικούς κλυδωνισμούς.

Στο πλαίσιο της δημοσιονομικής σταθερότητας και εξυπηρετώντας τις νέες ανάγκες που σήμερα αντιμετωπίζει η κοινωνία, ο νέος προϋπολογισμός στηρίζεται σε σημαντικές προβλέψεις:

Σημαντική αύξηση του ΑΕΠ της χώρας από τα 223 δισεκατομμύρια το 2023 σε 234 δισεκατομμύρια το 2024. Σε υψηλότερους ρυθμούς ανάπτυξης σε σχέση με τη φετινή χρονιά και υπερδιπλάσιους σε σχέση με την Ευρωζώνη, 2,9% έναντι 1,2%. Σε περαιτέρω αποκλιμάκωση του πληθωρισμού στα 2,6%, σε ακόμα μεγαλύτερη μείωση του δημοσίου χρέους που αναμένεται να κλείσει στα 152% του ΑΕΠ το 2024, όπως και ακόμη μεγαλύτερη μείωση της ανεργίας, κάτω από το 10%, δηλαδή ένα από τα χαμηλότερα ποσοστά που έχει καταγραφεί τα τελευταία δεκαπέντε χρόνια.

Οι στόχοι του νέου προϋπολογισμού συνδέονται άρρηκτα με την υλοποίηση των προεκλογικών μας δεσμεύσεων.

Πρώτος μεγάλος στόχος, όπως έχει πει Πρωθυπουργός, είναι οι καλύτεροι μισθοί και η αύξηση του διαθέσιμου εισοδήματος για κάθε Έλληνα και για κάθε Ελληνίδα. Ανάμεσα στις προβλεπόμενες δημοσιονομικές παρεμβάσεις ύψους 2,5 δισεκατομμυρίων ευρώ περιλαμβάνονται: Αυξήσεις για πρώτη φορά μετά από δεκατέσσερα χρόνια στους δημοσίους υπαλλήλους. Άρση του παγώματος των τριετιών για τους μισθούς στον ιδιωτικό τομέα. Νέα αύξηση των συντάξεων, με έμφαση στους χαμηλοσυνταξιούχους, ύψους 5% και κατάργηση της περικοπής του 30% των συντάξεων για όσους συνταξιούχους εργάζονται. Τέλος, αύξηση του αφορολόγητου κατά 1.000 ευρώ για οικογένειες και παιδιά.

Δεύτερος μεγάλος στόχος, η καλύτερη ποιοτική δημόσια και δωρεάν υγεία. Πράγματι, η υγεία στη χώρα μας χρειάζεται ενίσχυση. Κανείς δεν το αμφισβητεί. Στο πλαίσιο αυτό ενισχύονται οι πιστώσεις του τακτικού προϋπολογισμού του Υπουργείου Υγείας φθάνοντας τα 5,7 δισεκατομμύρια, αυξημένες κατά 897 εκατομμύρια, το υψηλότερο ποσοστό δαπανών που έχει προβλεφθεί τα τελευταία χρόνια για τη δημόσια υγεία.

Η αύξηση εδράζεται, κυρίως, στις αυξημένες επιχορηγήσεις προς τα νοσοκομεία για την πρωτοβάθμια φροντίδα υγείας, όπου έχουμε αύξηση 486 εκατομμύρια ευρώ, αλλά και στην αύξηση για τους μισθούς των δημοσίων υπαλλήλων και του ιατρικού και νοσηλευτικού προσωπικού που υπηρετεί.

Εντός του 2024, προσλαμβάνονται σταδιακά μέσω ΑΣΕΠ τέσσερις χιλιάδες τριακόσιοι ογδόντα έξι νοσηλευτές και νοσηλεύτριες για την κάλυψη των αναγκών των νοσοκομείων και των κέντρων υγείας. Προκηρύσσονται περαιτέρω χίλιες τετρακόσιες θέσεις για νοσηλευτικό προσωπικό, εκ των οποίων διακόσιοι είκοσι πέντε διασώστες του ΕΚΑΒ. Προσλαμβάνονται επίσης σταδιακά επτακόσιοι είκοσι εννέα γιατροί, ενώ ο νέος προγραμματισμός για το 2024 προβλέπει εξίμισι χιλιάδες προσλήψεις σε γιατρούς, νοσηλευτές, διασώστες ΕΚΑΒ, άτομα εργαζόμενα ως λοιπό προσωπικό και λοιπούς στους οργανισμούς του Υπουργείου Υγείας.

Επιπλέον, συμβασιοποιούνται έργα που είναι ενταγμένα στο Ταμείο Ανάκαμψης ύψους 1,9 δισεκατομμυρίου ευρώ και αφορούν εκσυγχρονισμούς νοσοκομείων και, κυρίως, των τμημάτων επειγόντων περιστατικών.

Ακόμα χρηματοδοτούνται δράσεις όπως η υλοποίηση του προγράμματος πρόληψης δημόσιας υγείας «Σπύρος Δοξιάδης», το οποίο περιλαμβάνει και την επέκταση του προγράμματος «Φώφη Γεννηματά», με τον προσυμπτωματικό έλεγχο για τον καρκίνο του μαστού σε γυναίκες από σαράντα πέντε έως εβδομήντα τεσσάρων ετών.

Επίσης, προβλέπονται η ενίσχυση του δικτύου παροχής υπηρεσιών ψυχικής υγείας με καθολική δωρεάν πρόσβαση των πολιτών σε αυτές, αλλά και η ενίσχυση του ΕΟΠΥΥ προκειμένου να ολοκληρώσει τις ψηφιακές του υπηρεσίες προς τους πολίτες.

Στόχος τρίτος, ένα αποτελεσματικό, δίκαιο αλλά και κοινωνικά ευαίσθητο κράτος. Ο προϋπολογισμός του 2024 υλοποιεί αυτή τη δέσμευση, προβλέποντας μεταξύ άλλων την αύξηση του επιδόματος κοινωνικής αλληλεγγύης που λαμβάνουν 2,3 εκατομμύρια δικαιούχοι συμπολίτες μας αλλά και την αύξηση 8% των αναπηρικών επιδομάτων του ΟΠΕΚΑ και του ΕΦΚΑ που λαμβάνουν πάνω από διακόσιες χιλιάδες συμπολίτες μας.

Ακόμα κάτι πάρα πολύ σημαντικό, την επέκταση του επιδόματος μητρότητας και σε ελεύθερες επαγγελματίες και αγρότισσες, όπως επίσης και την απαλλαγή των πρώην δικαιούχων του ΕΚΑΣ από τη συμμετοχή τους στη φαρμακευτική δαπάνη.

Τέλος, το σημαντικότερο όλων, την αποκατάσταση των ζημιών των πληγέντων από τις φυσικές καταστροφές.

Κυρίες και κύριοι συνάδελφοι, ο προϋπολογισμός του 2024 δεν αποτελεί σάλπισμα παροχολογίας αλλά ένα κοστολογημένο πρόγραμμα που πάει τη χώρα μας ένα ακόμα βήμα μπροστά. Ας κάνουμε, λοιπόν, αυτό το βήμα σήμερα σταθεροί στις αξίες μας με τα πόδια στο έδαφος αλλά με το βλέμμα ψηλά, ατενίζοντας μια καλύτερη Ελλάδα για όλους τους Έλληνες σε κάθε γωνιά της πατρίδας μας.

Για όλους αυτούς τους λόγους, σας καλώ να υπερψηφίσουμε όλοι τον συζητούμενο κρατικό προϋπολογισμό.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Ράπτη.

Επόμενος ομιλητής είναι ο κ. Κωνσταντίνος Τσιάρας, Κοινοβουλευτικός Εκπρόσωπος της Νέας Δημοκρατίας.

Ορίστε, κύριε συνάδελφε, έχετε τον λόγο.

**ΚΩΝΣΤΑΝΤΙΝΟΣ ΤΣΙΑΡΑΣ:** Σας ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, παρακολουθώντας πολλά χρόνια τη συζήτηση για τον προϋπολογισμό στο ελληνικό Κοινοβούλιο, έχω την άποψη ότι είναι η κορυφαία κοινοβουλευτική συζήτηση και είναι αυτή η οποία συγκεντρώνει πάντα και το ενδιαφέρον της Κυβέρνησης αλλά πολύ περισσότερο των εκπροσώπων όλων των πολιτικών κομμάτων. Μιας και συνήθως γίνεται μια αντιπαράθεση -προσπαθώ να αποφύγω λέξεις που θα μπορούσα ενδεχομένως να χρησιμοποιήσω- η οποία κατά βάση έχει πολιτικά χαρακτηριστικά.

Είναι όμως η ίδια η συζήτηση η οποία γίνεται κάθε φορά στο τέλος του χρόνου, τον Δεκέμβριο, για τον προϋπολογισμό που προτείνει η εκάστοτε κυβέρνηση; Προφανώς και όχι. Διότι κάθε προϋπολογισμός έχει τα δικά του χαρακτηριστικά. Κάθε προϋπολογισμός έρχεται να δείξει την πολιτική της κυβέρνησης για τον επόμενο χρόνο και κάθε προϋπολογισμός προβλέπει εξελίξεις στον οικονομικό τομέα οι οποίες σαφώς έχουν σοβαρή επιρροή στην κοινωνία και τους πολίτες.

Προσωπικά θα περίμενα πολύ μεγαλύτερη γενναιότητα από τους αξιότιμους εκπροσώπους των άλλων πολιτικών κομμάτων, σε ό,τι αφορά την κριτική τους απέναντι στον προϋπολογισμό που πρότεινε και συζητά η Κυβέρνηση αυτές τις ημέρες στο ελληνικό Κοινοβούλιο. Και το λέω αυτό διότι υπάρχουν κάποιες παραδοχές από τις οποίες κανείς δεν μπορεί να ξεφύγει. Έχουμε πει πολλές φορές ότι η πραγματικότητα είναι μία, κυρίες και κύριοι συνάδελφοι.

Είναι ομολογουμένως ο πέμπτος προϋπολογισμός της Κυβέρνησης της Νέας Δημοκρατίας από το 2019 έως σήμερα. Αλλά είναι ο πρώτος ο οποίος καταρτίζεται έχοντας ανακτήσει η χώρα μας μετά από μια μακρά περιδίνηση δεκατριών ετών την επενδυτική βαθμίδα και η οποία, προφανώς, περιβάλλει με πρόσθετη αξιοπιστία την ορθή εκτέλεση του.

Είναι η πρώτη φορά, κυρίες και κύριοι συνάδελφοι, μετά από δεκατρία χρόνια που δίνονται αυξήσεις σε μισθούς και συντάξεις. Είναι η πρώτη φορά, κυρίες και κύριοι συνάδελφοι, μετά από πολλά χρόνια που το πρόσημο της ελληνικής οικονομίας, όχι με βάση αυτό που προτείνουν οι Υπουργοί του Υπουργείου Οικονομικών αλλά με βάση αυτά που προβλέπονται από τους ευρωπαϊκούς θεσμικούς οργανισμούς, είναι θετικό.

Είναι η πρώτη φορά, κυρίες και κύριοι συνάδελφοι, μετά από πολλά χρόνια που θα δουν οι Έλληνες πολίτες να αυξάνονται τα πραγματικά τους εισοδήματα. Μιλάω για τους μισθωτούς και για τους συνταξιούχους. Υπάρχουν προβλεπόμενες ήδη αυξήσεις. Είναι η πρώτη φορά που βλέπουμε την ανεργία μετά από πολλά χρόνια σε μονοψήφιο ποσοστό.

Είναι η πρώτη φορά που η Ελλάδα εξακολουθεί να έχει έναν από τους υψηλότερους ρυθμούς ανάπτυξης, περιορίζοντας δραστικά το δημόσιο χρέος και δημιουργώντας μια εντελώς διαφορετική εικόνα για την πορεία της ελληνικής οικονομίας μεταξύ των οικονομιών των ευρωπαϊκών χωρών.

Όλα αυτά μπορεί εύκολα να τα εντοπίσει, να τα αναδείξει και να τα πει κανείς χωρίς να χρειάζεται κάθε φορά η επιμέρους επίκληση των αριθμών και των μεγεθών. Γιατί φαντάζομαι ότι η συζήτηση σε αυτό το επίπεδο, δηλαδή, στο επίπεδο μιας αντιπαράθεσης η οποία κατά βάση αναδεικνύεται μέσα από αριθμούς που μπορεί κάποιος να τους διαβάζει έτσι ή κάποιος να τους διαβάζει αλλιώς, προφανώς δεν έχει καμμία αξία και ενδεχομένως μικρή σημασία.

Το ζήτημα είναι ότι αυτή τη στιγμή αυτό που πρέπει κανείς να επικροτήσει μετ’ επιτάσεως είναι ότι μετά από πολλά χρόνια αυτή η Κυβέρνηση της Νέας Δημοκρατίας, αυτή η Κυβέρνηση του Κυριάκου Μητσοτάκη -καταφέρνει να δημιουργήσει μια –θα σας έλεγα- αισιοδοξία, μία ελπίδα για το μέλλον της ελληνικής οικονομίας.

Μήπως έχουν ξεχάσει αυτοί εκ των συναδέλφων που βρίσκονται πολλά χρόνια στο ελληνικό Κοινοβούλιο, ποιες ήταν οι συζητήσεις για τον προϋπολογισμό τα προηγούμενα χρόνια πριν το 2019; Μια αντιπαράθεση η οποία στην πραγματικότητα αφορούσε το μοίρασμα των προβλημάτων και όχι την αισιόδοξη πρόβλεψη ότι τα πράγματα μπορεί να πάνε καλύτερα και ενδεχομένως να δημιουργηθούν άλλου είδους δεδομένα. Όλα αυτά θα έπρεπε κανείς να τα λαμβάνει πολύ σοβαρά υπ’ όψιν του, αν όντως θέλουμε η συζήτηση σε αυτό το επίπεδο, σε επίπεδο ελληνικού Κοινοβουλίου, να είναι πραγματικά επιδραστική σε σχέση με ό,τι τελικά εξελίσσεται.

Διότι η ευκολία με την οποία κάποιος μπορεί –επαναλαμβάνω- να επικαλεστεί αριθμούς ή να παραθέσει στοιχεία τα οποία αν δεν συνδέονται μεταξύ τους δημιουργούν μια εντελώς διαφορετική εντύπωση σε σχέση με το τελικό αποτέλεσμα, προφανώς δεν δίνει τη δυνατότητα σε κανέναν από εμάς πολύ δε περισσότερο στους Έλληνες πολίτες να αντιληφθούν ποια είναι η πραγματικότητα.

Επιπλέον -νομίζω ακούστηκε πολλές φορές και από τον Υπουργό Οικονομικών και από τον Αναπληρωτή και τους Υφυπουργούς- ότι κάποια στιγμή αντί για τη στείρα αντιπαράθεση καλό θα ήταν να κατατίθενται προτάσεις. Και να κατατίθενται προτάσεις όχι στη βάση μιας μαξιμαλιστικής προσέγγισης η οποία είναι πάρα πολύ εύκολη, γιατί αυτό γίνεται πάντα, αλλά στη βάση της κοινής λογικής και των πραγματικών δυνατοτήτων της οικονομίας.

Και αυτό το λέω, κυρίες και κύριοι συνάδελφοι, διότι το να προτείνει κανείς να δοθούν μεγαλύτερα επιδόματα, να δημιουργηθούν πολύ περισσότερες θέσεις εργασίας στην υγεία, στην παιδεία, οπουδήποτε θα μπορούσε κανείς να εντοπίσει το πρόβλημα ή να αναγνωρίσει ότι υπάρχει πρόβλημα. Αυτή η συζήτηση έχει μια προϋπόθεση, να είναι υγιής η οικονομία. Αν δεν είναι υγιής η οικονομία όλη η συζήτηση έχει τη λογική του ευχολογίου.

Άρα, λοιπόν, αυτό που επιχειρεί η Κυβέρνηση και που φαίνεται ότι το υλοποιεί με σταθερά βήματα όχι με τον σημερινό υπό συζήτηση προϋπολογισμό αλλά και με τους προηγούμενους τέσσερις προϋπολογισμούς που έχουν υλοποιηθεί, είναι να κάνει συγκεκριμένα σταθερά βήματα προς την κατεύθυνση της ενίσχυσης και της θωράκισης της ελληνικής οικονομίας. Μόνο αν υπάρχει οικονομία που στηρίζεται σε σταθερό έδαφος, θα μπορέσουμε να κάνουμε τα επόμενα βήματα και να λύσουμε τα προβλήματα, να αντιμετωπίσουμε τις παθογένειες που για δεκαετίες υπάρχουν στην ελληνική κοινωνία. Διαφορετικά επαναλαμβάνω για άλλη μια φορά, αυτή η συζήτηση θα αναλώνεται μεταξύ μας στη λογική ενός ευχολογίου ή μιας αντιπαράθεσης που στο τέλος της ημέρας δεν έχει καμμία απολύτως αξία για τους Έλληνες πολίτες.

Υπήρχαν δύο σημεία τα οποία οι αξιότιμοι Κοινοβουλευτικοί Εκπρόσωποι του ΣΥΡΙΖΑ και του ΠΑΣΟΚ ανέδειξαν μέσα από τις ομιλίες τους και τα οποία κατά τη δική μου γνώμη έχουν σε πολύ μεγάλο βαθμό εξαντληθεί σε ό,τι αφορά την αντιπαράθεση και την επιχειρηματολογία.

Ένα ζήτημα ήταν η ακρίβεια. Κανείς, κυρίες και κύριοι συνάδελφοι, δεν αγνοεί ότι η ακρίβεια είναι ενδεχομένως το μεγαλύτερο πρόβλημα που αντιμετωπίζουν σήμερα οι Έλληνες πολίτες. Μόνο οι Έλληνες πολίτες ή όλοι οι Ευρωπαίοι πολίτες ενδεχομένως; Είναι ένα ζήτημα που αφορά μόνο στην Ελλάδα; Ή είναι ένα ζήτημα το οποίο είναι το πρώτο θέμα συζήτησης σε όλα τα φόρα που υπάρχουν Υπουργοί Οικονομικών, αντιμετωπίζοντας ένα ζήτημα και ένα θέμα το οποίο προφανώς διατρέχει όλα τα κράτη μέλη της Ευρωπαϊκής Ένωσης; Η απάντηση νομίζω είναι πάρα πολύ απλή.

Τι έχει κάνει η Κυβέρνηση; Σε πολλά επίπεδα έχει αναλάβει δράσεις, ενισχύοντας το πραγματικό εισόδημα των πολιτών, αυξάνοντας μισθούς, συντάξεις, δίνοντας –ναι!- επιδόματα για να αντιμετωπιστεί αυτή η κρίσιμη περίοδος, αυτή η κρίσιμη κατάσταση, κάνοντας πολλαπλούς ελέγχους στην αγορά, επιβάλλοντας πρόστιμα που ποτέ δεν τα είχαμε ξαναδεί σε ό,τι αφορά το ύψος ή σε ό,τι αφορά το εύρος των συγκεκριμένων ελέγχων. Και νομίζω ότι αυτό δεν μπορεί κανείς να το αμφισβητήσει.

Από εκεί και πέρα, βεβαίως, είναι θέματα και ζητήματα τα οποία κατά γενική ομολογία, όχι σε επίπεδο εγχώριας συζήτησης εδώ αλλά σε ένα επίπεδο ευρωπαϊκής ή παγκόσμιας συζήτησης, ρυθμίζονται από παράγοντες που ξεπερνούν τις δυνατότητες των πολιτικών μιας κυβέρνησης. Και αυτό δεν μπορεί να το αρνηθεί κανείς.

Το δεύτερο θέμα για το οποίο ακούστηκαν κάποια σχόλια -και πραγματικά απορώ και γι’ αυτό- είναι για το θέμα του φορολογικού νομοσχεδίου. Και πάλι η γνωστή επίκληση ενός επιχειρήματος ότι η Κυβέρνηση ενώ δεν είχε ποτέ στην ατζέντα της προεκλογικά το θέμα του φορολογικού νομοσχεδίου, έρχεται σήμερα και υποτίθεται ότι κοροϊδεύει τους Έλληνες πολίτες. Μα, είμαστε ειλικρινείς, κυρίες και κύριοι συνάδελφοι; Δεν αναγνωρίζετε το γεγονός -και νομίζω ότι είναι πραγματικό αυτό, δεν επιδέχεται καμμία αμφισβήτηση- ότι όταν το 71% των ελευθέρων επαγγελματιών δεν δηλώνουν εισοδήματα με βάση τον κατώτατο μισθό, τότε προφανώς υπάρχει κάποιο πρόβλημα. Κι αν όντως κόπτεστε για το πώς θα αντιμετωπίσουμε τη φοροδιαφυγή στην Ελλάδα, πρέπει κάποια στιγμή να πείτε και τι θα κάνουμε. Με αφορισμούς υπεραπλουστεύσεις και αρνήσεις σάς διαβεβαιώνω ότι ποτέ κανένα ζήτημα δεν έχει λυθεί.

Η Κυβέρνηση συνεχίζει σε αυτόν το δρόμο των μεταρρυθμίσεων αναλαμβάνοντας όλες τις απαραίτητες πρωτοβουλίες, ούτως ώστε θέματα ζητήματα και παθογένειες που έρχονται από το παρελθόν να αντιμετωπιστούν το συντομότερο δυνατόν.

Νομίζω ότι η προσπάθεια η οποία έχει γίνει το τελευταίο χρονικό διάστημα και που αφορά τη δυνατότητα της χώρας να βγει από την στενωπό των μνημονίων και των μεταμνημονιακών χρόνων, είναι μια προσπάθεια η οποία χαρακτηρίζεται από μετριοπάθεια, σοβαρότητα και ευθύνη και αυτό, τουλάχιστον, η Κυβέρνηση της Νέας Δημοκρατίας και του Κυριάκου Μητσοτάκη, το επιχειρεί με πλήρη συνείδηση, προωθώντας μεταρρυθμίσεις που έχει πραγματική ανάγκη η ελληνική κοινωνία. Προφανώς σε αυτή την υπόθεση κάποιοι θα έχουν την δική τους διαφορετική άποψη είναι κατανοητό και είναι θεμιτό στην πολιτική.

Αυτό, όμως, που πρέπει κάποιος να κατανοεί -και εγώ το πιστεύω, επαναλαμβάνω, κάθε φορά και νομίζω πως είναι η αρχή και το τέλος σε οποιαδήποτε, αν θέλετε, πολιτική αντιπαράθεση- είναι πως η πραγματικότητα είναι μία και αυτή πάντα θα μας ακολουθεί. Το αν όντως είναι καλύτερη η οικονομική πραγματικότητα για τους Έλληνες πολίτες θα το κρίνουν τελικά οι πολίτες και όχι εμείς μεταξύ μας εδώ. Το αν όντως η ελληνική οικονομία έχει σταθεροποιηθεί, ξαναβρίσκει το βηματισμό της και σιγά-σιγά η Ελλάδα ξαναγίνεται χώρα προσέλκυσης επενδύσεων, είναι μια πραγματικότητα που ό,τι και να πούμε εμείς μεταξύ μας δεν μπορεί να αμφισβητηθεί. Το αν επίσης η χώρα μας έχει καταφέρει να βρίσκεται σε πολύ υψηλότερο επίπεδο αξιοπιστίας σε ό,τι αφορά την πορεία της οικονομίας κι αυτή είναι μια πραγματικότητα η οποία δεν υπαγορεύεται από τους παρακείμενους Υπουργούς, αλλά είναι μια πραγματικότητα που υπαγορεύεται από όλους τους διεθνείς οικονομικούς οργανισμούς.

Όλα αυτά, βεβαίως, έχουν να κάνουν με το γεγονός ότι μετά από πολλά χρόνια η πατρίδα μας επιστρέφει σε κάτι το οποίο είχε ξεχάσει ενδεχομένως για δεκαετίες και αυτό αφορά στο γεγονός ότι επιτέλους επιστρέφουμε στην πραγματιστική πολιτική, στην πολιτική που βλέπει την πραγματικότητα, κρίνει τις ανάγκες, οριοθετεί τις δυνατότητες και μπορεί από εκεί και πέρα να κάνει επιλογές και να δρομολογήσει τα δικά της βήματα. Αυτή είναι η πραγματική εξέλιξη και στην ελληνική πολιτική σκηνή, αλλά ενδεχομένως είναι και ο λόγος για τον οποίον η Κυβέρνηση της Νέας Δημοκρατίας εξακολουθεί να απολαμβάνει της εμπιστοσύνης των Ελλήνων πολιτών.

Απέναντι σε όλη αυτή την προσπάθεια αντιπαράθεσης που γίνεται - επαναλαμβάνω μπορεί να έχει και έναν λόγο πραγματικό για την ίδια την κοινοβουλευτική διαδικασία- θα πρέπει κάποια στιγμή, κάνοντας τα βήματα που ενδεχομένως χρειάζονται, να αποφασίσουμε αν όντως θέλουμε η πατρίδα μας και η κοινωνία μας να κάνουν τα απαραίτητα βήματα μπροστά ή αν θέλουμε απλά να αντιμαχόμαστε σε μία λογική που τις περισσότερες φορές είναι πολύ μακριά από αυτό που επιθυμούν οι Έλληνες πολίτες.

Είναι βέβαιο ότι, τουλάχιστον, με βάση το τι έχει συμβεί τα τελευταία χρόνια οι Έλληνες πολίτες έχουν επιλέξει να πάνε μπροστά. Οι Έλληνες πολίτες έχουν επιλέξει να έχουν μια Κυβέρνηση που με ένα μεταρρυθμιστικό πλάνο, με μια σοβαρή πολιτική και, κυρίως, με μια αίσθηση ότι γίνονται πράγματα που ποτέ στο παρελθόν δεν είχαν επιτευχθεί με τέτοια ταχύτητα και με τέτοια συνέπεια, μπορεί να αντιμετωπίζονται και να κρίνονται ως θετικά.

Το γεγονός ότι για πρώτη φορά ενδεχομένως στη Μεταπολίτευση, μια Κυβέρνηση έρχεται να υλοποιήσει το 50% του προεκλογικού της προγράμματος, αλλά, βεβαίως, και ένα μεγάλο μέρος του προϋπολογισμού που συζητάμε σήμερα, ήδη το προηγούμενο εξάμηνο, νομίζω ότι είναι ένα χαρακτηριστικό το οποίο δεν μπορεί παρά να επικροτηθεί από όλη την ελληνική κοινωνία.

Σε αυτόν τον δρόμο είμαστε συντεταγμένοι, είναι όλη η παράταξη της Νέας Δημοκρατίας, ο Πρωθυπουργός της χώρας ο Κυριάκος Μητσοτάκης. Πάντα πιστεύουμε ότι οι πολίτες είναι αυτοί οι οποίοι στο τέλος της ημέρας θα μας κρίνουν και πάντα πιστεύουμε ότι αυτή η προσπάθεια πρέπει να συνεχιστεί δίνοντας μια καλύτερη πατρίδα και μια καλύτερη κοινωνία και στα παιδιά μας, αλλά γενικότερα σε όλους τους συνανθρώπους που περιμένουν από εμάς κάτι πραγματικά καλύτερο. Προφανώς προτείνω να υπερψηφίσουμε τον προτεινόμενο προϋπολογισμό.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Τσιάρα.

Καλείται στο Βήμα η κ. Αικατερίνη Καζάνη, Βουλευτής του ΠΑΣΟΚ. Θα ακολουθήσει ο κ. Χήτας, ο κ. Αυγενάκης, ο κ. Δημητριάδης, ο κ. Κυριάκης, ο κ. Τσακαλώτος και ο κ. Κικίλιας.

**ΑΙΚΑΤΕΡΙΝΗ ΚΑΖΑΝΗ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι Βουλευτές, η ψήφιση του προϋπολογισμού ως διαδικασία απαιτεί υπευθυνότητα και σοβαρότητα. Είναι μια ευκαιρία να αποδείξουμε ότι η πολιτεία τοποθετεί το συμφέρον των πολιτών υπεράνω κάθε άλλου συμφέροντος.

Στον πέμπτο αυτό προϋπολογισμό της Κυβέρνησης Μητσοτάκη, οι εξεταζόμενοι αριθμοί αντικατοπτρίζουν τις προθέσεις της. Πρόκειται για έναν προϋπολογισμό κοινωνικά άδικο και αναπτυξιακά ανεπαρκή. Φανερώνει ότι η Κυβέρνηση νομοθετεί εν πλήρη άγνοια κινδύνου, χωρίς να λαμβάνει υπ’ όψιν της τις πραγματικές ανάγκες της κοινωνίας.

Προεκλογικά η Νέα Δημοκρατία ουδεμία αναφορά έκανε στις αντιλαϊκές πολιτικές που πλέον συνεχώς προωθεί. Από την επόμενη μέρα των εκλογών έγινε φανερό ότι δεν υπάρχει καμμία πρόθεση να ενισχυθούν ουσιαστικά οι αδύναμοι. Αντίθετα, εξυπηρετούνται τα συμφέροντα των εκλεκτών, εξανεμίζοντας κάθε ελπίδα ότι αυτή η τετραετία θα είναι διαφορετική.

Το νομοσχέδιο εργασίας του περασμένου Σεπτεμβρίου νομιμοποίησε ελαστικές σχέσεις εργασίας και υποβάθμισε περαιτέρω το ΣΕΠΕ. Το ληστρικό φορολογικό της προηγούμενης εβδομάδας βάφτισε ψεύτες, κλέφτες και φοροφυγάδες τους ελεύθερους επαγγελματίες και αυτοαπασχολούμενους. Το νομοσχέδιο οικονομικών για τα κόκκινα δάνεια ενισχύει ξεκάθαρα τη θέση των funds ενάντια των δανειοληπτών.

Το 2023, βιώσαμε τραγωδίες που σε μεγάλο βαθμό, αν υπήρχε η πολιτική θέληση, θα είχαν αποφευχθεί. Στη Θεσσαλία, στη Ρόδο, στον Έβρο, στην πατρίδα μου την Εύβοια ακόμα οι κάτοικοι μετρούν τις πληγές τους. Ξεχασμένοι από την κεντρική διοίκηση προσπαθούν να ορθοποδήσουν, χωρίς να γνωρίζουν πόσα χρόνια θα χρειαστούν για να εισέλθουν σε μια σχετική κανονικότητα. Αλλά τι σημασία έχει; Είμαστε στην Ελλάδα του «βλέποντας και κάνοντας», του «πάμε και όπου βγει».

Τα προβλήματα της Εύβοιας και της Σκύρου τα γνωρίζω καλά και πλέον μπορώ να αγωνίζομαι ακόμη πιο ενεργά γι’ αυτά και θα συνεχίσω να το κάνω.

Πώς θα μπορούσα να κάνω αλλιώς, όταν αγροτικοί παραγωγοί, συκοπαραγωγοί, ελαιοπαραγωγοί και αλιείς αναμένουν οφειλόμενες αποζημιώσεις ετών; Όταν στον τόπο μου λείπουν βασικές υπηρεσίες υγείας, υπηρεσίες που υποβαθμίζονται εξαιτίας της υποστελέχωσης και των προβληματικών κτηριακών υποδομών που στηρίζονται στο έργο των επικουρικών, επικουρικών δέσμιων των συμβάσεων που βιώνουν συνεχή αγωνία και αβεβαιότητα. Όταν στη Σκύρο από τη νέα χρονιά δεν θα υπάρχει παιδίατρος. Όταν πρόσφατα κατέρρευσε τμήμα της οροφής του Κέντρου Υγείας Χαλκίδας. Όταν τον τελευταίο χρόνο τρεις συνάνθρωποί μας έχασαν τη ζωή τους στη βόρεια Εύβοια λόγω έλλειψης ασθενοφόρου. Όταν στο Μαντούδι οι σεισμόπληκτοι συμπολίτες μας βρίσκονται στο σκοτάδι ως προς πότε θα επιδοτηθούν, ώστε να καλύψουν τις στεγαστικές τους ανάγκες. Όταν στην Ιστιαία εφτάχρονος μαθητής με ινσουλινοεξαρτώμενο ζαχαρώδη διαβήτη, πηγαίνει σχολείο χωρίς να υπάρχει σχολικός νοσηλευτής. Το ίδιο συμβαίνει και στην Αυλίδα με μαθητή που πάσχει από κυστική ίνωση και δυστυχώς οι δύο αυτοί μαθητές δεν είναι οι μόνοι.

Πώς θα μπορούσα να κάνω αλλιώς όταν μαθητές νηπιαγωγείου δεν μπορούν να πάνε στο σχολείο και κινδυνεύουν με επαναφοίτηση, γιατί δεν υπάρχει πρόβλεψη για τη μεταφορά τους; Όταν συνάνθρωποί μας με χρόνια νοσήματα, στοιβάζονται σε δομές κτηριακά ακατάλληλες και υποστελεχωμένες. Όταν το κακό οδικό δίκτυο οδηγεί στον αποκλεισμό του 1/3 της Εύβοιας λόγω κακοκαιρίας τους χειμερινούς μήνες που σε συνδυασμό με το απαγορευτικό στις ακτοπλοϊκές γραμμές, το μόνο που μένει στους κατοίκους είναι να εύχονται να μη συμβεί κάτι σε αυτούς και τις οικογένειές τους.

Παρ’ όλα αυτά, η Εύβοια, νησί με μεγάλες χιλιομετρικές αποστάσεις και μεγάλους ορεινούς όγκους, χαίρει άνισης μεταχείρισης και εξαιρείται από νησιωτικές πολιτικές όπως το μεταφορικό ισοδύναμο, μέτρο που θα ελαφρύνει σε μεγάλο βαθμό κατοίκους και τοπικές επιχειρήσεις από το κόστος των ναύλων.

Βέβαια, τα προβλήματα αυτά είναι αποτέλεσμα εθνικών πολιτικών υποβάθμισης τόσο της υγείας, της παιδείας και της κοινωνικής πρόνοιας όσο και της υποβάθμισης της ίδιας της περιφέρειας. Ως Τομεάρχης του Τομέα Κοινωνικής Συνοχής και Οικογένειας, θα αναφερθώ ειδικά στα θέματα αυτά.

Στον εν λόγω προϋπολογισμό είναι φανερή η προβληματική κατάσταση που έχει περιέλθει ο ΔΥΠΑ με μείωση των δαπανών και προγράμματα απασχόλησης.

Ως προς τον ΟΠΕΚΑ, δεν προβλέπεται καμμία αύξηση των προνοιακών επιδομάτων στα άτομα με αναπηρία. Μετά από πιέσεις του ΠΑΣΟΚ, η Κυβέρνηση αύξησε προεκλογικά κατά 8% τα επιδόματα χωρίς να προβλέψει μόνιμο μηχανισμό αύξησης όπως εμείς προτείνουμε. Το 2024 που δεν είναι εκλογική χρονιά, πώς θα αυξηθούν τα επιδόματα;

Ως προς την στεγαστική πολιτική, το 1/3 του πληθυσμού δαπανά το 40% του διαθέσιμου εισοδήματος σε στεγαστικές ανάγκες, ποσοστό τριπλάσιο του ευρωπαϊκού μέσου όρου και η αυξητική τάση στις τιμές των ακινήτων δεν φαίνεται να ανακόπτεται. Αντίθετα, η ελεύθερη αγορά της βραχυχρόνιας μίσθωσης και η προσκόλληση της Κυβέρνησης στην καταστροφική πολιτική της golden visa, οδηγεί σε περαιτέρω αύξηση.

Το ΠΑΣΟΚ προτείνει πολύ συγκεκριμένες προτάσεις στεγαστικής πολιτικής, τη δημιουργία ενός δημόσιου αποθεματικού κοινωνικών κατοικιών, όπως πράττουν όλο και περισσότερες χώρες, κάνοντας χρήση των κονδυλίων του Ταμείου Ανάκαμψης.

Την άμεση διεύρυνση της επιδότησης ενοικίου με κοινωνικά εισοδηματικά και περιουσιακά κριτήρια. Την άμεση επαναφορά έκπτωσης φόρου ενοικίου για φοιτητές που σπουδάζουν σε άλλη πόλη και πρόσθετο επίδομα σε αυτούς που σπουδάζουν σε τουριστικές περιοχές. Και, βέβαια, την αποδέσμευση της golden visa από την αγορά ακινήτων ώστε να προκληθεί αποκλιμάκωση των τιμών τους. Η άρνηση της Κυβέρνησης να λάβει αποφασιστικά και ουσιαστικά μέτρα κοινωνικής πολιτικής επιδεινώνει ένα από τα πλέον μεγάλα προβλήματα που αντιμετωπίζουμε ως χώρα και ως λαός.

Το ΠΑΣΟΚ στο πλαίσιο χάραξης πολιτικής κατά του δημογραφικού προβλήματος έχει εξαγγείλει στοχευμένα μέτρα προς στήριξη των νέων ζευγαριών, των τρίτεκνων και των πολύτεκνων οικογενειών: για κάθε παιδί 200 ευρώ το μήνα μέχρι την ηλικία των τριών ετών. Φοροαπαλλαγές και φορολογικά κίνητρα στις οικογένειες με παιδιά. Ένταξη όλων των παιδιών σε βρεφονηπιακούς σταθμούς και κέντρα δημιουργικής απασχόλησης.

Κυρίες και κύριοι, τι νόημα έχει να ευημερούν μόνο οι αριθμοί και όχι τα νοικοκυριά; Στις τόσο σελίδες του προϋπολογισμού εύκολα μπορεί κάποιος να παρασυρθεί από τους πίνακες και τα νούμερα και να έχει την εντύπωση ότι εδώ στην Ελλάδα έχουμε αφήσει πίσω μας την κρίση και μπροστά μας το μέλλον φαντάζει ευοίωνο. Πράγματι θα μπορούσε να είναι έτσι, αν η Κυβέρνηση ακολουθούσε κοινωνικές πολιτικές με επίκεντρο τον άνθρωπο, αν στόχευε σε μια βιώσιμη ανάπτυξη και η οικονομική της πολιτική δεν χαρακτηριζόταν από έλλειψη ενσυναίσθησης αλλά από υπευθυνότητα και αξιοπιστία. Αλλά αυτές είναι οι διαφορές της σοσιαλδημοκρατίας και του νεοσυντηρητισμού.

Εμείς στο ΠΑΣΟΚ του κράτους πρόνοιας, της ισότητας, του ΕΣΥ, της διαύγειας, των μεταρρυθμίσεων καταψηφίζουμε τον προϋπολογισμό αυτόν και στεκόμαστε δίπλα σε κάθε Έλληνα και σε κάθε Ελληνίδα, δίπλα στον μισθωτό, στον υπάλληλο, στον ελεύθερο επαγγελματία και στον αυτοαπασχολούμενο, στους συνταξιούχους, στους αγρότες, στους άνεργους, στους φοιτητές, δίπλα στα νέα ζευγάρια και στις πολυμελείς οικογένειες. Επιδιώκουμε να διασφαλίσουμε τα συμφέροντά τους, ώστε η Ελλάδα του αύριο να καταστεί πρότυπο δημοκρατίας, ισότητας και ισονομίας και οι κάτοικοί της να ζουν σε συνθήκες ασφάλειας με υποδειγματικές παροχές υγείας, παιδείας και κοινωνικής πρόνοιας.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Καζάνη.

Επόμενος ομιλητής ο κ. Κωνσταντίνος Χήτας, Κοινοβουλευτικός Εκπρόσωπος της Ελληνικής Λύσης.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ, κύριε πρόεδρε.

Θα μου επιτρέψετε πριν μπω στα του προϋπολογισμού να απαντήσω σε κάτι -πως το λέμε;- επί προσωπικού. Επειδή δεν θέλω να με σέβεσαι και επειδή δεν θέλω -και μιλώ εξ ονόματος όλης της Κοινοβουλευτικής μας Ομάδας- να μας σέβεσαι, καλύτερα να μη μας σέβεσαι. Δεν θέλουμε να μας σέβονται γενικώς μπροστινοί, αχυράνθρωποι και αυτοφοράκηδες. Και κάτι τελευταίο. Τη ρουφιανιά πολλοί αγάπησαν, τον ρουφιάνο ουδείς. Πάμε τώρα στα σημαντικά και αφήνουμε αυτά τα αστεία.

Κύριοι του ΣΥΡΙΖΑ, κύριε Ξανθόπουλε, κύριε Κόκκαλη, κύριοι συνάδελφοι του ΣΥΡΙΖΑ ή κύριοι του ΠΑΣΟΚ, κάντε μας σας παρακαλώ πολύ μια χάρη. Επειδή εμείς είμαστε δώδεκα και δεν είμαστε δεκαπέντε που απαιτείται, σας παρακαλούμε πάρα πολύ καταθέστε αίτηση ονομαστικής ψηφοφορίας για την τροπολογία του κ. Καιρίδη στο νομοσχέδιο του κ. Γεωργιάδη. Σας παρακαλούμε πάρα πολύ να το κάνετε αυτό, για να αναμετρηθούμε όλοι με την ιστορία με τον εαυτό μας με το παρελθόν μας και με το μέλλον μας. Νομίζω ότι το απόλυτο να ακούει κανείς την αίθουσα αυτή είναι ο Νίκος Παππάς να ζητάει από τον Άδωνι Γεωργιάδη να μην υποχωρήσει. «Βάστα Άδωνι, μην κάνεις πίσω». Δηλαδή, τα έχουμε ζήσει όλα. Βαστάτε, αδέρφια, κερνάμε. Ο Νίκος Παππάς να ζητάει από τον Άδωνι Γεωργιάδη «μην κάνεις πίσω ούτε χιλιοστό. Γραμμή Μαζινό». Τι ζούμε! Είμαστε γεροί, έχουμε υγεία και τα ζούμε όλα αυτά στο ελληνικό Κοινοβούλιο μεταξύ ΣΥΡΙΖΑ και Νέας Δημοκρατίας. Απίστευτα πράγματα.

Την ίδια ώρα φυσικά βγαίνει ο κ. Σαμαράς χθες. Αυτά ξέρετε λειτουργούν ως βαλβίδες αποσυμπίεσης. Είναι πάντα κάποιοι μέσα στα κόμματα που το κάνουν αυτό για να χαϊδεύουν και να καθησυχάζουν την κανονική δεξιά πλευρά του κόμματος. Βγαίνει ενίοτε. Έτσι, λέει, βγαίνουν οι πρώην Πρωθυπουργοί, με όλον τον σεβασμό. Αυτός είναι ο ρόλος τους. Μια φορά στο τρίμηνο, το τετράμηνο θα βγουν, θα κάνουν μία δήλωση, θα την ερμηνεύσουμε «α, είπε αυτό», «α, είπε εκείνο». Ξέρετε κάτι όμως; Αυτό το είπαμε και χθες ως Ελληνική Λύση. Αυτό είναι τζάμπα μάγκας. Όταν διαφωνείς σε θεμελιώδη ζητήματα της πολιτικής σου παραιτείσαι με θόρυβο και δεν κάνεις τον τζάμπα μάγκα. Γιατί αυτό είναι ένα πολύ σημαντικό κομμάτι της πολιτικής της Νέας Δημοκρατίας. Ποιο είναι αυτό, κύριε Σαμαρά; Είναι η παράνομη μετανάστευση και η απόφαση, άντε, του κ. Καιρίδη. Δεν μπορεί να τον κατηγορήσει κανείς. Αυτή είναι η πολιτική του. Αυτά είναι τα πιστεύω του. Αλλά να το παίρνει «επ’ ώμου, αρμ» ο Άδωνις Γεωργιάδης για να βγάλει τη μπουγάδα, αυτό δεν το έχουμε ζήσει. Δηλαδή, τι;

Όσοι παράνομα μπήκαν στη χώρα μας να τους δώσουμε άδεια να παραμείνουν, λέει ο Γεωργιάδης, χθες. Δυστυχώς δεν είχα άλλη παρέμβαση. Τις είχα κάψει. Πού να ξέρω ο φουκαράς ότι θα έρθει ο Άδωνις με την τροπολογία να κρατήσω μία κάβα για το βράδυ. Αντί να ζει με επίδομα αυτός που μπήκε παράνομα στη χώρα μας, εμείς θα τον βάλουμε να δουλέψει. Πού το κακό; Μήπως να φύγει αφού μπήκε παράνομα; Δεν το σκέφτεστε αυτό, έτσι; Δηλαδή, μπήκε παράνομα αλλά αντί να παίρνει επίδομα θα τον βάλουμε να δουλέψει. Εμείς λέμε να φύγει αφού μπήκε παράνομα. Είναι μια σκέψη. Δεν το σκεφτήκατε. Δεν πέρασε καν από το μυαλό σας να φύγουν οι παράνομοι. Όχι. Είναι ξεκάθαρο ότι τους λέτε ελάτε όλοι εδώ. Δεν το καταλαβαίνετε;

Ξέρετε, είναι πολύ μεγάλη επιτυχία -και πρέπει να το ακούσουν αυτό οι ψηφοφόροι της Νέας Δημοκρατίας- να σας επικροτεί όλος ο ΣΥΡΙΖΑ και όλη η αριστερή πτέρυγα της Βουλής. Συγχαρητήρια. Είστε σε πάρα πολύ καλό δρόμο. Προχωρήστε. Προτείνω στους λαλίστατους συναδέλφους της Νέας Δημοκρατίας που ανεβαίνουν στο ιερό Βήμα της Βουλής να μιλήσουν για τον προϋπολογισμό και να μας πείσουν με τα επιχειρήματά τους να υπερψηφίσουμε τον προϋπολογισμό, να κάνετε και μία αναφορά εάν είστε θετικοί ή αρνητικοί στην τροπολογία. Να τοποθετηθείτε. Δεν είναι κακό. Πείτε μας την άποψή σας. Συμφωνείτε; Διαφωνείτε;

**ΖΩΗ ΡΑΠΤΗ:** Τη Δευτέρα.

**ΚΩΝΣΤΑΝΤΙΝΟΣ ΧΗΤΑΣ:** Τη Δευτέρα. Θα περιμένουμε με αγωνία τη Δευτέρα. Πάρα πολύ ωραία.

Είπε ο κ. Γεωργιάδης χθες: «Είναι δυνατόν να λέτε ότι ο Κυριάκος Μητσοτάκης είναι οπαδός των ανοιχτών συνόρων;» Σωστά. Λάθος, λάθος. Μητσοτάκης: «Δεν φοβάμαι το μπόλιασμα. Είμαι περήφανος όταν βλέπω σε παρελάσεις την κοινωνία μας να γίνεται πολυπολιτισμική». Μητσοτάκης: «Οι πρόσφυγες θα λύσουν το δημογραφικό». 2-0. Μητσοτάκης σε Σολτς: «Θέλουμε να μένουν στην Ελλάδα όσοι παίρνουν άσυλο». Αυτός είναι ο σκληρός; Πολύ σκληροί είστε. Μαλακώστε και λίγο. Πάρα πολύ σκληροί είστε. Σιγά. Σιγά τα ωά. Τρόμαξαν οι μετανάστες και τους βγάζετε άδειες παραμονής εδώ. Φοβερά πράγματα γίνονται.

Την ίδια ώρα πανηγυρίζουν στο twitter. «Ινσαλλάχ. Όλοι τώρα θα παίρνουν χαρτιά στην Ελλάδα. Πακιστάν journalist club, Greece». Πανηγυρίζουν οι άνθρωποι. Είστε οι ευεργέτες τους. Πανηγυρίζουν με τη Νέα Δημοκρατία του Μητσοτάκη. Εσείς δεν ξέρω πώς νιώθετε πραγματικά. Δεν μπορώ να καταλάβω πώς νιώθετε.

Βλέποντας εχθές τον Άδωνι Γεωργιάδη -για να πάω λίγο στα του προϋπολογισμού και σε κάποια στοιχεία που κατέθεσε το Υπουργείο Οικονομικών- θυμήθηκα μια ταινία με τον Κωνσταντάρα. Είναι τρία αδέρφια, τρία γεροντοπαλίκαρα, αν θυμάστε. Ο ένας από αυτούς είναι πολύ της εκκλησίας, πολύ ήρεμος, θρήσκος κ.λπ.. Κάποια στιγμή τρελαίνεται ο τύπος και πάει κάθε μέρα στα μπουζούκια. Έχει πάρει κι ένα σφυράκι και σπάει πιάτα κάθε μέρα. Το γράφουν οι εφημερίδες. Ο Κωνσταντάρας στην εφημερίδα βλέπει τον αδερφό του, ο οποίος είναι του κατηχητικού, να σπάει πιάτα και λέει: «Δεν είναι αυτός, ρε παιδιά!». Ε, δεν είναι ο Άδωνις αυτός. Κάτι που κάνατε. Δεν είναι ο Άδωνις αυτός. Κάτι έχει γίνει.

Κάτι τους δίνετε! Μη γελάτε! Γελάτε, αλλά τα πράγματα είναι σοβαρά. Δεν είναι ο Άδωνις αυτός. Και βλέπω ότι στις 8 το βράδυ θα έρθει και ο κ. Βορίδης, ο Υπουργός Επικρατείας, ο οποίος διαφωνεί με τον γάμο των ομοφυλόφιλων -θα μας πει αν θα παραιτηθεί όταν και αν τον φέρετε- και θα μας πει αν συμφωνεί και με την τροπολογία αυτή. Να τα πείτε αυτά, όμως.

Κύριε Θεοχάρη, άκουσα μια ωραία ατάκα σας την οποία είπε ψηφοφόρος μας, είπατε. Δεν ζει αυτός ο ηθοποιός, πλέον, οπότε δεν είναι ψηφοφόρος μας.

**ΦΙΛΙΠΠΟΣ ΦΟΡΤΩΜΑΣ:** Ο κ. Σπανάκης το είπε.

**ΚΩΝΣΤΑΝΤΙΝΟΣ ΧΗΤΑΣ:** Ο κ. Σπανάκης το είπε; Είναι γνωστός για το χιούμορ του.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εργασίας και Κοινωνικής Ασφάλισης):** Ζει ο άνθρωπος.

**ΚΩΝΣΤΑΝΤΙΝΟΣ ΧΗΤΑΣ:** Θα πάω, όμως, στον κ. Θεοχάρη και στον κ. Πετραλιά που είναι του Υπουργείου Οικονομικών.

Κύριε Πετραλιά, κύριε Θεοχάρη, τη δεσμίδα με τους πίνακες που κατέθεσε ο κ. Χατζηδάκης στην έναρξη της συνεδρίασης του προϋπολογισμού, την ασπάζεστε; Είναι αξιόπιστα τα νούμερα;

Ο κ. Θεοχάρης λέει ναι, ο κ. Πετραλιάς; Μάλιστα, κι εσείς λέτε «ναι».

Πάμε, λοιπόν, να δούμε κάποια πράγματα τα οποία μπορεί να μην είναι ακριβώς έτσι. «Εξέλιξη δείκτη», λέτε, «μη εξυπηρετούμενων δανείων». Φέρνετε αυτόν τον πίνακα και τι λέτε; Εδώ τα κόκκινα δάνεια ήταν σχεδόν 50 δισεκατομμύρια, 48,6 και τώρα είναι 7,9 δισεκατομμύρια. Μάλιστα. Και δεν λέτε ότι αυτό αφορά στις τράπεζες οι οποίες ξεπούλησαν όλα τα δάνεια στα funds και ηρέμησαν. Ο κοσμάκης εξακολουθεί να χρωστάει 50 δισεκατομμύρια. Τι δεν καταλαβαίνετε;

Δεύτερο ψέμα: «Κόστος ανακεφαλαιοποιήσεων τραπεζών» στα 30,9 δισεκατομμύρια λέτε. Ναι; Αυτό λέτε εσείς. Εμείς έχουμε καλή διάθεση να πιστέψουμε εσάς. Και έρχεται ο ΟΔΔΗΧ -δεν τα λέει ο Βελόπουλος, η Ελληνική Λύση, ο ΟΔΔΗΧ τα λέει και θα σας δώσω το χαρτί μετά- και λέει «πήραμε 25 δισεκατομμύρια τον Απρίλιο του 2012, 16 δισεκατομμύρια τον Φεβρουάριο του 2012, 5,5 δισεκατομμύρια σύνολο από τον ESM, σύνολο 51 δισεκατομμύρια μαζί με τα 4,7 δισεκατομμύρια που είναι οι τόκοι». Άρα, είναι 51 δισεκατομμύρια και όχι 30,9.

Ποιος θα πληρώσει τον αναβαλλόμενο φόρο των τραπεζών, ο οποίος είναι στα 19,6 δισεκατομμύρια ευρώ; Είναι φόροι που θα έπρεπε να πληρώσουν οι τράπεζες, κυρίες και κύριοι, αγαπητοί συνέλληνες, και επειδή υπάρχει ο αναβαλλόμενος φόρος στις τράπεζες -δεν πληρώνουν φόρο οι τράπεζες- είναι 19,6 δισεκατομμύρια. Ποιος θα πληρώσει τα λεφτά αυτά;

Πάμε παρακάτω. Ιδιωτικό χρέος, λέει. «Εξέλιξη του ιδιωτικού χρέους». Από τα 129,1 δισεκατομμύρια, 100 δισεκατομμύρια, λέει ο κ. Χατζηδάκης. Το κατέθεσε εδώ με περηφάνια, μας κούνησε το δάχτυλο, μας μάλωσε κιόλας κ.λπ.. Ο κ. Χατζηδάκης το κατέθεσε αυτό, εδώ. Ένα είναι αυτό κι ένα άλλο είναι αυτό. Τι είναι αυτό εδώ; Εδώ, λοιπόν, είναι η απάντηση του κ. Χατζηδάκη -«ο Υπουργός Εθνικής Οικονομίας και Οικονομικών, Κωνσταντίνος Χατζηδάκης»- το γράμμα που έστειλε ο κ. Χατζηδάκης στην Κοινοβουλευτική μας Ομάδα και συγκεκριμένα στον κ. Βιλιάρδο που του έθεσε το ερώτημα και τον ρωτά ακριβώς αυτό. Πόσο είναι το χρέος; Τι χρωστάμε; Και λέει ο κ. Χατζηδάκης «381,8 δισεκατομμύρια». Επομένως, είτε εδώ λέει ψέματα και απαντάει ψευδώς ή κάνει λάθος στην απάντησή του ο κ. Χατζηδάκης είτε εδώ στη Βουλή κάνει λάθος ή λέει ψέματα ο κ. Χατζηδάκης.

Σίγουρα, πάντως, σε μία από τις δύο περιπτώσεις ή λέει ψέματα ή κάνει λάθος. «Είμαστε», λέει, «στη δέκατη θέση στον κατώτατο μισθό». Δεν θέλουμε τον κατώτατο μισθό. Στον μέσο μισθό πείτε μας πού είμαστε. Σε ποια τάρταρα βρισκόμαστε;

Και πάμε τώρα να σας απαντήσουμε, επειδή έχει μία μορφή ψήφου εμπιστοσύνης ο προϋπολογισμός, γιατί δεν θα ψηφίσουμε τον προϋπολογισμό. Απαντάμε: Γιατί, κύριοι της Κυβέρνησης, φτωχοποιήσατε τον Έλληνα και τον κάνατε να ζει σε ανέχεια. Γιατί του πήρατε τα πάντα, τις θυσίες του, τα πάντα και του δίνετε πίσω ψίχουλα. Γιατί; Γιατί τον αφήσατε απροστάτευτο απέναντι στην κερδοσκοπία των funds, στις τράπεζες, στους servicers. Γι’ αυτό.

Γιατί καταψηφίζουμε τον προϋπολογισμό της Νέας Δημοκρατίας και δεν δίνουμε ψήφο εμπιστοσύνης; Γιατί συνεχίζετε τη φοροκαταιγίδα, γιατί αφήσατε ανενόχλητα διάφορα καρτέλ να κερδοσκοπούν εις βάρος του. Γιατί στο όνομα της πράσινης ανάπτυξης εξυπηρετείτε διάφορα και συγκεκριμένα συμφέροντα για να φυτέψετε παντού ανεμογεννήτριες, παντού! Γιατί; Γιατί καταδικάζετε τα παιδιά μας στην ανεργία, γιατί τα αναγκάζετε να φύγουν στο εξωτερικό.

Γιατί καταψηφίζουμε τον προϋπολογισμό και δεν σας δίνουμε ψήφο εμπιστοσύνης; Γιατί με τις πολιτικές σας κυριαρχεί και επικρατεί η διαφθορά και η κομματοκρατία. Γιατί; Γιατί εκμεταλλεύεστε ψηφοθηρικά την ανάγκη του Έλληνα πολίτη για εργασία. Γιατί οι πολιτικές σας είναι οι ίδιες με του ΣΥΡΙΖΑ και με του ΠΑΣΟΚ παλιότερα. Είστε ακριβώς οι ίδιοι. Στα μεγάλα και τα σημαντικά έχετε ακριβώς τις ίδιες πολιτικές. Γιατί αντί να στηρίξετε τους Έλληνες και την ελληνική οικογένεια, στο όνομα της πολυπολιτισμικότητας -για δικούς σας μικροκομματικούς και κοντόφθαλμους σκοπούς- ισοπεδώνετε τα πάντα. Γιατί με τις πολιτικές σας βάλλετε κατά του Ελληνισμού αντί να τον υποστηρίζετε. Γι’ αυτό.

Γιατί δεν σας καίγεται καρφί για τον ελληνικό λαό και το πόσο δύσκολα περνάει και το ότι δεν μπορεί να αγοράσει τα βασικά είδη διατροφής. Γιατί το μόνο που σας νοιάζει -και το αποδεικνύετε εν τοις πράγμασι πλέον- είναι να γεμίσετε τη χώρα μας με παράνομους μετανάστες για να λύσετε και το δημογραφικό και τα εργατικά χέρια και όλα αυτά τα οποία επικαλείστε.

Γιατί με τις πολιτικές σας η εγκληματικότητα κυριαρχεί, έχοντας αφήσει τον κόσμο απροστάτευτο. Γιατί ο νόμος και η τάξη που ήταν το μότο σας προεκλογικά το έχετε μετατρέψει σε αναρχία. Γιατί; Γιατί εμμένετε στις ίδιες οικονομικές πολιτικές και δεν στηρίζετε, πραγματικά, τον πρωτογενή τομέα που είναι ο μόνος που μπορεί να ανατάξει την οικονομία μας. Γιατί αντί να επενδύσετε στην εγχώρια παραγωγή, στην εγχώρια βιομηχανία, στην παραγωγή πλούτου, επενδύετε μόνο σε ένα πράγμα, στα δανεικά, στα δανεικά, στα δανεικά. Γιατί; Γιατί η μονοθεματική εξωτερική πολιτική που έχετε επιλέξει και συνεχίζετε να ακολουθείτε δεν έχει κανένα -μα κανένα- όφελος για την πατρίδα μας. Γιατί; Γιατί αν και Κυβέρνηση της χώρας νομοθετείτε κατά των Ελλήνων και της πατρίδας μας.

Γιατί δεν σας έχουμε καμμία απολύτως εμπιστοσύνη. Γιατί εμείς, η Ελληνική Λύση, είμαστε η μοναδική εθνική, λαϊκή, κοινωνική, πατριωτική, δημοκρατική παράταξη και επιδιώκουμε την ευημερία του Έλληνα και της ελληνικής οικογένειας που θέλουμε το καλό του τόπου για το καλό των Ελλήνων, το καλό του Ελληνισμού, που θέλουμε να μεγαλώσουν τα παιδιά μας με αρχές, με αξίες και ιδανικά.

Γι’ αυτούς τους λόγους, λοιπόν, θα καταψηφίσουμε τον κρατικό προϋπολογισμό που φέρατε.

Σας ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Βασίλειος Βιλιάρδος)**: Ευχαριστούμε πολύ τον κ. Χήτα.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα δύο μαθήτριες και μαθητές και τέσσερις συνοδοί εκπαιδευτικοί από το Γυμνάσιο Πάργας.

Η Βουλή σάς καλωσορίζει και σας εύχεται καλή πρόοδο και καλά Χριστούγεννα.

(Χειροκροτήματα απ’ όλες τις πτέρυγες της Βουλής)

Καλείται στο Βήμα ο κ. Αυγενάκης, Υπουργός Αγροτικής Ανάπτυξης και Τροφίμων.

**ΕΛΕΥΘΕΡΙΟΣ ΑΥΓΕΝΑΚΗΣ (Υπουργός Αγροτικής Ανάπτυξης και Τροφίμων):** Σας ευχαριστώ πολύ, κύριε Πρόεδρε.

Κυρίες και κύριοι, αγαπητοί συνάδελφοι, συζητούμε για να εγκρίνουμε έναν αναπτυξιακό προϋπολογισμό που βάζει την ελληνική οικονομία σε υψηλές δημοσιονομικές πτήσεις χάρη στις θυσίες του ελληνικού λαού και τη συνεπή, ρεαλιστική και αναπτυξιακή πολιτική της Κυβέρνησης του Κυριάκου Μητσοτάκη.

Την προηγούμενη τετραετία θέσαμε τις βάσεις και χτίσαμε γερά θεμέλια για μια υγιή οικονομία με αναπτυξιακό πρόσημο η οποία αναγνωρίστηκε διεθνώς ως παράδειγμα προς μίμηση. Αυτή την τετραετία δίνουμε έμφαση στην ενίσχυση της επιχειρηματικότητας σε καλύτερα αμειβόμενες θέσεις εργασίας, στη βελτίωση της ποιότητας ζωής των πολιτών, στην επιβράβευση για τις θυσίες που κάναμε.

Στέκομαι μόνο σε δύο νούμερα. Αρχικά ο διπλασιασμός των επενδύσεων στην χώρα από 7,1% το 2023 σε 15,% το 2024. Δεύτερον, ο ρυθμός ανάπτυξης διαμορφώνεται στο 2,9%, ποσοστό υπερδιπλάσιο από τον μέσο όρο της Ευρωζώνης. Και τα δύο αποτελούν απόδειξη ότι κάτι έχει καταφέρει τελικά η οικονομία μας. Απόδειξη ότι οι κόποι και οι θυσίες των Ελλήνων δεν πήγαν χαμένοι, ότι οι πολιτικές της Κυβέρνησης οδηγούν τη χώρα μας σε μια νέα εποχή, σε μια εποχή ανάπτυξης και ευημερίας και ότι η Ελλάδα αποτελεί πόλο έλξης διεθνών επενδύσεων.

Με αυτή την προίκα καλούμαστε να σχεδιάσουμε το μέλλον της χώρας, υπό αυτό το νέο πρίσμα, με εμφανώς νέες και φυσικά αυξημένες δυνατότητες. Σε αυτή την αναπτυξιακή πορεία η αγροτική οικονομία μπορεί και πρέπει να ανακτήσει τον ιστορικό της ρόλο ως ένας εκ των θεμελιωδών πυλώνων ανάπτυξης του τόπου μας αλλά και ως ένας σύγχρονος, θα έλεγα, καταλύτης για τον μετασχηματισμό του αναπτυξιακού και παραγωγικού μοντέλου της οικονομίας μας.

Τους τελευταίους έξι μήνες αναδείξαμε σε όλα τα επίπεδα ότι ο πρωτογενής τομέας είναι άρρηκτα συνδεδεμένος με την εθνική οικονομία, την περιφερειακή ανάπτυξη, την αναζωογόνηση της υπαίθρου, την πράσινη οικονομία και φυσικά το περιβάλλον.

Ο πρωτογενής τομέας λόγω της εξαιρετικής ποιότητας των ελληνικών προϊόντων επιδρά καταλυτικά στο εθνικό τουριστικό brand και στην ενέργεια και στη βέλτιστη αξιοποίηση των φυσικών πόρων ακόμα βέβαια και στις διεθνείς σχέσεις και συνεργασίες. Και παρά τις πρωτόγνωρες και αλλεπάλληλες κρίσεις που αντιμετωπίσαμε δεν περιοριστήκαμε μόνο στη διαχείριση της καθημερινότητας και στην αντιμετώπισή τους αλλά μείναμε προσηλωμένοι και στον στόχο της ανάπτυξης, στον σχεδιασμό του αύριο.

Μέσα σε αυτό το σύντομο χρονικό διάστημα έχει γίνει ξεκάθαρο ένα πράγμα, η σαφής βούληση της Κυβέρνησης και του ίδιου του Πρωθυπουργού Κυριάκου Μητσοτάκη όχι μόνο για πλήρη στήριξη του αγροδιατροφικού τομέα αλλά και για τον μετασχηματισμό του σε δομικό πυλώνα του νέου αναπτυξιακού και παραγωγικού μοντέλου της χώρας μας.

Υπό αυτό το πρίσμα της νέας κατάστασης που έχει διαμορφωθεί, οι πολιτικές μας διαμορφώνονται σε δύο βασικούς πυλώνες. Πυλώνας πρώτος, ενίσχυση της αγροτικής επιχειρηματικότητας. Πυλώνας δεύτερος, διαχείριση της κλιματικής κρίσης.

Πρώτον, για την ενίσχυση της αγροτικής επιχειρηματικότητας, η στρατηγική μας επικεντρώνεται στην ενίσχυση της ανταγωνιστικότητας των ελληνικών προϊόντων αγροτικών προϊόντων, και τη μετάβαση σε ένα νέο πρότυπο αγροτικής επιχειρηματικότητας. Υποστηρίζουμε μια ολιστική προσέγγιση, τη στρατηγική από το αγρόκτημα στο πιάτο, με πολιτικές για τον γεωργό, τον κτηνοτρόφο, τον πτηνοτρόφο, τον ψαρά, τον μελισσοκόμο, τον οινοποιό, τον γεωτεχνικό, τον μεταποιητή, τον έμπορο και ναι, τον εξαγωγέα.

Στο πλαίσιο αυτό ο προϋπολογισμός λειτουργεί συνδυαστικά με όλα τα άλλα χρηματοδοτικά εργαλεία που διαθέτουμε για τη στήριξη των αγροτών και την ενίσχυση της αγροτικής επιχειρηματικότητας.

Μία από τις βασικές μας δεσμεύσεις είναι η αύξηση του αριθμού των κατ’ επάγγελμα νέων αγροτών κατά εξήντα χιλιάδες έως το τέλος του 2027. Αποτελεί προτεραιότητά μας η αναζωογόνηση του πρωτογενούς τομέα με την ενασχόληση νέων ανθρώπων με αυτόν, όχι όμως από ανάγκη –προσέξτε- αλλά από επιλογή όπως έχουμε τονίσει πάρα πολλές φορές. Διότι θέλουμε ανθρώπους με όρεξη, με φρέσκες ιδέες, με γνώση, αλλά, κυρίως, με μεράκι για να ενισχύσουμε τον πρωτογενή τομέα και, κυρίως, να αναδείξουμε τις πραγματικές προοπτικές του.

Μέσα σε μόλις έξι μήνες πάνω από δεκαέξι χιλιάδες νέοι αγρότες έχουν ενταχθεί στο πρόγραμμα νέων γεωργών με κονδύλια ύψους 527 εκατομμυρίων ευρώ, που αντιστοιχεί στο αυξημένο ποσό της ενίσχυσης των 30.000 και 40.000 ευρώ ανά αγρότη.

Επιπλέον εντάξαμε δύο χιλιάδες επιλαχόντες αγρότες στο πρόγραμμα αυξάνοντας τον προϋπολογισμό του προγράμματος κατά 81 εκατομμύρια ευρώ, φθάνοντας δηλαδή συνολικά τα 600 εκατομμύρια.

Επιπλέον έχουμε κάνει ένα ακόμη βήμα με την προδημοσίευση πρόσκλησης στο πλαίσιο της Κοινής Αγροτικής Πολιτικής, ΚΑΠ, για εγκατάσταση γεωργών νεαρής ηλικίας με συνολικό κονδύλι 590 εκατομμυρίων ευρώ συγχρηματοδοτούμενο και από το ελληνικό δημόσιο με στόχο το μακρόπνοο της απασχόλησης.

Πάμε στο πρόγραμμα αγροτικής ανάπτυξης, ένα πρόγραμμα που προωθεί και στηρίζει τη δομική αναδιάρθρωση του πρωτογενούς μας τομέα, θέτοντας στο επίκεντρο την ενθάρρυνση της επιχειρηματικότητας σε συνδυασμό με αναπτυξιακές αλλά και περιβαλλοντικές παρεμβάσεις που θα μετατοπίσουν το αγροδιατροφικό μοντέλο από τις επιδοτήσεις στην παραγωγή και, κυρίως, στην αγορά. Πώς; Μα μέσω επενδύσεων που δημιουργούν συνθήκες βελτίωσης της βιωσιμότητας και φυσικά της ανταγωνιστικότητας των γεωργικών εκμεταλλεύσεων, συνθήκες δημιουργίας νέων θέσεων απασχόλησης, βιώσιμης διαχείρισης των φυσικών πόρων, καθώς και ισόρροπης εδαφικής ανάπτυξης των αγροτικών μας περιοχών.

Ενδεικτικά αναφέρω ορισμένες από τις πιο σημαντικές πρωτοβουλίες που σηματοδοτούν την αλλαγή στον τρόπο που βλέπουμε, αντιμετωπίζουμε αλλά και υπηρετούμε τον αγροτικό κόσμο της χώρας μας. Υλοποιούμε τα μεγαλύτερα προγράμματα που έχουν χρηματοδοτηθεί ποτέ από πόρους της Ευρωπαϊκής Ένωσης σε μέτρα πολιτικής που στοχεύουν στην προώθηση φιλοπεριβαλλοντικών γεωργικών πρακτικών και μεθόδων, με έμφαση στη βιολογική γεωργία και κτηνοτροφία, με πρόγραμμα ύψους άνω των 700 εκατομμυρίων ευρώ, επιδιώκοντας ταυτόχρονα τη βελτίωση της ποιότητας των αγροτικών μας προϊόντων, την εξωστρέφεια, τον εξαγωγικό προσανατολισμό.

Επίσης στοχεύουμε στη βελτίωση και ανάπτυξη των δημοσίων υποδομών για τη γεωργία, με στόχο τη δημιουργία και τον εκσυγχρονισμό μεγάλων και μικρών εγγειοβελτιωτικών και αρδευτικών έργων σε όλη την επικράτεια για την εξοικονόμηση των υδατικών πόρων, δεδομένης και της ανάγκης αντιμετώπισης των επιπτώσεων της κλιματικής αλλαγής.

Αξιοποιούμε για τον σκοπό αυτό όλες τις χρηματοδοτικές δυνατότητες του ΠΑΑ σε συνέργεια με τους πόρους του Ταμείου Ανάκαμψης και Ανθεκτικότητας, αλλάζοντας, δηλαδή, ουσιαστικά τον παραγωγικό χάρτη της χώρας μας μέσα από το εμβληματικό πρόγραμμα «Ύδωρ 2.0» και τη μόχλευση πόρων της τάξης των 4 δισ. ευρώ. Για το θέμα της διαχείρισης των υδάτων θα επανέλθω λίγο παρακάτω.

Στοχεύουμε επίσης στην ολοκληρωμένη ανάπτυξη των αγροτικών μας περιοχών, επιδιώκοντας τη διασύνδεση της γεωργικής παραγωγής με τον τουρισμό, τον πολιτισμό και την αγροτική μας παράδοση μέσα από τα τοπικά προγράμματα «LEADER», στα οποία θέσαμε για πρώτη φορά συνολικούς πόρους 600 εκατομμυρίων ευρώ για ιδιωτικές και δημόσιες επενδύσεις.

Ταυτόχρονα, επενδύουμε στην καινοτομία και στις νέες τεχνολογίες, διαθέτοντας σημαντικότατους αλλά και ουσιαστικούς πόρους σε προγράμματα για επενδύσεις εκσυγχρονισμού γεωργικών εκμεταλλεύσεων, τα λεγόμενα «σχέδια βελτίωσης», και μεταποίησης γεωργικών προϊόντων ύψους 239 εκατομμυρίων ευρώ, σε προγράμματα για τη διευκόλυνση πρόσβασης των παραγωγών σε ρευστότητα για επενδύσεις και κεφάλαιο κίνησης μέσα από το Ταμείο Εγγυήσεων και Μικροπιστώσεων ύψους 60 εκατομμυρίων ευρώ, σε προγράμματα για τη συνεργασία και τη δωρεάν συμβουλευτική υποστήριξη των παραγωγών, την κατάρτιση και την εκπαίδευσή τους ύψους 89 εκατομμυρίων ευρώ.

Με την ίδια λογική παρέμβασης αξιοποιούμε αποτελεσματικά και παραγωγικά τους πολύτιμους πόρους του Εθνικού Στρατηγικού μας Σχεδίου, ώστε να διασφαλίσουμε με τον πιο αποδοτικό τρόπο την εξυπηρέτηση των βασικών στρατηγικών επιλογών μας για τον αγροδιατροφικό τομέα της χώρας μας.

Το στρατηγικό σχέδιο της Κοινής Αγροτικής Πολιτικής διέπεται από τις αρχές της καινοτομίας, της διάχυσης γνώσης, της συνεργατικότητας, της πράσινης μετάβασης, αρχές που νομοτελειακά θα έχουν θετική επίδραση σε κάθε πτυχή του αγροδιατροφικού τομέα.

Θα περιοριστώ στις πιο σημαντικές δράσεις της ΚΑΠ, τα περίφημα «οικολογικά σχήματα», με χρηματοδότηση 2,2 δισ. ευρώ για περιβαλλοντικές δεσμεύσεις και επενδύσεις, τα οποία θα συμβάλουν στον μετριασμό της κλιματικής αλλαγής, στα 236 εκατομμύρια για την ανάπτυξη των κοινωνιών στις αγροτικές περιοχές, στα 145 εκατομμύρια για την εκπαίδευση, συμβουλευτική και διάχυση γνώσης και στα 141 εκατομμύρια ευρώ για την προώθηση της συνεργατικότητας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Θα χρειαστώ περισσότερο χρόνο, κύριε Πρόεδρε. Νομίζω ότι δικαιούμαι περισσότερο.

**ΠΡΟΕΔΡΕΥΩΝ (Βασίλειος Βιλιάρδος):** Δέκα λεπτά δικαιούστε, κύριε Υπουργέ.

**ΕΛΕΥΘΕΡΙΟΣ ΑΥΓΕΝΑΚΗΣ (Υπουργός Αγροτικής Ανάπτυξης και Τροφίμων):** Μερικές από τις δράσεις που θα βοηθήσουν στην αναμόρφωση του αγροδιατροφικού μας κλάδου θα τον καταστήσουν βιώσιμο και, κυρίως, ανταγωνιστικό.

Το στρατηγικό μας πλαίσιο σηματοδοτεί μια νέα περίοδο σημαντικών μεταρρυθμίσεων και αλλαγών για τις αγροτικές μας περιοχές. Το πολυετές δημοσιονομικό πλαίσιο 2021 - 2027 υποστηρίζει παρεμβάσεις και δράσεις ύψους 19 δισ. που καλύπτουν τις ειδικές ανάγκες της χώρας μας. Επιδιώκουμε τη μετάβαση προς έναν έξυπνο, βιώσιμο, ανταγωνιστικό, σταθερό και διαφοροποιημένο αγροτικό τομέα, διασφαλίζοντας παράλληλα την ασφάλεια των τροφίμων μακροπρόθεσμα.

Πάμε στο Ταμείο Ανάκαμψης και Ανθεκτικότητας, όπου αναμένεται να συνεισφέρει στις δράσεις του ΥΠΑΤ 127 εκατομμύρια ευρώ για την προσεχή χρονιά μαζί με τα 120 εκατομμύρια ευρώ του 2023, ενισχύοντας σημαντικά αναπτυξιακά έργα που αναμένεται να αλλάξουν το πρόσωπο του κλάδου. Περιλαμβάνει δράσεις που θα μας φέρουν επιτυχώς στην επόμενη μέρα του πρωτογενή τομέα.

Αξιοποιούμε εξ ολοκλήρου το γεωργικό αποθεματικό του 2023, κάνοντας την κατανομή ύψους 15,8 εκατομμύρια ευρώ, αποζημιώνοντας τους παραγωγούς της Θεσσαλίας, που δεν είχαν τη δυνατότητα να ασφαλίσουν την παραγωγή τους και τις εγκαταστάσεις τους στον ΕΛΓΑ. Μετά από παρέμβασή μας στον Ευρωπαίο Επίτροπο πετύχαμε να λάβουμε από το γεωργικό αποθεματικό του 2024 ποσό ύψους 43,1 εκατομμύρια ευρώ, ποσό σχεδόν τριπλάσιο από αυτό του 2023.

Πάμε στο Πρόγραμμα Δημοσίων Επενδύσεων, ΠΔΕ. Οι προϋπολογισθείσες πιστώσεις για το έτος 2024, ανέρχονται σε 850 εκατομμύρια ευρώ για το συγχρηματοδοτούμενο σκέλος, σε 4 εκατομμύρια ευρώ για το εθνικό σκέλος του ΠΔΕ και σε 127 εκατομμύρια ευρώ για το Ταμείο Ανάκαμψης. Αποτελεί μία αναπτυξιακή ένεση για το σύνολο της οικονομίας και στόχος μας είναι να αποτελέσει ένα βασικό χρηματοδοτικό εργαλείο για έργα που αφορούν το πεδίο δράσης του Υπουργείου Αγροτικής Ανάπτυξης και Τροφίμων.

Ταυτόχρονα, σε αγαστή συνεργασία με το Υπουργείο Οικονομικών στηρίζουμε τους αγρότες στην καταπολέμηση του αυξημένου κόστους παραγωγής με φορολογικές απαλλαγές, με στήριξη των συλλογικών σχημάτων και των ομάδων παραγωγών, με την απαλλαγή από την καταβολή φόρου εισοδήματος κατά 50%, με την εισαγωγή νέας φορολογικής κλίμακας για τα φυσικά πρόσωπα και με τη μείωση του ΦΠΑ στις ζωοτροφές και στα λιπάσματα, με τη χορήγηση εφάπαξ ενίσχυσης με το 2% του τζίρου για τις κτηνοτροφικές εκμεταλλεύσεις, με τη μείωση του φορολογικού συντελεστή για τα αγροτικά συνεταιριστικά σχήματα. Με όλα αυτά στηρίζουμε τα εισοδήματα και την επιχειρηματική δραστηριότητα των αγροτών και, όπως είχαμε δεσμευτεί, συνεχίζουμε την επιστροφή του ειδικού φόρου κατανάλωσης στο αγροτικό πετρέλαιο.

Για το 2023, πληρώθηκαν 76 εκατομμύρια σε διακόσιες ενενήντα επτά χιλιάδες τετρακόσιους είκοσι οκτώ επαγγελματίες αγρότες, δίνοντάς τους μια σημαντικότατη οικονομική ακόμα ανάσα. Πρόσφατα μειώσαμε τον ΦΠΑ από το 24% στο 13% για τα αγροτικά μηχανήματα και τον εξοπλισμό κάτι που επί χρόνια ζητούσαν οι αγρότες μας.

Το θετικό εμπορικό ισοζύγιο και στα αγροτικά προϊόντα έρχεται να επισφραγίσει την αναπτυξιακή πορεία του αγροδιατροφικού τομέα. Για το δεκάμηνο του 2023 οι εξαγωγές αγροτικών προϊόντων αντιστοιχούν στο 21,37 των εξαγωγών της χώρας μας, δηλαδή, σε πάνω από το 1/5 του συνόλου των εξαγωγών.

Στο πλαίσιο της στήριξης της επιχειρηματικότητας στον πρωτογενή τομέα σχεδιάζουμε τη δημιουργία αγροτικών τμημάτων σε κάθε επιμελητήριο της χώρας μας, με την εγγραφή των αποκλειστικά απασχολουμένων με τα αγροτικά. Αυτό σε αγαστή συνεργασία με το Υπουργείο Ανάπτυξης και τον αγαπητό φίλο κ. Σκρέκα. Τις επόμενες ημέρες το σχέδιο νόμου ανεβαίνει σε διαβούλευση. Έτσι δίνουμε πρόσβαση στους παραγωγούς και στους επαγγελματίες του πρωτογενή τομέα να απολαύσουν τα οφέλη μιας ήδη οργανωμένης δομής και να κάνουν χρήση όλων των υπηρεσιών κυρίως, όμως, να αλλάξουμε κουλτούρα.

Πάμε στην εξωστρέφεια.

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ, κύριε Υπουργέ, ολοκληρώστε. Έχετε περάσει κατά πολύ τον χρόνο σας. Ο Κανονισμός λέει δέκα λεπτά ομιλίας.

**ΕΛΕΥΘΕΡΙΟΣ ΑΥΓΕΝΑΚΗΣ (Υπουργός Αγροτικής Ανάπτυξης και Τροφίμων):** Θα χρειαστώ λίγο χρόνο, εάν μου επιτρέπετε.

Πάμε τώρα στην εξωστρέφεια, η οποία αποτελεί σημαντικό πυλώνα της αγροτικής επιχειρηματικότητας. Με συνεχή παρουσία σε διεθνείς εκθέσεις, με συνεργασία σε άλλες χώρες, με νέα μνημόνια συνεργασίας ενισχύουμε την αγροτική παραγωγή, ενώ πρόσφατα καταφέραμε να ξεκλειδώσουμε την αγορά της Ινδίας και να επιτύχουμε μια αμοιβαίως επικερδή και με πολλαπλά οφέλη συνεργασία με μια χώρα ηγέτιδα στον αγροδιατροφικό και οικονομικό τομέα παγκοσμίως.

Μένουμε πιστοί στην στρατηγική της εξωστρέφειας που υπηρετεί η Κυβέρνηση της Νέας Δημοκρατίας από το 2019 και η οποία αποδεδειγμένα ωφελεί τη χώρα μας, που έχει σαν όπλο τη στήριξη των αγροτικών προϊόντων όπου γης.

Μια αναφορά στη διαχείριση της κλιματικής κρίσης. Όπως γνωρίζετε, το καλοκαίρι κληθήκαμε να αντιμετωπίσουμε δύο μεγάλες καταστροφές: τη «μέγα-πυρκαγιά» στον Έβρο και τις καταστροφικές πλημμύρες στη Θεσσαλία. Ειδικά για τα πρωτόγνωρα φαινόμενα πλημμύρας στη Θεσσαλία η έκταση και οι επιπτώσεις τους θα μείνουν χαραγμένα στη συλλογική και ιστορική μνήμη όλων μας. Πρόκειται για γεγονότα που γονάτισαν όχι μόνο τις χιλιάδες πληγείσες οικογένειες αλλά κατάφεραν ένα ισχυρότατο πλήγμα στην αγροτική παραγωγή, στην οικονομία της περιοχής αλλά και σε ολόκληρη την Ελλάδα. Όμως, η ηγεσία, τα στελέχη και όλοι οι φορείς του Υπουργείου Αγροτικής Ανάπτυξης ακολουθώντας τις εντολές του Πρωθυπουργού μας σταθήκαμε από την πρώτη στιγμή στο πλευρό των πληγέντων και εργαστήκαμε αόκνως, για να δημιουργήσουμε τις προϋποθέσεις, ώστε να σταθούν οι άνθρωποι και ο τόπος ξανά στα πόδια τους. Είναι μια προσπάθεια η οποία θα συνεχιστεί με συνέπεια, με αποφασιστικότητα, μέχρι να επανέλθει η κανονικότητα στην περιοχή. Φυσικά, οι καταστροφές αυτές αποτελούν άμεσο επακόλουθο της κλιματικής κρίσης, της κορωνίδας των προκλήσεων που έχουμε να αντιμετωπίσουμε. Η κλιματική κρίση είναι η πληγή ποικίλων προβλημάτων για τον πρωτογενή τομέα.

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ, ολοκληρώστε κύριε Υπουργέ.

**ΕΛΕΥΘΕΡΙΟΣ ΑΥΓΕΝΑΚΗΣ (Υπουργός Αγροτικής Ανάπτυξης και Τροφίμων):** Αφήνω την αναφορά για τα ύδατα και ολοκληρώνω την ομιλία μου, λέγοντας μονάχα ότι σύντομα θα έρθει σχέδιο νόμου σε συνεργασία του Υπουργείου Περιβάλλοντος, του Υπουργείου Υποδομών και του Υπουργείου Αγροτικής Ανάπτυξης Τροφίμων για τον Ενιαίο Φορέα Διαχείρισης των Υδάτων κατά πρώτον στη Θεσσαλία, και θα ακολουθήσει το ίδιο μοντέλο, με τις αναγκαίες παραλλαγές, σε όλη τη χώρα. Για πρώτη φορά μπαίνουμε σε μια διαδικασία σοβαρής διαχείρισης των υδάτων, κυρίως, σε ό,τι αφορά την άρδευση.

Δεν θα αναφερθώ στα θέματα του ΕΛΓΑ και τη στήριξη που έδωσε στη Θεσσαλία με 260 περίπου εκατομμύρια προς τους αγρότες για την παραγωγή. Απλά θα ανακοινώσω τη σύσταση και λειτουργία του «112» για τους αγρότες μέσα στο 2024, έτσι ώστε οι αγρότες μας να έχουν τη δυνατότητα έγκαιρα να ενημερώνονται για το τι πρέπει να προβλέψουν και αμέσως μετά τι πρέπει να κάνουν για να αποκαταστήσουν τις ζημιές που έχουν προκύψει από ένα φαινόμενο.

Με όλα αυτά θέλω να ζητήσω από όλους συναδέλφους, όλων των παρατάξεων, όλων των πτερύγων, να στηρίξουμε την Κυβέρνηση και, κυρίως, τον προϋπολογισμό, έναν προϋπολογισμό καθαρά αναπτυξιακό, έναν προϋπολογισμό που, πραγματικά, οδηγεί η χώρα μας στην επόμενη Ελλάδα.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε, κύριε Υπουργέ.

**ΜΙΧΑΗΛ ΚΑΤΡΙΝΗΣ:** Κύριε Πρόεδρε, θα ήθελα τον λόγο παρακαλώ.

**ΠΡΟΕΔΡΕΥΩΝ (Βασίλειος Βιλιάρδος):** Ορίστε, κύριε Κατρίνη, έχετε τον λόγο για τρία λεπτά.

**ΜΙΧΑΗΛ ΚΑΤΡΙΝΗΣ:** Ευχαριστώ πολύ, κύριε Πρόεδρε.

Πραγματικά ο κ. Αυγενάκης έκανε ρεκόρ παρέμβασης. Μίλησε τον περισσότερο χρόνο από όλους τους Υπουργούς. Και αναρωτιέμαι εάν κάποιοι από τους Έλληνες αγρότες που θα είχαν την ευκαιρία να ακούσουν τον Υπουργό Αγροτικής Ανάπτυξης να αραδιάζει στόχους και αριθμούς επί δεκαοκτώ λεπτά, θα πίστευαν ότι ζουν στην ίδια χώρα ή αυτά που τους λέει ο κ. Αυγενάκης τους αφορούν και πολύ περισσότερο αν πιστεύουν τον Υπουργό ο οποίος μίλησε και είπε για μετασχηματισμό των αγροτών. Δεν ξέρω τι εννοείτε μετασχηματισμό, γιατί η κατάσταση χειροτερεύει, κύριε Υπουργέ και δεν σας πιστεύουν. Ξέρετε γιατί; Γιατί όλο αυτά τα μεγαλόπνοα τα οποία εξαγγέλλετε καταρρίπτονται. Και καταρρέουν, όταν δεν μπορείτε να κάνετε απλές διοικητικές πράξεις και όταν ο ίδιος εσείς αναιρείστε σε σχέση με αυτά που είπατε και με αυτά που δεν κάνατε.

Κύριε Πρόεδρε, στις 7-7 ο κ. Αυγενάκης εδώ στη Βουλή είπε απευθυνόμενος σε κάθε δικαιούχο: «Τους λέω ότι έχω πλήρη εικόνα της σημερινής κατάστασης του ΟΠΕΚΕΠΕ και δεσμεύομαι ότι θα μπει τάξη με άξονα τις ανάγκες κάθε δικαιούχου». Αυτά είναι τα λόγια του κ. Αυγενάκη. Αποτέλεσμα; Η μικρότερη προκαταβολή βασικής ενίσχυσης όλων των εποχών. Θητεία Μητσοτάκη, Υπουργία Αυγενάκη.

Ερωτώ, αν μπορείτε να απαντήσετε, γιατί πλέον δεν σας πιστεύει και κανείς: Πότε θα πληρωθεί το υπόλοιπο της βασικής ενίσχυσης; Πότε θα πληρωθούν οι συνδεδεμένες ενισχύσεις; Χρονοδιαγράμματα ακριβή. Πότε θα πληρωθεί η αναδιανεμητική ενίσχυση και βεβαίως τα οικολογικά σχήματα; Δεν είναι αμελητέα ποσότητα, είναι το 25% των άμεσων ενισχύσεων και παραδοσιακά δίνονταν αυτήν τη χρονική περίοδο.

Λευτέρης Αυγενάκης, 7-7-2023, προγραμματικές δηλώσεις: ΕΛΓΑ. «Είναι επιτακτική ανάγκη αναθεώρησης του κανονισμού ασφάλισης και λειτουργίας του ΕΛΓΑ». Ρωτώ, λοιπόν, εγώ. Ζημιές λόγω κλιματικής κρίσης, ακαρπίες, απώλεια εισοδήματος, όλα αυτά που προκύπτουν σε όλη τη χώρα, στην Ηλεία -στην περιοχή μου- σε όλη την ύπαιθρο και είναι η μόνιμη επωδός του ΕΛΓΑ και του Υπουργείου Αγροτικής Ανάπτυξης. Δεν είναι στον κανονισμό παροχών. Δεν μπορούμε να κάνουμε τίποτα. Εσείς υποσχεθήκατε ότι θα αλλάξετε τον κανονισμό. Τεσσεράμισι χρόνια έχουν περάσει, μηδέν εις το πηλίκον.

Για τη μείωση υδάτινων πόρων, για την αγροτική οδοποιία, για τη μείωση καλλιεργήσιμων εδαφών, για την αύξηση του κόστους παραγωγής μάς καθησυχάσατε –να ξέρετε- ότι είστε σε αγαστή συνεργασία με τον κ. Σκρέκα. Σώθηκαν οι αγρότες, εάν είστε σε αγαστή συνεργασία με τον κ. Σκρέκα, με αυτά που έχει κάνει ο κ. Σκρέκας για τη μείωση της ακρίβειας.

Και βεβαίως, για την αποζημίωση και των πυρόπληκτων περιοχών –γιατί είναι ο κ. Λυκουρέντζος με τον οποίο έχουμε μιλήσει πάρα πολλές φορές- ακόμα περιμένουν οι αγρότες τις πλήρεις αποζημιώσεις.

Τώρα, εγώ θέλω να είμαι δίκαιος μαζί σας. Στις προγραμματικές δηλώσεις δεν είπατε ούτε μία κουβέντα για το πρόβλημα των εργατών γης. Μάλλον η Κυβέρνησή σας ή και εσείς ο ίδιος, αν και εκλέγεστε σε νομό της επαρχίας, δεν είχατε διαπιστώσει αυτό το μεγάλο πρόβλημα που –ελπίζω, δεν ξέρω αν θα τα καταφέρετε τελικά να το λύσετε- φαίνεται ότι έστω και εμβαλωματικά λύνεται με τη διάταξη που φέρνετε.

Και τέλος, κύριε Πρόεδρε, είναι πραγματικά λυπηρό το γεγονός ότι ο κ. Υπουργός μιλάει για ταμείο 60.000.000 ευρώ, μιλάει για προγράμματα που έχουν υλοποιηθεί και δεν είπε μία κουβέντα για τα δάνεια των αγροτών που τα έχει πάρει η PQH και έχουν βαλτώσει. Δεν είπε μία κουβέντα, όταν η Κυβέρνησή του έδωσε αποζημιώσεις και έφερε διάταξη στη Βουλή γιατί διαπίστωσε ότι οκτώ στους δέκα αγρότες χρωστάνε και κατάσχονταν αυτές οι ενισχύσεις. Βεβαίως, το ΠΑΣΟΚ έχει προτείνει συγκεκριμένη ρύθμιση νόμου για την αγροτική περιουσία. Επίσης, δεν μας είπε τίποτα για την τροποποίηση της νέας Κοινής Αγροτικής Πολιτικής και ποιες είναι οι κατευθύνσεις. Εδώ και τώρα οι αγρότες περιμένουν συγκεκριμένες κατευθύνσεις, δεσμεύσεις και στρατηγικές.

Δυστυχώς, κύριε Πρόεδρε, οι Έλληνες αγρότες και κτηνοτρόφοι άκουσαν πάρα πολλά, υφίστανται πολύ περισσότερα. Και ενώ λέμε όλοι για παραγωγική ανασυγκρότηση και αναζωογόνηση της υπαίθρου, δυστυχώς η Κυβέρνηση κωφεύει, αδρανεί και επιδεινώνει την κατάσταση.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κατρίνη.

Παρακαλώ πολύ, κύριε Κόκκαλη. Είναι η τρίτη παρέμβαση του κόμματός σας.

Κύριε Καραθανασόπουλε, εσείς έχετε κάνει ήδη τρεις.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Όχι, δύο έχουμε κάνει, σε δύο Υπουργούς.

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ πολύ, κύριε Κόκκαλη.

**ΒΑΣΙΛΕΙΟΣ ΚΟΚΚΑΛΗΣ:** Κύριε Υπουργέ, στην κορυφαία κοινοβουλευτική διαδικασία, στη συζήτηση και στην ψήφιση του προϋπολογισμού, περιμέναμε μια συγκεκριμένη πολιτική, μια συγκεκριμένη στόχευση στον πρωτογενή τομέα. Κρατώ μόνο ως θετικό την αύξηση του κατ’ επάγγελμα αγρότη. Αλλά είναι εντελώς αποσπασματική η τοποθέτηση και υπάρχει απουσία στόχευσης. Ενδεικτικό ότι αναφέρατε μόνο δύο - τρεις φορές και μετά το όγδοο λεπτό τη λέξη ΚΑΠ.

Γνωρίζετε πολύ καλά ότι φέτος ήταν η πρώτη χρονιά εφαρμογής της νέας Κοινής Αγροτικής Πολιτικής. Στην αρχή αποδώσατε τις μειωμένες ενισχύσεις, εσείς ο ίδιος σε συνέντευξη, στη διαπραγμάτευση της προηγούμενης ηγεσίας του Υπουργείου Αγροτικής Ανάπτυξης το 2021. Μετά ρίξατε τις ευθύνες στη διοίκηση του ΟΠΕΚΕΠΕ. Είναι λογικό να υπάρχουν αστοχίες στην πρώτη χρονιά εφαρμογής της Κοινής Αγροτικής Πολιτικής. Το λογικό, όμως, είναι να καθίσετε ως Υπουργείο Αγροτικής Ανάπτυξης και να πείτε πόσες δηλώσεις έχουν γίνει φέτος, πόσα δικαιώματα έχουν ενεργοποιηθεί, τι πήγε λάθος.

Ξέρετε πολύ καλά ότι πήγε λάθος -και κουνάτε το κεφάλι- το θέμα με τα βοσκοτόπια, με τους κτηνοτρόφους. Πώς μπορεί να λυθεί το θέμα των βοσκοτόπων; Δεν αναφέρατε ούτε μια φορά στην κουβέντα τη λέξη «βοσκότοπος». Γιατί δεν είπατε για τον κανονισμό Omnibus, τα 9,6 εκατομμύρια στρέμματα βοσκοτόπους; Αυτό έχει ενταχθεί στο σύστημα; Γνωρίζετε πολύ καλά ότι αν είχαν ενταχθεί αυτές οι εκτάσεις, δεν θα είχαν αυτές τις μειώσεις οι κτηνοτρόφοι. Οι κτηνοτρόφοι έχουν υποστεί τις μεγαλύτερες μειώσεις, 27%.

Δεύτερον, πιο σημαντικό. Το γνωρίζετε πολύ καλά, αλλά το αποφεύγετε. Σας έχουμε καλέσει στην Επιτροπή Παραγωγής και Εμπορίου για την τροποποίηση του στρατηγικού σχεδίου της νέας Κοινής Αγροτικής Πολιτικής και εκεί θα καταθέσουμε συγκεκριμένες προτάσεις. Μπορείτε να ενημερώσετε το Σώμα εάν θα προχωρήσετε και σε ποιες κατευθύνσεις την τροποποίηση του στρατηγικού σχεδίου; Θα εντάξετε κινδύνους από την κλιματική αλλαγή εκεί; Θα εντάξετε και άλλους κτηνοτρόφους; Συγκεκριμένα μέτρα.

Έρχομαι στο Πρόγραμμα Αγροτικής Ανάπτυξης. Δεν μας είπατε ποιος είναι ο βαθμός απορρόφησης του Προγράμματος Αγροτικής Ανάπτυξης. Περιμένουμε να τον ακούσουμε. Δεν μας είπατε επίσης –και μη μας πείτε τοξικούς που ρωτάμε- πότε θα πληρωθούν τα οικολογικά σχήματα. Δεν μας είπατε εάν ο προϋπολογισμός για τη βιολογική κτηνοτροφία έχει φτάσει τρεις φορές πάνω. Δεν μας είπατε γιατί τα οικολογικά σχήματα τα οποία έχουν σχέση με τους βοσκοτόπους δεν πρόκειται να προχωρήσουν με την ερημοποίηση των εδαφών, διότι δεν λύθηκε το θέμα με τους βοσκοτόπους.

Δεν μας είπατε για τον ΕΛΓΟ - ΔΗΜΗΤΡΑ, για τις ελληνοποιήσεις. Γνωρίζετε πολύ καλά ότι υπάρχει καταγγελία ότι βαφτίστηκαν ακτινίδια από το Ιράν ως ελληνικά και φεύγουν ως ελληνικά από την Ελλάδα για τη Γερμανία. Γνωρίζετε πολύ καλά ότι γίνεται νοθεία και στο λάδι από την Αίγυπτο, για τις ελληνοποιήσεις. Όπως γνωρίζετε πολύ καλά ότι το διοικητικό συμβούλιο του συλλόγου εργαζομένων του ΕΛΓΟ - ΔΗΜΗΤΡΑ είπε ότι η ευθύνη στους ελέγχους ανήκει στο Υπουργείο Αγροτικής Ανάπτυξης.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Κόκκαλη.

**ΒΑΣΙΛΕΙΟΣ ΚΟΚΚΑΛΗΣ:** Και τελειώνω με το περιβόητο εμπορικό ισοζύγιο.

Κύριε Υπουργέ, πανηγυρίζετε διότι πέρυσι, το 2022, ήταν αρνητικό. Πανηγύριζε και ο κ. Γεωργαντάς όμως και ο κ. Βορίδης. Αποφασίστε. Η αλήθεια ποια είναι; Για πρώτη φορά το 2020 αυξήθηκε το εμπορικό ισοζύγιο και αυτό δεν έγινε ξαφνικά σε μια χρονιά. Είναι δυνατόν; Όχι. Ήταν αποτέλεσμα των τελευταίων έξι ετών.

Ευχαριστώ. Θα περιμένω.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε Κόκκαλη.

Τον λόγο έχει ο κ. Καραθανασόπουλος για τη δική του παρέμβαση.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε.

Κύριε Κατρίνη, αλήθεια δεν καταλαβαίνετε τι σημαίνει μετασχηματισμός της αγροτικής δραστηριότητας; Είναι πάρα πολύ απλό και πολύ ξεκάθαρο και το ξέρετε πολύ καλά, γιατί πάτε να το εφαρμόσετε κι εσείς. Σημαίνει δηλαδή να μετατοπιστεί η αγροτική παραγωγική δραστηριότητα από τους βιοπαλαιστές αγρότες στους επιχειρηματικούς ομίλους που δραστηριοποιούνται στην αγροτική παραγωγή. Δηλαδή είναι τόσο δύσκολο αυτό; Γιατί ο κύριος Υπουργός μίλαγε συνέχεια για την αγροτική επιχειρηματικότητα.

Επί της ουσίας, οι φραουλοπαραγωγοί είναι αγρότες ή καπιταλιστές; Έχουν τεράστια κεφάλαια, συγκεντρώνουν τη γη και πολύ φτηνό εργατικό δυναμικό, απροστάτευτο, ανυπεράσπιστο, κάτω από άθλιες συνθήκες διαβίωσης. Να ποιο είναι το μέλλον το οποίο υπόσχεστε εσείς. Δεν είναι, όμως, έτσι τα πράγματα. Γιατί αυτοί δεν είναι σύμμαχοι των βιοπαλαιστών αγροτών, είναι αντίπαλοι. Τους βγάζουν από τη γη τους. Και απ’ αυτή την άποψη και η Κοινή Αγροτική Πολιτική -που από κοινού ψηφίσατε την αναθεώρησή της, Νέα Δημοκρατία, ΣΥΡΙΖΑ και ΠΑΣΟΚ- τη συγκέντρωση της γης και της παραγωγής σε όλο και λιγότερα χέρια θέλει και τη διατήρηση και ενίσχυση της κερδοφορίας των επιχειρήσεων του αγροδιατροφικού τομέα.

Αλήθεια, ο αγροδιατροφικός τομέας είναι σύμμαχος του αγρότη ή αντίπαλός του; Τι θέλουν οι επιχειρήσεις επεξεργασίας αγροτικών προϊόντων; Φτηνή πρώτη ύλη, που είναι η αγροτική παραγωγή. Άρα την αγοράζουν μπιρ παρά από τον αγρότη χωρίς να είναι καν στο κόστος. Άρα να η μία συμπληγάδα που αντιμετωπίζει ο αγρότης, τον αγροδιατροφικό τομέα. Και η δεύτερη που τον συνθλίβει είναι οι πολυεθνικές με τα αγροτικά εφόδια και τα διάφορα φυτοφάρμακα, λιπάσματα κ.λπ. που εκτινάσσουν το κόστος παραγωγής. Σε αυτά πώς θα προστατεύεται ο αγρότης; Με κανέναν τρόπο. Και αντίθετα, δεν έχει να μόνο να αντιμετωπίσει αυτόν τον σφοδρό ανταγωνισμό από κολοσσούς που τον συνθλίβουν, έχει να αντιμετωπίσει και τις κυβερνητικές πολιτικές. Οι συμπράξεις δημόσιου και ιδιωτικού τομέα για τα εγγειοβελτιωτικά έργα θα εκτοξεύσουν την τιμή του αρδεύσιμου ύδατος; Βεβαίως, θα την εκτοξεύσουν ακόμη περισσότερο.

Δεύτερον, ποια είναι τα μέτρα για παρέμβαση; Στον προϋπολογισμό, κύριε Υπουργέ, δεν εγγράφεται κανένα κονδύλι για επιστροφή του ειδικού φόρου κατανάλωσης στο πετρέλαιο. Εμείς λέμε ότι πρέπει να καταργηθεί ο φόρος στο πετρέλαιο το αγροτικό, όχι μόνο οι εφοπλιστές. Κανένα κονδύλι δεν υπάρχει στον προϋπολογισμό.

Δεύτερον, με το μικροσκόπιο προσπαθούμε να βρούμε τις δαπάνες του Υπουργείου για την προστασία της αγροτικής παραγωγής. Υπάρχει άλλωστε κανένα πτητικό μέσο για την αντιχαλαζική προστασία; Κανένα.

Σε ιδιώτες πάει η δακοπροστασία και μια σειρά άλλα τέτοια μέτρα που θα μπορούσαν να προστατέψουν και να στηρίξουν, όπως επίσης και οι αποζημιώσεις από τα φυσικά φαινόμενα. Με τόσους κόπτες που έχει ο ΕΛΓΑ όχι 100% αποζημίωση, αλλά είναι ελάχιστοι και με μεγάλη καθυστέρηση αυτοί που παίρνουν την αποζημίωση.

Και στο κάτω-κάτω όλα αυτά τα ζητήματα δείχνουν την πτωτική πορεία των βιοπαλαιστών αγροτών. Από επτακόσιοι είκοσι τρεις χιλιάδες που ήταν το 2009 το 2020 ήταν πεντακόσιες τριάντα χιλιάδες. Δηλαδή είχαμε μείωση 26,6%.

Απέναντι σε αυτή την κατάσταση που αντιμετωπίζουν οι βιοπαλαιστές αγρότες είναι το ζήτημα πώς θα μπορέσουν να ξεπεράσουν τα προβλήματα και έχουν συγκεκριμένους στόχους: Τιμή παραγωγής στον αγρότη που να του διασφαλίζει και το κόστος παραγωγής και να μπορεί να ζει ο ίδιος και η οικογένειά του με αξιοπρέπεια και όχι αυτές οι προκαταβολές και οι διάφορες επιδοτήσεις, που στο κάτω κάτω διευκολύνουν στο να παίρνει φτηνή πρώτη ύλη ο αγροδιατροφικός τομέας και οι οποίες μειώνονται και αυτές λόγω της Κοινής Αγροτικής Πολιτικής που έχετε συναποφασίσει.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Καραθανασόπουλο.

Ορίστε, κύριε Υπουργέ, έχετε τον λόγο για την απάντησή σας. Παρακαλώ πολύ όχι πάνω από πέντε λεπτά. Πήρατε πολύ χρόνο στην εισήγησή σας και περιμένουν οι συνάδελφοί σας Υπουργοί.

**ΕΛΕΥΘΕΡΙΟΣ ΑΥΓΕΝΑΚΗΣ (Υπουργός Αγροτικής Ανάπτυξης και Τροφίμων):** Θα προσπαθήσω να είμαι στον χρόνο μου. Σας ευχαριστώ πολύ.

Θα ξεκινήσω από το τέλος και μετά θα πάω στην αρχή. Πρώτα από όλα από τον κ. Καραθανασόπουλο.

Δηλαδή, είστε υπέρ ή κατά των προκαταβολών; Διότι όταν δεν δίνουμε προκαταβολές, λέτε «γιατί δεν δίνετε προκαταβολές;». Όταν τις δίνουμε, μας ψέγετε κιόλας. Λοιπόν, αποφασίστε τι θέλετε διότι έχετε μπερδευτεί.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Δεν έχουμε μπερδευτεί.

**ΕΛΕΥΘΕΡΙΟΣ ΑΥΓΕΝΑΚΗΣ (Υπουργός Αγροτικής Ανάπτυξης και Τροφίμων):** Εμείς ως υπεύθυνη Κυβέρνηση θα κάνουμε ό,τι είναι σωστό και χρήσιμο και αναγκαίο για τους Έλληνες αγρότες. Τελεία και παύλα. Αρέσει δεν αρέσει.

Και επειδή ξέρουμε πως οι προκαταβολές, οι γενναίες προκαταβολές που δώσαμε στον Θεσσαλικό Κάμπο και στον Έβρο, αλλά κυρίως στον Θεσσαλικό Κάμπο, οι οποίες θα φτάσουν περίπου τα 260 εκατομμύρια συνολικά προκαταβολές και τελικές αποζημιώσεις, να ξέρετε ότι έχουν αγκαλιαστεί από τον αγροτικό κόσμο της Θεσσαλίας και δεν άκουσα τις σειρήνες κα τις παροτρύνσεις σας για να βγει στους δρόμους.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Γι’ αυτό. Δεν ακούτε. Θα έρθουν κι εδώ.

**ΕΛΕΥΘΕΡΙΟΣ ΑΥΓΕΝΑΚΗΣ (Υπουργός Αγροτικής Ανάπτυξης και Τροφίμων):** Δεν σας διέκοψα.

Δυστυχώς σας σνόμπαρε, -και ξέρετε κάτι;- διότι η ξύλινη γλώσσα, ο μηδενισμός και η απαξίωση και όλη αυτή η μαυρίλα που προσπαθείτε να παρουσιάσετε λυπάμαι αλλά τελικά έχουν πολύ μικρό ακροατήριο και ούτε καν τα στελέχη σας που είναι στη γη.

Τώρα σε ό,τι αφορά το θέμα του ύδατος, αλήθεια ξέρετε ποιες είναι οι τιμές σήμερα του αρδεύσιμου νερού; Ξέρετε εσείς και δεν ξέρουμε εμείς; Ούτε εμείς ξέρουμε ούτε εσείς ξέρετε.

Αφήστε, λοιπόν, το παραμύθι στον κόσμο. Δεν ξέρουμε. Έχουμε τετρακόσιους πενήντα περίπου ΤΟΕΒ από όλη την Ελλάδα. Δεν υπάρχει καμμία παρακολούθηση, καμμία εικόνα για το πώς λειτουργούν παρά μόνο ένα πλαίσιο υπάρχει και αυτό είναι βασιλικό διάταγμα του 1968.

Αυτό πρέπει να τελειώσει και πρέπει να τελειώσει σωστά, οργανωμένα, όπως έκανα μια αναφορά, διότι κύριοι -και απευθύνομαι και στους τρεις συναδέλφους που πήραν τον λόγο και από τα τρία κόμματα- σε συζήτηση για τον προϋπολογισμό είμαστε, όχι σε επίκαιρες ερωτήσεις. Ευχαρίστως όποτε θέλετε εδώ είμαστε να απαντήσουμε στα πάντα.

Και συν τοις άλλοις, κύριε Κόκκαλη, πότε μας κάλεσε η επιτροπή και δεν ήρθαμε; Μήπως δεν ξέρετε τι λέτε;

**ΒΑΣΙΛΕΙΟΣ ΚΟΚΚΑΛΗΣ:** Τι λέτε, κύριε; Έχετε θράσος.

**ΕΛΕΥΘΕΡΙΟΣ ΑΥΓΕΝΑΚΗΣ (Υπουργός Αγροτικής Ανάπτυξης και Τροφίμων):** Σας παρακαλώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Κύριοι συνάδελφοι, σας παρακαλώ πολύ. Αφήστε τον κύριο Υπουργό να ολοκληρώσει.

**ΕΛΕΥΘΕΡΙΟΣ ΑΥΓΕΝΑΚΗΣ (Υπουργός Αγροτικής Ανάπτυξης και Τροφίμων):** Σε εμάς δεν ήρθε ποτέ. Δεν αρνηθήκαμε ποτέ τη συζήτηση και τον διάλογο και την ενημέρωση. Ποτέ! Είμαστε στη διάθεσή σας, λοιπόν, όποτε θέλετε να απαντήσουμε στα πάντα. Όμως, δεν μπορεί μέσα σε δέκα ή δεκαπέντε ή είκοσι λεπτά να απαντήσουμε σε όλα αυτά που αναφέρατε.

Σε ένα, όμως, συμφωνούμε όλοι, κύριε Κατρίνη, ότι τελικά ο κανονισμός του ΕΛΓΑ δεν είναι σωστός. Έτσι δεν είναι; Μπράβο.

Όμως, αυτός ο κανονισμός του ΕΛΓΑ έχει αφετηρία το 2010 διά χειρός Σκανδαλίδη - Μπατζελή. Είναι ο ν.3877. Για αυτό διαβάστε λίγο πριν πείτε το οτιδήποτε. Σωστά, λοιπόν και συμφωνούμε με όλους. Πρέπει να αλλάξει ο κανονισμός του ΕΛΓΑ.

Κύριε Λυκουρέζο, ακούσατε το μήνυμα. Έτσι; Να τον αλλάξουμε, λοιπόν, και είμαστε στην τελική ευθεία.

**ΜΙΧΑΗΛ ΚΑΤΡΙΝΗΣ:** Ποιος το είπε αυτό;

**ΕΛΕΥΘΕΡΙΟΣ ΑΥΓΕΝΑΚΗΣ (Υπουργός Αγροτικής Ανάπτυξης και Τροφίμων):** Ένα λεπτό. Ναι, θα αλλάξει ο κανονισμός, λοιπόν, και υπάρχουν κίνδυνοι οι οποίοι δεν συμπεριλαμβάνονται σε αυτό που το ΠΑΣΟΚ έφερε, ψήφισε και σήμερα εφαρμόζει.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Κατρίνη, σας παρακαλώ. Δεν σας διέκοψε κανείς.

**ΕΛΕΥΘΕΡΙΟΣ ΑΥΓΕΝΑΚΗΣ (Υπουργός Αγροτικής Ανάπτυξης και Τροφίμων):** Για αυτόν, λοιπόν, τον λόγο οι τρεις προκάτοχοί μου μου υπηρέτησαν το Υπουργείο -Βορίδης, Λιβανός και Γεωργαντάς- έκαναν μια προετοιμασία και σήμερα είμαστε έτοιμοι εμείς και σε ελάχιστες ημέρες βγάζουμε στον αέρα, αφού διαβουλευτούμε πραγματικά με όλο το αγροτικό σύστημα της χώρας τον νέο σύγχρονο κανονισμό, που βεβαίως θα έχει πολλούς κινδύνους, βεβαίως θα έχει πολλές καλύψεις, βεβαίως θα είναι κάτι σύγχρονο που θα απαντά σε όλα αυτά που η κλιματική κρίση έχει δημιουργήσει.

Άρα μη βιάζεστε. Είμαστε απολύτως συνεπείς σε αυτά που είπαμε τέσσερις - πέντε μήνες πριν τις προγραμματικές δηλώσεις μας παρά τις δυσκολίες.

Δεν σας είδαμε να αναφερθείτε στα περί Θεσσαλίας. Δεν σας παίρνει; Έτσι; Βεβαίως, πώς να σας πάρει; Αφού ό,τι είπατε στο κενό έπεσε και δεν σας ακούει και ο κόσμος τελικά. Διότι ο κόσμος βλέπει μια Κυβέρνηση συνεπή, μια Κυβέρνηση με μπροστάρη τον Μητσοτάκη να είμαστε εκεί νύχτα - μέρα ένα και ενάμιση και δύο μήνες και θα είμαστε εκεί μέχρι να ξαναπάρει μπροστά ο Θεσσαλικός Κάμπος.

Και κάτι τελευταίο, κύριε Κόκκαλη, είπατε ότι δεν ακούσατε κάτι για τους κτηνοτρόφους. Αλήθεια; Έχω απαντήσει σε επίκαιρη και δεν βάζετε μυαλό. Μάλιστα, οι κτηνοτρόφοι, όμως, άκουσαν εσάς όταν τους καταργήσατε τον φόρο επιστροφής αγροτικού πετρελαίου και δεν άκουσα να πείτε μια θετική κουβέντα για τα 76 εκατομμύρια που μας δίνει το Υπουργείο Οικονομικών επιστρέψαμε. Εσείς τον καταργήσατε. Το θυμάστε; Μάλιστα. Θυμάστε που, επίσης, φορολογούσατε από το πρώτο ευρώ ακόμα και την ενίσχυση; Πού ήσασταν τότε; Σήμερα τι λέτε; Πού είναι η θετική σας διάθεση;

Γι’ αυτό, λοιπόν, πέρα από το ότι –καλά το είπατε- ακούσατε κάτι για ποσά, αύξηση νέων αγροτών. Μπράβο! Ναι, η Κυβέρνηση της Νέας Δημοκρατίας για πρώτη φορά δίνει περίπου 600 εκατομμύρια με 30 και 40 χιλιάδες σε κάθε νέο αγρότη και βάλαμε όλους τους επιλαχόντες με άλλα 81 εκατομμύρια από το ξεκίνημα της θητείας μας.

Να είστε ειλικρινείς, λοιπόν, και κυρίως να κάνετε την αυτοκριτική σας, γιατί ο κόσμος δεν ξεχνά, θυμάται.

Κύριε Κατρίνη, εσείς βιαστήκατε. Είπατε ότι όλα είναι μαύρα και άραχνα. Μάλλον οι πηγές πληροφόρησης είναι από κάτι παλιούς, απαρχαιωμένους, μηδενισμένους συνδικαλιστές - αγροτοσυνδικαλιστές που έριξαν στα βράχια όλο αυτό το συνεταιριστικό κίνημα, που τελικά βούλιαξαν, γονάτισαν και δέσμευσαν λογαριασμούς. Σωστά;

Καλό είναι, λοιπόν, να κάνετε μια επικαιροποίηση των πηγών πληροφόρησής σας, διότι τα πράγματα έχουν αλλάξει και αλλάζουν διαρκώς. Ναι, υπάρχουν προβλήματα στον πρωτογενή τομέα. Ναι, υπάρχουν ζητήματα που αγχώνουν τους νέους και κυρίως τους ανθρώπους που σκέφτονται συνειδητά να ασχοληθούν με τη γη.

Όμως, πρέπει να απαντήσουμε. Το νερό, ο ΕΛΓΑ και ο ΟΠΕΚΕΠΕ…

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώστε, παρακαλώ.

**ΕΛΕΥΘΕΡΙΟΣ ΑΥΓΕΝΑΚΗΣ (Υπουργός Αγροτικής Ανάπτυξης και Τροφίμων):** Και μια τελευταία κουβέντα για τον ΟΠΕΚΕΠΕ γιατί το έθιξε. Δεν κρύφτηκα ποτέ. Ο ΟΠΕΚΠΕ, όπως λειτουργεί σήμερα, δεν μας εκπροσωπεί. Δεν είναι σωστή εικόνα. Ο πρόεδρος που έχει ονοματεπώνυμο και δεν κρύφτηκα ποτέ πρέπει να φύγει χθες. Γι’ αυτό και ζήτησα την παραίτησή του για να γίνει μια σωστή οργάνωση, λειτουργία, σύγχρονη, η οποία, όμως, θα απαντά και στις υποδείξεις της κοινότητας, γιατί είμαστε υποχρεωμένοι και αποφασισμένοι να το κάνουμε και μάλιστα πολύ άμεσα, διότι ο ΟΠΕΚΕΠΕ διαχειρίζεται 2,8 δισεκατομμύρια. Ούτε ένα ούτε δύο εκατομμύρια. Επαναλαμβάνω: 2,8 δισ. ευρώ. Και έχει ονοματεπώνυμο ο πρόεδρος και κάποια κεντρικά στελέχη -αριστεροί κατά τα άλλα-, διοικητικά στελέχη του ΟΠΕΚΕΠΕ.

**ΒΑΣΙΛΕΙΟΣ ΚΟΚΚΑΛΗΣ:** Για τα βοσκοτόπια δεν είπατε τίποτα.

**ΕΛΕΥΘΕΡΙΟΣ ΑΥΓΕΝΑΚΗΣ (Υπουργός Αγροτικής Ανάπτυξης και Τροφίμων):** Είμαστε ξεκάθαροι. Δεν κρυβόμαστε πίσω από το δάχτυλό μας και θα βάλουμε τάξη, θα υπάρχει διαφάνεια, θα υπάρχει συνέπεια στην κατανομή των κοινοτικών ενισχύσεων.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε Υπουργέ.

Καλείται στο Βήμα ο κ. Πέτρος Δημητριάδης, Κοινοβουλευτικός Εκπρόσωπος των Σπαρτιατών.

**ΠΕΤΡΟΣ ΔΗΜΗΤΡΙΑΔΗΣ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι Βουλευτές, θα ξεκινήσω λέγοντας κάτι: Εμείς οι Σπαρτιάτες έχουμε μια αρχή. Μιλάμε ανδρίκια και ευθέως, χωρίς υπονοούμενα. Όποιος, λοιπόν, επιμένει σε κουτσομπολιά και υπονοούμενα πόλεμο, ας σταματήσει εκεί. Ας έρθει να μας πει κάτι ευθέως με ονόματα. Έτσι γίνεται και όχι αλλιώς.

Εμείς, λοιπόν, είμαστε στη διάθεση του καθενός να βγάζουμε διαφημίσεις. Αυτό ήθελα να πω και τίποτα άλλο και όποιος κατάλαβε κατάλαβε. Δεν θα ασχοληθώ άλλο γιατί έχω κάτι πιο σοβαρό σκοπό, το οποίο είναι η ψήφιση του προϋπολογισμού.

Πρόκειται, λοιπόν, για την προτελευταία ημέρα της κορυφαίας κοινοβουλευτικής διαδικασίας όπου μας ζητείται να ψηφίσω έναν προϋπολογισμό, ο οποίος εμφανίστηκε από την Κυβέρνηση ως αναπτυξιακός, ως φιλολαϊκός. Μάλιστα, άκουσα τις τελευταίες ημέρες από Υπουργούς να μας δίνουν μια εικόνα ευμάρειας, ευημερίας, μια εικόνα μιας πανίσχυρης Ελλάδος, η οποία είναι πανέτοιμη να κατακτήσει το σύμπαν. Πραγματικά, ακούγοντάς το νομίζω ότι ως άλλη χώρα. Περίμενα να τα ακούσω αυτά σε κάποια κοινοβούλια, όπως ας πούμε της Ελβετίας, των Εμιράτων, του Κατάρ και γενικά άλλων χωρών βασικά.

Δυστυχώς, η πραγματικότητα απέχει πάρα πολύ από αυτό που ειπώθηκε. Ήδη το εξωτερικό χρέος της Ελλάδας κυμαίνεται στα 406 δισεκατομμύρια. Είναι ιστορικό ρεκόρ. Είμαστε πρώτοι στην Ευρωπαϊκή Ένωση σε αναλογία χρέους ΑΕΠ. Είναι μειωμένο μεν, αλλά είμαστε πρώτοι. Το ιδιωτικό χρέος φτάνει τα 270 δισεκατομμύρια. Οι πλειστηριασμοί πρώτης κατοικίας συνεχίζονται αμείωτοι. Από το 2020 είχαμε εκατόν σαράντα οκτώ χιλιάδες πλειστηριασμούς. Αναμένονται το επόμενο διάστημα δεκαπέντε χιλιάδες και μέχρι το τέλος του 2026 άλλοι διακόσιες πενήντα χιλιάδες.

Να πω, επίσης, ότι είμαστε στην τρίτη χειρότερη θέση σε αγοραστική δύναμη στην Ευρωπαϊκή Ένωση.

Και μάλιστα, άκουσα κάτι για τους μισθούς: Ναι, πράγματι, ο κ. Θεοχάρης είχε δίκιο. Πράγματι, οι μισθοί έχουν φτάσει στα επίπεδα του 2009. Δεν μας είπε, όμως, ότι οι τιμές έχουν αυξηθεί πολύ περισσότερο, δεν είναι ίδιες οι τιμές. Επομένως τι όφελος έχει κάποιος, όταν εξανεμίζονται οι αυξήσεις από την ακρίβεια;

Και δεύτερον, ξέχασε να μας πει επίσης ότι είμαστε εικοστοί δεύτεροι στους είκοσι επτά στην Ευρωπαϊκή Ένωση στον μέσο μισθό. Άρα, λοιπόν, είμαστε πάρα πολύ άσχημα και πρέπει να κάνουμε μεγάλη βελτίωση.

Εγώ, λοιπόν, θα πω ορισμένα πράγματα: Πρώτα από όλα, πού πρέπει να στοχεύει ένας προϋπολογισμός; Πρώτα από όλα, θα πρέπει να έχει κοινωνικό πρόσημο και ανθρωποκεντρικό πρόσημο. Ναι, λέτε ότι είμαστε σε ρυθμούς ανάπτυξης, ξεχάσατε, όμως, να μας πείτε ότι η ανάπτυξη αφορά κατά κύριο λόγο χρηματοοικονομικές επενδύσεις και real estate και κυρίως αφορά κάποιους λίγους. Δεν διαχέεται ο πλούτος στον μέσο Έλληνα. Ο μέσος Έλληνας δεν το βλέπει αυτό εδώ, ο οποίος υποφέρει.

Θα ήθελα, επίσης, να πω ότι αυτή -ξέρετε- η ανάπτυξη δεν συνοδεύεται από άλλους πυλώνες, όπως για παράδειγμα η πρωτογενής παραγωγή. Άκουσα με προσοχή τον κ. Αυγενάκη. Θα έκανα παρέμβαση, αλλά επειδή θα μιλούσα, θα τα πω τώρα. Ο κ. Αμυράς μάς είπε ότι θέλει να προσθέσει νέους αγρότες, εξήντα χιλιάδες το 2027. Μας είπε έτσι, θέλει να δώσει χρήματα στους νέους αγρότες. Όλα καλά, δεν είδα, όμως, κάτι, δεν είδα ουσιαστικά κίνητρα στους αγρότες να ασχοληθούν με τη γη. Ο ίδιος παραδέχθηκε ότι υπάρχουν πάρα πολλά προβλήματα τα οποία παρακωλύουν τους νέους αγρότες να ασχοληθούν. Ξέρετε ποια είναι τα προβλήματα; Το υπερβολικό κόστος παραγωγής, το πετρέλαιο έχει φθάσει στα ύψη, το ρεύμα έχει φθάσει στα ύψη. Να πω, επίσης, ότι πάρα πολλοί αγρότες, το 90% περίπου, έχουν υποθηκευμένη τη γη τους στα funds και σε τράπεζες. Τι θα κάνετε με αυτό το θέμα;

Εγώ, λοιπόν, θα περίμενα, αν θέλατε να ενισχύσετε ουσιαστικά την πρωτογενή παραγωγή, να προβλέψετε στον προϋπολογισμό μία ειδική έκπτωση στο ρεύμα και στο πετρέλαιο των αγροτών, να προβλέψετε αφορολόγητο για όσους βγάζουν λίγα και κυρίως να προβλέψετε σε κάποιες περιοχές ένα ειδικό φορολογικό καθεστώς για τους αγρότες, όπως για παράδειγμα στον Έβρο. Εμείς έχουμε καταθέσει πρόταση ανάπλασης, ανασυγκρότησης. Είπαμε «μηδενική φορολογία, 1.000 ευρώ ο κατώτατος μισθός και κυρίως, να προσελκύσουν εκεί πέρα επενδύσεις». Κάντε το και στη Θεσσαλία! Κάντε το γενικώς σε όλες τις αγροτικές περιοχές, ώστε ουσιαστικά να πάνε οι νέοι μας στις αγροτικές περιοχές, να ενισχυθεί η ύπαιθρος, η επαρχία. Δεν το είδα αυτό στον προϋπολογισμό. Ένα αυτό εδώ.

Δεύτερον, τι δεν είδα άλλο στον προϋπολογισμό; Δεν είδα ενίσχυση των παραγωγικών επενδύσεων και ειδικά των υποδομών στην ελληνική περιφέρεια. Ξέρετε, οι υποδομές, ειδικά σε παιδεία και σε υγεία σε όλη την Ελλάδα, ιδίως στην περιφέρεια, είναι ένα χάλι πραγματικά, είναι κάκιστες. Αυτές, λοιπόν, οι υποδομές θα περίμενα να ενισχυθούν και δεν το λέω –ξέρετε- έτσι, να θυμίσω πως πριν από λίγο καιρό είχαμε καταγγελία για το Νοσοκομείο του Κιλκίς, για παράδειγμα, που έλεγε ότι πέφτουν οι σοβάδες. Υπάρχουν πάρα πολλά νησιά -το είχα πει και εχθές στον κ. Χρυσοχοΐδη, ο οποίος, προς τιμήν του, να πω την αλήθεια, παραδέχθηκε ότι υπάρχει πρόβλημα ελλείψεων στους γιατρούς- ειδικά τουριστικά, στα οποία το καλοκαίρι υπάρχει μεγάλο πράγμα γιατρών.

Επίσης, να πω ότι πάρα πολλές ακριτικές περιοχές δεν έχουν γιατρούς, δεν έχουν νοσοκομεία επανδρωμένα. Στην Ξάνθη, όπου είχα μεταβεί το καλοκαίρι, τον Αύγουστο, το Νοσοκομείο Ξάνθης κινδυνεύει να κλείσει, δεν έχει γιατρούς, κινδυνεύει να γίνει κέντρο υγείας. Αυτά είναι σοβαρά.

Όταν ξέρουμε ότι δεν υπάρχουν υποδομές στην παιδεία και στην υγεία, πάρα πολλοί νέοι μας θα αναγκαστούν να φύγουν στο εξωτερικό, το λεγόμενο brain-drain και δεν θα γυρίσουν πίσω. Αυτά, αν δεν τα λύσετε, ξέρετε, δεν θα έχουμε καμμία πραγματική, ουσιαστική ανάπτυξη. Ένα αυτό εδώ.

Δεύτερον, θα ήθελα να πω και κάτι -θα γίνω ενοχλητικός, το είχα θίξει και χθες στον κ. Γεωργιάδη- την ώρα που οι νέοι μας φεύγουν στο εξωτερικό, η Κυβέρνηση -ποιος θα το περίμενε αυτό εδώ από την Κυβέρνηση που θα πολεμούσε τους λαθρομετανάστες, που θα πολεμούσε τη μετανάστευση, μας έλεγε ο κ. Γεωργιάδης παλιά ως Υπουργός του κ. Σαμαρά ότι «εγώ θα κάνω τη ζωή των λαθρομεταναστών δύσκολη, θα τους κάνω τη ζωή κόλαση» τι ήρθε και μας έφερε; Μια τροπολογία που λέει ότι όσοι –λέει- μένουν εδώ πέρα επί μία τριετία θα παίρνουν άδεια παραμονής για εργασία. Σοβαρά; Γιατί δεν το κάνει αυτό για τους Έλληνες του εξωτερικού, που έφυγαν στο εξωτερικό και το κάνετε εδώ πέρα;

Και μάλιστα να πω ότι ξέχασε να μας πει η Κυβέρνηση ότι στις 29 Σεπτεμβρίου, όταν ερωτήθηκε ο Κυβερνητικός Εκπρόσωπος, ξέρετε τι είχε πει; Ότι δεν υπάρχει κανένα τέτοιο ενδεχόμενο, αυτά δεν πρόκειται να γίνουν και μετά από λίγο καιρό μάς το έφερε βασικά.

Εχθές, λοιπόν, που έκανα παρέμβαση στον κ. Γεωργιάδη, ο κ. Γεωργιάδης, βέβαια, παραδέχθηκε ότι είναι για παράνομους μετανάστες. Και να πω και κάτι προς τους συναδέλφους της Αριστεράς: Ξέρετε, όταν λέω «παράνομος μετανάστης», δεν εννοώ ότι ένας άνθρωπος είναι παράνομος, εννοώ ότι μπαίνει παρανόμως στη χώρα, παραβιάζει έναν νόμο, μια νομοθεσία, μία κείμενη νομοθεσία, η οποία έχει θεσπιστεί από τον Ποινικό Κώδικα. Δεν λέω ότι ο άνθρωπος είναι λαθραίος, ότι είναι κακός, απλώς έχει παραβιάσει έναν νόμο, τι να κάνουμε; Έτσι προβλέπεται από τη νομοθεσία. Τίποτε άλλο, ούτε ρατσισμός ούτε ξενοφοβία.

Και να πω και κάτι: Δεν μπορώ, κυρίες και κύριοι συνάδελφοι, δεν γίνεται, επειδή λένε κάποιοι ότι είμαστε φιλάνθρωποι. Κοιτάξτε, ακούστε λίγο: Φιλάνθρωπος να είσαι, όταν, όμως, μία χώρα που έχει ανθρωπιστική κρίση και οικονομική κρίση δέχεται συνεχείς, χιλιάδες, εκατοντάδες χιλιάδες απελπισμένων, θα υπάρξει τεράστιο πρόβλημα. Ούτε θα μπορέσει να τους βοηθήσει ούτε τίποτα και θα υπάρξει εσωτερικό πρόβλημα.

Ο κ. Γεωργιάδης, λοιπόν, εχθές παραδέχτηκε ότι ναι, είναι για τους παράνομους μετανάστες γιατί –λέει- έχουμε έλλειψη εργατικών χεριών. Και λοιπόν; Γιατί δεν δίνετε κίνητρα στους νέους να πάνε στις αγροτικές περιοχές; Μάλιστα, επικαλέστηκε ότι υπάρχει και ένα πρόγραμμα της ΔΥΠΑ, στο οποίο κανείς δεν ανταποκρίθηκε. Θέλω να ρωτήσω, υπήρξε ανάλογη προβολή; Το ξέρανε οι νέοι αυτό εδώ; Τους ενημέρωσαν; Υπήρξε καμπάνια, υπήρξε διαφήμιση; Τι έγινε βασικά; Και επειδή, λοιπόν, θέλει να λύσει πρόσκαιρα το πρόβλημα της έλλειψης εργατικών χεριών, θα μας φέρει παράνομους ανθρώπους, οι οποίοι δεν γνωρίζουμε ποιοι είναι, τέλος πάντων, στην τελική; Πού ξέρω εγώ ότι καθένας είναι καλός; Εγώ σας λέω ότι είναι ο καλύτερος. Πού το ξέρω εγώ αυτό; Τον ξέρουμε; Δημιουργείται ουσιαστικά πρόβλημα συνοχής στο εσωτερικό.

Να θυμίσω ότι πάρα πολλοί από αυτούς τους ανθρώπους προέρχονται από ισλαμικές χώρες, έχουν μία συμπάθεια προς την Τουρκία. Έχουν μία συμπάθεια, τι να κάνουμε τώρα; Άμα αυτούς τους βάλουμε στον Έβρο, τι θα γίνει; Άμα τους βάλουμε στη Λέσβο, τι θα γίνει; Αυτά τα έχουμε σκεφτεί;

Και θα πω και κάτι άλλο, επειδή μας βλέπουν και παιδιά και μας βλέπουν και νέοι συνάδελφοι: Ξέρετε, η παράνομη μετανάστευση δεν είναι θέμα ρατσισμού, ξενοφοβίας, είναι θέμα μακροπρόθεσμης εθνικής επιβίωσης. Εάν εμείς αυτό το θέμα δεν το αντιμετωπίσουμε εγκαίρως και το αντιμετωπίσουμε με λογικές ρατσισμού και ξενοφοβίας, δυστυχώς και πολύ φοβάμαι ότι τα παιδιά μας και τα εγγόνια μας και τα παιδιά που μας βλέπουν αυτή τη στιγμή επάνω θα ζήσουν σε μια Ελλάδα χωρίς Έλληνες. Αυτό φοβάμαι εγώ και λυπάμαι πάρα πολύ, μπορεί να φαίνομαι ρατσιστής, αλλά λυπάμαι. Έχω μία ανησυχία, τι να κάνω; Αν είμαι προβληματικός, λυπάμαι. Αυτή είναι η άποψή μου, δεχτείτε τη ή μην τη δεχτείτε.

Να πω και κάτι ακόμα: Ξέρετε, ο κ. Γεωργιάδης άφησε ένα υπονοούμενο, ότι «ναι, ξέρετε, έχουμε και έλλειψη χεριών στο Ελληνικό του κ. Λάτση». Τι μας είπε ο κ. Γεωργιάδης; Ότι «θέλω χέρια για το μεγάλο κεφάλαιο, το οποίο πολεμάτε οι αριστεροί». Αυτό γίνεται, λοιπόν. Συγγνώμη για τον τόνο μου, αλλά κάποια στιγμή δεν μπορώ να μην το πω. Όταν ακούω δε ανθρώπους να μου λένε για το μεγάλο κεφάλαιο, την ίδια στιγμή που δέχονται την παράνομη μετανάστευση, για την οποία παράνομη μετανάστευση -ξέρετε, δεν είναι οι συνάδελφοι του ΚΚΕ εδώ πέρα- ακόμα και ο Καρλ Μαρξ είχε πει «είμαι εναντίον της μετανάστευσης». Ακόμα και ο Μαρξ το είχε πει αυτό!

(Θόρυβος στην Αίθουσα)

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, απευθύνεστε στο Προεδρείο! Συνεχίστε, παρακαλώ!

**ΠΕΤΡΟΣ ΔΗΜΗΤΡΙΑΔΗΣ:** Επομένως, λοιπόν, μην φέρνετε τροπολογίες τέτοιου είδους.

Και να πω και κάτι άλλο; Είναι πράγματι τραγική ειρωνεία που μας έλεγε προεκλογικά η Νέα Δημοκρατία «ότι ξέρετε, εμείς θα πολεμήσουμε την παράνομη μετανάστευση, ψηφίστε εμάς, γιατί» -λέει- «θα έρθουν οι άλλοι να τους νομιμοποιήσουν» και τι κάνατε; Κάνατε το αντίθετο ακριβώς. Είχατε ενημερώσει προεκλογικά τους ψηφοφόρους σας ότι θα φέρνατε τέτοια τροπολογία, ή όχι; Το ήξεραν; Το είχατε πει, ή όχι;

Και κάτι τελευταίο: Άκουσα τον κ. Γεραπετρίτη, τον Υπουργό Εξωτερικών. Αναφερόμενος στην επίσκεψη Ερντογάν, μας είπε ότι κάναμε μία διακήρυξη φιλίας. Θέλω να κάνω μία ερώτηση, σε επίπεδο διεθνών σχέσεων θα μιλήσω. Φιλία με ποιον; Με έναν ο οποίος μας απειλεί με πόλεμο ακόμα και σήμερα; Το casus belli. Μας απειλεί με πόλεμο. Τι να κάνουμε; Είναι φίλος αυτός; Άκουσα, επίσης, να λέει ότι είναι ένα κείμενο πολιτικό, μη νομικό και μη δεσμευτικό. Άρα, λοιπόν, τι δεσμεύει; Δεσμεύει κάποιον; Λέει ότι κανένας εκ των δύο δεν παραιτείται από τις αξιώσεις του. Άρα δηλαδή, ούτε η Τουρκία παραιτείται από το casus belli ούτε από το «καζάν-καζάν» ούτε από την τουρκική μειονότητα, που τη λέει τουρκική μειονότητα, ενώ είναι μουσουλμανική και την παραβιάζει συνεχώς. Και μάλιστα, κάποιοι πανηγύριζαν, είπε –λέει- ο Πρωθυπουργός ότι είναι μουσουλμανική. Συμφωνώ απολύτως. Ο Ερντογάν το παραδέχθηκε ή όχι; Είναι φίλος αυτός ή όχι, ή εχθρός μας;

**ΦΙΛΙΠΠΟΣ ΦΟΡΤΩΜΑΣ:** Μα, το χειροκρότησε, κύριε!

**ΜΑΚΑΡΙΟΣ ΛΑΖΑΡΙΔΗΣ:** Μα, για να τον χειροκροτεί…

**ΠΕΤΡΟΣ ΔΗΜΗΤΡΙΑΔΗΣ:** Ναι, το παραδέχτηκε ότι είναι μουσουλμανική; Το έχει πει επίσημα;

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, δεν κάνουμε διάλογο! Σας παρακαλώ, σας το είπα και προηγουμένως.

Εσείς, κύριοι συνάδελφοι, μη διακόπτετε! Τι πράγμα είναι αυτό που κάνετε; Συνεχώς το κάνετε!

**ΠΕΤΡΟΣ ΔΗΜΗΤΡΙΑΔΗΣ:** Όχι, δεν το έχει πει!

Όχι, να μπορείτε, κύριε συνάδελφε, να το ακούτε: Ο κ. Ερντογάν είναι εχθρός μας. Αν τον θεωρείτε εσείς φίλο, δικαίωμά σας! Τι να σας κάνω;

Πράγματι, είναι αποκλειστικό κυριαρχικό δικαίωμα της Ελλάδος, συμφωνώ. Ασκείται μονομερώς, συμφωνώ. Ε, ασκείστε το επιτέλους! Πότε θα γίνει αυτό εδώ; Ήμουν νιος και γέρασα! Ασκείστε το κάποια στιγμή! Εμπρός, λοιπόν, πού είναι η τόλμη σας; Κάντε το!

Και τελειώνω λέγοντας τα εξής: Εγώ, εμείς οι Σπαρτιάτες, θα καταψηφίσουμε τον προϋπολογισμό. Είναι ένας προϋπολογισμός ο οποίος δεν εξυπηρετεί το ελληνικό έθνος, είναι εις βάρος των Ελλήνων, οδηγεί στη φτωχοποίηση και κυρίως εξαθλιώνει τον μέσο Έλληνα. Παρά τη μαγική εικόνα, βλέπουμε τα αντίθετα. Εμείς θα ψηφίσουμε κατά και είμαστε κατά σε οτιδήποτε βλάπτει το ελληνικό έθνος.

Ευχαριστώ πάρα πολύ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Βασίλειος Βιλιάρδος):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι παρακολουθούν τη συνεδρίασή μας από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα μαθήτριες και μαθητές και τρεις εκπαιδευτικοί συνοδοί τους από το 2ο Γενικό Λύκειο Πρέβεζας.

Καλωσορίσατε στη Βουλή, παιδιά, καλά Χριστούγεννα!

(Χειροκροτήματα απ’ όλες τις πτέρυγες της Βουλής)

Και τώρα καλείται στο Βήμα ο κ. Σπυρίδων Κυριάκης, Βουλευτής της Νέας Δημοκρατίας.

**ΣΠΥΡΙΔΩΝ ΚΥΡΙΑΚΗΣ:** Κατ’ αρχάς θα ήθελα να καλωσορίσω τους μαθητές της ιδιαίτερης πατρίδας μου, της Πρέβεζας, να τους ευχηθώ να περάσουν καλά στην Αθήνα και να πω πως είναι ιδιαίτερη τιμή να απευθύνομαι σήμερα για τον προϋπολογισμό παρουσία των συντοπιτών μου.

Σήμερα μιλάμε για τον προϋπολογισμό του 2024. Επειδή, όμως, πριν από μένα έχουν αναφερθεί στα τεχνικά και επιμέρους ζητήματα του προϋπολογισμού περισσότεροι από εκατόν πενήντα συνάδελφοι, θα ήθελα να ζητήσω να μου επιτρέψετε μια λίγο διαφορετική προσέγγιση στα θέματα του προϋπολογισμού.

Εν έτει 2024, η χώρα μας βγαίνει πλέον, όπως όλα δείχνουν, από μια υπερδεκαετή κρίση. Ήταν τέτοιες μέρες τα Χριστούγεννα του 2006, όταν ο Κωνσταντίνος Μητσοτάκης ευχόταν χρόνια πολλά στον ελληνικό λαό και προειδοποιούσε πως η ελληνική οικονομία σύντομα θα κατέρρεε. Δυστυχώς η πρόβλεψή του αυτή επιβεβαιώθηκε σε ελάχιστο χρονικό διάστημα. Την κρίση δανεισμού διαδέχτηκε η δημοσιονομική κρίση, η οποία μετατράπηκε σε οικονομική κρίση, η οποία οδήγησε σε μία άνευ προηγουμένου κοινωνική κρίση, η οποία επιδεινώθηκε από τα λάθη της προηγούμενης κυβέρνησης. Και σαν να μην έφτανε όλο αυτό, ακολούθησε και η παγκόσμια υγειονομική και οικονομική κρίση του κορωναϊού και ως κερασάκι στην τούρτα ήρθε και η παγκόσμια κρίση του πληθωρισμού, η οποία επιδεινώθηκε λόγω της κατάστασης στην Ουκρανία.

Κι όμως, η χώρα παρέμεινε όρθια, η χώρα κρατήθηκε ψηλά. Και όχι μόνο κρατήθηκε, αλλά τα τελευταία τέσσερα χρόνια ανέπτυξε έναν ιδιαίτερα γρήγορο βηματισμό με ρυθμούς ανάπτυξης που ξεπερνούν κάθε προηγούμενο και που και φέτος θα φτάσουν το 2,9% του ΑΕΠ, το οποίο ΑΕΠ από την πλευρά του θα φτάσει στα υψηλότερα των τελευταίων ετών καθιστώντας το 2024 την πλουσιότερη χρονιά που έχει δει ποτέ το ελληνικό κράτος.

Και αν κανείς αναρωτηθεί πώς ακριβώς έγιναν όλα αυτά σε τόσο σύντομο χρονικό διάστημα, πώς ακριβώς συντελέστηκε αυτό το οικονομικό θαύμα σε τόσο σύντομο χρονικό διάστημα, η απάντηση στην ερώτηση δεν είναι πώς, αλλά ποιος. Και αυτό έχει ονοματεπώνυμο, Κυριάκος Μητσοτάκης!

Κι εδώ θα με ρωτήσετε αν λύθηκαν όλα τα προβλήματα της χώρας εν έτει 2024. Όχι, βέβαια. Προσωπικά αν είχα να διαλέξω δύο σημαντικά ζητήματα που θα πρέπει να αντιμετωπίσουμε, αυτά είναι τα εξής δύο. Το πρώτο είναι το δημογραφικό, το οποίο ως μια βραδυφλεγής βόμβα καίει και είναι έτοιμη να εκραγεί στα θεμέλια της πατρίδας μας και του έθνους μας.

Το δεύτερο ζήτημα είναι ένα ζήτημα στο οποίο δεν αναφερόμαστε συχνά και που επί σειρά ετών υπήρχε υποβόσκον στην ελληνική κοινωνία, το οποίο, όμως, κορυφώθηκε και πήρε διαστάσεις γάγγραινας τα τελευταία χρόνια. Αναφέρομαι στην παντελή έλλειψη σεβασμού από μια σημαντική μερίδα Ελλήνων πολιτών. Βλέπετε, υπάρχουν αρκετοί Έλληνες πολίτες οι οποίοι δεν σέβονται το κράτος και τους θεσμούς, δεν σέβονται τους νόμους, δεν σέβονται τους συμπολίτες τους, δεν σέβονται το φυσικό περιβάλλον, δεν σέβονται το αστικό περιβάλλον, δεν σέβονται τους ανθρώπους με αδυναμίες, δεν σέβονται τις αδυναμίες και τις ιδιαιτερότητες αυτές καθ’ αυτές. Και αυτή την έκφανση έλλειψης σεβασμού τη βλέπουμε καθημερινά με ανθρώπους που περνάνε το κόκκινο ή οδηγούν στη ΛΕΑ, τη βλέπουμε με τα φαινόμενα οπαδικής βίας, όπου ένας νέος άνθρωπος αποφασίζει να πετάξει σε ευθεία μια φωτοβολίδα ενάντια σε έναν συνάνθρωπό του, αλλά και στα μικρά πράγματα, όπως στα μέσα μαζικής μεταφοράς όπου κανένας πλέον δεν σηκώνεται για να παραχωρήσει τη θέση του σε έναν ηλικιωμένο ή σε μια έγκυο γυναίκα.

Αν, λοιπόν, είχαμε να λύσουμε δύο θέματα, για μένα θα ήταν αυτά. Το πρώτο είναι σχετικά εύκολο. Αυτό το οποίο θα πρέπει να κάνουμε ως κράτος είναι να διαμορφώσουμε εκείνες τις οικονομικές συνθήκες που απαιτούνται, έτσι ώστε οι νέοι άνθρωποι να μπορούν απρόσκοπτα να κάνουν οικογένεια χωρίς να σκέφτονται και να επιβαρύνονται από το οικονομικό κόστος. Μια σειρά από πολιτικές οι οποίες απεικονίζονται στον προϋπολογισμό, όπως η μείωση της ανεργίας σε μονοψήφια επίπεδα για πρώτη φορά, η αύξηση των μισθών και των συντάξεων για πρώτη φορά ύστερα από πάνω από δέκα χρόνια, η μείωση του ιδιωτικού χρέους σε ποσοστό του ΑΕΠ, αλλά και η μείωση των δανείων που δεν εξυπηρετούνται δημιουργούν ένα ασφαλές περιβάλλον, έτσι ώστε ο κάθε Έλληνας και η κάθε Ελληνίδα να μπορεί να δημιουργήσει οικογένεια και να κάνει παιδιά.

Η απάντηση στο δεύτερο ζήτημα, σε αυτό της έλλειψης σεβασμού, είναι λίγο πιο περίπλοκη. Αρχικά οφείλουμε να την αναζητήσουμε στην παιδεία, γιατί όλα ξεκινούν και καταλήγουν στην παιδεία ως φαύλος κύκλος. Και όταν αναφέρομαι στην παιδεία, δεν αναφέρομαι στη στείρα γνώση και στην απόκτηση ενός πτυχίου, αλλά στο σύνολο της προσπάθειας που πρέπει να κάνει η πολιτεία, αλλά και η οικογένεια για να μορφώσει και να επιμορφώσει τον κάθε νέο μαζί με μια σειρά από πολιτιστικά και κοινωνικά ερεθίσματα, έτσι ώστε να διαμορφώσει το ήθος του και τη συμπεριφορά του.

Κι εδώ θα με ρωτήσετε αν αυτό είναι εύκολο να γίνει. Όχι, δεν είναι εύκολο. Γι’ αυτό ο φετινός προϋπολογισμός είναι αυξημένος στον τομέα της παιδείας κατά 250 εκατομμύρια. Και αυτό είναι ένα πρώτο βήμα που δείχνει ότι η Κυβέρνηση νοιάζεται για την παιδεία, επενδύει στην παιδεία. Το ποσό που θα επενδυθεί συνολικά φέτος θα είναι 6,5 δισεκατομμύρια ευρώ. Και όποιος θεωρεί ότι το ποσό αυτό είναι μεγάλο, αρκεί να του πούμε ότι στη χώρα μας έχουμε πληρώσει πολύ περισσότερο την άγνοια από ό,τι έχουμε επενδύσει στη γνώση.

Ταυτόχρονα, δεν μπορεί να υπάρχει σεβασμός αν δεν υπάρχει αλληλοσεβασμός. Και υπάρχει μια σειρά από θέματα όπου το κράτος δεν σέβεται τον πολίτη. Ο ψηφιακός μετασχηματισμός που συντελέστηκε την προηγούμενη τετραετία είναι ένα πρώτο βήμα που δείχνει ότι το κράτος σέβεται τον Έλληνα πολίτη. Υπάρχουν, όμως, σημαντικά ζητήματα κυρίως στον τομέα της υγείας, όπου ένας άνθρωπος που χρειάζεται εγχείρηση κλείνει την εγχείρηση αυτή αρκετό καιρό μετά. Γι’ αυτό τον λόγο ο τομέας της υγείας είναι ενισχυμένος κατά 500 εκατομμύρια, έτσι ώστε να μπορέσουμε να στελεχώσουμε τα νοσοκομεία και τα κέντρα υγείας με γιατρούς και να μπορούν οι άνθρωποι να κάνουν πιο γρήγορα τα χειρουργεία τους, πιο γρήγορα τις εξετάσεις τους και να έχουν καλύτερες συνθήκες νοσηλείας. Και βέβαια, δεν νοείται η έννοια του σεβασμού αν δεν σεβόμαστε τους πιο αδύναμους συμπολίτες μας. Γι’ αυτόν τον λόγο τα προνοιακά επιδόματα είναι αυξημένα και στον προϋπολογισμό αυτό.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Συνοψίζοντας, οι βασικές κατευθύνσεις του φετινού προϋπολογισμού έχουν να κάνουν με την ενίσχυση των εισοδημάτων, την ενίσχυση του τομέα της παιδείας, την ενίσχυση του τομέα της υγείας, την ενίσχυση των κοινωνικών επιδομάτων.

Όλες αυτές τις μέρες ακούω τις αιτιάσεις από τους συναδέλφους της Αντιπολίτευσης και κυρίως από τον ΣΥΡΙΖΑ, οι οποίοι λένε ότι αυτός ο προϋπολογισμός δεν ανταποκρίνεται στην κοινωνία. Έχω, λοιπόν, να σας πω το εξής: Η ειδοποιός διαφορά μας είναι ότι εμείς αυτό που κάνουμε είναι να διοχετεύουμε τον πλούτο προς όφελος της ελληνικής κοινωνίας και των Ελλήνων πολιτών. Αυτό που κάνατε εσείς ήταν να μοιράζετε τη φτώχεια προς όφελος των κομματικών σας στελεχών. Όσο για εσάς στο ΠΑΣΟΚ, επί σειρά ετών μοιράζατε χρήματα τα οποία δεν υπήρχαν, ήταν φανταστικά χρήματα και στέλνατε τον λογαριασμό στις επόμενες γενιές.

Εμείς, λοιπόν, δεν μπορούμε να αφήσουμε να συνεχίζεται αυτό το πράγμα. Έχουμε ένα προϋπολογισμό ο οποίος αποκρίνεται στις ανάγκες του σήμερα και δημιουργεί την Ελλάδα του μέλλοντος, μια καλύτερη Ελλάδα για όλες τις επόμενες γενιές και κυρίως με σεβασμό στο κάθε ευρώ του κάθε Έλληνα και της κάθε Ελληνίδας.

Κλείνω με την ευχή και την προσδοκία ένα κομμάτι αυτού του προϋπολογισμού να έρθει και στην ιδιαίτερα πατρίδα μου, την Πρέβεζα, η οποία είναι αλήθεια πως επί σειρά ετών χρειάζεται περισσότερα πράγματα.

Σας ευχαριστώ πολύ, να είστε καλά!

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κυριάκη.

Τον λόγο έχει τώρα ο Κοινοβουλευτικός Εκπρόσωπος της Νέας Αριστεράς κ. Ευκλείδης Τσακαλώτος και θα ακολουθήσει ο Υπουργός Κλιματικής Κρίσης και Πολιτικής Προστασίας κ. Βασίλης Κικίλιας.

Ορίστε, κύριε Τσακαλώτο, έχετε τον λόγο.

**ΕΥΚΛΕΙΔΗΣ ΤΣΑΚΑΛΩΤΟΣ:** Από Πρέβεζα σε Πρέβεζα το πάμε, κύριε Πρόεδρε, αλλά φοβάμαι με κάπως διαφορετική κατεύθυνση.

Κυρίες και κύριοι συνάδελφοι, ανέδειξα προηγουμένως αυτά που εγώ νομίζω ότι αποτελούν τους δύο πυλώνες του προϋπολογισμού, αλλά και της προσέγγιση της Νέας Δημοκρατίας. Ο πρώτος πυλώνας είναι ο νεοφιλελευθερισμός που δεν έχει καμμία σχέση με το περισσότερο ή λιγότερο κράτος, με την περισσότερη ή λιγότερη παρέμβαση, αλλά με τη στοχευμένη πολιτική η οποία προσπαθεί να αποτρέψει τα συνδικάτα, τα κινήματα και την Αριστερά από το να μπορούν να αλλάξουν τα αποτελέσματα της αγοράς.

Δεν είναι παράξενο ότι αρχίσατε την πρώτη κυβέρνηση της Νέας Δημοκρατίας με μια επίθεση στα εργασιακά δικαιώματα και από την άλλη ότι ουσιαστικά δεν κάνετε τίποτα για τις τιμές όταν δεν σας βολεύει.

Ρώτησα τον κ. Πετραλιά πριν από λίγο και τον κ. Θεοχάρη να βάλουν το χέρι στην καρδιά και να πουν ότι δεν υπάρχουν καρτέλ στα σουπερμάρκετ, ότι δεν υπάρχουν καρτέλ στην ενέργεια, ότι δεν υπάρχουν καρτέλ -εδώ είναι η χειρότερη περίπτωση νομίζω- στις τηλεπικοινωνίες. Δεν το κάνατε. Είπατε ότι προσπαθείτε. Αυτός είναι ο νεοφιλελευθερισμός: Σταματάμε τη δυνατότητα των κινημάτων και των συνδικάτων να αλλάξουν τα πράγματα και δίνουμε στην αγορά την ελευθερία να κάνει αυτό που θέλει.

Ο δεύτερος πυλώνας είναι αυτός που ονόμασα αναδιανεμητικός συνασπισμός. Το αμφισβήτησε ο κ. Θεοχάρης και είπε ότι αυτός ο προϋπολογισμός αλλάζει το παραγωγικό πρότυπο. Όλη η Αντιπολίτευση έχουμε ρωτήσει από πού προκύπτει ότι αυτός ο προϋπολογισμός αλλάζει το παραγωγικό μοντέλο, όταν οι επενδύσεις έχουν αυτή τη σύνθεση που έχουν, τη συνηθισμένη δηλαδή, στο real estate, στον τουρισμό, στις υπηρεσίες. Και τι απαντούν; Απαντούν την πρώτη φορά ότι υπάρχει η «PFIZER», απαντούν μετά ότι έχουμε εξαγωγές, απαντούν σε οτιδήποτε άλλο, εκτός από την ερώτηση που θέσαμε, ότι οι επενδύσεις δεν αλλάζουν την παραγωγική δομή αυτής της χώρας, γιατί είναι στους συγκεκριμένους κλάδους. Και επειδή δεν αλλάζουν την παραγωγική δομή, αυτό που σας μένει είναι η αναδιανομή του εισοδήματος, όχι μια παραγωγική συμμαχία, αλλά μια αναδιανεμητική συμμαχία. Και γι’ αυτό δεν κάνετε τίποτα για τα υπερκέρδη. Μας είπε ο κ. Θεοχάρης ότι έχουμε πάρει 4 δισεκατομμύρια. Ξεχνάει ότι στα διυλιστήρια βάλατε τον χαμηλότερο συντελεστή που επιτρέπει η Ευρωπαϊκή Ένωση και ότι στην ενέργεια με τα pass τους τα δίνετε πίσω και συνεχίζονται τα υπερκέρδη, παρόλο που τους έχετε φορολογήσει. Κάνετε επίσης ό,τι είναι δυνατόν με τις απευθείας αναθέσεις, με τις πολιτικές σας για να φτιάξετε το δικό σας κοινωνικό μπλοκ μέσα από την αναδιανομή, ακριβώς γιατί στον παγκόσμιο καπιταλισμό αυτή τη στιγμή που δεν υπάρχουν επενδύσεις, που είναι σε ιστορικά χαμηλά ως ποσοστό του ΑΕΠ, μόνο αυτός ο τρόπος υπάρχει.

Υπάρχει όμως ένας τρίτος πυλώνας που δεν τον ανέδειξα. Ο τρίτος πυλώνας είναι ο αυταρχικός λαϊκισμός. Σε όλες τις δημοκρατίες υπάρχει μια ισορροπία ανάμεσα στην καταστολή και στη συναίνεση και πότε το εκκρεμές πάει προς τη συναίνεση και πότε πάει το εκκρεμές προς την καταστολή. Ο αυταρχισμός -άρα το εκκρεμές πάει στην πλευρά της αναστολής- άρχισε στη μεταπολεμική περίοδο, τουλάχιστον στο δυτικό κόσμο, με την κ. Θάτσερ, που βρήκε εσωτερικούς εχθρούς, που μπορεί να ήταν οι ανθρακωρύχοι, που μπορεί να ήταν ακόμα και οι κοινωνικοί λειτουργοί που χάιδευαν τα αυτιά των νέων εγκληματιών. Άρχισε με έναν ηθικό πανικό, με τη δημιουργία αυταρχικών ταυτοτήτων, με τον εκφοβισμό του κόσμου, για να έχουμε ένα φοβικό κόσμο και να δημιουργήσουμε αυτόν τον αυταρχικό λαϊκισμό.

Τον ακούσαμε από τον κ. Φλωρίδη αυτόν τον αυταρχικό λαϊκισμό, όταν, αντί να μπει σε μια συζήτηση για το αν το να γίνουν πιο αυστηρές οι τιμωρίες στους ποινικούς κώδικες, βοηθάει ή δεν βοηθάει. Τι είπε; Ότι σχεδόν όλη η Αντιπολίτευση είναι μαζί με τους εγκληματίες, ότι τους στηρίζει. Δεν το έχω ξανακούσει αυτό στην ελληνική Βουλή αυτό, να πει ένας Υπουργός Δικαιοσύνης ότι οι αντίπαλοί του υποστηρίζουν τους εγκληματίες.

Και βέβαια αυτός ο αυταρχισμός δεν έχει τέλος, γιατί αυτή η Κυβέρνηση τώρα δέχεται επίθεση από τρία ακροδεξιά κόμματα, που λένε ότι δεν φτάνει αυτός ο αυταρχισμός, που μας κάνουν επίθεση για τους δύο μειονοτικούς Βουλευτές μας. Πρέπει να πω για τους Σπαρτιάτες ότι εγώ είμαι περήφανος και για τον Φερχάτ και για τον Ζεϊμπέκ, γιατί είναι άξιοι αντιπρόσωποι της κοινότητάς τους, άξιοι αντιπρόσωποι και της Ροδόπης και της Ξάνθης. Άξιοι αντιπρόσωποι της Ελλάδας.

(Χειροκροτήματα από την πτέρυγα της Νέας Αριστεράς)

Δεν έχει τέλος αυτός ο αυταρχισμός και θα το βρείτε μπροστά σας όταν μια άλλη Δεξιά ενδεχομένως να πάρει τη θέση σας.

Πού φαίνεται στον προϋπολογισμό αυτό; Φαίνεται όταν μειώνετε τα κονδύλια για τη δευτεροβάθμια παιδεία και αυξάνετε τα κονδύλια για την Αστυνομία. Πραγματικά αυτό καταλάβατε; Όλος ο κόσμος συζητάει για τη βία στα σχολεία και γύρω από τα σχολεία και ότι είναι ένα μεγάλο κοινωνικό πρόβλημα. Η αντιμετώπιση αυτού του προβλήματος είναι να μειώσουμε τα κονδύλια που υπάρχουν για τα σχολεία; Είναι αυτή μια συζήτηση που μπορούμε να κάνουμε γι’ αυτό το κοινωνικό φαινόμενο; Είναι αν στόχος σας δεν είναι να συζητήσουμε, να αντιμετωπίσουμε τη βία στις λαϊκές γειτονιές και στα σχολεία, αλλά είναι να φοβίσουμε τον κόσμο και άρα μόνο με αστυνόμευση μπορούμε να την αντιμετωπίσουμε.

Αυτοί είναι οι τρεις πυλώνες σας, που είναι μέσα στον προϋπολογισμό και μέσα στην προσέγγιση που έχετε.

Ποιο θα έπρεπε να ήταν το αντίπαλο δέος; Θα ήταν και στους τρεις πυλώνες κάτι τελείως διαφορετικό.

Αρχίζω με τον παραγωγικό συνασπισμό που θα μπορούσε να υπάρχει. Δύο πυλώνες θα έχει αυτός ο παραγωγικός συνασπισμός:

Πρώτον, την πράσινη μετάβαση μέσω της οποίας θα μπορούσε να συγκροτήσει ένα αναπτυξιακό κράτος και τον ιδιωτικό τομέα και τον κοινωνικό τομέα και την αλληλέγγυα οικονομία σε μια διαφορετική κατεύθυνση: να υπάρχουν δάνεια και επιδοτήσεις, αλλά όχι δάνεια και επιδοτήσεις χωρίς αντάλλαγμα, όχι «δωράκια» από το Ταμείο Ανάκαμψης χωρίς κανένα αντάλλαγμα, όχι επιδοτήσεις για συγχωνεύσεις χωρίς να υπάρχει αντάλλαγμα. «Θα σας δώσουμε επιδότηση, αλλά θα κάνετε κάτι για τους εργαζόμενους» ή «θα κάνετε κάτι για νέες τεχνολογίες» ή «θα κάνετε κάτι για την πράσινη ανάπτυξη».

Ο δεύτερος πυλώνας θα ήταν η οικονομία της φροντίδας, που στον παραγωγικό συνασπισμό του Μπάιντεν -που έκανε με τις εταιρείες πράσινης ανάπτυξης, αλλά συγχρόνως και με τις εταιρείες που έχουν τα ορυκτά πλούτη- στήριξε όλα όσα δεν πέρασαν από τη Βουλή στις Ηνωμένες Πολιτείες και είχαν να κάνουν με την υποστήριξη οικογενειών με παιδιά, με τις γονικές άδειες, με την εκπαίδευση των νέων. Εμείς θεωρούμε ότι η οικονομία της φροντίδας είναι προνομιακός χώρος για μια συμμαχία των προοδευτικών και αριστερών δυνάμεων. Είναι ένας χώρος που είναι πολύ μεγάλος, που τις δουλειές τις κάνουν οι γυναίκες στην πλειοψηφία. Και επειδή τις κάνουν οι γυναίκες, είναι και χαμηλές οι αποδόσεις, γιατί υπάρχει αυτός ο σεξισμός της δικής μας της κοινωνίας και αυτό διαμορφώνει μια τελείως διαφορετική προσέγγιση. Και αυτό το κράτος το αναπτυξιακό μπορεί να παρέμβει στη Θεσσαλία με έναν ανεξάρτητο θεσμό για την πράσινη μετάβαση, αλλά μπορεί να το κάνει και στη βάση, γιατί η παραγωγική συμμαχία που χρειαζόμαστε είναι και στις κοινότητες, είναι στις γειτονιές. Είναι να έχουμε γειτονιές και χωριά και μικρές πόλεις που έχουν εργασίες, όπου υπάρχει μεταποίηση, όπου υπάρχουν καλά σχολεία, όπου υπάρχει ασφάλεια. Είναι να φροντίζουμε για κοινωνική στέγαση, όχι όπως στη μεταπολεμική περίοδο, σε γκέτο, αλλά σε κάθε γειτονιά να υπάρχει κοινωνική στέγαση δίπλα σε εργασίες παραγωγικές και δίπλα σε καλά σχολεία, χρησιμοποιώντας από το Ταμείο Ανάκαμψης και Ανθεκτικότητας τη δυνατότητα που μας έδωσε, αλλά εσείς δεν την πήρατε, κάθε δήμος να έχει μια ενεργειακή κοινότητα. Αυτή ήταν η δυνατότητα που σας έδωσε το Ταμείο Ανάκαμψης και βεβαίως το περάσατε «στο βερεσέ». Κάθε δήμος, είπαν, σε όλη την Ευρώπη να έχει μια ενεργειακή κοινότητα, για να αλλάξει και από κάτω το πώς παράγουμε, τι παράγουμε.

Βεβαίως, υπάρχει και ο δεύτερος πυλώνας. Και εμείς θα έχουμε έναν αναδιανεμητικό συνασπισμό, αλλά για τον κόσμο της εργασίας που θα είναι συστατικό στοιχείο της ανάπτυξής μας. Αυτό χρειάζεται μια αλλαγή εξουσίας, μια μεταμόρφωση της εξουσίας, γιατί όλα αυτά τα στοιχεία που έχει αναφέρει όλη η Αντιπολίτευση για τους χαμηλούς μισθούς -που είμαστε τελευταίοι στην κατάταξη στον ΟΟΣΑ ή ίσως οι δεύτεροι από το τέλος- είναι αποτέλεσμα έλλειψης δύναμης και ισχύος των από κάτω.

Μόνο αν αλλάξει αυτό. Δεν είμαστε εμείς που πιστεύουμε ότι το κεφάλαιο μπορεί να είναι εργαλείο για την ισότητα, ούτε πιστεύουμε ότι η ταξική πάλη δημιουργεί τοξικότητα. Ίσα-ίσα, εμείς πιστεύουμε ότι μέρος της λύσης είναι πολιτικές που στηρίζουν τον κόσμο της εργασίας, τα κινήματα και τα συνδικάτα να παρεμβαίνουν για ένα άλλο μοντέλο.

Ο τρίτος πυλώνας για μια προοδευτική, εναλλακτική προσέγγιση είναι η δημοκρατία. Χρειάζεται να έχουμε σοβαρές αλλαγές, προτάσεις για τη δημοκρατία, γιατί μέσα στον αυταρχικό λαϊκισμό γίνεται συρρίκνωση της δημοκρατίας, καθώς το εκκρεμές πάει όλο και περισσότερο προς την καταστολή και φεύγει από τη συναίνεση.

Θα έχουμε προτάσεις σε αυτή τη Βουλή για τις παρακολουθήσεις και για το ποια είναι τα κριτήρια για την άρση των παρακολουθήσεων; Και δεν μπορεί να είναι για λόγους εθνικής ασφάλειας. Θα έχουμε παρεμβάσεις στη Βουλή, κύριε Πρόεδρε, για το πώς μπορεί η Βουλή να κάνει την εκτελεστική εξουσία να λογοδοτεί; Ή θα συνεχίσουμε να έχουμε εκτελεστικά, όπως στη λίστα Πέτσα χωρίς ο κ. Πέτσας να είναι παρών; Είναι σαν να λέμε στους Ιταλούς μάγειρες να κάνουν καρμπονάρα χωρίς τα μακαρόνια! Ή θα έχουμε συνεχώς εξεταστικές και προανακριτικές που οι βασικοί μάρτυρες δεν μπαίνουν καν μέσα στη συζήτηση; Θα έχουμε προτάσεις λογοδοσίας της Κυβέρνησης από τον λαό; Θα χρειαστεί μια πρόταση για τον δημόσιο τομέα, για τη δημόσια διοίκηση για το πώς λογοδοτεί.

Αυτό είναι, κατά την άποψή μου, ένα πλαίσιο για να συζητήσουν σοβαρά οι προοδευτικές δυνάμεις. Ποια είναι η παραγωγική συμμαχία που μπορεί να μας πάει μπροστά για την πράσινη ανάπτυξη και για την οικονομία της φροντίδας; Πού πρέπει να γίνεται η αναδιανομή και πώς μπορεί να ισχυροποιηθούν οι δυνάμεις αυτές που μπορούν να φέρουν σε πέρας αυτόν τον μετασχηματισμό; Και πώς θα φέρουμε τη δημοκρατία πάλι στο επίκεντρο της συζήτησης για τον κόσμο;

Γιατί όλοι αυτοί που δεν ψηφίζουν, όλοι αυτοί οι νέοι και νέες που θεωρούν ότι οι πολιτικοί είναι το πρόβλημα και όχι μέρος της λύσης, κάτι περιμένουν από όλες τις προοδευτικές, σοσιαλιστικές, αριστερές δυνάμεις.

Και αυτό, σύντροφοι και συντρόφισσες του ΚΚΕ, δεν μπορεί να γίνει σε τριάντα - σαράντα χρόνια. Δεν μπορεί να περιμένει ο κόσμος για πολλούς λόγους, αλλά ένας είναι ο βασικός λόγος και αυτόν τον βασικό λόγο είχατε την ευκαιρία να τον ακούσετε όλες τις προηγούμενες μέρες. Τον ακούσατε από τους Σπαρτιάτες, τον ακούσατε από την Ελληνική Λύση, τον ακούσατε από τη Νίκη.

Γιατί, αν δεν δώσουμε ελπίδα σε αυτόν τον λαό ότι μπορούν να μπουν κάποια θεμέλια στη δημοκρατία, στην παραγωγή, στην κοινωνία, ξέρετε από πού μπορεί να έρθει η λύση. Έχει έρθει η λύση πολλές φορές από στρατηγούς πάνω στα άσπρα άλογα. Ας μην το επιτρέψουμε αυτό για άλλη μια φορά!

Σας ευχαριστώ πάρα πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Τσακαλώτο.

Καλείται στο Βήμα ο κ. Βασίλης Κικίλιας, Υπουργός Κλιματικής Αλλαγής και Πολιτικής Προστασίας.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Κύριε Πρόεδρε, μπορώ να έχω τον λόγο για λίγο;

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ, κύριε Υπουργέ, έχετε τον λόγο να κάνετε μια παρέμβαση.

**ΜΙΧΑΗΛ ΚΑΤΡΙΝΗΣ:** Κύριε Πρόεδρε, αφού θα μιλήσει ο Υπουργός που αναγγείλατε εκ μέρους της Κυβέρνησης, γιατί προηγείται άλλος Υπουργός;

**ΠΡΟΕΔΡΕΥΩΝ (Βασίλειος Βιλιάρδος):** Σας παρακαλώ, μην επεμβαίνετε στη διαδικασία. Δεν είναι δικιά σας δουλειά αυτή.

**ΜΙΧΑΗΛ ΚΑΤΡΙΝΗΣ:** Αφού θα μιλήσει εκ μέρους της Κυβέρνησης.

**ΠΡΟΕΔΡΕΥΩΝ (Βασίλειος Βιλιάρδος):** Σας παρακαλώ πολύ μην παρεμβαίνετε στη διαδικασία και μην κάνετε υποδείξεις.

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Από τις απαντήσεις μπορεί να βοηθηθείτε κι εσείς.

Κύριε Τσακαλώτο, άκουσα με ενδιαφέρον την τοποθέτησή σας σχετικά με τον έλεγχο της αγοράς και τα καρτέλ. Και ειλικρινά θα ήθελα να ρωτήσω ρητορικά, εάν κατά τη διακυβέρνησή σας -διότι διατελέσατε Υπουργός Οικονομίας για πολλά χρόνια- επιβάλατε ένα πρόστιμο για εναρμονισμένη πρακτική ή ένα πρόστιμο για παραβατική συμπεριφορά στην αγορά. Και ας απαντήσω εγώ και αν θέλετε διορθώστε με. Δεν επιβάλατε ούτε ένα πρόστιμο ούτε για εναρμονισμένη πρακτική ούτε για την αγορά. Ξέρετε γιατί; Γιατί απλούστατα δεν είχατε ελεγκτικό μηχανισμό.

Και θέλω να σας πω αφ’ ενός ότι η εναρμονισμένη πρακτική ελέγχεται από την Επιτροπή Ανταγωνισμού και εμείς πιστεύουμε στην ανεξαρτησία των ανεξάρτητων επιτροπών ως προς τον έλεγχο της αγοράς. Όμως, θέλω να σας πω ότι είναι αυτή εδώ η Κυβέρνηση η οποία δημιούργησε ελεγκτικό μηχανισμό, δημιούργησε τη ΔΙΜΕΑ και με ηλεκτρονικά μέσα ελέγχει την αγορά. Έχουμε επιβάλει εκατομμύρια πρόστιμα σε χιλιάδες ελέγχους.

Και επίσης, ακούσατε για πρώτη φορά, γιατί δεν είχατε ακούσει ποτέ κατά τη διακυβέρνησή σας, ονόματα αλυσίδων σουπερμάρκετ -σε αυτά αναφερθήκατε- που είχαν παραβατική συμπεριφορά. Ξέρετε γιατί; Διότι εμείς είμαστε η μόνη χώρα στην Ευρώπη που βάλαμε επιτρεπόμενο όριο ποσοστού κέρδους. Μάλιστα! Κανένας άλλος δεν έχει. Είναι η Ελλάδα μόνο που έχει επιτρεπόμενο ποσοστό.

Ως προς την πράσινη ανάπτυξη, θέλω να σας πω ότι η μόνη απόφαση που πήρατε ήταν μια υπουργική απόφαση που δημιουργούσατε ένα «πράσινο ταμείο», δύο μήνες πριν τις εκλογές του 2019…

(Θόρυβος από την πτέρυγα της Νέας Αριστεράς)

**ΠΡΟΕΔΡΕΥΩΝ (Βασίλειος Βιλιάρδος):** Σας παρακαλώ!

**ΝΙΚΟΛΑΟΣ ΠΑΠΑΘΑΝΑΣΗΣ (Αναπληρωτής Υπουργός Εθνικής Οικονομίας και Οικονομικών):** Επειδή μιλήσατε για δωράκια, πείτε μου το πρόγραμμα «ΕΞΟΙΚΟΝΟΜΩ» με εκατόν πέντε χιλιάδες κατοικίες συμπολιτών μας, είναι δωράκια στους συμπολίτες μας, προϋπολογισμού 1,5 δισεκατομμυρίου ευρώ; Το πρόγραμμα επιδότησης νοικοκυριών για αγορά ηλιακού θερμοσίφωνα «Φωτοβολταϊκά στη Στέγη», το πρόγραμμα «Εξοικονομώ επιχειρώντας» σε δέκα χιλιάδες μικρομεσαίες επιχειρήσεις, τα βλέπετε αυτά δωράκια; Ή είμαστε η μόνη Κυβέρνηση η οποία έφερε ένα Ευρωπαϊκό Πρόγραμμα 1,6 δισ. ευρώ για τις περιοχές της μετάβασης –από όπου κατάγεται και η κ. Πέρκα- κάτι που δεν το είχαν δει ποτέ με την κυβέρνηση τη δική σας, που κατά τη διακυβέρνησή σας 55% είχε προχωρήσει η μείωση της απολιγνιτοποίησης; Αυτό είναι το αποτέλεσμα της δικής μας πολιτικής κι έτσι αποδεικνύεται αν εμείς έχουμε κάνει έργο.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ.

Καλείται στο Βήμα ο Υπουργός Πολιτικής Προστασίας.

**ΒΑΣΙΛΕΙΟΣ ΚΙΚΙΛΙΑΣ (Υπουργός Κλιματικής Κρίσης και Πολιτικής Προστασίας):** Κύριε Πρόεδρε, σας ευχαριστώ πολύ.

Κυρίες και κύριοι συνάδελφοι, το 2024 είναι χρονιά ορόσημο, όχι μόνο για τον προϋπολογισμό, γιατί ακούστηκαν πολλά και ενδιαφέροντα αυτές τις μέρες εδώ, αλλά κυρίως για τη θεσμική λειτουργία ενός Υπουργείου πολύ κρίσιμου όπως είναι το Υπουργείο Κλιματικής Κρίσης και Πολιτικής Προστασίας. Είναι ένα νέο Υπουργείο που γνωρίζετε ότι δημιουργήθηκε προκειμένου να μπορέσουμε να ανταποκριθούμε στις επιτακτικές ανάγκες που έχει δημιουργήσει η κλιματική κρίση και έχει ως πρώτη προτεραιότητα την ασφάλεια των πολιτών, την ασφάλεια των ανθρώπων, των υποδομών, των περιουσιών τους, όπως και την προστασία του περιβάλλοντος από ακραία καταστροφικά φαινόμενα.

Θέλω να είμαι ειλικρινής και ξεκάθαρος. Βεβαίως, η χώρα μας είναι πλήρως ευθυγραμμισμένη -και νομίζω ότι δεν διαφωνεί κανένας με αυτό- με τις ευρωπαϊκές πολιτικές για την προσαρμογή στην κλιματική αλλαγή. Επίσης έχουν γίνει πολλά βήματα, ιδιαίτερα από την Κυβέρνηση του Κυριάκου Μητσοτάκη, στο κομμάτι της παραγωγής και της κατανάλωσης ενέργειας, των ανακυκλούμενων πηγών ενέργειας. Νομίζω ότι έχουμε επιδείξει εντυπωσιακά θετικό αποτύπωμα. Όμως, ως οργανωμένη πολιτεία, αργήσαμε πολύ και για πολλά, πολλά χρόνια να εκτιμήσουμε σωστά και το εύρος και τις επιπτώσεις της κλιματικής αλλαγής, μέχρι που αυτή έγινε από αλλαγή, κρίση.

Αργήσαμε, κυρίες και κύριοι συνάδελφοι, για πάνω από δύο δεκαετίες να προχωρήσουμε σε έναν έγκαιρο ανασχεδιασμό έργων, σε έναν έγκαιρο σχεδιασμό νέων έργων.

(Θόρυβος στην Αίθουσα)

Κύριε συνάδελφε, εσείς διακόψατε πριν και ζητήσατε να τοποθετηθώ. Τώρα που τοποθετούμαι, αποφασίζατε να μιλάτε με τους άλλους συναδέλφους.

Θα έλεγα, λοιπόν, ότι δεν επενδύσαμε έγκαιρα και για πάνω από δύο δεκαετίες σε έργα πρόληψης και διαχείρισης κινδύνων, προκειμένου να μειωθούν οι επιπτώσεις της κλιματικής κρίσης. Βεβαίως, αντιλαμβάνομαι όπως και όλοι ότι σημαντικό ρόλο έπαιξε η υπερδεκαετής οικονομική κρίση. Είναι μια πραγματικότητα αυτή. Ασφαλέστατα, όμως, δεν είχαμε ανάπτυξη ως κοινωνία και ως χώρα μια ανάλογη τέτοια κουλτούρα, υποτιμώντας πολλές φορές σενάρια πολλαπλών κινδύνων, από τον κορυφαίο κίνδυνο να χαθούν ανθρώπινες ζωές, ως το οικονομικό αποτύπωμα που πλέον, σύμφωνα με την Τράπεζα της Ελλάδος, ανέρχεται σε 2,6 δισεκατομμύρια ετησίως ως αποτέλεσμα της κλιματικής κρίσης.

Με άλλα λόγια, κυρίες και κύριοι συνάδελφοι, πιστεύω ότι έχουμε διαχρονικά ως πολιτικό σύστημα ευθύνες, τις οποίες αυτή η Κυβέρνηση αναγνωρίζει, γιατί αναγνωρίζει τη συνέχεια του κράτους και έχει αναλάβει με αποφασιστικό τρόπο να επιλύσει με βάση σημαντικές πρωτοβουλίες και μέτρα τα οποία έχει πάρει ο Πρωθυπουργός της και το σύνολο των Υπουργών.

Ο φετινός προϋπολογισμός, λοιπόν, είναι σημαντικά υψηλότερος στο Υπουργείο Πολιτικής Προστασίας και ενσωματώνει και αντικατοπτρίζει και δαπάνες και μεταρρυθμίσεις. Υπάρχουν δαπάνες για την πρόσληψη πυροσβεστών, δασοκομάντος και λοιπού προσωπικού για την ανάληψη νέων δράσεων πρόληψης και αντιμετώπισης φυσικών καταστροφών μέσω του προγράμματος «ΑΙΓΙΣ» συνολικής αξίας 2,1 δισεκατομμυρίων ευρώ και, φυσικά, δαπάνες για κρατικές αποζημιώσεις και την αρωγή προς τους πληγέντες από τις φυσικές καταστροφές μέσω του εθνικού σκέλους του Προγράμματος Δημοσίων Επενδύσεων. Η αρωγή είναι ένα σημαντικό κομμάτι το οποίο προστέθηκε στο Υπουργείο και έτσι ολοκληρώνεται και μέσω του προεδρικού διατάγματος η σύνθεσή του.

Ειδικότερα, σε ό,τι έχει να κάνει με τις προσλήψεις, η Κυβέρνηση του Κυριάκου Μητσοτάκη δαπάνησε για το 2024 και έβαλε ήδη στον προϋπολογισμό 17,5 εκατομμύρια ευρώ με αύξηση της μισθοδοσίας 4% στο Υπουργείο για να προσλάβει εξακόσιους πενήντα δασοκομάντος επταετούς θητείας, διακόσιους σαράντα πυροσβέστες και πενήντα αξιωματικούς μέσω πανελληνίων εξετάσεων, δέκα πιλότους, τριάντα αξιωματικούς με ειδικότητα μηχανικού, δέκα ιατρούς, στο σύνολο εννιακόσια ενενήντα νέα στελέχη για το Πυροσβεστικό Σώμα. Θεωρώ ότι αυτή είναι μια πολύ σημαντική παρακαταθήκη στη δύναμη την οποία θα έχουμε για τη χρονιά η οποία έρχεται.

Σε ό,τι έχει να κάνει με τον προϋπολογισμό και το «ΑΙΓΙΣ» στο οποίο αναφέρθηκα, το 2024 αποτυπώνει την πρόοδο που έχει συντελεστεί στην ωρίμανση του προγράμματος «ΑΙΓΙΣ», καθώς οι εγγεγραμμένες πιστώσεις σε σχέση με το απελθόν έτος παρουσιάζουν αύξηση 188,24% σε ό,τι έχει να κάνει με το RRF, δηλαδή το Ταμείο Ανάκαμψης και Ανθεκτικότητας, το οποίο χρηματοδοτεί δράσεις του «ΑΙΓΙΣ» με ορόσημο ολοκλήρωσής του τον δωδέκατο του 2025.

Ομοίως, στο Πρόγραμμα Δημοσίων Επενδύσεων που έχει να κάνει με το ΕΣΠΑ και σε ό,τι αφορά το «ΑΙΓΙΣ», η αύξηση των δαπανών και των πιστώσεων για το 2024 σε σχέση με το 2023 είναι της τάξης του 150%. Άρα, το παραπάνω συνολικό μέγεθος του προϋπολογισμό που αφορά το 2024 και το Υπουργείο μας αντανακλά -νομίζω- τα σημαντικά βήματα προόδου στην ωρίμανση έργων με αποτέλεσμα τη δημιουργία των αντίστοιχων αναγκών χρηματοδότησης για το 2024.

Κυρίες και κύριοι συνάδελφοι, έχει γίνει πολύ σκληρή δουλειά αυτούς τους μήνες στο Υπουργείο Πολιτικής Προστασίας προκειμένου να ωριμάσουν, να ολοκληρωθούν και να μη χαθούν κονδύλια και να αξιοποιηθεί μέχρι και το τελευταίο ευρώ των Ελλήνων φορολογούμενων. Αυτό θεωρώ ότι είναι μια πολύ σημαντική παρακαταθήκη της Κυβέρνησής μας για τη χώρα, για τους μήνες και τα χρόνια που έρχονται και για τις νέες γενιές, μια που θα έχει τη δυνατότητα επιτέλους να έχει η Πολιτική Προστασία, το Πυροσβεστικό Σώμα, αλλά και όλα τα άλλα Σώματα, εναέρια μέσα δικά της, αεροσκάφη Καναντέρ, ελικόπτερα βαρέως τύπου, μεσαίου τύπου, surveillance, τεχνητή νοημοσύνη, drones, σένσορες, κάμερες, χρήσεις δορυφορικών δικτύων, κεντρικούς εγκεφάλους συλλογής πληροφοριών.

Νομίζω ότι σε μια εποχή πολύ κρίσιμη ως προς τους κινδύνους που παρουσιάζονται στον πλανήτη και στη χώρα μας, αυτή είναι μια πάρα πολύ σημαντική παρακαταθήκη. Δεν θέλω να ξεχάσω και να μη συμπεριλάβω και την αύξηση 1.185% στα κονδύλια για την αρωγή, μια που σας είπα ότι προστέθηκε η ανάλογη υπηρεσία στο Υπουργείο. Οι ανάγκες είναι πραγματικά πάρα πολύ μεγάλες.

Σε ό,τι έχει να κάνει με το σκέλος του τακτικού προϋπολογισμού είμαι υποχρεωμένος να σας ενημερώσω ότι και εκεί αυξήθηκε σημαντικά η χρηματοδότηση για σημαντικά κομμάτια μισθολογικού ενδιαφέροντος και επιχορηγήσεων, τα οποία αφορούν ενδεχομένως και δήμους της εκλογικής σας περιφέρειας.

Άρα πρώτα από όλα σε ό,τι έχει να κάνει με τους μόνιμους και τους ΙΔΟΧ οι οποίοι έρχονται να προσαρτηθούν στο Υπουργείο και να είναι μόνιμο στελεχιακό προσωπικό και στην αρωγή και γενικώς στην υλοποίηση του προεδρικού διατάγματος, έχουμε την αύξηση επιχορηγήσεων στους δήμους όλης της χώρας με σκοπό την ενίσχυση των δράσεων αποκατάστασης μετά από συντέλεση φυσικών καταστροφών -είναι η κατηγορία των δαπανών και οι μεταβιβάσεις- την αύξηση των πιστώσεων που αναφέρονται στη μίσθωση εναέριων μέσων δασοπυρόσβεσης. Νομίζω ότι είναι πιο σημαντικό από ποτέ, με βάση τις προκλήσεις της κλιματικής κρίσης τις οποίες αντιμετωπίζουμε κάθε χρονιά.

Φυσικά, έχουμε και την πολύ ουσιαστική και σημαντική χρηματοδότηση για την ενεργοποίηση και ανάπτυξη του Εθνικού Μηχανισμού Εναέριας Έρευνας και Διάσωσης μέσω μίσθωσης εναέριων μέσων και τη χειμερινή περίοδο, τη δυνατότητα δηλαδή που θα έχουμε ολοκληρωμένα για διάσωση όχι μόνο πάνω από τη νησιωτική χώρα, αλλά και πάνω και από την ηπειρωτική χώρα. Στις περιοχές αυτές στις οποίες δεν μπορείς να φτάσεις αλλιώς και στέλναμε ένα εναέριο μέσο ενώ στην ηπειρωτική χώρα αισθανόμασταν ότι αυτό δεν είναι δυνατό, τώρα θα υπάρχει η δυνατότητα και σε ενδεχόμενα ατυχήματα σε ορεινούς όγκους ορειβατών -όπως, δυστυχώς, στη μνήμη αυτού του παιδιού που χάθηκε άδικα πριν από μερικά χρόνια αφιερώνεται αυτός ο εθνικός μηχανισμός εναέριας έρευνας- αλλά και η δυνατότητα να γίνεται διακομιδή πρωτογενώς και δευτερογενώς, δηλαδή και από τον τόπο ενός δυστυχήματος ή ατυχήματος στο πλησιέστερο νοσοκομείο το οποίο θα έχει οριστεί.

Κυρίες και κύριοι, είναι πολύ σημαντικό να γίνει κατανοητό πως εδώ, μέσα σε αυτή την Αίθουσα του Κοινοβουλίου, όσο και σε άλλα θεσμοθετημένα κέντρα διοίκησης, ότι ο βασικός ρόλος του κράτους, η βασική λειτουργία είναι να παρέχει ασφάλεια στους πολίτες. Η ασφάλεια διατρέχει όλες σχεδόν τις πλευρές της ζωής και της καθημερινότητας των πολιτών, από την εθνική ασφάλεια -έγινε πολλή κουβέντα εδώ τις τελευταίες μέρες σε ό,τι έχει να κάνει με τις προμήθειες στις Ένοπλες Δυνάμεις- την ασφάλεια στους δρόμους και στις γειτονιές, την ασφάλεια δικαίου στο κοινωνικό κράτος, από την προστασία της δημόσιας υγείας έως την πολιτική προστασία. Όλα αφορούν τον τρόπο που ανταποκρίνεται ή δεν ανταποκρίνεται ικανοποιητικά το κράτος σε αυτόν τον κορυφαίο ρόλο.

Πρέπει να τονίσω εδώ ότι αυτή τη θεωρητικά αυτονόητη αρχή, την οποία εγώ πιστεύω ιδιαιτέρως για πολλούς και διαφόρους λόγους, τη βλέπουμε αρκετά χρόνια τώρα να έχει ατονήσει προς όφελος ενός αυτοαναφορικού εν τέλει κράτους με δική μας ευθύνη -αισθάνομαι πολιτική ευθύνη- και γ’ αυτό έχει υπάρξει καίρια, πρώτιστη προτεραιότητα του Πρωθυπουργού και της Κυβέρνησης μία συνεχόμενη μάχη και προσπάθεια να βελτιώσουμε το κράτος προς όφελος των πολιτών. Η Κυβέρνηση της Νέας Δημοκρατίας με Πρωθυπουργό τον Κυριάκο Μητσοτάκη έχει δουλέψει σκληρά, αισθάνομαι, σε αυτή την κατεύθυνση για τη στήριξη των πολιτών, τη στήριξη των πολλών, τη στήριξη των νοικοκυριών, αλλά και τη στήριξη των ανθρώπων που δεν μπορούν ή δεν έχουν.

Για όλους αυτούς τους λόγους, φυσικά υπερψηφίζω τον προϋπολογισμό και καλώ όλους σας να κάνετε το ίδιο.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Επόμενος ομιλητής είναι ο κ. Οδυσσέας Κωνσταντινόπουλος, Βουλευτής του ΠΑΣΟΚ - ΚΙΝΑΛ.

Ορίστε, κύριε Κωνσταντινόπουλε, έχετε τον λόγο.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Ευχαριστώ, κύριε Πρόεδρε.

Κυρίες και κύριοι συνάδελφοι, έχω βρεθεί περίπου σε δεκατέσσερις συζητήσεις προϋπολογισμών, όπου η συζήτηση και το μοντέλο είναι σχεδόν πάντα το ίδιο από την κυβέρνηση.

Θα μου επιτρέψετε να βάλω δύο θέματα συγκεκριμένα, τα οποία η Κυβέρνηση τα ξεχνάει ή δεν θέλει, εν πάση περιπτώσει, σ’ αυτόν τον οίστρο τον μεταρρυθμιστικό που έχει, να τα αγγίξει. Θέλω να βάλω το θέμα του ΦΠΑ και των ηλεκτρονικών συναλλαγών. Και εδώ μπροστά μας είναι και η Κυβέρνηση και το Μαξίμου, αλλά βλέπω και τον κ. Πετραλιά, ο οποίος προχθές, αναφερόμενος στον ΣΥΡΙΖΑ, είπε ότι με φορολογικό συντελεστή 28% -είναι τα λόγια σας, τα έχω πάρει- εισπράττατε 4,3 δισεκατομμύρια ευρώ και με φορολογικό συντελεστή 22% εισπράττουμε 7 δισεκατομμύρια ευρώ. Αυτό το πετυχημένο παράδειγμα -διότι είναι πετυχημένο το παράδειγμα- γιατί δεν το κάνουμε στον ΦΠΑ; Δεν μπορεί να γίνει ή θέλουμε να δίνουμε επιδόματα, αυτά για τα οποία κατηγορούσε ο Κυριάκος τον Αλέξη, και τα δίνει τώρα ο Κυριάκος;

Εδώ υπάρχει ένα μεγάλο ζήτημα με τον ΦΠΑ για να μπορέσει να αποδοθεί και να ανακουφίσει. Ακούστε λίγο ποιους θα ανακουφίσει. Θα ανακουφίσει τον εργοδότη, τον πολίτη, γενικά το σύνολο της κοινωνίας γιατί θα μειώσει τις τιμές, θα μειώσει τους συντελεστές, θα μπορέσει να δώσει κίνητρα σε οποιονδήποτε.

Τι πρέπει να γίνει; Αυτό που δεν έχετε κάνει μέχρι τώρα εσείς, μια Κυβέρνηση μεταρρυθμιστική, η οποία λέτε ότι έχει κάνει μεταρρυθμίσεις. Να συνδέσετε τα POS με τις μηχανές. Γιατί δεν τα συνδέετε; Τι είναι αυτό που σας καθυστερεί και δεν τα συνδέετε, πέντε χρόνια Κυβέρνηση;

Άρα, ουσιαστικά αυτό θα έδινε μια δυνατότητα σε όλους, αν μειώναμε τον ΦΠΑ. Αν δεν κάνω λάθος -ακούστε-, τα τελευταία χρόνια έχουμε πάρει από τον απλό κόσμο 7 επιπλέον δισεκατομμύρια ευρώ. Είναι ο ΦΠΑ το ’22 -αν δεν κάνω λάθος- 23 δισεκατομμύρια, τα οποία τα γυρίζουμε μετά και τα δίνουμε επιδόματα. Αυτή είναι η αντιμετώπιση που θέλετε να κάνετε; Συγκεκριμένα πράγματα.

Άρα το μεγάλο ζητούμενο είναι, αν θέλετε και ζητάτε από όλους εμάς να κάνουμε μια εθνική συνεννόηση, να μειώσουμε τα μετρητά, βεβαίως να μειώσουμε τα μετρητά, αλλά για να μειώσουμε τα μετρητά και να καταλήξουμε να υπάρχουν μεγαλύτερες ηλεκτρονικές συναλλαγές, πρέπει να πείτε στις τράπεζες να μειώσουν αυτά που παίρνουν από τις κάρτες. Πόσα χρήματα φέρνουν τα έσοδα από τις προμήθειες το εννιάμηνο του 2023. Κύριοι συνάδελφοι 1,4 δισεκατομμύριο από τις προμήθειες των ηλεκτρονικών συναλλαγών.

Άρα έχουμε και λέμε: Πώς ανακουφίζεται η κοινωνία και πώς μπορούμε να της δώσουμε συγκεκριμένα παραδείγματα; 23 δισεκατομμύρια ΦΠΑ, μείωση του ΦΠΑ, περισσότερες ηλεκτρονικές συναλλαγές, μείωση των προμηθειών και βεβαίως αύξηση των ποινών γι’ αυτούς που δεν συμβάλλουν στην εθνική προσπάθεια για να γίνει πράξη και να κατεβάσουμε δυο-τρεις μονάδες τον ΦΠΑ και μαζί τις ηλεκτρονικές συναλλαγές.

Γιατί δεν έρχεστε, κύριοι Υπουργοί της Κυβέρνησης, να φέρετε μια τέτοια πρωτοβουλία που έχει αυτά τα χαρακτηριστικά που σας την προτείνει το ΠΑΣΟΚ, για να δώσουμε «ανάσα» στον Έλληνα καταναλωτή, στον εργαζόμενο και στον εργοδότη; Γιατί; Πείτε μου ένα λόγο.

Επειδή μιλάμε αυτές τις μέρες για εργοδότες, εργαζόμενους και τη γνωστή τροπολογία, θέλω να σας πω κάτι το οποίο σήμερα νομίζω ότι το καταλαβαίνετε οι περισσότεροι, όσοι ασχολείστε με την αγορά. Πρώτα απ’ όλα πρέπει να αποτίσουμε φόρο τιμής στους εργαζόμενους και στους εργοδότες, που κατάφεραν να πληρώσουν τα δώρα και καταλαβαίνω ότι πρέπει να πληρώσουν τα δώρα στους εργαζόμενους.

Κύριοι συνάδελφοι, ξέρετε ότι εκτός από τα δώρα πρέπει να πληρώσει και το ΙΚΑ, που έλεγε και ο Ζήκος «ποιος είναι αυτός ο ΙΚΑΣ»; Αυτό πρέπει να συνεχιστεί; Μπορεί να συνεχιστεί; Ποια είναι αυτή η μεταρρυθμιστική φιλελεύθερη κυβέρνηση επιτέλους, που θα έρθει για να μπορέσει να τα αντιμετωπίσει αυτά; Πόσα χρόνια θέλετε για να αντιμετωπίσετε αυτά τα απλά λογικά θέματα που αφορούν την αγορά, αυτούς που θέλετε να εκπροσωπείτε;

Κύριε Παπαθανασίου, το χειρότερο είναι ότι δεν πληρώνετε ούτε καν τα προγράμματα. Σας είπα ότι από το «ΕΠΑΝΕΚ» δεν έχετε πληρώσει τα προγράμματα και οι άνθρωποι αυτοί ξέρετε τι θα κάνουν επειδή δεν τους δίνετε λεφτά; Όποιος μπορεί να αντέξει θα πάει να βρει τιμολόγια για να τους πληρώσετε μετά από δύο μήνες. Το κράτος δεν το έχει ξανακάνει ποτέ. Δεν έχει ξαναγίνει ποτέ.

Τελειώνω: Είναι πολύ της μόδας η τροπολογία που έφερε η Κυβέρνηση, η οποία εγώ θεωρώ ότι έπρεπε να έχει έλθει εδώ και πάρα πολύ καιρό, αλλά καταλαβαίνω ότι έρχεστε σε αντίθεση και σε σύγκρουση με τα ακροατήρια σας. Η Νέα Δημοκρατία πέρασε την κρίση χωρίς να έχει κανένα πρόβλημα, γιατί της επετράπη να μην έρθει σε σύγκρουση με τα ακροατήριά της. Όλα τα άλλα κόμματα πλήρωσαν την κρίση με πρώτο το ΠΑΣΟΚ. Τώρα έρχεστε σε σύγκρουση με το ακροατήριό σας.

Θέλω να πω σε όλους μας ότι τώρα που θα φορέσουμε τα συνολάκια μας, θα πάρουμε τις οικογένειές μας και θα πάμε να φάμε έξω, να ρωτήσουμε αυτούς τους ανθρώπους είτε έξω ή μέσα από την κουζίνα ότι αν δεν υπάρχει σοβαρή μεταναστευτική πολιτική, την οποία δεν έχετε και κοροϊδεύετε με τα pushbacks ή οτιδήποτε άλλο σκληρά -είσαστε μια σκληρή Κυβέρνηση-, χρειάζεται μια σοβαρή μεταναστευτική πολιτική, μια πολιτική η οποία θα κάνει συμφωνίες με τις χώρες για να μπορούμε να έχουμε ανθρώπους να εργάζονται νόμιμα στη χώρα.

Αυτό που λέει το ΠΑΣΟΚ -και επανέρχομαι στο πρώτο- είναι να κάνουμε μια εθνική συνεννόηση προς όφελος των εργοδοτών, των εργαζομένων, του καταναλωτή. Γι’ αυτό θα σας φέρουμε και μια τροπολογία και να δούμε αν θα την αποδεχθείτε, ώστε όταν βάζετε τα πρόστιμα να ανακοινώνετε και το προϊόν που μέχρι σήμερα κρύβεται στο οποίο αισχροκερδεί εις βάρος του Έλληνα καταναλωτή.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κωνσταντινόπουλο.

Κυρίες και κύριοι συνάδελφοι γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα μαθήτριες και μαθητές και δύο συνοδοί εκπαιδευτικοί από το 2ο Γενικό Λύκειο Πρέβεζας (δεύτερο τμήμα).

Η Βουλή σάς καλωσορίζει και σας εύχεται καλά Χριστούγεννα.

(Χειροκροτήματα απ’ όλες τις πτέρυγες της Βουλής)

Τον λόγο έχει ζητήσει η Πρόεδρος της Πλεύσης Ελευθερίας κ. Ζωή Κωνσταντοπούλου.

Ορίστε, κυρία Πρόεδρε, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ευχαριστώ, κύριε Πρόεδρε.

Θα ξεκινήσω με τον οφειλόμενο φόρο τιμής σε έναν άνθρωπο-φάρο του πολιτισμού, του θεάτρου, της δημοκρατίας που έφυγε από κοντά μας. Ο Γιώργος Μιχαλακόπουλος υπήρξε ένας σπουδαίος ηθοποιός, μια εμβληματική καλλιτεχνική προσωπικότητα, αλλά και ένας αγωνιστής της δημοκρατίας που αντιστάθηκε, δεν έπαψε ποτέ να δίνει το υπόδειγμα του κοινωνικού ενδιαφέροντος και της συμμετοχής και η προσφορά του, το έργο του, η καλλιτεχνική του δημιουργία αποτελούν συλλογική και εθνική μας κληρονομιά.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

Χαιρετίζουμε την απόφαση του Υπουργείου Πολιτισμού να γίνει δημοσία δαπάνη η κηδεία του και προσωπικά αισθάνομαι την ανάγκη να πω, επειδή είναι ένας άνθρωπος που γνώρισα από τη μικρή μου ηλικία, αδελφικός φίλος των γονιών μου, ότι η απώλειά του είναι δυσαναπλήρωτη, η παρουσία του αναντικατάστατη, αλλά και η παρακαταθήκη που μας αφήνει αποτελεί πολύτιμο και διαχρονικό σημείο αναφοράς.

Ζήτησα τον λόγο μετά την παρέμβαση του Υπουργού Κλιματικής Κρίσης και Πολιτικής Προστασίας για να επαναφέρω για άλλη μια φορά στη Βουλή τις ανησυχίες και τις αγωνίες της Πλεύσης Ελευθερίας για την προστασία του περιβάλλοντος, για την προστασία των ανθρώπων, για την πραγματική πολιτική προστασία σε συνθήκες είτε ανάγκης είτε της κλιματικής κρίσης που εδώ και χρόνια σοβεί.

Η κλιματική κρίση είναι μια πραγματικότητα. Δεν μπορεί όμως να είναι μια επανερχόμενη και επαναφερόμενη δικαιολογία, η οποία χρησιμοποιείται ως πρόσχημα για να αποσοβηθούν οι σοβαρότατες κυβερνητικές ευθύνες εδώ και χρόνια, εδώ και δεκαετίες, για την έλλειψη υποδομών, για την έλλειψη μηχανισμών, για την έλλειψη ανθρώπινου δυναμικού και για την πεισματική άρνηση προμήθειας εκείνων των εργαλείων αλλά και πρόσληψης των απαιτούμενων ανθρώπων, ώστε να έχει η χώρα μας την πραγματική πολιτική προστασία που αξίζει και αναλογεί στους πολίτες της.

«Κλιματική κρίση» ακούσαμε μετά το έγκλημα στο Μάτι και δυστυχώς και ο σημερινός Πρωθυπουργός στην πρώτη του εμφάνιση στη Γενική Συνέλευση του ΟΗΕ, που άκουσα να την αναφέρει κι ένας άλλος Υπουργός, ο κ. Αυγενάκης, σήμερα, στην πρώτη του εμφάνιση το 2019 απέδωσε το έγκλημα στο Μάτι και την απώλεια εκατόν τεσσάρων συνανθρώπων μας στην κλιματική κρίση.

Δεν είναι αλήθεια. Το έγκλημα στο Μάτι ήταν το αποτέλεσμα εγκληματικών παραλείψεων και κακουργηματικών ευθυνών σε επίπεδο πολιτείας, κυβέρνησης, αυτοδιοίκησης, αστυνομίας, πυροσβεστικής, σε επίπεδο ιθυνόντων, σε επίπεδο δηλαδή των προσώπων της εξουσίας. Δεν μπορεί, εν όψει του προϋπολογισμού του 2024, να αρκείται το Υπουργείο σε αυτή τη μικρή αύξηση των κονδυλίων της πολιτικής προστασίας.

Δεν νοείται να επιχαίρει ο κύριος Υπουργός για την αύξηση του πυροσβεστικού προσωπικού κατά εννιακόσες τόσες μόνον θέσεις όταν οι κενές οργανικές θέσεις είναι τρεισήμισι χιλιάδες. Θα πρέπει να προβλεφθούν τα κονδύλια για να καλυφθούν όλες οι κενές οργανικές θέσεις και θα πρέπει να δοθεί μια εξήγηση γιατί αυτό δεν γίνεται, όταν υπάρχουν δυόμισι χιλιάδες πανέτοιμοι, έμπειροι, δοκιμασμένοι και πολύτιμοι εποχικοί πυροσβέστες, που περιμένουν να ενσωματωθούν ως μόνιμοι στο Πυροσβεστικό Σώμα.

Δεν νοείται να μιλάμε ακόμα για το ότι περιμένουμε να συγκροτηθεί η γραμμή παραγωγής Καναντέρ για να προμηθευτούμε Καναντέρ, όταν είναι γνωστό ότι υπάρχουν πολλαπλά και πολύ αποτελεσματικότερα μέσα εναέριας πυρόσβεσης, τα οποία για άγνωστο λόγο δεν τα προμηθεύεται η Κυβέρνηση.

Δεν νοείται να μην έχουμε εξηγήσεις για το πού πήγαν τα κονδύλια τα οποία διατέθηκαν για υποδομές αντιπλημμυρικές, δηλαδή για υποδομές πολιτικής προστασίας, όπως έγινε στη Θεσσαλία. Δεν μας αρκεί, κύριοι της Κυβέρνησης -λυπάμαι που έφυγε ο κύριος Υπουργός, αλλά θα ενημερωθεί- να επικαλείστε ότι θα δώσετε κονδύλια, αλλά περιμένουμε να μας πείτε και πού πήγαν όσα δόθηκαν, και γιατί δεν πήγαν εκεί όπου προορίζονταν, και πού θα πάνε τα νέα κονδύλια.

Χαιρόμαστε για την πρωτοβουλία της εναέριας διακομιδής και διάσωσης «Ερμής Θεοχαρόπουλος», το βαφτιστήρι της Τζώρτζιας Κεφαλά, που έχασε τόσο τραγικά τη ζωή του τον Γενάρη του 2022. Δεν χαιρόμαστε για την υπολειπόμενη σε κονδύλια και πρόνοιες πρωτοβουλία.

Τέλος, επειδή είναι επίκαιρο και με αυτό θα κλείσω, υπάρχει ένα κρεσέντο διαγωνισμού ρατσισμού, ξενοφοβίας και απεύθυνσης σε ρατσιστικά και ξενόφοβα αντανακλαστικά από χτες. Ακούσαμε και τον Υπουργό Εργασίας να κάνει μια ομιλία στην οποία δέκα τουλάχιστον -μπορεί και παραπάνω- φορές επιδεικτικά χρησιμοποίησε τη λέξη «λαθρομετανάστες», μια λέξη που σε διεθνές επίπεδο έχουν καταγγείλει οι πρωτοβουλίες προστασίας των ανθρωπίνων δικαιωμάτων -στη Νέα Υόρκη το δημοτικό συμβούλιο την απαγόρευσε- και βεβαίως αναμενόμενα προκάλεσε τα αποτελέσματα που προκάλεσε και σήμερα στη Βουλή.

Θα ήθελα να απευθύνω στον κύριο Υπουργό μια προσωπική μου ανησυχία για το αν η πολιτική προστασία αφορά όλους τους ανθρώπους ή αν υπάρχουν κάποιοι άνθρωποι που δεν τους αφορά. Το καλοκαίρι στη Δαδιά κάηκαν είκοσι άνθρωποι, αλλοδαποί, που προσέτρεξαν στη χώρα μας για προστασία.

Ακούσαμε την παρουσιάστρια της ΕΡΤ, που βρίσκεται υπό το πρωθυπουργικό γραφείο, να αναφέρει ότι ευτυχώς δεν χάθηκαν ανθρώπινες ζωές, εκτός από αυτούς τους καημένους ανθρώπους -είναι κάτι άλλο δηλαδή οι άνθρωποι αυτοί- και ακούσαμε τον Πρωθυπουργό στις 30 Αυγούστου εδώ να λέει ότι οι άνθρωποι αυτοί που κάηκαν δεν είχαν καμμία δουλειά να βρίσκονται εκεί.

Η πολιτική προστασία είναι για όλους τους ανθρώπους. Ελπίζω ότι ο κύριος Υπουργός, ο κ. Κικίλιας, αυτό το συμμερίζεται και δεν θα ακούσουμε άλλες τέτοιες ρατσιστικές ερμηνείες στη χώρα που γέννησε τη δημοκρατία και στη Βουλή, που είναι ταγμένη να υπερασπίζεται την αξιοπρέπεια όλων των ανθρώπων.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Πρόεδρε, απλώς ενημερώνω, όπως όλους, ότι έκλεισαν και οι παρεμβάσεις σας για σήμερα.

Θα συνεχίσουμε τώρα ως εξής. Θα μιλήσει ο συνάδελφος από το Κομμουνιστικό Κόμμα Ελλάδας κ. Αμπατιέλος, αμέσως μετά ο κ. Λοβέρδος, μετά ο Υπουργός κ. Κωνσταντινίδης και έχει ζητήσει μετά τον λόγο ο Κοινοβουλευτικός Εκπρόσωπος του Κομμουνιστικού Κόμματος κ. Παφίλης και θα συνεχίσουμε μετά με πέντε συναδέλφους πριν τον επόμενο Υπουργό.

Κύριε Αμπατιέλο, έχετε τον λόγο.

**ΝΙΚΟΛΑΟΣ ΑΜΠΑΤΙΕΛΟΣ:** Κυρίες και κύριοι της Κυβέρνησης, το ξέρουμε ότι αναγνωρίζετε κι εσείς -δεν το μαθαίνετε από εμάς- ότι αυτό το πανηγυρικό κλίμα που επικρατεί στις τοποθετήσεις σας μέχρι τώρα, ο τόνος αυτός, δεν έχει καμμία μα καμμία σχέση με αυτή τη συζήτηση και το κλίμα που γίνεται στην καθημερινότητα του λαού μας και δεν συμμερίζεται ο λαός μας την αισιοδοξία σας, όχι γιατί είναι από τη φύση του απαισιόδοξος και ή -που το είπανε κάποιοι Βουλευτές σας- απλά φαίνεται για μια ακόμα φορά ότι εσείς εσκεμμένα προσπαθείτε να εξαπατήσετε.

Από την άλλη όμως πλευρά, υπάρχει πολύ περισσότερη συσσωρευμένη πείρα σε ευρύτερα εργατικά-λαϊκά στρώματα για το τι σημαίνουν αυτά τα παχιά λόγια που ακούμε αυτές τις μέρες, τι σημαίνει «ανάπτυξη για όλους», που λέτε και ξαναλέτε.

Και πώς θα μπορούσε να είναι άλλωστε διαφορετικά; Είναι μια χιλιοπαιγμένη κασέτα, δεκαετίες, από όλα τα κόμματα που κυβέρνησαν, και όχι μόνο, αντίστοιχα τη χρησιμοποιούν σαν λογική και όλα τα κόμματα της Αντιπολίτευσης για να σας κάνουν κριτική, ότι θα μεγαλώνει η πίτα και άμα μεγαλώνει η πίτα και σκύψετε το κεφάλι γι’ αυτό, θα μεγαλώνει και το κομμάτι που θα πέφτει για τους εργαζόμενους, αυτούς που την παράγουν στην τελική την πίτα.

Το ΚΚΕ είναι καθαρό απευθυνόμενο πάντα στον ελληνικό λαό: Για να πάρουν ανάσα οι εργαζόμενοι και τα λαϊκά στρώματα πρέπει να χάσουν οι μεγάλοι επιχειρηματικοί όμιλοι, αυτοί που καταγράφουν κέρδη ρεκόρ με την απλόχερη στήριξη της Κυβέρνησής σας και συνολικά του κράτους. Άλλος τρόπος δεν υπάρχει. Το ακριβώς αντίθετο δηλαδή λέμε από αυτά που υλοποιεί ο προϋπολογισμός που έχει κατατεθεί.

Και ναι, στην κοινωνία μας υπάρχει ταξικός διαχωρισμός. Δεν χρειάζεται κανένας Μητσοτάκης, κανένας Ανδρουλάκης, κανένας Κασσελάκης πιο πρόσφατα. Και κύριε Τσακαλώτο -δεν είναι εδώ-, απλά είναι ο μαρτυριάρης της παλιάς παρέας της σοσιαλδημοκρατίας αυτά τα οποία λέει. Κανένας τους δεν χρειάζεται, για να αποκαλύψει ή να αναγνωρίσει αυτόν τον διαχωρισμό. Χρειάζονται όμως όλοι, για να κρύβουν και να παρουσιάζονται οι ίδιοι ως «μάγοι» και «μεσσίες» που μπορούν να γεφυρώσουν το χάσμα, μια χούφτα ανθρώπων να καρπώνονται όλο τον πλούτο, να μην ξέρουν κυριολεκτικά τι έχουν και τα εκατομμύρια αυτών που τον παράγουν να ζουν στις σημερινές δυσκολίες και τελικά, δήθεν, ως μάγοι θα τους έχουν όλους ευχαριστημένους. Παλιό παραμύθι, με πολλούς τίτλους: «ανάπτυξη για όλους τώρα», «δίκαιη ανάπτυξη», «δίκαιη διανομή του πλούτου».

Ας αφήσουμε, λοιπόν, στην άκρη τις πολλές αμφιβολίες -όχι του ΚΚΕ- των διεθνών οργανισμών, για το αν τελικά θα συνεχίσει να μεγαλώνει η περιβόητη «πίτα», με βάση και τις διεθνείς εξελίξεις στην οικονομία και το ενδεχόμενο ύφεσης ακόμα και μέσα στο 2024. Ας δούμε τα μεγάλα κομμάτια της. Ας δούμε τις εισηγμένες εταιρείες στο Χρηματιστήριο, που ετοιμάζονται να ανακοινώσουν για το 2023 ρεκόρ κερδών δεκαπενταετίας. Και αυτά τα ρεκόρ τα χτίζουν σε μια δεκαπενταετία που όλοι έχετε κυβερνήσει και με τους νόμους σας τους έχετε διευκολύνει να είναι εδώ, πολύ περισσότερο σε μια δεκαπενταετία που το λαϊκό εισόδημα στις σημερινές συνθήκες έχει βρεθεί σε μια κατάσταση πολύ χειρότερη από τότε και που ματώνει εκεί που κερδίζουν ενεργειακοί όμιλοι, μεγάλα σουπερμάρκετ, όμιλοι της ιδιωτικής υγείας -επάνω στην απαξίωση και την υποβάθμιση του δημόσιου συστήματος υγείας-, λιμάνια και πάει λέγοντας.

Έτσι, για παράδειγμα, οι Έλληνες εφοπλιστές, ευτυχισμένοι και επιτυχημένοι βλέπουν τα κέρδη τους συνεχώς να ενισχύονται και με τη μεταφορά τώρα του πανάκριβου για τον λαό αμερικάνικου LNG. Μια παρένθεση εδώ και για όσα ειπώθηκαν το πρωί. Να τελικά που είναι ευκαιρία για κάποιους οι πολεμικές συγκρούσεις και της Ουκρανίας και της Μέσης Ανατολής και που αυτό είναι το βαθύτερο περιεχόμενο και η ουσία της εξωτερικής πολιτικής -που έλεγε το πρωί ο κ. Γεραπετρίτης- και της βαθιάς εμπλοκής στους ιμπεριαλιστικούς ανταγωνισμούς. Και εκεί ρεκόρ, λοιπόν, τα κέρδη;

Ποια φορολογική δικαιοσύνη λέτε με βάση αυτό; Με πενήντα φοροαπαλλαγές συνταγματικά κατοχυρωμένες για τους εφοπλιστές και εθελοντική φορολογία; Πείτε μας: Υπάρχει για έναν εργαζόμενο που δεν μπορεί έναν χρόνο να πληρώσει εθελοντικά; Υπάρχει για έναν έμπορο ή για έναν βιοπαλαιστή αγρότη, βιοτέχνη, που δεν μπορεί να δώσει τον ΕΝΦΙΑ ή άλλους άδικους άμεσους και έμμεσους φόρους; Πείτε μας μια κατηγορία εργαζομένων που η ετήσια φορολογία τους είναι όσο μία μέρα δουλειάς, όσο είναι δηλαδή για ένα πλοίο ο ναύλος μίας ημέρας που αρκεί -μπορεί να είναι και περισσότερος- από αυτά που τελικά δίνουν στο κράτος.

Ε, αυτούς «μπουκώνετε» και τώρα με επενδύσεις, με επιδοτήσεις, με κρατικό χρήμα, αυτούς και με τις άγονες γραμμές και τώρα με την ανανέωση -λέτε- του γερασμένου στόλου. Βεβαίως, πού να βρουν λεφτά με τα πανάκριβα ακτοπλοϊκά εισιτήρια που είχαν όλα αυτά τα χρόνια; Κάνω λόγο για την ακτοπλοΐα. Ισχύει, βεβαίως και για την ποντοπόρο. Αυτή είναι η στήριξη του κράτους στους μεγάλους επιχειρηματικούς ομίλους, μέσα από το ξεζούμισμα του 95% της ελληνικής κοινωνίας και αυτό εκφράζει και ο προϋπολογισμός σας.

Όσα «μαγειρέματα» και να ακουστούν, η ουσία αυτή δεν αλλάζει, για να πάω και στο θέμα των ναυπηγείων. Αναφέρομαι ιδιαίτερα στην παρέμβαση του κ. Σκρέκα, αλλά βεβαίως αφορά όλη την Κυβέρνηση. Όντως πάνε οι εργαζόμενοι με ένα καλύτερο μεροκάματο στο σπίτι. Τους ζητάτε να σας πουν και ευχαριστώ. Αν δεν ξέρετε, ρωτήστε: Πόσες ώρες δουλεύουν, για να πάνε στις σημερινές δύσκολες εποχές ένα καλύτερο μεροκάματο στο σπίτι; Το να χρειάζεται να δουλεύεις τριάντα ημέρες τον μήνα, σαββατοκύριακα, χωρίς ρεπό, υπερωριακά, χωρίς καν την προσαύξηση που προβλέπει η σημερινή εργατική νομοθεσία -όλα αυτά τώρα που έχει δουλειά-, αυτό λέγεται σύγχρονη σκλαβιά και κανένας εργαζόμενος δεν είναι υποχρεωμένος και δεν χρωστάει σε κανέναν να τον ευγνωμονεί. Αυτή η εξάντληση, αυτή η εντατικοποίηση έχει σαν αποτέλεσμα τα τελευταία δύο χρόνια να έχουν γίνει τόσα εργατικά ατυχήματα όσα είχαν γίνει τα προηγούμενα τριάντα.

Ταυτόχρονα, οι επενδύσεις είναι μηδαμινές στη συντήρηση υποδομών εξοπλισμού στην ασφάλεια των εργαζομένων. Όλα αυτά, βλέπετε, είναι κόστος. Έκανε «φτερά» ή όχι το δώρο Πάσχα του 2023, το επίδομα αδείας του 2023; Τα αναφέρω αυτά, γιατί ακούστηκαν. Ας πούμε, τουλάχιστον, ότι ήταν προκλητικές ανακρίβειες του Υπουργού.

Και σε αυτά και στο τσάκισμα των εργατικών δικαιωμάτων, που είναι προϋπόθεση για τα κέρδη και την ανάπτυξη για την οποία βαυκαλίζεστε, έχετε πολύ καλούς συμπαραστάτες και τον ΣΥΡΙΖΑ και το ΠΑΣΟΚ. Αυτό φαίνεται και από τη στάση τους για τα ναυπηγεία Ελευσίνας, Σκαραμαγκά στις κατευθύνσεις της Ευρωπαϊκής Ένωσης για τη συγκέντρωση και τον έλεγχο της ναυπηγικής βιομηχανίας στα χέρια ελάχιστων ομίλων της Γαλλίας, της Γερμανίας, της Ιταλίας, στον σχεδιασμό του ΝΑΤΟ και τον στρατηγικό διάλογο με τις ΗΠΑ και τις συμφωνίες με την ONEX και πάει λέγοντας.

Και μιλάμε για ένα θέμα, τα ναυπηγεία, τη στιγμή που στην Ελλάδα υπάρχουν, πραγματικά, μεγάλες ανάγκες ναυπήγησης και επισκευής, τεχνογνωσία, δυνατότητες εκπαίδευσης, έμπειρο επιστημονικό και εργατικό δυναμικό και υποδομές, που βεβαίως μπορούν να αξιοποιηθούν για την κατασκευή, μετασκευή και συντήρηση σύγχρονων, ασφαλών εμπορικών πλοίων, πολεμικών πλοίων, σιδηροδρομικού υλικού με εργαζόμενους με σύγχρονα δικαιώματα. Βεβαίως, αυτό χρειάζεται ένα άλλο κοινωνικό, πολιτικό, οικονομικό πλαίσιο -όχι κίνητρο το κέρδος- και σε αυτό το έδαφος της κοινωνικοποιημένης παραγωγής και με συνεργασία των ναυπηγείων και όχι ανταγωνιστικά το ένα με το άλλο, αλλά και σε συνεργασία με κλάδους μπορεί να εκτιναχθούν αυτές οι δυνατότητες.

Τι φοβάστε σήμερα, αφού είναι όλοι τόσο ευχαριστημένοι, και γιατί βάζετε διαρκώς στο μάτι τα δικαιώματα και τις συνδικαλιστικές ελευθερίες των εργαζομένων και με τους νόμους σας; Το βλέπετε και στα ναυπηγεία, που θα έπρεπε να είναι πολύ ευχαριστημένοι. Γιατί στον Σκαραμαγκά, για παράδειγμα, η διοίκηση ζητά από τους εργαζόμενους να υπογράψουν βεβαίωση ότι διαγράφονται από το σωματείο και δεν συμμετέχουν σε αυτό ως όρο, για να υπογράψουν νέα σύμβαση και να μπορέσουν να εργαστούν; Και είναι και η άλλη απαράδεκτη τελευταία εξέλιξη, η συνδικαλιστική δίωξη-απόλυση του προέδρου των εργαζομένων του «ΠΥΦΑΣΥΝ» στον Πειραιά που καταγγέλλουμε και από το σημερινό βήμα.

Ήδη είναι φανερό ότι εκεί μέσα από τη συλλογική τους πάλη οι εργαζόμενοι, τη συσπείρωση στο σωματείο τους, την αλληλεγγύη από τον κλάδο του φαρμάκου και από τους εργαζόμενους όλης της χώρας έχουν, φαίνεται, τη δύναμη να επιβάλουν το δίκιο τους, την ανάκληση της απαράδεκτης αυτής απόφασης και να είναι μία ακόμα μάχη -ανάμεσα στις πολλές των τελευταίων χρόνων- που φωτίζει τον δρόμο της ενίσχυσης ενός ισχυρού εργατικού λαϊκού κινήματος, με πανελλαδική εμβέλεια, χαρακτήρα, που θα απλώνεται σε κάθε χώρο δουλειάς και κυρίως θα είναι σε κατεύθυνση σύγκρουσης με τη στρατηγική που μας έχει φέρει ως εδώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει τώρα ο κ. Λοβέρδος. Αμέσως μετά -ο Υπουργός θα πάει λίγο αργότερα- θα μιλήσει η κ. Μπακογιάννη, μετά ο κ. Κωνσταντινίδης, ο Υπουργός και μετά ο κ. Παφίλης. Μετά θα κάνουμε μία συνεννόηση με τον Υπουργό, αν μπορεί να έχει υπομονή για να μιλήσουν περισσότεροι Βουλευτές.

Ορίστε, κύριε Λοβέρδο, έχετε τον λόγο.

**ΙΩΑΝΝΗΣ - ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ:** Ευχαριστώ πολύ, κύριε Πρόεδρε.

Κυρίες και κύριοι Βουλευτές, όπως ξέρετε, είμαι από τους Βουλευτές εκείνους που βρίσκομαι κάθε μέρα στη Βουλή και μιλάω σε όλα τα νομοσχέδια. Γι’ αυτό έχω και το δικαίωμα να καλώ όλους -και τους τριακόσιους- να έρχονται στη Βουλή, γιατί αυτό είναι το χρέος μας και να μιλούν για όλα τα νομοσχέδια, γιατί αυτό πρέπει να γίνεται, αυτή είναι η υποχρέωσή μας απέναντι στον ελληνικό λαό, σε αυτούς που μας εξέλεξαν.

Θέλω να πω σε αυτό το σημείο, όμως, για να μπορούν να έρχονται οι Βουλευτές στη Βουλή και να μιλούν, ότι αυτό πρέπει να γίνεται σεβαστό και από την ίδια την λειτουργία της Βουλής. Σήμερα, για παράδειγμα από τις 9:00΄ που ξεκίνησε η συνεδρίαση, έχουν μιλήσει επτά ή οκτώ απλοί Βουλευτές. Όλος ο άλλος χρόνος έχει εξαντληθεί στις συζητήσεις μεταξύ Υπουργών και Κοινοβουλευτικών Εκπροσώπων. Θεμιτό, θεμιτότατο, αλλά όταν στα επτά λεπτά θα μου πει -και σωστά θα μου πει- ο Πρόεδρος: «Σταμάτα για να σεβαστείς τον Κανονισμό…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Αυτό θα σας πω, για να είμαστε δίκαιοι.

Κύριε συνάδελφε, με ενημερώνουν ότι είναι ακόμη δεκαεπτά Βουλευτές.

**ΙΩΑΝΝΗΣ - ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ:** Ωραία. Δεκαεπτά Βουλευτές με επτά περίπου λεπτά κατά μέσο όρο. Ήδη έχουν περάσει οκτώ ώρες.

Και το λέω αυτό για έναν απλό λόγο. Ζούμε σε μια εποχή που ο κοινοβουλευτισμός αμφισβητείται. Δυστυχώς έχει πολλούς εχθρούς. Και αυτόν τον κοινοβουλευτισμό εμείς έχουμε χρέος να υποστηρίξουμε, γιατί πάνω από όλα κοινοβουλευτισμός είναι η δημοκρατία μας, είναι η ελευθερία να ακούμε και τις απόψεις των υπόλοιπων Βουλευτών.

Τώρα, έρχομαι στο νομοσχέδιο, που είναι το σημαντικότερο νομοσχέδιο που ψηφίζεται από τη Βουλή κάθε χρόνο.

Είναι ο πέμπτος προϋπολογισμός που φέρνει η Κυβέρνηση του Κυριάκου Μητσοτάκη από το 2019 και μετά. Σκεφτείτε λίγο -οι περισσότεροι ήσασταν εδώ και το 2019- τι έχει μεσολαβήσει από τότε μέχρι τώρα. Η Ελλάδα εκείνης της εποχής του 2019 δεν έχει καμμία σχέση με την Ελλάδα του σήμερα. Είναι μια εντελώς διαφορετική Ελλάδα. Μια Ελλάδα η οποία δεν κινδυνεύει πια με χρεοκοπία. Δεν είναι αυτονόητο αυτό ότι θα συνέβαινε το 2019. Το 2019 ήμασταν σε μια πάρα πολύ δύσκολη θέση. Ναι μεν είχαμε βγει από τα μνημόνια τυπικά, αλλά ο κίνδυνος μιας νέας χρεοκοπίας υπήρχε.

Χάρη στις προσπάθειες που καταβάλαμε, δύσκολες προσπάθειες μέσα σε πολύ δύσκολες εποχές, όπως της πανδημίας και πολλών άλλων απειλών, τα καταφέραμε και σταθήκαμε όρθιοι και σήμερα φέρνουμε έναν αναπτυξιακό προϋπολογισμό ο οποίος εγγυάται ότι η Ελλάδα πορεύεται προς τη σωστή κατεύθυνση, κάτι που αναγνωρίζουν παγκοσμίως και πανευρωπαϊκά άπαντες, από τους διεθνείς οίκους αξιολόγησης, μέχρι τις κυβερνήσεις και τα ευρωπαϊκά όργανα. Ποτέ άλλοτε δεν είχε συμβεί μετά τη μεγάλη περιπέτεια που είχαμε περάσει ως κοινωνία, ως κράτος, ως Ελλάδα από το 2010 και μετά. Και αυτό είναι πάρα πολύ σημαντικό. Για εμένα είναι το πιο σημαντικό από όλα. Αν με ρωτήσει κάποιος τι φοβάμαι περισσότερο απ’ όλα, θα έλεγα ότι φοβάμαι μια διεθνή οικονομική κρίση, η οποία δεν εξαρτάται φυσικά από την Ελλάδα, τίποτε άλλο. Τίποτε άλλο. Δεν κινδυνεύει η Ελλάδα από κάτι άλλο.

Αυτό είναι ένα επίτευγμα, ένα επίτευγμα που το υποτιμούν στην Αντιπολίτευση σήμερα και παρουσιάζουν μια ζοφερή εικόνα για την οικονομία και την κοινωνία, που δεν ανταποκρίνεται στην πραγματικότητα. Αυτός είναι και ο λόγος, κατά τη γνώμη μου, ένας από τους βασικούς λόγους που η Αντιπολίτευση δεν μπορεί να σταθεί στα πόδια της, γιατί ακόμα νομίζει ότι η Ελλάδα είναι μια μίζερη Ελλάδα, μια ζοφερή Ελλάδα, μια σκοτεινή Ελλάδα μέσα στη μαυρίλα και στην φτώχεια. Δεν ισχύει κάτι τέτοιο.

Υπάρχουν προβλήματα στην ελληνική κοινωνία σήμερα; Υπάρχουν. Υπάρχουν και πολλά. Και όχι μόνο οικονομικά, αλλά και άλλα, όπως είναι, ας πούμε, η παραβατικότητα των ανηλίκων που ένα είναι σοβαρό θέμα με το οποίο πρέπει να ασχοληθούμε ακόμη πιο σοβαρά ως κοινωνία συνολικά. Αλλά δεν είναι η Ελλάδα της μαυρίλας που προσπαθεί να μας παρουσιάσει η Αντιπολίτευση, γι’ αυτό και δεν μπορεί να κερδίσει πόντους στην λαϊκή απήχηση.

Ακούω διάφορα πράγματα. Άνθρωποι που είναι οικονομολόγοι λένε πράγματα τα οποία δεν ανταποκρίνονται στην πραγματικότητα. Για παράδειγμα, λέει, περισσότερα φορολογικά έσοδα προβλέπει ο προϋπολογισμός απ’ ό,τι προηγούμενες χρονιές. Αυτό είναι κακό; Αυτό είναι κακό; Άλλο πράγμα τα φορολογικά έσοδα, άλλο πράγμα οι φορολογικοί συντελεστές. Δεν βάζουμε νέους φόρους για να έχουμε περισσότερα φορολογικά έσοδα. Πηγαίνει καλύτερα η οικονομία και έχουμε μεγαλύτερα φορολογικά έσοδα. Έτσι είναι, κύριε Βιλιάρδο. Έχουμε μεγαλύτερα πλεονάσματα. Χρειαζόμαστε τα πλεονάσματα αυτά; Φυσικά και τα χρειαζόμαστε, για να μπορέσει να ανταποκριθεί η χώρα σε αυτά τα οποία έχει μπροστά της.

Μην ξεχνάμε, επίσης, ότι τα μεγαλύτερα πρωτογενή πλεονάσματα μας δίνουν τη δυνατότητα, όχι μόνο να σταθούμε στα πόδια μας, αλλά να μας εκτιμούν διεθνώς. Πρόσφατα ήμουν στις Βρυξέλλες και πρέπει να σας πω ότι για πρώτη φορά από το 2019 και μετά η Ελλάδα έχει πολύ καλύτερο όνομα στα ευρωπαϊκά όργανα απ’ ό,τι είχε μέχρι σήμερα. Και αυτό αποτυπώνεται και στην αναβάθμιση των οίκων αξιολόγησης. Και αυτό αποτυπώνεται στο γεγονός ότι αναβαθμίστηκαν οι συστημικές τράπεζες από τους διεθνείς οίκους. Λέτε «τι με ενδιαφέρει εμένα αν αναβαθμίστηκαν οι τράπεζες;». Κι όμως, μας ενδιαφέρει. Γιατί αν αναβαθμίζονται οι τράπεζες, μπορούν με αυτόν τον τρόπο να δανείζονται καλύτερα από τις αγορές. Και όταν δανείζονται οι τράπεζες και μειώνεται το κόστος των κόκκινων δανείων για τις τράπεζες, τότε αυτές οι τράπεζες μπορούν να πληρώσουν και τον αναβαλλόμενο φόρο που άκουσα προηγουμένως. Γιατί δεν τον πληρώνουν; Για να μην καταρρεύσουν δεν τον πλήρωναν μέχρι τώρα. Σήμερα είναι όμως σε καλύτερη πορεία και μπορούν να το κάνουν και αυτό.

Άλλα πράγματα τα οποία δεν έχουμε σκεφτεί και θα πρέπει να τα δούμε. Η ακρίβεια. Όλοι μιλάνε για την ακρίβεια -πραγματικό γεγονός η ακρίβεια φυσικά- χωρίς όμως βέβαια να πουν και τι άλλο θα μπορούσε να γίνει από αυτά που γίνονται για την ακρίβεια. Αυτό που θα μπορούσε να γίνει, γιατί η ακρίβεια πράγματι είναι ένα πρόβλημα, είναι να αυξηθούν τα εισοδήματα των Ελλήνων. Αυτό είναι το κεντρικό μήνυμα των όσων λέει σήμερα η Κυβέρνηση του Κυριάκου Μητσοτάκη. Με αυτόν τον προϋπολογισμό αυξάνονται οι μισθοί των δημοσίων για πρώτη φορά υπαλλήλων εδώ και δώδεκα χρόνια. Αυξήθηκε ο κατώτατος μισθός. Αυξάνονται οι αποδοχές των συνταξιούχων. Μόνον έτσι και με καταπολέμηση της ανεργίας, με καταπολέμηση των χαμηλών προσδοκιών που είχαμε μέχρι τώρα, θα μπορέσει η Ελλάδα να σταθεί στα πόδια της και να προχωρήσει θετικά.

Αυτή τη στιγμή η Ελλάδα, χάρις στην Κυβέρνηση του Κυριάκου Μητσοτάκη των τελευταίων ετών και με τις θυσίες των Ελλήνων χωρίς αμφιβολία, κατόρθωσε να σταθεί στα πόδια της, να μην είναι το μαύρο πρόβατο της Ευρώπης και να προχωράει σημαντικά και δραστικά μπροστά. Αυτό είναι το μήνυμα του προϋπολογισμού και αυτό το μήνυμα πρέπει να μεταφέρουμε, γι’ αυτό και εγώ με μεγάλη μου χαρά θα υπερψηφίσω τον προϋπολογισμό που φέρνει η Κυβέρνηση και η ηγεσία του Υπουργείου Οικονομικών.

Και επειδή σέβομαι τον Κανονισμό, εγώ δεν θα κάνω κατάχρηση του χρόνου. Να σας ευχαριστήσω. Καλό σας απόγευμα.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο τώρα έχει η κ. Μπακογιάννη.

**ΘΕΟΔΩΡΑ ΜΠΑΚΟΓΙΑΝΝΗ:** Κυρίες και κύριοι συνάδελφοι, παραδοσιακά η συζήτηση για τον προϋπολογισμό είναι η πιο ουσιαστική πολιτική συζήτηση η οποία γίνεται στο ελληνικό Κοινοβούλιο και μας δίνει την ευκαιρία να αξιολογήσουμε τη γενικότερη πορεία της χώρας. Δεν υπάρχει αμφιβολία ότι καλούμαστε να αντιμετωπίσουμε ένα εξαιρετικά δύσκολο και περίπλοκο διεθνές περιβάλλον, ένα περιβάλλον που ουσιαστικά συγκροτείται από αλλεπάλληλους πολέμους στην ευρύτερη περιοχή μας, οι οποίοι δρουν αποσταθεροποιητικά τόσο σε οικονομικό όσο και σε γεωπολιτικό επίπεδο. Σε αυτό το σκηνικό, παρά τις συνεχείς και πολλαπλές προκλήσεις, η Ελλάδα αναδεικνύεται σε παράγοντα ανθεκτικότητας, σταθερότητας και εξωστρέφειας στην ευρωπαϊκή γειτονιά.

Κυρίες και κύριοι συνάδελφοι, έπειτα από σαράντα χρόνια ενεργούς συμμετοχής στα κοινά, είναι η πρώτη φορά που βλέπω τη χώρα μας να αναγνωρίζεται από τους συνομιλητές της ως απαραίτητο μέρος της λύσης και όχι του αναγκαστικού προβλήματος. Ο προϋπολογισμός που έρχεται προς ψήφιση από την Κυβέρνηση είναι ο πρώτος μετά από μια δεκαπενταετία που βρίσκει το ελληνικό αξιόχρεο με εξασφαλισμένη την επενδυτική βαθμίδα και είναι προϋπολογισμός των θετικών ρεκόρ. Ρεκόρ ρυθμού ανάπτυξης στην Ευρωπαϊκή Ένωση. Ρεκόρ άμεσων επενδύσεων, ρεκόρ μείωσης της ανεργίας, ρεκόρ ελάφρυνσης της ελληνικής οικονομίας από το δημόσιο χρέος. Χάρις στις προσπάθειες και τις θυσίες των Ελλήνων, σε συνδυασμό με μια συνετή, αποτελεσματική πολιτική των Κυβερνήσεων του Κυριάκου Μητσοτάκη, συζητάμε σήμερα έναν προϋπολογισμό ανάπτυξης και αισιοδοξίας.

Επειδή όμως ο προϋπολογισμός είναι και μια βαθιά πολιτική συζήτηση, θα μου επιτρέψετε να αναφερθώ σε δύο θέματα που απασχόλησαν τη Βουλή τις τελευταίες μέρες κατά τη διάρκεια του διαλόγου. Πρώτο θέμα η τροπολογία την οποία έφερε το Υπουργείο Μεταναστευτικής Πολιτικής. Κυρίες και κύριοι συνάδελφοι, για να μπορέσει να υπάρξει μία πολιτική αποτελεσματική, πρέπει πρωτίστως να αναγνωρίζει την πραγματικότητα. Λένε ότι η πολιτική είναι η τέχνη του εφικτού. Τι σημαίνει αυτό; Σημαίνει ότι αναγνωρίζεις ποια είναι η πραγματικότητα και με ρεαλισμό προσπαθείς να επιλύσεις τα προβλήματα.

Ποια είναι η πραγματικότητα σήμερα; Η πραγματικότητα σήμερα είναι ότι εμείς οι Βουλευτές της επαρχίας -κάποιοι από εσάς είναι της ευρύτερης Αττικής- ξέρουμε πάρα πολύ καλά ότι το πρώτο θέμα το οποίο απασχολεί όλους μα όλους, όλες τις τάξεις όταν συζητάς μαζί τους, είναι η ανάγκη ευρέσεως θέσεων εργασίας. Δεν υπάρχουν εργαζόμενοι, δεν υπάρχουν εργάτες γης, δεν υπάρχουν εργαζόμενοι στα ξενοδοχεία, δεν υπάρχουν εργαζόμενοι στην εστίαση και ούτω καθεξής. Και δεν συζητάω για το μεγάλο θέμα ότι δεν υπάρχουν εργαζόμενοι για τα δημόσια έργα.

Έρχεται η Κυβέρνηση και λέει τι; Έρχεται η Κυβέρνηση και λέει ότι κάποιος ο οποίος είναι τρία χρόνια στην Ελλάδα και ο οποίος αυτά τα τρία χρόνια δεν έχει νομιμοποιήσει τα χαρτιά του, ο οποίος δηλαδή τρία χρόνια περιπλανιέται και ή δουλεύει «μαύρα», το οποίο είναι πολύ πιθανό, ή δεν δουλεύει καθόλου και ρέπει προς την παραβατικότητα ή δεν ξέρω τι άλλο κάνει, ζει από επιδόματα ή από τις βοήθειες και τις φιλανθρωπίες της κοινότητάς του, αυτός έχει δικαίωμα να έρθει να νομιμοποιηθεί, να δουλέψει. Και είναι όρος το να δουλέψει.

Γιατί το λέμε αυτό; Γιατί γίναμε σοφότεροι και εμείς, κυρίες και κύριοι συνάδελφοι, από αυτά που συμβαίνουν στη Γερμανία και σε άλλες χώρες όπου υπάρχει μια κατηγορία μεταναστών η οποία δεν θέλει καθόλου να δουλέψει και θεωρεί ότι έχει το δικαίωμα να ζει μόνο από τα επιδόματα.

Άρα για εμάς είναι όρος να δουλέψει, να φέρει το συμβόλαιο εργασίας και εργόσημο -γιατί, παραδείγματος χάριν, στις αγροτικές καλλιέργειες έχουν εργόσημο- και, από κει και πέρα, να νομιμοποιηθεί, να είναι νόμιμος, το κράτος να εισπράττει τις ασφαλιστικές του εισφορές και κυρίως και πάνω από όλα να ξέρει αυτό το έρημο κράτος ποιος είναι, πού είναι και που εργάζεται. Αυτή είναι η πραγματικότητα.

Από εκεί και πέρα, υπάρχει η επιχειρηματολογία η αντίθετη, η οποία λέει «δεν θέλουμε διότι θα είναι φως …»-λέει- «φάρος για να έρθουν και άλλοι μετανάστες».

Κυρίες και κύριοι συνάδελφοι, δεν μας ρωτάει κανένας αν θα έρθουν άλλοι και αν θα καταφέρουν να μπουν άλλοι. Αυτή τη στιγμή έχουμε μια δύσκολη κατάσταση στην Αίγυπτο, έχουμε ένα πόλεμο στη Μέση Ανατολή, έχουμε μια κατάσταση απελπισίας σε όλο εκείνο το περιβάλλον. Δεν ξέρουμε πόσοι θα έλθουν. Εάν έχουμε καταφέρει σήμερα να έχουμε μείωση ροών, έχουμε καταφέρει να έχουμε μείωση ροών λόγω ακριβώς μιας πολιτικής με την Τουρκία, η οποία επέτρεψε μία συνεργασία η οποία μειώνει και προσπαθούμε να κρατήσουμε τους παραβάτες, δηλαδή αυτούς τους εμπόρους ανθρώπινων ψυχών, τους διακινητές υπό έλεγχο. Δεν ξέρουμε, όμως, πόσο μπορεί να διαρκέσει.

Άρα, από τη μία μεριά, θέλουμε προστασία των συνόρων μας, ναι, να είναι αποτελεσματική και, από την άλλη μεριά, να μπορέσουμε να νομιμοποιήσουμε ανθρώπους οι οποίοι βρίσκονται εδώ, έχουν δικαίωμα να δουλέψουν και βοηθούν την ελληνική οικονομία όταν δουλεύουν.

Έχω όλη μου τη ζωή πολεμήσει τον λαϊκισμό, όλη μου τη ζωή, και θα μου επιτρέψετε να πω ότι ακούω πολλά επιχειρήματα τα οποία στερούνται της αναγνώρισης της σημερινής πραγματικότητας, γιατί η σημερινή πραγματικότητα είναι πολύ συγκεκριμένη.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Αν μου δώσετε ένα λεπτό ακόμα, κύριε Πρόεδρε, θέλω να αναφερθώ και σε ένα δεύτερο θέμα το οποίο απασχόλησε τη Βουλή, το θέμα της τεκνοθεσίας.

Κυρίες και κύριοι συνάδελφοι, πριν από δεκαπέντε χρόνια όταν ρωτήθηκα εγώ εάν θα έπρεπε να έχουν δικαίωμα οι ομοφυλόφιλοι να έχουν παιδιά, να υιοθετήσουν παιδιά, η απάντησή μου ήταν «όχι» και το ψήφισα κιόλας στο Συμβούλιο της Ευρώπης. Μετά από δεκαπέντε χρόνια έχω ασχοληθεί με το θέμα και ξέρω σήμερα ότι αν υπάρχουν παιδιά που δεν έχουν ίσα δικαιώματα με τα άλλα παιδιά, είναι αυτά τα παιδάκια των γονέων οι οποίοι υπάρχουν -ναι, είναι λίγοι, ναι δεν είναι πλειοψηφία, ναι, η ελληνική κοινή γνώμη είναι αντίθετη- και αυτά τα παιδάκια έχουν δικαίωμα να ζήσουν με τα ίδια δικαιώματα με τα υπόλοιπα παιδιά.

Και αυτό σας το λέω διότι έχω ζήσει τι θα πει να μην έχει δικαίωμα να μάθει ο γονιός, που έχει μεγαλώσει το παιδί, αλλά δεν είναι ο βιολογικός γονιός, πώς πάει το παιδί όταν το παιδί είναι στη ΜΕΘ, έχω ζήσει τι θα πει να πεθαίνει ο βιολογικός γονιός και το παιδί να πηγαίνει στην πρόνοια διότι δεν αναγνωρίζεται ο δεύτερος γονιός ως γονιός, έχω ζήσει τι θα πει να μην μπορείς να κληροδοτήσεις στο παιδί την περιουσία σου, στο παιδί που μεγάλωσες, με το οποίο έζησες όλη σου τη ζωή, διότι απλούστατα δεν σου το επιτρέπει ο νόμος και πρέπει να του κληροδοτήσεις την περιουσία σαν να είναι ξένος.

Είναι πολλοί οι άνθρωποι αυτοί σήμερα, κυρίες και κύριοι συνάδελφοι; Όχι.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία συνάδελφε, ολοκληρώστε.

**ΘΕΟΔΩΡΑ ΜΠΑΚΟΓΙΑΝΝΗ:** Ποια είναι, όμως, η δύναμη της δημοκρατίας; Η δύναμη της δημοκρατίας δεν είναι μόνο να κάνεις αυτό το οποίο πιστεύει η πλειοψηφία, είναι να προστατεύσεις τα δικαιώματα των μειονοτήτων. Αυτό θα πει δημοκρατία. Αυτό θα πει ανθρώπινο δικαίωμα και η Κυβέρνηση του Κυριάκου Μητσοτάκη θα το κάνει.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Θέλω να ζητήσω την άδεια του Σώματος ο κ. Παραστατίδης, ο οποίος είναι στο νούμερο εκατόν εβδομήντα έξι, να προταθεί μετά τον κ. Κωνσταντινίδη. Μας ζητάει να του δώσουμε την άδεια για ιατρικούς λόγους. Καταλαβαίνω ότι το Σώμα συνεφώνησε.

Τον λόγο έχει ο κ. Κωνσταντινίδης,

**ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ (Υφυπουργός Εσωτερικών):** Ευχαριστώ πολύ, κύριε Πρόεδρε.

Κυρίες και κύριοι Υπουργοί, κυρίες και κύριοι συνάδελφοι, η κορυφαία αυτή διαδικασία της ψήφισης του κρατικού προϋπολογισμού αποτελεί την αποτίμηση μιας χρονιάς που ολοκληρώνεται, την καταγραφή της παρούσας κατάστασης στο εσωτερικό, αλλά και στο διεθνές περιβάλλον και, τέλος, τον προγραμματισμό για το επόμενο έτος.

Εστιάζουμε, λοιπόν, στις κατευθύνσεις και στους τομείς που θέλουμε να αναπτύξουμε, στις λειτουργίες του κράτους που πρέπει να βελτιώσουμε, στις υποδομές που σχεδιάζουμε να κατασκευάσουμε, στις υπηρεσίες που θέλουμε να αναβαθμίσουμε.

Για να το κάνουμε, όμως, αυτό κατά τρόπο ορθολογικό, σχεδιασμένο, στοχευμένο και τελικά αποτελεσματικό πρέπει να λάβουμε υπ’ όψιν μας τα δεδομένα, τις απειλές, τις προκλήσεις και τις ευκαιρίες, να δούμε κατάματα τα προβλήματα και τις στρεβλώσεις και να αποφασίσουμε ανυπόκριτα και χωρίς εύκολες και ευκαιριακές τοποθετήσεις τις αναγκαίες παρεμβάσεις, μεταρρυθμίσεις, ακόμα και τις συγκρούσεις εκεί που κατεστημένες νοοτροπίες και αντιλήψεις ζημιώνουν τα συμφέροντα της χώρας και των πολιτών.

Είναι συνεπώς η συζήτηση για τον προϋπολογισμό ποσοτική και ποιοτική. Ταυτόχρονα, αφορά φυσικά τα έσοδα και τις δαπάνες του κράτους και τις άλλες πηγές χρηματοδότησης, αλλά και την κατανομή των ποσών στους διαφόρους τομείς της λειτουργίας του κράτους, αλλά αφορά φυσικά και τις επιλογές, που θα κάνουμε για το πώς θα κάνουμε τη χώρα μας πιο ισχυρή, την οικονομία πιο ανθεκτική, την κοινωνία πιο συνεκτική, τους πολίτες να νιώθουν πιο ασφαλείς.

Η αποτίμηση, βέβαια, αυτή των πεπραγμένων ως προϋπόθεση για έναν καλό σχεδιασμό πρέπει να είναι ειλικρινής, υπεύθυνη και αντικειμενική, στοιχεία που δυστυχώς δεν διαπιστώνουμε στις τοποθετήσεις των εκπροσώπων της Αντιπολίτευσης.

Διότι δεν γίνεται να μη βλέπετε, κυρίες και κύριοι συνάδελφοι, και να μην αναγνωρίζετε τα επιτεύγματα της χώρας που αναγνωρίζουν οι πάντες σε μια χρονιά που ολοκληρώνεται μία εκλογική -ας μην ξεχνάμε- χρονιά που επιδοκιμάστηκε αυτή η πολιτική από τους Έλληνες ψηφοφόρους, από τους εκλογείς, τη μείωση της ανεργίας που μέσα στη χρονιά που πέρασε έπεσε ακόμη και σε μονοψήφια επίπεδα, την ανάπτυξη που είναι μεγαλύτερη από τον μέσο ευρωπαϊκό όρο, τη ραγδαία μείωση του εξωτερικού χρέους, τη βελτίωση του ελληνικού αξιόχρεου και των spread δανεισμού της χώρας, με αποτέλεσμα βέβαια να δανειζόμαστε περίπου στα επίπεδα της Ιταλίας, τον τουρισμό που επίσης καταγράφει ιστορικά υψηλά ρεκόρ, έναν από τους χαμηλότερους πληθωρισμού στην Ευρώπη για το 2024 και τις επενδύσεις, που το 2023 αυξήθηκαν κατά 7,1%, ενώ το 2024 προβλέπεται να αυξηθούν κατά 15,1%, αξιοποιώντας τα πολύ σημαντικά χρηματοδοτικά εργαλεία που εξασφαλίσαμε την προηγούμενη περίοδο.

Αυτά είναι επιτεύγματα που προκάλεσαν απανωτές θετικές αξιολογήσεις από τους διεθνείς οίκους και τελικά την ανάκτηση της επενδυτικής βαθμίδας. Και όλα αυτά -ας μην ξεχνάμε- συνέβησαν σε ένα διεθνές περιβάλλον πολεμικό, υφεσιακό και εντελώς ασταθές και, μάλιστα, υπό το βάρος των πρωτοφανών φυσικών καταστροφών που προκάλεσαν, που επέφεραν τεράστιες κρατικές δαπάνες.

Δεν είναι, όμως, ότι δεν βλέπετε μόνο τα μεγάλα και τα μακρινά. Δεν μπορείτε να δείτε ούτε τα κοντινά και τα μικροοικονομικά, που αφορούν δηλαδή αμεσότερα τους πολίτες, όπως τις οικονομικές ενισχύσεις ύψους περίπου 2,5 δισεκατομμυρίων του φετινού προϋπολογισμού, που αποδεικνύουν ότι μπορούμε να πετύχουμε ταυτόχρονα ανάπτυξη, δημοσιονομική σταθερότητα με κοινωνική ευαισθησία.

Δεν μπορείτε να δείτε τις αυξήσεις που θα δοθούν για πρώτη φορά στους δημοσίους υπαλλήλους μετά από δεκατέσσερα χρόνια, στους συνταξιούχους, στους μισθωτούς λόγω του ξεπαγώματος των τριετιών, το υψηλότερο αφορολόγητο σε οικογένειες με παιδιά, τη μείωση του ΕΝΦΙΑ για ιδιοκτήτες ακινήτων που ασφαλίζουν τις περιουσίες τους, το έκτακτο επίδομα για τα ευάλωτα νοικοκυριά, την επέκταση του επιδόματος μητρότητας στους εννέα μήνες, το μειωμένο τέλος επιτηδεύματος για επαγγελματίες που εμπίπτουν στο νέο πλαίσιο φορολογίας, αλλά και τις μόνιμες φοροελαφρύνσεις, όπως είναι η κατάργηση, παραδείγματος χάριν, του 30% στους εργαζόμενους συνταξιούχους και πολλές άλλες παρεμβάσεις προς την κατεύθυνση της ενίσχυσης του εισοδήματος των πολιτών.

Αυτά, βέβαια, σε ότι αφορά το γενικό πλαίσιο. Όμως, αυτή η διαδικασία του προϋπολογισμού αποτελεί πάντα μία αφορμή για το κάθε μέλος της Κυβέρνησης, αλλά και για τον Υφυπουργό που έχει επωμιστεί ένα χαρτοφυλάκιο να αναφερθεί και σε ειδικότερα ζητήματα της ευθύνης του.

Δεν θα αναφερθώ στα ευρύτερα και στις πλούσιες νομοθετικές παρεμβάσεις που άσκησε το Υπουργείο Εσωτερικών και τις οποίες ανέπτυξαν ενδελεχώς η κυρία Υπουργός και ο Αναπληρωτής Υπουργός κ. Λιβάνιος. Θα μείνω μόνο στα ζητήματα του Υφυπουργείου Μακεδονίας - Θράκης. Ένα από αυτά είναι πάρα πολύ σημαντικό και αφορά και την περιοχή από την οποία κατάγομαι και εκλέγομαι, τον Νομό Κοζάνης, τη δυτική Μακεδονία. Ήταν εδώ προηγουμένως ο Αναπληρωτής Υπουργός Οικονομικών κ. Παπαθανάσης, ο οποίος έχει επωμιστεί αυτή την υπόθεση και νομίζω ότι στον τομέα αυτό έχουμε πετύχει πάρα πολλά πράγματα.

Τα προηγούμενα χρόνια ολοκληρώθηκε το τεχνικό και νομοθετικό κομμάτι και ήδη από τους πρώτους μήνες του 2024 θα τρέξουν τα προγράμματα για την απορρόφηση εκατοντάδων εκατομμυρίων για ενισχύσεις σε επενδυτικά σχέδια που προτίθενται να έρθουν και να εγκατασταθούν στη Δυτική Μακεδονία και αφορούν μικρομεσαίες, αλλά και μεγάλες επιχειρήσεις, προγράμματα κατάρτισης και προσέλκυσης τέτοιων επενδυτικών σχημάτων.

Το στοίχημα, λοιπόν, πλέον σε αυτόν τον τομέα είναι να μη χαθεί ούτε ένα ευρώ από τα τεράστια κονδύλια που προορίζονται για την ενεργειακή και αναπτυξιακή μετάβαση της χώρας και της δυτικής Μακεδονίας. Το Υπουργείο Εσωτερικών, όμως, είναι επιφορτισμένο και με την επόπτευση και προώθηση των μεγάλων έργων υποδομών που βρίσκονται σε εξέλιξη στη Βόρεια Ελλάδα. Περισσότερα από επτακόσια μεγάλα εμβληματικά έργα στη Θεσσαλονίκη, αλλά και σε όλη τη βόρεια Ελλάδα βρίσκονται σε εξέλιξη και αναφέρονται, αποτιμώνται σε ένα προϋπολογισμό περίπου 12 δισεκατομμυρίων ευρώ που βάζουν ξανά τη βόρεια Ελλάδα στον αναπτυξιακό χάρτη όχι μόνο της χώρας, αλλά και των Βαλκανίων και της Ευρώπης.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Όπως προείπα, μιλάμε για έργα εμβληματικά, που αφορούν την ανάπλαση της ΔΕΘ, την κατασκευή του μετρό, το οποίο εκτιμούμε ότι του χρόνου θα παραδοθεί στους πολίτες της Θεσσαλονίκης, την έναρξη της κατασκευής του flyover, ενός πολύ σύγχρονου οδικού άξονα για τη Θεσσαλονίκη, την υλοποίηση του έργου της επέκτασης του έκτου προβλήτα, αλλά και πάρα πολλά άλλα έργα οδικά, συγκοινωνιακά, αναπτυξιακά, ενεργειακά, όπως είναι αυτά που βρίσκονται σε εξέλιξη στη Θράκη.

Κυρίες και κύριοι συνάδελφοι, το Υφυπουργείο Μακεδονίας - Θράκης έχει ένα εύρος δραστηριοτήτων, που αφορούν τις παρεμβάσεις στα κτηριακά αποθέματα και σε πολιτιστικές δραστηριότητες. Φέτος είναι εξοπλισμένο με αυξημένους πόρους, προκειμένου να υλοποιήσει αυτές τις δράσεις. Έχουμε υπογράψει προγραμματικές συμβάσεις με εμπλεκόμενους φορείς της βορείου Ελλάδος, προκειμένου να συνθέσουμε δυνάμεις και να προχωρήσουμε σε αυτό που έχει υποσχεθεί η Κυβέρνηση του Κυριάκου Μητσοτάκη, μία βόρεια Ελλάδα, μία Μακεδονία και μία Θράκη αναπτυξιακή, που θα δημιουργεί θέσεις εργασίας και θα προσελκύει νέους ανθρώπους να εγκατασταθούν εκεί. Με τον καλό σχεδιασμό που έχει προηγηθεί και με τα πολλά διαθέσιμα κονδύλια είμαστε σίγουροι ότι θα τα καταφέρουμε. Γι’ αυτό δίνουμε ψήφο εμπιστοσύνης στον προϋπολογισμό και καλούμε και όλους εσάς να πράξετε το ίδιο.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει τώρα ο κ. Παραστατίδης και αμέσως μετά ο κ. Παφίλης.

Ορίστε, κύριε Παραστατίδη, έχετε τον λόγο.

**ΣΤΕΦΑΝΟΣ ΠΑΡΑΣΤΑΤΙΔΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, ας μιλήσουμε για παιδεία όχι με στεγνά νούμερα, αλλά πολιτικά. Αυτό που ορθώς είπε ο κ. Κυριάκος Πιερρακάκης, ο Υπουργός Παιδείας, είναι ότι τα αποτελέσματα του μαθητικού διαγωνισμού «PISA» το 2022 δεν είναι καλά για τη χώρα μας. Πρώτον, τα παιδιά μας είναι κάτω από τον μέσο όρο σε γνώσεις και δεξιότητες. Δεύτερον, έχουμε λιγότερους μαθητές υψηλών επιδόσεων και τρίτον, έχουμε μεγάλη ψαλίδα μεταξύ ιδιωτικών και δημόσιων σχολείων. Αυτό που δεν είπε ο Υπουργός είναι ότι το άνοιγμα της ψαλίδας μεταξύ δημόσιων και ιδιωτικών σχολείων υπονομεύει την κοινωνική κινητικότητα της χώρας. Αυτό που δεν είπε είναι ότι οι οικονομικές, γεωγραφικές και κοινωνικές ανισότητες οξύνονται διαρκώς μέσα στο ελληνικό εκπαιδευτικό σύστημα. Αυτό που δεν είπε είναι ότι όποιος έχει χρήματα, έχει και περισσότερες ευκαιρίες. Αυτό που δεν είπε είναι ότι οδεύουμε σε μία κοινωνία δύο ταχυτήτων.

Για εμάς το ζητούμενο δεν είναι οι επιχειρηματικοί στόχοι στην παιδεία. Το ζητούμενο είναι να κατοχυρώσουμε όλες εκείνες τις εκπαιδευτικές εγγυήσεις, που δίνουν προοπτική στα παιδιά της μεσαίας τάξης και στους οικονομικά ασθενέστερους. Για εμάς το άνοιγμα της παιδείας δεν ταυτίζεται με κλειστά επιχειρηματικά deals. Για εμάς το άνοιγμα της παιδείας είναι άνοιγμα προς την ποιότητα, την ισότητα, τη συμπερίληψη.

Κυρίες και κύριοι συνάδελφοι, επιλέξαμε ως ΠΑΣΟΚ ένα οδοιπορικό παιδείας. Αυτό το διάστημα επισκέφτηκα μέρη απομακρυσμένα, είδα όσα πραγματικά συμβαίνουν γύρω από την εκπαιδευτική διαδικασία και θέλω να σας μεταφέρω μερικές εικόνες. Στην Ευρυτανία, καθηγητής μαθηματικών αγόρασε από την τσέπη του τέσσερα μεταλλόφωνα για να διδάξει στα παιδιά μουσική. Ο μαθηματικός να διδάξει μουσική! Στην Άρτα ένας φυσικός έκανε πειράματα αγοράζοντας τραπεζομάντιλα από τα σουπερμάρκετ. Στην Τούμπα του Κιλκίς οι αναπληρωτές θα αφήσουν στο τέλος της χρονιάς τα παιδιά ειδικής αγωγής στους επόμενους. Και γνωρίζουμε όλοι τι σημαίνει σε αυτά τα σχολεία, στα παιδιά με ειδικές εκπαιδευτικές ανάγκες να αλλάζουν κάθε χρόνο καθηγητές.

Στον κατεστραμμένο Παλαμά Καρδίτσας ο αναπληρωτής ψυχολόγος του σχολείου διορίστηκε δύο μήνες μετά την έναρξη της σχολικής χρονιάς. Στα νησιά εκπαιδευτικοί παίρνουν δάνεια για να πληρώσουν ενοίκια και καύσιμα, αλλιώς σε περίπτωση που αρνηθούν τον διορισμό, τους κόβουν μόρια. Στο Ραπτόπουλο Ευρυτανίας τέσσερα παιδιά δεκαπέντε ετών διανύουν απόσταση μίας ώρας δύο φορές την εβδομάδα για να κάνουν αγγλικά σε ένα τροχόσπιτο. Ωραίο το σύνθημα «να τρέξουμε όλοι μαζί», μονάχα που κάποιοι είναι στα γόνατα. Ξεχασμένοι και αβοήθητοι δίνουν τον δικό τους άνισο αγώνα.

Κυρίες και κύριοι συνάδελφοι, ο κ. Πιερρακάκης μίλησε για ανοιχτό σχολείο. Θα το σχεδιάσει μόνος, χωρίς εθνικό διάλογο, χωρίς τη συμβολή και τη συμμετοχή όσων θα κληθούν να εφαρμόσουν τις μεταρρυθμίσεις του; Η «ανοιχτότητα» δεν είναι ένα τσιτάτο, είναι στάση ζωής. Η «ανοιχτότητα» είναι θεμελιώδης πολιτική αξία που δοκιμάζεται διαρκώς στο πεδίο. Φέρνω ένα παράδειγμα. Γνωρίζετε όλοι το «myschool». Είναι ένα ολοκληρωμένο πληροφοριακό σύστημα, μία πλατφόρμα η οποία, απ’ ό,τι θυμάμαι, εδραιώθηκε το 2013 επί μνημονίου. Ο όγκος και η λεπτομέρεια της πληροφορίας που αποθηκεύεται στο «myschool» είναι εξαιρετικά χρήσιμος. Δεν είναι, όμως, προσβάσιμος. Δεν είναι ανοιχτά τα δεδομένα του. Ενδεικτικά, δεν μπορούμε να γνωρίζουμε ποια είναι η μαθητική διαρροή, λόγου χάριν, στα Δωδεκάνησα ή στη Μακεδονία. Δεν μπορούμε να γνωρίζουμε αν παίζει ρόλο το επάγγελμα των γονέων στην είσοδο των παιδιών στην τριτοβάθμια εκπαίδευση. Δεν μπορούμε να γνωρίζουμε πόσα σχολεία έχουν λιγότερους από τριάντα μαθητές. Αυτά και άλλα ερωτήματα ενδιαφέρουν παιδαγωγούς, οικονομολόγους, κοινωνιολόγους, καθέναν που ασχολείται με την εκπαιδευτική πολιτική και όταν είναι ανοιχτά, συμβάλλουν στη βελτίωση της εκπαιδευτικής διαδικασίας.

Να καταστήσει, λοιπόν, προσβάσιμα αυτά τα δεδομένα ο Υπουργός. Αυτό είναι προϋπόθεση για το ανοιχτό σχολείο που δήθεν ευαγγελίζεται. Ζητούμενο δεν είναι οι κλειστές επιστημονικές ομάδες ή τα ελεγχόμενα δεδομένα, κυρίες και κύριοι συνάδελφοι. Ζητούμενο είναι να έχουν πρόσβαση σε αυτά οι επιστημονικές κοινότητες, για να μπορούν να βοηθήσουν τον τόπο μας με τον καλύτερο δυνατό τρόπο.

Ο κ. Πιερρακάκης έχει, λέει, ως προτεραιότητα το δημόσιο πανεπιστήμιο. Όμως, εδώ και πέντε μήνες με διαρροές, δηλώσεις και νομικές γνωμοδοτήσεις εκφράζει την πρεμούρα του να παρακάμψει το Σύνταγμα και να επισπεύσει την ίδρυση ιδιωτικών πανεπιστημίων. Και αυτό το βαφτίζει «ελεύθερο πανεπιστήμιο».

Όμως, σήμερα αυτό που προέχει να απελευθερωθεί είναι το δημόσιο πανεπιστήμιο. Τα τείχη δεν είναι στα σύνορά μας. Τα τείχη είναι εντός, πανεπιστήμια με γραφειοκρατία, με αναξιοκρατία, με νεποτισμό, με κομματισμό, πανεπιστήμια κατακερματισμένα και ασύνδετα μεταξύ τους και με το εξωτερικό. Η συζήτηση για τα μη κρατικά ΑΕΙ γίνεται συνέχεια με λανθασμένες προτεραιότητες. Βάζουμε το κάρο μπροστά από το άλογο. Πρώτα, λοιπόν, θα πρέπει να φέρουμε τα ζητήματα βελτίωσης του δημόσιου πανεπιστημίου. Πρώτα και το ρυθμιστικό πλαίσιο πριν από τα μη κρατικά, αλλά υπάρχει η περίεργη σπουδή για το κάρο.

Κυρίες και κύριοι συνάδελφοι, τα παραδείγματα χωρών που βρέθηκαν σε κρίση δείχνουν ότι το αντίδοτο ήταν η δημιουργική και αποτελεσματική παιδεία.

Σήμερα η ελληνική παιδεία παραμένει βιομηχανικού τύπου, γραμμική, άνιση, ανεπίκαιρη. Η ελληνική εκπαίδευση αντιμετωπίζει τα μυαλά των παιδιών σαν άδεια βαρέλια που πρέπει να γεμίσουν, ενώ τα μυαλά είναι σπίρτα που απλά πρέπει να ανάψουν.

Χρειαζόμαστε ένα νέο πρότυπο εκπαίδευσης που θα βγάζει το παιδί από το βιομηχανικό κλουβί της τυποποιημένης γραμμικής εκπαίδευσης, που θα του δίνει τα απαραίτητα εφόδια, στο προσωπικό πεδίο ατομικές δεξιότητες, ταλέντα, ευαισθησίες, στο τεχνολογικό πεδίο εφόδια για τη νέα εποχή, στο οικονομικό πεδίο συνδέοντάς την επαρκώς με την αγορά εργασίας και στο πολιτισμικό πεδίο, δηλαδή στη δυνατότητά του να κατανοήσει καλύτερα τον κόσμο, αλλά και να ανταποκριθεί στις τεράστιες προκλήσεις που έρχονται, όπως η αλλαγή της κλιματικής πραγματικότητας. Δεν αρκούν οι προσαρμογές ούτε καν οι αλλαγές. Χρειαζόμαστε ανατροπές, μία παιδεία όπου οι εξετάσεις θα γίνονται με ανοιχτά βιβλία, ένα σχολείο που θα οδηγήσει τον μαθητή να λογίζεται και να εκφράζεται.

Για αυτές τις ιδέες θα παλέψουμε στο ΠΑΣΟΚ, κυρίες και κύριοι συνάδελφοι.

Κύριε Πρόεδρε, ολοκληρώνω, κλείνω, λέγοντας ότι ο παρών προϋπολογισμός έχει άλλες προτεραιότητες από τις δικές μας. Στην παιδεία δίνει μόλις το 2,8% του ΑΕΠ, ενώ ο μέσος ευρωπαϊκός όρος είναι 5% έως 5,5%. Είμαστε ουραγοί στην Ευρωπαϊκή Ένωση, τρίτοι από το τέλος, όχι φέτος και τα πέντε χρόνια που κυβερνά η Νέα Δημοκρατία.

Ο κ. Πιερρακάκης είπε ότι σε απόλυτους αριθμούς είμαστε καλύτεροι από πέρσι. Απόλυτους αριθμούς δεν ξέρω που συγκρίνουν, για προϋπολογισμούς στη Βουλή πάντως όχι. Είπε, επίσης, ότι το γεγονός αυτό αντανακλά το ενδιαφέρον του Πρωθυπουργού για την παιδεία. Φανταστείτε να μην είχε ενδιαφέρον ο κ. Μητσοτάκης πού θα βρισκόμασταν.

Καταψηφίζω αυτονοήτως και κάθε προϋπολογισμό που θα ευτελίζει την ελληνική παιδεία με ποσοστό μικρότερο του 3% επί του ΑΕΠ.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κ. Παφίλης έχει τον λόγο και αμέσως μετά θα ακολουθήσουν ο κ. Λαζαρίδης και η κ. Δούρου και μετά ο Υπουργός.

Ορίστε, κύριε Παφίλη, έχετε τον λόγο.

**ΑΘΑΝΑΣΙΟΣ ΠΑΦΙΛΗΣ:** Νομίζουμε -και έτσι είναι η πραγματικότητα- ότι και ο εισηγητής μας, ο Νίκος Καραθανασόπουλος, η Μανωλάκου, αλλά και οι Βουλευτές του κόμματος έχουν κάνει φύλλο και φτερό όλα αυτά τα οποία λέτε και η Νέα Δημοκρατία, αλλά και τα συμπορευόμενα κόμματα, τα υπόλοιπα και φυσικά, απάντηση δεν λαμβάνουμε και είναι πολύ φυσικό.

Κύριε Κατρίνη, άμα θέλετε, ακούστε, έχω ράμματα για τη γούνα σας πολλά.

**ΑΘΑΝΑΣΙΟΣ ΠΛΕΥΡΗΣ:** Είπε για συμπορευόμενα, γι’ αυτό.

**ΑΘΑΝΑΣΙΟΣ ΠΑΦΙΛΗΣ:** Συμπορευόμενα στη στρατηγική την ίδια.

Η Νέα Δημοκρατία παρουσιάζει μια εικόνα -ειλικρινά σας το λέω- που μας κάνει να νομίζουμε ότι είμαστε σε άλλη χώρα, σε άλλο κόσμο, ευδαιμονεί ο ελληνικός λαός, όλα θα πάνε καλά και ανάπτυξη κ.λπ., έρχονται καλύτερες μέρες, εκτός από ορισμένους, όπως ο κ. Παπασταύρου το πρωί, που είπε ότι πρέπει να είμαστε προσεκτικοί γιατί δεν ξέρουμε τι θα μας έρθει, αυτό εννοούσε, γνωρίζοντας και την επερχόμενη κρίση, γνωρίζοντας και τα γενικά προβλήματα που υπάρχουν.

Το ερώτημα είναι το εξής: Εμείς λέμε, λοιπόν, ότι ο προϋπολογισμός σας, όπως και όλοι οι προϋπολογισμοί το προηγούμενο διάστημα, αλλά και αυτός συγκεκριμένα, είναι σκληρός, ταξικός και κάνει μπαράζ γενικευμένης επίθεσης απέναντι στα λαϊκά στρώματα και συνολικά στο βιοτικό τους επίπεδο, εισόδημα και πολλά άλλα, γιατί βιοτικό επίπεδο δεν είναι μόνο το εισόδημα. Εδώ είναι το ερώτημα: Ποιος έχει δίκιο; Εσείς ή εμείς;

Μάλιστα, για να δούμε ποιο είναι το μότο, για να χρησιμοποιήσω και μία σύγχρονη έκφραση της Νέας Δημοκρατίας: Ανάπτυξη, οι ρυθμοί, επενδύσεις. Και εδώ γίνεται διαγωνισμός, από τα άλλα κόμματα -δηλαδή ΣΥΡΙΖΑ, ΠΑΣΟΚ κ.λπ.- ποιος θα πετύχει τη μεγαλύτερη ανάπτυξη εκτός ΚΚΕ, ποιος θα φέρει την καλύτερη και τη μεγαλύτερη.

Όμως, σκόπιμα ξεχνάτε μια κουβέντα εσείς της ονομαζόμενης Αριστεράς, όπως και οι άλλοι του ΠΑΣΟΚ, που δεν είναι κανένας εδώ πέρα. Ποια είναι; Δεν υπάρχει αφηρημένη ανάπτυξη. Η ανάπτυξη έχει χαρακτήρα, είναι η καπιταλιστική ανάπτυξη.

Συμφωνείτε, κύριε Υπουργέ, ότι είναι καπιταλιστική; Δεν υπάρχει ουδέτερη ανάπτυξη, είναι καπιταλιστική ανάπτυξη, η οποία καπιταλιστική ανάπτυξη, που σε αυτή συμπεριλαμβάνονται και οι επενδύσεις, έχει συγκεκριμένους και σιδερένιους νόμους και προϋποθέσεις. Όποιος ξέρει πολιτική οικονομία ή παριστάνει ότι ξέρει, αν αυτό δεν το αναγνωρίζει, ή κοροϊδεύει τον κόσμο ή, τέλος πάντων, υποκρίνεται.

Είναι ή δεν είναι έτσι, κυρία Δούρου, ότι είναι καπιταλιστική ανάπτυξη;

**ΕΙΡΗΝΗ (ΡΕΝΑ) ΔΟΥΡΟΥ:** Τώρα τα λέγαμε πριν, κύριε συνάδελφε.

**ΑΘΑΝΑΣΙΟΣ ΠΑΦΙΛΗΣ:** Μάλιστα, το είπατε ποτέ; Όχι, ανάπτυξη. Η ανάπτυξη, λοιπόν, έχει σιδερένιους νόμους και προϋποθέσεις.

Πρώτη προϋπόθεση: Για να υπάρξει ανάπτυξη καπιταλιστική, κεφαλαιοκρατική, τι σημαίνει; Δηλαδή για να βγάλει μεγαλύτερα κέρδη το κεφάλαιο, πρέπει να συντριβεί, να πέσει όσο το δυνατόν παρακάτω η αμοιβή των εργαζομένων, η τιμή δηλαδή της εργατικής δύναμης, γιατί τα κέρδη δεν βγαίνουν ούτε από την καπατσοσύνη ούτε από την εξυπνάδα ούτε από το επιχειρηματικό δαιμόνιο. Βγαίνουν πρώτα από όλα και κυρίως από την εκμετάλλευση των εργαζομένων.

Δεύτερη προϋπόθεση είναι η σκανδαλώδης χρηματοδότηση των επιχειρηματικών ομίλων από τον κρατικό προϋπολογισμό, δηλαδή από τα λεφτά που πληρώνει ο ελληνικός λαός και από τα ευρωπαϊκά ταμεία, για να μην είμαστε και άδικοι που τα πληρώνουν οι λαοί της Ευρωπαϊκής Ένωσης.

Τρίτον, σκανδαλώδεις φοροαπαλλαγές και πολλά άλλα «κίνητρα» για επενδύσεις. Βγαίνουν από τη γενικευμένη ιδιωτικοποίηση σε όλους τους τομείς και την εμπορευματοποίηση και από το ξεπούλημα -μάλλον να μην πω ξεπούλημα- από την πώληση δημόσιας περιουσίας. Είναι έτσι ή όχι; Έτσι είναι.

Συμφωνείτε, κύριε συνάδελφε;

**ΑΘΑΝΑΣΙΟΣ ΠΛΕΥΡΗΣ:** Σας ακούω με προσοχή, όπως πάντα.

**ΑΘΑΝΑΣΙΟΣ ΠΑΦΙΛΗΣ:** Συμφωνείτε ότι είναι έτσι, μάλιστα. Η οποία έχει τη θεωρία ότι θα αυξηθούν τα κέρδη και αφού θα αυξηθούν τα κέρδη, θα πάρουν και οι εργαζόμενοι και θα ζήσουν όλοι καλά και εμείς καλύτερα. Περιμένετε, όμως, να δούμε και την πραγματικότητα, μην βιάζεστε! Όποιος βιάζεται σκοντάφτει.

Λέμε, λοιπόν, ότι αυτή η πολιτική ανεξάρτητα από τις επιμέρους κριτικές είναι αποδεκτή από όλα τα άλλα κόμματα εκτός ΚΚΕ. Δεν μπορεί να λες για ανάπτυξη στον καπιταλισμό και να ξεχνάς ποιοι είναι οι νόμοι για να αναπτυχθεί ο καπιταλισμός. Θα δούμε και τα αποτελέσματα. Και για αυτό λέμε ότι εδώ είμαστε δύο κόμματα, είναι δύο στρατηγικές. Είναι η στρατηγική της καπιταλιστικής ανάπτυξης και της καπιταλιστικής οικονομίας που υπερασπίζονται όλοι και παριστάνουν και τους δήθεν…

**ΔΙΟΝΥΣΙΟΣ ΧΑΤΖΗΔΑΚΗΣ:** Και της ισοπέδωσης.

**ΑΘΑΝΑΣΙΟΣ ΠΑΦΙΛΗΣ:** Δεν φταίω εγώ. Τι να σας πω εγώ;

**ΑΘΑΝΑΣΙΟΣ ΠΛΕΥΡΗΣ:** Πάντως, αυτές είναι οι θεωρίες.

**ΑΘΑΝΑΣΙΟΣ ΠΑΦΙΛΗΣ:** Εγώ φταίω για την ισοπέδωση ή αυτοί που ταυτίζονται; Εσείς τα λέτε στα ίσια. Εκείνοι τα λένε καλυμμένα. Αυτή είναι η διαφορά, αλλά στην πραγματικότητα είναι ακριβώς το ίδιο.

Και κύριε Πρόεδρε, για να μην έχουμε φασαρίες, έχω δώδεκα λεπτά και έξι λεπτά δευτερολογία.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Εσείς, κύριε Παφίλη, είστε στα πέντε λεπτά ακόμα.

**ΑΘΑΝΑΣΙΟΣ ΠΑΦΙΛΗΣ:** Ναι, το λέω από τώρα για να μην έχουμε μετά διακοπές. Εγώ θα μιλήσω μία φορά.

Συνεχίζουμε, λοιπόν. Για να δούμε, είμαστε εμείς υπερβολικοί; Είμαστε εμείς που κάνουμε μαρξιστικές θεωρίες κ.λπ.; Για να δούμε την ανάπτυξη τη δική σας και τα αποτελέσματα, ποιος κερδίζει και ποιος χάνει.

Το 2021 η αύξηση του ΑΕΠ 8,4%. Έτσι δεν είναι; Ο Υπουργός εδώ είναι. Έτσι δεν είναι; Το 2022 αύξηση του ΑΕΠ 5%. Για τους εργαζόμενους; Μείωση του μέσου μισθού 5%. Η ανάπτυξη για όλους!

Πάμε παρακάτω. Τι άλλο, για να στοιχειοθετήσουμε και αυτό που λέμε ότι πρέπει να πέσει η τιμή της εργατικής δύναμης; Νομοθέτηση δεκατριάωρου. Το 2023, αθεόφοβοι όλοι σας! Το 2023 λέτε στον κόσμο να δουλέψει δεκατρείς ώρες. Εσείς μπορείτε να δουλεύετε δεκατρείς ώρες μέσα σε ένα εργοστάσιο;

**ΣΠΥΡΙΔΩΝ ΚΥΡΙΑΚΗΣ:** …(Δεν ακούστηκε)

(Θόρυβος από την πτέρυγα της Νέας Δημοκρατίας)

**ΑΘΑΝΑΣΙΟΣ ΠΑΦΙΛΗΣ:** Μπορείτε! Για πήγαινε στη «ΛΑΡΚΟ» να δουλέψεις. Σε δεκατρείς ώρες αν πας σε βιομηχανία θα έχεις βγει off! Δεν θα μπορείς να πάρεις τα πόδια σου. Πού ξέρετε όμως εσείς από βιομηχανίες! Στην οικοδομή να δουλεύεις δεκατρείς ώρες; Στην οικοδομή έχουμε εκατόν εβδομήντα έξι σκοτωμένους. Δεν αντέχει ο άνθρωπος, έχει και αντοχές!

Πάμε παρακάτω. Μην με προκαλείτε γιατί θα φάω περισσότερο χρόνο!

Λένε οι στατιστικές ότι το 21% των εργαζομένων το 2023 δουλεύει πάνω από σαράντα οκτώ ώρες. Το 1921 καθιερώθηκε το οκτάωρο, το 2021 το δεκατριάωρο! Τι να πω; Δεν υπάρχει φιλότιμο; Είναι πολιτική αυτή. Κυνισμός! Απόλυτος κυνισμός! Κυνισμός που λέει σε «δολοφονώ για να αυξηθούν τα κέρδη των μεγάλων επιχειρηματικών ομίλων». Εργασιακές σχέσεις ζούγκλας!

Βγαίνετε και καμαρώνετε ότι μειώσατε την ανεργία. Αν δηλαδή εγώ δουλέψω μια μέρα την εβδομάδα, βγαίνω από τον κατάλογο και θεωρούμαι εργαζόμενος! Μία μέρα να δουλέψω! Δύο μέρες θέλετε; Τρεις; Τέσσερις; Να σας δώσω εγώ παραπάνω! Αυτό σημαίνει ότι είμαι ενεργός εργαζόμενος; Όχι βέβαια.

Για τα λαϊκά στρώματα, λοιπόν, η ανάπτυξή σας είχε φοροκαταιγίδα. 4,5 εκατομμύρια πάνω από τις προβλέψεις που κάνετε, από φόρους. Από ποιον; Πήρατε από τους εφοπλιστές; Πήρατε από τους βιομηχάνους; Πήρατε από τους ενεργειακούς ομίλους; Όχι. Ποιος τα πληρώνει; Οι ίδιοι οι εργαζόμενοι. Οι προβλέψεις για τον προϋπολογισμό του 2024 είναι συν ακόμα 1,6 δισεκατομμύρια φορολογία. Για ποιους; Για τα λαϊκά στρώματα. Έμμεση φορολογία πάνω από 60%.

Και εσείς του ΣΥΡΙΖΑ που φωνάζετε -και το ΠΑΣΟΚ ακόμα- σοβαρολογείτε; Τι φάγατε λωτούς; Πήγατε στη Λιβύη; Πού πήγατε που έχει μεγάλη παραγωγή; Εσείς δεν αυξήσατε πάνω από 60% την έμμεση φορολογία και καταγγέλλετε τους άλλους; Λέτε να μειωθεί η έμμεση φορολογία; Μιλάτε τώρα για έμμεση φορολογία; Τι κάνατε όλα αυτά τα χρόνια; Έλεος, δηλαδή! Τι μας περνάτε για βλάκες! Τρία μνημόνια! Ποιος κατέστρεψε όλα αυτά, ποιος μείωσε τους μισθούς κ.λπ.; Εσείς και όλοι οι υπόλοιποι.

**ΑΘΑΝΑΣΙΟΣ ΠΑΦΙΛΗΣ:** Τρίτος τομέας σοβαρός είναι η χειροτέρευση των ονομαζόμενων «κοινωνικών δαπανών»: υγεία, παιδεία, αθλητισμός, πολιτισμός στα βάραθρα! Εμπορευματοποίηση των πάντων!

Τέταρτον, ακρίβεια: Τι παριστάνετε εδώ; Ότι δεν ξέρετε από πού είναι η ακρίβεια; Μονοπωλιακοί όμιλοι, μονοπωλιακές τιμές.

**ΜΙΧΑΗΛ ΚΑΤΡΙΝΗΣ:** …(Δεν ακούστηκε)

**ΑΘΑΝΑΣΙΟΣ ΠΑΦΙΛΗΣ:** Για όλους σας λέω. Βιάζεστε, κύριε Κατρίνη, και θα την πατήσετε! Εμείς μιλάμε με στοιχεία.

Είπε η Νέα Δημοκρατία: «Πείτε μας ποια άλλη χώρα έβαλε πρόστιμα;».

Κύριε Υπουργέ, σας κάνω μία πρόταση: Δώστε μου 100 χιλιάδες κέρδη, να παραβιάσω και αντί για 10 χιλιάδες που θα εισπράξετε με τα μέτρα που παίρνετε, θα σας δώσω 20 και 30 χιλιάδες. Αυτό είναι. Έχουν θησαυρίσει και τα ποσά που τους παίρνετε είναι σαν να παίρνετε ένα δεκάρικο από εμάς. Αυτή είναι η ουσία της «μεγάλης» αντιμετώπισης της αισχροκέρδειας, που λέτε.

Επομένως, ποιος κερδίζει; Με στοιχεία τα λέω. Απορρίψτε τα. Οι εργαζόμενοι χάνουν κυριολεκτικά. Όχι μόνο δεν κερδίζουν, αλλά χάνουν από αυτά που έχουν και τα ψίχουλα που δίνετε, εξανεμίζονται με όλη την ακρίβεια που υπάρχει.

Όμως η σκοτεινή πλευρά του φεγγαριού, η άλλη όψη ποια είναι; Για να δούμε: Το 2022 εκατόν πενήντα εταιρείες εισηγμένες στο χρηματιστήριο είχαν αύξηση των κερδών 300%. Δεν πιστεύω να το αμφισβητήσετε. Εσείς τα δώσατε τα στοιχεία, δεν τα δώσαμε εμείς ούτε τα έγραψε ο «ΡΙΖΟΣΠΑΣΤΗΣ». Αύξηση των κερδών 300%! Κέρδη 14,5 δισεκατομμύρια 150 εταιρείες εισηγμένες στο χρηματιστήριο, οι οποίες κατέχουν το 53% του ΑΕΠ! Πόσο φόρο πληρώνουν; 5%! Κατέχουν το 53% του ΑΕΠ. Λογικά με τη θεωρία σας –που λέτε «για όλους» κ.λπ.- έπρεπε να πληρώνουν το 53%. Αυτή είναι η πολιτική σας.

Ας πάμε και παρακάτω. Διανεμόμενα κέρδη. Ποσό φόρο πληρώνουν;

**ΣΠΥΡΙΔΩΝ ΚΥΡΙΑΚΗΣ:** 5%.

**ΑΘΑΝΑΣΙΟΣ ΠΑΦΙΛΗΣ:** Μάλιστα. Εσείς, λοιπόν, που είσαστε και πολύ έξυπνος και δραστήριος, πείτε μας ένας μισθωτός πόσο πληρώνει; Από 20% μέχρι 32% ανάλογα με τα εισοδήματά του και αυτοί που έχουν αυτά τα κέρδη, πληρώνουν 5%!

Εσείς, κυρία Δούρου, τι λέτε; Να πληρώνουν 40%; Καλά μας δουλεύετε; Ήταν 15%, το πήγατε 10% και η Νέα Δημοκρατία 5%. Ο πρώτος νόμος που κάνατε όταν είπατε ότι φύγαμε από τα μνημόνια, από την Ιθάκη και τα Ιόνια Νησιά, ποιος ήταν; Ξέρετε; Δείτε τα Πρακτικά. Μειώσατε κατευθείαν τα διανεμόμενα κέρδη από τις ανώνυμες εταιρείες, που βέβαια ήταν τα κέρδη των εργαζομένων, ήταν τα κέρδη των οικοδόμων, των βιομηχανικών εργατών. Μειώσατε σε 10% και ήρθε η Νέα Δημοκρατία και πατώντας και σε αυτό το πήγε στο 5%.

Προχωρώ, για να δούμε τι γίνεται συνολικά.

Φοροαπαλλαγές: Ξέρετε, αυτά ο κόσμος τα καταλαβαίνει και θα τα καταλάβει μία και καλή και θα τελειώσει η ώρα σας. Τα καταλαβαίνει. Στους εφοπλιστές πενήντα επτά φοροαπαλλαγές, οι οποίοι είναι πρώτοι σε εμπορικό στόλο στον κόσμο! Τρελαίνεσαι με τα νούμερα! Και τώρα με τα καράβια LNG, που υπηρετούν και άλλους σκοπούς, είναι στον Θεό! Αφορολόγητο πετρέλαιο οι αγρότες έχουν; Όχι. Γιατί; Δεν παράγουν αυτοί; Τι κάνουν; Δεν παράγουν τρόφιμα; Πού να πείτε κουβέντα τώρα, δεν μιλάτε, τσιμουδιά και τα σκυλιά δεμένα! Για τον ΣΥΡΙΖΑ λέω και τον νέο ΣΥΡΙΖΑ.

Κάναμε πρόταση στη συνταγματική Αναθεώρηση -είναι κατοχυρωμένα στο Σύνταγμα από το 1956- να καταργηθούν. Ποιος το ψήφισε; Μόνο το ΚΚΕ. Κανένας από τους υπόλοιπους. Το απέρριψαν μετά βδελυγμίας.

Σκανδαλώδεις ρυθμίσεις. Είναι τόσο προκλητικό! Ενώ γδέρνετε τον κόσμο, φέρνετε νέες φοροαπαλλαγές: μείωση φόρου συγκέντρωσης κεφαλαίου από 0,5% σε 0,2%, μείωση φόρου χρηματιστηριακών συναλλαγών 50%.

Έτσι δεν είναι, κυρία Συρεγγέλα; Καλορίζικη ως Γραμματέας στη Νέα Δημοκρατία! Έτσι δεν είναι; Είναι ψέματα;

Απευθύνομαι στους εργαζόμενους: Για σκεφτείτε πόσο τερατώδης, πόσο βάρβαρη είναι αυτή η πολιτική. Σε αυτούς που έχουν θησαυρίσει, δίνουν και άλλες φοροαπαλλαγές, τώρα, με αυτή την κατάσταση.

Συμπέρασμα, λοιπόν, για να μην λέω πολλά: Δεν υπάρχει καπιταλιστική ανάπτυξη για όλους. Δεν υπάρχει. Κάποιος θα χάνει, κάποιος θα κερδίζει. Για να κερδίσει ο εργάτης, πρέπει να πληρώσει το μεγάλο κεφάλαιο, που δεν ξέρει τι να τα κάνει πλέον και πού να επενδύσει τα κέρδη που έχει. Δεν υπάρχει οικονομία για όλους.

Τι είπε ο κ. Κασσελάκης; Οικονομία για όλους. Και ο Μητσοτάκης, η Νέα Δημοκρατία τα ίδια λένε. Και θα σας πω κάτι για να ελαφρύνω την ατμόσφαιρα. Είδα μια γελοιογραφία από τις πιο πετυχημένες που έχω δει. Γράφει: «Συνέλευση του ΣΕΒ. Τώρα θα μιλήσει ο Κυριάκος Κασσελάκης και μετά ο Στέφανος Μητσοτάκης». Τα συμπεράσματα δικά σας. Και τι άλλο ακόμα; Μιλάω για τον ΣΥΡΙΖΑ και την άλλη Αντιπολίτευση. Και εσείς κοντά είστε, αλλά δεν εκτίθεστε τόσο πολύ.

Δεν θα χωρίσουμε τους Έλληνες ταξικά. Έχουμε ζήσει αρκετή διχόνοια ως Έλληνες, δεν χρειάζεται άλλο. Κάνω πρόταση στη Νορβηγία για το Βραβείο Νόμπελ. Το πήρε ο Λάσκαρης που είπε ότι καταργεί την πάλη των τάξεων, τώρα πρέπει να το πάρει ο κ. Κασσελάκης γιατί ο Λάσκαρης έχει πεθάνει. Δεν υπάρχουν τάξεις στην κοινωνία. Αυτό δεν μπορεί να το πει κανένας. Κι όμως να, λοιπόν! Δεν υπάρχει οικονομία για όλους. Η καπιταλιστική οικονομία είναι για τους καπιταλιστές. Η σοσιαλιστική οικονομία -αυτή που υποστηρίζουμε εμείς- είναι για τον λαό.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τέλος, έχω ακόμα δύο λεπτά. Ποια είναι η γραμμή της Αντιπολίτευσης; Της ονομαζόμενης, γιατί τα άλλα τα είπα. Η γραμμή είναι ότι: Δεν φταίει το σύστημα, φταίει η διαχείριση. Δεν φταίει η Ευρωπαϊκή Ένωση, φταίει ο Μητσοτάκης. Μάλιστα το προσωποποιούν κιόλας. Εμείς λέμε: Ναι, φταίει η Νέα Δημοκρατία και φταίει γιατί εφαρμόζει την αντιλαϊκή πολιτική της Ευρωπαϊκής Ένωσης.

Είναι υποκρισία, κυρίες και κύριοι, και λέω για τους άλλους, να ψηφίζεις όλες τις οδηγίες της Ευρωπαϊκής Ένωσης και μετά να βγαίνεις στα κεραμίδια, να καταγγέλλεις το δεκατριάωρο, να καταγγέλλεις τις παρακολουθήσεις και να έχεις ψηφίσει όλες τις οδηγίες οι οποίες έρχονται και η Κυβέρνηση τις εφαρμόζει. Δεν είναι αθώα, το αντίθετο. Αλλά είναι μεγάλη υποκρισία και κοροϊδία απέναντι στον ελληνικό λαό.

Αυτή η αντιπαράθεση είναι βολική…

**ΔΙΟΝΥΣΙΟΣ ΧΑΤΖΗΔΑΚΗΣ:** Για την άμυνα να μας πείτε!

**ΑΘΑΝΑΣΙΟΣ ΠΑΦΙΛΗΣ:** Θα σου πω μετά. Μη με γαργαλάς! Δώστε μου ένα λεπτό να πω για την άμυνα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Όχι. Κάθε φορά που ζητάει ο καθένας, θα του λέτε αυτό που θέλει;

**ΑΘΑΝΑΣΙΟΣ ΠΑΦΙΛΗΣ:** Μα δεν μ’ αφήνουν. Έχετε δίκιο, αλλά μου έχουν φάει δέκα λεπτά.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Όποιος σάς ρωτάει, εσείς θα απαντάτε; Αυτό δεν το έχω ξανακούσει.

(Θόρυβος στην Αίθουσα)

Σας παρακαλώ, θα δώσω επιπλέον χρόνο στον κ. Παφίλη, όσο συνεχίζετε!

**ΑΘΑΝΑΣΙΟΣ ΠΑΦΙΛΗΣ:** Με έχουν διακόψει δέκα φορές.

Συνεχίζω, λοιπόν, για την Ευρωπαϊκή Ένωση. Ίδια πολιτική είναι σε όλη την Ευρωπαϊκή Ένωση. Ο κ. Χρυσοχοΐδης έδωσε ένα στοιχείο για την υγεία που εγώ δεν το ήξερα. Στην Ευρωπαϊκή Ένωση υπάρχουν ένα εκατομμύριο κενές θέσεις στον τομέα της υγείας. Οι γιατροί φεύγουν σωρηδόν για δεν αντέχουν άλλο. Έχουν σαλτάρει κυριολεκτικά, δουλεύοντας μήνες ολόκληρους χωρίς άδεια, χωρίς τίποτα. Ένα εκατομμύριο είναι οι κενές θέσεις στην Ευρωπαϊκή Ένωση που όλοι ευαγγελίζεστε. Καλά, τέτοια λιγούρα; Τόσο πολύ; Ούτε κριτική; Περισσότερο από τη Νέα Δημοκρατία. Τουλάχιστον δεν τα λέει τόσο πολύ, όπως το ΠΑΣΟΚ, ας πούμε, όπως ο ΣΥΡΙΖΑ που τα λέει λίγο λιγότερο, αλλά χωρίς κριτική. Κόλαφος και μόνο αυτό το στοιχείο. Για να μην πάρουμε όλα τα υπόλοιπα στην Ευρωπαϊκή Ένωση.

Επομένως, αυτό το παραμύθι ότι είναι μόνο η ελληνική Κυβέρνηση εξαίρεση, δεν έχει ούτε δράκο, κυριολεκτικά. Σε όλες τις χώρες της Ευρωπαϊκής Ένωσης εφαρμόζεται η ίδια πολιτική με κάποιες μικρές παραλλαγές, αλλά χωρίς ουσιαστικές αλλαγές σε όφελος των εργαζομένων.

Και κάτι ακόμα που το έχω για εσάς στο ΠΑΣΟΚ. Λέτε να μειωθεί ο ΦΠΑ. Εμείς έχουμε πει, έχουμε καταθέσει προτάσεις και προτάσεις νόμου, που δεν έχετε συμφωνήσει ποτέ και για τον ΦΠΑ και για τον ενιαίο φόρο κατανάλωσης. Δεν λέω ότι το καλοκαίρι ψηφίσατε όλοι σας για να μην μειωθεί ο ενιαίος φόρος κατανάλωσης και τώρα κάνετε σαν τον γάτο. Ναι, αλλά πώς το ζητάτε, όταν συμφωνείτε με τα πλεονάσματα; Όταν δεν συμφωνείτε με τη φορολογία του κεφαλαίου, από πού θα βγουν τα πλεονάσματα; Από που τα έβγαλε ο ΣΥΡΙΖΑ; Από τους βιομηχάνους, από τους εφοπλιστές, από το μεγάλο κεφάλαιο ή από τον λαό;

Εσείς, λοιπόν, κάνοντας λαϊκισμό –αν και δεν μας αρέσει η έκφραση αυτή- λέτε να μειωθεί ο ΦΠΑ, την ίδια στιγμή που συμφωνείτε για τα πρωτογενή πλεονάσματα, που όλοι σας ψηφίσατε στο τρίτο μνημόνιο. Εκτός αν έχετε πάθει αμνησία στο τι ψηφίσατε ή αν δεν το διαβάσατε.

Επομένως –και τέλειωσα- είναι μονόδρομος. Δεν παν να λέτε εσείς, εδώ και αυτοί λένε ότι το σύστημα τελείωσε, έχει χρεοκοπήσει, είναι απάνθρωπο, είναι βάρβαρο, δεν μπορεί να κάνει μεταρρυθμίσεις, γιατί είναι στο DNA του, άρα ο δρόμος του αγώνα και της ανατροπής συνολικά αυτού του συστήματος είναι πλέον κοινωνική αναγκαιότητα. Και θα έρθει, κύριε Πλεύρη, αργά ή γρήγορα, και θα είναι μέρα μεσημέρι, με το ΚΚΕ μπροστά και με τους εργαζόμενους και τα λαϊκά στρώματα σε συμμαχία.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

**ΑΘΑΝΑΣΙΟΣ ΠΑΦΙΛΗΣ:** Ένα δευτερόλεπτο.

Όσο για εσάς, κύριε ναύαρχε, για να μην σας αφήσω, εμείς δεν δεχόμαστε ο ελληνικός λαός να χρηματοδοτεί τη δολοφονία λαών από το ΝΑΤΟ και την Ευρωπαϊκή Ένωση να αρνηθούμε χαίρεται.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», είκοσι εννέα μαθήτριες και μαθητές και τρεις συνοδοί εκπαιδευτικοί από το 9ο Δημοτικό Σχολείο Κατερίνης.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τώρα τον λόγο έχει ο κ. Λαζαρίδης από τη Νέα Δημοκρατία και αμέσως μετά η κ. Δούρου και ο κ. Σκέρτσος.

Παρακαλώ, κύριε Λαζαρίδη.

**ΜΑΚΑΡΙΟΣ ΛΑΖΑΡΙΔΗΣ:** Πάντως, αν ο υπαρκτός σοσιαλισμός και η ΕΣΣΔ ήταν παράδεισος, δεν θα είχατε καταρρεύσει εδώ και χρόνια.

**ΑΘΑΝΑΣΙΟΣ ΠΑΦΙΛΗΣ:** Θα τον φτιάξουμε καλύτερο τώρα, επειδή έχουμε πείρα!

**ΜΑΚΑΡΙΟΣ ΛΑΖΑΡΙΔΗΣ:** Επίσης, δεν αντιλαμβάνομαι αυτή την απειλή ότι θα έρθετε μέρα μεσημέρι. Γιατί και ο Ερντογάν είπε το ίδιο και ήρθε μέρα, όχι νύχτα, και έφαγε χαλβά. Εντάξει;

(Χειροκροτήματα από την πτέρυγα της Νέας Δημοκρατίας)

Κύριε Πρόεδρε, κυρίες και κύριοι Υπουργοί, κυρίες και κύριοι συνάδελφοι. Κάτι λιγότερο από οκτώ μήνες πριν, στις 26 Απριλίου, ο Πρωθυπουργός Κυριάκος Μητσοτάκης παρουσίαζε το κυβερνητικό πρόγραμμα της Νέας Δημοκρατίας για τη δεύτερη θητεία της, δηλαδή, την τετραετία 2023-2027.

Αναφερόμενος στην παραγωγική Ελλάδα υπογράμμισε την πρόκληση που ανοίγεται μπροστά μας για το «πώς θα στηρίξουμε το διαθέσιμο εισόδημα αυξάνοντας τους μισθούς σε σύνδεση με την παραγωγικότητα και τη δυνατότητα ανάπτυξης της ελληνικής οικονομίας». Μίλησε για τη δημιουργία νέων και καλά αμειβόμενων θέσεων εργασίας, για αύξηση επενδύσεων και για κατάργηση του τέλους επιτηδεύματος χωρίς να διαταραχθεί η δημοσιονομική σταθερότητα, κάτι που αποτελεί συμβόλαιο εμπιστοσύνης με τη νέα γενιά.

Ήδη στο πρώτο εξάμηνο της νέας κυβερνητικής μας θητείας οι μισές προεκλογικές μας δεσμεύσεις έχουν γίνει πράξη. Τα σημαντικά βήματα προόδου της ελληνικής οικονομίας συνεχίζονται και αποτυπώνονται ξεκάθαρα στον προϋπολογισμό του 2024.

Πρόκειται για έναν αρμονικό συνδυασμό των αναπτυξιακών πρωτοβουλιών που λαμβάνουμε και της κοινωνικής πολιτικής που ασκούμε, έχοντας πάντα στο επίκεντρο τον άνθρωπο. Και με ένα κράτος που πλέον βάζει κανόνες στην οικονομική δραστηριότητα, χωρίς να της στερεί τη δυναμική και την παραγωγικότητά της. Η ελληνική οικονομία ανθίσταται και προχωράει μπροστά ως η τρίτη ταχύτερα αναπτυσσόμενη οικονομία στην Ευρώπη. Με αυξανόμενη απασχόληση, με μείωση των ανισοτήτων και με βελτιωμένο το βιοτικό επίπεδο των πολιτών μέσω υψηλότερων πραγματικών μισθών.

Μόλις χθες, άλλωστε, η ΕΛΣΤΑΤ ανακοίνωσε ότι το μέσο ωρομίσθιο αυξήθηκε στη χώρα μας κατά 20% σωρευτικά από το 2019, φθάνοντας στο υψηλότερο επίπεδο από το 2010. Και θα μου πείτε, κυρίες και κύριοι συνάδελφοι της Αντιπολίτευσης «Μα καλά, κύριε Λαζαρίδη, οι μισθοί δεν παραμένουν χαμηλοί;». Απαντώ ξεκάθαρα, ναι. Έχουμε ακόμα δρόμο για να φτάσουμε και να συγκλίνουμε με την Ευρωπαϊκή Ένωση, ωστόσο, το νερό έχει μπει στο αυλάκι. Και έχει μπει, καθώς η άνθιση της ελληνικής οικονομίας προέρχεται από την ανάπτυξη και όχι πλέον από τον δανεισμό.

Και ξέρετε ακόμα, κυρίες και κύριοι συνάδελφοι; Τι είναι αυτό που πιστοποιεί την ανοδική πορεία της ελληνικής οικονομίας; Η πρόωρη αποπληρωμή των δανείων. Μόλις χθες η Κυβέρνηση προχώρησε, μετά από τα δάνεια του ΔΝΤ, και στην αποπληρωμή των δανείων του 2010 ύψους πάνω από 5 δισεκατομμύρια ευρώ, τα οποία θα έπρεπε να αποπληρωθούν το 2024 και το 2025. Η εξέλιξη αυτή απελευθερώνει πόρους για την αναπτυξιακή μας προοπτική, καθώς μειώνονται οι δαπάνες για τους τόκους.

Κυρίες και κύριοι συνάδελφοι. Η Κυβέρνηση της Νέας Δημοκρατίας και του Κυριάκου Μητσοτάκη επιμένει να ασκεί μια πολιτική με μόνιμα μέτρα που αυξάνουν σταθερά τα εισοδήματα, με κατάργηση ή μείωση των φορολογικών συντελεστών, με δικαιοσύνη και δημοσιονομική σοβαρότητα. Μέλημά μας η στήριξη όλων και ιδίως των πιο αδύναμων, όπως το έχουμε αποδείξει όλα αυτά τα τεσσεράμισι χρόνια.

Αυτή είναι η φιλοσοφία και του προϋπολογισμού του νέου έτους, ο οποίος προβλέπει παρεμβάσεις, φοροελαφρύνσεις και μόνιμες εισοδηματικές ενισχύσεις ύψους σχεδόν 2 δισεκατομμυρίων ευρώ. Ανάμεσά τους και αύξηση των δαπανών για την υγεία κατά 481 εκατομμύρια ευρώ, των δαπανών για την παιδεία κατά 255 εκατομμύρια ευρώ και αύξηση των προϋπολογισμών των νοσοκομείων κατά 20%.

Παράλληλα, αξίζει να υπογραμμίσουμε τις αυξήσεις στους μισθούς των δημοσίων υπαλλήλων, την άρση του παγώματος των τριετιών στους μισθωτούς και μάλιστα πολύ νωρίτερα από το αναμενόμενο, την αύξηση του αφορολόγητου για τις οικογένειες με παιδιά, την αύξηση κατά 8% του ελάχιστου εγγυημένου εισοδήματος, την αύξηση των συντάξεων κατά 3% από τις αρχές του χρόνου.

Με την εφαρμοζόμενη πολιτική μας στοχεύουμε: Πρώτον στη διασφάλιση παραπάνω εσόδων για το κράτος, χωρίς όμως -και το τονίζω αυτό- καμμία αύξηση φόρου και δεύτερον σε νέους επενδυτικούς πόρους και από το Ταμείο Ανάκαμψης και Ανθεκτικότητας και από το Πρόγραμμα Δημοσίων Επενδύσεων και τρίτον, βεβαίως στην αντιμετώπιση της φοροδιαφυγής με σημαντικές πρωτοβουλίες που είχαμε την ευκαιρία να τις συζητήσουμε πρόσφατα στο νομοσχέδιο του Υπουργείου Οικονομικών.

Με σύμμαχο την επενδυτική βαθμίδα που ανέκτησε η ελληνική οικονομία από μια σειρά κορυφαίων οίκων αξιολόγησης και παρά το γεγονός ότι το διεθνές περιβάλλον εξακολουθεί δυσμενές και αβέβαιο, το 2024 θα ακολουθήσουμε τον ίδιο ακριβώς δρόμο. Με ισορροπία ανάμεσα στη δημοσιονομική σταθερότητα, τις αναπτυξιακές πολιτικές και την έμπρακτη κοινωνική ευαισθησία. Έτσι θα καταφέρουμε υψηλότερους ρυθμούς ανάπτυξης, χαμηλότερο πληθωρισμό, ακόμα μεγαλύτερη μείωση του δημοσίου χρέους ως ποσοστό του ΑΕΠ -η οποία πρέπει να πούμε ότι είναι εντυπωσιακή- και φυσικά πιο υψηλά ποσοστά απασχόλησης, που αυτό θα σημαίνει μεγαλύτερη μείωση της ανεργίας.

Αγαπητοί συνάδελφοι της Αντιπολίτευσης. Οι πολίτες, όπως έχουν κατ’ επανάληψη αποδείξει, εμπιστεύονται τη Νέα Δημοκρατία, εμπιστεύονται τον Κυριάκο Μητσοτάκη για να συνεχιστεί η σταθερή πορεία της χώρας μας προς τα εμπρός. Χωρίς να ωραιοποιούμε καταστάσεις και μιλώντας πάντα τη γλώσσα της αλήθειας. Με προβλήματα, ναι. Με αστοχίες, ναι. Με λάθη, ναι. Με πολλές δυσκολίες, ναι. Άλλο, όμως, αυτό που πολλές φορές με παρρησία και ρεαλισμό έχει παραδεχθεί ο Πρωθυπουργός και άλλο η υποκριτική επιμονή των κομμάτων σας να μηδενίζετε τα πάντα και να μη βλέπετε τίποτα θετικό από το 2019 μέχρι σήμερα. Είναι η ίδια λάθος συνταγή που είδαμε όλοι πού σας οδήγησε στις τελευταίες εκλογές. Το πάθημα φαίνεται ότι δεν γίνεται μάθημα για την Αντιπολίτευση, η οποία είναι βέβαιο ότι και πάλι θα διαψευστεί, όπως έγινε και πολλές άλλες φορές στο παρελθόν.

Χρέος μας είναι να σας καλέσουμε -έστω την ύστατη ώρα- να συνταχθείτε με το συμφέρον της πατρίδας, να συνταχθείτε με το συμφέρον του κτηνοτρόφου του Κώστα από το Δύσβατο της Καβάλας, του αγρότη του Νίκου από το Οφρύνιο, με τους ελεύθερους επαγγελματίες, τον Γιώργο και τον Τάσο από το Ορφάνι και την Χρυσούπολη, του εργάτη του Σωτήρη από τη Θάσο, υπερψηφίζοντας τον προϋπολογισμό. Εννοείται ότι η Νέα Δημοκρατία και εγώ προσωπικά αυτό θα πράξουμε με υπερηφάνεια, με αισιοδοξία και αποφασιστικότητα για ένα καλύτερο αύριο.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Tον λόγο τώρα έχει η κ. Δούρου.

**ΕΙΡΗΝΗ (ΡΕΝΑ) ΔΟΥΡΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, αυτές τις μέρες ακούστηκαν πολλά και ειπώθηκαν περισσότερα άξια σχολιασμού. Θα μου επιτρέψετε -και δεν θα παρεξηγηθώ- να προβώ σε κάποιες μόνο αξιολογήσεις αυτών που ακούστηκαν, γιατί την ίδια στιγμή όντως τις ιεραρχώ.

Θέλω, λοιπόν, να σχολιάσω την παρέμβαση της κ. Ντόρας Μπακογιάννη. Ήλθε εδώ με γενναιότητα να μας πει ότι μπορούμε να γίνουμε σοφότεροι. Αν η κ. Μπακογιάννη ήταν σήμερα εδώ το πρωί και όσον αφορά το μεταναστευτικό άκουγε τις αήθεις εκφράσεις περί του ΣΥΡΙΖΑ που δεν φύλαγε τα σύνορα, του ΣΥΡΙΖΑ που τα έκανε όλα μπάχαλο, θα μπορούσε να είναι τόσο βέβαιη ότι αλήθεια, όλοι γινόμαστε σοφότεροι; Διότι σε αντίθεση με αρκετούς της Νέας Δημοκρατίας, εγώ θέλω να είμαι ακριβοδίκαιη και λέω ναι, η κ. Μπακογιάννη, όπως και ο Αλέξης Τσίπρας, το 2019 είχε ανοίξει το ζήτημα των εργατών γης και όταν ο αρμόδιος Υπουργός κ. Μηταράκης πήγε να κάνει κάτι, εσκίσθη το παραπέτασμα. Άρα, ενώ χαιρετίζω τον τρόπο με τον οποίον παρενέβη, λέω ότι τίποτα απ’ όσα ακούγονται σήμερα από τα κυβερνητικά έδρανα δεν θα έπρεπε να την κάνει αισιόδοξη ότι γινόμαστε σοφότεροι.

Να πω και κάτι άλλο: Δεν ήμασταν εμείς που «ταΐσαμε» εκείνες τις πτέρυγες του ελληνικού Κοινοβουλίου, ώστε σήμερα να χρειάζεται να παρέμβει η κ. Μπακογιάννη και να θυμίσει τα αυτονόητα βάσει των κειμένων της Ορθοδοξίας που κάποιοι αρέσκονται να ταλαιπωρούν, του Ενωσιακού Δικαίου -και μιλάω σε ένα Κοινοβούλιο το οποίο είναι από τα ιδρυτικά μέλη της Ευρωπαϊκής Ένωσης-, του ελληνικού Συντάγματος και των ανθρωπίνων δικαιωμάτων.

Ελάχιστες ώρες πριν την κ. Μπακογιάννη, απ’ αυτό το Βήμα ο αρμόδιος Υπουργός Εξωτερικών μάς περιέγραψε μια μαγική εικόνα για την εξωτερική μας πολιτική. Είναι μαγική γιατί δεν ισχύει, γιατί κυρίες και κύριοι, αν ισχύει κάτι συναπτά τεσσεράμισι έτη τώρα, είναι το δόγμα του πιστού και προβλέψιμου συμμάχου που δεν διεκδικεί, που είναι απών, το δόγμα που έχει επιβληθεί τα τελευταία χρόνια από τη Νέα Δημοκρατία. Ουσιαστικά μιλάμε εμείς στον ΣΥΡΙΖΑ - Προοδευτική Συμμαχία για μια ΙΧ εξωτερική πολιτική που δυστυχώς την ασκείτε και πόρρω απέχει από τις πάγιες αρχές της ελληνικής διπλωματίας.

Αναφέρομαι, για παράδειγμα, στο γεγονός ότι όταν ο Έλληνας Πρωθυπουργός μετέβη στη Μέση Ανατολή, είδα τον κ. Νετανιάχου, αλλά όχι τον Μαχμούντ Αμπάς.

Χθες άκουσα με ενδιαφέρον τον κ. Δένδια να επικαλείται την εθνική συναίνεση πλέον των δύο φορών και αναρωτιέμαι: Ο κ. Δένδιας έχει συνεννοηθεί με τον κ. Μητσοτάκη, όπως έχει συνεννοηθεί η κ. Μπακογιάννη με τον κ. Σαμαρά; Διότι εμείς στον ΣΥΡΙΖΑ - Προοδευτική Συμμαχία ακόμα περιμένουμε μια συγγνώμη και ακόμα περιμένουμε να ανασκευάσετε για τα περί εθνικής εξαίρεσης, γιατί με την εξαίρεση, εθνική συναίνεση δεν μπορείς να κάνεις.

Η δεύτερη παρατήρηση έχει να κάνει με την επίσκεψη του Τούρκου Προέδρου στην Αθήνα. Θα μου επιτρέψετε, δεν θα περιμένω την ενημέρωση του αρμόδιου Υπουργού στη Διαρκή Επιτροπή Εξωτερικών και Άμυνας.

Γνωρίζετε πάρα πολύ καλά, κυρίες και κύριοι, ότι ο ΣΥΡΙΖΑ - Προοδευτική Συμμαχία είναι, ήμασταν και θα είμαστε υπέρ του ελληνοτουρκικού διαλόγου και ως κυβέρνηση αυτόν τον διάλογο τον στηρίξαμε έμπρακτα, όχι με ευχολόγια, όμως θέτοντας παράλληλα σαφείς κόκκινες γραμμές για την εδαφική ακεραιότητα και την άμυνα της πατρίδας μας.

Ωστόσο, μετά την επίσκεψη του κ. Ερντογάν που οι αρχικές από μέρους της Κυβέρνησης δεσμεύσεις ήταν ότι τον Νοέμβριο θα έχουμε ένα πενθήμερο B2B επιχειρηματιών για να φτάσει στο τέλος να είναι ένα πεντάωρο over lunch των Υπουργών και να είμαστε και ευχαριστημένοι που δεν πήγε ο Ερντογάν στη Θράκη.

Εμείς, λοιπόν, ως ΣΥΡΙΖΑ - Προοδευτική Συμμαχία, αναμένουμε από την Κυβέρνηση εξηγήσεις για τα «γκρίζα» σημεία της διακήρυξης περί σχέσεων φιλίας και καλής γειτονίας ώστε αυτή να μη λειτουργήσει σε βάρος της κυριαρχίας της χώρας μας, να μη λειτουργήσει σε βάρος των δικαιωμάτων άμυνας των νησιών μας, σε βάρος των δικαιωμάτων μας όπως αυτά προβλέπονται από το Δίκαιο της Θάλασσας και το Διεθνές Δίκαιο εν γένει.

Θα χρειαστεί με αυτά που άκουσα εδώ μέσα, με αυτά που ειπώθηκαν, εδώ μέσα και τα θεωρώ ανάξια σχολιασμού γιατί φλερτάρουν με την αθλιότητα, να θυμίσω ότι εμείς στον ΣΥΡΙΖΑ - Προοδευτική Συμμαχία λειτουργούμε χωρίς κραυγές πατριδοκαπηλίας.

Δεν αντιγράφουμε, κύριοι του κυβερνώντος κόμματος, ούτε τον επικεφαλής σας και όλων μας Πρωθυπουργό, όταν ήσασταν στην Αξιωματική Αντιπολίτευση και επενδύατε σε περικεφαλαίες και εθνολαϊκισμό κατά της Συμφωνίας των Πρεσπών, διότι εσείς είστε το λίπασμα για τις ιαχές που ακούμε αυτές τις μέρες απ’ αυτό το Βήμα και από τα έδρανα του ελληνικού Κοινοβουλίου. Δεν ήταν ο ΣΥΡΙΖΑ - Προοδευτική Συμμαχία.

Και θα μου επιτρέψει ο αγαπητός συναδέλφος κ. Τσακαλώτος να διαφωνήσω με αυτό που είπε ότι εσείς θα τα πληρώσετε. Αυτά τα γραμμάτια εθνολαϊκισμού, τοκογλυφία τα πληρώνει ήδη το ελληνικό Κοινοβούλιο, τοκογλυφία τα πληρώνει η πατρίδα μας, διότι, για να σας πω την αλήθεια, αν τα πληρώνατε μόνο εσείς, θα μου ήταν και οριακά αδιάφορο. Όμως, τα πληρώνει η χώρα, γιατί η μη κύρωση των μνημονίων συνεργασίας με τη Βόρεια Μακεδονία, η μη σύγκληση του Ανωτάτου Συμβουλίου Συνεργασίας, η μη τήρηση της Συμφωνίας των Πρεσπών αποδυναμώνουν τη θέση της Ελλάδας διεθνώς.

Άρα, αναμένουμε την κύρωση των συμφωνιών, όπως και τις εξηγήσεις για τα γκρίζα σημεία της διακήρυξης. Και, βέβαια, ελπίζουμε από τα βάθη της καρδιάς μας να μην τα μάθουμε από τον γείτονα, διότι σε αυτό, δυστυχώς, μας έχετε δώσει κακό δείγμα γραφής –αναφέρομαι στη μυστική διπλωματία που έχετε ακολουθήσει- όταν μαθαίναμε από τον κ. Καλίν για τη Συμφωνία του Βερολίνου τον Ιούλιο του 2020.

Ξεκαθαρίζω ως εκπρόσωπος της Αξιωματικής Αντιπολίτευσης ότι στα δίκαια αιτήματα της πατρίδας μας εμείς θα είμαστε συμπαραστάτες. Το ίδιο ισχύει και για τη δίκαιη διεκδίκηση των γερμανικών αποζημιώσεων που εδώ και τέσσερα χρόνια αγνοείτε, διότι δεν είμαστε όλοι ίδιοι. Δεν βάζουμε το κομματικό συμφέρον πάνω από τον τόπο, όπως το κάνατε εσείς για να βρεθείτε στα υπουργικά έδρανα. Είμαστε το αριστερό κόμμα της πατριωτικής ευθύνης και αυτή τη σημαία δεν θα την υποστείλουμε, όπως το έχετε κάνει εσείς στο παρελθόν.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Και ξαναλέω, έμπρακτα το κάναμε με τη Συμφωνία των Πρεσπών, έμπρακτα το κάναμε και με το Κυπριακό που η Κυβέρνηση ξεχνάει. Κι έχετε μια πρωτιά. Δεν έχει ξαναπάει Έλληνας Πρωθυπουργός στη Γενική Συνέλευση του ΟΗΕ και να ξεχαστεί και να μην αναφέρει το Κυπριακό.

Άρα πιστεύουμε σε μια ενεργητική πολυδιάστατη εξωτερική πολιτική με τη χώρα μας παρούσα και όχι απούσα, όπως δυστυχώς συνέβη με το παράνομο Τουρκολυβικό Σύμφωνο ή λειτουργώντας με το δόγμα της Δεξιάς που, δυστυχώς, αρκετοί και αρκετές εδώ μέσα αναπολείτε του προκεχωρημένου φυλακίου.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κύριε Πρόεδρε, την ανοχή σας.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Την έχετε ήδη εδώ και ενάμισι λεπτό.

**ΕΙΡΗΝΗ (ΡΕΝΑ) ΔΟΥΡΟΥ:** Ναι, κύριε Πρόεδρε, και σας ευχαριστώ πολύ γι’ αυτό, αλλά νομίζω ότι η παρέμβαση της κ. Μπακογιάννη ήταν πραγματικά άξια σχολιασμού.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Έχετε μισό λεπτό ακόμα. Συνεχίστε.

**ΕΙΡΗΝΗ (ΡΕΝΑ) ΔΟΥΡΟΥ:** Ευχαριστώ πολύ, κύριε Πρόεδρε.

Για να μη θεωρηθεί, λοιπόν, ότι από αντιπολιτευτικό οίστρο παρερμηνεύω, να μου επιτρέψετε να διαβάσω λέξη προς λέξη τι είπε ο κ. Χατζηδάκης πάλι από αυτό το Βήμα.

Διαβάζω λοιπόν. Λέει ο Υπουργός «Η Κυβέρνηση εφαρμόζει μια πολιτική που παράγει αποτελέσματα για την οικονομία και τους πολίτες και ιδιαίτερα τους πλέον ευάλωτους, γιατί όταν η οικονομία προχωρά και υπάρχουν πολιτικές αναδιανομής, όπως αυτές που εφαρμόζουμε, οι ευάλωτοι κερδίζουν».

Προσέξτε. Αν έπαιρνα τη σκυτάλη από όσους από αυτό το Βήμα, προσβάλλοντας πρωτίστως το ελληνικό Κοινοβούλιο και τη λαϊκή κυριαρχία, ασχημόνησαν, υπερέβαλαν, ούρλιαξαν και είπαν ψέματα, δεν θα χρησιμοποιούσα για αυτόν τον προϋπολογισμό ούτε το «μαγική εικόνα» ούτε το «μισές αλήθειες». Ας είναι λοιπόν. Όμως, εδώ, με αυτά που μας λέει ο αρμόδιος Υπουργός, τουλάχιστον αυτό που μπορούμε να πούμε μετά λόγου γνώσεως είναι ότι μιλάμε για μισές αλήθειες, διότι δεν είναι υπέρ των ευάλωτων, όπως ψευδώς ισχυρίζεται, αλλά υπέρ των εταιρειών ενέργειας, υπέρ των τραπεζών, υπέρ των μεγάλων επιχειρήσεων, υπέρ των προνομιούχων, υπέρ των «γαλάζιων golden boys» στη ΔΕΗ και αλλού.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία συνάδελφε, παρακαλώ, ολοκληρώστε.

**ΕΙΡΗΝΗ (ΡΕΝΑ) ΔΟΥΡΟΥ:** Γι’ αυτό κι εμείς, κύριε Πρόεδρε, μιλάμε για έναν προϋπολογισμό ακρίβειας, ανισότητας, αδικίας, ανασφάλειας και φτωχοποίησης.

Κύριε Πρόεδρε, όταν κάποιος παραπονείται στο Προεδρείο, είναι εν αδυναμία.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μα, τι αδυναμία; Έχετε φτάσει τα έντεκα λεπτά. Τι αδυναμία;

**ΕΙΡΗΝΗ (ΡΕΝΑ) ΔΟΥΡΟΥ:** Εγώ δεν θέλω να σας παραπονεθώ γιατί βρίσκομαι εν αδυναμία. Αντιθέτως, βλέπω κι εγώ το ρολόι απέναντι. Απλώς θέλω την ανοχή σας και για τους λόγους, κύριε Πρόεδρε …

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μα, δεν υπάρχει…

**ΕΙΡΗΝΗ (ΡΕΝΑ) ΔΟΥΡΟΥ:** …που σημείωσε εκπρόσωπος της Νέας Δημοκρατίας για τους Υπουργούς και τους Κοινοβουλευτικούς Εκπροσώπους…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μα, δεν με αφορά αυτό. Συγγνώμη, κυρία Δούρου, δεν μπορεί να συμβαίνει αυτό. Ο Κανονισμός άλλα λέει. Έχετε μιλήσει έντεκα λεπτά. Δεν συμβαίνει αυτό. Αν μιλήσει ο καθένας για έντεκα λεπτά, τελείωσε η διαδικασία.

**ΕΙΡΗΝΗ (ΡΕΝΑ) ΔΟΥΡΟΥ:** Σας κατανοώ, αλλά το πήραμε από την αρχή στραβά, έλεγε η συγχωρεμένη η γιαγιά μου.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Εσείς το πήρατε στραβά, όχι εγώ.

Συνεχίστε. Στα δώδεκα λεπτά θα σας σταματήσω.

**ΕΙΡΗΝΗ (ΡΕΝΑ) ΔΟΥΡΟΥ:** Εντάξει, κύριε Πρόεδρε.

Δεν είναι ο ΣΥΡΙΖΑ, είναι ο ΙΟΒΕ…

**ΔΙΟΝΥΣΙΟΣ ΧΑΤΖΗΔΑΚΗΣ:** Κι εγώ θέλω δώδεκα λεπτά, κύριε Πρόεδρε.

**ΕΙΡΗΝΗ (ΡΕΝΑ) ΔΟΥΡΟΥ:** …που λέει, ναύαρχε, ότι το 60% των νοικοκυριών περιμένει ελαφριά ή αισθητή επιδείνωση της οικονομικής του κατάστασης. Δεν είναι ο ΣΥΡΙΖΑ, είναι η EUROSTAT που λέει ότι μόνο το 16,7% των συμπολιτών μας δεν μπόρεσε να κάνει ιατρικές εξετάσεις φέτος. Δεν είναι ο ΣΥΡΙΖΑ, είναι οι εισηγητικές εκθέσεις που όταν φτάνουν στο Υπουργείο εδώ του ελληνικού Κοινοβουλίου, όταν φτάνουν, κύριε Πρόεδρε, στο ΥΠΕΞ, το παρουσιάζουν πραγματικά ως αποπαίδι, με προτελευταία θέση αυτή του Υπουργείου Τουρισμού.

Όταν η Τουρκία, κυρίες και κύριοι, ενισχύει το δικό της ΥΠΕΞ με πραγματική αποπληθωρισμένη αύξηση του προϋπολογισμού…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Δούρου, σας παρακαλώ!

**ΕΙΡΗΝΗ (ΡΕΝΑ) ΔΟΥΡΟΥ:** Τελειώνω.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας παρακαλώ! Κλείστε!

**ΕΙΡΗΝΗ (ΡΕΝΑ) ΔΟΥΡΟΥ:** ...της τάξης του 90%, η δική μας Κυβέρνηση με ένα αποψιλωμένο προσωπικό, αντί να δώσει τουλάχιστον 100 εκατομμύρια και να κατευθύνει έτσι τις ανάγκες του Υπουργείου για τα συμφέροντα της πατρίδας μας και για τον απόδημο Ελληνισμό, τα κατευθύνει αποκλειστικά σε διεθνείς υποχρεώσεις της χώρας και του European Facility for Peace.

Λέω, λοιπόν, ότι με ωραία λόγια δεν γίνεται εξωτερική πολιτική. Με επικοινωνία, όπως απέδειξε, γίνεται ΙΧ εξωτερική πολιτική.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ελάτε τώρα.

**ΕΙΡΗΝΗ (ΡΕΝΑ) ΔΟΥΡΟΥ:** Κυρίες και κύριοι, μία τελευταία παρατήρηση.

Ακούγοντας τους συναδέλφους της Κυβέρνησης θα νόμιζε κανείς ότι κυβερνά ακόμα ο ΣΥΡΙΖΑ.

(Θόρυβος - διαμαρτυρίες από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Δούρου, δεν γίνεται αυτό που κάνετε. Είναι λάθος.

**ΕΙΡΗΝΗ (ΡΕΝΑ) ΔΟΥΡΟΥ:** Δεν κυβερνά ο ΣΥΡΙΖΑ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μου δημιουργείτε πρόβλημα στη διαδικασία.

**ΕΙΡΗΝΗ (ΡΕΝΑ) ΔΟΥΡΟΥ:** Ο ΣΥΡΙΖΑ έχει δώσει τη σκυτάλη της διακυβέρνησης εδώ και τεσσεράμισι χρόνια, αλλά μάλλον σας στοιχειώνει ακόμα ότι βγάλαμε τη χώρα από την εποπτεία, ξαναδώσαμε δημοσιονομική κυριαρχία, ρυθμίσαμε το χρέος του 2030 χωρίς να εκφασίσουμε την ελληνική κοινωνία, όπως κάνατε εσείς.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Δούρου…

**ΑΘΑΝΑΣΙΟΣ ΠΛΕΥΡΗΣ:** Από εδώ και πέρα, κύριε Πρόεδρε, να τηρείται ο χρόνος για όλους. Ας μην το συζητήσουμε, αλλά από εδώ και πέρα να τηρείται ο χρόνος και να τελειώνουμε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριοι συνάδελφοι, το βασικό ζήτημα είναι…

**ΑΘΑΝΑΣΙΟΣ ΠΛΕΥΡΗΣ:** Υπάρχουν συνάδελφοι που είναι εδώ από τις 11.00 το πρωί και δεν έχουν μιλήσει. Έχουν μιλήσει μόνο δεκαπέντε Βουλευτές. Από τώρα, να τηρείται ο χρόνος.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κάθε συνάδελφος ή συναδέλφισσα, το κατανοείτε, μέσα στα πλαίσια το Προεδρείο μπορεί να προσπαθήσει να είναι στον χρόνο. Το κατανοείτε όλοι. Απλώς πρέπει να το κατανοήσετε και οι υπόλοιποι συνάδελφοι.

Τον λόγο έχει τώρα ο κ. Σκέρτσος και αμέσως μετά η κ. Αυγερινοπούλου.

**ΧΡΗΣΤΟΣ - ΓΕΩΡΓΙΟΣ ΣΚΕΡΤΣΟΣ (Υπουργός Επικρατείας):** Ευχαριστώ, κύριε Πρόεδρε.

Κυρίες και κύριοι συνάδελφοι, το πρόβλημα δεν είναι ότι μίλησε δεκατρία λεπτά η κ. Δούρου. Το πρόβλημα είναι ότι μίλησε μόλις δύο λεπτά για τον προϋπολογισμό. Είστε εκτός θέματος και δυστυχώς αυτό είναι και το πρόβλημα του ΣΥΡΙΖΑ και γενικότερα της Αριστεράς σήμερα.

**ΕΙΡΗΝΗ (ΡΕΝΑ) ΔΟΥΡΟΥ:** Τιμή μου να με θεωρείτε εσείς εκτός θέματος.

**ΧΡΗΣΤΟΣ - ΓΕΩΡΓΙΟΣ ΣΚΕΡΤΣΟΣ (Υπουργός Επικρατείας):** Ένα και μοναδικό ερώτημα πρέπει να τίθεται, κατά τη γνώμη μου, κάθε φορά που συζητάμε τον κρατικό προϋπολογισμό της επόμενης χρονιάς: Πηγαίνει την οικονομία και την κοινωνία μπροστά ή πίσω; Συμβάλλει στην αναβάθμιση της χώρας, στη σύγκλιση με την υπόλοιπη Ευρώπη ή την κρατά δέσμια παθογενειών, διαχρονικών στρεβλώσεων και ιδεοληψιών, που έχουμε πληρώσει κυριολεκτικά και μεταφορικά πολύ ακριβά;

Απαντώ αμέσως και απερίφραστα ότι ο προϋπολογισμός του 2024 είναι ένας οδικός χάρτης προόδου, σχεδόν πεντακοσίων επενδύσεων και μεταρρυθμίσεων για μια Ελλάδα πιο παραγωγική, πιο κοινωνική, πιο πράσινη, πιο ψηφιακή, πολύ πιο δίκαιη και εν τέλει πιο ισχυρή. Θα εξηγήσω γιατί, αφού επισημάνω τα ιδιαίτερα χαρακτηριστικά που τον διαφοροποιούν από τους προηγούμενους τέσσερις προϋπολογισμούς της διακυβέρνησης Μητσοτάκη.

Είναι ο πρώτος έπειτα από δεκατέσσερα χρόνια που καταρτίστηκε με την ανάκτηση της επενδυτικής βαθμίδας. Περιλαμβάνει τις πρώτες από το 2010 αυξήσεις στους μισθούς των δημοσίων υπαλλήλων, με μέσο ετήσιο όφελος τα 1.476 ευρώ, δηλαδή, πάνω από έναν επιπλέον μισθό ετησίως. Επαναφέρει τις παγωμένες από το 2012 τριετίες των μισθωτών του ιδιωτικού τομέα. Προβλέπει μόνιμες φοροελαφρύνσεις και αυξήσεις μισθών, συντάξεων και επιδομάτων, μόνιμες, που αγγίζουν τα 1,6 δισεκατομμύριο ευρώ στη θέση των έκτακτων υποστηρικτικών μέτρων.

Όλα αυτά είναι αδιαμφισβήτητα στοιχεία που κατέστησαν εφικτά λόγω των θετικών κεκτημένων της παρελθούσες τετραετίας, δηλαδή, των υψηλών ρυθμών ανάπτυξης –και θυμίζω εδώ ότι έχουμε διπλάσιο ρυθμό ανάπτυξης από την υπόλοιπη Ευρώπη, καταγράφουμε την τρίτη καλύτερη επίδοση ανάμεσα στις χώρες της Ευρωζώνης- τη θεαματική αύξηση των εξαγωγών, που αλλάζουν το παραγωγικό μοντέλο της χώρας -αποτελούν το 50% πλέον του ΑΕΠ οι εξαγωγές μας- το ρεκόρ επενδύσεων, δημόσιων, ιδιωτικών και άμεσων ξένων επενδύσεων, τη μεγαλύτερη αύξηση της απασχόλησης στην Ευρώπη -παραμένουμε ακόμη χαμηλά, αλλά σημειώνουμε υψηλότερο ρυθμό αύξησης απασχόλησης σε όλη την Ευρώπη- την ταχύτερη πτώση του δημοσίου χρέους και του κρατικού ελλείμματος επίσης σε όλη την Ευρώπη, τις υψηλότερες ταξιδιωτικές εισπράξεις στην ιστορία του ελληνικού τουρισμού -χρονιά ρεκόρ το 2023- αλλά και τη σταδιακή ελάφρυνση νοικοκυριών και επιχειρήσεων από το ληξιπρόθεσμο ιδιωτικό χρέος, από τα κόκκινα δάνεια, που αποτελεί ένα άχθος -λιγότερα κατά 23 δισεκατομμύρια ευρώ τα κόκκινα δάνεια μεταξύ 2019 και 2023.

Το 2024 θα πάμε ακόμη καλύτερα και αυτό δεν το λέμε εμείς, δεν το λέει αυτή η Κυβέρνηση. Είναι ενδεικτικό ότι στο τελευταίο ECOFIN το ελληνικό σχέδιο προϋπολογισμού απέσπασε, χωρίς κανέναν αστερίσκο και υποσημείωση, τα εύσημα των εταίρων μας -επτά χώρες το πέτυχαν αυτό, μεταξύ των οποίων και η Ελλάδα- ως ένας προϋπολογισμός αναπτυξιακός, κοινωνικά ευαίσθητος και δημοσιονομικά συνετός. Το άλλοτε μαύρο πρόβατο της Ευρωζώνης είναι πλέον χώρα υπόδειγμα. Τα αντίστοιχα στοιχεία άλλων, μεγαλύτερων, ισχυρότερων ευρωπαϊκών οικονομιών επεστράφησαν προς διόρθωση.

Για να προλάβω όσους και όσες σκεφτούν ότι τα βρίσκουμε όλα τέλεια, σπεύδω να πω, μακριά από μένα αυτή η λογική. Κερδίσαμε πολλές μάχες στην προηγούμενη τετραετία, αλλά πρώτοι εμείς αναγνωρίζουμε ότι ο πόλεμος για τον πολυδιάστατο, συμπεριληπτικό εκσυγχρονισμό της χώρας συνεχίζεται και δεν πρέπει να χάσουμε ούτε μέρα.

Πιστεύω ακράδαντα ότι το καλύτερο δεν είναι εχθρός του καλού. Δεν πρέπει να επαναπαυόμαστε στα βήματα τα οποία έχουν γίνει προς τα εμπρός τα τελευταία τέσσερα χρόνια, διότι βρισκόμαστε ακόμη αρκετά πίσω σε πολλούς κρίσιμους για τη ζωή των πολιτών δείκτες. Μπορούμε και πρέπει, όχι απλώς να βελτιωθούμε σε πολλούς τομείς, αλλά χρειάζεται να κάνουμε κυριολεκτικά άλματα για να συγκλίνουμε με την υπόλοιπη Ευρώπη στην οικονομία, στην υγεία, στην παιδεία, στη δικαιοσύνη, στα δικαιώματα, στο κράτος, στην ενεργειακή ασφάλεια και αυτονομία. Ο προϋπολογισμός του 2024 αυτούς τους στόχους τους υπηρετεί.

Όταν λέω για άλματα στην οικονομία, εννοώ να διατηρήσουμε -και γι' αυτό εργαζόμαστε- τους διπλάσιους ρυθμούς ανάπτυξης και επενδύσεων από την υπόλοιπη Ευρώπη, να αυξήσουμε κατά 25% τον κατώτατο και τον μέσο μισθό έως το τέλος της τετραετίας, να αυξήσουμε τις ηλεκτρονικές συναλλαγές και να μειώσουμε τη φοροδιαφυγή στον ευρωπαϊκό μέσο όρο, να πετύχουμε τη ραγδαία αποκλιμάκωση του δημοσίου χρέους κάτω από 140% έως το τέλος τετραετίας, να κρατήσουμε χαμηλά τον πληθωρισμό αλλά και το κόστος δανεισμού για επιχειρήσεις και νοικοκυριά, να ενταθεί περαιτέρω ο ανταγωνισμός στην αγορά προς όφελος των καταναλωτών, να μειώσουμε περαιτέρω τα κόκκινα δάνεια με προστασία των πραγματικά ευάλωτων, να πετύχουμε κι άλλο, νέο ρεκόρ εξαγωγών και ξένων επενδύσεων ως μερίδιο του ΑΕΠ, μαζί με αύξηση του μεριδίου της μεταποίησης, της ευφυούς και βιολογικής γεωργίας, της εφοδιαστικής αλυσίδας, καθώς και με επιμήκυνση στους δώδεκα μήνες της τουριστικής περιόδου.

Όταν μιλάω για άλματα στην υγεία -και γι’ αυτό επίσης μεριμνούμε και εργαζόμαστε- εννοώ ότι πρέπει να αποκτήσουμε επιτέλους ένα σύγχρονο και αποτελεσματικό Εθνικό Σύστημα Υγείας, με επιπλέον προσλήψεις δέκα χιλιάδων νοσηλευτών και γιατρών, με καλύτερες αμοιβές για τους επαγγελματίες υγείας, με 2,3 δισεκατομμύρια ευρώ επενδύσεις για τον εκσυγχρονισμό ενενήντα έξι νοσοκομείων της χώρας, εκατόν πενήντα έξι κέντρων υγείας σε όλη τη χώρα, με ψηφιακό φάκελο υγείας για κάθε πολίτη έως το 2025, με δωρεάν προσωπικό γιατρό και δωρεάν προληπτικές εξετάσεις για όλους τους Έλληνες και όλες τις Ελληνίδες.

Χρειαζόμαστε άλματα στο κράτος και ήδη τα έχουμε δρομολογήσει, με αξιολόγηση, με εκπαίδευση, ενδυνάμωση και καλύτερες αμοιβές για τους δημοσίους υπαλλήλους, με ψηφιοποίηση έως το 2027 όλων των υπηρεσιών που παρέχονται μέσω του gov.gr, με απλοποίηση πέντε χιλιάδων διοικητικών διαδικασιών μέσω του προγράμματος «ΜΙΤΟΣ», με γρήγορο ίντερνετ σε κάθε γωνιά της χώρας μας για να μην υπάρχουν ψηφιακά χάσματα, με μια δικαιοσύνη που δεν καθυστερεί και δεν βγάζει αποφάσεις σε χρόνο μεγαλύτερο από την υπόλοιπη Ευρώπη, με λιγότερες εστίες ανομίας στις πολεοδομίες, στα πανεπιστήμια, στα κέντρα των πόλεών μας, που δεν μπορούν να είναι άβατα για τους δημοκρατικούς πολίτες στο όνομα κάποιων ελεύθερων και φασιστικών αντιλήψεων.

Επείγουν τα άλματα στο κοινωνικό κράτος, που πρέπει επιτέλους να νιώσει δίπλα του κάθε πολίτης ως αρωγό και όχι σαν εμπόδιο. Ήδη τρέχει με καλά αποτελέσματα το εμβληματικό πρόγραμμα «ΣΠΙΤΙ μου» για φθηνή στέγνη των νέων. Χρειάζεται και θα γίνουν ακόμη περισσότερα σε αυτό τον τομέα. Με τον προσωπικό βοηθό για την αυτόνομη διαβίωση των ατόμων με αναπηρία, μια θεσμική καινοτομία για τους πιο ευάλωτους, με τις δομές και εφαρμογές στήριξης των γυναικών από την ενδοοικογενειακή βία και τη σεξουαλική παρενόχληση στους χώρους εργασίας, με προγράμματα δωρεάν προληπτικών μαστογραφιών, που έχουν σώσει τη ζωή σήμερα σε περισσότερες από δεκαπέντε χιλιάδες γυναίκες, με επέκταση δικαιωμάτων και ισότητα στον γάμο, ώστε να μην υπάρχουν αόρατοι πολίτες πρώτης και δεύτερης κατηγορίας στη χώρα μας.

Ευημερία και ελευθερία δεν υπάρχουν χωρίς προστασία και ασφάλεια των συνόρων μας. Μιλάμε για την ισχυρή Ελλάδα, που πλέον έχει δυνατή φωνή και άξια εκπροσώπηση στο εξωτερικό. Μιλάμε για τον υπεύθυνο πατριωτισμό του Πρωθυπουργού Κυριάκου Μητσοτάκη, που μας έχει εξασφαλίσει ένα ρωμαλέο εξοπλιστικό πρόγραμμα, ώστε να μπορούμε να αντιμετωπίσουμε κάθε είδους υβριδικές απειλές, να έχουμε καλύτερη φύλαξη των συνόρων μας, με ολοκλήρωση του φράχτη στον Έβρο, με αποτροπή σε θαλάσσια και χερσαία σύνορα των παράνομων δικτύων διακινητών, αλλά και με έρευνα, διάσωση για τους πραγματικά ευάλωτους και δυστυχισμένους πρόσφυγες.

Υπεύθυνος αλλά και ρεαλιστικός πατριωτισμός, που διατηρεί ανοιχτούς τους διαύλους επικοινωνίας με τους γείτονες σε κάθε επίπεδο, επιδιώκοντας με σύνεση αλλά και αποφασιστικότητα, χωρίς αυταπάτες, να συνυπάρχουμε στη βάση όσων μας ενώνουν, να διαφωνούμε και αν οι διαφορές μας δεν γεφυρώνονται τουλάχιστον να μην παράγουν αυτόματα εντάσεις και κρίσεις, αλλά να συνεργαζόμαστε επωφελώς και για τις δύο πλευρές στο οικονομικό, εμπορικό και κοινωνικό πεδίο.

Καταλυτικής σημασίας σε όλα αυτά τα εργαλεία για να το πετύχουμε είναι το Ταμείο Ανάκαμψης, που ξεπερνάει πλέον τα 36 δισεκατομμύρια ευρώ και είναι το μεγαλύτερο στην Ευρώπη αναλογικά με τον πληθυσμό και το ΑΕΠ μας. Άλλο ένα επίτευγμα αυτής της Κυβέρνησης.

Πρόσφατα μάλιστα εγκρίθηκε το αναθεωρημένο εθνικό σχέδιο «Ελλάδα 2.0», που περιλαμβάνει νέες επενδύσεις και νέες μεταρρυθμίσεις με στόχο την πράσινη μετάβαση αλλά και την προσαρμογή της οικονομίας στην κλιματική αλλαγή, με επιπλέον δάνεια 5 δισεκατομμυρίων ευρώ, που θα κατευθυνθούν σε επιχειρήσεις κάθε μεγέθους, μικρές, μεσαίες, μεγάλες, και σημαντικά έργα στην περιφέρεια.

Εργαζόμαστε καθημερινά για μια Ελλάδα με περισσότερες ευκαιρίες κοινωνικής κινητικότητας και οικονομικής ανόδου για όλους τους Έλληνες, για όλες τις Ελληνίδες και ειδικά για τους νεότερους συμπολίτες μας. Κάθε πτυχή του προγράμματός μας για την Ελλάδα του 2027, για την Ελλάδα του 2030, δηλαδή για την παραγωγική, κοινωνική, δίκαιη, ψηφιακή, πράσινη και ισχυρή Ελλάδα υπηρετεί αυτόν τον στόχο. Η τάξη του καθενός μας, ο τόπος καταγωγής του, η οικονομική του κατάσταση να μη λειτουργούν σαν μοίρα, όπως έχει πει η Ειρήνη Αγαπηδάκη.

Η λέξη κλειδί για όλα αυτά είναι «μεταρρυθμίσεις», μεταρρυθμίσεις με κεφαλαία γράμματα, αλλαγές παντού που μπορεί να ξεβολεύουν ορισμένους, αλλά λειτουργούν υπέρ των πολλών και υπέρ της χώρας μας. Περισσότερες από διακόσιες είκοσι μικρές και μεγάλες μεταρρυθμίσεις και περισσότερες από διακόσιες εξήντα δημόσιες επενδύσεις μετράμε στα ετήσια σχέδια δράσης του 2024, που θα εγκρίνει το Υπουργικό Συμβούλιο της επόμενης Τετάρτης.

Διότι σε έναν κόσμο που αλλάζει ραγδαία, κερδισμένος και πιο ανθεκτικός είναι αυτός που διαθέτει σχέδιο, αυτός που διαθέτει μηχανισμό εποπτείας, μηχανισμό υλοποίησης των πολιτικών του και φυσικά ικανότητα διαχείρισης των πολλαπλών κρίσεων, αλλά και τροποποίησης των σχεδίων όταν η πραγματικότητα το επιβάλλει.

Κερδισμένος σε έναν σύνθετο και μεταβαλλόμενο κόσμο είναι αυτός ο οποίος διαβλέπει τις αλλαγές και προσαρμόζεται σε αυτές, κάνοντας την κρίση ευκαιρία και νομίζει ότι αυτή η Κυβέρνηση έχει αποδείξει ακριβώς αυτό τα τελευταία τέσσερα χρόνια. Ο προϋπολογισμός του 2024 και η ευρύτερη οικονομική πολιτική της Κυβέρνησης αποτυπώνουν αυτές τις προτεραιότητες, αυτούς τους στόχους και αυτές τις αξίες. Είναι ένα σάλπισμα μεταρρυθμίσεων, αλλά και πολλών δημόσιων επενδύσεων, που έχουν σαν στόχο να μας κάνουν όλες και όλους να νιώθουμε πραγματικά περήφανοι για την πατρίδα μας.

Ακριβώς γι’ αυτόν τον λόγο σας καλώ τον υπερψηφίσετε.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Έχει ζητήσει τον λόγο ο Κοινοβουλευτικός Εκπρόσωπος του ΠΑΣΟΚ κ. Κατρίνης.

**ΜΙΧΑΗΛ ΚΑΤΡΙΝΗΣ:** Ναι, γιατί είναι εδώ δύο Υπουργοί Επικρατείας, κύριε Πρόεδρε, οπότε όποιος θέλει απαντάει.

Κατ’ αρχάς, κύριε Υπουργέ, είπατε ότι θα είναι εκτός θέματος η κ. Δούρου –σωστά το είπατε- αλλά θέλω να σας «προκαλέσω» -σε εισαγωγικά- και δεν ξέρω αν υπάρχει κάποιος παλαιότερος του κ. Βορίδη, εμού και του κ. Κωνσταντινόπουλου σε αυτή την Αίθουσα, να μας πει αν ποτέ, κύριε Πρόεδρε, σε συζήτηση προϋπολογισμού ο αρμόδιος Υπουργός στην ομιλία του δεν μίλησε ούτε ένα δευτερόλεπτο για τον προϋπολογισμό του Υπουργείου του 2024. Και αυτό αφορά τον κ. Γεωργιάδη χθες. Γιατί και ο Πρωθυπουργός έψεξε τους πολιτικούς Αρχηγούς ότι κινούνται εκτός θέματος. Άρα, όταν θα ξανακάνετε αυτή την παρατήρηση, εγώ θα σας παραπέμπω στην ομιλία του κ. Γεωργιάδη χθες το βράδυ. Ούτε ένα δευτερόλεπτο για τον προϋπολογισμό του 2024 στο Υπουργείο Εργασίας! Αυτό πρώτον.

Δεύτερον. Είπατε πάρα πολλά, κύριε Υπουργέ…

(Θόρυβος στην Αίθουσα)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μισό λεπτό, μη θορυβείτε. Διάλογος, δημοκρατία.

**ΜΙΧΑΗΛ ΚΑΤΡΙΝΗΣ:** Είπατε πάρα πολλά. Δεν μπορώ να απαντήσω σε όλα. Θα πω μόνο το εξής. Είπατε για τη δικαιοσύνη. Έρευνα από την Παγκόσμια Τράπεζα για την Ελλάδα: εκατοστή τεσσαρακοστή έκτη διεθνώς στην ταχύτητα απονομής δικαιοσύνης. Ξέρετε πόσες ημέρες θέλει η τελεσίδικη απόφαση; Χίλιες τετρακόσιες ημέρες, όσο μία τετραετία. Η τετραετία σας.

Δεύτερον, έρευνα της Manpower -πριν από τρεις μέρες- για τις προοπτικές απασχόλησης παγκοσμίως: Η Ελλάδα τριακοστή έκτη σε σαράντα μία χώρες που ερευνώνται. 12% οι προοπτικές, 26% ο μέσος όρος. Θα τα πούμε όλα εδώ, γιατί ωραίες είναι οι διαπιστώσεις, αλλά η αλήθεια είναι αμείλικτη.

Τρίτον, θα σας παρακαλέσω, όταν θα ξαναπείτε ότι τα κόκκινα δάνεια είναι λιγότερα, να θυμάστε ότι είστε στη Βουλή των Ελλήνων και όχι στην Ένωση Ελληνικών Τραπεζών και να μη λέτε στον ελληνικό λαό ότι μειώθηκαν τα κόκκινα δάνεια 23% μεταξύ 2019 και 2023, γιατί τα κόκκινα δάνεια πρέπει να πληρωθούν από τους Έλληνες πολίτες. Μπορεί να μειώθηκαν λογιστικά στις τράπεζες, σίγουρα δεν μειώθηκαν τα κόκκινα δάνεια.

Επίσης, θέλω να σας πω -γιατί είναι τα επιτεύγματα του επιτελικού σας κράτους- ότι σε κάποιους δείκτες η Ελλάδα δεν φαίνεται να έχει τις καλύτερες θέσεις.

Δείκτες ανθρώπινης ελευθερίας: πεντηκοστή έκτη στον κόσμο, εικοστή έκτη στην Ευρωπαϊκή Ένωση, ξεπερνάμε μόνο την Ουγγαρία. Αυτός ο δείκτης ερευνά το κράτος-δικαίου, ανθρώπινα δικαιώματα, ελευθερίες, τομέα ενημέρωσης, ασφάλεια πολιτών.

Δείκτης ελευθερίας του Τύπου: είμαστε εκατοστοί έβδομοι στον κόσμο, το ξέρετε.

Δείκτης οικονομικής ελευθερίας: επίσης, θέση εκατοστή έβδομη παγκοσμίως.

Και μάλιστα σε σημερινή έρευνα από το Κέντρο Φιλελεύθερων Μελετών –να πάμε και στα του οίκου μας- που λέει για τη νομοθέτηση: Ο δείκτης ποιότητας νομοθέτησης το 2023 έπεσε στο 4566. Ιστορικό ρεκόρ 6,3 άρθρα ανά τροπολογία. Κύριε Βορίδη, για εσάς είναι αυτό.

Η Κυβέρνηση, λοιπόν, που κάνει μεταρρυθμίσεις, που έχει κανόνες, που έχει πολυδιάστατο εκσυγχρονισμό, καταρρίπτει όλα τα αρνητικά ρεκόρ σε όλους τους παγκόσμιους και εγχώριους δείκτες.

Και μια και είπατε για επενδύσεις και όλα αυτά τα ωραία, κύριε Υπουργέ, να σας πω πως εγώ δεν ξέρω εάν αυτοί οι δείκτες είναι αποτρεπτικοί από το να έρθουν ξένες επενδύσεις ή εάν όσοι έρχονται στην Ελλάδα πρέπει να πάρουν την έγκρισή σας στο Μαξίμου, για να επενδύσουν στην Ελλάδα. Όμως, αυτήν τη στιγμή έχουμε εξαγωγές μειωμένες το 2023, άμεσες ξένες επενδύσεις μείον 40% -δεν το λέμε εμείς, το είπε η Τράπεζα της Ελλάδας πριν από είκοσι ημέρες- εμπορικό έλλειμμα 26 δισεκατομμύρια –πανηγυρίζετε γι’ αυτό;-, έλλειμα ισοζύγιο τρεχουσών συναλλαγών επάνω από 7%, ιδιωτικό χρέος, ιστορικό ρεκόρ όσον αφορά τον πληθωρισμό και την ακρίβεια. Νομίζω ότι καλύτερα να αλλάξετε κουβέντα, γιατί αυτό το πεδίο δεν σας είναι ευνοϊκό. Το επιτελικό σας κράτος είναι μόνο για την υπερσυγκέντρωση εξουσίας.

Δυστυχώς, στα αποτελέσματα που θα έπρεπε η χώρα το 2023 να είναι μια σύγχρονη, φιλελεύθερη, ευρωπαϊκή χώρα που καινοτομεί και μεταρρυθμίζεται είμαστε πολύ πιο κάτω από τον πήχη. Και αυτό δεν το λέμε εμείς, το λένε όλοι αυτοί οι δείκτες που ανέφερα πριν.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Θέλετε να μιλήσετε; Λοιπόν, ελάτε.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Θα είμαι πολύ βραχύς. Θα αναφερθώ μόνο σε ένα συγκεκριμένο σημείο. Τα υπόλοιπα θα τα πω και στην ομιλία μου, αλλά επιτρέψτε μου. Είναι μερικά πράγματα τα οποία, πώς να το πω, βγάζουν μάτι.

Τώρα κάνατε μια αναφορά στα ζητήματα της νομοθετικής διαδικασίας. Και επειδή αναφερθήκατε και στην αρχαιότητα ορισμένων εξ ημών και επειδή έχουμε μια ιστορία εδώ και ξέρουμε λίγο τι έχουμε περάσει, λοιπόν:

Μείωση τροπολογιών. Στην προηγούμενη τετραετία κατά 50% μειώθηκε ο αριθμός των τροπολογιών. Τι να κάνουμε; Γιατί όλα είναι συγκριτικά σε αυτήν τη ζωή. Μπορεί εσείς να θέλετε να πάμε στο μηδέν. Όμως, είναι η φύση της νομοθεσίας. Και ποια είναι η φύση της νομοθεσίας; Εδώ είναι μια πιο δομική επιλογή για την καλή νομοθέτηση. Εσείς από την αντιπολίτευση, κάθε φορά που ζητείτε μία νομοθετική εξουσιοδότηση, προκειμένου να εξειδικευθούν μια σειρά από ζητήματα που έχουν να κάνουν με το κανονιστικό πλαίσιο, λέτε «όχι», γιατί δεν θέλετε η Κυβέρνηση να έχει ευρεία νομοθετική εξουσιοδότηση.

Άρα, τι θέλετε; Θέλετε αναλυτική νομοθεσία, εξαιρετικά περιγραφική. Η αναλυτική νομοθεσία, εν συνεχεία, όταν αλλάζουν οι ιδιωτικές συνθήκες, έχει το ζήτημα ότι θέλει τροπολογίες και επιμέρους παρεμβάσεις. Αυτό είναι που γεννά τις πολλές τροπολογίες. Είναι ζήτημα; Βεβαίως. Αλλά είναι ζήτημα που μας έρχεται από παλιά και θέλει μεγάλη προσπάθεια, για να αλλάξει. Το αποτέλεσμα ήταν η μείωση των τροπολογιών.

Εσείς δεν ήσασταν εδώ, όταν οι εκπρόθεσμες τροπολογίες ήταν ο κανόνας και αυτή τη στιγμή έχουν μηδενιστεί εκπρόθεσμες τροπολογίες; Ήταν ο κανόνας! Εσείς δεν ήσασταν εδώ, όταν πάρα πολύ συχνά είχαμε κατεπείγουσα νομοθέτηση και αυτήν τη στιγμή δεν έχουμε ποτέ;

Άρα συζητάμε για την καλή νομοθέτηση και την καλή πρακτική και ψέγετε αυτήν την Κυβέρνηση, η οποία έχει βελτιώσει όλα αυτά τα μεγέθη. Άρα, επιτρέψτε μου. Δεν ξέρω ποιος τα λέει αυτά και σε ποια βάση τα λέει, αλλά όλα στη ζωή είναι συγκριτικά. Δεν ξεκινάμε από μηδενική βάση, για να τα ψάξουμε. Όλα έχουν μια διαλεκτική σχέση. Εδώ, λοιπόν, η Κυβέρνηση αυτή στο ζήτημα της καλής νομοθέτησης πραγματικά έχει κάνει τεράστια προσπάθεια και έχει επιφέρει σημαντικά αποτελέσματα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, μια κουβέντα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, βεβαίως.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κάνετε την παρέμβασή σας;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μία παρέμβαση, ναι.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ευχαριστώ.

Επειδή δεν μπορεί σε αυτή την Αίθουσα να ακούγονται τόσο κακοποιητικές της πραγματικότητας τοποθετήσεις Υπουργών και μάλιστα, του Υπουργού Επικρατείας, κύριε Βορίδη, δεν έχετε φέρει ούτε ένα νομοσχέδιο με την τακτική διαδικασία. Ένα προς ένα τα νομοσχέδια που καταθέτει η Κυβέρνηση Μητσοτάκη από τον Ιούλιο του 2023 μέχρι σήμερα -περισσότερα από τριάντα έχουν φτάσει τα νομοσχέδια-, ένα προς ένα έχουν συζητηθεί με κατεπείγουσα διαδικασία χωρίς να ομολογείται το κατεπείγον.

Και εξειδικεύω. Καταθέτετε τα νομοσχέδια σας όλα νύχτα, γιατί είστε η Κυβέρνηση της νυχτερινής νομοθέτησης. Τα περισσότερα κατατίθενται δώδεκα παρά τρία λεπτά. Μερικά σάς έχουν ξεφύγει και κατατέθηκαν δώδεκα και κάποια λεπτά. Το ένα από τα δύο νομοσχέδια που προγραμματίζετε να συζητηθούν μέσα στην επόμενη εβδομάδα διανεμήθηκε στους Βουλευτές στις 5:41 το πρωί.

Καμμία φορά δεν έχει γίνει σεβαστό το διήμερο μεταξύ κατάθεσης του νομοσχεδίου στη Βουλή και πρώτης συζήτησης και καμμία φορά δεν έχει γίνει σεβαστό το επταήμερο που θέτει ο Κανονισμός της Βουλής μεταξύ πρώτης και δεύτερης ανάγνωσης.

Γνωρίζετε ότι αυτό είναι μία απαραβίαστη προθεσμία που έχει να κάνει με την καλή νομοθέτηση, με τη συζήτηση, με την ακρόαση των φορέων, με την επεξεργασία των προτάσεων της κοινωνίας και της Αντιπολίτευσης. Συστηματικά σε ένα προς ένα τα νομοσχέδια το παραβιάζετε.

Και ενώ προβλέπεται εξαίρεση στον Κανονισμό, οι εφτά ημέρες προβλέπεται κατ’ εξαίρεση να γίνουν δύο, να γίνουν δύο κατ’ ελάχιστον, εσείς ολοκληρώνετε τη συζήτηση της πρώτης ανάγνωσης Δευτέρα απόγευμα και προγραμματίζετε την δεύτερη ανάγνωση Τρίτη πρωί. Είναι ο τρόπος που έχουν συζητηθεί όλα τα νομοσχέδια. Κάναμε σχετική συζήτηση κατά την ενημέρωση που μας έκανε ο κ. Γεραπετρίτης ως Υπουργός Εξωτερικών, έχοντας διατελέσει στη θέση σας, και εξέφρασε την έκπληξή του που συμβαίνει κάτι τέτοιο. Δεν ξέρω. Δεν το γνωρίζετε; Δεν γνωρίζει η Κυβέρνηση ότι συμβαίνει αυτό; Γίνεται ερήμην σας;

Νύχτα, λοιπόν, η κατάθεση των νομοσχεδίων, με κατεπείγουσα διαδικασία η συζήτηση όλων των νομοσχεδίων. Κανένα, για κανένα δεν έχει τηρηθεί το εφταήμερο, για κανένα. Οι δε τροπολογίες φέρονται προς συζήτηση στην Βουλή με αδιανόητο τρόπο ψήφισης. Δηλαδή, ενώ έχουν περισσότερα άρθρα, υποχρεώνετε τα κόμματα -και εμείς σε κάθε συζήτηση εκφράζουμε την επιφύλαξή μας- υποχρεώνετε τα κόμματα να ψηφίζουν συνολικά την τροπολογία και όχι ένα-ένα τα άρθρα της. Και βάζετε πάντα, με κάθε τι που μπορεί να έχει θετικό πρόσημο, βάζετε και κάτι αρνητικό και σκοτεινό, διότι είναι ο κακός σας εαυτός που δεν μπορείτε να του αντισταθείτε. Δεν μπορείτε να έχετε μία τροπολογία που να είναι μόνο καλή. Πρέπει να έχετε και κάτι αρνητικό και να προκαλείτε τους Βουλευτές.

Η περιφρόνηση που δείχνετε στην κοινωνία και στους φορείς, που συνήθως καλούνται με κατεπείγοντα τρόπο, -χρειάστηκε η Πλεύση Ελευθερίας να δώσει τη μάχη για να καλούνται μέσα στη Βουλή, γιατί στην έναρξη της περιόδου τούς καλούσατε μόνο με webex, δεν τους θέλατε μέσα εδώ, το θεωρούσατε προνομιακό πεδίο- η κατεπείγουσα διαδικασία που ουσιαστικά περιφρονεί την κοινωνία, δεν έχει καμμία, μα καμμία, μα καμμία, μα καμμία, μα καμμία, μα καμμία, μα καμμία σχέση με την καλή νομοθέτηση.

Είναι, λοιπόν, καλό να μην προσπαθείτε -τουλάχιστον όταν είμαστε εμείς μέσα στην Αίθουσα αυτή και είμαστε πάντα- είναι καλό να μην προσπαθείτε να παραποιήσετε την πραγματικότητα, να μην εμφανίζετε μία εικόνα η οποία δεν ανταποκρίνεται στην αλήθεια.

Και επίσης, επειδή αναφερθήκατε σε προηγούμενες περιόδους, θα είχε μια σημασία απολογισμού και αυτοκριτικής να μας πείτε από αυτά τα τετρακόσια τόσα νομοσχέδια που ιλιγγιωδώς ψηφίστηκαν στην προηγούμενη περίοδο πόσα εφαρμόστηκαν. Γιατί πολλά από αυτά ήδη τα αλλάζετε και πάρα, μα πάρα πολλά από αυτά αποδείχθηκαν ανεφάρμοστα και δεν έχουν εφαρμοστεί.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Κύριε Πρόεδρε…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Πάλι, κύριε Υπουργέ;

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Επειδή, επαναλαμβάνω, είμαστε ορισμένοι αρκετά χρόνια, και μιας και θέλουμε να κάνουμε και απολογισμούς, θυμάμαι, κυρία Πρόεδρε, ή θυμάμαι εσφαλμένα, επί δικής σας προεδρίας δεν ήταν όταν τελείωναν οι επιτροπές και μάλιστα με μνημονιακά νομοσχέδια και τελείωναν στις 23.00΄ το βράδυ για να μπουν την επόμενη ώρα στην Ολομέλεια; Δική σας δεν ήταν η Προεδρία;

Λέω, λοιπόν, εντάξει, εγώ τα καταλαβαίνω όλα, κατανόηση να έχουμε, αλλά ξαφνικά δεν μπορούμε να ξεχάσουμε και μάλιστα να ακούμε επιτιμητικό λόγο από κάποιους οι οποίοι, όχι απλώς δεν έχουν εφαρμόσει τους κανονισμούς, όχι έχουν εφαρμόσει έκτακτες διαδικασίες, αλλά τώρα κουνάνε το χέρι σε μία Κυβέρνηση που την τελευταία διετία δεν έχει φέρει ένα κατεπείγον νομοσχέδιο κατά την έννοια του 109 του Κανονισμού της Βουλής. Συγκεκριμένα πράγματα είναι το κατεπείγον νομοσχέδιο, όχι ό,τι ερμηνεύει ο καθένας. Συγκεκριμένες προβλέψεις, συγκεκριμένες ρυθμίσεις που υπάρχουν στον Κανονισμό της Βουλής. Τέτοιο νομοσχέδιο δεν έχει έρθει.

Οι τροπολογίες κατατίθενται με τον τρόπο που πάντοτε εκατατίθεντο. Και μάλιστα, επαναλαμβάνω, δεν υπάρχει πλέον εκπρόθεσμη τροπολογία. Το τονίζω. Έχει μία τεράστια μείωση μόνο ο αριθμός των τροπολογιών. Και αυτό γιατί; Γιατί έχει εισαχθεί ένας θεσμός ο οποίος λέγεται ερανιστικό νομοσχέδιο, που δεν υπήρχε, που μας επιτρέπει να απομειώνουμε σημαντικά τον όγκο των τροπολογιών.

Άρα, λοιπόν, να εγκαλούμαστε τώρα για συντμήσεις -και μάλιστα η Κυβέρνηση- για συντμήσεις οι οποίες γίνονται στο πλαίσιο της δυνατότητας που δίνει ο Κανονισμός της Βουλής στη Διάσκεψη των Προέδρων, ε όχι τώρα αυτό να βαραίνει την Κυβέρνηση. Την Κυβέρνηση που, επαναλαμβάνω, στο ζήτημα του συντονισμού του νομοθετικού έργου, όταν σκεφτεί κανείς το τι έχουμε περάσει σε αυτήν την Αίθουσα τα προηγούμενα πέντε χρόνια πριν την ανάληψη της διακυβέρνησης από αυτήν την Κυβέρνηση σε επίπεδο νομοθετικό, μιλάμε -την εμπειρία επικαλούμαι των παλαιοτέρων Βουλευτών- για τη μέρα με τη νύχτα. Η μέρα με τη νύχτα. Μιλάμε για μία τεράστια και θεαματική διαφοροποίηση στο επίπεδο της καλής νομοθέτησης.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Πρόεδρε, ξέρετε ότι έχουν τελειώσει οι παρεμβάσεις, αλλά θα σας δώσω -γιατί θα πείτε για προσωπικό το θέμα- ένα λεπτό. Σε ένα λεπτό θα απαντήσετε στον κ. Βορίδη.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μία παρέμβαση είναι, δεν θα καθυστερήσω.

Κύριε Βορίδη, δεν θυμάστε καλά. Να σας θυμίσω, λοιπόν, γιατί έχω αυτό το ελάττωμα της μνήμης.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** …(Δεν ακούστηκε)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Να σας θυμίσω, γιατί έχω το ελάττωμα της μνήμης.

Επί προεδρίας μου αρνήθηκα την εισαγωγή όλων των μνημονιακών νομοσχεδίων και του τρίτου μνημονίου και χρειάστηκε ο σημερινός Πρωθυπουργός, ο κ. Μητσοτάκης, να συνυπογράφει έγγραφα και αιτήσεις με τους Αντιπροέδρους του ΣΥΡΙΖΑ -κάποιοι είναι τώρα στο ΣΥΡΙΖΑ και κάποιοι στη Νέα Αριστερά- για να συνεδριάσει η Διάσκεψη χωρίς εμένα ως Πρόεδρο. Η πρότασή μου σε όλες τις Διασκέψεις ήταν να μην εισαχθεί νύχτα κανένα νομοσχέδιο. Έθεσα και στο Σώμα την πρότασή μου. Και όταν απερρίφθη από το Σώμα, στο οποίο συμμετείχατε ψηφίζοντας μαζί με τον κ. Τσίπρα και τον κ. Μητσοτάκη, κατέβηκα από την Έδρα και προήδρευσε άλλος.

Συνεπώς, μην μου αποδίδετε εμένα πράγματα που δεν έκανα και το γνωρίζετε καλά και μην αποποιείστε αυτά που κάνατε μαζί με αυτούς που τα κάνατε, γιατί έχουμε περάσει και δεν ξεχνάμε και τι έχουμε περάσει, όπως δεν ξεχνάμε και από πού έχει περάσει ο καθένας. Και με την ευκαιρία αυτή, θα περιμένω να ακούσω την τοποθέτησή σας για το κρεσέντο…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Θα μιλήσει αργότερα ο Υπουργός.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** …ρατσισμού που μπήκε σε αυτήν εδώ την Αίθουσα από τον κ. Γεωργιάδη χθες και το οποίο δεν έχει αποποιηθεί η Κυβέρνηση ούτε όλη την ημέρα σήμερα.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Θα συνεχίσουμε τώρα, δεν υπάρχει.

Η κ. Αυγερινοπούλου από τη Νέα Δημοκρατία και αμέσως μετά ο κ. Μάντζος, η κ. Κομνηνάκα και η κ. Συρεγγέλα, πριν μπει κάποιος Υπουργός.

**ΑΘΑΝΑΣΙΟΣ ΠΛΕΥΡΗΣ:** Μπράβο. Από εδώ και πέρα τέσσερις Βουλευτές.

**ΔΙΟΝΥΣΙΑ - ΘΕΟΔΩΡΑ ΑΥΓΕΡΙΝΟΠΟΥΛΟΥ:** Σας ευχαριστώ πολύ, κύριε Πρόεδρε.

Κυρίες και κύριοι συνάδελφοι, βρισκόμαστε στην ιδιαίτερα ευχάριστη θέση να υπερψηφίζουμε έναν προϋπολογισμό ο οποίος ανταποκρίνεται στις πραγματικές ανάγκες των συμπολιτών μας. Ταυτόχρονα, υπηρετεί το αναπτυξιακό όραμα της Ελλάδας και τους στόχους που έχουμε θέσει τόσο για το οικονομικό έτος 2024 όσο και για την πορεία της χώρας μας προς το έτος-ορόσημο 2030.

Ο προϋπολογισμός του 2024 συντάσσεται σε έναν χρόνο κατά τον οποίο η ελληνική οικονομία έχει πλέον ανακτήσει την επενδυτική της βαθμίδα και έχει ξεπεράσει την οικονομική ύφεση. Ταυτόχρονα, η χώρα μας έχει ανακτήσει και την επενδυτική εμπιστοσύνη σε διεθνές επίπεδο, γεγονός που αποδεικνύεται από την αλματώδη αύξηση των άμεσων ξένων επενδύσεων, ενώ παρατηρούμε εκ νέου την άνθηση των ελληνικών επιχειρήσεων, οι οποίες αναπτύσσονται, επενδύουν, δημιουργούν θέσεις εργασίας και καλύτερα εισοδήματα για τους εργαζομένους.

Η Ελλάδα σήμερα είναι ένα από τα λίγα κράτη που κατάφερε να αντέξει, χωρίς ισχυρούς κλυδωνισμούς, την πίεση της ενεργειακής και της πληθωριστικής κρίσης. Χάρη στην ορθολογική και συνετή και παράλληλα επιτυχημένη οικονομική πολιτική της Κυβέρνησης της Νέας Δημοκρατίας και του Πρωθυπουργού κ. Κυριάκου Μητσοτάκη, όχι μόνο απετράπη η οικονομική ύφεση, αλλά σήμερα η Ελλάδα διατηρεί τον τρίτο υψηλότερο ρυθμό ανάπτυξης στην Ευρωζώνη, έχει μειώσει την ανεργία κάτω από το 10% για πρώτη φορά εδώ και δεκαπέντε χρόνια και αυξάνει μισθούς και συντάξεις χωρίς να θέτει σε διακινδύνευση τα δημοσιονομικά του κράτους.

Αυτό καθίσταται εφικτό, καθώς το πρωτογενές πλεόνασμα έχει υπερβεί θετικά τις προβλέψεις του μεσοπρόθεσμου προγράμματος σε αντίθεση με τις έως σήμερα εκτιμήσεις της Αντιπολιτεύσεως.

Βεβαίως, ο προϋπολογισμός του 2024 κινείται στην κατεύθυνση της εισοδηματικής στήριξης των συμπολιτών μας, προκειμένου να αμβλύνει τις κοινωνικές ανισότητες, αλλά και να αποκαταστήσει εκ νέου το επίπεδο ποιότητας ζωής των Ελλήνων. Για αυτό και περιλαμβάνει μέτρα, όπως η αύξηση των μισθών και των συντάξεων, συμπεριλαμβανομένων των μισθών του δημοσίου, η αύξηση του αφορολόγητου για οικογένειες με παιδιά και η αύξηση του ελάχιστου εγγυημένου εισοδήματος με ταυτόχρονη, όμως, κατανομή και 12 δισεκατομμυρίων ευρώ σε δημόσιες επενδύσεις και άλλες αναπτυξιακές πολιτικές.

Σε αυτό το σημείο θα ήθελα να σταθώ σε μια ειδικότερη διάσταση, την οποία περιλαμβάνει ο φετινός προϋπολογισμός. Σε αυτόν παρουσιάζεται οριζόντια η κλιματική διάσταση των προγραμμάτων όλων των Υπουργείων, καθώς η αντιμετώπιση της κλιματικής κρίσης αποτελεί βασική προτεραιότητα της Κυβέρνησης. Χρηματοδοτεί την υλοποίηση νέων κλιματικών επενδύσεων στοχευμένων στον μετριασμό της κλιματικής αλλαγής, δηλαδή στοχευμένων στον μετριασμό της αύξησης της θερμοκρασίας και την επίτευξη της μείωσης των εκπομπών του διοξειδίου του άνθρακα κατά 55% ως το 2030, στόχος ο οποίος συνάδει με τους ευρωπαϊκούς αλλά και τους παγκόσμιους στόχους.

Παράλληλα, ο προϋπολογισμός υποστηρίζει και την εθνική προσπάθεια για την προσαρμογή στην κλιματική αλλαγή, αλλά και την ανάγκη αποκατάστασης των ζημιών και απωλειών από τις επιπτώσεις αυτής.

Οι καταστροφές στη Θεσσαλία συνεχίζοντας ένα κρεσέντο ακραίων καιρικών φαινομένων μάς έδειξαν με τον πλέον επώδυνο τρόπο ότι πρέπει να επιταχύνουμε τις περιβαλλοντικές δράσεις πρόληψης, πρέπει να ενισχύσουμε τις πράσινες υποδομές μας, αλλά και να αυξήσουμε τον βαθμό αποτελεσματικότητας στην πολιτική προστασία και την κρατική αρωγή και αυτό ακριβώς κάνει ο παρών προϋπολογισμός.

Πλέον από το 2024 και για κάθε χρόνο από εδώ και πέρα θα προϋπολογίζονται 600 εκατομμύρια ευρώ στο εθνικό Πρόγραμμα Δημοσίων Επενδύσεων, ώστε να καλύπτονται σε μόνιμη βάση οι τυχόν ανάγκες για κρατική αρωγή σε περίπτωση ζημιών και απωλειών λόγω φυσικών καταστροφών αυξάνοντας τα διαθέσιμα κονδύλια κατά 300 εκατομμύρια ευρώ.

Επιπλέον, αξιοποιούνται άμεσα πόροι ύψους 200 εκατομμυρίων ευρώ από το ΕΣΠΑ 2014-2020 και αναθεωρείται το Ταμείο Ανάκαμψης και Ανθεκτικότητας με την ένταξη πρόσθετων προγραμμάτων 686 εκατομμυρίων ευρώ. Παράλληλα, έχει γίνει σχεδιασμός για την αποκατάσταση των υποδομών με την πλήρη αξιοποίηση των κονδυλίων του νέου ΕΣΠΑ για την περίοδο 2021-2027.

Σε αυτό το νέο πλαίσιο του δημοσιονομικού σχεδιασμού, ο Νομός Ηλείας, τον οποίο έχω την τιμή να εκπροσωπώ, έχει πολλά περιθώρια αξιοποίησης κονδυλίων για τη στήριξη των υποδομών μεταφορών του, για την αύξηση του τουρισμού, για τη στήριξη του πρωτογενούς τομέα και των δομών υγείας, τη δημιουργία νέων και πρόσθετων θέσεων εργασίας για τους συμπολίτες μας, αλλά και για την επανένταξη του νομού μας στον χάρτη της τριτοβάθμιας εκπαίδευσης της χώρας.

Κυρίες και κύριοι συνάδελφοι, καθίσταται πλέον σαφές ότι η χώρα μας έχει γυρίσει σελίδα και έχει ανοίξει ένα νέο κεφάλαιο στην οικονομική της ανάπτυξη. Η οικονομία της Ελλάδας βρίσκεται σε σταθερή αναπτυξιακή πορεία, ενώ διακρίνεται από αυξανόμενη ανθεκτικότητα. Για την εμπέδωση της ανθεκτικότητάς της και τη διατήρησή της στο μέλλον απαιτείται σοβαρός σχεδιασμός και συστηματική εφαρμογή του.

Την πορεία προς την πραγματική πρόοδο, τη βιωσιμότητα και την ευημερία εγγυάται ο παρών προϋπολογισμός και η Κυβέρνηση της Νέας Δημοκρατίας. Υπερψηφίζω τον προϋπολογισμό.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο τώρα ο κ. Μάντζος από το ΠΑΣΟΚ και αμέσως μετά η κ. Κομνηνάκα από το Κομμουνιστικό Κόμμα Ελλάδας.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, ο φετινός πρώτος προϋπολογισμός της παρούσας Κυβέρνησης εντάσσεται αρμονικά στη χορεία όλων των προηγούμενων του ίδιου κόμματος.

Η Κυβέρνηση της Νέας Δημοκρατίας παραμένει και φέτος συνεπής σε ένα άδικο και στρεβλό οικονομικό μοντέλο, σε ένα άδικο και ετεροβαρές φορολογικό σύστημα που επιμένει να επενδύει στην υπεραπόδοση της έμμεσης φορολογίας σε προφανή δυσαναλογία προς την άμεση και προοδευτική, όπως θα έπρεπε να είναι, φορολογία. Μοντέλο που αναπαράγει ανισότητες και αρκείται σε ατελέσφορες αναποτελεσματικές παρεμβάσεις για την καταπολέμηση της φοροαποφυγής και της φοροδιαφυγής που πράγματι υπάρχει και πράγματι πρέπει να αντιμετωπιστεί.

Αρνείται την ανάγκη, την οποία επισημαίνουμε, για μείωση της έμμεσης φορολογίας σε βασικά αγαθά και υπηρεσίες, όσο τουλάχιστον διαρκεί αυτή η μεγάλη κρίση, και για δίκαιη παράλληλα κατανομή των άμεσων φορολογικών βαρών με προοδευτικούς συντελεστές σε μια διευρυμένη φορολογική βάση κερδών και πλούτου.

Είναι αυτό που επιδιώκουμε, δηλαδή, ένα σταθερό, διαφανές και σύγχρονο φορολογικό σύστημα που θα εξασφαλίζει με τρόπο δίκαιο και βιώσιμο πόρους κρίσιμους και αναγκαίους για το κοινωνικό κράτος, που θα αναδιανέμει υπέρ των ευάλωτων, υπέρ και προς τον σκοπό της καταπολέμησης των παθογενειών και των ανισοτήτων που γιγαντώνονται κάτω από το κύμα της ακρίβειας σε συνδυασμό με το ιδιωτικό χρέος που ταλαιπωρεί χρόνια τώρα την αγορά. Την ανάγκη για ρύθμιση της αγοράς, εφαρμοσμένη κοινωνική δικαιοσύνη, μακριά από τη φιλοσοφία των trickle-down economics που απέτυχαν διεθνώς. Για να γίνει η οικονομία μας πιο ανθεκτική στις επόμενες κρίσεις, να επιταχυνθεί η πραγματική σύγκλιση με το ευρωπαϊκό κοινωνικό κεκτημένο και πιο συνεκτική, με ένα πραγματικό δίχτυ ασφαλείας και προστασίας για τους ευάλωτους.

Υπάρχει, κατά συνέπεια, άλλος δρόμος για τη δίκαιη ανάπτυξη και τη συλλογική ευημερία με λιγότερες ανισότητες, με εμπέδωση των θεσμών διαφάνειας και λογοδοσίας, με ενίσχυση των ελεγκτικών μηχανισμών και των ανεξάρτητων αρχών, με αύξηση και όχι μείωση, όπως συμβαίνει φέτος, της χρηματοδότησης στην εκπαίδευση, με επενδύσεις στην έρευνα και την καινοτομία, με ενίσχυση της χρηματοδότησης στο δημόσιο σύστημα υγείας, με αύξηση και όχι μείωση, όπως συμβαίνει φέτος, των προγραμμάτων προστασίας του φυσικού περιβάλλοντος, με δίκαιη μετάβαση σε συνθήκες ενεργειακής δημοκρατίας, με έμφαση στην ισόρροπη περιφερειακή ανάπτυξη.

Ένας προϋπολογισμός κοινωνικά άδικος και με άγνοια κινδύνου εν όψει των διεθνών εξελίξεων δεν είναι ένας προϋπολογισμός που εμπνέει εμπιστοσύνη στους πολίτες ότι θα θεραπευθεί το διευρυνόμενο έλλειμμα στο εμπορικό ισοζύγιο, ότι η ανάπτυξη δεν θα στηρίζεται και στο μέλλον στο real estate και στον τουρισμό και ότι δεν θα χρειάζεται η Golden Visa, η οποία διαβάζουμε ότι η Λισαβόνα που είναι η δεύτερη μετά την Αθήνα σε αύξηση στις τιμές των ενοικίων, ετοιμάζεται να την αναστείλει, ότι η χώρα θα μπορέσει να αξιοποιήσει τις νέες ευκαιρίες απέναντι στις προκλήσεις, παρούσες και μέλλουσες. Ιδίως όταν αυτή η Κυβέρνηση έχει επιδείξει τέτοια προβληματική διαχείριση στο Ταμείο Ανάκαμψης και Ανθεκτικότητας και στο ΕΣΠΑ, πόρους που συνθέτουν το μεγαλύτερο χρηματοδοτικό πακέτο της ιστορίας σε συνδυασμό δε με τη χαλάρωση των δημοσιονομικών κανόνων μετά την πανδημία.

Είναι ένας αντιαναπτυξιακός προϋπολογισμός που πράγματι δείχνει ότι η πολυπόθητη έξοδος από την αυστηρή δημοσιονομική εποπτεία και η επανάκτηση της πιστοληπτικής ικανότητας δεν είναι από μόνες τους συνθήκες ικανές και αρκετές για τον εξορθολογισμό των δημοσίων οικονομικών σε κρίσιμα πεδία δημόσιας πολιτικής. Και, μάλιστα, σε μια χώρα που φιλοδοξεί να επιστρέψει ως πυλώνας σταθερότητας στην ευρύτερη περιοχή, μια χώρα που θέλει να ανταποκριθεί με επιτυχία στους νέους ρόλους που αναλαμβάνει διεθνώς. Με ανοιχτούς διαύλους με την Τουρκία, τις συμφωνίες σε επίπεδο χαμηλής πολιτικής και κυρίως τον πολιτικό διάλογο με την Άγκυρα με φόντο τη μόνη προς διευθέτηση διαφορά της οριοθέτησης της αποκλειστικής οικονομικής ζώνης και της υφαλοκρηπίδας σε Αιγαίο και Ανατολική Μεσόγειο. Με διαρκή την προσπάθεια οικοδόμησης εμπιστοσύνης σε στρατιωτικό επίπεδο και ριζωμένη την πεποίθηση για υπεράσπιση της εθνικής κυριαρχίας από τον αναθεωρητισμό. Με δεσμευτικό, μακροπρόθεσμο σχεδιασμό ενίσχυσης της αποτρεπτικής δύναμης της χώρας μας και όχι μέσα από δημοσιεύματα. Με την καθοριστικής αξίας παρουσία μας στον διεθνή διάλογο για την οριστική, δίκαιη και βιώσιμη επίλυση του κυπριακού ζητήματος, που δεν μπορεί και δεν πρέπει ποτέ να αποσυνδεθεί από την ελληνοτουρκική σχέση και τον ελληνοτουρκικό διάλογο. Με την αποφασιστική, δυνητικά εγγυητική, πρωτοβουλία της Ελλάδας στην ευρωπαϊκή προοπτική των δυτικών Βαλκανίων. Με ενδυνάμωση του κράτους δικαίου και σεβασμό των δικαιωμάτων των μειονοτήτων. Με την προσήλωση της χώρας μας στις αρχές του Διεθνούς Δικαίου και του ανθρωπισμού ενάντια στην τρομοκρατία παντού, από την τραγωδία της Γάζας έως το δράμα στην Ουκρανία και τις ένοπλες συγκρούσεις στα Βαλκάνια και τον Καύκασο, με μια πραγματική πολιτική αρχών που δεν τελεί υπό όρους, αστερίσκους ή συμβιβασμούς.

Σε μια χώρα στο επίκεντρο της διεθνούς γεωπολιτικής, εκεί όπου η κλασική διπλωματία θα πρέπει να ξαναβρεί νέα νοήματα και πεδία, οικονομία, ενέργεια, πολιτισμό, αθλητισμό, κλίμα, φυσικό περιβάλλον.

Μια τέτοια πραγματικά πολύμορφη και πολυδιάστατη εξωτερική πολιτική απαιτεί υποστήριξη. Οφείλουμε να αντιμετωπίσουμε τα λειτουργικά ζητήματα που μπορούν να δημιουργηθούν και δημιουργούνται με υποστελεχωμένες και υποχρηματοδοτούμενες διπλωματικές υπηρεσίες, την ανάγκη προσαρμογής του διπλωματικού και διοικητικού προσωπικού στα νέα ψηφιακά δεδομένα. Οφείλουμε να αντιμετωπίσουμε τις ανάγκες που δημιουργούνται από τις ελλείψεις διοικητικού προσωπικού, αλλά και τεχνικής υποδομής σε Πρεσβείες και Προξενικές Αρχές, τους πολλαπλασιαστές δηλαδή της Ελλάδας που πρέπει να είναι και να παραμένουν παντού, κρίσιμες αρχές για την άσκηση εξωτερικής πολιτικής και μίας σύγχρονης μεταναστευτικής πολιτικής στο πλαίσιο διακρατικών συμφωνιών για εργαζομένους μετανάστες, ιδίως στον πρωτογενή τομέα. Με έναν Οργανισμό του Υπουργείου και με πόρους που θα συναρτώνται με το στρατηγικό και επιχειρησιακό σχέδιο του Υπουργείου και θα προάγουν τη δημόσια διπλωματία.

Οφείλουμε, ναι, να εξασφαλίσουμε τους πόρους εκείνους που θα διευκολύνουν τη σύνδεση των απόδημων Ελλήνων με την πατρίδα τους. Οι συμπατριώτες μας στο εξωτερικό δεν είναι μόνο ψηφοφόροι, είναι κοινωνοί μίας πολιτιστικής και ιστορικής κληρονομιάς, μίας κοινής εθνικής εικονογραφίας, με κυρίαρχο το στοιχείο της γλώσσας και του πολιτισμού.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ένα λεπτό ακόμα δώστε μου, κύριε Πρόεδρε.

Όμως, πόσο αισιόδοξοι μπορούμε να είμαστε, όταν η εθνική οικονομική πολιτική δείχνει να αγνοεί τα ελληνόφωνα σχολεία του εξωτερικού, όπως δείχνει το αβέβαιο μέλλον του Σχολείου «Αριστοτέλης» στο Μόναχο ή η έλλειψη διδακτικού προσωπικού στα Τμήματα Ελληνικής Γλώσσας στη Γερμανία και αλλού;

(Στο σημείο αυτό την Προεδρική Έδρα καταλαμβάνει η Δ΄ Αντιπρόεδρος της Βουλής κ. **ΟΛΓΑ ΓΕΡΟΒΑΣΙΛΗ**)

Τι μήνυμα στέλνει η Βουλή μας, όταν ακόμα και η Επιτροπή Ελληνισμού της Διασποράς παραμένει ακέφαλη και ανενεργή, όταν το Συμβούλιο Αποδήμου Ελληνισμού, ένας θεσμός κατοχύρωσης και περιωπής συνταγματικής, παραμένει σε ύπνωση; Από μόνο του, λοιπόν, το δικαίωμα ψήφου στους αποδήμους δεν αναπληρώνει την αμφίδρομη και ισότιμη σχέση ανάμεσα στη διασπορά και το εθνικό κέντρο. Ούτε καν η κυοφορούμενη επιστολική ψήφος μπορεί να το κάνει αυτό από μόνη της. Είναι μία μεταρρύθμιση που πρέπει να τύχει διακομματικής επεξεργασίας με έμφαση στις θεσμικές εγγυήσεις και τις τεχνικές παραμέτρους, ώστε η συμμετοχή να διασφαλίζεται χωρίς να απειλείται και η μυστικότητα της ψήφου.

Ολοκληρώνοντας, κύριε Πρόεδρε και κυρίες και κύριοι συνάδελφοι. Η Ελλάδα δεν μπορεί να αρκείται σε χαμηλές προσδοκίες. Οφείλει να διεκδικεί ενεργητικά τον ρόλο που της αναλογεί και που μπορεί να διαδραματίσει. Με σχέδιο, γνώση και συναντίληψη, μακριά από τον εθνολαϊκισμό, τον μηδενισμό και τις εύκολες αναγνώσεις της ιστορίας. Με προσήλωση στο αληθινό εθνικό συμφέρον, το μετρήσιμο, το πραγματικό, όχι το κατά φαντασίαν ή το κατά παράδοσιν. Με τον γνήσιο πατριωτισμό της ευθύνης, με οδηγό την ιστορία και όχι τη συγκυρία. Με μια δυναμική, πολύμορφη, πολυδιάστατη εξωτερική πολιτική. Μια χώρα που θα αξιοποιεί τις μεγάλες ευκαιρίες, εξωστρεφής, παρούσα στις διεθνείς εξελίξεις, ανθεκτική σε κάθε κρίση, μια Ελλάδα με πλεόνασμα διεθνούς αξιοπιστίας.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΟΥΣΑ (Όλγα Γεροβασίλη):** Η Βουλευτής του Κομμουνιστικού Κόμματος Ελλάδας κ. Μαρία Κομνηνάκα έχει τον λόγο.

**ΜΑΡΙΑ ΚΟΜΝΗΝΑΚΑ:** Ευχαριστώ, κυρία Πρόεδρε.

Περίσσεψαν αυτές τις μέρες οι πανηγυρικές δηλώσεις από Υπουργούς και Βουλευτές της Νέας Δημοκρατίας για τα ανθηρά οικονομικά μεγέθη του ρυθμού ανάπτυξης και την ανάκτηση της επενδυτικής βαθμίδας. Μάλιστα, ορισμένοι στο πλειοδοτικό τους οίστρο έφτασαν να μιλάνε για το success story της Ελλάδας που βρέθηκε τρίτη στην αύξηση των επενδύσεων και μάλιστα εξ αυτού χαρακτήρισαν και λαϊκό τον προϋπολογισμό.

Και κάπως έτσι αρχίζουν να νιώθουν περίεργα όλοι αυτοί οι εργαζόμενοι και τα λαϊκά στρώματα που δεν βλέπουν με τίποτα ούτε το όνομά τους να χωράει στον γνωστό Έλληνα κροίσο του σταυρολέξου ούτε η ζωή τους, βέβαια, να ανέβηκε καμμιά επενδυτική ή άλλη βαθμίδα.

Γιατί αυτό που δεν λέτε, ούτε οι της κυβερνητικής Πλειοψηφίας ούτε, όμως, οι της σοσιαλδημοκρατίας που σερβίρετε την ξαναζεσταμένη πια σούπα της πιο δίκαιης ανάπτυξης για όλους και της καλύτερης διαχείρισης του καπιταλισμού, είναι ότι πρόκειται για δύο αντιστρόφως ανάλογα και πάντα αντιμαχόμενα μεγέθη.

Μεταξύ κεφαλαίου και εργασίας δεν υπάρχει win-win κατάσταση, κύριε Τσακαλώτε, ούτε μπορεί να γίνει το κεφάλαιο, όπως ανακάλυψε η «κασσελάκειος» οικονομία παράγοντας άρσης των κοινωνικών αντιθέσεων. Γιατί ακριβώς το success story για τους επενδυτές προϋποθέτει για τους εργαζόμενους τσακισμένους μισθούς και ζωή-λάστιχο, προϋποθέτει δουλειά σε δυο και παραπάνω εργοδότες και δεκατριάωρα, προϋποθέτει συμβάσεις μηδενικών ωρών, γιατί μεγαλύτερο κέρδος σημαίνει μεγαλύτερη εκμετάλλευση των εργαζομένων, προϋποθέτει φοροεπιδρομή στα λαϊκά στρώματα και δυσθεώρητα φορολογικά τεκμήρια για τους αυτοαπασχολούμενους. Προϋποθέτει συν 1,7 δισεκατομμύρια ευρώ φορολογικά έσοδα που προστέθηκαν στα περίπου 5 δισεκατομμύρια ευρώ, την περσινή υπεραπόδοση, από την τσέπη των λαϊκών στρωμάτων και εκτίναξη των πιο άδικων φόρων, για να χωράνε, βέβαια, στον ίδιο προϋπολογισμό η μείωση φόρου για τη συγκέντρωση κεφαλαίου, η μείωση φόρου των χρηματιστηριακών συναλλαγών, αλλά και οι δωδεκαετείς φοροαπαλλαγές για τους στρατηγικούς επενδυτές των επενδυτικών σας σχεδίων, αναβαλλόμενοι φόροι για τις τράπεζες και η μόνιμη, βέβαια, με τη σφραγίδα και την υπογραφή όλων σας φοροασυλία των εφοπλιστών και όχι, βέβαια, για να χωράνε οι δαπάνες για την υγεία και την παιδεία, που ακόμα και αν σε απόλυτα νούμερα παρουσιάζονται ελαφρώς αυξημένα κονδύλια, αυτά παραμένουν σταγόνα στον ωκεανό των κενών και των ελλείψεων.

Για να γίνει, λοιπόν, πράξη το success story για τους επενδυτές, μετατρέπεται η ζωή για τα λαϊκά στρώματα σε μαραθώνιο επιβίωσης. Και αυτό, όταν συζητάμε για την κατάσταση των δημόσιων δομών υγείας στα νησιά, αποκτά παντελώς κυριολεκτική σημασία.

Η ανάπτυξη, λοιπόν, που βάζει στο επίκεντρο το κέρδος και όχι την κάλυψη των σύγχρονων λαϊκών αναγκών είναι που επιτρέπει την εποχή της τεχνητής νοημοσύνης και της ρομποτικής να πεθαίνουν οι άνθρωποι στα νησιά στις καρότσες των αγροτικών, να χάνουν πολύτιμο χρόνο για να δώσουν τη μάχη για τη ζωή τους, είτε γιατί λείπει το ΕΚΑΒ και τα πληρώματα για να το λειτουργήσουν είτε γιατί μένουν νοσοκομεία, δηλαδή ολόκληρα νησιά, χωρίς αναισθησιολόγο ή άλλες αναγκαίες ακόμη και λιγότερο δυσεύρετες κατ’ εσάς ειδικότητες.

Και αυτό ήταν και θα συνεχίσει να είναι έτσι όσο δεν προκηρύσσεται το σύνολο των κενών θέσεων, ώστε να μη σημαίνει η ανάληψη της υπηρεσίας στα νησιά δουλειά σε μόνιμη εφημερία και ανάληψη τεράστιων κινδύνων, όσο οι προσλήψεις δεν είναι μόνιμες, όσο οι μισθοί δεν ανταποκρίνονται στο επίπεδο όχι των αναγκών, ούτε καν του αυξημένου κόστους διαβίωσης στα νησιά. Θα συνεχίζουν για όσο επικρατεί το κριτήριο των αντοχών της οικονομίας για τον σχεδιασμό της ανάπτυξης του δημόσιου συστήματος υγείας.

Κυρίως ήταν και θα είναι αυτή η κατάσταση όσο στην ίδια πρόταση προσπαθούν να συνδυαστούν ως προτεραιότητες, όπως δήλωνε ο Υπουργός Υγείας, η υγεία ως κοινωνικό αγαθό και η υγεία ως επιχειρηματικότητα. Γιατί η επικράτηση της επιχειρηματικότητας στην υγεία έχει ως προϋπόθεση την υπονόμευσή της ως κοινωνικό αγαθό. Αυτό είναι που δεν επιτρέπει να αξιοποιηθούν οι τεράστιες επιστημονικές και τεχνολογικές δυνατότητες για την ανάπτυξη ενός δημόσιου συστήματος υγείας με εκπαίδευση του αναγκαίου σε αριθμό, ειδικότητες και κλάδους υγειονομικού προσωπικού, με τη σχεδιασμένη πανελλαδική κατανομή του, με σύγχρονα επιστημονικά, εργασιακά και κοινωνικά δικαιώματα. Δεν επιτρέπει την ανάπτυξη των σύγχρονων μονάδων υγείας, νοσοκομείων και κέντρων υγείας με σύγχρονο και επαρκή εξοπλισμό, με ανάπτυξη της έρευνας και εφαρμογής όλων των σύγχρονων θεραπευτικών μεθόδων, των φαρμάκων, των εμβολίων, των υγειονομικών υλικών.

Τελικά, αναρωτιόμαστε: Ποιο είναι το μη ρεαλιστικό, το ουτοπικό, ποια είναι τελικά η οπισθοδρόμηση; Είναι αλήθεια από τη μεγάλη σας έγνοια για το δημογραφικό, που σήμερα δεν υπάρχει καν Μαιευτική Κλινική στο Νοσοκομείο της Λήμνου, με αποτέλεσμα όχι μόνο να χρειάζεται να χρυσοπληρώνουν, αλλά και να μετακομίζουν στους τελευταίους μήνες της εγκυμοσύνης τους οι γυναίκες; Ή μήπως από τη μεγάλη σας έγνοια για τον πρωτογενή τομέα λείπει και από αυτόν τον προϋπολογισμό η αναγκαία στήριξη των βιοπαλαιστών αγροτών που αποτελούν σημαντικό μέρος και του πληθυσμού των νησιών του Βορείου Αιγαίου;

Καμμία έκπτωση στον ειδικό φόρο της κατανάλωσης για το αγροτικό πετρέλαιο του 2024. Βλέπετε, παραμένει προτεραιότητα να έχουν αφορολόγητο οι εφοπλιστές. Μια από τα ίδια η χρηματοδότηση του ΕΛΓΑ που οδηγεί στις ίδιες κάθε φορά λειψές ανεπαρκέστατες αποζημιώσεις, στα τάρταρα και οι δαπάνες για την προστασία της αγροτικής παραγωγής από τα καιρικά φαινόμενα και τις ασθένειες και την πρόληψη των επιπτώσεών τους. Ακραία υποστελεχωμένες παραμένουν οι αρμόδιες υπηρεσίες, με αποτέλεσμα τη συνεχώς μεγαλύτερη ιδιωτικοποίηση των υπηρεσιών, όπως γίνεται για χρόνια, για παράδειγμα, με τη δακοκτονία που έχει πλήρως εκχωρηθεί σε εργολάβους ιδιώτες με όλα τα σοβαρά προβλήματα που τη συνοδεύουν.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Και όλα αυτά τη στιγμή που σήμερα λόγω της ανάπτυξης της επιστήμης και της τεχνολογίας υφίσταται μια σειρά από αντικειμενικές προϋποθέσεις για την πρόληψη των καταστροφών, για την προστασία της παραγωγής, που εμποδίζονται όμως και αυτές από τον γνωστό κόφτη του κόστους.

Από τον ίδιο, εξάλλου, κόφτη και από την ανάγκη για προσαρμογή της αγροτικής παραγωγής στις προτεραιότητες των μονοπωλίων της Ευρωπαϊκής Ένωσης περνάει και η κατανομή ή καλύτερα το τσεκούρωμα των άμεσων βασικών ενισχύσεων, που όμως, κυρίες και κύριοι της Νέας Δημοκρατίας του ΣΥΡΙΖΑ και του ΠΑΣΟΚ, είναι ατόφια η εφαρμογή της νέας ΚΑΠ που την ψηφίσατε από κοινού για να εμφανίζεστε σήμερα χωρίς ντροπή ως τάχα παραπονούμενοι για τις ολέθριες συνέπειες της εφαρμογής της.

Αυτή είναι σε όλα τα επίπεδα η κανονικότητα της ευρωπαϊκής σας προοπτικής, αυτή είναι η κανονικότητα της καπιταλιστικής ανάπτυξης, που με τον πιο ξεκάθαρο τρόπο αποκαλύπτεται και όταν μιλάτε για τα πιο μεγάλα θύματα αυτής της βαρβαρότητας, τους ξεριζωμένους πρόσφυγες και μετανάστες.

Η συζήτηση που άνοιξε τις μέρες αυτές με αφορμή την κατάθεση της τροπολογίας του Υπουργείου Εργασίας αποτελεί πραγματικά την αποθέωση του κυνισμού σας. Όψεις του ίδιου νομίσματος είναι από τη μια η καταστολή και ο εγκλωβισμός, τα «push backs» και τα κέντρα-φυλακές στα νησιά, για τα οποία ακόμα αγνοούμε τι, αλήθεια, συζήτησαν ο Υπουργός Μετανάστευσης με τον εκλεγέντα Δήμαρχο Μυτιλήνης και τον Περιφερειάρχη. Άραγε, τους ενημέρωσε για τις συμφωνίες με το κράτος-δολοφόνο του Ισραήλ και για τη συμμετοχή στον εκτοπισμό εκατομμυρίων Παλαιστινίων από τη Λωρίδα της Γάζας;

Του ίδιου νομίσματος όψεις είναι και οι ρυθμίσεις για εξασφάλιση φθηνών εργατικών χεριών και μάλιστα ευάλωτων στον εκβιασμό των εργοδοτών, όταν το δικαίωμα παραμονής τους βρίσκεται σε άμεση εξάρτηση με τη σύμβαση εργασίας τους. Πρόκειται για τον μηχανισμό ανοιγοκλεισίματος της στρόφιγγας, όπως τροφοδοτείται από την ανάπτυξη και την κρίση της καπιταλιστικής οικονομίας.

**ΠΡΟΕΔΡΕΥΟΥΣΑ (Όλγα Γεροβασίλη):** Κυρία Κομνηνάκα, θα παρακαλούσα να ολοκληρώσετε.

**ΜΑΡΙΑ ΚΟΜΝΗΝΑΚΑ:** Ολοκληρώνω με αυτό, κυρία Πρόεδρε, και ευχαριστώ για την ανοχή.

Εχθρικό λοιπόν και επικίνδυνο σε κάθε πτυχή του αποδεικνύεται για τον λαό το σύστημά σας, γιατί το success story των καπιταλιστών προϋποθέτει τη θυσία όλο και περισσότερο λαϊκών αναγκών. Γι’ αυτό και σήμερα επανέρχεται το ερώτημα όλο και πιο επιτακτικά: Ή τα κέρδη τους ή οι ζωές μας;

Το ΚΚΕ προ πολλού έχει θέσει το δίλημμα με όλο και περισσότερους να συναντιούνται στον μοναδικό δρόμο για την αυτονόητη απάντησή του.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει τώρα η κ. Μαρία Συρεγγέλα, Βουλευτής της Νέας Δημοκρατίας.

**ΜΑΡΙΑ ΣΥΡΕΓΓΕΛΑ:** Ευχαριστώ, κυρία Πρόεδρε.

Κυρίες και κύριοι συνάδελφοι, προσπάθησα να παρακολουθήσω πολλές από τις ομιλίες μέσα στην Αίθουσα και πολλές φορές μου δόθηκε η εντύπωση ότι είτε ζούμε σε παράλληλες χώρες είτε μιλάμε σε παράλληλες αίθουσες. Από την πλευρά των κομμάτων τόσο της Αξιωματικής Αντιπολίτευσης όσο και των υπολοίπων, βλέπω ότι ζούμε σε μια παράλληλη χώρα, όπως είναι και τα παράλληλα νομίσματα που κάποιοι φαντάζονταν, μια χώρα δηλαδή ουραγό, μια χώρα που είναι στα όρια της φτώχειας. Παρουσιάζεται μια χώρα χωρίς κοινωνική πολιτική, μια χώρα που είναι στο έλεος της μοίρας της.

Αν δούμε, όμως, τα πραγματικά δεδομένα, αυτή η χώρα που περιγράφετε καταθέτει αυτή τη στιγμή τον πρώτο της προϋπολογισμό μετά από δεκατρία χρόνια με το αξιόχρεο της χώρας να έχει ανακτήσει την επενδυτική του βαθμίδα. Η Ελλάδα, λοιπόν, με Κυβέρνηση Κυριάκου Μητσοτάκη προχωράει μπροστά. Όλες αυτές οι διαδοχικές θετικές αξιολογήσεις της ελληνικής οικονομίας από διεθνείς οίκους αντανακλούν την περαιτέρω ενίσχυση του κύρους και της αξιοπιστίας της χώρας, παρά την ταυτόχρονη εκδήλωση αλλεπάλληλων εξωγενών κρίσεων.

Ο προϋπολογισμός αυτός συνοδεύεται για τρίτη χρονιά, για μία ακόμη χρονιά, λοιπόν, από έναν προϋπολογισμό, επίσης, επιδόσεων. Διότι είναι πολύ ωραίες οι εκθέσεις ιδεών, είναι πολύ ωραία τα οράματα, αλλά θα πρέπει να συνοδεύονται και από ένα συγκεκριμένο σχέδιο και από συγκεκριμένες μετρήσεις, από δείκτες που μετρούν τις πολιτικές των Υπουργείων. Επίσης, είναι και ο πρώτος προϋπολογισμός που έχει και την περιβαλλοντική διάσταση σε όλες τις πολιτικές και για όλους τους φορείς της κεντρικής και της γενικής κυβέρνησης.

Από τις αρχές του 2023 εξαγγείλαμε ένα πλέγμα παρεμβάσεων για μια ουσιαστική και αποτελεσματική κοινωνική πολιτική και βασικός στόχος είναι και η ενίσχυση του διαθέσιμου εισοδήματος, η μείωση των ανισοτήτων, η ενίσχυση της δημόσιας δωρεάν υγείας, η ενίσχυση της δημόσιας δωρεάν παιδείας.

Με τον προϋπολογισμό αυτό δημιουργείται ένα περιβάλλον που ενισχύει την υγιή επιχειρηματικότητα και ταυτόχρονα σέβεται τις εργαζόμενες και τους εργαζόμενους τόσο με καλοπληρωμένες δουλειές όσο και με υγεία και ασφάλεια μέσα στους χώρους εργασίας τους.

Συνεχίζεται, λοιπόν, σταθερά μια οικονομική πολιτική με δημοσιονομική πάντα σοβαρότητα, αλλά και με κοινωνική ευαισθησία, με στήριξη του εισοδήματος των πολιτών με μόνιμα μέτρα που έχει να κάνει με αύξηση μισθών στο δημόσιο μετά από δεκατέσσερα χρόνια, με αύξηση συντάξεων, με αύξηση του αφορολόγητου για οικογένειες με παιδιά, με την επέκταση του επιδόματος μητρότητας στις ελεύθερες επαγγελματίες και στις αγρότισσες. Η χώρα μας πλέον για πρώτη φορά δεν θα έχει γυναίκες πολλών ταχυτήτων, όσον αφορά τις άδειες μητρότητας.

Έχουμε μονιμοποίηση της απαλλαγής των πρώην δικαιούχων του ΕΚΑΣ από τη συμμετοχή στη φαρμακευτική δαπάνη, άρση για πρώτη φορά μετά από πολλά χρόνια του παγώματος των τριετιών στον ιδιωτικό τομέα και φυσικά κατάργηση της μείωσης του 30% για τους συνταξιούχους που εργάζονται.

Επίσης, έχουμε αύξηση των δαπανών για την παιδεία, όπως έχει ήδη διατυπωθεί από πολλές ομιλήτριες και πολλούς ομιλητές, κατά 255 εκατομμύρια ευρώ και αύξηση της επιχορήγησης για τα νοσοκομεία κατά 40%. Και αν δούμε συνολικά τις δαπάνες από το 2019, αυξήθηκαν για την παιδεία κατά 15,7%, για την υγεία κατά 46,5%, για τα ασφαλιστικά ταμεία κατά 16,4%, για τη ΔΥΠΑ κατά 40%, για τον ΕΟΠΥΥ κατά 26,3% και για τα νοσοκομεία κατά 97,9%. Αυτό λέγεται πραγματική κοινωνική πολιτική.

Έχω ακούσει πολλές φορές μέσα στην Αίθουσα να μιλάνε πολλοί συνάδελφοι και συναδέλφισσες για το δημογραφικό πρόβλημα. Πρέπει να καταλήξουμε στο εξής: Το δημογραφικό και η ευαισθησία πάνω στο θέμα αυτό δεν ανήκει σε ένα κόμμα, δεν ανήκει σε μια παράταξη. Είναι κάτι που προβληματίζει όλες και όλους μας. Γι’ αυτό και έχω ξαναπεί μέσα σε αυτή την Αίθουσα ότι για πρώτη φορά συμφωνήσαμε όλα τα κόμματα, πλην του ΚΚΕ, σε μια διακομματική επιτροπή, στην οποία δεν κατατίθονταν οι προσωπικές γνώμες του καθενός και της καθεμιάς εκπροσώπου τότε του Κοινοβουλίου. Η επιτροπή αυτή συγκροτούνταν από επιστήμονες που ήταν κατάλληλοι και γνώριζαν τι πρέπει ακριβώς να γίνει, από ανθρώπους που ήρθαν από άλλες χώρες που είχαν καλές πρακτικές και συμφωνήσαμε σε συγκεκριμένες διαδικασίες που πρέπει να ακολουθηθούν. Σαφώς ένα πρόβλημα δεκαετιών δεν θα λυθεί μέσα σε λίγα χρόνια. Αν, όμως, δούμε στο τέλος της έκθεσης αυτής τις προτάσεις και τις δράσεις που υπάρχουν και στις οποίες συμφωνήσαμε όλες και όλοι, βλέπουμε ότι ένα μεγάλο ποσοστό από αυτές τις δράσεις έχουν ήδη υλοποιηθεί από την Κυβέρνηση αυτή ή υλοποιούνται και γι’ αυτό για πρώτη φορά έχουμε Υπουργείο Κοινωνικής Συνοχής και Οικογένειας.

Τα προηγούμενα χρόνια, είχαμε μια πολύ μεγάλη επιτυχία και όσον αφορά τη γυναικεία ενδυνάμωση. Όταν αναλάβαμε τη διακυβέρνηση της χώρας, η γυναικεία ανεργία ανερχόταν στο 21,6% και αυτή τη στιγμή, με βάση τα στοιχεία του Σεπτεμβρίου του 2023, έπεσε στο 12,4%.

Έχουμε, λοιπόν, μπροστά μας τη συντήρηση της ανθεκτικότητας της οικονομίας, την περαιτέρω ενίσχυση της ανταγωνιστικότητάς της, την ενίσχυση της εξωστρέφειάς της, τον περιορισμό φυσικά της φοροδιαφυγής, την αποτελεσματικότερη αξιοποίηση της δημόσιας περιουσίας και την αύξηση του διαθέσιμου εισοδήματος των πολιτών.

Η Ελλάδα, λοιπόν, με σοβαρότητα και υπευθυνότητα προχωράει μπροστά χωρίς να αφήνει καμμία και κανέναν πίσω της. Στηρίζουμε τους ευάλωτους συμπολίτες μας, ενισχύουμε τα νοικοκυριά και, κυρίως, είμαστε δίπλα στους νέους ανθρώπους και στα νέα ζευγάρια. Χτίζουμε, λοιπόν, με συνέπεια ένα καλύτερο, βιώσιμο και ανθεκτικό αύριο για τα παιδιά μας, για όλες τις γενιές, για όλες τις Ελληνίδες και όλους τους Έλληνες.

Κλείνω, λοιπόν, λέγοντας πως ο πυρήνας του κρατικού προϋπολογισμού για το 2024 και ο πυρήνας της πολιτικής της Κυβέρνησης ευρύτερα συνοψίζεται στο τρίπτυχο «βιώσιμη ανάπτυξη - κοινωνική συνοχή - δημοσιονομική ισορροπία». Ψηφίζοντας, λοιπόν, τον κρατικό προϋπολογισμό του 2024 ψηφίζουμε ανάπτυξη με δημοσιονομική υπευθυνότητα και κοινωνική δικαιοσύνη.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Ακριβώς επτά λεπτά.

**ΑΘΑΝΑΣΙΟΣ ΠΛΕΥΡΗΣ:** Αυτά να τα σημειώνουμε, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Το σημείωσα ήδη, κύριε Πλεύρη.

Τον λόγο έχει τώρα ο Βουλευτής του ΣΥΡΙΖΑ - Προοδευτική Συμμαχία κ. Αλέξανδρος Μεϊκόπουλος.

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Ευχαριστώ πολύ, κυρία Πρόεδρε.

Θα ήθελα να ξεκινήσω κάπως διαφορετικά. Αν διαβάσει κανείς προσεκτικά την εισηγητική έκθεση του προϋπολογισμού, νομίζω ότι δεν μπορεί να αποφύγει να παρατηρήσει ότι είναι πρωτοφανείς οι ευρωπαϊκοί πόροι που έχει διαχειριστεί η Νέα Δημοκρατία τα τελευταία χρόνια, οι οποίοι από το 2020 και μετά είναι πολύ πάνω από 8 δισεκατομμύρια ευρώ κάθε έτος, δηλαδή σχεδόν διπλάσιους από τους αντίστοιχους πόρους που εισέρρεαν στη χώρα πριν από το 2020.

Αυτό που είναι παράξενο είναι ότι η προστιθέμενη αξία για τους Έλληνες πολίτες φαίνεται να είναι οριακά μηδαμινή. Θα επιχειρήσω, λοιπόν, να συνδέσω το επιχείρημα αυτό με το τι συμβαίνει στο πεδίο του αθλητισμού που, άλλωστε, είναι και ο τομέας που παρακολουθώ ως τομεάρχης της Κοινοβουλευτικής Ομάδας.

Θα περίμενε, λοιπόν, κανείς μ’ αυτή τη δυνατότητα τη δημοσιονομική που υπάρχει, αλλά και τους πόρους που αξιοποιεί η Νέα Δημοκρατία, η πολιτεία να μη διαθέτει μόλις το 0,01% του συνολικού προϋπολογισμού για τον αθλητισμό και την άθληση, περιορίζοντας δραματικά την προοπτική ανάπτυξης και κάλυψης των πραγματικών αναγκών του ερασιτεχνικού αθλητισμού και των εθνικών αθλητικών εγκαταστάσεων.

Νομίζω ότι όλοι ξέρουμε, κυρίες και κύριοι της Κυβέρνησης και συνάδελφοι, ότι το 2024 είναι μια ολυμπιακή χρονιά και όλες οι ομοσπονδίες που καλλιεργούν ολυμπιακά αθλήματα βρίσκονται στην τελική ευθεία της προετοιμασίας και της εξασφάλισης πρόκρισης των αθλητών και αθλητριών για το Παρίσι. Αυτό σημαίνει ένα απλό πράγμα, ότι οι οικονομικές απαιτήσεις τους είναι κατακόρυφα αυξημένες σε σχέση με πέρσι και πρόπερσι. Οι απαιτήσεις αυτές δεν καλύπτονται από τις προβλεπόμενες πιστώσεις.

Όσον αφορά τώρα στον πολύπαθο, αλλά και θεμελιώδη για τον αθλητισμό, τομέα των υποδομών, η πίστωση στο εθνικό σκέλος του Προγράμματος Δημοσίων Επενδύσεων δεν ανταποκρίνεται στις τρέχουσες απαιτήσεις κατασκευής, ανακατασκευής και επισκευής των υφιστάμενων αθλητικών εγκαταστάσεων ανά την επικράτεια που επί τέσσερα χρόνια είτε έχουν εγκαταλειφθεί, είτε έχουν εκχωρηθεί, είτε όπως το Εθνικό Αθλητικό Κέντρο του Αγίου Κοσμά ή το ΕΑΠ στον Βόλο, αλλά και άλλες αθλητικές εγκαταστάσεις, έχουν οδηγηθεί σε ξαφνικό θάνατο.

Εγώ ακόμα θυμάμαι την τελευταία πρωταθλήτριά μας, την Άννα Ντουντουνάκη, που έλεγε σε τι συνθήκες προπονούνταν στην κολύμβηση, σε παγωμένα κολυμβητήρια. Αυτό είναι μια πραγματικότητα. Πού αποτυπώνεται μια διαφορετική κατάσταση από τον προϋπολογισμό του 2024;

Νομίζω, λοιπόν, ότι με βάση το παρελθόν το δημοσιονομικό που όντως υπάρχει και την ευχέρεια που έχουμε στη διαχείριση ευρωπαϊκών πόρων, εγώ θα περίμενα από την πολιτεία να αναλάβει μια πρωτοβουλία για τη δημιουργία και την τακτική χρηματοδότηση ως ταμείο ασφάλισης για τους ερασιτέχνες αθλητές και τις αθλήτριες υψηλών επιδόσεων. Θα περίμενα ως πολιτεία να συζητήσουμε επιτέλους για την εξίσωση των επαγγελματικών και ασφαλιστικών δικαιωμάτων των αθλητριών με αυτά των αθλητών που αγωνίζονται στα εθνικά πρωταθλήματα ομαδικών αθλημάτων, όπως το βόλεϊ, το ποδόσφαιρο, το μπάσκετ. Θα περίμενα από την πολιτεία να αναλάβει μια πρωτοβουλία για τη δημιουργία ταμείου ανταποδοτικότητας υπέρ του ερασιτεχνικού αθλητισμού που θα χρηματοδοτηθεί από τον πλούτο που παράγει ο επαγγελματικός αθλητισμός, από τη φορολόγηση των κερδών στο «ΣΤΟΙΧΗΜΑ», από τα πρόστιμα, τα συμβόλαια, τα παράβολα, τις δωρεές, τις χορηγίες. Τίποτα από όλα αυτά δεν αποτυπώνεται.

Παρακολουθώ τις τελευταίες ημέρες στον δημόσιο διάλογο να αναπτύσσεται ένας αφορισμός από πλευράς κυβερνητικών χειλιών σε σχέση με τη στάση που κρατά η Αντιπολίτευση για τον τομέα της οικονομίας. Λέτε ότι τα παρουσιάζουμε όλα μαύρα. Λέτε ότι είμαστε αφοριστικοί απέναντι στα επιτεύγματα της Νέας Δημοκρατίας.

Προσέξτε κάτι. Θέλω να είμαι ειλικρινής. Εμείς πιστεύουμε ότι η ελληνική οικονομία είναι μια προηγμένη οικονομία με δυνατότητες και περιθώρια να στηριχθούν τμήματα του πληθυσμού, κομμάτι της επιχειρηματικής κοινότητας, πεδία του κοινωνικού κράτους που αυτή τη στιγμή υφίστανται τρομακτικές πιέσεις. Δηλαδή, οι επιδόσεις μας οι ευρωπαϊκές ή οι αναβαθμίσεις της ελληνικής οικονομίας θα πρέπει κάποια στιγμή ως αποτύπωμα θετικό να διαχυθεί και προς την κοινωνία. Εκεί βρίσκεται και η ουσία της κριτικής που σας ασκούμε.

Λέω, λοιπόν, ότι συζητάμε τον προϋπολογισμό του 2024 μέσα στο πανηγυρικό κλίμα της επενδυτικής βαθμίδας και του οικονομικού θαύματος που λέει ο Υπουργός Ανάπτυξης. Ερώτημα: Πόσο αληθινή είναι η εικόνα που παρουσιάζει η Κυβέρνηση;

Για να πούμε, κυρίες και κύριοι της Κυβέρνησης, αν κάτι πάει καλά ή άσχημα, το κάνουμε συγκρίνοντας. Με τι συγκρίνει, λοιπόν, η Κυβέρνηση την ελληνική οικονομία και λέει ότι πάει καλά; Με το πού βρισκόμασταν προ κρίσης; Διότι σε σχέση με το 2009, έχουμε μικρότερο ΑΕΠ, μικρότερο ποσοστό απασχόλησης, υψηλότερη ανεργία, χαμηλότερους μισθούς.

Κύριε Βορίδη, με τον ευρωπαϊκό μέσο όρο το συγκρίνουμε; Το ποσοστό απασχόλησης στην Ελλάδα είναι 7% κάτω από τον ευρωπαϊκό μέσο όρο, το δεύτερο χαμηλότερο ποσοστό απασχόλησης σε όλες τις χώρες της Ευρωπαϊκής Ένωσης. Είναι δεύτερη σε ανεργία σε όλη την Ευρωπαϊκή Ένωση. Έχουμε τον πέμπτο χειρότερο μισθό, λίγο πιο πάνω από τη Βουλγαρία και τη Ρουμανία και το επίπεδο παραγωγικότητας επιδεινώνεται διαρκώς, απειλώντας τη βιωσιμότητα των ασφαλιστικών συστημάτων.

Όταν σε όλες τις ανεπτυγμένες χώρες της Ευρώπης αυξάνουν την παραγωγικότητα μειώνοντας τις ώρες εργασίας και βελτιώνοντας τους όρους εργασίας, οι Έλληνες εργάζονται τις περισσότερες ώρες στην Ευρωπαϊκή Ένωση και ήρθατε και νομοθετήσατε και τη δυνατότητα εργασίας σε δεύτερο εργοδότη, πατώντας ακριβώς στην ανάγκη, γιατί δεν επαρκεί ο μισθός όταν έχουμε τον υψηλότερο πληθωρισμό τροφίμων στην Ευρωπαϊκή Ένωση, όταν είμαστε πρωταθλητές στις τιμές ενέργειας και καυσίμων και το κόστος στέγασης φτάνει στο μισό του εισοδήματος ενός νοικοκυριού.

Αυτή θα είναι, κύριε Βορίδη, η κυβερνητική τομή του μέλλοντος, ο στρατηγικός στόχος της σύγκλισης με τον μέσο όρο όλων των ευρωπαϊκών δεικτών. Εκεί θα κριθούμε όλοι ως αποτελεσματικές κυβερνήσεις ή όχι.

Λέει, λοιπόν, τώρα η Κυβέρνηση ότι η αύξηση των εσόδων οφείλεται στην ανάπτυξη, στη μεγέθυνση της οικονομίας, στην αύξηση των μισθών, στις νέες επενδύσεις. Στην πραγματικότητα, ο πληθωρισμός τον οποίο η Κυβέρνηση εργαλειοποιεί είναι ο καταλυτικός παράγοντας στην αύξηση των εσόδων από το 2022 και βασική αιτία της δημοσιονομικής βελτίωσης, γιατί η μεγέθυνση της οικονομίας δεν δικαιολογεί αυτή την υπεραπόδοση εσόδων.

Να μιλήσουμε για τις επενδύσεις που λέτε συνέχεια; Πρόκειται για αγοραπωλησίες ακινήτων, ιδιωτικοποιήσεις, επαναγορά κόκκινων δανείων από funds. Με άλλα λόγια αναπαράγουμε το υφιστάμενο παραγωγικό μοντέλο, μοιραία και τις διαρθρωτικές παθογένειες που μας οδήγησαν στην κρίση, αντί να έχουμε μεταρρυθμίσεις για να αξιοποιηθεί με σχέδιο και να μη ξοδευτεί η ιστορική ευκαιρία του Ταμείου Ανάκαμψης.

Ξέρετε, οι Έλληνες πολίτες βλέπουν το εισόδημά τους να εξαφανίζεται από την ακρίβεια και την αισχροκέρδεια. Αυτό είναι το μεγάλο ζήτημα. Δεν αποταμιεύουν πλέον, όπως δείχνει το αρνητικό ρεκόρ στα ποσοστά αποταμίευσης, σύμφωνα και με την EUROSTAT, ενώ το 42% των καταθέσεων ή αλλιώς τα 80,6 δισεκατομμύρια τα κατέχει μόλις το 0,7% του συνόλου των καταθετών. Αυτές είναι οι πραγματικότητες πάνω στις οποίες θα πρέπει να τοποθετηθούμε.

Ξέρετε, παρακολούθησα τις τελευταίες ημέρες τις παρεμβάσεις που έκανε ο κ. Χατζηδάκης στη Βουλή υπερασπιζόμενος τον προϋπολογισμό. Μου δημιουργήθηκε, πραγματικά, απορία γιατί είπε ένα παράδοξο. Ο κ. Χατζηδάκης στην ομιλία του στην Ολομέλεια παραδέχτηκε τέσσερα πράγματα: Πρώτον, ότι οι μισθοί στην Ελλάδα είναι εξαιρετικά χαμηλοί και η αγοραστική τους αξία είναι ακόμη χειρότερη. Δεύτερον, ότι υφίσταται -επιτέλους, το παραδέχτηκε- πρόβλημα πληθωρισμού. Τρίτον, πως ο πληθωρισμός είναι παράγοντας αύξησης των δημοσίων εσόδων και, τέταρτον, ότι το δημόσιο χρέος θα παραμείνει σε δυσθεώρητα επίπεδα.

Παρά, λοιπόν, αυτές τις πρωτοφανείς για κορυφαίο κυβερνητικό παράγοντα παραδοχές, υπερασπίστηκε με πάθος έναν προϋπολογισμό που δεν δίνει θετική δραστική απάντηση σ’ αυτά ακριβώς τα ζητήματα που ναρκοθετούν την οικονομία και την κοινωνία, δηλαδή την ακρίβεια, την υπερχρέωση και την καθήλωση των μισθών. Και η εύλογη κριτική που του ασκείται από την Αξιωματική Αντιπολίτευση για την παραδοξότητα αυτών των παραδοχών μετατρέπεται σε κυνισμό.

Τι απάντησε, κύριε Βορίδη, ο κ. Χατζηδάκης στη Βουλή; Είπε «Δεν θα σχολιάσω περαιτέρω την Αντιπολίτευση, διότι τη σχολίασε καταλλήλως ο ελληνικός λαός στις τελευταίες εκλογές και παρέλκουν τα δικά μου σχόλια».

Αυτό λέτε όλοι οι Βουλευτές και οι Βουλεύτριες της Συμπολίτευσης. Το πιο πειστικό επιχείρημα παραμένει το 41%, αλλά δυστυχώς είναι το μόνο πλέον.

Σας ευχαριστώ πάρα πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει η Αναπληρώτρια Υπουργός Υγείας κ. Αγαπηδάκη.

**ΕΙΡΗΝΗ ΑΓΑΠΗΔΑΚΗ (Αναπληρώτρια Υπουργός Υγείας):** Κυρία Πρόεδρε, κυρίες και κύριοι Βουλευτές, κατά την πρώτη μας διακυβέρνηση με σκληρή δουλειά και αποφασιστικότητα θέσαμε τα θεμέλια για την ανοικοδόμηση μιας ισχυρής και ανθεκτικής οικονομίας, με πάντα αναπτυξιακό και κοινωνικό πρόσημο. Βγήκαμε από την ενισχυμένη εποπτεία και καταφέραμε η χώρα μας να έχει τον τρίτο υψηλότερο ρυθμό ανάπτυξης στην Ευρωζώνη -τρίτη στην Ευρωπαϊκή Ένωση- ως προς την αύξηση των επενδύσεων. Δεν είναι, λοιπόν, τυχαίο το ότι η πατρίδα μας αποτελεί επενδυτικό προορισμό πια για εταιρείες κολοσσούς. Ούτε είναι τυχαίο, βέβαια, ότι η ανεργία έπεσε σε χαμηλότερα επίπεδα από αυτά που είχαμε πριν από την οικονομική κρίση.

Παράλληλα, οι εξαγωγές έφτασαν στο 50% του ΑΕΠ που είναι ρεκόρ όλων των εποχών, ενώ σύμφωνα με διεθνείς οργανισμούς διαθέτουμε την ταχύτερη αποκλιμάκωση του δημόσιου χρέους. Με λίγα λόγια, η Ελλάδα σήμερα δεν έχει καμμία σχέση με την Ελλάδα των μνημονίων και της κρίσης. Η ελληνική οικονομία βρίσκεται αδιαμφισβήτητα σε σταθερά ανοδική τροχιά. Ο προϋπολογισμός του 2024 ενισχύει ακόμη περισσότερο την ανθεκτικότητα, την αξιοπιστία και την πρόοδο που πέτυχε η χώρα μας.

Βασικό μέλημα και πρωταρχικό μας καθήκον είναι να εξασφαλίσουμε ανάπτυξη με όρους κοινωνικής δικαιοσύνης. Το 2009 το βασικό κοινωνικό αίτημα των πολιτών ήταν η ισχυρή οικονομία. Αυτό το καταφέραμε. Στις εκλογές του 2023, οι πολίτες μάς έδωσαν την εντολή να θεμελιώσουμε ισχυρό και αποτελεσματικό κοινωνικό κράτος. Διότι, όταν η οικονομία προχωρά, πρέπει να προχωρούν και οι άνθρωποι και ο παραγόμενος πλούτος να επιστρέφει σε αυτούς που ανήκει, στην κοινωνία. Γι’ αυτό, ακριβώς, επενδύουμε σε πολιτικές αναδιανομής. Διότι, για μας η φράση «δεν αφήνουμε κανέναν πίσω» δεν είναι σύνθημα, αλλά είναι μετρήσιμος στόχος.

Επιτρέψτε μου να μιλήσω πιο συγκεκριμένα για το Υπουργείο Υγείας. Από το 2019 μέχρι σήμερα, έχουμε αύξηση των δαπανών για την υγεία κατά 46,5%, για τον ΕΟΠΥΥ κατά 26,3%, για τα νοσοκομεία κατά 97,9%. Το 2024 προβλέπονται αυξημένες πιστώσεις για την υγεία της τάξης του 14%, σε σχέση με το 2023. Βέβαια, οι εγκρίσεις προσλήψεων για το Υπουργείο Υγείας ξεκινάνε με τις εξίμισι χιλιάδες.

Βασική μας αρχή αποτελεί η αξιοκρατική κατανομή των πόρων στο νέο αυτό ΕΣΥ και γι’ αυτό επιδιώκουμε την αξιολόγηση ανθρώπων και συστημάτων. Το λέω αυτό γιατί, παρά το γεγονός ότι διαστρεβλώνεται συχνά, η αξιολόγηση δεν είναι τιμωρία. Είναι ο βασικός τρόπος να γνωρίζουμε ποιος, τι, πού και πότε κάτι χρειάζεται ενίσχυση, είτε σε επίπεδο συστήματος είτε σε επίπεδο ανθρώπινου δυναμικού, ώστε να μπορεί ο πολίτης να λαμβάνει την υπηρεσία που έχει ανάγκη, όταν την έχει ανάγκη.

Έτσι, η αύξηση των μισθών των διοικητών των νοσοκομείων αποτελεί απόφαση που συνδυάζεται με την εμβληματική μεταρρύθμιση του Υπουργείου Εσωτερικών για επιλογή των επικεφαλής των οργανισμών, συμπεριλαμβανομένων των διοικητών των νοσοκομείων, με αυστηρά αξιοκρατικά κριτήρια και προϋποθέσεις και βέβαια, τη συμμετοχή του ΑΣΕΠ. Στόχος είναι να προσελκύσουμε, μέσα από ανταγωνιστικός μισθούς, ικανά και έμπειρα στελέχη για να μπορέσουμε να αναβαθμίσουμε και να βελτιώσουμε τη λειτουργία των δημόσιων νοσοκομείων.

Την ίδια στιγμή, όμως, έχουμε προβεί και σε μια σειρά από κινήσεις για να αυξήσουμε τις αμοιβές του προσωπικού του ΕΣΥ. Θα δώσω μερικά παραδείγματα. Συντονιστής Διευθυντής Κλάδου ΕΣΥ εκτός ΜΕΘ που ασκεί καθήκοντα Προϊσταμένου Τμήματος Ιατρικής Υπηρεσίας με δύο τέκνα: Με το προηγούμενο μισθολόγιο λάμβανε 2.954 ευρώ, τώρα λαμβάνει 3.228 ευρώ και από 1-1-2024 θα παίρνει, χωρίς τις εφημερίες 3.387 ευρώ -μιλάμε για αύξηση της τάξης του 15%-, ενώ με τις εφημερίες οι απολαβές φτάνουν τα 4.355 ευρώ. Αντίστοιχα, Επιμελητής Α του ΕΣΥ με ένα παιδί έπαιρνε 2.359 ευρώ, τώρα παίρνει 2.983, από 1-1-2024, χωρίς τις εφημερίες, θα παίρνει 3073 ευρώ, ενώ με τις απολαβές θα φτάνουν τα 4097 ευρώ. Έχουμε αύξηση άνω του 30%.

Σε αυτή την κατεύθυνση συνεχίζουμε ούτως ώστε να αυξήσουμε περαιτέρω τις αποδοχές του ιατρονοσηλευτικού προσωπικού στο ΕΣΥ. Όπως τόνισα, όμως, και πριν, βασικός πυλώνας μας είναι η μείωση των κοινωνικών ανισοτήτων στην υγεία. Οι κοινωνίες, όπως ένας ζωντανός οργανισμός, αλλάζουν και μαζί τους αλλάζουν οι αξίες, οι ανάγκες μας και οι προσδοκίες μας για φροντίδα.

Μία από τις βασικές προεκλογικές μας δεσμεύσεις ήταν να μειώσουμε τις ανικανοποίητες ανάγκες στην υγεία κατά τουλάχιστον 50%. Πώς θα το πετύχουμε; Διευρύνουμε, για παράδειγμα, τα προγράμματα πρόληψης για τις βασικές μορφές καρκίνου και καρδιακών νοσημάτων, παρέχοντας δωρεάν προληπτικές εξετάσεις για όλον τον πληθυσμό.

Θεμελιώνουμε το εθνικό δίκτυο τηλεϊατρικής, αξιοποιώντας και τα κονδύλια του Ταμείου Ανάκαμψης και τις πιστώσεις από τον τακτικό προϋπολογισμό. Δημιουργούμε τριακόσιους πέντε νέους σταθμούς τηλεϊατρικής ιατρού-ασθενούς που θα δώσουν τη δυνατότητα να έχει πρόσβαση ο ασθενής όπου και αν διαμένει στη χώρα σε εξειδικευμένους γιατρούς. Αυτό πρακτικά σχεδόν εξαλείφει τις ανισότητες στην πρόσβαση που οφείλονται στη γεωγραφία.

Επιπλέον, στο δίκτυο αυτό ενσωματώνεται η εξ αποστάσεως παρακολούθηση ασθενών με χρόνια νοσήματα. Φανταστείτε έναν άνθρωπο που κατοικεί σήμερα σε ένα ορεινό χωριό στη Χίο ή στην Ψέριμο και έχει διαγνωστεί με κολπική μαρμαρυγή. Κάθε φορά που αισθάνεται συμπτώματα, θα πρέπει να διανύσει μεγάλη απόσταση συμπεριλαμβανομένης της αγωνίας του, να βρει γιατρό για να μπορέσει να κάνει τις εξετάσεις για να αντιμετωπίσει το θέμα που έχει και να διαπιστώσει αν είναι σοβαρό ή όχι. Με την υπηρεσία που μόλις σας περιέγραψα, ο άνθρωπος αυτός θα έχει δωρεάν τη δυνατότητα να παρακολουθείται είκοσι τέσσερις ώρες την ημέρα, εφτά ημέρες την εβδομάδα, τριακόσιες εξήντα πέντε μέρες τον χρόνο από γιατρό μέσω ειδικών συσκευών. Τα λεγόμενα έξυπνα ρολόγια μοιάζουν πολύ με αυτά. Έτσι ο γιατρός θα γνωρίζει αν το χρόνιό του νόσημα χρειάζεται κάποια περαιτέρω ρύθμιση ή αν υπάρχει κάποια υποτροπή που μπορεί να οδηγήσει σε οξεία συμπτωματολογία προτού αυτή εκδηλωθεί. Έτσι ο ίδιος ασθενής θα μπορεί να μεταφέρεται έγκαιρα και αποτελεσματικά στα επείγοντα και το νοσοκομείο θα γνωρίζει την κατάστασή του πριν φτάσει ο ίδιος. Από την αγωνία λοιπόν και την ταλαιπωρία, περνάμε στην αξιόπιστη σταθερή και αποτελεσματική φροντίδα.

Επιπλέον, Δημιουργούμε: Τριάντα πέντε νέους σταθμούς τηλεϊατρικής ιατρού-συμβούλου για να έχουν οι γιατροί μας την αναβαθμισμένη εκπαίδευση και υποστήριξη από πειράματα σε εξειδικευμένους συναδέλφους τους σε όποιο μέρος της χώρας κι αν βρίσκονται. Πέντε νέους εκπαιδευτικούς σταθμούς τηλεϊατρικής που θα χρησιμοποιηθούν ως εκπαιδευτικά κέντρα και εγκαθίστανται στα πανεπιστημιακά νοσοκομεία της χώρας. Τρεις χιλιάδες συστήματα κατ’ οίκον παρακολούθησης που εξασφαλίζουν, όπως και στην περίπτωση που ανέφερα πριν, τη δυνατότητα νοσηλείας κατ’ οίκον χωρίς να χρειαστεί να μετακινηθεί ασθενείς.

Αυτά αποτελούν δύο μόνο από τα πολλά παραδείγματα των πολιτικών που εφαρμόζουμε για να εξασφαλίσουμε ισότιμη πρόσβαση στην υγεία για κάθε πολίτη. Κάθε ευρώ που πληρώνει ένας πολίτης φορολογία, μετατρέπεται σε πολιτικές που καλύπτουν τις ανάγκες του, επιστρέφει σε αυτόν. Αυτό σημαίνει λογοδοσία.

Χτίζουμε ένα αύριο που δίνει έμφαση στην πρόληψη, την πρωτοβάθμια φροντίδα υγείας, την αναδόμηση του εθνικού συστήματος υγείας. Επενδύουμε στη μείωση των κοινωνικών ανισοτήτων στην υγεία, σπάζοντας το φαύλο κύκλο που ξεκινάει από τη φτώχεια, οδηγεί σε κακή υγεία, χειρότερη και συντομότερη ζωή με αποτέλεσμα να γίνεται η καταγωγή μας μοίρα.

Με τον προϋπολογισμό του 2024 εστιάζουμε σταθερά, τολμηρά και μπροστά στο ισχυρό κοινωνικό κράτος που μας ζήτησε ο ελληνικός λαός και έχουμε εντολή από τον Πρωθυπουργό να υλοποιήσουμε. Αυτό είναι το καθήκον μας και αυτό υπηρετεί το εθνικό συμφέρον της πατρίδας μας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής ο κ. Άγγελος Συρίγος, Βουλευτής της Νέας Δημοκρατίας.

**ΜΙΧΑΗΛ ΚΑΤΡΙΝΗΣ:** Να σημειωθεί ότι είναι η μόνη Υπουργός που μίλησε ακριβώς στην ώρα της.

**ΠΡΟΕΔΡΕΥΟΥΣΑ (Όλγα Γεροβασίλη):** Δεκτή η παρατήρηση. Σημειώνω και την κ. Αγαπηδάκη.

Ορίστε, κύριε Συρίγο, έχετε τον λόγο.

**ΕΥΑΓΓΕΛΟΣ (ΑΓΓΕΛΟΣ) ΣΥΡΙΓΟΣ:** Κυρία Πρόεδρε, κύριοι Υπουργοί, κυρίες και κύριοι συνάδελφοι, υπάρχουν κάποια θέματα τα οποία αντικειμενικά ξεπερνούν πολλές φορές τις δυνατότητες μιας κυβερνήσεως. Ένα από αυτά τα θέματα είναι επί παραδείγματι ο πόλεμος της Ουκρανίας. Είναι κάτι το οποίο δημιούργησε σοβαρά προβλήματα, διότι η Ουκρανία είναι μια χώρα κυρίαρχη στο θέμα των αγροτικών προϊόντων. Επηρεάστηκε και η παραγωγή της και η παραγωγή της Ρωσίας. Αυτά είναι πράγματα στα οποία μια κυβέρνηση μπορεί να κάνει σπουδαία πράγματα. Δεν εξαρτώνται από αυτή.

Υπάρχουν και κάποια άλλα, όμως, δεδομένα τα οποία συνδέονται με πάγια προβλήματα του ελληνικού κράτους, της ελληνικής κοινωνίας. Επί παραδείγματι, έχεις να κάνεις έναν προϋπολογισμό για ένα κράτος στο οποίο υπάρχει υπερσυγκέντρωση του πληθυσμού σε ένα εξαιρετικά περιορισμένο σημείο της επικράτειας, στην Αθήνα και στη Θεσσαλονίκη. Επίσης, υπάρχει συρρίκνωση της γονιμότητας στις περιοχές εκτός των μεγάλων αστικών κέντρων μετά το 1980, υπάρχει συρρίκνωση της γονιμότητας στις γενιές που γεννήθηκαν μετά το 1960, γεγονός που επηρέασε τις γεννήσεις μετά την δεκαετία του 1980 και υπάρχει τεράστια αύξηση των ηλικιών.

Ας δούμε μια σύγκριση μεταξύ του 1951 και του 2022. Το 1951 είχαμε 6,8% του πληθυσμού άνω των εξήντα πέντε ετών. Το 2022 το αντίστοιχο ποσοστό είναι 23%. Αντιλαμβανόμαστε τι συνέπειες έχει αυτό για έναν προϋπολογισμό σε σχέση με τις συντάξεις.

Και βεβαίως υπάρχει το σταθερά αρνητικό ισοζύγιο μετά το 2010 το οποίο, αν θέλουμε να είμαστε αντικειμενικοί, θα ήταν αρνητικό ήδη από το 2003-2004, εάν δεν προσμετρούνταν στον συνολικό αριθμό των γεννήσεων και τα παιδιά που γεννιούνταν από αλλοδαπές μητέρες.

Επίσης, για πρώτη φορά από το 1980 και μετά σταθερά το ποσοστό των ατέκνων γυναικών στις γενιές που γεννήθηκαν μετά το 1980 είναι από τα πλέον υψηλά σε όλη την Ευρωπαϊκή Ένωση, όπου επίσης έχουμε το θλιβερό προνόμιο να έχουμε τους χαμηλότερους δείκτες γονιμότητας: μέσος όρος 1,5 παιδιά ανά γυναίκα σταθερά μετά το 1980.

Κατά τα άλλα, αυτά τα οποία συμβαίνουν στην Ελλάδα δεν αποτελούν εξαίρεση μέσα στην Ευρωπαϊκή Ένωση. Τα χαρακτηριστικά είναι ίδια, δηλαδή έχουμε αστικοποίηση, έχουμε γήρανση του πληθυσμού και έχουμε πτώση των δεικτών γονιμότητας ανά γυναίκα.

Επιπλέον, και αυτό είναι εξαιρετικά σημαντικό για τη συνολική εικόνα της Ευρώπης στην οποία ανήκουμε, τα χαρακτηριστικά της Ευρώπης σε σχέση με το παγκόσμιο ακαθάριστο εθνικό προϊόν είναι τα εξής: Το 1960 οι χώρες της Ευρωπαϊκής Ένωσης μαζί με τη Βρετανία αντιπροσώπευαν το 36,3% του παγκόσμιου ΑΕΠ. Το 2020 αντιπροσώπευαν το 22%. Οι εκτιμήσεις για το 2100 είναι ότι θα πέσει κάτω από 10%. Όλα αυτά παίζουν ρόλο στο πώς υπολογίζεις ποια είναι η κατάσταση που αντιμετωπίζεις, τι κάνεις.

Επίσης, στη χώρα μας έχουμε και μια άλλη πραγματικότητα που συνδέεται με την οικονομική κρίση της προηγούμενης δεκαετίας. Λόγω αποδημίας έφυγαν από την Ελλάδα τουλάχιστον τετρακόσιες χιλιάδες Ελληνίδες και Έλληνες και μάλιστα σε ηλικίες που γεννούν παιδιά. Είναι τα παιδιά αυτά που γεννήθηκαν στο εξωτερικό και εξηγούν σε μεγάλο βαθμό την πτώση που υπάρχει μετά το 2010.

Αυτά τα στοιχεία δεν μπορούν να ανατραπούν για αντικειμενικούς λόγους μεσοπρόθεσμα, δηλαδή δεν μπορεί να αυξηθεί ξαφνικά ο αριθμός των γεννήσεων και να ξεπεράσουν τον αριθμό των θανάτων. Η έκταση όμως της μειώσεως του πληθυσμού θα εξαρτηθεί από την επιστροφή των Ελλήνων που αποδήμησαν και από το κατά πόσον θα πειστούν οι Ελληνίδες και οι Έλληνες να κάνουν περισσότερα παιδιά. Σε αυτό έχουμε δώσει σημασία, στην επιστροφή των αποδήμων Ελλήνων και στη δημιουργία κινήτρων για να μπορούν οι Ελληνίδες και οι Έλληνες να έχουν μεγαλύτερες οικογένειες.

Εκείνο, λοιπόν, που χρειάζεται και αυτό που κάνουμε επί τέσσερα χρόνια και κάνει ο παρών προϋπολογισμός είναι να έχουμε οικονομική ανάπτυξη. Έτσι έχουμε για πρώτη φορά έναν προϋπολογισμό που γίνεται με επενδυτική βαθμίδα που αναζητούσαμε επί δεκατρία χρόνια. Έναν προϋπολογισμό που το δημόσιο χρέος θα κλείσει στο 160%, που η αύξηση των μισθών θα μας φτάσει στην περίοδο 2008-2009. Έναν προϋπολογισμό που βασίστηκε στις μειώσεις πενήντα δύο φόρων τα τελευταία τέσσερα χρόνια, που βασίστηκε στη μονοψήφια ανεργία, που κατακτήθηκε βήμα-βήμα τα τελευταία χρόνια, που βασίστηκε στην ανάπτυξη της χώρας η οποία είναι σταθερά υπερδιπλάσια του μέσου όρου της Ευρωπαϊκής Ένωσης τα τελευταία τέσσερα χρόνια και που βασίστηκε σε μία ανεργία η οποία μειώνεται σε μονοψήφιο ποσοστό για πρώτη φορά τα τελευταία δεκατέσσερα χρόνια και παράλληλα αυξάνεται ο αριθμός των κενών θέσεων εργασίας. Εκεί θα βασιστούν τα κίνητρα για επαναπατρισμό των Ελλήνων και για να μπορέσουν περισσότερες Ελληνίδες και Έλληνες να κάνουν περισσότερα παιδιά. Εκεί θα βασιστεί όλη η οικονομία της χώρας. Εκεί θα βασιστεί το να έχουμε περισσότερα χρήματα για την άμυνα, περισσότερα χρήματα για την υγεία. Ήδη ο παρών προϋπολογισμός έχει το υψηλότερο ποσοστό αυξήσεων των τελευταίων ετών και περισσότερα χρήματα για την παιδεία. Όλα αυτά προκύπτουν από τη βελτίωση των οικονομικών συνθηκών.

Κυρίες και κύριοι συνάδελφοι, έχουμε έναν προϋπολογισμό ο οποίος μας διώχνει οριστικά από τη θέση του επαίτη, που εκλιπαρεί διαρκώς μια κάποια παράταση αποπληρωμής ή κάποια ανοχή για τα χρέη τα ατελείωτα. Μην ξεχνάμε δε ότι ευτυχήσαμε προσφάτως να δούμε πρόωρη αποπληρωμή δανείων που συνήφθησαν σε χαλεπούς καιρούς.

Κυρίες και κύριοι, η συζήτηση για τον προϋπολογισμό είναι μια φυσιολογική συζήτηση. Η Κυβέρνηση έχει καταθέσει τις προτάσεις της για τον προϋπολογισμό του 2024, η Αντιπολίτευση ζητάει αλλαγές, επικαλείται ανισότητες, εντοπίζει κριτική σε ζητήματα που κατά τη γνώμη της αφορούν σε αδικίες και ζητά απλοποίηση της φορολογίας. Η Κυβέρνηση διαβάζει τους αριθμούς με τον έναν τρόπο, η Αντιπολίτευση διαβάζει τους αριθμούς με τον άλλον τρόπο. Υπάρχει δε μία ευκολία επίκλησης αριθμών και από τη μια και από την άλλη πλευρά.

Όλα αυτά όμως δεν αλλάζουν τη μεγάλη εικόνα. Η μεγάλη εικόνα είναι ότι η οικονομία αναπτύσσεται, ότι η Ελλάδα δυναμώνει, πατάει στα πόδια της και κοιτάζει αισιόδοξα το μέλλον, ότι η κοινωνία δέχεται με ανακούφιση αυτή την ανοδική πορεία, παρά τα προφανή προβλήματα που υπάρχουν σε τομείς, όπως η ακρίβεια στα τρόφιμα. Δεν υπάρχει κοινωνική αναστάτωση και πολύ περισσότερο δεν υπάρχουν οι κοινωνικές θύελλες που γνωρίσαμε παλιότερα. Το πιο σημαντικό είναι ότι το Σύνταγμα και οι θεσμοί απέδειξαν τα προηγούμενα χρόνια ότι είναι ανθεκτικοί, ότι έχουν την ελαστικότητα να διαχειρίζονται τις κρίσεις χωρίς να διαρρηγνύονται.

Κυρίες και κύριοι, χαίρομαι ιδιαίτερα που ύστερα από μια εξαιρετικά δύσκολη δεκαετία έχουμε μία «φυσιολογική» -εντός εισαγωγικών- συζήτηση για τον προϋπολογισμό. Συνεχίζουμε μαζί με την κοινωνία. Σε αυτό το πλαίσιο, σας καλώ να υπερψηφίσουμε με τον παρόντα προϋπολογισμό.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει η κ. Αικατερίνη Σπυριδάκη, Βουλευτής του ΠΑΣΟΚ - Κινήματος Αλλαγής.

**ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ:** Ευχαριστώ, κυρία Πρόεδρε.

Κυρίες και κύριοι συνάδελφοι, ο προϋπολογισμός αποτελεί ύψιστης σημασίας κυβερνητικό νομοθέτημα και πάντα αποτυπώνει την κυβερνητική πολιτική.

Ο φετινός προϋπολογισμός στερείται αναπτυξιακής, περιφερειακής αλλά κυρίως κοινωνικής διάστασης. Ξεχνά το βασικότερο: τον άνθρωπο και τις ανάγκες του. Η ευημερία των αριθμών αφορά λίγους και επιβαρύνει τους πολλούς. Ευημερούν οι αριθμοί, αλλά δυστυχώς δυστυχούν οι άνθρωποι.

Η χώρα έλαβε σημαντική ευρωπαϊκή βοήθεια από το Ταμείο Ανάκαμψης και Ανθεκτικότητας και από άλλες ευρωπαϊκές πηγές. Εξαιτίας των ευρωπαϊκών ρυθμίσεων οι τράπεζες διέθεταν μεγάλη ρευστότητα και ο δανεισμός διευκολύνθηκε απεριόριστα. Όμως αυτό δεν είχε κανένα αποτέλεσμα στην καθημερινότητα των πολιτών.

Στην Κρήτη και στο Λασίθι, ενώ έχουμε μεγάλες αναπτυξιακές προοπτικές, δεν έχουμε δει ούτε ένα ολοκληρωμένο σχέδιο που να αξιοποιεί τη θέση, το κλίμα και τους ανθρώπους του Λασιθίου. Ο υπερσυγκεντρωτισμός και η κυβερνητική αντίληψη μιας Τοπικής Αυτοδιοίκησης - κομματικό λάφυρο δυσχεραίνουν την ανάπτυξη. Τα υποστελεχωμένα νοσοκομεία, το κακό οδικό δίκτυο, η απουσία έργων ανθεκτικότητας και η απένταξη αντιπλημμυρικών έργων από το Ταμείο Ανάκαμψης εμποδίζουν την ανάπτυξη. Οι πολίτες του Λασιθίου δεν επωφελούνται από την επενδυτική βαθμίδα. Το κοινωνικό και οικονομικό αποτύπωμα είναι ανύπαρκτο, διότι η Κυβέρνηση λόγω σκοπιμοτήτων ή ανικανότητας δεν τους συμπεριλαμβάνει στις πολιτικές της.

Σήμερα οι Έλληνες πολίτες επιβαρύνονται με τη δεύτερη υψηλότερη φορολογία κατανάλωσης και την έκτη υψηλότερη φορολογία έμμεσων φόρων στην Ευρωπαϊκή Ένωση. Ο πληθωρισμός αυξάνεται όταν στην Ευρωπαϊκή Ένωση αποκλιμακώνεται. Ο ιδιωτικός δανεισμός και τα κόκκινα δάνεια πνίγουν τους πολίτες. Ο οριζόντιος κεφαλικός φόρος πλήττει όλους τους επαγγελματίες και προστατεύει τους μεγάλους φοροφυγάδες. Η εγκατάλειψη της υγείας και της παιδείας, εκτός από καθημερινό βίωμα των πολιτών, αποτυπώνεται και αριθμητικά. Το ΕΣΥ καταρρέει και η ποιότητα της παρεχόμενης εκπαίδευσης κατρακυλάει.

Κυρίες και κύριοι συνάδελφοι, αν ρωτήσουμε έναν Έλληνα θα μας πει ότι πρώτο και κυριότερο πρόβλημα της καθημερινότητάς του είναι η ακρίβεια και δεύτερο η υγεία. Θα μας πει ότι τα χρήματά του δεν φτάνουν για να καλύψουν τις ανάγκες του, τα έσοδα είναι λιγότερα από τα έξοδα και ότι ο δικός του προϋπολογισμός για τον επόμενο μήνα παρουσιάζει έλλειμμα.

Σε αυτό το σημείο, επιτρέψτε μου να στρέψω το βλέμμα μου αλλού. Ζώντας στην Αυστρία είδα την ακρίβεια να επηρεάζει ελάχιστα την άνοδο των τιμών στα σουπερμάρκετ ή σχεδόν καθόλου στα καύσιμα και ένα κράτος να παρεμβαίνει με μέτρα αντίδρασης στην ακρίβεια, με επιδόματα στήριξης για να μείνει ο προϋπολογισμός του νοικοκυριού ανεπηρέαστος.

Όμως, κάτι τέτοιο στην Ελλάδα δεν συνέβη. Η ζωή του μέσου Αυστριακού το 2019 με το 2023 έχει ελάχιστες διαφορές. Η ζωή όμως του Έλληνα το 2019 σε σύγκριση με το 2023 έχει τεράστια ζημιά λόγω της ακρίβειας και των πολιτικών επιλογών της Κυβέρνησης.

Αυτή τη στιγμή οι τιμές στα σουπερμάρκετ της Αυστρίας είναι χαμηλότερες σε κάποια είδη πρώτης ανάγκης. Τα ενοίκια σχεδόν ανταγωνιστικά με αυτά που υπάρχουν στο Κέντρο της Αθήνας, οι μισθοί όμως σχεδόν διπλάσιοι και οι πρόσθετες δαπάνες για την υγεία και την παιδεία από κάθε νοικοκυριό σχεδόν μηδενικές.

Αντιλαμβάνεστε, λοιπόν, τι ποιότητα ζωής απολαμβάνει o Αυστριακός πολίτης και τι ο Έλληνας. Ο Αυστριακός γνωρίζει την αποταμίευση ενώ ο Έλληνας παλεύει με το ζόρι να τα φέρει βόλτα. Αλλά δεν είναι και η μεγαλύτερη διαφορά. Η μεγαλύτερη διαφορά έγκειται στην ασφάλεια και στην εμπιστοσύνη προς το κράτος. Στην Αυστρία κάθε πολίτης νιώθει ασφάλεια αν χρειαστεί να απευθυνθεί στο κράτος ενώ ο Έλληνας φοβάται μη και χρειαστεί να απευθυνθεί στο κράτος. Κι αυτά σας τα λέω από προσωπική εμπειρία.

Άρα, κυρίες και κύριοι της Κυβέρνησης, στο ύψος που η ακρίβεια αγγίζει στη χώρα μας έχει ενδημικά χαρακτηριστικά και δεν είναι ευρωπαϊκό φαινόμενο, τουλάχιστον στο βαθμό που εσείς το παρουσιάζετε. Και παρά τα παραπάνω επαίρεστε για την κοινωνική δικαιοσύνη που τάχα ο προϋπολογισμός σας φέρνει, όταν οι κοινωνικά άδικοι έμμεσοι φόροι παραμένουν υψηλοί, οι αυξήσεις στους μισθούς των δημοσίων υπαλλήλων δεν έχουν κανένα πρακτικό αντίκρισμα και το τελευταίο σας νομοσχέδιο για την πάταξη της φοροδιαφυγής ήταν η επιτομή της πολιτικής κοροϊδίας και αναντιστοιχίας προεκλογικών δεσμεύσεων και μετεκλογικών έργων. Και κάπως έτσι ο πολίτης χάνει την εμπιστοσύνη του προς το κράτος και το πολιτικό σύστημα.

Κυρίες και κύριοι συνάδελφοι, ως τομεάρχης τουρισμού, επιτρέψτε μου μια μικρή ειδική αναφορά στα θέματα του τουρισμού. Η υποτιθέμενη ανάπτυξη της ελληνικής οικονομίας οφείλεται κυρίως στην ανάκαμψη του τουρισμού και στην πρωτοφανή εισροή εσόδων. Όμως, η τουριστική ανάπτυξη δεν οφείλεται σε καμμία κυβερνητική πολιτική, αλλά στην επαναφορά του τουρισμού σε τροχιά ανόδου μετά την πανδημία και κυρίως στον κόπο, τη σκληρή δουλειά και τις πρωτοβουλίες των ατόμων και των ανθρώπων του τουρισμού. Ο ισχυρισμός του Πρωθυπουργού ότι η κλιματική κρίση είναι ευκαιρία για τον τουρισμό είναι λίγο αφελής, αν όχι επικίνδυνος, όταν μάλιστα έχουμε να κάνουμε με μια Κυβέρνηση που αποδείχθηκε ανίκανη να θωρακίσει τη χώρα από τις επιπτώσεις της κλιματικής κρίσης.

Στα πέντε χρόνια διακυβέρνησης της Νέας Δημοκρατίας, δεν είδαμε μια προσπάθεια για ένα δομημένο σχεδιασμό από κάτω προς τα πάνω για ένα πολυδιάστατο σχέδιο ανάπτυξης, βασισμένο στην αποκέντρωση, την περιφερειακή ανάπτυξη και τον πολυθεματικό τουρισμό. Δεν είδαμε μακρόπνοες, συμμετοχικές και συνεκτικές πολιτικές. Αντίθετα βλέπουμε μια πρόχειρη νομοθέτηση, ένα μοντέλο συγκεντρωτικό που προσπαθεί να μαζέψει πόρους και εξουσία στο Υπουργείο Τουρισμού. Βλέπουμε την τουριστική εκπαίδευση να καταρρέει, βλέπουμε φόρους δήθεν ανθεκτικότητας στην κλιματική κρίση, διαπιστώνουμε έλλειψη πολιτικής βούλησης να στηριχθούν οι εργαζόμενοι και συνολικά ο κόσμος του τουρισμού. Διαπιστώνουμε αδιαφορία για τις ανάγκες των τοπικών κοινωνιών και την ανθεκτικότητα του προορισμού. Βιώνουμε αδυναμία αντιμετώπισης του υπερτουρισμού και της προστασίας του περιβάλλοντος.

Κι ενώ είναι μονόδρομος η μετάβαση στον αειφόρο και βιώσιμο τουρισμό, για να θωρακίσουμε το τουριστικό μας προϊόν, αυτό δεν αποτυπώνεται στον προϋπολογισμό σας. Ξέρετε για την αειφορία δεν είναι άλλο πράγμα ο τουρισμός και άλλο οι κοινωνικές ανάγκες. Το ένα προϋποθέτει το άλλο. Για να κινηθούμε λοιπόν, στην κατεύθυνση της αειφορίας και του αειφόρου τουρισμού πρέπει να βάλουμε τις βάσεις. Δεν θα γίνει ούτε μόνο του ούτε από τη μία μέρα στην άλλη ούτε απλά ενισχύοντας μεγάλες επιχειρηματικές δράσεις.

Θα σταθώ σε τρεις προϋποθέσεις και ζητήματα της αειφορίας του τουρισμού για να δούμε πού είμαστε, πού θέλουμε να πάμε και τι κάνει η Κυβέρνησή σας.

Πρώτον, η ικανότητα της χώρας προορισμού να μπορεί να ανταπεξέλθει άμεσα και αποτελεσματικά στις κρίσεις και στις προκλήσεις. Αποτύχατε. Δεύτερον στην ικανότητα της χώρας προορισμού να διασφαλίζει την υγεία των επισκεπτών. Αποτυγχάνετε καθημερινά. Τρίτον, στην ικανότητα της χώρας προορισμού να μπορεί πρωτίστως να στηρίξει τους εργαζόμενους στον τουρισμό, να δημιουργήσει συνθήκες ανάπτυξης επιχειρήσεων κι έτσι να καταπολεμήσει τη φτώχεια. Κι εδώ αποτυγχάνετε καθημερινά.

Όμως, οφείλουμε να θωρακίσουμε το τουριστικό μας προϊόν με τρόπο κοινωνικά δίκαιο και βιώσιμο. Αλλά εσείς, κύριοι της Κυβέρνησης, έχετε αποδειχτεί λίγοι, έχετε αποδειχτεί λίγοι και στην περίπτωση της Μαγνησίας. Ο κόσμος του τουρισμού της Μαγνησίας είναι σε απόγνωση.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Έχει πάρει στήριξη τις περισσότερες φορές μόνο θεωρητικά. Έχει ξοδέψει τις οικονομίες του για να επαναφέρει τα τουριστικά καταλύματα μόνος του και το κράτος είναι απόν.

Και να σας ενημερώσω, κύριοι της Κυβέρνησης, ότι η σεζόν έχει ήδη ξεκινήσει η χειμερινή και ότι αν αυτοί οι άνθρωποι δεν δουλέψουν τα Χριστούγεννα και την Πρωτοχρονιά έχετε τεράστιο μερίδιο ευθύνης.

Κι έρχομαι και στο εξής παράδοξο. Στη χώρα μας φέτος είχαμε έλλειμμα πενήντα χιλιάδες σε εργατικό δυναμικό στον τουρισμό. Και ενώ οι περισσότερες επιχειρήσεις μιλούν για προσωπικό μη καταρτισμένο, δεν κάνετε τίποτα στο κομμάτι της τουριστικής εκπαίδευσης. Το μόνο που έχει γίνει είναι οι εξαγγελίες του Πρωθυπουργού το 2019.

Στον τομέα του τουρισμού, ο προϋπολογισμός σας δείχνει ότι δεν σκοπεύετε να κάνετε βήματα προς την αειφορία και τη βιωσιμότητα, είτε γιατί δεν το γνωρίζετε είτε απλά γιατί δεν σας αφορά. Και είναι ξεκάθαρο ότι δεν υπάρχει καμμία στρατηγική καταπολέμησης των ανισοτήτων, προώθησης της ανάπτυξης και της κοινωνικής ευημερίας.

Οφείλουμε, λοιπόν, να αλλάξουμε πολιτική και φιλοσοφία. Οι σημερινές επιδόσεις του τουρισμού δεν διασφαλίζουν το μέλλον του. Δεν προχωράμε μπροστά με εποχικότητα, υπερσυγκέντρωση σε συγκεκριμένες γεωγραφικές περιοχές, ανισόρροπη ανάπτυξη και παλαιά μοντέλα. Απαιτείται γεωγραφική διεύρυνση του τουρισμού, απαιτείται συνέχεια, συνεργασίες και συστήματα. Απαιτείται άμεσα μία νέα εθνική στρατηγική για ένα ολοκληρωμένο μεσομακροπρόθεσμο σχέδιο που θα καταρτιστεί με διάλογο, συναίνεση και συμμετοχή όλων των εμπλεκόμενων φορέων-παραγόντων της Τοπικής Αυτοδιοίκησης και κυρίως των τοπικών κοινωνιών. Και αυτή η στιγμή είναι τώρα, αν θέλει ο τουρισμός να είναι βιώσιμος κοινωνικά οικονομικά και περιβαλλοντικά στο μέλλον.

Και κλείνοντας, κυρίες και κύριοι συνάδελφοι, να πω ότι το οικονομικό και παραγωγικό μοντέλο της χώρας πρέπει να αλλάξει, διότι είναι προβληματικό και δεν εγγυάται ασφαλές μέλλον. Εμείς στο ΠΑΣΟΚ έχουμε καθημερινό μας συνομιλητή την κοινωνία και μέσα από τους ανθρώπους διαμορφώνουμε σαφές σχέδιο για μια οικονομία πραγματικά ανθεκτική, με κοινωνική συνοχή, σεβασμό στον άνθρωπο και στο περιβάλλον, συμβάλλοντας σε μια βιώσιμη και αειφόρο ανάπτυξη με επίκεντρο τον άνθρωπο και τις ανάγκες του.

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο Βουλευτής της Νέας Δημοκρατίας κ. Γεώργιος Βρεττάκος.

**ΕΥΚΛΕΙΔΗΣ ΤΣΑΚΑΛΩΤΟΣ:** Κυρία Πρόεδρε, πείτε μας και ποιοι ακολουθούν.

**ΠΡΟΕΔΡΕΥΟΥΣΑ (Όλγα Γεροβασίλη):** Αμέσως μετά θα μιλήσει ο κ. Στυλιανίδης. Νομίζω είναι εδώ. Και θα παρεμβληθεί ο Υπουργός. Και στη συνέχεια ακολουθεί ο κ. Στέφανος Παραστατίδης και η κ. Δάγκα που έχει κάνει αλλαγή.

Παρακαλώ, κύριε Βρεττάκο.

**ΓΕΩΡΓΙΟΣ ΒΡΕΤΤΑΚΟΣ:** Ευχαριστώ κυρία Πρόεδρε.

Κύριοι Υπουργοί, κυρίες και κύριοι συνάδελφοι, την δεκαετία του 1960 ο αείμνηστος τότε Γεώργιος Παπανδρέου σε μια αποστροφή του λόγου του είχε πει το περίφημο «ευημερούν οι αριθμοί και δυστυχούν οι άνθρωποι», ένα σύνθημα που χρησιμοποιήθηκε σχεδόν από όλες τις πτέρυγες τις κοινοβουλευτικές και ιδιαίτερα στη Μεταπολίτευση. Μάλιστα η προηγούμενη ομιλήτρια το χρησιμοποίησε στον λόγο της. Νομίζω ότι μετά από εξήντα χρόνια που η χώρα μας πέρασε πολλαπλές κρίσεις, αυταπάτες κι έναν λαϊκισμό που πολλές φορές τον πληρώσαμε ακριβά, σήμερα μπορούμε να παραφράσουμε αυτό το σύνθημα και να το πούμε αλλιώς. «Όταν ευημερούν οι αριθμοί στη συνέχεια ευημερούν και οι άνθρωποι».

Καθώς βρισκόμαστε στην αρχή της νέας τετραετούς διακυβέρνησης της Νέας Δημοκρατίας, είναι πολύ σημαντικό να τονίσουμε ότι η μετριοπάθεια κέρδισε τις ακρότητες, η σοβαρότητα κέρδισε το λαϊκισμό και τη δημαγωγία, ο ρεαλισμός κέρδισε τις αυταπάτες.

Είναι πλέον σαφές ότι η χώρα μας βαδίζει με σταθερά βήματα μπροστά. Οι συμπολίτες μας εκτιμούν την ειλικρίνεια, τον μετρημένο πολιτικό λόγο, τα σοβαρά επιχειρήματα που δίνουν πειστικές απαντήσεις.

Αν κάτι καταλάβαμε όλοι και αυτό φάνηκε και από τα αποτελέσματα των τελευταίων εκλογών, είναι ότι δεν υπάρχουν ούτε μαγικές, ούτε εύκολες λύσεις. Σημασία έχει με σκληρή και μεθοδική δουλειά, βήμα-βήμα να πετυχαίνουμε πρόοδο σε κάθε τομέα.

Τα αποτελέσματα αυτής της πολιτικής είναι ήδη ορατά και όπως είπα και στην αρχή οι αριθμοί που αναφέρονται σε αυτόν τον προϋπολογισμό αφορούν πάνω απ’ όλα τους ανθρώπους και τις ζωές τους. Όλα στην οικονομία μας είναι αλληλένδετα. Η μείωση της φορολογίας, σε συνδυασμό με την ψηφιοποίηση του κράτους, τον περιορισμό της γραφειοκρατίας, την πολιτική σταθερότητα και τον σαφή προσανατολισμό μας στις επενδύσεις έφεραν ρεκόρ εικοσαετίας σε άμεσες ξένες επενδύσεις, ρεκόρ στις εξαγωγές, που έφτασαν το 49%, ρεκόρ στη μείωση του δημοσίου χρέους ως προς το ποσοστό του ΑΕΠ. Όλα τα παραπάνω μας έφεραν στην τρίτη θέση σε ρυθμούς ανάπτυξης σε όλη την Ευρωζώνη.

Πάμε, λοιπόν, να δούμε αυτοί οι αριθμοί που ανέφερα πώς αφορούν τη μεγάλη πλειοψηφία των συμπολιτών μας, πώς αφορούν τους ανθρώπους. Η μείωση της ανεργίας, που στη χώρα μας έφτασε στο 9,6%, είχε ως αποτέλεσμα πάνω από τριακόσιες εξήντα χιλιάδες άνεργοι να βρουν σήμερα δουλειά.

Παράλληλα, με δέσμη μέτρων ενισχύουμε σταθερά το εισόδημα των συμπολιτών μας. Έτσι, στην προηγούμενη τετραετία, είδαμε τον κατώτατο μισθό να αυξάνεται κατά 20%, ένα μέτρο που αφορά περίπου εξακόσιες χιλιάδες συμπολίτες μας. Ο μέσος μισθός αυξήθηκε κατά περίπου 15%, ένα μέτρο που αφορά όλους τους εργαζόμενους, ενώ παράλληλα μειώσαμε πάνω από πενήντα φόρους και ασφαλιστικές εισφορές, κάτι που αφορά όλους τους συμπολίτες μας.

Σταματήσαμε εκεί; Προφανώς και όχι. Με το δεύτερο νομοσχέδιο που φέραμε εφαρμόσαμε το 50% των προεκλογικών μας δεσμεύσεων. Έτσι, λοιπόν, το 2024 θα μπουν στην οικονομία μας επιπλέον 1,6 δισεκατομμύρια ευρώ. Θα αυξηθούν οι μισθοί στο δημόσιο μετά από δεκατέσσερα χρόνια στασιμότητας και συνεχών μειώσεων. Θα αυξηθούν οι συντάξεις για δεύτερη φορά. Θα αυξηθεί το αφορολόγητο για οικογένειες κατά 1.000 ευρώ. Θα επεκταθεί το επίδομα μητρότητας και στις ελεύθερες επαγγελματίες. Θα γίνει άρση του παγώματος των τριετιών, κάτι που θα φέρει μεγάλη αύξηση και στους μισθούς σταδιακά σε όλους τους ιδιωτικούς υπαλλήλους, ενώ θα καταργηθεί το 30% παρακράτησης για τους συνταξιούχους που εργάζονται.

Όλα αυτά όμως θα γίνουν εντός του δημοσιονομικού πλαισίου και χωρίς να παίζουμε με το μέλλον των επόμενων γενεών. Ενδεικτικό είναι ότι παρά τις αυξήσεις σε όλα τα επίπεδα ο φετινός προϋπολογισμός είχε αυξημένα έσοδα πάνω από 9%, ενώ ο προϋπολογισμός που καταθέσαμε στην Ευρωπαϊκή Επιτροπή είναι ένας από τους επτά προϋπολογισμούς που εγκρίθηκαν χωρίς καμμία παρατήρηση.

Αυτή η υπεραπόδοση βέβαια των εσόδων δεν αφορά τους λίγους. Επιστρέφει στους πολλούς και ιδιαίτερα στους πλέον ευάλωτους. Μέσα στον Δεκέμβριο θα δουν έκτακτες εισοδηματικές ενισχύσεις ύψους 352 εκατομμυρίων ευρώ πάνω από 2,3 εκατομμύρια συμπολίτες μας, συμπολίτες που έχουν πραγματικά ανάγκη.

Παράλληλα με τη στήριξη των εισοδημάτων θα δούμε και αύξηση των δαπανών για τη δημόσια παιδεία και για τη δημόσια υγεία, δύο τομείς που πρέπει να ενισχύσουμε περαιτέρω τα επόμενα χρόνια για να μπορέσουμε να έχουμε την εικόνα που θέλουμε.

Κυρίες και κύριοι συνάδελφοι, με όλα αυτά τα μέτρα που αναφέρουμε νομίζω ότι ο πιο κακόπιστος συνομιλητής μας αντιλαμβάνεται ότι μιλάμε για έναν προϋπολογισμό ανάπτυξης και αύξησης των εισοδημάτων. Άκουσα την Αντιπολίτευση να μιλάει για προϋπολογισμό κατώτερο των περιστάσεων σχεδόν απ’ όλες τις πτέρυγες.

Εγώ νομίζω ότι δεν είναι ο προϋπολογισμός κατώτερος των περιστάσεων. Κατώτερη των περιστάσεων είναι η αντιπολίτευση την οποία κάνετε μέσα σε αυτή την Αίθουσα. Αν σας ακούσει κανείς, θα νομίζει ότι ζούμε σε μια χώρα υπό κατάρρευση.

Και αν είναι έτσι, αλήθεια, γιατί ο ένας πίσω από τον άλλον οι διεθνείς οίκοι αξιολόγησης αναβαθμίζουν την οικονομία μας; Γιατί είμαστε στην πρώτη θέση στην Ευρώπη σε όλους τους αναπτυξιακούς δείκτες; Γιατί η συντριπτική πλειοψηφία των πολιτών σε δύο εκλογικές αναμετρήσεις ψήφισε την Κυβέρνηση της Νέας Δημοκρατίας;

Εμείς προχωράμε μπροστά και αφήνουμε τον λαϊκισμό τού «όχι σε όλα» και του «ναι στο τίποτα» σε εσάς που έρχεστε εδώ πέρα χωρίς καμμία συγκεκριμένη πρόταση. Φέρνουμε, μετά από πολλά χρόνια, τον πρώτο αναπτυξιακό προϋπολογισμό, που δίνει προοπτική στις επόμενες γενιές.

Σε ένα διεθνές περιβάλλον που παράγει συνεχώς κρίσεις, η οικονομία μας αποδείχτηκε ανθεκτική και μπορούμε να συνεχίζουμε να βαδίζουμε με ακόμα πιο σταθερά βήματα.

Υπερψηφίζουμε λοιπόν τον προϋπολογισμό και σας καλώ και όλους να τον υπερψηφίσετε και είμαστε αισιόδοξοι ότι θα βελτιώσει ακόμα περισσότερο τις ζωές όλων των Ελλήνων. Είμαι σίγουρος ότι θα τα καταφέρουμε.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Καλείται στο Βήμα η Βουλευτής του Κομμουνιστικού Κόμματος κ. Παρασκευή Δάγκα.

**ΠΑΡΑΣΚΕΥΗ (ΒΙΒΗ) ΔΑΓΚΑ:** Πριν λίγες μέρες το αγωνιστικό αναπηρικό κίνημα μαζί με φορείς του εργατικού λαϊκού κινήματος εμπόδισαν την έξωση μιας οικογένειας αναπήρων. Πριν λίγες βδομάδες ήταν το σπίτι του ηλικιωμένου ανάπηρου στη Χαλκιδική. Πριν λίγους μήνες ήταν το σπίτι πενταμελούς οικογένειας στο Αιγάλεω με έναν μόνο εργαζόμενο.

Και τολμάτε πραγματικά να μιλάτε με αφορμή τον προϋπολογισμό, κύριοι της Κυβέρνησης, για υποστήριξη των πιο ευάλωτων κοινωνικά ομάδων; Όταν χάνουν τα σπίτια τους από τα κοράκια, με το άθλιο πλαίσιο που έχετε διαμορφώσει για τους πλειστηριασμούς, και η σημερινή Κυβέρνηση της Νέας Δημοκρατίας και οι προηγούμενοι του ΣΥΡΙΖΑ, με τα πρόσφατα βέβαια διαπιστευτήρια της Νέας Αριστεράς;

Και από την άλλη, τα υπόλοιπα κόμματα σάς κουνάνε το δάχτυλο γιατί, λέει, έχετε διαλύσει το λεγόμενο κοινωνικό κράτος. Όμως τα περί κοινωνικού κράτους και μείωσης των ανισοτήτων αφορούν αποκλειστικά μέτρα μοιράσματος της φτώχειας, της ανασφάλειας, της ανεργίας.

Διότι στα δεσμά των δημοσιονομικών αντοχών, της καπιταλιστικής ανάπτυξης, των ματωμένων πλεονασμάτων, σε αυτό το έδαφος πάτε να διαμορφώσετε και ένα ασφυκτικό πλαίσιο μειωμένων απαιτήσεων σε εργαζόμενους, σε λαϊκό κόσμο, ιδιαίτερα στη νεολαία μας, για το τι μπορεί να προσδοκά για τις συνθήκες εργασίας και ζωής του.

Κυρίως πάτε να κρύψετε ότι αυτό το εχθρικό για τον λαό αστικό κράτος λειτουργεί με αποκλειστικό γνώμονα τις προτεραιότητες ενός συστήματος που σαπίζει, τους σιδερένιους νόμους του, στις διαρκώς βέβαια μεταβαλλόμενες ανάγκες της οικονομίας της αγοράς, δηλαδή της καπιταλιστικής οικονομίας.

Αυτά αποτυπώνονται και στις προτεραιότητες της Κυβέρνησης μέσω του προϋπολογισμού, αλλά και του Ταμείου Ανάκαμψης, που δεν είναι και κανένα φιλόπτωχο ταμείο, της ίδιας της Ευρωπαϊκής Ένωσης.

Με αυτό το κριτήριο δεν επαναλειτουργεί το «Λοιμωδών» ως νοσοκομείο από το 2013, με τις αλλεπάλληλες κυβερνήσεις Νέας Δημοκρατίας, ΠΑΣΟΚ και πάλι τώρα Νέας Δημοκρατίας. Με αυτό το κριτήριο το «Αττικό» Νοσοκομείο είναι υποστελεχωμένο και οι ανάγκες λειτουργίας του καλύπτονται από μετακινήσεις νοσηλευτριών από τα τραγικά υποστελεχωμένα κέντρα υγείας Χαϊδαρίου, Περιστερίου, Αιγάλεω κ.λπ., όχι βέβαια με προσλήψεις όλου του αναγκαίου μόνιμου υγειονομικού προσωπικού.

Και ξέρετε, με το κριτήριο του κόστους-οφέλους για το κράτος λογαριάζετε και τις αναγκαίες κρατικές δαπάνες για κοινωνικές υπηρεσίες στήριξης των παιδιών, των ηλικιωμένων, ακόμα και των ατόμων με ειδικές ανάγκες. Και το 1 ευρώ αύξηση την ημέρα που δίνετε στα αναπηρικά επιδόματα δεν ισοφαρίζεται με τις δραματικές περικοπές σε θεραπείες, φυσικοθεραπείες, εργοθεραπείες, λογοθεραπείες, που αναγκάζονται να πληρώνουν από την τσέπη τους τα άτομα με ειδικές ανάγκες και οι οικογένειες, δεν αναιρεί ότι μόνο εκατόν πενήντα χιλιάδες ανάπηροι στους πεντακόσιους χιλιάδες βαριά ανάπηρους στη χώρα μας παίρνουν επίδομα και βέβαια δεν αναιρεί ότι η αναπηρία αντιμετωπίζεται ως πεδίο κερδοφορίας για όσους δραστηριοποιούνται σε αυτούς τους τομείς.

Και όλα αυτά δεν είναι βέβαια έργο μόνο της σημερινής Κυβέρνησης της Νέας Δημοκρατίας, είναι έργο και των προηγούμενων κυβερνήσεων, ΣΥΡΙΖΑ, ΠΑΣΟΚ και άλλων, γιατί αυτές είναι οι κατευθύνσεις της Ευρωπαϊκής Ένωσης, που στο όνομα της λειτουργικότητας πετσοκόβουν τα αναγκαία πρόσθετα μέτρα στήριξης των ατόμων με ειδικές ανάγκες.

Η εμπορευματοποίηση διαπερνά και την προσχολική φροντίδα και αγωγή, τη δημιουργική απασχόληση παιδιών, τις αθλητικές και πολιτιστικές δραστηριότητες, τη φροντίδα των ηλικιωμένων.

Κοιτάξτε, η οικονομία φροντίδας δεν είναι και καμιά προοδευτική πρόταση, γιατί δεν εξασφαλίζει υψηλού επιπέδου, σύγχρονες, δημόσιες δωρεάν υπηρεσίες και δομές για τη στήριξη όλων όσοι έχουν ανάγκη.

Εξάλλου, οι ίδιες κατευθύνσεις της Ευρωπαϊκής Ένωσης μιλάνε απλώς για προσβάσιμες και οικονομικά προσιτές υπηρεσίες και όχι για το πώς θα καλύπτεται καθολικά αυτή η κοινωνική ανάγκη. Και εδώ υπάρχει το εξής. Για κάθε παιδί είναι αυτονόητο και ανθρώπινο δικαίωμα να έχει μία θέση στον βρεφονηπιακό σταθμό δωρεάν, να έχει δημιουργική απασχόληση. Αυτονόητο δικαίωμα, ανθρώπινο δικαίωμα κάθε παιδιού είναι να μπορεί να πηγαίνει σχολείο, να έχει παιδεία, να έχει σύγχρονη και ασφαλή στέγη. Αυτονόητο και ανθρώπινο δικαίωμα κάθε παιδιού είναι να έχει υγεία, να μπορεί να κάνει τις θεραπείες του και όχι να πηγαίνει στο σχολείο με φοβερούς πόνους, γιατί υπομεταγγίζεται. Αυτό είναι αυτονόητο και ανθρώπινο δικαίωμα, να καλύπτονται όλες οι ανάγκες τους.

Επειδή, όμως, δεν μπορείτε -και όχι μόνο η σημερινή Κυβέρνηση της Νέας Δημοκρατίας, αλλά οποιοδήποτε μείγμα και διακυβέρνηση- να καλύψετε καθολικά όλες αυτές τις ανάγκες για όλα τα παιδιά, ακριβώς γι’ αυτόν τον λόγο ενισχύετε όλο και περισσότερο αυτό το ασφυκτικό πλαίσιο στις συνθήκες ζωής και εργασίας των εργαζομένων του λαού, της νεολαίας μας, που τελικά ενισχύει την οικονομική και κοινωνική εξάρτηση μεταξύ των μελών της οικογένειας. Σε αυτόν, όμως, τον βούρκο είναι που αναπτύσσονται και οι σκοταδιστικές απόψεις που ακούστηκαν εδώ, που ουσιαστικά αναφέρουν ότι αποκλειστική ευθύνη της γυναίκας και κύριος ρόλος της είναι η ανατροφή, η φροντίδα των παιδιών. Από την άλλη, έχουμε και τις ανορθολογικές αντιλήψεις που καταργούν οποιαδήποτε αντικειμενική πραγματικότητα. Όμως, ξέρετε ποιος είναι ο κοινός παρονομαστής τους; Ο κοινός παρανομαστής τους είναι ο θεσμός της οικογένειας, ο οποίος αποτελεί -σύμφωνα με αυτές- κύτταρο της κοινωνίας, οικονομική μονάδα, επάνω στην οποία στηρίζεται το έθνος.

Και έρχονται τώρα Βουλευτές του ΣΥΡΙΖΑ, για να ενισχύσουν σε ακόμα πιο αντιδραστική κατεύθυνση αυτή την ταξική πολιτική. Είπε Βουλευτής του ΣΥΡΙΖΑ ότι, επειδή δεν φτάνουν τα λεφτά, ας σιτίσει το κράτος έστω όλα τα νήπια, που δεν τρώνε, λέει, και πολύ. Επειδή δεν φτάνουν, λέει, τα λεφτά, έστω ας εξασφαλίσουμε αυτά που γίνονται στη μητρόπολη του καπιταλισμού, στις ΗΠΑ, που μετράνε πόσο κοστίζει στο κράτος ένα βίαιο παιδί και όχι προφανώς πώς θα το στηρίξουν ολόπλευρα. Έφτασε μάλιστα να πει ότι, αν εξασφαλίσει το κράτος τη σίτιση των μαθητών, αν σώσει ένα παιδί στα 5,5 χιλιάδες, βγάζουμε το κόστος. Τέτοια μαθήματα κοινωνικού δαρβινισμού σας κάνουν, κύριοι της Κυβέρνησης, γιατί σε ένα τέτοιο σάπιο σύστημα μετράει ακόμα και η παιδική, εφηβική ηλικία ως κόστος.

Και επειδή πολλά ακούστηκαν για την ηθική, αυτή είναι η αστική ηθική, η ηθική της καπιταλιστικής βαρβαρότητας, που κοστίζει τελικά ακόμα και ανθρώπινες ζωές, όπως φάνηκε και με το παράδειγμα της γυναικοκτονίας στη Σαλαμίνα, γιατί ακριβώς δεν εξασφαλίζεται όλη η αναγκαία κρατική χρηματοδότηση, πρώτα και κύρια για την πρόβλεψη, συμβουλευτικά κέντρα και αντίστοιχα ξενώνες.

Όλα τα παραπάνω ένα πράγμα επιβεβαιώνουν: Στο έδαφος των ταξικών διαχωρισμών που δεν διαγράφονται αναπαράγονται κοινωνικές διακρίσεις, αναπαράγονται κοινωνικές ανισότητες. Όμως, εμείς θεωρούμε ότι με βάση την εξέλιξη της επιστήμης, της τεχνολογίας, της παραγωγικότητας, μπορεί να εξασφαλιστεί σε κάθε έναν και καθεμία τα καθολικά ισότιμα δικαιώματα, αρκεί να απαλλαγούμε από το κίνητρο οργάνωσης της οικονομίας και της κοινωνίας που τα πάντα τα μετράει με κριτήριο το επιχειρηματικό καπιταλιστικό κέρδος, προφανώς με τα κλειδιά της οικονομίας και της εξουσίας στα χέρια των εργαζομένων.

Κλείνω, κύριε Πρόεδρε -και ευχαριστώ για τον χρόνο- με ένα πράγμα. Μαχητική αντιπολίτευση με κριτήρια τα εργατικά λαϊκά συμφέροντα σημαίνει σύγκρουση με τη στρατηγική του κεφαλαίου της Ευρωπαϊκής Ένωσης και όχι υπόκλιση στη μεταρρύθμισή της. Σε συμπόρευση, λοιπόν, με το ΚΚΕ μπορούν να ανοίξουν ελπιδοφόροι δρόμοι για την αντεπίθεση των εργαζομένων, του λαού και τελικά μέσα από τη συλλογική δράση να εκφραστεί αυτό που πραγματικά εκφράζει την ανασφάλεια, την αγωνία, τη θλίψη της πλειοψηφίας του εργατικού λαϊκού κόσμου, το ξερίζωμα της γενεσιουργού μορφής βίας, της εκμετάλλευσης και της καταπίεσης.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει τώρα ο Υπουργός Ναυτιλίας και Νησιωτικής Πολιτικής κ. Στυλιανίδης.

**ΧΡΗΣΤΟΣ ΣΤΥΛΙΑΝΙΔΗΣ (Υπουργός Ναυτιλίας και Νησιωτικής Πολιτικής):** Ευχαριστώ, κυρία Πρόεδρε.

Αγαπητοί συνάδελφοι, είναι μεγάλη μου τιμή που απευθύνομαι για πρώτη φορά στο ελληνικό Κοινοβούλιο με την αρμοδιότητα του Υπουργού Νησιωτικής Πολιτικής και Ναυτιλίας, μία αρμοδιότητα που μου εμπιστεύτηκε ο Πρωθυπουργός. Το Υπουργείο αυτό γνωρίζετε πολύ καλά ότι έχει ένα ιδιαίτερο αντικείμενο, έχει μία σπουδαία ευθύνη διαχείρισης, γιατί διαχειρίζεται έναν από τους πιο σπουδαίους κλάδους της ελληνικής οικονομίας και την ίδια στιγμή ένα τόσο συμβολικό γεγονός, αυτό της ναυτοσύνης, που είναι συνδεδεμένο με το DNA του Έλληνα. Νομίζω ότι για όλους μας είναι καμάρι του τόπου το ότι η ελληνική ναυτιλία διατηρεί έναν τόσο σημαντικό πρωταγωνιστικό ρόλο στα διεθνή δεδομένα, όχι μόνο της ναυτιλίας, αλλά και του διεθνούς εμπορίου.

Δεν έχει νόημα να επιμείνω περισσότερο για την αξία της ελληνικής ναυτιλίας, ούτε για τον ρόλο της, γι’ αυτό θα προχωρήσω άμεσα ενημερώνοντας το Κοινοβούλιο για συγκεκριμένα πράγματα. Ξεκινώ από κάτι πολύ θετικό. Καταφέραμε, μετά από πολλές δυσκολίες, στον ΙΜΟ -τον Διεθνή Ναυτιλιακό Οργανισμό- να πάρουμε την πρώτη θέση στην κατηγορία Α΄ μέσα σε πάρα πολύ δύσκολες γεωπολιτικές συνθήκες. Αυτή ήταν μια επιβράβευση της ελληνικής ναυτιλίας και της συνεισφοράς στις μεγάλες προκλήσεις που αντιμετωπίζει το διεθνές εμπόριο και η διεθνής ναυτιλία. Και αναφέρομαι, βέβαια, στα θύματα της πράσινης μετάβασης, όπως και στο γεγονός ότι βρισκόμαστε σε μια κρίσιμη καμπή, σε ένα κρίσιμο σταυροδρόμι, που πρέπει να προσαρμοστούμε όλοι για να μπορέσουμε ακριβώς να αντιμετωπίσουμε το «πρασίνισμα» του στόλου. Νομίζω ότι πρέπει να είμαστε όλοι περήφανοι γι’ αυτό το επίτευγμα και εγώ από το Βήμα της Βουλής θα ήθελα να δώσω τα εύσημα στους ανθρώπους του Υπουργείου, στους ανθρώπους του Λιμενικού Σώματος και στο Υπουργείο Εξωτερικών που βοήθησαν έτσι ώστε η Ελλάδα να είναι στην πρώτη θέση, μαζί με την Ιταλία.

Εδώ συζητάμε έναν προϋπολογισμό ο οποίος δείχνει να είναι -για πρώτη φορά για τα ελληνικά δεδομένα- αυτό που λέμε αναπτυξιακός. Είναι ένας αναπτυξιακός προϋπολογισμός, γιατί η χώρα στάθηκε στα πόδια της, μετά από πολύ δύσκολες συνθήκες. Εγώ μπορώ να κάνω μία σύγκριση έχοντας την εμπειρία του πρώην Επιτρόπου, που έζησα και μπορώ να συγκρίνω την Ελλάδα του 2014 - 2020 με την Ελλάδα του 2019 - 2023. Σας λέω, είναι από την γη έως τον ουρανό. Είχα ζήσει εμπειρίες δυστυχώς πολύ οδυνηρές ως Έλληνας. Ήμουν τότε με την ιδιότητα του Επιτρόπου της Κύπρου. Αλλά, ευτυχώς, υπήρχαν και περιπτώσεις και εδώ είναι ο κ. Τσακαλώτος -και εγώ θέλω να λέω την αλήθεια και τα καλά λόγια- που ήρθε και άλλαξε το κλίμα, μετά την προηγούμενη εμπειρία του κ. Βαρουφάκη. Ήταν τραγικές οι συνθήκες που ζήσαμε, όσοι ζήσαμε, και αυτό ήταν τραγικό και για τη χώρα.

Βέβαια, το 2019 με την Πρωθυπουργία Μητσοτάκη, η χώρα μπήκε σε εντελώς σε άλλη ρότα. Επιτρέψτε μου να μιλήσω με εμπειρίες πάλι από το εξωτερικό και την Ευρωπαϊκή Ένωση και να πω ότι είμαστε περήφανοι -όσοι είμαστε ή συμμετέχουμε σε ευρωπαϊκά ή διεθνή όργανα- να ακούμε για την αξιοπιστία της Ελλάδας, για την αξιοπιστία του Πρωθυπουργού. Αυτά είναι πάρα πολύ σημαντικά θέματα που έχουν σχέση με τον προϋπολογισμό, που έχουν σχέση με τις επενδύσεις στη χώρα, που έχουν σχέση με αυτό που λέμε ότι η Ελλάδα πρέπει, επιτέλους, να γυρίσει σελίδα και να γίνει μία χώρα η οποία θα είναι υπόδειγμα, θα είναι παράδειγμα και να μην είναι μαυροπινακισμένη.

Το καλό αποτέλεσμα όλων αυτών φαίνεται και στο Υπουργείο Ναυτιλίας. Έχει σημαντική συνεισφορά το Υπουργείο Ναυτιλίας, όπως είπα και πριν, στα θέματα της ανάπτυξης της οικονομίας. Θέλω να δώσω μία συνοπτική επισκόπηση και των βασικών πολιτικών του, αλλά και δίχως πολλά νούμερα που πιστεύω ότι έτσι και αλλιώς είναι διαθέσιμα σε εσάς.

Ενδεικτικά και ως τάξη μεγέθους, σας ενημερώνω πως οι φετινές πιστώσεις του τακτικού προϋπολογισμού κα για το Υπουργείο ανέρχονται συνολικά σε πάνω από 300 εκατομμύρια, 311 περίπου, αυξημένες ουσιαστικά πάνω από 25 εκατομμύρια έναντι του ’23. Είναι 27 εκατομμύρια και κάτι. Η αύξηση αυτή αφορά κυρίως βέβαια μισθολογικές δαπάνες που θα εφαρμοστούν από την 1-1-2024 και αυτό αποδεικνύει ότι μπήκαμε σε μια άλλη φάση. Περάσαμε τη χρόνια στασιμότητα και τώρα το κράτος μπορεί να ανταμείψει και τους δημόσιους λειτουργούς, που τους έχει τόσο ανάγκη.

Ένα ακόμα ενδεικτικό μέγεθος που αφορά και επιβεβαιώνει αυτά που λέω είναι ότι έχουμε αύξηση στο πρόγραμμα δημοσίων επενδύσεων κατά 50 εκατομμύρια. Και βέβαια, αυτό αφορά κυρίως θέματα αποπληρωμής συμβάσεων στην ακτοπλοΐα, όπου ομαλοποιούμε την αγορά, γιατί είναι μια δύσκολη αγορά, γιατί η Ελλάδα είναι ένα νησιωτικό κράτος, με πολύ μεγάλες δυσκολίες στα λιμάνια, με πολλές δυσκολίες στις θάλασσές μας. Αυτό είναι, όπως ξαναείπα, το τίμημα της ομορφιάς, όπως έλεγε και ο Ζαν-Κλοντ Γιούνκερ.

Μαζί με τον Υφυπουργό, τον κ. Παππά, και τους Γενικούς Γραμματείς και τα υπόλοιπα στελέχη του Υπουργείου, θα επιμείνουμε στη χρηστή, νοικοκυρεμένη διαχείριση. Θα αξιοποιήσουμε όσο μπορούμε τους ευρωπαϊκούς πόρους. Έχουμε ήδη εντάξει για την όλη προγραμματική περίοδο έργα ύψους άνω του 1,1 δισ. και θα επιδιώξουμε ακόμα περισσότερο να πάρουμε και να απορροφήσουμε από άλλα ταμεία ό,τι μπορούμε για να βοηθήσουμε κυρίως την ακτοπλοΐα μας στην πράσινη μετάβαση και την ποντοπόρο ναυσιπλοΐα μας, τους εφοπλιστές μας, τους ship-owners, τους πλοιοκτήτες, έτσι ώστε να είναι πρωταγωνιστές ακόμα και στη νέα εποχή για την πράσινη μετάβαση.

Θυμάμαι όταν ήμουν στο Λονδίνο τώρα και συζητούσα με διάφορους εκεί εμπειρογνώμονες στα θέματα ναυτιλίας, μου εξήγησαν γιατί η Ελλάδα κατάφερε και έγινε η πρώτη ναυτιλιακή χώρα, διότι η Ελλάδα και οι δικοί μας άνθρωποι οι οποίοι έχουν στο DNA τους τη ναυτιλία και τη θάλασσα κατάφεραν να καταλάβουν ότι φεύγαμε από το παραδοσιακό καράβι στο καράβι με τη μηχανή και γι’ αυτό κερδίσαμε τη μάχη τότε και ξεκινήσαμε αυτή τη μεγάλη πορεία να είμαστε πρωταγωνιστές εις την ναυτιλία.

Το σχέδιό μας σε ό,τι αφορά τον επόμενο χρόνο. Πρώτη προτεραιότητα η ανάγκη δραστικής αναβάθμισης του τομέα της ναυτικής εκπαίδευσης. Η ναυτιλία, ο πρωταγωνιστικός της ρόλος βασίζεται στον άνθρωπο. Θα πρέπει να δώσουμε τις δυνατότητες να έχουμε Έλληνες ναυτικούς πολύ υψηλού επιπέδου για να κρατηθεί ακριβώς η ναυτιλία εκεί που θέλουμε. Για τον σκοπό αυτό σας ενημερώνω ότι το ’24 θα ονομαστεί σε έτος ναυτικής εκπαίδευσης. Σύντομα θα παρουσιάσουμε λεπτομέρειες με συγκεκριμένες πρωτοβουλίες και στοχεύσεις, με στόχο να μεγιστοποιήσουμε το όφελος προς όλους τους stakeholders, όλους τους επηρεαζόμενους, καθηγητές, φοιτητές, ακόμα όμως και τον ιδιωτικό τομέα και κυρίως όσους ασχολούνται με τα θέματα της ναυτικής εκπαίδευσης. Ήδη έχουμε ξεκινήσει μια δημόσια διαβούλευση. Υπάρχουν κάποιες αντιδράσεις. Σεβαστές. Έτσι γίνεται πάντα στις δημόσιες διαβουλεύσεις. Όμως, δεν θα μείνουμε μόνο ως φιλολογικός όμιλος σε κουβέντες. Θα καταλήξουμε σε συγκεκριμένα συμπεράσματα που θα τα φέρουμε μπροστά στο εθνικό Κοινοβούλιο για τα θέματα ναυτικής εκπαίδευσης.

Δεύτερον, στόχος μεγάλος η μετάβαση σε μια βιώσιμη, ανταγωνιστική και τελικά «πράσινη» ναυτιλία. Επιχειρήσαμε και προχθές στο Ευρωπαϊκό Συμβούλιο καταφέραμε να περάσουν οι διατυπώσεις του ΙΜΟ, οι οποίες ήταν παραγκωνισμένες και σε σύγκρουση καμιά φορά με τα ευρωπαϊκά στάνταρ. Ήταν μεγάλη επιτυχία της χώρας. Πιστεύω ότι έχει γίνει αντιληπτό και στις Βρυξέλλες ότι θα πρέπει όντως να κοιτάξουμε με περισσότερο ρεαλισμό τα θέματα της πράσινης μετάβασης.

Τρίτος στόχος να αυξήσουμε την ασφάλεια στα λιμάνια μας. Δύσκολος στόχος. Θα προσπαθήσουμε να τον πετύχουμε αξιοποιώντας ευρωπαϊκά κονδύλια.

Τέταρτος στόχος η επιτάχυνση της ψηφιοποίησης και απλοποίησης όλων των διαδικασιών, νηολόγιο και όλα αυτά, γιατί όντως εδώ έχουμε μείνει πίσω. Θα προσπαθήσουμε. Νομίζω ότι θα τα καταφέρουμε μετά από πολλή δουλειά και βοήθεια και του Υπουργείου Ψηφιακής Πολιτικής, γιατί μόνο έτσι χτυπάμε τη γραφειοκρατία. Ψηφιοποίηση παντού.

Ο ρόλος και η συνεισφορά του Λιμενικού Σώματος στον πάγιο στόχο για αποφασιστικό έλεγχο των μεταναστευτικών ροών συνεχίζεται. Είμαστε σε καλύτερη μοίρα. Νομίζω ότι, μετά και την επίσκεψη του Προέδρου Ερντογάν και τις συζητήσεις που είχαμε εδώ, θα καταφέρουμε να ελέγξουμε περισσότερο τις ροές, με τη βοήθεια πάντα όμως του Λιμενικού Σώματος.

Καταλήγοντας…

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Ευχαριστώ πολύ. Να είστε καλά.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΟΥΣΑ (Όλγα Γεροβασίλη):** Δεν σας έκοψα, κύριε Στυλιανίδη!

(Γέλωτες από την πτέρυγα της Νέας Δημοκρατίας)

Δεν το έκανα εγώ πάντως, δεν το έκανα. Ιδιαίτερα στο «καταλήγοντας» δεν θα το έκανα. Αυτό λέγεται αυτοπεριορισμός!

Τον λόγο έχει ο κ. Σιμόπουλος, Βουλευτής της Νέας Δημοκρατίας.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Ευχαριστώ, κυρία Πρόεδρε.

Κυρία Πρόεδρε, κυρίες και κύριοι συνάδελφοι, θα ήταν απολύτως λογικό μετά από πέντε χρόνια στην εξουσία να έχουμε μία Κυβέρνηση ξεκομμένη από την πραγματικότητα. Αντίθετα, βλέπω ότι έχουμε μία Αντιπολίτευση ξεκομμένη από την πραγματικότητα. Θα εξηγήσω τι εννοώ, αρχίζοντας από το ότι, με τον τρόπο που λειτουργεί η Αντιπολίτευση, δημιουργεί αυτό το οποίο λέμε με ψυχολογικούς όρους ψευδοπεριβάλλον. Πιστεύω ότι σιγά σιγά έχετε πιστέψει ότι αυτά που λέτε ανταποκρίνονται στην πραγματικότητα. Δεν λέτε ψέματα, τα πιστεύετε. Πιστεύετε ότι καταρρέει η υγεία. Καταρρέει η παιδεία. Η αγορά εργασίας είναι ζούγκλα. Η οικονομία σε λίγο θα είναι σε τραγική κατάσταση και ων ουκ έστι ο αριθμός. Θα έλεγα σε χαμηλούς τόνους να μεγεθύνεται ένα πρόβλημα που μπορεί να υπάρχει στην κοινωνία, αλλά είναι σε ένα τμήμα της κοινωνίας, ενώ εσείς το γενικοποιείτε.

Έχουμε μία Κυβέρνηση, η οποία παραδείγματος χάριν για πρώτη φορά μετά από πάρα πολλά χρόνια προχώρησε σε πάρα πολλές προσλήψεις -και συνεχίζει σε αυτή την κατεύθυνση- στην παιδεία. Έχουμε μία Κυβέρνηση η οποία προχωρά μέσα από το Ταμείο Ανάκαμψης σε ένα πρόγραμμα εκσυγχρονισμού των νοσοκομείων. Έχουμε μία Κυβέρνηση η οποία έχει προχωρήσει για πρώτη φορά σε προγράμματα τα οποία αφορούν την πρόληψη στον τομέα της υγείας και συνεχίζει σε μια τέτοια κατεύθυνση. Έχουμε μία Κυβέρνηση η οποία πολλές εστίες ανομίας τις έχει εξαλείψει, θα έλεγα, κυρίως μέσα στα πανεπιστήμια. Έχουμε μία Κυβέρνηση η οποία έχει μειώσει φόρους. Έχουμε μία Κυβέρνηση η οποία αύξησε τις επενδύσεις. Έχουμε μία Κυβέρνηση η οποία μείωσε την ανεργία και μάλιστα βελτίωσε πέντε-έξι θέσεις το διαθέσιμο εισόδημα.

Όλα αυτά είναι η πραγματικότητα την οποία καταλαβαίνουν, κατανοούν οι Έλληνες πολίτες. Και όταν εσείς από αυτό το Βήμα ή από τα πάνελ ή στις κατ’ ιδίαν συναντήσεις σας παρουσιάζετε μία κατάσταση τραγική έξω, είναι η κατάσταση την οποία δεν αντιλαμβάνονται οι πολίτες. Και επειδή, λοιπόν, εσείς ενεργείτε σε ένα ψευδοπεριβάλλον, έρχεται το πραγματικό περιβάλλον, κύριε Υπουργέ, και αντιδρά επάνω σας. Γι’ αυτό οι δημοσκοπήσεις είναι εκεί που είναι. Γι’ αυτό είναι το 41%, το οποίο είναι παρελθόν. Αλλά τα ίδια κάνατε και πριν από το 41%. Αντί, λοιπόν, να λειτουργήσετε θεσμικά, να λειτουργήσετε με έναν τρόπο αντιπολιτευτικό πάντα, αλλά με προτάσεις, καταφεύγετε σε έναν άκρατο λαϊκισμό.

Τώρα, σε ένα δεύτερο επίπεδο συζητώντας, θα μιλήσω για κάτι το οποίο δεν συζητήσαμε σε αυτή τη Αίθουσα. Θα μιλήσω για το υδρογόνο.

Ξέρετε ότι αυτή η Κυβέρνηση προχωρά με ταχύτητα ώστε το 2030, που θα πρέπει βάσει του Ευρωπαϊκού Κανονισμού να έχουν αλλάξει τα συμβατικά αυτοκίνητα κυρίως, προχωρά στο υδρογόνο;

Το υδρογόνο θα αντικαταστήσει τις μπαταρίες σε λίγο καιρό. Είναι κάτι εξαιρετικά σημαντικό που μόνο μια κυβέρνηση η οποία βλέπει το μέλλον, η οποία προχωρά με σταθερά βήματα, η οποία παίρνει υπ’ όψιν της συνεχώς τις εξελίξεις μπορεί να τα καταφέρει.

Και όταν μιλάμε για το υδρογόνο, μιλάμε ακόμη και για προγράμματα της Ευρωπαϊκής Ένωσης γιατί έχει συσταθεί Ευρωπαϊκή Τράπεζα Υδρογόνου που θα διαθέσει εκατοντάδες εκατομμύρια κεφάλαια, μιλάμε για τα δίκτυα πόλεων υδρογόνου που οι μελέτες είναι ήδη έτοιμες, μιλάμε -και πρέπει να γίνει και αυτό το λέω προς το Υπουργείο Οικονομικών- ότι το υδρογόνο πρέπει να καθιερωθεί ως καύσιμο. Ακόμη δεν έχει καθιερωθεί και είναι θέμα της ΑΑΔΕ και του Υπουργείου Οικονομικών.

Έχουμε, λοιπόν, μπροστά μας πάρα πολλά θέματα, τα οποία πρέπει να αναδείξουμε πέρα από την ηλεκτροκίνηση. Το υδρογόνο θα λειτουργήσει, θα εγκατασταθεί και στις μηχανές των τρένων. Ξέρετε θα σταματήσουμε να έχουμε το παραδοσιακό καύσιμο και θα έχουμε τραίνα υδρογόνου, αρκεί να δημιουργήσουμε πολύ γρήγορα τους σταθμούς. Το πλαίσιο υπάρχει για τους σταθμούς. Η Κυβέρνηση αυτή προχώρησε και έχει δημιουργήσει το πλαίσιο για τα πρατήρια υδρογόνου και ενέργειας και κινείται σε μια τέτοια κατεύθυνση.

Όλα αυτά τα λέω κυρίως προς την Αντιπολίτευση, γιατί η Κυβέρνηση κινείται σε μια τέτοια κατεύθυνση λέγοντας «κοιτάξτε το μέλλον, μη γενικοποιείτε ένα υποσύνολο προβλημάτων τα οποία υπάρχουν και τα αντιμετωπίζει η Κυβέρνηση, κάντε προτάσεις προς κάθε κατεύθυνση, κάντε αντιπολίτευση, αλλά προσπαθήστε να είστε χρήσιμοι στον ρόλο σας». Αυτό χρειάζεται ο ελληνικός λαός.

Για την Κυβέρνηση να συνεχίσει σε αυτή την κατεύθυνση, μια κατεύθυνση εξαιρετικά μεταρρυθμιστική, όπως κάνει να ακούει τα παγκόσμια μηνύματα και, βέβαια, να προσαρμόζει την πολιτική της ανάλογα.

Εκεί που θα κριθούμε ως Συμπολίτευση εμείς και ως Αντιπολίτευση εσείς είναι αν στο μέλλον τα παιδιά μας, τα εγγόνια μας θα πουν ότι, ναι, προσπαθήσαμε όσο ήμασταν στη Βουλή ή στην Κυβέρνηση να ανταποκριθούμε στα μηνύματα των καιρών και τα μηνύματα είναι πολλά. Το υδρογόνο είναι απλώς ένα απλό παράδειγμα του τι πρέπει να κάνουμε ως Κυβέρνηση και του τι κάνουμε ως Κυβέρνηση.

Σε λίγα χρόνια η χώρα θα είναι διαφορετική και αυτό θα οφείλεται στην Κυβέρνηση του Κυριάκου Μητσοτάκη και στη Νέα Δημοκρατία.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Είστε ο τρίτος συνεπής σήμερα ομιλητής. Ωραία.

Η κ. Πανάγιου (Γιώτα) Πούλου, Βουλευτής του ΣΥΡΙΖΑ - Προοδευτική Συμμαχία, έχει τον λόγο και θα ακολουθήσει ο κ. Παρασκευαΐδης και στη συνέχεια η κ. Ζαχαράκη.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Ευχαριστώ πολύ, κυρία Πρόεδρε.

Κυρίες και κύριοι συνάδελφοι, συζητούμε ακόμη έναν προϋπολογισμό εκρηκτικής ακρίβειας, διευρυνόμενης ανισότητας και πρωτοφανούς φτωχοποίησης που έχει τη σφραγίδα της Νέας Δημοκρατίας και του κ. Μητσοτάκη. Είναι ο πέμπτος προϋπολογισμός που διαπιστώνουμε πως κάθε πέρσι και καλύτερα.

Τα στοιχεία είναι αμείλικτα. Είμαστε πρώτοι στην ακρίβεια με τον μεγαλύτερο πληθωρισμό τροφίμων στην Ευρώπη, πρώτοι στα έξοδα στέγασης, πρώτοι στην άδικη φορολογία με το ρεκόρ των έμμεσων φόρων, με επιπλέον 7 δισεκατομμύρια από το 2021 και, ταυτόχρονα, τελευταίοι στον μέσο μισθό, στην αποταμίευση, αλλά και στις επενδύσεις.

Η κοινωνία βράζει και εσείς πανηγυρίζετε, κύριοι της Κυβέρνησης, με τη δήθεν λευκή επιταγή του 41%. Και η τοπική αυτοδιοίκηση βράζει για την οποία θα μιλήσω αναλυτικά.

Προχθές οι εργαζόμενοι βρίσκονταν στους δρόμους με πανελλαδικές κινητοποιήσεις ΑΔΕΔΥ και της ΠΟΕ - ΟΤΑ ενάντια στην κυβερνητική σας πολιτική της απαξίωσης και της ιδιωτικοποίησης, των δημόσιων υπηρεσιών με την υποστελέχωση και υποχρηματοδότηση που έχετε προκαλέσει.

Επίσης, προχθές οι ΔΕΥΑ όλης της χώρας στην έκτακτη συνέλευσή τους αποφάσισαν να σταθούν απέναντι στα σχέδιά σας για τις συγχωνεύσεις που ανοίγουν τον δρόμο για το ξεπούλημα δημόσιων αγαθών. Τα σχέδιά σας, όμως, τα αποκαλύψαμε αμέσως όταν νομοθετήσατε τον Μάρτη του 2023 τη Ρυθμιστική Αρχή Ενέργειας Αποβλήτων και Υδάτων και τώρα συνεχίζετε ακάθεκτη με όλες τις ΔΕΥΑ και τους δήμους απέναντί σας. Μένει να δούμε πού θα καταλήξει αυτό το σχέδιο ξεπουλήματος των δημοσίων αγαθών μετά τις καθολικές αντιδράσεις.

Κυρίες και κύριοι συνάδελφοι, η Υπουργός κ. Κεραμέως στην ομιλία της την Πέμπτη προσπάθησε να μας πείσει ότι δήθεν όλα βαίνουν καλώς στην Αυτοδιοίκηση και ότι για πρώτη φορά μετά από πολλά χρόνια «βρέχει» χρήμα. Μάλλον καλλιεργήθηκαν, επιτέλους, τα λεφτόδεντρα. Είναι όμως έτσι; Όχι.

Και την απάντηση δεν τη δίνουμε εμείς, ο ΣΥΡΙΖΑ, αλλά η ίδια η ΚΕΔΕ με την κριτική που ασκεί στον προϋπολογισμό σας, κύριοι Υπουργοί.

Ας δούμε, όμως, μερικά συγκεκριμένα σημεία που αποδεικνύουν ότι η αυτοδιοίκηση δεν θα λάβει ούτε φέτος την απαραίτητη στήριξη ούτε φυσικά αυτά που της υπόσχεστε.

Πρώτον, το ισοζύγιο των ΟΤΑ προβλέπεται να διαμορφωθεί και το 2024 σε σημαντικό έλλειμμα ύψους 288 εκατομμυρίων ευρώ, βελτιωμένο σε σχέση με το 2023 κατά μόλις 30 εκατομμύρια ευρώ, Ναύαρχε. Καλύπτεται αυτό το έλλειμμα με τον προϋπολογισμό σας; Όχι. Τότε γιατί θριαμβολογείτε;

Δεύτερον, οι συνολικές μεταβιβάσεις του Υπουργείου Εσωτερικών προς τους δήμους αυξάνονται για το 2024 μόλις κατά 0,7%, δηλαδή για τα 15,9 εκατομμύρια, ενώ προς τις περιφέρειες αυξάνονται μόλις κατά 3,2%, δηλαδή κατά 23 εκατομμύρια.

Πρόκειται για αύξηση-παρωδία, κύριοι Υπουργοί, αφού ακόμη κι αυτή η πενιχρή αύξηση οφείλεται στην πραγματικότητα στον μηδενισμό των λοιπών επιχορηγήσεων που δίνονταν μέχρι το 2023 για να καλύψουν την εκτόξευση του ενεργειακού κόστους. Γιατί κόβονται, όμως, φέτος αυτές οι επιχορηγήσεις; Μήπως το ενεργειακό κόστος μειώθηκε; Κάθε άλλο, παραμένει υψηλό, αλλά δεν σας απασχολεί η κάλυψή του, γιατί συστηματικά μετακυλίεται όσο εσείς δεν καλύπτεται στους πολίτες μέσω αυξήσεων δημοτικών τελών. Και, όπως η ΚΕΔΕ λέει, δεν λαμβάνετε, επίσης, υπ’ όψιν τις ευρωεκλογές του 2024 για να δώσετε μέσα από τον προϋπολογισμό την αντίστοιχη στήριξη.

Τρίτον, ειδικά οι κεντρικοί αυτοτελείς πόροι, οι ΚΑΠ, προς τους ΟΤΑ βλέπουμε ότι αυξάνονται κατά περίπου 178 εκατομμύρια. Μάλιστα, αλλά η αύξηση αυτή θα απορροφηθεί εξ ολοκλήρου από την αύξηση του κόστους μισθοδοσίας στους ΟΤΑ και, μάλιστα, δεν θα φτάσει να την καλύψει εντελώς, αφού θα αυξηθεί κατά 170 εκατομμύρια στους δήμους και κατά 26 εκατομμύρια στις περιφέρειες. Δηλαδή, απαιτούνται 196 εκατομμύρια και προβλέπεται μόνο 178 εκατομμύρια στον προϋπολογισμό.

Οι υποσχέσεις του κ. Πέτσα από το συνέδριο της ΚΕΔΕ του 2021 -θυμάστε και εσείς, κύριε Βορίδη- για αύξηση των ΚΑΠ κατά 300 έως 350 εκατομμύρια αποδείχτηκαν κούφιες υποσχέσεις και ένας ακόμη εμπαιγμός.

Τέταρτον, επιβάλλεται να πληρώσουν οι δήμοι και, μάλιστα, αναδρομικά από το 2022 το χαράτσι των 240 εκατομμυρίων ευρώ για το τέλος ταφής των απορριμμάτων και, μάλιστα, με παρακράτηση από τους ΚΑΠ το 2023 και το 2024.

Ερωτώ, κύριοι Υπουργοί: Κυβερνούσαν οι δήμοι και ευθύνονται αυτοί για τη μη περαίωση των έργων; Είναι έργα που σκόπιμα καθυστερήσατε τρία χρόνια για να δώσετε τελικά σε ιδιώτες και παρέμεναν κλειστά στα συρτάρια του κ. Γραφάκου και του κυρίου Υπουργού τότε του κ. Σκρέκα. Εδώ, βέβαια, περιμένουμε την εξέλιξη της προσφυγής της ΚΕΔΕ στο Συμβούλιο της Επικρατείας, όπως έχει ανακοινωθεί.

Πέμπτον, εξακολουθείτε να μην αποδίδεται στους ΟΤΑ τους θεσμοθετημένους με τον Καλλικράτη πόρους των ΚΑΠ. Με βάση τους υπολογισμούς της ΚΕΔΕ οι δήμοι δεν θα λάβουν 735 εκατομμύρια ευρώ που δικαιούνται.

Καταθέτω τον σχετικό πίνακα της ΚΕΔΕ στα Πρακτικά.

(Στο σημείο αυτό η Βουλευτής κ. Παναγιού (Γιώτα) Πούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Εμείς θεωρούμε πως πρέπει, επιτέλους, να βρεθεί λύση με τη σταδιακή έστω απόδοση των παρακρατηθέντων.

Έκτον, ο προϋπολογισμός του 2024 επισφραγίζει τον ουσιαστικό αποκλεισμό της αυτοδιοίκησης από το Πρόγραμμα Δημοσίων Επενδύσεων, το οποίο Πρόγραμμα Δημοσίων Επενδύσεων χτύπησε ύψη ρεκόρ το 2018 επί διακυβέρνησης ΣΥΡΙΖΑ με 2,6 δισεκατομμύρια ευρώ και το οποίο πετσοκόψατε στην κυριολεξία ακριβώς στο μισό, στο 1,35 δισεκατομμύριο, το 2021, το ανεβάσατε λίγο το 2022 και το 2023 και τώρα με τον παρόντα προϋπολογισμό του 2024 προβλέπεται να φθάσει τα 2 δισεκατομμύρια. Δηλαδή, παραμένει ακόμα πετσοκομμένος.

Και εδώ καταθέτω όχι δικό μας πίνακα, αλλά τον πίνακα της ΚΕΔΕ.

(Στο σημείο αυτό η Βουλευτής κ. Παναγιού (Γιώτα) Πούλου καταθέτει για τα Πρακτικά τον προαναφερθέντα πίνακα, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Οφείλεται αυτή η μείωση στο έλλειμμα της εμπιστοσύνης σας στην Αυτοδιοίκηση, ή μήπως προτιμάτε να τα διαχειριστείτε με μεγάλες συμφωνίες με «ημέτερους»;

Αντίστοιχα, το ίδιο συμβαίνει και με το Ταμείο Ανάκαμψης και Ανθεκτικότητας ύψους 3,6 δισεκατομμυρίων ευρώ, όπου η συμμετοχή των ΟΤΑ και μάλιστα των δήμων είναι ελάχιστη, οριακή τη χαρακτηρίζει η ΚΕΔΕ.

Και έτσι, οι ΟΤΑ δεν έχουν επαρκή πρόσβαση ούτε στον προϋπολογισμό, ούτε στον δανεισμό, ούτε στο ΠΔΕ, ούτε στο Ταμείο Ανάπτυξης και Ανθεκτικότητας. Αυτός ο στραγγαλισμός, βέβαια, δεν γίνεται τυχαία, αν λάβουμε υπ’ όψιν ότι τα παράλληλα τομεακά προγράμματα των Υπουργείων σάς δίνουν τη δυνατότητα να συνεχίζετε τη χειραγώγηση και την πελατειακή συναλλαγή των «ημέτερων» ΟΤΑ με τον εκάστοτε Υπουργό.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κυρία Πρόεδρε, θέλω την ανοχή σας, σας παρακαλώ.

Έβδομον, δεν προβλέπεται επίσης καμμία ουσιαστική στήριξη των ΟΤΑ ούτε από τις παρεμβάσεις για την αντιμετώπιση των επιπτώσεων της ενεργειακής κρίσης, αφού αφαιρέσατε ακόμη και τα 25 εκατομμύρια ευρώ που υπήρχαν στον περσινό προϋπολογισμό, αλλά ούτε και για τις επιπτώσεις των φυσικών καταστροφών, αφού επιβάλατε το τέλος ανθεκτικότητας στην κλιματική κρίση στα τουριστικά καταλύματα και τη βραχυχρόνια μίσθωση, αλλά δεν το αποδίδετε στους δήμους, όπως κάνουν οι περισσότερες ευρωπαϊκές χώρες, Γερμανία, Αυστρία, Ολλανδία, Ιταλία, Γαλλία, Ισπανία, Πορτογαλία και άλλες.

Όγδοον, αναφορικά με τη συνεχιζόμενη υποστελέχωση των ΟΤΑ, ακούσαμε την κυρία Υπουργό να θριαμβολογεί την Πέμπτη για τις χίλιες διακόσιες προσλήψεις στη Δημοτική Αστυνομία για πρώτη φορά μετά από δέκα χρόνια, όπως είπε χαρακτηριστικά. Όμως, προξενεί εντύπωση που ξέχασε τις υπόλοιπες επτακόσιες, αυτή τη μικρή έστω σταγόνα στον ωκεανό των πραγματικών αναγκών.

Αλήθεια, στις επτακόσιες θέσεις συμπεριλαμβάνονται, για παράδειγμα και οι τριακόσιοι δύο συμβασιούχοι που καλύπτουν πάγιες και διαρκείς ανάγκες στον Δήμο Αθηναίων και για τις οποίες βρίσκεται απολογούμενη η απερχόμενη Δημοτική Αρχή του κ. Μπακογιάννη, γιατί δεν προσέφυγε στον Β΄ βαθμό απονομής δικαιοσύνης;

**ΠΡΟΕΔΡΕΥΟΥΣΑ (Όλγα Γεροβασίλη):** Κυρία Πούλου, θα παρακαλούσα να συντομεύετε για να κλείσετε.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Τελειώνω, κυρία Πρόεδρε.

Βέβαια, η δαμόκλειος σπάθη των δικαστικών διώξεων της διάταξης του κυρίου Υπουργού, του κ. Βορίδη, δεν κρέμεται μόνο πάνω από τους αιρετούς του Δήμου Αθηναίων, αλλά αφορά σχεδόν όλους τους δημάρχους και δημοτικούς συμβούλους σε όλη τη χώρα. Εμπαιγμός σε όλο το μεγαλείο!

Κυρία Πρόεδρε, δεν θα ολοκληρώσω την ομιλία μου, θα ήθελα μονάχα μια μικρή αναφορά να κάνω όσον αφορά τη στήριξη που είχατε υποσχεθεί για τα ζώα συντροφιάς στους δήμους. Από το 2021 μέχρι σήμερα, δυστυχώς, ούτε η κατασκευή των καταφυγίων έχει προχωρήσει, προς όφελος μάλλον των ιδιωτών «ημετέρων» και η Κυβέρνηση πανηγυρίζει -γιατί;- για το Εθνικό Μητρώο Ζώων Συντροφιάς, ακόμη μία απευθείας ανάθεση, ενώ υπήρχε μια τέτοια λειτουργική πλατφόρμα από το ΥΠΑΑΤ και λειτουργούσε από το 2015.

Κυρίες και κύριοι συνάδελφοι, ο περιορισμένος χρόνος δεν μου επιτρέπει εκτενέστερη αναφορά και σε πολλά άλλα προβλήματα και παραλείψεις του προϋπολογισμού τόσο στην αυτοδιοίκηση όσο και σε άλλους τομείς. Το συμπέρασμα, όμως, είναι ότι και η δεύτερη θητεία της Κυβέρνησης Μητσοτάκη ξεκινά με έναν προϋπολογισμό που όχι μόνο δεν λύνει τα σοβαρά προβλήματα της κοινωνίας, αλλά εμπεδώνει τη διάλυση των κρατικών Υπηρεσιών προς τους πολίτες, όπως τη δημόσια υγεία, τη δημόσια παιδεία, στην κοινωνική πολιτική και τη φτωχοποιεί ολοένα και περισσότερο.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΟΥΣΑ (Όλγα Γεροβασίλη):** Ο επόμενος ομιλητής είναι ο κ. Παναγιώτης Παρασκευαΐδης, Βουλευτής του ΠΑΣΟΚ - Κινήματος Αλλαγής.

**ΠΑΝΑΓΙΩΤΗΣ ΠΑΡΑΣΚΕΥΑΪΔΗΣ:** Κυρία Πρόεδρε, κύριοι συνάδελφοι, έρχομαι από το βορειοανατολικό Αιγαίο, εκφράζω τη νησιωτική πολιτική, είμαι στον τομέα νησιωτικής πολιτικής και θα ήθελα να τοποθετηθώ όχι σαν επαγγελματίας πολιτικός. Για πρώτη φορά μπαίνω στο Κοινοβούλιο και ήρθα να θέσω τα προβλήματα των συγκατοίκων μου, των νησιωτών γενικά.

Ακούσαμε εκατομμύρια, εκατομμύρια από εδώ, εκατομμύρια από εκεί, έχουμε πήξει στο εκατομμύριο και στις δυνατότητες που μπορεί να δώσει η Κυβέρνηση. Κανείς δεν αμφιβάλλει. Μακάρι να έρθουν και τα θέλουμε! Μακάρι να έρθουν, κύριοι συνάδελφοι!

Όμως, εγώ θέλω να πω δύο πράγματα της καθημερινότητας, το τι αντιμετωπίζει ο λαός κάθε μέρα. Δυστυχώς, είναι άλλα τα προβλήματα που αντιμετωπίζει.

Και θα ήθελα να αναφερθώ, πρώτον, στα προβλήματα της δικαιοσύνης. Δυστυχώς, δεν υπάρχει δικαιοσύνη. Δεν μπορούμε να βρούμε το δίκιο μας. Χρόνια ταλαιπωρείται κάθε πολίτης στα δικαστήρια για ένα όριο, για έναν αβάσταγα, όπως το λέμε. Μπορεί να κάνει και δέκα και δεκαπέντε και μέχρι είκοσι χρόνια. Δεν μπορούμε, λοιπόν, με τέτοιο σύστημα δικαιοσύνης να λειτουργήσουμε.

Δεύτερον, το Κτηματολόγιο, που πριν λίγο καιρό το συζητούσαμε εδώ πέρα, είναι έρμαιο, δηλαδή δεν έχει γίνει τίποτα. Το 1998 εδόθη εντολή να γίνει το Κτηματολόγιο. Το 2011 η τότε κυβέρνηση το παρέλαβε, χωρίς να δει αν είχε γίνει. Πήγε, υπέγραψε, το παρέλαβε. Μόλις το παρέλαβε και πήγαν οι άνθρωποι να κάνουν τα συμβόλαιά τους, είδαν ότι δεν είχε γίνει τίποτε, ήταν όλα λάθος. Τους λέει «άστο, θα το κάνουμε εμείς, η «Α.Ε. ΚΤΗΜΑΤΟΛΟΓΙΟ»». Ανέλαβε να το κάνει, ύστερα από οκτώ χρόνια, πέρασε και ο ΣΥΡΙΖΑ, πέρασαν -δεν ξέρω- όσοι πέρασαν -δεν θέλω να αναφερθώ- το 2019 αναθέτουν σε δύο εταιρείες να το διορθώσουν. Μετά από τρία χρόνια έρχονται οι εταιρείες και λένε «δεν μπορούμε να κάνουμε τίποτα», στα πεντέμισι χιλιάδες προβλήματα που είχαν αναφερθεί ασχολήθηκαν με κάπου διακόσια ενενήντα και αυτά λάθος και το παρατάνε. Θέλουμε να κάνουμε ανάπτυξη και δεν μπορούμε να μεταβιβάσουμε ένα ακίνητο.

Ποιος θα έρθει να επενδύσει, κύριε συνάδελφε, εκεί πέρα με τέτοιες καταστάσεις; Ήρθαμε τις προάλλες να το ψηφιοποιήσουμε, τη στιγμή που είναι όλα λάθος. Τι να ψηφιοποιήσουμε; Ένα λάθος Κτηματολόγιο; Αυτοί που έχουν ευθύνη να βρεθούν! Αν είστε πραγματικά πατριώτες και θέλετε το δίκιο, πρέπει να τιμωρηθούν ή να αναλάβουν τις ευθύνες τους και να το ξαναφτιάξουν. Ο κόσμος δεν μπορεί να λειτουργήσει.

Ας έρθουμε στο δημογραφικό. Το δημογραφικό είναι τεράστιο πρόβλημα των νησιωτών. Όλοι αναγκάζονται να φύγουν από τα νησιά σε ξένα μέρη. Ήδη η Λέσβος, που είχε τριακόσιες χιλιάδες κατοίκους -όταν εγώ πήγαινα στο σχολείο με ρωτούσαν «πόσους κατοίκους έχει η Λέσβος;», λέγαμε τριακόσιες χιλιάδες- τώρα έχει ογδόντα χιλιάδες -καταλαβαίνετε το πρόβλημα- και σιγά σιγά λιγοστεύουμε. Κάτι πρέπει να γίνει.

Ο Ανδρέας Παπανδρέου είχε πει -μην σας ξενίζει! ότι «στο Αιγαίο θα δώσουμε και από αυτά που δεν έχουμε» και το έκανε πράξη. Το έκανε πράξη, έκανε τα πανεπιστήμια, έκανε το Υπουργείο Αιγαίου, έκανε τους αναπτυξιακούς νόμους, τον ν.1262. Και τότε είδαμε λίγο ανάσα.

**ΜΙΧΑΗΛ ΚΑΤΡΙΝΗΣ:** Στον Υπουργό να τα πείτε αυτά!

**ΠΑΝΑΓΙΩΤΗΣ ΠΑΡΑΣΚΕΥΑΪΔΗΣ:** Ναι, μα, ήρθε και τα είδε πριν λίγο καιρό.

Πήρε ανάσα ο κόσμος και πίστεψε ότι θα συνεχίσουμε κάπως έτσι. Δυστυχώς, όμως, τα πράγματα δεν πάνε καλά. Ήρθε το μεταναστευτικό, το μεταναστευτικό μάς βούλιαξε οικονομικά, γιατί κανείς δεν ερχόταν να επενδύσει με το μεταναστευτικό εκεί πέρα. Και η θέση μας -το είπαμε από την αρχή- δεν είναι να γίνει ένα χωριό των πέντε και δέκα χιλιάδων κατοίκων στη Λέσβο.

Είναι εθνικό το θέμα, κύριοι, καταλάβετέ το! Πριν έναν μήνα ήρθαν αντιπροσωπείες από ξένα κράτη και με βρήκαν εκεί πέρα και τους τα είπα χύμα. Λέω ότι αν ήταν δίπλα μας η Γαλλία, η Αγγλία, η Ελβετία, δεν είχαμε πρόβλημα, ας καθίσουν οι άνθρωποι. Δεν έχουμε τίποτε με τους ανθρώπους. Εδώ τα ζώα προστατεύουμε, γιατί να μην προστατέψουμε αυτούς; Είναι εθνικό το θέμα, διότι η Τουρκία με ένα μπαμ που θα γίνει, με κάτι, μια φασαρία, θα έρθει να απελευθερώσει τους -όπως θέλει να τους λέει- ομόθρησκους. Δυστυχώς, δεν υπάρχει η μόρφωση που χρειάζεται για να μπορέσουμε να έχουμε αυτούς τους ανθρώπους. Γι’ αυτό η θέση μας ήταν να γίνει μία μικρή μονάδα που θα τακτοποιούνται και από εκεί θα φεύγουν για εργασία, όπως είπε και ο κύριος Υπουργός στην υπόλοιπη Ελλάδα ή στην Ευρώπη.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Εκεί να τα λέτε, όχι σε μένα!

**ΠΑΝΑΓΙΩΤΗΣ ΠΑΡΑΣΚΕΥΑΪΔΗΣ:** Τα λέω! Εγώ τα είπα και θα τα ξαναπώ. Εγώ υποστηρίζω τη νησιώτικη πολιτική, το πώς θα δημιουργήσουμε ανάπτυξη και πώς θα μείνουν οι άνθρωποι στον τόπο τους. Αν χαθεί το Αιγαίο, χάνεται η Ελλάδα. Αυτό είναι κάτι που πρέπει να καταλάβετε. Γι’ αυτό το Σύνταγμα της Ελλάδας στο άρθρο 101 παράγραφος 4 αναφέρει ότι μπορούν να γίνουν ελαφρύνσεις λαμβάνοντας υπ’ όψιν τη νησιωτικότητα. Μπορεί να μειωθεί και ο ΦΠΑ και ο ΕΝΦΙΑ και όλα αυτά, λόγω της νησιωτικότητας, κάτι που μας κατοχυρώνουν τόσο το Σύνταγμα όσο και η Ενωμένη Ευρώπη. Όμως, δεν ακούσαμε τίποτα από αυτά. Λυπάμαι γι’ αυτό και δεν καταλαβαίνω γιατί μας έχετε παρατεταμένους. Είμαστε η τελευταία περιφέρεια σε ανάπτυξη. Και παρά το γεγονός ότι η απόφαση είναι πως πρέπει να συγκλίνουν οι περιφέρειες, η νότια Περιφέρεια με τη βόρεια Περιφέρεια του Αιγαίου, έχουν τεράστιες οικονομικές και αναπτυξιακές διαφορές.

Βοηθήστε μας! Δεν ζητάμε πολλά. Έχουμε προτάσεις για τη Λήμνο, τον Άη Στράτη, τη Λέσβο, αλλά και για όλα τα νησιά, τη Χίο και προς τα κάτω. Έχω ζητήσει να γίνει μια ιατρική σχολή. Τα δύο νοσοκομεία της Χίου και της Μυτιλήνης, αλλά και της Λήμνου μπορούν να βοηθήσουν σε αυτό. Τότε θα δείτε τι ανάπτυξη θα υπάρξει.

Ένα πανεπιστήμιο ιατρικής έκανε η Κύπρος και κουβαλιούνται όλοι εκεί. Γιατί να φεύγει όλο το δυναμικό; Γιατί όλοι οι φοιτητές να πηγαίνουν στη Ρουμανία, στη Βουλγαρία κ.λπ. και να φεύγει όλο το συνάλλαγμα έξω, κύριοι συνάδελφοι και να μη μένουν εδώ;

Το Υπουργείο Αιγαίου και τα πανεπιστήμια τα έφτιαξε ο αείμνηστος Ανδρέας Παπανδρέου για την άμυνα και την ανάπτυξη. Τα ξεχάσαμε, λοιπόν! Γιατί από τότε δεν έγινε ούτε μια σχολή; Δεν έγινε ούτε μια σχολή παραπάνω! Αντίθετα, υποβαθμίστηκε το Πανεπιστήμιο Αιγαίου και δεν καλύπτονται ούτε οι θέσεις που υπάρχουν.

Να τα λάβετε υπ’ όψιν σας όλα αυτά και εμείς είμαστε εδώ. Δεν έχουμε τίποτα να μοιράσουμε. Κοντά σας είμαστε, όλοι μαζί.

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΟΥΣΑ (Όλγα Γεροβασίλη):** Καλείται στο Βήμα η Υπουργός Κοινωνικής Συνοχής και Οικογένειας κ. Σοφία Ζαχαράκη.

**ΣΟΦΙΑ ΖΑΧΑΡΑΚΗ (Υπουργός Κοινωνικής Συνοχής και Οικογένειας):** Καλησπέρα, κυρίες και κύριοι συνάδελφοι!

Κυρία Πρόεδρε, ευχαριστούμε πάρα πολύ για την τήρηση της τάξης και θα προσπαθήσουμε κι εμείς, βέβαια, να τηρήσουμε τον λόγο για τον χρόνο, γιατί ξέρω ότι όλες και όλοι περιμένετε με μεγάλη υπομονή τη σειρά σας για να μιλήσετε.

Θα ήθελα, όμως, να μου δώσετε την ευκαιρία σήμερα να δώσω το πλέγμα των προτεραιοτήτων μέσα από τον προϋπολογισμό, έτσι όπως αυτές εκφράζονται εκεί, θέλοντας, ούτως ή άλλως, να κάνουμε και μια πρώτη παρουσίαση γι’ αυτές ως ένα νέο Υπουργείο, το οποίο ουσιαστικά έρχεται να ενώσει πάρα πολλές προτεραιότητες που βλέπω να τίθενται από πάρα πολλές παρεμβάσεις. Διότι παρακολούθησα -όχι εκ του σύνεγγυς, καθώς δεν μου το επέτρεπαν οι υποχρεώσεις στο Υπουργείο- όλες τις παρεμβάσεις που έχουν γίνει μέχρι τώρα. Με χαρά, μάλιστα, θα απαντήσω σε δεύτερο χρόνο σε επίκαιρες ερωτήσεις, για να έχουμε μεγαλύτερη δυνατότητα χρόνου.

Είναι πολύ χρήσιμη η συζήτηση που γίνεται, γιατί νομίζω ότι και σε αυτές και σε αυτούς που παρακολουθούν από το σπίτι, από μακριά, μπορεί να δώσει μια σαφή εικόνα για πώς ακριβώς αξιοποιούνται οι πόροι για τους τομείς που η Ελλάδα μας θα θελήσει ούτως ή άλλως να πρωτοπορήσει. Και βέβαια, γίνεται κατανοητή -κάτι που αφήνεται στην αξιολόγηση των πολιτών- και η πρόοδος την οποία έχει επιδείξει η χώρα σε αναπτυξιακό επίπεδο, χωρίς όμως να μένει πίσω η κοινωνική πολιτική. Δεν αυξήθηκε κανένας φόρος, έχουν μειωθεί πράγματι περισσότεροι από πενήντα φόροι, έχουμε σημειώσει μια αύξηση των εσόδων κατά 9,1%.

Ακόμα και αυτό το κομμάτι της επενδυτικής βαθμίδας, κύριε εισηγητά, που μπορεί να χρησιμοποιείται καμμιά φορά ως κάτι πιο μακρινό δεν είναι δα και τόσο μακρινό, γιατί κάθε μία και καθένας που μπορεί να παρακολουθεί αυτή τη συζήτηση πρέπει να ξέρει ότι όταν μιλάμε γι’ αυτή την επίτευξη της επενδυτικής βαθμίδας, μιλάμε για πολιτική σταθερότητα, κάτι που είναι πολύ σημαντικό για να μπορέσουμε να συζητήσουμε εντός και εκτός με όρους βεβαιότητας.

Η μακροοικονομική, επίσης, κατάσταση μας δίνει αυτή τη στιγμή περισσότερες και καλύτερα αμειβόμενες θέσεις εργασίας, όπως βέβαια και η συνεχής μάχη που δίνουμε εναντίον του πληθωρισμού, η αναπτυξιακή δυναμική της οικονομίας και βέβαια η αποτελεσματικότητα της οικονομικής πολιτικής της Κυβέρνησης.

Ναι, έχουμε τον τρίτο υψηλότερο ρυθμό ανάπτυξης. Μπορεί να θέλουμε ουσιαστικά να τον χλευάσουμε, μπορεί να θεωρούμε ότι είναι περιττός σε αυτή την κουβέντα, αλλά είναι κάτι αξιοσημείωτο και πρέπει να ειπωθεί. Αυτές οι επενδύσεις που έχουν αυξηθεί κατά 7,1% είναι ένα αποτέλεσμα που δεν μας χαρίστηκε και γι’ αυτό δεν πρέπει να θεωρείται ως κάτι υποδεέστερο στον δημόσιο διάλογο. Αυτό είναι μια κοινή επίτευξη στόχων όλων των Ελληνίδων και όλων των Ελλήνων. Δούλεψαν ταπεινά, δούλεψαν με συνέπεια, με προσήλωση και το βασικό καθήκον όλων μας, αλλά και της Κυβέρνησης, η οποία παρίσταται με πολύ μεγάλο σεβασμό σήμερα στο Κοινοβούλιο, προς κάθε αντίθετη άποψη είναι η διαρκής βελτίωση της ζωής των Ελληνίδων και των Ελλήνων μέσα από την ενίσχυση της χώρας μας.

Ξέρουμε φυσικά ότι πρέπει να πετύχουμε πολύ περισσότερα, αλλά δεν πρέπει να διαγράψουμε, κυρίες και κύριοι Βουλευτές, ότι μέσα σ’ αυτόν τον προϋπολογισμό έχουμε αυξήσεις μισθών στο δημόσιο και ξέρουμε πάρα πολύ καλά πόσα χρόνια έχουν να πάρουν αύξηση οι δημόσιοι υπάλληλοι.

Επίσης, έχουμε αύξηση του αφορολογήτου για κάθε παιδί, κάτι που είναι σημαντικό για την οικογένεια, για κάθε μορφή οικογένειας, όπως είναι οι μονογονεϊκές και οι πιο πολυμελείς οικογένειες. Η αύξηση, λοιπόν, που έχουν στο αφορολόγητο για κάθε παιδί προστίθεται σε αυτή τη συνολική αύξηση που θα δει το δημόσιο και κάθε σπίτι, ούτως η άλλως, θα μπορέσει να την αξιοποιήσει ως δυνάμει μεγαλύτερο διαθέσιμο εισόδημα.

Ξεπαγώσουν, επίσης, οι τριετίες, κάτι που αποτελεί σημαντική επίτευξη. Και βέβαια, έχουμε και αυξήσεις μέσα από το Υπουργείο Κοινωνικής Συνοχής και Οικογένειας, επειδή μας το επέτρεψαν και οι πόροι από το Υπουργείο Οικονομικών, μέσα από το ελάχιστο εγγυημένο εισόδημα που κατοχυρώθηκε νωρίτερα από αυτό που είχε δεσμευτεί και ο Πρωθυπουργός Κυριάκος Μητσοτάκης στη Διεθνή Έκθεση Θεσσαλονίκης. Δόθηκε από αρχές Δεκεμβρίου, καίτοι είχαμε δεσμευθεί ότι θα συμπεριληφθεί στον νέο προϋπολογισμό.

Ένας νέος συντελεστής έρχεται να προστεθεί σε όλη αυτή την κοινή εθνική προσπάθεια που κάνουμε για το κοινωνικό αποτύπωμα. Πρόκειται γι’ αυτό το καινούργιο Υπουργείο -ο προϋπολογισμός του οποίου θα καλέσω να εγκρίνεται και θα ήθελα, ούτως η άλλως, να έχουμε και μεγαλύτερη έγκριση ως προς αυτό- που μέσα από την αξιοποίηση εθνικών πόρων θα μπορέσουμε να δείξουμε στην πράξη την κοινωνική ευαισθησία προς όφελος όλων των συμπολιτών μας, όπως ακριβώς όρισε και η εντολή των Ελληνίδων και Ελλήνων ψηφοφόρων πριν λίγους μήνες, αυτό το καλοκαίρι. Διότι είπαν ότι ναι, η κατεύθυνση είναι σωστή, πρέπει να πάμε σε μια οικονομική αυτενέργεια και βέβαια μια κυριαρχία η οποία προέρχεται μέσα από αυτό, αλλά συγχρόνως θέλουμε την κοινωνική πολιτική ως κύτταρο μέσα στις πολιτικές μας.

Μιλάμε, λοιπόν, γι’ αυτό το νέο Υπουργείο το οποίο συστάθηκε για να απαντήσει και σε αυτές τις σύγχρονες κοινωνικές προκλήσεις, έτσι ώστε να μπορέσουμε να ενοποιήσουμε, όπως είπα, τις προτεραιότητες σε ένα εθνικό σχέδιο. Άκουσα τον Βουλευτή από το Βόρειο Αιγαίο και πραγματικά χαίρομαι, γιατί έρχεται να ενταχθεί σε αυτή την προσπάθεια που κάνουμε και για το δημογραφικό.

Θυμίζω, λοιπόν, σε όλες και όλους ότι χθες ξεκινήσαμε τη διαβούλευση μέσα από μία ηλεκτρονική πλατφόρμα, για να είναι πιο κωδικοποιημένη, και τις προσπάθειες, έτσι ώστε να έχουμε ένα εθνικό σχέδιο για το δημογραφικό. Για τους επόμενους μήνες για την Υφυπουργό και για τις/τους Γενικούς Γραμματείς θα είναι μία από τις τέσσερις βασικές προτεραιότητες που θα έχουμε. Αμέσως μετά θα κληθούμε τα Υπουργεία και τα κόμματα να καταθέσουμε τις απόψεις μας όχι ως μία διαδικασία που οδήγησε σε μια επιτροπή που γίνεται απλά για να γίνει. Διότι δεν γίνεται απλά για να έρθουμε εδώ και να πούμε ότι σας ρωτήσαμε σ’ έναν προσχηματικό διάλογο, αλλά γιατί πιστεύουμε ότι μέσα από αυτή τη σύνθεση μπορούν να προκύψουν πραγματικά πολύ σημαντικές προτάσεις. Το εθνικό σχέδιο, λοιπόν, για το δημογραφικό θα παραδοθεί στον Έλληνα Πρωθυπουργό περίπου αρχές Μαΐου, αν δεν κάνω λάθος, με τον χρονοπρογραμματισμό που έχουμε βάλει.

Επιτρέψτε μου, όμως, να σας πω ότι το όραμά μας γενικά στο Υπουργείο αποτυπώνεται στη διαμόρφωση ενός ισχυρού κοινωνικού ιστού, όπου κάθε μέλος της οικογένειας -αφού είναι το κεντρικό κύτταρο, όχι με τη λογική, αν θέλετε, μιας αντιδραστικής αναφοράς που κάνατε πριν, αλλά με μία πολύ φιλελεύθερη και κεντρική λογική- κάθε άτομο αυτού του ιστού θα μπορεί να στέκεται στα πόδια του και να δρα αυτόνομα, θα μπορεί χωρίς διακρίσεις και αποκλεισμούς να απολαμβάνει ίσες ευκαιρίες στην εργασία, στην εκπαίδευση, στη ζωή, στην υγεία λαμβάνοντας την απαραίτητη φροντίδα και στήριξη από την πολιτεία, ειδικά από τη στιγμή που το έχει περισσότερο ανάγκη.

Στο επίκεντρο, λοιπόν, είναι η οικογένεια, η οποία κατά τη διάρκεια της μακρόχρονης και βαθιάς κρίσης δοκιμάστηκε. Όμως, άντεξε, κράτησε και κράτησε όρθια και την κοινωνία με όλες τις δυσκολίες και όλα τα δεινά που βλέπουμε τώρα και από το πόσο έχει επηρεαστεί και το κομμάτι των ανηλίκων. Βλέπουμε εκφάνσεις που προφανώς προβληματίζουν. Όμως, αυτή είναι που μπορεί ουσιαστικά να κρατήσει όρθια αυτή την κοινωνία.

Έχουμε, λοιπόν εκπονήσει μια σειρά δράσεων. Θέλουμε να είμαστε στο πλευρό των συμπολιτών μας, των συνανθρώπων μας, σε όλο το ηλικιακό τους φάσμα, από τη βρεφική, την παιδική, τη νεότητα, να τους ενθαρρύνουμε και να είμαστε στο πλευρό τους τη στιγμή που μπορεί να θελήσουν, αν θελήσουν, να αποκτήσουν τη δική τους οικογένεια.

Και, βέβαια, με την τρίτη ηλικία γιατί στο Υπουργείο Κοινωνικής Συνοχής και Οικογένειας πραγματικά υπάρχουν και θεσπίζονται πολιτικές που καλύπτουν όλο αυτό το φάσμα των ηλικιών.

Και, βέβαια, οι συνάνθρωποί μας με αναπηρία. Τους έχουμε δίπλα μας. Μας έχουν δίπλα τους. Θέλουμε να λειτουργούμε πραγματικά στο κομμάτι της απαραίτητης συμπερίληψης, όχι ακριβώς γιατί κάποιος το χρωστά, γιατί είναι δικαίωμα και τα δικαιώματα δεν θα πρέπει να συζητούνται από ένα σημείο και μετά.

Στόχος μας, λοιπόν, είναι να μπορεί η ομάδα να συμμετέχει κανονικά χωρίς περιορισμούς στην κοινωνική και επαγγελματική ζωή. Στον πυρήνα μας, λοιπόν, η προστασία των ανθρωπίνων δικαιωμάτων και των ίσων ευκαιριών σε όλους. Το είχε επισημάνει και ο Αϊνστάιν, για να θυμηθούμε και κάποιες σημαντικές ρήσεις, ότι είναι πολύτιμο στην ανθρώπινη κοινωνία να εξαρτάται από την ευκαιρία ανάπτυξης που παρέχεται στο άτομο.

Επιτρέψτε μου, λοιπόν, γιατί ζήτησα πριν την άδεια αν θέλετε να κάνω κάποιες αναφορές σε στοιχεία, που ούτως η άλλως κάθε ομιλία του προϋπολογισμού πρέπει να έχει, να σας πω ότι ο συνολικός προϋπολογισμός για το Υπουργείο μας είναι 3.922.039.000 ευρώ. Από αυτά τα 3.718.039.000 ευρώ θα αντληθούν από τον τακτικό κρατικό προϋπολογισμό. Τα 274 εκατομμύρια θα είναι από το Πρόγραμμα Δημοσίων Επενδύσεων. Μέσα σε αυτά είναι και το Ταμείο Ανάκαμψης.

Και βέβαια, είναι πολύ σημαντικό και θέλω να το συγκρατήσετε, και το αξιολογητείτε ούτως η άλλως σε δεύτερο χρόνο, ότι τα 3.666.220.000 είναι ακριβώς για να μπορούν να μεταβιβαστούν σε επιχορηγήσεις. Αυτό ακριβώς δείχνει και τον έντονα κοινωνικό χαρακτήρα αυτού του προϋπολογισμού.

Έχουν προϋπολογιστεί, λοιπόν, για τις επιχορηγήσεις κι έρχονται να καλύψουν ανάγκες συμπολιτών μας, παιδιά τα οποία βρίσκονται στο σύστημα της παιδικής προστασίας, συμπολίτες μας οι οποίοι μπορεί αυτή τη στιγμή να χρειάζονται να βρίσκονται δίπλα μας σε ένα κέντρο προστασίας για άτομα με αναπηρία, υπερήλικες συμπολίτες μας οι οποίοι μπορεί να βρίσκονται οπουδήποτε στην Ελλάδα. Πρέπει να είμαστε εκεί. Αν μας ακούν αυτή τη στιγμή, είναι σημαντικό να ξέρουν ότι φέτος αυξάνουμε τον προϋπολογισμό για τα κέντρα πρόνοιας.

Με θέρμη, λοιπόν, και αφοσίωση υλοποιούμε πολιτικές τις οποίες παραλάβαμε από την προηγούμενη ηγεσία και θέλω να ευχαριστήσω και τους προκατόχους μας στο Υπουργείο Εργασίας, όπως θέλω να ευχαριστήσω και την παρούσα ηγεσία του Υπουργείου Εργασίας, γιατί μας συνδράμει στο διοικητικό και οικονομικό κομμάτι για να μπορέσουμε να τελεσφορήσουν όλες αυτές οι προσπάθειες τις οποίες αναφέραμε και θα αναφερθώ.

Και βέβαια, ένα πολύ σημαντικό κομμάτι το οποίο έχει να κάνει με τις αυξήσεις, έχει να κάνει με τους βρεφονηπιακούς σταθμούς. Πέρσι πάνω από 365 εκατομμύρια δόθηκαν για να μπορέσουμε να έχουμε κάλυψη πολλών vouchers και σε βρεφονηπιακούς και σε κέντρα δημιουργικής απασχόλησης. Κύριε Υπουργέ, φέτος αυξάνουμε κατά 25 εκατομμύρια αυτό το ποσό. Θέλουμε να μη μένει κανένα παιδί εκτός βρεφονηπιακού σταθμού και θέλουμε να καλύπτουμε όσο γίνεται περισσότερα παιδιά και στα κέντρα δημιουργικής απασχόλησης. Θέλω να σας πω ότι φέτος όλες οι πλήρεις αιτήσεις, με πλήρη φάκελο, έχουν καλυφθεί και έχουμε καλύψει και επτά χιλιάδες παραπάνω vouchers σε σχέση με την προηγούμενη χρονιά στα κέντρα δημιουργικής απασχόλησης.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υπουργού)

Δύο λεπτά, κυρία Πρόεδρε.

Στα σχολικά γεύματα, γιατί ακούω ότι γίνεται πολύ μεγάλη κουβέντα, θα ήθελα να έχουμε περισσότερο χρόνο, αν θέλετε και σε ειδική συνεδρίαση, να μιλήσουμε. Αυξάνουμε κατά 5 εκατομμύρια που σημαίνει ότι στα χίλια εξακόσια πενήντα οκτώ δημοτικά σχολεία, κυρίες και κύριοι που βρισκόμαστε σήμερα εδώ, θα έχουμε αύξηση, θα έχουμε έναν καινούργιο διαγωνισμό έτσι ώστε να μπορούμε να καλύψουμε περισσότερες μερίδες. Είναι πολύ σημαντικό όχι μόνο για το θέμα της επισιτιστικής ανάγκης, αλλά και για το θέμα της καλλιέργειας μιας υγιούς διατροφής για τα παιδιά, ιδίως σε αυτή την ηλικία, να μπορούν να μαθαίνουν να τρέφονται καλύτερα. Είμαι ήδη σε έναν διάλογο με την κ. Λινού. Προσπαθούμε ούτως η άλλως συνεχώς να συζητήσουμε γι’ αυτό το θέμα.

Έχουμε, βέβαια, και σημαντική αύξηση επιδομάτων. Αυξάνουμε τα επιδόματα αναπηρίας κατά 130 εκατομμύρια, αυξάνουμε το επίδομα στέγασης κατά 4 εκατομμύρια, τις πιστώσεις του προγράμματος ανασφάλιστων υπερηλίκων κατά 7 εκατομμύρια.

Πραγματικά, συγκρατήστε εδώ, γιατί έχω ακούσει τις τελευταίες μέρες πολλά για το επίδομα ανασφάλιστων υπερηλίκων, ότι γίνεται μια πολύ μεγάλη προσπάθεια με τον ΟΠΕΚΑ να ψηφιοποιηθεί και να επισπεύσουμε πλέον όλο αυτό τον χρόνο που πρέπει να περιμένει κάποιος άνθρωπος, ειδικά μεγαλύτερος σε ηλικία, έτσι ώστε να μπορέσει να πάρει αυτό το επίδομα. Είναι το μόνο που έχει παραμείνει έγχαρτο και γίνεται μια μεγάλη προσπάθεια και μέσα από το Ταμείο Ανάκαμψης να επισπεύσουμε αυτούς τους χρόνους.

Αυξάνουμε τις λειτουργικές δαπάνες του ΟΠΕΚΑ κατά 1 εκατομμύριο, τα κέντρα κοινωνικής πρόνοιας, όπως σας είπα πριν κατά 3 εκατομμύρια. Το πρόγραμμα «Στέγαση και Εργασία» για ανθρώπους οι οποίοι είναι σε αστεγία ή σε επισφαλή στέγαση αυξάνεται κατά 5 εκατομμύρια. Φιλοξενούμε και γυναίκες οι οποίες εξέρχονται από τους ξενώνες της προστασίας και θέλουμε εκεί πραγματικά να δώσουμε μεγαλύτερη προσοχή, και στον επόμενο προϋπολογισμό, και θα εξαντλήσουμε τα περιθώρια να βρίσκουμε συνεχώς πόρους για αυτό το πολύ σημαντικό κομμάτι.

Επισημαίνω και ανακοινώνω ότι στις 22 Δεκεμβρίου θα δοθούν και τα έκτακτα επιδόματα ακριβώς όπως είχαμε δεσμευτεί. Τα έκτακτα επιδόματα που από το ΟΠΕΚΑ αναλογεί περίπου στα 175 εκατομμύρια για το μήνα Δεκέμβριο. Και βέβαια στο ΠΔΕ έχουμε μια πολύ μεγάλη προσπάθεια η οποία φτάνει στα 274 εκατομμύρια.

Σας λέω σε ένα λεπτό τους πυλώνες στους οποίους επικεντρωνόμαστε στο Ταμείο Ανάκαμψης. Είναι τα μέτρα απλοποίησης και του εκσυγχρονισμού για τον ΟΠΕΚΑ, είναι τα μέτρα τα οποία έχουν να κάνουν με την ψηφιοποίηση όλων των υπηρεσιών που έχουν να κάνουν με την αναπηρία, την ψηφιακή κατάρτιση ηλικιωμένων και ατόμων με αναπηρία, το κομμάτι της υποστήριξης ατόμων με αναπηρία. Όλο αυτό το πρόγραμμα προσβασιμότητας που σημαίνει ότι θα βάλουμε πρόγραμμα να ανακαινιστούν σπίτια ατόμων με αναπηρία, αλλά και οι επιχειρήσεις τους, όπως βέβαια συνεχίζεται και το πρόγραμμα του προσωπικού βοηθού. Μεγάλη κουβέντα έγινε κι εκεί. Με μεγάλη χαρά να επεξηγήσω μια μέρα παραπάνω.

Πρώιμη παρέμβαση για τα παιδιά από μηδέν έως έξι ετών για να μπορέσουμε έγκαιρα να εντοπίσουμε μαθησιακές δυσκολίες, αναπτυξιακές δυσκολίες που προφανώς οι γονείς χρειάζονται αυτή τη στιγμή τη μεγαλύτερη δυνατόν συνδρομή για να μπορέσουμε να τελεσφορήσει η προσπάθεια ενίσχυσης των παιδιών. Ενίσχυση παιδικής προστασίας. Η επαγγελματική αναδοχή, που πηγαίνει πολύ καλά μέχρι τώρα. Πρέπει οπωσδήποτε να την κοινοποιήσουμε περισσότερο. Ημιαυτόνομη διαβίωση, έτσι ώστε να εξέρχονται τα παιδιά από τα κέντρα παιδικής προστασίας. Δημιουργία νέων θέσεων φροντίδας για τα παιδιά σε υπάρχοντα κέντρα.

Κέντρα δημιουργικής απασχόλησης – Stem και βέβαια στήριξη ευάλωτων κοινωνικά ομάδων, κοινωνική επανένταξη δικαιούχων ελάχιστου εγγυημένου εισοδήματος και Ρομά, κοινωνική στέγαση επιπλέον αυτό που σας είπα, σε Αθήνα- Θεσσαλονίκη, πρόγραμμα ευαισθητοποίησης της διαφορετικότητας στους χώρους εργασίας, ενίσχυση των γυναικών και ενδυνάμωσή τους πέραν από την ενίσχυση των συμβουλευτικών κέντρων, όπως και των ξενώνων που η αγαπητή Υφυπουργός Μαρία Κεφάλα έχει τόσο επικεντρωθεί και τόσο πολύ προσπαθεί. Προγράμματα τα ΕΣΠΑ τα οποία θα τρέξουν.

**ΠΡΟΕΔΡΕΥΟΥΣΑ (Όλγα Γεροβασίλη):** Ολοκληρώστε, παρακαλώ.

**ΣΟΦΙΑ ΖΑΧΑΡΑΚΗ (Υπουργός Κοινωνικής Συνοχής και Οικογένειας):** Βεβαίως, κυρία Πρόεδρε.

Και κλείνω ακριβώς με αυτή την επανάληψη του στόχου. Το νέο Υπουργείο Κοινωνικής Συνοχής και Οικογένειας πραγματικά ευελπιστούμε να καθιερωθεί ως μοχλός ανάπτυξης μιας ισχυρής κοινωνίας, που δεν αφήνει κανέναν πίσω, μια κοινωνία που σέβεται και στηρίζεται στη δικαιοσύνη, την ισότητα, την αλληλεγγύη, τον σεβασμό των δικαιωμάτων χωρίς καμμία σκιά.

Τα έργα τα οποία υλοποιούμε από τον προϋπολογισμό θα αποτελέσουν οδηγό μιας συνεπούς πολιτικής, με σεβασμό και στήριξη προς κάθε συμπολίτη, χωρίς αποκλεισμούς.

Ευχαριστώ και πάλι τους συνεργάτες στο Υπουργείο Κοινωνικής Συνοχής και Οικογένειας, την Υφυπουργό, και τις Γενικές και τους Γενικούς Γραμματείς, όλους τους εργαζόμενους οι οποίοι μας συνέδραμαν το πρώτο αυτό δύσκολο διάστημα και σας καλώ να εγκρίνετε κι εσείς αυτόν τον προϋπολογισμό.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Έχει ζητήσει τον λόγο για μία τρίλεπτη παρέμβαση ο κ. Καζαμίας, Κοινοβουλευτικός Εκπρόσωπος της Πλεύσης Ελευθερίας.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κυρία Πρόεδρε.

Κυρία Υπουργέ, η Πλεύση Ελευθερίας θεωρεί το Υπουργείο σας και το ζήτημα της κοινωνικής συνοχής κομβικό και για τον προϋπολογισμό, αλλά και για την πολιτική οποιασδήποτε σύγχρονης κυβέρνησης. Η κοινωνική συνοχή είναι ένα διαρκές ζητούμενο͘ και͘ είναι εξ αρχής θετικό το γεγονός ότι έχετε περισσότερα κονδύλια κι έχετε ένα Υπουργείο το οποίο θα μπορεί να χειριστεί τα ζητήματα που αφορούν την κοινωνική συνοχή.

Ωστόσο, σας άκουσα προσεκτικά και δεν διέγνωσα κάποιο στρατηγικό σχέδιο μέσα στα λόγια σας. Και ούτε μπόρεσα να εντοπίσω ένα στρατηγικό σχέδιο κοιτάζοντας και διαβάζοντας τα σχετικά αποσπάσματα για το Υπουργείο σας μέσα από τις εκθέσεις του προϋπολογισμού. Η αίσθησή μου είναι ότι η συντριπτική πλειονότητα των ποσών, των κονδυλίων που θα διαχειριστείτε από του χρόνου, τα οποία είναι κοντά στα 4 δισεκατομμύρια, κάπου το 90% πρόκειται να δοθεί σε επιχορηγήσεις, όπως είπατε, και πρόκειται να δοθεί μέσω του ΟΚΕΠΑ και με μορφή άλλης επιχορήγησης, ως επιδόματα, στους ανθρώπους που είναι πιο ευάλωτοι και πιο ασθενείς στην κοινωνία μας.

Κοινωνική συνοχή με επιδόματα, όμως, δεν μπορεί να γίνει. Το επίδομα δεν φτιάχνει την κοινωνική συνοχή. Χρειάζονται προγράμματα τα οποία να επανεντάξουν αυτά τα άτομα στην κοινωνία και να τους δώσουν και την ανεξαρτησία, αλλά και να μπορέσουν να τους κάνουν να εργαστούν και να αναμειχθούν με την υπόλοιπη κοινωνία, όπως και όλοι οι υπόλοιποι που βρίσκονται στον βασικό κορμό της κοινωνίας.

Δεν άκουσα τίποτα και δεν είδα τίποτα ως προς αυτό μέσα στον προϋπολογισμό. Και θα σας φέρω ένα ενδεικτικό παράδειγμα. Το κείμενο του προϋπολογισμού δείχνει ότι το Υπουργείο σας έχει ένα προσωπικό εκατόν δεκατριών ατόμων, το οποίο ασχολείται με τα ζητήματα ισότητας των δύο φύλων. Αυτό είναι το μόνο πρόγραμμα που είδα, το οποίο πάει να προσεγγίσει την κοινωνική συνοχή πέρα από τα επιδόματα. Οι υπόλοιποι τρεις χιλιάδες περίπου υπάλληλοι, οι οποίοι εργάζονται στο Υπουργείο σας και οι οποίοι θα χειριστούν, σύμφωνα με το σχέδιο του προϋπολογισμού πάνω από το 90% των 4.000.000.000 που θα διαχειριστείτε του χρόνου, βρίσκονται σε υπηρεσίες οι οποίες δίνουν επιδοτήσεις και επιδόματα. Αυτό μας δημιουργεί μεγάλη απορία: Πώς με αυτό τον τρόπο, και με αυτή τη δομή στο Υπουργείο, αλλά και με αυτή την απουσία στρατηγικής που βλέπουμε, θα μπορέσετε να κατασκευάσετε τις απαραίτητες δομές στην κοινωνία, ούτως ώστε να ενισχύσετε την κοινωνική συνοχή;

Τέλος, θα ήθελα να σας πω το εξής: Πριν τρεις μήνες σας έκανα μια ερώτηση για τους άστεγους και το πρόγραμμα του Υπουργείου για τους άστεγους. Μας είπατε ότι θα αυξήσετε 5.000.000 τον προϋπολογισμό γι’ αυτό. Υπάρχουν χιλιάδες άστεγοι στην Ελλάδα σήμερα. Είναι μια αποκρουστική εικόνα για τους πολίτες να βλέπουν χιλιάδες άστεγους στις κεντρικές πλατείες των μεγάλων πόλεων να κοιμούνται στους δρόμους, χωρίς προστασία, χωρίς μέριμνα από το κράτος. Και μου είπατε ότι έχει καθυστερήσει κατά μία πενταετία η διαδικασία που προβλέπει ο νόμος του 2012 για την απογραφή του αριθμού των αστέγων.

Έχετε να μας πείτε κάτι για το τι σκοπεύετε να κάνετε ως προς αυτό; Η αστεγία είναι τεράστιο πρόβλημα και είναι πολύ πιο μεγάλο από τα πενιχρά ποσά -αυτά τα ψίχουλα- που φαίνεται να δίνει ο προϋπολογισμός για την αντιμετώπισή του.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Η κ. Ζαχαράκη έχει τον λόγο για τρία λεπτά.

**ΣΟΦΙΑ ΖΑΧΑΡΑΚΗ (Υπουργός Κοινωνικής Συνοχής και Οικογένειας):** Λιγότερο θα χρειαστώ, κυρία Πρόεδρε, ευχαριστώ!

Στρατηγικός σχεδιασμός είναι, κύριε συνάδελφε, το να αυξάνεις αυτή τη στιγμή τα χρήματα, τα οποία δίνονται στους βρεφονηπιακούς σταθμούς, γιατί εντάσσεται στην εναρμόνιση της επαγγελματικής οικογενειακής ζωής. Είναι ακριβώς κάτω από τον πυλώνα που έχει να κάνει με την ενδυνάμωση της κάθε οικογένειας, αλλά και της γυναίκας για να έχει τη δυνατότητα να αυξήσει τη συμμετοχή της στην αγορά εργασίας. Επειδή μιλάτε για το σύνδεση της εργασίας. Και εγώ συμφωνώ. Εγώ δεν θέλω εξαρτημένους πολίτες από τα επιδόματα. Εγώ θέλω να είναι αυτοδύναμοι οι πολίτες -και νομίζω ότι συμφωνούμε όλοι εδώ- έτσι ώστε να μην χρειάζονται το κράτος, αλλά να υπάρχει το κράτος στη δύσκολη στιγμή.

Άρα δίπλα στα επιδόματα τα οποία είδα ότι τα αντιμετωπίζετε κάπως έτσι, θα έλεγα, ως μία απευκταία κατάσταση, εγώ να έρθω να συμφωνήσω και να σας πω ότι μακάρι να μην χρειάζονται. Γι’ αυτούς, όμως, τους εκατοντάδες χιλιάδες πολίτες που υπάρχουν, θα υπάρχει, λοιπόν, και αυτό το Υπουργείο και ο ΟΠΕΚΑ για να το κάνει.

Μιλήσατε, επίσης, για το κομμάτι του διαχωρισμού του ανθρώπινου δυναμικού. Είναι πράγματι πολύ ουσιαστικοί όλοι αυτοί οι ανθρώπινοι πόροι, οι εργαζόμενοι στη Γενική Γραμματεία Ισότητας Φύλων και Δικαιωμάτων, αλλά συγχρόνως, είναι και οι περιφερειακές δομές. Θέλω να σας εξηγήσω, για να είναι αντιληπτό, ούτως η άλλως στην ελληνική Βουλή. Πέραν του ΟΠΕΚΑ, οι υπόλοιποι εργαζόμενοι είναι και στα κέντρα πρόνοιας. Όλο το υπόλοιπο σύστημα το οποίο έρχεται να συνδράμει αυτό το Υπουργείο, έχει να κάνει με ανθρώπους οι οποίοι είναι για την παιδική προστασία. Στρατηγικός πυλώνας, τον ανέφερα πριν. Η αποϊδρυματοποίηση, στρατηγικός πυλώνας. Θέλουμε τα παιδιά να βγουν από τα ιδρύματα και θέλουμε να πάνε να διαμείνουν σε επιχορηγούμενα διαμερίσματα τα οποία τα πληρώνει το Υπουργείο. Θέλουμε, επίσης, οι ηλικιωμένοι συμπολίτες μας να έχουν αξιοπρεπή χώρο, έτσι ώστε αν χρειαστεί να απευθυνθούν σε εμάς, να έχουν τον υπάλληλο απέναντι και να έχουν συγχρόνως και σύγχρονες μεθόδους, έτσι ώστε να μπορούν να ανταπεξέλθουν, γιατί είναι δυστυχώς μια χώρα που γηράσκει και το βλέπετε πάρα πολύ και στο κομμάτι το δημογραφικό.

Όπως, επίσης, όταν μιλάμε για άτομα με αναπηρία είναι στρατηγικός σχεδιασμός ότι για πρώτη φορά υπάρχει εθνική πύλη αναπηρίας. Είναι στρατηγικός σχεδιασμός ότι υπάρχει ψηφιακή κάρτα, την οποία πληρώνει το υπουργείο. Είναι στρατηγικός σχεδιασμός ότι υπάρχει προσωπικός βοηθός για πρώτη φορά στην Ελλάδα. Πιλοτικά μεν -και χρειάστηκε πολλές βελτιώσεις- αλλά υπάρχει! Και είναι στρατηγικός σχεδιασμός ότι για πρώτη φορά θα ανακαινισθούν και σπίτια για τα άτομα με αναπηρία και επιχειρήσεις.

Μπορούμε να μιλάμε πολλές ώρες, γιατί υπάρχει τακτικός προϋπολογισμός, το ΠΔΕ, υπάρχει και το κομμάτι του Ταμείου Ανάκαμψης, προγράμματα άνω των 500.000.000 που ακριβώς υπηρετούν αυτό, τον άνθρωπο. Υπάρχει, λοιπόν, και σχέδιο, υπάρχουν και άνθρωποι να το υλοποιήσουν.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Ο κ. Χατζηδάκης έχει τον λόγο.

**ΔΙΟΝΥΣΙΟΣ ΧΑΤΖΗΔΑΚΗΣ:** Ευχαριστώ, κυρία Πρόεδρε.

Κύριοι Υπουργοί, κυρίες και κύριοι συνάδελφοι, είμαι περίπου δέκα ώρες στην Αίθουσα αυτή. Δεν παραπονούμαι, αποζημιώθηκα ακούγοντας αρκετούς συναδέλφους και Υπουργούς, συναδέλφους της Συμπολίτευσης και της Αντιπολίτευσης.

Θέλω, όμως, να σταθώ στον Υπουργό Εξωτερικών, στον κ. Γεραπετρίτη, για την τοποθέτησή του και τις απαντήσεις που έδωσε στους Αρχηγούς των μικροτέρων κομμάτων και στους Κοινοβουλευτικούς Εκπροσώπους των κομμάτων. Διαπίστωσα τι σημαίνει ποιότητα ανθρώπου, λόγων και πράξεων.

Έκανα μετά, λοιπόν, έναν συνειρμό στο μυαλό μου. Πήγε, δηλαδή, το μυαλό μου στη διακυβέρνηση που είχαμε επί ΣΥΡΙΖΑ, ο οποίος είχε πενήντα οκτώ ή εξήντα δύο Υπουργούς. Από αυτούς, από τα ονόματα που εθεωρούντο το think tank του συνδυασμού ΣΥΡΙΖΑ - Προοδευτική Συμμαχία εξελέγησαν και επιβίωσαν δώδεκα, εκ των οποίων οι έξι είναι τώρα στον ΣΥΡΙΖΑ και οι άλλοι στη Νέα Αριστερά. Επίσης, ένα κόμμα που συνεργάστηκε για να κυβερνήσει τη χώρα, εξαφανίστηκε, δηλαδή οι Ανεξάρτητοι Έλληνες.

Τα κλείνω όλα αυτά και πάω στο θέμα μας. Ο κρατικός προϋπολογισμός του 2024 είναι ένας προϋπολογισμός που στηρίζεται στη βιώσιμη ανάπτυξη, στην κοινωνική συνοχή και στη δημοσιονομική ισορροπία. Είναι ένας προϋπολογισμός αξιόπιστος. Και το λέει αυτό ένας άνθρωπος, ο οποίος έχει κάνει δεκαεπτά προϋπολογισμούς στον δήμο του.

Πρέπει να καταλάβουμε ορισμένοι ότι η πολυπόθητη απόκτηση της επενδυτικής βαθμίδας από όλους τους οίκους αξιολόγησης δείχνει ότι η οικονομία μας είναι σε καλό δρόμο.

Τι σημαίνει για την οικονομία η απόκτηση επενδυτικής βαθμίδας; Πρώτον, μείωση του κόστους δανεισμού. Δεύτερον, μείωση του κινδύνου της αστάθειας της οικονομίας της χώρας και αύξηση των επενδύσεων σε ομόλογα του δημοσίου. Τρίτον, αύξηση των επενδύσεων από Ευρωπαίους επενδυτές, αλλά και από την εγχώρια αγορά.

Τελικά, η επενδυτική βαθμίδα τι μας δίνει; Δηλαδή, μία χώρα που έχει επενδυτική βαθμίδα «ΑΑ», έχει περισσότερες επενδύσεις και καλά αμειβόμενες θέσεις εργασίας, με υψηλότερους μισθούς σε όλο το φάσμα της οικονομικής δραστηριότητας, καθώς απελευθερώνονται πόροι και φθηνότερο κεφάλαιο υπέρ της εργασίας, ενισχύοντας έτσι την ανταγωνιστικότητα της ελληνικής οικονομίας και δημιουργώντας συνθήκες ευημερίας της κοινωνίας.

Κυρίες και κύριοι συνάδελφοι, θυμηθείτε πού βρισκόμασταν το 2018 και το 2019 με το αχρείαστο τρίτο μνημόνιο και πού βρισκόμαστε σήμερα. Η οικονομική ανάπτυξη της χώρας είναι πραγματική και σύμφωνα με την Ευρωπαϊκή Επιτροπή που ελέγχει τα πάντα στην οικονομία.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Το ΑΕΠ αναμένεται να φτάσει στα 234 δισ., όταν το 2018 ήταν 179,5 δισ. και το 19 ήταν 183,3δισ. Το 2020 που πέσαμε στην πανδημία και όλα τα σκέπαζε το σκότος, πήγε 165,1 δισ. Το 2021 πήγαμε στα 206 δισ., το 2023 στο 222,3 δισ. και τώρα πάμε στο 234 δισ. Και επιτίθεστε στο οικονομικό επιτελείο και στον Κωστή Χατζηδάκη, λέγοντας ότι έχει φτωχοποιήσει τη χώρα και τη φορολόγηση της μεσαίας τάξης, όταν έχουν μειωθεί ή εξαλειφθεί περισσότεροι από πενήντα φόροι. Άλλο είναι φορολογία και άλλο η φοροδιαφυγή που προσπαθεί η Κυβέρνηση να περιορίσει.

Στον προϋπολογισμό του 2024 περιλαμβάνονται δημοσιονομικές παρεμβάσεις ύψους 2,5 δισ. ευρώ, που ενισχύουν το εισόδημα ιδίως των χαμηλόμισθων και των χαμηλοσυνταξιούχων και συμβάλλουν -τα 2,5 δισ.- στην άμβλυνση των κοινωνικών ανισοτήτων και στη μείωση της φτώχειας.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Χατζηδάκη, θα πρέπει να κλείσετε την ομιλία σας.

**ΔΙΟΝΥΣΙΟΣ ΧΑΤΖΗΔΑΚΗΣ:** Τελειώνω.

Ο κ. Πέτσας ανέπτυξε ακριβώς πού δίνονται τα 2,5 δισεκατομμύρια και θέλω να σταθώ, κυρία Πρόεδρε, λίγο στις Ένοπλες Δυνάμεις.

**ΠΡΟΕΔΡΕΥΟΥΣΑ (Όλγα Γεροβασίλη):** Έχετε ήδη φτάσει στα εννιάμισι λεπτά.

**ΔΙΟΝΥΣΙΟΣ ΧΑΤΖΗΔΑΚΗΣ:** Κυρία Πρόεδρε, δώστε μου ένα λεπτό γιατί αύριο…

**ΠΡΟΕΔΡΕΥΟΥΣΑ (Όλγα Γεροβασίλη):** Όσο πιο γρήγορα μπορείτε.

**ΔΙΟΝΥΣΙΟΣ ΧΑΤΖΗΔΑΚΗΣ:** Θέλω να σταθώ στις Ένοπλες Δυνάμεις.

Μόνο ο Ναύαρχος, ο κ. Αποστολάκης, ο συνάδελφός μου Στέφανος Γκίκας και εγώ ξέρουμε ποια ήταν η αποτρεπτική ισχύς των Ενόπλων Δυνάμεων από πλευράς οπλικών συστημάτων από το 2014 έως το 2020 και πού είναι σήμερα.

Έχουμε δεκαοκτώ Ραφάλ και έχουμε παραγγελία για άλλα έξι καινούργια Ραφάλ…

**ΠΡΟΕΔΡΕΥΟΥΣΑ (Όλγα Γεροβασίλη):** Παρ’ όλα αυτά θα πρέπει να τελειώσετε την ομιλία σας, κύριε συνάδελφε.

**ΔΙΟΝΥΣΙΟΣ ΧΑΤΖΗΔΑΚΗΣ:** …Τα F-16 Viper θα είναι δεκαοκτώ και προχωράμε.

Μπελαρά, τορπίλες βαρέως τύπου, ανθυποβρυχιακά ελικόπτερα, βλήματα Harpoon, Exocet, Scalp, Mica. Όλα αυτά νομίζετε ότι μπαίνουμε σε ένα κατάστημα και τα παίρνουμε; Χρειάζονται ειδικές διαδικασίες.

**ΠΡΟΕΔΡΕΥΟΥΣΑ (Όλγα Γεροβασίλη):** Ωραία, σας ακούσαμε προσεκτικά, κύριε Χατζηδάκη.

**ΔΙΟΝΥΣΙΟΣ ΧΑΤΖΗΔΑΚΗΣ:** Και τελειώνω, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Τελειώστε όμως.

**ΔΙΟΝΥΣΙΟΣ ΧΑΤΖΗΔΑΚΗΣ:** Εάν δεν έχουμε τις Ένοπλες Δυνάμεις αυξημένες και την αποτρεπτική ισχύ των Ενόπλων Δυνάμεων να φαίνεται, καμμιά χώρα δεν μπορεί να επιβιώσει και ειδικά εμείς που είμαστε δίπλα στην Τουρκία.

Και θέλω να ευχαριστήσω τον Πρωθυπουργό της χώρας…

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Χατζηδάκη, νομίζω ότι πήρατε χρόνο για να πείτε τα ουσιαστικά.

**ΔΙΟΝΥΣΙΟΣ ΧΑΤΖΗΔΑΚΗΣ:** …και προσπαθεί να τις βελτιώσει. Γιατί αποδεικνύεται ότι ο Κυριάκος Μητσοτάκης δεν είναι το ατού της Νέας Δημοκρατίας, είναι το ατού του έθνους.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε.

Να σας δώσω μία εικόνα για το παρακάτω. Επόμενος ομιλητής θα είναι ο κ. Βασίλης Οικονόμου. Ακολουθεί από τη Νέα Δημοκρατία ο κ. Έξαρχος Νικόλαος, ο κ. Φωτήλας, ο κ. Πολάκης και φτάνουμε στον κ. Βορίδη, μετά τον κ. Πολάκη.

Κύριε Οικονόμου, έχετε τον λόγο.

**ΒΑΣΙΛΕΙΟΣ ΟΙΚΟΝΟΜΟΥ:** Κυρία Πρόεδρε, τελειώνοντας τον Δεκέμβριο του 2023, μπαίνουμε στη συζήτηση του προϋπολογισμού και τελειώνουμε. Μπαίνουμε σε μια χρονιά σημαδιακή και θα έλεγα με πολλά μηνύματα. Το 2024 συμπληρώνονται πενήντα χρόνια από την πτώση της χούντας. Είναι ένας πρώτος μεγάλος ιστορικός κύκλος, ο οποίος ολοκληρώνεται το 2024, που είναι καλή ευκαιρία να κάνουμε και τον απολογισμό αυτού του κύκλου.

Την ίδια στιγμή όμως με την κατάθεση αυτού του προϋπολογισμού ολοκληρώνεται και ένας μικρός μεσόκυκλος ιστορικός, ο κύκλος της κρίσης. Ξεκίνησε το 2010 με την πτώχευση της χώρας. Ακολούθησε η ηρωική κυβέρνηση Σαμαρά-Βενιζέλου που διέσωσε τη χώρα. Ακολούθησε η παραφωνία και η τραγική κυβέρνηση ΣΥΡΙΖΑ. Ακολούθησε η πρώτη κυβέρνηση Μητσοτάκη, η οποία σταθεροποίησε αυτή την περίοδο της κρίσεως.

Αυτός ο προϋπολογισμός έρχεται να δείξει ότι μπαίνουμε σε έναν νέο κύκλο, εγώ θα τον ονόμαζα ενάρετο κύκλο, έναν κύκλο ελπίδας, αισιοδοξίας για το μέλλον. Το περιγράφει ο ίδιος ο προϋπολογισμός, πώς μπορεί να είναι έτσι τα επόμενα βήματα για την πατρίδα μας.

Όσον αφορά τον προϋπολογισμό του 2024 ένα από τα στοιχεία στα οποία θα μείνω ιδιαίτερα -βλέπω ότι υπάρχει εκπρόσωπος του οικονομικού επιτελείου, έχει πει πολλά θέματα και έχει αναφέρει πολλές ενδείξεις ότι είναι πραγματικά ένας προϋπολογισμός αυτού του νέου ιστορικού κύκλου-, το πιο κρίσιμο σημείο στο οποίο θα δώσω σημασία -ξεκίνησε να το λέει ο αγαπητός μου Διονύσης Χατζηδάκης- είναι η αύξηση του ΑΕΠ για πρώτη φορά από τα επίπεδα του 2010.

Το 2010 είχαμε ΑΕΠ στη χώρα, τον πλούτο δηλαδή, στα 220 δισεκατομμύρια. Στην περίοδο και στον κύκλο της κρίσεως έφτασε στα 175, χάσαμε δηλαδή μέσα σε έξι χρόνια 50 δισεκατομμύρια από τον πλούτο της χώρας. Αυτή είναι μεγάλη απώλεια, τραγική αν καθίσετε να τη σκεφτείτε. Απλά θέλω να σας πω βλέποντας τα στοιχεία ότι έκανα μία ανάλυση πρόχειρη: Η Ουκρανία που βρίσκεται σε πόλεμο επί ενάμιση χρόνο κι έχει χάσει πεντακόσιες χιλιάδες ανθρώπους, έχει πτώση του ΑΕΠ της μόλις 25% και αυτή, όσο είχε η χώρα μας σε καιρό ειρήνης. Χάσαμε το 25%, λοιπόν, του πλούτου σε αυτή την περίοδο. Αυτή η τραγική απώλεια καλύφθηκε με την πρώτη κυβέρνηση Μητσοτάκη και βάσει των προβλέψεων και των εκτιμήσεων το 2024 θα πάμε στα 232 δισεκατομμύρια, δηλαδή ανεβαίνουμε πλέον σε βιοτικό επίπεδο και σε πλούτο της χώρας για πρώτη φορά μετά το 2010. Είναι κρίσιμο αυτό το ζήτημα.

Εγώ πιστεύω ότι εκεί φαίνεται και εκεί είναι όλη η ουσία της πολιτικής που αυτή η Κυβέρνηση κάνει: ένα νέο παραγωγικό αναπτυξιακό μοντέλο, το οποίο δίνει έμφαση, κύριε Παφίλη, στις επενδύσεις και στις εξαγωγές, όχι στα δανεικά και όχι στον καταναλωτισμό. Οι επενδύσεις και οι εξαγωγές είναι το μείζον. Για πρώτη φορά οι εξαγωγές φτάνουν στο 30% του ΑΕΠ και για πρώτη φορά οι επενδύσεις έχουν τέτοιο εύρος και τέτοιο βάθος και τέτοια δυναμική. Αυτό σημαίνει τι; Ότι παράγουμε πλέον χρήμα εμείς. Εμείς παράγουμε χρήμα, δεν παίρνουμε έτοιμο χρήμα ούτε δανειζόμενο χρήμα. Άρα λοιπόν έχουμε ένα νέο παραγωγικό μοντέλο. Υπάρχει πλούτος, λοιπόν, καθαρός, πλούτος ο οποίος παράγεται σε αυτή τη χώρα.

Το δεύτερο στοιχείο όμως, για να πούμε ότι είναι ένας ενάρετος κύκλος, είναι πώς μοιράζεται αυτός ο πλούτος. Υπάρχει δίκαιη κατανομή του πλούτου; Αυτό το κοινωνικό μέρισμα μοιράζεται; Τρία στοιχεία εγώ θα πιάσω από τον προϋπολογισμό, υπάρχουν πάρα πολλά, αλλά νομίζω ότι αυτά που θα πω είναι ενδεικτικά.

Πρώτον, έχουμε αυξήσεις στους δημοσίους υπαλλήλους για πρώτη φορά μετά από δεκατέσσερα χρόνια. Έχουμε για πρώτη φορά αυξήσεις στους συνταξιούχους, πάλι μετά από δεκατέσσερα χρόνια.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΓΕΩΡΓΙΟΣ ΓΕΩΡΓΑΝΤΑΣ**)

Ένα τρίτο στοιχείο για μένα σημαντικό, γιατί αφορά τον ιδιωτικό τομέα, είναι η θέσπιση, πλέον, των τριετιών. Άρα λοιπόν θα υπάρξει και εκεί αύξηση του εισοδήματος. Τρία στοιχεία, λοιπόν.

(Θόρυβος στην Αίθουσα)

Σας βάζω και ένα τέταρτο, κύριοι συνάδελφοι που διαμαρτύρεστε, τα 50 δισεκατομμύρια που δόθηκαν για να μείνει η χώρα και η κοινωνία όρθια μέσα στην πανδημία και πάνω στην πανδημία.

Αυτός ο πλούτος, λοιπόν, μοιράστηκε και μοιράστηκε κατά την άποψή μου δίκαια, είχε αντίκρισμα στις κοινωνικές απαιτήσεις και ανάγκες και αυτό είναι η μεγαλύτερη αξία, να παράγεις πλούτο και να τον μοιράζεις δίκαια σε όλες τις κοινωνικές τάξεις και αυτό να είναι το ζήτημα της κοινωνικής ισορροπίας που μπορούμε να επιτύχουμε. Τα υπόλοιπα έχουν μικρή αξία. Τι θα πω εγώ τώρα εδώ, τι θα πει ο αγαπητός μου φίλος κ. Πολάκης, τι θα πει ο οποιοσδήποτε έχει μικρή αξία, γιατί; Γιατί εμείς θα έχουμε τη μερική άποψη, τη δικιά μας άποψη. Η ζώσα πραγματικότητα και η κοινωνική αλήθεια είναι αδήριτη. Την πραγματικότητα δεν μπορείς να την προσπεράσεις με τίποτα.

Αυτή έτσι λοιπόν καταγράφηκε με τις γνήσιες εντολές του λαού προς τον Κυριάκο Μητσοτάκη και τη Νέα Δημοκρατία και το 2019, για να σταματήσει ο κατήφορος, και το 2023 για να προχωρήσει αυτός ο κύκλος, ο ενάρετος κύκλος που ζητάμε, ο κύκλος της κοινωνικής δικαιοσύνης, ο κύκλος του κοινωνικού μερίσματος που θα μοιραστεί σε όλες τις κοινωνικές τάξεις, ο κύκλος ο οποίος θα έχει παραγωγή πλούτου από εμάς τους ίδιους, γιατί και μπορούμε, και τις δημιουργικές δυνάμεις έχουμε, και τα μυαλά έχουμε, και τις δυνατότητες έχουμε να το πράξουμε. Απλά περί άλλων τυρβάζαμε τα προηγούμενα χρόνια.

Σήμερα λοιπόν μπαίνοντας και βάζοντας αυστηρά αυτά τα όρια και τους δρόμους, όπως τους έχουμε χαράξει, νομίζω ότι το όραμα για να κλείσουμε τη δεκαετία του 2020 με τέτοιο πρόσημο θετικό, οραματικό, αυτός ο προϋπολογισμός του 2024 το εξυπηρετεί και γι’ αυτό τον ψηφίζουμε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο τώρα έχει από το Κομμουνιστικό Κόμμα Ελλάδας ο κ. Έξαρχος Νικόλαος.

Παρακαλώ, κύριε συνάδελφε.

**ΝΙΚΟΛΑΟΣ (ΠΑΚΟΣ) ΕΞΑΡΧΟΣ:** Θα είμαι ειλικρινής, κύριοι συνάδελφοι. Μπορεί να μην τα καταλαβαίνω εγώ όλα –πιθανόν- τα περί επενδύσεων, ανάπτυξης, δισεκατομμυρίων, όλα αυτά δηλαδή τα μεγάλα, τα παχιά λόγια που ακούσαμε όλες αυτές τις μέρες, όμως ξέρω καλά ένα πράγμα, ότι τη Δευτέρα ήρθε στο εργατικό κέντρο εκεί το απόγευμα μια άνεργη γυναίκα, μονογονεϊκή οικογένεια, η οποία το 2010 είχε πάρει ένα δάνειο 16.000 ευρώ, μέχρι το 2013 που δούλευε, γιατί μετά έμεινε άνεργη από τα καλούδια της πολιτικής σας, είχε αποπληρώσει τα 10.000, τα υπόλοιπα 6.000 μαζί με όλα τα παρελκόμενα έγιναν με έναν μαγικό τρόπο 68.000 φέτος, με αποτέλεσμα να βγει σε πλειστηριασμό, χωρίς η ίδια να το γνωρίζει, ηλεκτρονικά, το σπίτι της, προς το παρόν βέβαια άγονο. Δηλαδή τα 6.000 υπόλοιπο έγιναν 68.000 ευρώ.

Τι προβλέπει, λοιπόν, ο προϋπολογισμός των δισεκατομμυρίων για όλους αυτούς τους εκατοντάδες χιλιάδες μεροκαματιάρηδες που κινδυνεύουν να χάσουν τα σπίτια τους, που είναι έρμαιο στα νύχια των funds, των τραπεζών και δεν συμμαζεύεται, όλων αυτών δηλαδή των «κορακιών»; Πού είναι η ευαισθησία και η ανθρωπιά περί δήθεν κοινωνικής συνοχής του προϋπολογισμού σας όταν προσπαθούν -και αυτό των τελευταίων ημερών, για να μην πάω πιο πίσω- να πετάξουν έξω από το σπίτι οικογένεια της οποίας ο ένας σύζυγος έχει 80% αναπηρία κι ο άλλος 70%; Πού θα πρέπει να πάνε αυτοί οι άνθρωποι χειμώνα καιρό;

Κι εδώ έχετε, κύριοι, ευθύνη όλοι σας, πρώτα και κύρια φυσικά η Κυβέρνηση, αλλά και τα υπόλοιπα κόμματα, και ο ΣΥΡΙΖΑ, και το ΠΑΣΟΚ και η Νέα Αριστερά. Όλοι σας βάλατε το λιθαράκι και να δοθούν τα δάνεια στα funds, στα «κοράκια» δηλαδή, και να γίνονται ηλεκτρονικοί πλειστηριασμοί για να μην μπορούν να παρεμποδίζονται από τον λαό και φυσικά η όποια διαμαρτυρία να χαρακτηρίζεται «ιδιώνυμο», με ό,τι αυτό συνεπάγεται, και να διώκονται αγωνιστές. Κι όλα αυτά για να έχουν οι τράπεζές σας μόνο φέτος, στο πρώτο εννεάμηνο, 2,9 δισεκατομμύρια κέρδη.

Αυτός, λοιπόν, είναι ο δικός σας προϋπολογισμός, που δεν έχει καμμία σχέση με τον προϋπολογισμό των εργατικών λαϊκών οικογενειών. Γιατί, ξέρετε, κάνουμε κι εμείς προϋπολογισμό, έχουμε και εμείς έσοδα - έξοδα και δεν μας βγαίνουν οι αριθμοί.

Και ας λέει ο κ. Αυγενάκης όλα αυτά που είπε πριν εδώ πέρα περί πολιτικής η οποία στηρίζει τους αγρότες. Δεν πρόκειται να βγει ο προϋπολογισμός των αμπελουργών σε όλη την Ελλάδα -αλλά αναφέρομαι ιδιαίτερα στα Γιάννενα επειδή έχω προσωπική εμπειρία-, ούτε των μελισσοκόμων, ούτε των αγροτών της Άρτας που χάσανε φέτος τα εσπεριδοειδή τους, ούτε των ελαιοπαραγωγών που χάσανε συνολικά περίπου το 70% της παραγωγής. Τι είπατε, λοιπόν, όταν το Κομμουνιστικό Κόμμα Ελλάδας φέραμε το θέμα στη Βουλή αφουγκραζόμενοι φυσικά την απαίτηση των αγροτών για αναπλήρωση του εισοδήματος;

«Δεν προβλέπεται από τον ΕΛΓΑ αποζημίωση», δηλαδή με απλά λόγια «Κόψτε τον λαιμό σας, να καλύψετε τις ανάγκες των οικογενειών σας, να πληρώσετε τα δάνεια, να σπουδάσετε τα παιδιά σας, να προετοιμαστείτε για να καλλιεργήσετε την επόμενη χρονιά». Και μετά σας πήρε ο πόνος μάλλον που ρημάζουν τα χωριά.

Αυτός λοιπόν είναι ο προϋπολογισμός σας που, πέραν των άλλων, προβλέπει και μέσα από την εφαρμογή της νέας Κοινής Αγροτικής Πολιτικής 2023-2027 που ψηφίσατε όλοι μαζί, Νέα Δημοκρατία, ΣΥΡΙΖΑ, ΠΑΣΟΚ, μείωση της βασικής ενίσχυσης μεγαλύτερη από 250 εκατομμύρια τον χρόνο. Σε ποιους; Στους κτηνοτρόφους παρακαλώ, που είναι τριακόσιες εξήντα πέντε μέρες τον χρόνο μέσα στις λάσπες, γιορτή, καθημερινή. Ούτε να αρρωστήσουν δεν έχουν το δικαίωμα. Κι όμως κόπηκαν 250 εκατομμύρια.

Και δεν είναι μόνο αυτά. Είναι και η άλλη όψη, είναι οι εξευτελιστικές τιμές στο γάλα, τα αρνιά, που επιβάλλουν οι βιομήχανοι και οι έμποροι, είναι οι πανάκριβες ζωοτροφές, το πετρέλαιο, η ενέργεια, η φοροληστεία, που τους κάνουν συνολικά όλα μαζί τη ζωή μαρτύριο στον αγώνα τους για να διατηρήσουν το βιός τους, την ίδια στιγμή φυσικά που οι βιομηχανίες σπάνε το ένα μετά το άλλο τα ρεκόρ κερδών, φυσικά στις πλάτες των κτηνοτρόφων, και ο λαός βλέπει τα τυριά στα ράφια από μακριά.

Άρα λοιπόν, οι βιοπαλαιστές αγρότες, οι κτηνοτρόφοι πρέπει να βγάλουν πολιτικά συμπεράσματα, να γίνει η οργή και η αγανάκτησή τους οργανωμένος αγώνας ενάντια στους εμπόρους, τους τραπεζίτες, τους βιομηχάνους, την Κυβέρνηση, τα υπόλοιπα αστικά κόμματα και φυσικά, την Ευρωπαϊκή Ένωση, να δυναμώσουν τους συλλόγους τους, να φτιάξουν νέους όπου δεν υπάρχουν, να διεκδικήσουν μέτρα στήριξης του εισοδήματός τους και της ίδιας τους της ζωής.

Με τον αγώνα τους μαζί με τους υπόλοιπους εργαζόμενους να παλέψουν για εξουσία που μπορεί να εξασφαλίσει στον βιοπαλαιστή αγρότη κοινωνικοποιημένη γη, για καλλιέργεια και πλήρη απαλλαγή από ενοίκια, υποθήκες, χρέη, εγγυημένες τιμές στα αγροτικά προϊόντα, χαμηλό κόστος παραγωγής, κοινωνικοποίηση των μονοπωλίων μεταποίησης και εμπορίας και φυσικά, κρατική βιομηχανία παραγωγής αγροτικών μέσων, εφοδίων και μηχανημάτων, επιστημονικό κεντρικό σχεδιασμό για ανάπτυξη όλων των παραγωγικών δυνατοτήτων της χώρας, ικανοποίηση του συνόλου των κοινωνικών αναγκών για υψηλού επιπέδου κρατικές υπηρεσίες στην υγεία, την παιδεία, την πρόνοια, για αξιοπρεπή διαβίωση, ελεύθερο χρόνο.

Υπάρχει και άλλος δρόμος, ο σοσιαλισμός. Αυτόν τον δρόμο φωτίζει μαχητικά το Κομμουνιστικό Κόμμα Ελλάδας. Μπαίνουμε μπροστά για την οργάνωση της λαϊκής εργατικής αντεπίθεσης, για να μην ξαναπληρώσει ο λαός τη νέα κρίση.

Κυρίες και κύριοι, πανηγυρίζετε, εσείς πρώτα και κύρια της Νέας Δημοκρατίας, αλλά φυσικά και οι άλλοι, όλοι όσοι έχετε «Ευαγγέλιο» την καπιταλιστική ανάπτυξη και τις επενδυτικές βαθμίδες, τις οποίες βέβαια ακούσαμε ότι διεκδικεί την προετοιμασία τους και ο ΣΥΡΙΖΑ, για περισσότερες ξένες επενδύσεις, για περισσότερες καλύτερες δουλειές. Όμως είναι έτσι τα πράγματα;

Στα Γιάννενα ήρθε μια μεγάλη γερμανική εταιρεία, κολοσσός στις νέες τεχνολογίες, με τυμπανοκρουσίες από περιφέρεια, δήμο, παίρνοντας τα εύσημα από την Κυβέρνηση και προσωπικά από τον κύριο Πρωθυπουργό, προσπαθώντας να μας πείσουν ότι ούτε λίγο ούτε πολύ μας κάνουν χάρη που επιλέγουν τα Γιάννενα για παράρτημά τους. Μέχρι και δωρεάν συναυλίες με επώνυμους στην πλατεία και στα Γιάννενα, διάφορες χορηγίες σε αθλητικές εκδηλώσεις, φροντίζοντας να δείχνουν την ευαισθησία της εργοδοσίας, στην προσπάθειά τους όμως να κρύψουν την αναισθησία τους απέναντι στις ζωές των εργαζομένων, στη συμπεριφορά που μειώνει την αξιοπρέπεια των νέων επιστημόνων.

Έσκασαν με κρότο όλα αυτά τα μπαλόνια από τις φιέστες, όταν από τις πιέσεις, την τρομοκρατία, τις απαξιωτικές συμπεριφορές, αναγκάστηκαν πρώτα εννέα εργαζόμενοι σε παραίτηση και φυσικά, κάποιοι που τόλμησαν να ψελλίσουν κάτι, όχι να διεκδικήσουν, απολύθηκαν, έξι και ένας, επτά στη συνέχεια.

Και φυσικά αφήνουν να εννοηθεί ότι το επόμενο διάστημα έρχονται και άλλες απολύσεις, με στόχο φυσικά να έχουν εργαζόμενους-ρομπότ, γιατί έτσι τους θέλουν, να μην σκέφτονται, τρομοκρατημένους, με τσακισμένες προσωπικότητες, να κοιτάνε πού και σε ποιον και πότε θα καθίσει η μπίλια της απόλυσης.

Εμείς το λέμε καθαρά. Δεν σπουδάσαμε τα παιδιά μας με κόπο και με θυσίες -γιατί όποιος σπούδασε παιδιά ξέρει τι κόπος απαιτείται τώρα και τα προηγούμενα χρόνια- για να μπορεί ο καθένας να πατάει την προσωπικότητα των παιδιών μας, ο κάθε μεγαλοεργοδότης που θέλετε να τον παρουσιάσετε σαν σωτήρα.

Και αυτή, όπως και ο άλλες πολυεθνικές, έχουν έναν θεό, το κέρδος. Είναι εκεί γιατί βρήκαν φτηνό υψηλού επιπέδου επιστημονικό προσωπικό, αποφοίτους των πανεπιστημίων της χώρας μας. Και δεν μας είπαν φυσικά πόσο θα πλήρωναν μισθούς στη Γερμανία για τους ανάλογους εργαζόμενους, αλλά και εκεί που ήταν πριν έρθουν εδώ.

Αλλά φροντίσατε όλοι σας, κύριοι, όλο το προηγούμενο διάστημα με τους αντιλαϊκούς ,αντεργατικούς νόμους σας, τους νόμους Χατζηδάκη τελευταία, Γεωργιάδη και πάμε και πίσω στων υπόλοιπων κυβερνήσεων, να δημιουργήσετε φιλικό επενδυτικό περιβάλλον για τους επενδυτές, αλλά εχθρικό για τους εργαζομένους.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε συνάδελφε.

**ΝΙΚΟΛΑΟΣ (ΠΑΚΟΣ) ΕΞΑΡΧΟΣ:** Τελειώνω, κύριε Πρόεδρε.

Δώσατε όλα τα εφόδια για να μπορούν στο όνομα των ξένων επενδύσεων να ξεζουμίζουν τους εργαζόμενους και όποτε θέλουν να τους πετάνε στον δρόμο. Απαιτούμε να επιστρέψουν οι εργαζόμενοι στις δουλειές τους και να σταματήσει αυτό το αίσχος των απολύσεων.

**ΠΡΟΕΔΡΕΥΩΝ (Γεώργιος Γεωργαντάς):** Κύριε συνάδελφε, δεν αφήνω πάνω από δέκα λεπτά κανέναν. Παρακαλώ ολοκληρώστε την κουβέντα σας.

**ΝΙΚΟΛΑΟΣ (ΠΑΚΟΣ) ΕΞΑΡΧΟΣ:** Ολοκληρώνω, κύριε Πρόεδρε. Επιτρέψτε μου για δέκα δευτερόλεπτα.

Οργάνωση στους χώρους δουλειάς, μαζικοποίηση των συνδικάτων να μπουν εμπόδια στις προσπάθειες των εργοδοτών, να ανοιχθούν νέοι δρόμοι με ακόμα πιο ισχυρό, ακόμα πιο δυνατό ΚΚΕ, για να μπορέσουμε να ζήσουμε καλύτερα, ιδιαίτερα εσείς, τα νέα παιδιά, οι νέοι εργαζόμενοι. Σας αξίζει αυτή η ζωή. Μπορούμε, υπάρχει αυτή η προοπτική.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Ο κ. Ιάσονας Φωτήλας από τη Νέα Δημοκρατία έχει τον λόγο.

**ΙΑΣΟΝΑΣ ΦΩΤΗΛΑΣ:** Ευχαριστώ, κύριε Πρόεδρε.

Κύριοι Υπουργοί, κυρία Υπουργέ, κυρίες και κύριοι συνάδελφοι, ο προϋπολογισμός του 2024 είναι ο καθρέφτης της οικονομίας μιας χώρας που βρίσκεται σε δημοσιονομική ευστάθεια. Φανερώνει συνέπεια λόγων και πράξεων, δείχνει σταθερότητα, συγκεκριμένο αναπτυξιακό προσανατολισμό και αποτυπώνει κοινωνική δικαιοσύνη και επενδυτική δυναμική.

Η ελληνική οικονομία, έχοντας ξεπεράσει με επιτυχία αλλεπάλληλες εξωγενείς κρίσεις και έχοντας μπροστά της να αντιμετωπίσει τις συνέπειες από τις φυσικές καταστροφές που έπληξαν τη χώρα το 2023, εκτιμάται ότι θα διατηρήσει την αναπτυξιακή της δυναμική.

Ο ρυθμός ανάπτυξης αναμένεται να διαμορφωθεί σε 2,4%, έναντι εκτίμησης 2,3%, όπως είχε κατατεθεί στο προσχέδιο του προϋπολογισμού του 2024. Την ίδια στιγμή το ΑΕΠ του 2024 αναμένεται να αυξηθεί ακόμα περισσότερο και να φθάσει στο μεγαλύτερο ύψος της περιόδου από το 2010, υπερβαίνοντας τα 200 δισεκατομμύρια ευρώ σε σταθερές τιμές.

Αντίστοιχα, σε ονομαστικούς όρους το ΑΕΠ αναμένεται να ανέλθει στα 233,8 δισεκατομμύρια ευρώ και να ξεπεράσει κατά 3,5% το μέσο επίπεδο της τελευταίας πενταετίας πριν την είσοδο της Ελλάδας στο πρώτο πρόγραμμα δημοσιονομικής προσαρμογής.

Ένα σημείο στο οποίο θα ήθελα πραγματικά να σταθώ είναι το κομμάτι των επενδύσεων. Οι επενδύσεις αυτήν τη στιγμή αποτελούν ίσως τον κυριότερο παράγοντα για την περαιτέρω μεγέθυνση του ΑΕΠ της χώρας. Πιο συγκεκριμένα, οι επενδύσεις το 2024 αναμένεται να αυξηθούν με ρυθμό 15,1%, κάτι που σημαίνει ότι το πραγματικό επενδυτικό κενό μεταξύ Ελλάδας και Ευρωζώνης προβλέπεται να μειωθεί το 2024 σε 5%, που είναι το χαμηλότερο ποσοστό από το 2010. Φυσικά μιλάμε για ξένες και εγχώριες επενδύσεις οι οποίες αν μη τι άλλο, παράγουν πολλαπλασιαστικά οφέλη για το σύνολο της κοινωνίας.

Δεν θα μπω στη διαδικασία να σας θυμίσω τον αριθμό ή το μέγεθος ή τα ονόματα των επιχειρήσεων που αισθάνονται πλέον ασφάλεια να επενδύσουν στη χώρα μας, παρά τις όποιες προκλήσεις σε διεθνές ή εγχώριο επίπεδο. Άλλωστε, κυρίες και κύριοι συνάδελφοι της Αντιπολίτευσης και δη της Αξιωματικής, εσείς ξέρετε καλύτερα ότι οι επενδύσεις στη χώρα έπρεπε να πάνε στα τσακίδια, έτσι όπως ακριβώς έλεγε, αν θυμόμαστε καλά, ο κ. Καρανίκας.

Για εμάς λοιπόν δεν είναι έτσι. Οι επενδύσεις για την Κυβέρνηση του Κυριάκου Μητσοτάκη σημαίνουν μεγέθυνση του ΑΕΠ, σημαίνουν νέες και καλύτερα αμειβόμενες θέσεις εργασίας, καλύτερη ποιότητα ζωής. Αυτό προσπαθήσαμε να πετύχουμε και το καταφέραμε, μέρα με την ημέρα, χρόνο με τον χρόνο, να εκμεταλλευτούμε συνολικά το Πρόγραμμα Δημοσίων Επενδύσεων έως και το τελευταίο ευρώ. Προωθήσαμε δράσεις αναπτυξιακές και μεταρρυθμιστικές, στον τομέα του περιβάλλοντος, της ενέργειας, των μεταφορών, του ψηφιακού μετασχηματισμού, ενώ ταυτόχρονα υλοποιούμε μέτρα για τη στήριξη της κοινωνίας και των πιο ευάλωτων συμπολιτών μας.

Όσον αφορά το Πρόγραμμα Δημοσίων Επενδύσεων τα στοιχεία δείχνουν ότι το 2020 οι δαπάνες για επενδύσεις σημείωσαν μεγάλη άνοδο και συγκεκριμένα 88,7% σε σχέση με το 2019. Όμως και τα επόμενα χρόνια οι ίδιες δαπάνες παραμένουν και πάλι σε υψηλά επίπεδα, κάτι που σημαίνει την περαιτέρω αναπτυξιακή κατεύθυνση της ελληνικής οικονομίας.

Στο σημείο αυτό αξίζει να αναφέρουμε τον σημαντικό ρόλο που έχει διαδραματίσει το Ταμείο Ανάκαμψης, μέσω του οποίου έχουν ενταχθεί επτακόσια δεκαοκτώ έργα και υποέργα συνολικού προϋπολογισμού 20,7 δισεκατομμυρίων ευρώ. Επιπλέον, από το 2021 έχουν εκταμιευτεί άλλα 11,1 δισεκατομμύρια ευρώ με το συνολικό ποσό που αρχικά είχε κατανεμηθεί στη χώρα μας να φτάνει τα 30,5 δισεκατομμύρια, το οποίο όμως ύστερα και από την τελευταία αναθεωρημένη πρόταση πλέον αγγίζει τα 36 δισεκατομμύρια για το 2026.

Κυρίες και κύριοι συνάδελφοι της Αντιπολίτευσης, η μία πλευρά του νομίσματος του νέου προϋπολογισμού δείχνει ξεκάθαρα, και με αριθμούς από τους μεγαλύτερους οίκους αξιολόγησης, ότι η χώρα βρίσκεται στο σωστό αναπτυξιακό μονοπάτι. Άλλωστε ο φετινός προϋπολογισμός είναι ο πρώτος που καταρτίζεται με το αξιόχρεο της χώρας να έχει ανακτήσει την επενδυτική του βαθμίδα.

Η άλλη πλευρά όμως του νομίσματος δείχνει ότι αυτός ο προϋπολογισμός έχει ως προτεραιότητα το σύνολο των πολιτών της χώρας, την κοινωνική δικαιοσύνη, την κοινωνική συνοχή, την ενίσχυση των ευάλωτων συμπολιτών μας.

Για τον σκοπό αυτό προωθήσαμε μέτρα, ανάμεσα σε άλλα, όπως την αναμόρφωση του ειδικού μισθολογίου των ιατρών του ΕΣΥ, με κόστος 92 εκατομμύρια ευρώ για το 2023, την κατάργηση της εισφοράς αλληλεγγύης στους δημόσιους υπαλλήλους, με κόστος 202 εκατομμυρίων ευρώ ετησίως, και στους συνταξιούχους 274 εκατομμυρίων ευρώ, την αύξηση της διάρκειας του επιδόματος μητρότητας σε εννέα μήνες για τις μητέρες του ιδιωτικού τομέα, με κόστος 64 εκατομμύρια ευρώ, ή ακόμα την αύξηση του επιδόματος αναπηρίας του ΟΠΕΚΑ και του ΕΦΚΑ κατά 8%, με κόστος 63 εκατομμύρια ευρώ για το 2023 και 95 εκατομμύρια ευρώ για το 2024 και εφεξής.

Την ίδια στιγμή, η Κυβέρνησή μας προχώρησε και σε άλλες παρεμβάσεις, όπως στο συνταξιοδοτικό σύστημα, όπου για παράδειγμα από τον Ιανουάριο του 2024 αίρεται το πάγωμα των τριετιών στους μισθωτούς ή οι παρεμβάσεις μας που έχουν φορολογική χροιά, όπως για παράδειγμα η αύξηση του αφορολογήτου κατά 1.000 ευρώ στους φορολογούμενους με ένα ή περισσότερα εξαρτώμενα τέκνα, με δημοσιονομικό κόστος 135 εκατομμύρια ευρώ για το 2024.

Δεν θα επεκταθώ παραπέρα. Άλλωστε δεν θα υπήρχε και ο χρόνος να συζητήσουμε για το μέγεθος της κοινωνικής πολιτικής που ασκείται από την Κυβέρνησή μας, που στον πυρήνα της εύκολα διαπιστώνει κανείς ότι δεν αφήνει κανέναν συμπολίτη μας στο περιθώριο.

Κυρίες και κύριοι συνάδελφοι, όλα τα παραπάνω είναι αποτέλεσμα της συνεπούς δουλειάς που έχει γίνει από αυτή την Κυβέρνηση, μιας δουλειάς που προχωρά με συνέπεια και σχέδιο για την ανάπτυξη της οικονομίας, που άλλωστε είναι η προϋπόθεση για την κοινωνική ευημερία. Έχουμε όλες τις προϋποθέσεις, αν συνεχίσουμε συντονισμένα και με σχέδιο, όπως άλλωστε κάνουμε, να βελτιώσουμε ακόμα περισσότερο την ελληνική οικονομία.

Σας καλώ λοιπόν σήμερα όλοι μαζί να υπερψηφίσουμε τον προϋπολογισμό για το επόμενο έτος.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ, κύριε συνάδελφε, και για τη συνέπεια στον χρόνο.

Τον λόγο τώρα έχει από τον ΣΥΡΙΖΑ - Προοδευτική Συμμαχία ο κ. Παύλος Πολάκης.

**ΠΑΥΛΟΣ ΠΟΛΑΚΗΣ:** Ευχαριστώ πολύ, κύριε Πρόεδρε.

Κύριοι Υπουργοί, κύριοι συνάδελφοι, θα ξεκινήσω την ομιλία μου με δύο οφειλόμενες απαντήσεις, μία στον κ. Χατζηδάκη, τον πρώην δήμαρχο Παλαιού Φαλήρου και γνωστό από την ΚΕΔΕ. Θα ήθελα να του πω ότι δεν περίμενα την αναφορά του ότι θαύμασε την ποιότητα του Γεραπετρίτη ως Υπουργού Εξωτερικών και των απαντήσεων που έδωσε.

Διότι εγώ ξέρω ότι ο κ. Γεραπετρίτης είναι αυτός που έβαλε την κόκκινη γραμμή στα έξι μίλια, είναι αυτός που δέχεται να κάνει το «Ορούτς Ρέις» βόλτες στο Αιγαίο εδώ και δυο-τρία χρόνια, πριν από δύο χρόνια, και να μας μιλάει για καλώδια και αυτά που τα πήρε ο αέρας. Είδα έναν Υπουργό Εξωτερικών ο οποίος υποκλίθηκε δύο φορές στον κ. Ερντογάν, για να μην πιάσω τα άλλα τώρα, με τους συνομιλητές του Φουρθιώτη και τη σχέση του με την «ΤΕΡΝΑ». Μην πιάσω αυτά.

Και κάντε τη σύγκριση με τον Νίκο Κοτζιά, για να δούμε την ποιότητα των ανθρώπων και του πρωτομάστορα της Συμφωνίας των Πρεσπών με τον Υπουργό Εξωτερικών που έχουμε σήμερα.

Η δεύτερη αναφορά είναι στον κ. Οικονόμου. Έκανε μια σύγκριση με το ΑΕΠ του 2010 και το ΑΕΠ τώρα, ότι τέλος πάντων φτάσαμε στα 210-220 δισεκατομμύρια ευρώ όπως και το 2010, άρα έχουμε κάνει την αναδιανομή που πρέπει. Ναι, εγώ θα πω ένα παράδειγμα: Με την αύξηση που δώσατε στους γιατρούς του ΕΣΥ είμαστε ακόμα πολύ πίσω από το μισθολόγιο του Αβραμόπουλου, που ήταν το 2010. Τι θέλω να πω με αυτό; Ότι στο ΑΕΠ φτάσαμε στα ίδια ποσά, το θέμα είναι ποιοι τρώνε τα λεφτά, ποιοι παίρνουν τα λεφτά. Τα 220 δισεκατομμύρια πώς κατανέμονται;

Και πάμε τώρα στον προϋπολογισμό σας. Κοιτάξτε, έχουν ειπωθεί πολλά, θα τα πω σύντομα. Αυτό που υλοποιείτε με συνέπεια και που θα επιταχύνετε, μετά το 41% που σας έδωσε ο ελληνικός λαός με τις τελευταίες εκλογές, είναι το σχέδιο Πισσαρίδη. Κάνετε μια τεράστιας έκτασης αναδιανομή ανάμεσα στο συστατικό του προηγούμενου κοινωνικού σας συμβολαίου, δηλαδή μια μεγάλη μερίδα μικρομεσαίων ελευθεροεπαγγελματιών, μικρομεσαίων επιχειρήσεων, οι οποίοι ήταν μαζί σας πολιτικά, τους οποίους αυτή τη στιγμή, με τα μέτρα που παίρνετε τον τελευταίο χρόνο και τώρα που βγαίνουμε κι από την πανδημία, ουσιαστικά καταστρέφετε τους πιο αδύναμους.

Τους έχετε αποκλείσει από τον τραπεζικό δανεισμό -τη συντριπτική τους πλειοψηφία- δεν παίρνουν φράγκο από το Ταμείο Ανάκαμψης και Σταθερότητας, τους τσακίζετε τα χαμηλά τους κομμάτια με το νέο φορολογικό, το οποίο έφτιαξε και επαίρεται ο κ. Χατζηδάκης, και ουσιαστικά αυτό που κάνετε είναι να ενισχύετε, όχι γενικά τις εκατό οικογένειες, αλλά τις εκατό οικογένειες, χίλιους μεγάλους φίλους σας σε όλη τη χώρα και μεγάλες αλυσίδες.

Κι αυτό θα το πω πολύ συγκεκριμένα. Δηλαδή μιλάτε και επαίρεστε για τα έσοδα του προϋπολογισμού. Γιατί δεν ανακουφίζετε μειώνοντας τον ΦΠΑ στα καύσιμα; Γιατί είμαστε η πιο ακριβή, η δεύτερη πιο ακριβή χώρα της Ευρώπης στον ειδικό φόρο κατανάλωσης;

Γιατί τα δύο διυλιστήρια έχουν 3 δισεκατομμύρια κέρδη και δεν φορολογήσατε παρά ελάχιστα; Γιατί συντηρείτε την κατάσταση του περιθωρίου διύλισης, που από μόνα τους τα δύο διυλιστήρια -και που τώρα τα ξεπουλήσατε και από δικαίωμα μειοψηφίας, τα ΕΛΠΕ δηλαδή- που ανέβασαν από τα 7 με 9 δολάρια το βαρέλι -από πριν τον πόλεμο με την Ουκρανία έχει αρχίσει να συμβαίνει αυτό- στα 34 με 36 δολάρια το βαρέλι;

Γιατί επιτρέπετε η βενζίνη που βγαίνει από τη «MOTOROIL» ή από τα ΕΛΠΕ του Βαρδινογιάννη ή του Λάτση να πουλιέται ακριβότερα εδώ από ότι η ίδια βενζίνη στην Κύπρο που έχει και το ταξίδι; Και δεν φταίει μόνο ο ψηλότερος ειδικός φόρος ή το 24% ΦΠΑ.

Δεύτερον, γιατί επιτρέπετε στη ΔΕΗ να σέρνει τον χορό της κερδοσκοπίας; Στον Στάσση των 360 χιλιάδων ευρώ τον χρόνο αμοιβές συν την ιδιοποίηση των μετοχών με το πρόγραμμα αγοράς ιδίων μετοχών! Οι τύποι έχουν ξεφύγει, έτσι; Για αναμαζώξτε τους. Έχουν αγοράσει 70 εκατομμύρια μετοχές, ίδιες μετοχές, τις οποίες θα τις μοιραστούν διακόσια στελέχη μέχρι το 2025. Δηλαδή οι τύποι θα πλουτίσουν οκτώ γενιές σε βάρος και οκτώ γενιές σε πλάτος!

Ο Στάσσης λοιπόν τώρα επαναφέρει τη ρήτρα αναπροσαρμογής μέσα από τα «άσπρα, κόκκινα, κίτρινα μπλε» τιμολόγια της ΔΕΗ, δεν μπορώ να καταλάβω καλέ! Διότι εδώ έχουμε φτάσει τώρα! Και θα πάτε να ρίξετε πάλι ατομική ευθύνη να διαλέξει, λέει, τιμολόγιο. Ναι, θα ξέρει η μάνα μου στο Ρέθυμνο ποιο είναι το κυμαινόμενο στην αρχή του μήνα και ποιο είναι το κυμαινόμενο στο τέλος του μήνα για να διαλέξει ή θα λύσει κάνα αλγόριθμο! Και σέρνει τον χορό της κερδοσκοπίας η ΔΕΗ με την ακριβότερη μεγαβατώρα σε όλες τις χώρες της Ευρώπης και ακολουθούν βέβαια και οι ιδιώτες πάροχοι.

Και βέβαια οι τράπεζες, που τις έχετε αφήσει λυτές. Γιατί για να μεταφέρω 500 ευρώ από την Εθνική στην Πειραιώς πρέπει να πληρώσω 4 ευρώ; Γιατί, ρε παιδιά;

Τόσο κοστίζει το ρεύμα; Τόσο κοστίζει η υποδομή για μια συναλλαγή; Δύο ευρώ αν γίνει μετά από δύο μέρες θα πάω να τα φυτέψω τώρα. Της κόρης μου θα τα σπείρω τώρα. Τέσσερα ευρώ, λέει. Γιατί; Προχωρώ γρήγορα. Αυτούς ενισχύετε και αυτούς ενισχύει και ο προϋπολογισμός σας.

Πάμε τώρα και λίγο πιο σκληρά. Γι’ αυτό θέλω να πω δύο πράγματα για το Ταμείο Ανάκαμψης και για τον χώρο της υγείας.

**ΠΡΟΕΔΡΕΥΩΝ (Γεώργιος Γεωργαντάς):** Εντός των πλαισίων που έχετε, παρακαλώ.

**ΠΑΥΛΟΣ ΠΟΛΑΚΗΣ:** Λοιπόν, ακούστε με.

Μπορείτε να μου εξηγήσετε ποια θα είναι η προστιθέμενη αξία στη χώρα; Γιατί θα ανέβει το βιοτικό επίπεδο των Ελλήνων; Γιατί θα γίνει αναδιανομή στους ασθενέστερους, στους μικρομεσαίους, όταν η «AVIS», του Τούρκου επιχειρηματία Koch, η εταιρεία ενοικίασης αυτοκινήτων, επιδοτείται με 200 εκατομμύρια ευρώ για να αγοράσει ηλεκτρικά αυτοκίνητα; Γιατί;

Δεύτερον. Πάλι τα ίδια ερωτήματα. Γιατί η «AUTO HELLAS», ανώνυμη τουριστική εμπορική εταιρεία του κ Βασιλάκη επιδοτείται με 150.000.000 ευρώ, του Βασιλάκη της «AEGEAN» που έχει πάρει και από εκεί εκατόν τριάντα. Και παίρνει και για τα logistics και παίρνει και για μία της «ACS». Τι θα δώσει στη χώρα αυτό;

Και προσέξτε τώρα, έχετε βάλει για το Υπουργείο Υγείας σύνολο δαπάνης –προσέξτε- σύνολο δαπάνης για όλη την περίοδο του Ταμείου Ανάκαμψης, ξέρετε πόσα εκατομμύρια ευρώ; Έχει βάλει 650.000.000 ευρώ. Και προσέξτε τώρα, 650 για όλα τα χρόνια του Ταμείου Ανάκαμψης και δίνετε 350 μονοκοπανιά σε δύο εταιρείες και άλλα 290 σε δυο εταιρείες της «ΤΕΡΝΑ» που αφορούν Γεραπετρίτη. Δηλαδή 300 και 350 ίσον 650. Τρεις εταιρείες παίρνουν ό,τι παίρνει το Υπουργείο Υγείας όλη την περίοδο.

Τώρα θα μπω στον χώρο της υγείας και θα ρωτήσω για την κλινική «Άγιος Λουκάς» Θεσσαλονίκης. Καταλαβαίνω τις φαρμακευτικές και την «DEMO» και την «ELPEN» που ενισχύετε είτε με επιδοτήσεις είτε με δάνεια από το Ταμείο Ανάκαμψης γιατί κάνουν επενδύσεις, φτιάχνουν καμμιά θέση εργασίας, γλιτώνουν claw back που υπάρχει ακόμη κ.λπ.. Μπορείτε να εξηγήσετε, η κλινική «Άγιος Λουκάς» της Θεσσαλονίκης γιατί παίρνει δάνειο; Η μοναδική. Και μάλιστα δεν το λέει «Άγιος Λουκάς», το λέει «Νοσηλευτική Α.Ε.», λες και είμαστε βλάκες, δεν θα το βρούμε ποιο είναι. Και έχει λέει 4.845.000 ευρώ δάνειο. Ξέρετε, κύριε Πλεύρη που ασχολείστε και λίγο με τα οικονομικά τι σημαίνει αυτό; Σημαίνει ότι έχει πάρει δάνειο από κάποια τράπεζα, τα 4.800.000 είναι αυτά που χρωστάει και τα έχει σε εικοσαετή διάρκεια με 7%.

Δηλαδή πρέπει να γυρίσει 4.800.000 και 6.700.000, δηλαδή γύρω στα 12.000.000 αν γίνει στα είκοσι χρόνια. Του δίνετε τις 4.800.000 δάνειο, ξεπληρώνει την τράπεζα και αρχίζει να γυρίζει στο Ταμείο Ανάκαμψης 0,5% επιτόκιο. Δηλαδή στα είκοσι χρόνια θα γυρίσει 5.300.000 μαζί με το κεφάλαιο το πρώτο αντί για 12,5 που θα γυρνούσε πριν. Αυτό είναι η ενίσχυση της επιχειρηματικότητας. Μπορώ να μιλάω μέχρι το βράδυ, θα βγάλουμε πολλά από αυτά στη χώρα σε σύντομο χρονικό διάστημα.

Όμως να τελειώσω με δύο πράγματα για τον χώρο της υγείας. Ναι δίνετε λεφτά παραπάνω στον χώρο της υγείας. Το θέμα είναι πού πάνε. Ξέρετε τι έχετε κάνει; Έχετε ξαναστήσει πάλι το πανηγύρι του πριν το 2009. Τα λεφτά τα τρώνε τα υλικά, τα φάρμακα και τα αντιδραστήρια. Στους ανθρώπους δίνετε ψίχουλα και σας το λέω συγκεκριμένα. Το 2022 στο σύνολο δεκαοκτώ χιλιάδων μόνιμων διορισμών που έγιναν σε όλο τον δημόσιο τομέα, το Υπουργείο Υγείας είχε χίλιους εξακόσιους είκοσι επτά. Το 2023 σε σύνολο επτά χιλιάδων οκτακοσίων τριών διορισμών μέχρι το Σεπτέμβριο, το Υπουργείο Υγείας είχε επτακόσιους δύο. Πόσοι έφυγαν από το Υπουργείο Υγείας μόνιμοι το 2022; Τρεισήμισι χιλιάδες. Πόσοι έφυγαν το 2023 μέχρι τώρα; Τρεις χιλιάδες διακόσιοι. Γι’ αυτό αυτή τη στιγμή σας παραδώσαμε ογδόντα τέσσερις χιλιάδες μόνιμους υπαλλήλους και είστε στους εβδομήντα έξι χιλιάδες. Έχετε καλύψει ένα μέρος από τους επικουρικούς. Τα χρήματα τα παραπάνω που δίνετε, τα δίνετε και γλεντοκοπάνε πάλι με υλικά, φάρμακα αντιδραστήρια. Θα ξαναζήσουμε στιγμές «NOVARTIS».

**ΑΘΑΝΑΣΙΟΣ ΠΛΕΥΡΗΣ:** … (Δεν ακούστηκε).

**ΠΑΥΛΟΣ ΠΟΛΑΚΗΣ:** Ό,τι σου λέω Πλεύρη, ξέρεις ότι τα παρακολουθώ. Μαζέψτε την Καρποδίνη με τις απευθείας που κάνεις στον ΕΟΠΥΥ, που εκεί που πήγαιναν στα φαρμακεία για να πάρουν τα φάρμακα τα υψηλού κόστους, τους έδινε και δώρο τρεις κούτες με μάσκες, τις οποίες είχε αγοράσει σε πενταπλάσια τιμή με απευθείας ανάθεση από μια σειρά εταιρείες και μια εταιρεία του Νταβέλη. Αυτοί που τον γύρισαν πίσω με το τηλέφωνο στη διαδρομή κ.λπ..

Λοιπόν, αυτό είναι το παραμύθι που κάνετε…

**ΠΡΟΕΔΡΕΥΩΝ (Γεώργιος Γεωργαντάς):** Μία ακόμα κουβέντα και ολοκληρώνετε, κύριε συνάδελφε.

**ΠΑΥΛΟΣ ΠΟΛΑΚΗΣ:** Δεν πήρες χαμπάρι ότι παρακολουθούνταν κάποιοι;

**ΠΡΟΕΔΡΕΥΩΝ (Γεώργιος Γεωργαντάς):** Κύριε συνάδελφε, μία ακόμα κουβέντα και ολοκληρώνετε.

**ΠΑΥΛΟΣ ΠΟΛΑΚΗΣ:** Πήγε να πάρει το κατιτίς του και του το γύρισαν πίσω.

Κλείνω και ευχαριστώ πολύ για την ανοχή, κύριε Πρόεδρε.

Αυτό που θέλω να σας πω είναι ότι με αυτό τον προϋπολογισμό που καταθέσατε και που είναι η υλοποίηση του σχεδίου Πισσαρίδη, σύντομα θα αρχίσετε να γεύεστε τα επίχειρα της διάσπασης της κοινωνικής σας συμμαχίας. Διότι αυτό θα γίνει το επόμενο διάστημα. Το έχετε επιλέξει αυτό. Διότι η ανάπτυξη δεν θα διαχυθεί στην πλειοψηφία του ελληνικού λαού.

Πηγαίνετε και μιλήστε στη μάνα μου ή σε άλλες μεγάλες γυναίκες, ας πούμε να τους πείτε η γιαγιά μου είχε σε επενδυτική βαθμίδα. Και πάει στο σουπερμάρκετ και βλέπει τη φέτα από 7 ευρώ που την έπαιρνε πρόπερσι να πωλείται 14 ευρώ τώρα και βλέπει τη γραβιέρα από 12ευρώ που είχε, να έχει 24 ευρώ τώρα και βλέπει το αρνί που ήταν 7 έως 8 ευρώ και το βλέπει να έχει 13 ή 14 ευρώ τώρα. Και μη μου λέτε για τον «ΜΑΣΟΥΤΗ» τι δίνει και τι δεν δίνει.

Λοιπόν, αυτή είναι η κακομοιριά που συμβαίνει. Αυτό συνειδητά δεν το ελέγχετε, συνειδητά δεν το ελέγχετε γιατί αυτοί είναι οι κυρίαρχοι πολιτικοί σας φίλοι, αυτούς εξυπηρετείτε. Αλλά, ξέρετε, όλα τα πράγματα έχουν και πάνω και κάτω. Τώρα είστε στα πάνω, αλλά με αυτά που κάνετε πριονίζετε και σαρακιάζετε την καρέκλα που κάθεστε και σύντομα θα μιλήσουμε με άλλους όρους.

Ευχαριστώ πάρα πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο τώρα έχει ο Υπουργός Επικρατείας κ. Μαυρουδής Βορίδης.

Εσείς, κύριε Υπουργέ, είστε από αυτούς που με τη λήξη του χρόνου ζητάτε την ανοχή του Προεδρείου, οπότε δεν μπορεί να σας την αρνηθεί. Μερικοί δεν τη ζητάνε.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Ευχαριστώ πολύ, κύριε Πρόεδρε.

Να ξεκινήσω λίγο έτσι, ακολουθώντας τη διαλεκτική της συζήτησης από ορισμένα πράγματα που άκουσα από τον κ. Πολάκη.

Κύριε Πολάκη, εγώ πολύ την ακούω αυτή την κριτική και την συμμερίζομαι. Κατ’ αρχάς, να σας ευχαριστήσω πολύ για την αγωνία που έχετε για τις κοινωνικές συμμαχίες, να ξέρετε ότι ακούμε τις παραινέσεις σας και θα φροντίσουμε να διατηρήσουμε τις κοινωνικές μας συμμαχίες, ώστε να μην ελαττωθεί η πολιτική μας επιρροή. Ευχαριστούμε, είμαστε κοντά σε αυτό, μη στεναχωριέστε, θα το φροντίσουμε.

Προσέξτε, όμως. Ακούω με πολλή προσοχή κάτι το οποίο λέει ο κ. Πολάκης. Λέει: Αυξήσατε πράγματι τη δαπάνη για την υγεία. Αυτό εκφράζει, είναι αλήθεια, τη δέσμευση του Πρωθυπουργού και της Κυβέρνησής μας και εκφράζει τις πολιτικές μας προτεραιότητες. Το εκφράζει σε δημοσιονομικό επίπεδο.

Τί λέει όμως ο κ. Πολάκης; Λέει: «Για προσέξτε, πού θα πάνε τα λεφτά;» Μα, προφανώς τα χρήματα αυτά δίνονται για να βελτιωθεί η παροχή των υπηρεσιών υγείας, δηλαδή τελικώς, για να βελτιωθεί το παραγόμενο, η παραγόμενη υπηρεσία υγείας προς τον ασθενή. Και προφανώς πρέπει να δίνονται με απόλυτο σεβασμό στον κόπο του φορολογουμένου και στον κόπο του ασφαλισμένου. Άρα, λοιπόν ναι, αυτή είναι η προτεραιότητά μας.

Επεσήμανε το εξής, ο κ. Πολάκης. Λέει: «πάνε στο σωστό μέρος;». Πολύ σωστά. Να μας πει ο κ. Πολάκης και ο ΣΥΡΙΖΑ με ποια διαδικασία φρόντισαν τη δική τους πενταετία ότι πράγματι θα είναι σωστή η χρήση των όποιων, εγώ θα πω, πολλών ή λίγων χρημάτων, ανάλογα με τις δημοσιονομικές δυνατότητες.

Είστε ο άνθρωπος -να το αποπροσωποποιήσω-, επί της δικής σας περιόδου στο Υπουργείο Υγείας -γιατί δεν ξέρω αν αυτό βάρυνε εσάς προσωπικά ή συνολικά την πολιτική ηγεσία του Υπουργείου Υγείας- δεν εφαρμόσατε στο παραμικρό τον βασικό μηχανισμό που υπάρχει, για να έχουμε αποτελεσματική κατανομή, έλεγχο, αξιολόγηση των δαπανών στο σύστημα των νοσοκομείων. Αυτό λέγεται DRG. Είστε ο άνθρωπος που επί πέντε χρόνια εμπόδισε την εφαρμογή οποιουδήποτε συστήματος αξιολόγησης των δαπανών στα νοσοκομεία.

Είμαστε η Κυβέρνηση που σήμερα γενικεύουμε την εφαρμογή των DRG, δηλαδή της κοστολόγησης και αξιολόγησης των δαπανών σε όλο το σύστημα υγείας!

**ΠΑΥΛΟΣ ΠΟΛΑΚΗΣ:** …(Δεν ακούστηκε)

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Χαίρομαι που είστε μαζί μας. Χαίρομαι που μας παρακινείτε σε αυτή την κατεύθυνση. Απλώς, όμως, όταν κάνετε αυτόν τον έλεγχο, να ξέρετε ότι, ναι, εμείς νοιαζόμαστε για αυτό, εμείς ασχολούμαστε με το πού θα πάνε τα χρήματα, σε αντίθεση με πρακτικές οι οποίες εμπόδισαν αυτού του τύπου τον έλεγχο.

Και ναι, πράγματι πρέπει κανείς να αναρωτιέται γιατί γίνεται. Εγώ δεν αποδίδω αυτά τα δόλια κίνητρα που αποδίδετε εσείς. Εγώ θεωρώ ότι άλλα είναι τα θέματα. Γιατί τα συμφέροντα στον χώρο της υγείας, τα οποία υπηρετήσατε, δεν είναι μόνο αυτά τα οποία περιγράψατε τώρα. Υπάρχουν και αυτά, αλλά υπάρχουν και συμφέροντα συνδικαλιστικά ή υπάρχουν και συμφέροντα εσωτερικών συσχετισμών διοικητικών μέσα στο σύστημα υγείας. Υπάρχουν μια σειρά από πολύπλοκα συμφέροντα μέσα σε αυτό τον χώρο, τα οποία όμως λύνονται μέσα από τη θεσμική μας παρέμβαση.

Πάω λίγο στον προϋπολογισμό. Θα τα πω κατά ριπάς, γιατί, κατά τη γνώμη μου, δημιουργείται ένα επιχείρημα και θέλω προς την αριστερή κυρίως Αντιπολίτευση αλλά και προς το σύνολο της Αντιπολίτευσης να απευθύνω συγκεκριμένα ερωτήματα.

Αποτελέσματα της οικονομικής μας πολιτικής. Η αναβάθμιση από όλους τους οίκους αξιολόγησης. Ο τρίτος υψηλότερος ρυθμός ανάπτυξης. Τα έχουν πει οι συνάδελφοί μου, δεν αναφέρομαι σε αριθμούς. Τα πηγαίνω μόνο τηλεγραφικά, γιατί στην πύκνωσή τους δίνουν ένα εντυπωσιακό αποτέλεσμα. Η μείωση της ανεργίας μετά από το 2009 στο 9,6 για πρώτη φορά. Η εμφάνιση πρωτογενούς πλεονάσματος. Η μείωση των τιμών κατά 1,1 τον τελευταίο μήνα με την τέταρτη καλύτερη επίδοση στην ευρωζώνη. Η πτώση του πληθωρισμού για τον Νοέμβριο. Η αύξηση των εξαγωγών στο 49% του ΑΕΠ, ρεκόρ όλων των εποχών, με την πρόβλεψη της Κομισιόν για πρώτη θέση της Ελλάδος στην αύξηση των εξαγωγών το 2023 και για δεύτερη θέση το 2024. Η συνεχής αποκλιμάκωση του δημοσίου χρέους, με έναν τρόπο που δεν έχει γίνει πουθενά στον κόσμο αυτός ο ρυθμός αποκλιμάκωσης. Η αύξηση των επενδύσεων κατά 7,1%, τρίτη θέση στην Ευρωπαϊκή Ένωση. Η αύξηση, ρεκόρ εικοσαετίας, στις άμεσες ξένες επενδύσεις, μετά την αύξηση του 2021 και την πολύ μεγαλύτερη αύξηση του 2022. Η αύξηση των εσόδων κατά 9,1% χωρίς την αύξηση των φόρων. Η μείωση του ιδιωτικού χρέους, πολύ κάτω από τον μέσο όρο της Ευρωπαϊκής Ένωσης. Τα μη εξυπηρετούμενα δάνεια την περίοδο 2018-2023 μειώθηκαν από το 48% στο 7,9%.

Η τρίτη συνεχόμενη χρονιά -για τον κ. Πολάκη, που τον ενδιαφέρουν πολύ αυτά τα θέματα και καλά κάνουν και τον ενδιαφέρουν-, που η Ελλάδα εμφανίζει σημαντική άνοδο στο δείκτη αντίληψης διαφθοράς, βελτιώνοντας την κατάταξή της κατά δεκαέξι θέσεις σε σχέση με το 2018, από εξηκοστή έβδομη σε πεντηκοστή πρώτη.

Κάτι που θα έπρεπε να σας κάνει ειλικρινώς να αναρωτιέστε, αν όντως η πρόθεσή σας για την αντιμετώπιση της διαφθοράς ήταν ειλικρινείς επί ΣΥΡΙΖΑ: Γιατί έπεσε η χώρα επτά μονάδες επί ΣΥΡΙΖΑ στον δείκτη αντίληψης διαφθοράς; Και ενώ μας αποδίδετε όλα αυτά τα δόλια κίνητρα, γιατί ανέβηκε η χώρα κατά δεκαέξι θέσεις στον δείκτη αντίληψης διαφθοράς;

Η Ελλάδα, λοιπόν, αναμένεται να έχει τον διπλάσιο ρυθμό ανάπτυξης από την Ευρωζώνη. Στον δε δείκτη της οικονομικής ελευθερίας, κάτι που πρέπει να μας απασχολεί και έχει τεράστια περιθώρια βελτιώσεως, πάντως η Ελλάδα ανέβηκε οκτώ θέσεις.

Αυτός ο προϋπολογισμός, αυτός που συζητάμε τώρα, περιλαμβάνει τις αυξήσεις στους μισθούς των δημοσίων υπαλλήλων. Τα έχουν πει οι συνάδελφοί μου. Την άρση του παγώματος των τριετιών. Τη συνεχή αύξηση στον κατώτατο μισθό. Την αύξηση του αφορολόγητου κατά 1.000 ευρώ για οικογένειες με παιδιά. Την αύξηση κατά 8% του ελάχιστου εγγυημένου εισοδήματος, επειδή μιλάμε για τους ευάλωτους. Νέα αύξηση, συν 3%, των συντάξεων από 1 Ιανουαρίου 2024. Κατάργηση της μείωσης του 30%, που ήταν η παρακράτηση για τους συνταξιούχους που εργάζονταν. Την επέκταση του επιδόματος μητρότητας στους εννέα μήνες για τις γυναίκες στους αυτοαπασχολούμενους, ελεύθερους επαγγελματίες, αγρότες.

Την περαιτέρω μείωση του ΕΝΦΙΑ κατά 10% για κατοικίες που ασφαλίζονται για φυσικές καταστροφές. Τον διπλασιασμό των πόρων του Προγράμματος Δημοσίων Επενδύσεων για τις φυσικές καταστροφές. Την αύξηση των δαπανών για την υγεία κατά 381 εκατομμύρια, 20% αύξηση της χρηματοδότησης των νοσοκομείων. Την αύξηση των δαπανών για την παιδεία. Τη μονιμοποίηση μειωμένου συντελεστή ΦΠΑ στις μεταφορές, σε γυμναστήρια και σε σχολές χορού. Ωραία.

Μία κουβέντα για τις ανεξάρτητες αρχές, γιατί έχω την ευθύνη τους. Ο προϋπολογισμός των ανεξάρτητων αρχών ήταν στα 577 εκατομμύρια ευρώ. Αυξάνεται στα 587 εκατομμύρια ευρώ, δηλαδή αυξάνεται και η χρηματοδότηση των ανεξάρτητων αρχών.

Έχω μία ερώτηση, αυτή που ήθελα να σας κάνω. Πώς εξηγείτε, από την πλευρά της Αντιπολίτευσης, τη συγκεκριμένη επιτυχία των δημοσιονομικών μεγεθών μέσα από την πενταετία, τα οικονομικά αποτελέσματα αυτά, τα οποία έχουν κάτι το απολύτως πραγματικό; Θέλω να μου το εξηγήσετε αυτό, σε σχέση με τις πολιτικές που ασκήσατε εσείς. Γιατί το λέω;

**ΠΑΥΛΟΣ ΠΟΛΑΚΗΣ:** Θέλεις απάντηση τώρα;

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Ε, τώρα, οι ερωτήσεις, όπως ξέρετε, από Βήματος έχουν έναν ρητορικό χαρακτήρα, αλλά φαντάζομαι ότι, ναι, οι επόμενοι ομιλητές σας θα απαντήσουν. Εγώ έχω πει, δεν έχω πρόβλημα με τις διακοπές, αρκεί να μην μου αφαιρούνται από τον χρόνο. Το έχω πει.

Άρα, λοιπόν, το ερώτημα που μένει και παραμένει ισχυρό είναι γιατί σε τελευταία ανάλυση, ακολουθώντας αυτή την πολιτική, εμείς φέρνουμε αυτά τα θετικά αποτελέσματα; Τι είναι εκείνο που διαφοροποιήθηκε στη χώρα από την εποχή της δικής σας πολιτική; Οι άνθρωποι είναι οι ίδιοι, οι παραγωγικές δυνάμεις εν πολλοίς είναι οι ίδιες, οι βασικές διοικητικές δομές είναι οι ίδιες. Τι είναι εκείνο που φέρνει το διαφορετικό αποτέλεσμα;

Λέει ο κ. Πολάκης το μνημόνιο. Δύο λεπτά, έχουμε δημοσιονομικούς περιορισμούς σήμερα; Φυσικά έχουμε. Ό,τι θέλουμε κάνουμε;

**ΠΑΥΛΟΣ ΠΟΛΑΚΗΣ:** Καμμία σχέση.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Δεν είναι «καμμία σχέση». Οι δημοσιονομικοί περιορισμοί -ακούστε- ελάφρυναν κατά την περίοδο του κορωνοϊού, αλλά σήμερα έχουμε επανέλθει απαρέγκλιτοι. Το 1:1 στους περιορισμούς των προσλήψεων εμείς το τηρούμε. Διατηρείται ως βασική μας πολιτική. Οι δημοσιονομικοί στόχοι διατηρούνται ως βασική μας πολιτική. Η έγκριση του προϋπολογισμού μας γίνεται μέσα από την Ευρωπαϊκή Επιτροπή.

Τι είναι εκείνο που αλλάζει; Η απάντηση είναι οι ιδέες. Οι ιδέες αλλάζουν. Αλλάζει η βασική ιδεολογική και πολιτική κατεύθυνση και αυτό είναι η εφαρμοσμένη πολιτική.

Για πάμε και λίγο να δούμε -ήθελα αυτό το ερώτημα να σας το κάνω, δεν ξέρω ποιος θα μου απαντήσει, λείπει ο Ευκλείδης, γιατί αυτή ήταν μια παλιά συζήτηση που είχαμε- και τις κοινωνικές συμμαχίες, τις οποίες αναδείξατε.

Τι εκπροσωπεί πλέον η αριστερά; Κομμουνιστικό Κόμμα την εργατική τάξη. Παραδοσιακό υποκείμενο στη μαρξιστική ανάλυση. Μάλιστα.

Ευκλείδης Τσακαλώτος, μιλώντας από εδώ, τις «υποτελείς τάξεις». Αλλάζει το υποκείμενο σχετικώς. Δεν είναι ακριβώς η εργατική τάξη. Είναι και κάτι άλλο, το οποίο είναι υποτελές. Κάτσε να δούμε, δεν ξέρουμε, αλλά διαμορφώνεται ένα άλλο υποκείμενο.

Τώρα ακούω ότι εσείς πηγαίνετε στην αταξικότητα, το σύνολο. Αναφορά στο σύνολο. Είναι μια αριστερά η οποία πια δεν έχει ταξικές εκπροσωπήσεις, έχει μόνο εθνική αναφορά. Ενδιαφέρον. Και μας ρωτάτε εμάς, ρωτάει ο κ. Πολάκης: Ποιες είναι οι κοινωνικές σας συμμαχίες;

Η απάντηση είναι, λοιπόν, ότι αποτυγχάνουν οι πολιτικές σας. Γιατί; Διότι στην πραγματικότητα δεν επιθυμούσατε την προσέλκυση επενδύσεων, δεν σας ενδιέφερε αυτό. Δεν επιθυμούσατε τη μεγέθυνση της οικονομίας μέσα από την άσκηση της ιδιωτικής οικονομικής δραστηριότητας, που είναι ο βασικός μοχλός που εμπιστευόμαστε εμείς. Δεν επιθυμούσατε την προσέλκυση των επενδύσεων και τη δημιουργικότητα της ιδιωτικής οικονομίας, γιατί δεν μειώνατε τον φόρο στις επιχειρήσεις. Δεν μειώνατε τους φόρους στην οικονομική δραστηριότητα, γιατί μέσα στο μυαλό σας είχατε ένα αναδιανεμητικό μοντέλο, στο οποίο θα φορολογούσατε σκληρά τις επιχειρήσεις και την οικονομική δραστηριότητα και θα μπορούσατε να κάνετε την οικονομική κοινωνική αναδιανομή.

Κλασικό αριστερό στην εκδοχή της σοσιαλδημοκρατίας, όχι απαραίτητα των κομμουνιστών, που πάμε αλλιώς, να τα πάρουμε όλα, να τα κάνουμε κρατικά και να κάνει όλη την οικονομική δραστηριότητα το κράτος.

Πάμε τώρα παρακάτω. Τι συμπέρασμα βγαίνει που έχει αντανάκλαση σε πολιτικό επίπεδο; Γιατί αποτύχατε; Αυτή είναι η ανάλυση που πρέπει να κάνετε. Αυτό είναι το ερώτημα που έχετε να απαντήσετε. Αυτές είναι οι σκέψεις στις οποίες πρέπει να απαντήσετε. Γιατί αποτύχατε; Διότι αυτό είναι που απεικονίστηκε και στα εκλογικά αποτελέσματα. Αυτή είναι η συσχέτιση των ιδεών της πολιτικής πράξης, της εφαρμοσμένης οικονομικής κυβερνητικής πολιτικής, του πολιτικού αποτελέσματος. Και ακόμα δεν το έχετε καταλάβει και δεν μπορείτε να το καταλάβετε, γιατί προϋποθέτει την αναίρεση των πεποιθήσεών σας. Γι’ αυτό δεν μπορείτε ποτέ να το καταλάβετε και είστε βυθισμένοι σε βαθύτατη κρίση.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Έχει 15 ευρώ το τυρί και το λάδι.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Πάμε στα τυριά και στα λάδια τώρα. Πάμε στην ακρίβεια.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Τι να τρώει ο κόσμος; Δεν τρώει λόγια!

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Έχετε δίκιο. Προσέξτε, όμως!

**ΠΑΥΛΟΣ ΠΟΛΑΚΗΣ:** Έπρεπε να μπορούμε να απαντήσουμε.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Προσέξτε, όμως, για να το κλείσω και θα πάω στην ακρίβεια.

Η απάντηση, λοιπόν, βρίσκεται στο ότι αυτή η οικονομική πολιτική της μείωσης των φορολογικών συντελεστών, της εμπιστοσύνης της ιδιωτικής οικονομίας, των συνεργειών δημόσιου και ιδιωτικού τομέα, φέρνει αυτά τα θετικά αποτελέσματα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Και παρακολουθώ τώρα, κύριε Πρόεδρε -με την ανοχή σας, ευχαριστώ πολύ- την κριτική της Αντιπολίτευσης. Τι έρχεται τώρα η Αντιπολίτευση στο σύνολό της και μας λέει εδώ; Πρώτον, καταγραφή αιτημάτων. Μάλιστα. Χρειαζόμαστε και αυτό, χρειαζόμαστε και εκείνο, θέλουμε και περισσότερο από αυτό, θέλουμε και περισσότερο από το άλλο. Θαυμάσια οικονομικά, τα οποία έμαθα στο σχολείο.

Οι ανθρώπινες ανάγκες, κατά τον Στάινερ, είναι η εισαγωγική παράγραφος στην οικονομία. Οι ανθρώπινες ανάγκες είναι απεριόριστες, ενώ οι φυσικοί πόροι είναι περιορισμένοι και αυτό δημιουργεί την οικονομική επιστήμη. Χαίρω πολύ! Προφανώς, πάντα θα υπάρχουν ανάγκες. Προφανώς…

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Ψωμί και τυρί!

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Θα πάμε και στα ψωμιά και τα τυριά! Περίμενε λίγο!

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Δεν μιλάμε για ελικόπτερα…

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε Υπουργέ.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Τα ελικόπτερα, παρεμπιπτόντως, είναι μια προϋπόθεση για να έχεις ψωμί και τυρί. Άμα δεν έχεις άμυνα και δεν έχεις χώρα, δεν έχεις ψωμί και τυρί.

**ΠΑΥΛΟΣ ΠΟΛΑΚΗΣ:** Για άλλα ελικόπτερα μιλάει. Για αυτό που δεν πετάει στη Σύρο.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Πάμε τώρα.

Η απάντηση, λοιπόν, είναι: Τι έρχεστε και μας λέτε εδώ; Καταγραφή των αναγκών. Η Αντιπολίτευση στο επί τρία. Πόσα λεπτά δίνετε στην υγεία; Τόσα. Βάλτε τρεις φορές τόσα. Το έχω ακούσει επτακόσιες φορές σε αυτή την Αίθουσα.

Τι άλλο μάς είπατε; Υπάρχει κάτι εναλλακτικό το οποίο παρουσιάσατε για τον προϋπολογισμό; Εγώ συμφωνώ μαζί σας. Θέλετε να αυξήσουμε επί τρία τις δαπάνες για την υγεία; Να μας πείτε ταυτοχρόνως ή να αυξήσουμε τη φορολογία, για να τα βρούμε -πείτε το- ή…

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Ή από το Ταμείο Ανάκαμψης.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** …να αυξήσουμε τη φορολογία ή να αφαιρέσουμε κάτι από τις δαπάνες. Αυτό είναι εμπεριστατωμένη κριτική στον προϋπολογισμό. Τα άλλα είναι ευχολόγια και έρχομαι εδώ και λέω ό,τι να ’ναι, για να περάσω την ώρα μου, γιατί κάτι πρέπει να πω να κάνω πολιτικό μεροκάματο, για να βρω κάτι να καταψηφίσω τον προϋπολογισμό.

Αυτό, λοιπόν, μέχρι τώρα δεν το έχουμε ακούσει και αυτό είναι ελλειμματικό για εσάς, που υποτίθεται ότι παρουσιάζετε μια εναλλακτική πρόταση, ως Αριστερά. Τι λέτε για αυτό; Θέλετε να αυξήσουμε τη φορολογία στις επιχειρήσεις, ναι ή όχι; Θέλετε να αυξήσουμε τη φορολογία αλλού, εκτός των επιχειρήσεων; Θέλετε να μειώσουμε τις δαπάνες από κάπου; Από πού; Θέλετε να πάρουμε τις δαπάνες από κάπου και να τις πάμε κάπου αλλού; Πείτε.

Πάμε τώρα στην ακρίβεια. Ακούστε κάτι.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Στην αισχροκέρδεια.

**ΠΡΟΕΔΡΕΥΩΝ (Γεώργιος Γεωργαντάς):** Και με αυτό ολοκληρώστε, κύριε Υπουργέ.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Ακριβώς επειδή ο Πρωθυπουργός αυτός δεν έχει ιδεολογικές αγκυλώσεις, αλλά είναι ένας ρεαλιστής πολιτικός που παλεύει με τα προβλήματα, ξέρετε τι θα ήταν μια σκληρή φιλελεύθερη προσέγγιση στα ζητήματα της ακρίβειας; Να έχουμε μια προσέγγιση αμιγώς λειτουργίας του ανταγωνισμού, ό,τι κάνει ο ανταγωνισμός μόνος του, με μια εποπτεία της αγοράς, στα πλαίσια της Επιτροπής Ανταγωνισμού.

Έχει μπει πλαφόν κέρδους, έχουν γίνει παρεμβάσεις. Δεν το ξέρετε αυτό; Υπάρχει υπουργική απόφαση για το πλαφόν κέρδους, που καθορίζει τη λειτουργία της αισχροκέρδειας, διότι αλλιώς, αυτά τα οποία λέτε περί αισχροκέρδειας δεν θα είχαν καμμία νομική εφαρμογή.

**ΠΑΥΛΟΣ ΠΟΛΑΚΗΣ:** Σας λέω ότι δεν ισχύει.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Άρα, λοιπόν, έχει μπει πλαφόν κέρδους.

**ΠΑΥΛΟΣ ΠΟΛΑΚΗΣ:** Δεν ισχύει.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Σας λέω τις παρεμβάσεις της Κυβέρνησης και δεν σας τις λέω μόνο, αλλά σας καλώ να πάτε να τις διαβάσετε, γιατί υπάρχουν σχετικές…

**ΠΑΥΛΟΣ ΠΟΛΑΚΗΣ:** Τα έχουμε διαβάσει όλα. Δεν ισχύει.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Άμα έχετε διαβάσει, τότε είναι άκυρη η παρέμβασή σας.

Το δεύτερο, λοιπόν, το οποίο σας λέω είναι ότι όλες οι παρεμβάσεις που ξέρετε έχουν γίνει, από τα καλάθια, από τη μείωση των τιμών, από το 5% και τη δέσμευση για το εξάμηνο, από την επιβολή των προστίμων. Αν υπάρχει κυβέρνηση που μάχεται εναντίον της ακρίβειας με δέσμη μέτρων, είναι αυτή.

Να μας πείτε κιόλας εσείς που έχετε, κύριε συνάδελφε, το εξής. Δεν ξέρω, δυστυχώς, το όνομά σας για να σας απευθυνθώ προσωπικώς.

**ΠΑΥΛΟΣ ΠΟΛΑΚΗΣ:** Είναι ο κ. Παναγιωτόπουλος.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Ο κ. Παναγιωτόπουλος, λοιπόν. Χαίρομαι πάρα πολύ!

Λοιπόν, ο συνάδελφος ο οποίος αγωνιά για το θέμα αυτό, να μας πει αν έχει έναν αποτελεσματικό τρόπο με τον οποίο αύριο το πρωί, πατάω ένα κουμπί, αντιμετωπίζω το θέμα του πληθωρισμού και το θέμα της ακρίβειας, ένα θέμα το οποίο δεν έχει καταφέρει να αντιμετωπίσει το σύνολο της Ευρωπαϊκής Ένωσης, το σύνολο του κόσμου. Εάν το έχετε και το κρύβετε, κάνετε πολύ κακά. Πρέπει να μας το αποκαλύψετε, αλλά το θέλουμε τώρα. Θέλουμε τώρα να μας πείτε το κόλπο.

Μόλις μας το πείτε, δεσμεύομαι εγώ και ο Υπουργός εδώ ότι τώρα θα το κάνουμε πράξη. Αν, όμως, δεν έχετε να μας το πείτε, γιατί εμείς έχουμε μια σειρά παρεμβάσεων στα ζητήματα αυτά, τότε η απάντηση είναι ότι για μια ακόμη φορά η κριτική είναι ανέξοδη, ανεύθυνη και δεν εισφέρει τίποτε.

**ΠΑΥΛΟΣ ΠΟΛΑΚΗΣ:** Θα μου δώσετε τον λόγο, κύριε Πρόεδρε. Με προκαλεί!

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ!

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Η μη ουσιαστική εισφορά και η αναξιοπιστία του πολιτικού σας λόγου είναι αυτή που σας καθηλώνει εκεί που σας καθηλώνει. Δεν είναι το εκλογικό αποτέλεσμα. Είναι και η μετεκλογική σας πορεία. Είναι και ο σύγχρονός σας λόγος. Δεν λέω για το πριν. Λέω για το τώρα.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ:** Πάντως, στην Πορτογαλία…

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Άρα, λοιπόν, αυτό το οποίο σήμερα διατρανώνει ο προϋπολογισμός είναι για μια ακόμη φορά η νίκη των ιδεών μας επί των ιδεών της Αξιωματικής Αντιπολίτευσης. Αυτό που φέρνει το αποτέλεσμα είναι, στην πραγματικότητα, η εφαρμοσμένη πολιτική, απόρροια ενός πλέγματος αξιών που εφαρμόζουμε, που προφανώς υπερέχει μακράν του δικού σας.

(Χειροκροτήματα από την πτέρυγα της Νέας Δημοκρατίας)

**ΠΑΥΛΟΣ ΠΟΛΑΚΗΣ:** Κύριε Πρόεδρε, θα ήθελα τον λόγο μόνο για τα DNG.

**ΠΡΟΕΔΡΕΥΩΝ (Γεώργιος Γεωργαντάς):** Ήταν πολύ παραγωγικός ο διάλογος, αλλά καταλαβαίνετε ότι δεν προβλέπεται εδώ πέρα να έχουμε ερωτήσεις-απαντήσεις. Δεν έχουμε κοινοβουλευτικό έλεγχο.

Παρακαλώ, υπάρχει ομιλήτρια που ακολουθεί στη συνέχεια από τον ΣΥΡΙΖΑ. Μπορεί να πει τις θέσεις που είναι να πει. Έχουν ζητήσει τον λόγο οι Κοινοβουλευτικοί Εκπρόσωποι από την Ελληνική Λύση, από την Πλεύση Ελευθερίας και από το Κομμουνιστικό Κόμμα Ελλάδας.

Απλώς, βλέπω ότι έχετε υπερβεί τον συμφωνημένο χρόνο, κύριε Παφίλη. Τέσσερις φορές φαίνεται ότι έχει γίνει παρέμβαση. Και υπάρχουν και οι τελευταίοι ομιλητές.

Με σεβασμό στην απόφαση που πήραμε, ως Ολομέλεια, θα δώσω τώρα τον λόγο στην Ελληνική Λύση, που δεν έχει εξαντλήσει τις τρεις παρεμβάσεις που δικαιούται, για τρία λεπτά.

Στη συνέχεια, το ίδιο θα γίνει για την Πλεύση Ελευθερίας και θα δούμε, αν κάποια στιγμή, κύριε Παφίλη, μπορείτε να μιλήσετε για ένα μόνο λεπτό, παρακαλώ, γιατί το έχετε υπερβεί.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ:** Κύριε Πρόεδρε, περιμένουμε και εμείς να μιλήσουμε από το πρωί!

**ΠΡΟΕΔΡΕΥΩΝ (Γεώργιος Γεωργαντάς):** Ορίστε, κύριε Χήτα, έχετε τον λόγο.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ πολύ, κύριε Πρόεδρε.

Καλησπέρα, κύριε Βορίδη.

Περίπου είκοσι λεπτά σας ακούγαμε. Κάποια στιγμή σημείωσα που είπατε στον κ. Πολάκη -δεν ξέρω αν είχε ειρωνική διάθεση αυτό ή αν το είπατε ειλικρινά- το εξής: «Χαίρομαι που είστε μαζί μας». Νομίζω ότι μιλούσατε για την αξιολόγηση της δαπάνης για την υγεία. Το εννοούσατε ή ήταν ειρωνικό; Νομίζω ότι το εννοούσατε, γιατί συμφώνησε και ο πρώην Υπουργός Υγείας.

Θέλω να σας πω, κύριε Υπουργέ, ότι δεν είναι το μοναδικό πράγμα στο οποίο είναι μαζί σας. Είστε μαζί σε πάρα πολλά πράγματα. Θέλω να σας μεταφέρω τη χθεσινή απίστευτη δήλωση του Νίκου Παππά. Όπου ακούς «Νίκος Παππάς», το μυαλό σου κολυμπάει στον ΣΥΡΙΖΑ κατευθείαν, δηλαδή πολύ βαθιά. Κολυμπάει πολύ βαθιά.

Και λέει ο Νίκος Παππάς, απευθυνόμενος στον «Διόσκουρό» σας, τον κ. Γεωργιάδη: «Κύριε Γεωργιάδη, μην υποχωρήσετε ούτε βήμα από την τροπολογία. Μέχρι εδώ! Μαζί θα την ψηφίσουμε». Και φυσικά, αναφέρομαι στην τροπολογία για τη νομιμοποίηση των παράνομων μεταναστών.

Και εκεί είστε μαζί. Και στον γάμο των ομοφυλόφιλων είστε μαζί με τον ΣΥΡΙΖΑ. Θα ψηφίσουν και αυτοί, μην ανησυχείτε. Και στις Πρέσπες ήσασταν μαζί. Γενικά είστε μαζί. Λίγα είναι αυτά που σας χωρίζουν. Στα βασικά, στα μεγάλα, στα σοβαρά είστε μαζί. Περίμενα από εσάς σήμερα, ιδίως στο κομμάτι της μετανάστευσης. Γιατί κάποια στιγμή υπεραμύνθηκε τον Πρωθυπουργό ο κ. Γεωργιάδης χθες και είπε ότι είναι απίστευτο να λέει κανείς ότι ο Κυριάκος Μητσοτάκης είναι υπέρ των ανοικτών συνόρων.

Στην πρώτη ομιλία μου το μεσημέρι παρέθεσα κάποια στοιχεία, δηλώσεις του Πρωθυπουργού, ο οποίος έλεγε στον Σολτς ότι: «Θέλουμε να μείνουν στην Ελλάδα όσοι παίρνουν άσυλο». Μητσοτάκης: «Οι πρόσφυγες θα λύσουν το δημογραφικό». «Δεν φοβάμαι το μπόλιασμα. Είμαι περήφανος». Είναι δηλώσεις του κ. Μητσοτάκη αυτές όλες. Θα θέλαμε και από εσάς να ακούσουμε αν συμφωνείτε με την τροπολογία αυτή, αν ο Μάκης ο Βορίδης, ο Υπουργός Επικρατείας, συμφωνεί. Και να μας πείτε αν θα την υπερψηφίσετε.

Εμείς καλέσαμε τον ΣΥΡΙΖΑ, επειδή είμαστε μόνο δώδεκα Βουλευτές, και το ΠΑΣΟΚ να καταθέσει αίτημα ονομαστικής ψηφοφορίας την ερχόμενη Δευτέρα για να αναμετρηθούμε όλοι και με τον εαυτό μας και με το παρελθόν μας και με το μέλλον μας.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο τώρα έχει η κ. Καραγεωργοπούλου για τρία λεπτά.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Ευχαριστώ, κύριε Πρόεδρε.

Κύριε Βορίδη, είστε Υπουργός Επικρατείας, οπότε θα μπορέσετε να μου απαντήσετε στα αναπάντητα μέχρι τώρα ερωτήματα. Τις τελευταίες ημέρες συμβαίνει κάτι σκανδαλώδες. Έχει δει το φως της δημοσιότητας μια δημόσια σύμβαση η εκτελεστική, της ψηφιοποίησης των αρχείων των υποθηκοφυλακείων. Σε αυτή τη σύμβαση πρωτοστατεί η «VODAFONE» και κάποιες ακόμα εταιρείες. Υπογράφεται μεταξύ εκπροσώπου της ένωσης των πέντε αυτών εταιρειών και της Γενικής Διευθύντριας του φορέα «Ελληνικό Κτηματολόγιο», της Ολυμπίας Μαρκέλλου.

Σε αυτή τη σύμβαση λοιπόν συμβαίνει να ψηφιοποιούνται τα αρχεία του κράτους στην πραγματικότητα και να τα αναλαμβάνουν κάποιες εταιρείες. Δηλαδή τα αρχεία των πολιτών, τα δημόσια έγγραφα, τα συμβόλαιά τους θα βρίσκονται στα χέρια κάποιων εταιρειών. Καταργήσατε ως Κυβέρνηση τα υποθηκοφυλακεία της χώρας. Καταργήσατε τους υποθηκοφύλακες, που μόνο με συνταγματική αναθεώρηση θα μπορούσατε να τους έχετε καταργήσει, δεδομένου ότι είναι οι δημόσιοι λειτουργοί και, σύμφωνα με το 92 παράγραφος 4 του Συντάγματος, δεν θα μπορούσατε να το έχετε κάνει χωρίς συνταγματική αναθεώρηση.

Και ενώ καταργείτε τα υποθηκοφυλακεία, τα αρχεία, τα δημόσια έγγραφα, ο χρόνιος μόχθος των Ελλήνων πολιτών, αλλά και η δημόσια περιουσία βρίσκεται αυτή τη στιγμή στα χέρια κάποιων εταιρειών, οι οποίες δεν έχουν θέσει καμμία ρήτρα και δεν έχει υπογραφεί μεταξύ του Ελληνικού Κτηματολογίου και αυτών των εταιρειών καμμία ρήτρα για την περίπτωση καταστροφής των αρχείων, τα οποία μεταφέρονται και σε καρότσες ακόμα και σε φορτηγά με ιδιωτικές πρωτοβουλίες χωρίς καμμία εγγύηση κανενός. Δηλαδή τα συμβόλαια του κόσμου θα βρεθούν σε λίγο καιρό μέσα σε αποθήκες, κατεστραμμένα από φυσικές καταστροφές τύπου «Ντάνιελ», που μπήκαν νερά μέσα στα υποθηκοφυλακεία και στα κτηματολογικά γραφεία και κατέστρεψαν ένα μέρος, χωρίς καμμία εγγύηση.

Πώς το εξηγείτε αυτό ως Υπουργός Επικρατείας; Αυτό είναι το ένα ερώτημα γιατί είναι θεωρώ εθνικής σημασίας, είναι τα συμβόλαια του ελληνικού κράτους, του ελληνικού δημοσίου, αλλά και των Ελλήνων πολιτών και βρίσκονται αυτή τη στιγμή στο έλεος κάποιων συμφερόντων και εταιρειών, χωρίς καμμία εγγύηση και χωρίς καμία ρήτρα για αποζημιώσεις.

Και το άλλο είναι ότι μας είπατε ότι μειώσατε ως Κυβέρνηση τον ΕΝΦΙΑ 10% για την περίπτωση ασφάλισης των ακινήτων των Ελλήνων πολιτών για φυσικές καταστροφές, σεισμούς, πλημμύρες, φωτιά, το οποίο δεν είναι αληθές. Ο ΕΝΦΙΑ δεν μειώνεται όταν η αντικειμενική αξία ή η εμπορική αξία του ακινήτου, μέσα από το Μητρώο Αξιολόγησης των Ακινήτων από εκτιμητές, θα αυξηθεί προσεχώς αλματωδώς, και σε συνδυασμό με το ύψος των ασφαλίστρων που θα καλείται ο κάθε ιδιοκτήτης να πληρώσει το ελληνικό κράτος, καταλαβαίνετε ότι αυτό είναι ανυπόστατο ως επιχείρημα, περί μείωσης βαρών στα ελληνικά νοικοκυριά. Αυτά είναι τα ερωτήματά μου.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Για να μπορέσετε να απαντήσετε, κύριε Υπουργέ, θα δώσω τον λόγο και στον Κοινοβουλευτικό Εκπρόσωπο του Κομμουνιστικού Κόμματος Ελλάδας.

Απλά παρακαλώ, κύριε Παφίλη, πραγματικά να μιλήσετε για λίγα λεπτά.

**ΑΘΑΝΑΣΙΟΣ ΠΑΦΙΛΗΣ:** Θα είμαι πολύ σύντομος, κύριε Πρόεδρε.

Κύριε Βορίδη, τι μας είπατε; Μάλιστα! Λέτε ότι οι άνθρωποι ζητάνε όλο και περισσότερα -πρακτικά το λέω για να συνεννοούμαστε και να καταλαβαίνει και ο κόσμος- όμως, οι δυνατότητες δεν μπορούν να τα καλύψουν. Μάλιστα! Ποια είναι η κατάσταση σήμερα; Μην βάζετε τους άλλους με το ΚΚΕ. Εμείς τι λέμε; Λέμε ότι σήμερα οι δυνατότητες της επιστήμης, της τεχνολογίας, της παραγωγικότητας της εργασίας δίνουν τη δυνατότητα ώστε ο κόσμος να ζει καλύτερα, να δουλεύει λιγότερο, να απολαμβάνει αυτή την εξέλιξη της τεχνολογίας και της επιστήμης, δηλαδή της ανθρώπινης εργασίας. Αυτό λέμε εμείς. Και αυτό τι το εμποδίζει; Το εμποδίζει το καπιταλιστικό κέρδος. Μάλιστα! Για να δούμε τώρα πρακτικά: ισχύει ή εμείς λέμε παραμύθια και θεωρητικές αντιλήψεις; Μάλιστα! Σας τα είπα πριν: εκατόν πενήντα εταιρείες με κέρδη 14,5 δισεκατομμύρια ευρώ και οι εργαζόμενοι μείον 5%. Και με τους υπόλοιπους βρείτε τα, γιατί είσαστε συνέταιροι.

Εμείς λέμε ότι δεν πάει η καπιταλιστική κοινωνία, κύριε Βορίδη, ό,τι και να λέτε. Δεν πάει γιατί πάει κόντρα στην πρόοδο της ανθρωπότητας. Και γιατί πάει κόντρα; Διότι αυτοί που παράγουν τον πλούτο ζουν στη φτώχεια και αυτοί που τον κλέβουν, τον ληστεύουν -με την πολιτική σας, τα είπα πριν στην ομιλία μου, μην επαναλαμβάνω, τα ξέρετε εσείς, δεν είστε κανένας που δεν παρακολουθείτε- αυτοί κλέβουν όλη την πρόοδο της ανθρωπότητας και καταδικάζουν αυτούς που παράγουν τον πλούτο να ζουν στη φτώχεια, στη δυστυχία και τα λοιπά.

Τι να μας πείτε μωρέ; Καλά, σοβαρά μιλάτε; Δώστε μου μια απάντηση. Θα το πω πάλι: το 1921 οκτάωρο και το 2021 δεκατριάωρο. Δεν χρειάζονται άλλο. Αυτή είναι η πρόοδος του καπιταλισμού. Για αυτό λοιπόν εμείς λέμε ότι αυτή η πολιτική που λέτε εσείς δεν «καλαφατίζεται», για να μιλήσω και λίγο πιο λαϊκά, με αυτά που λέει ο ΣΥΡΙΖΑ και το ΠΑΣΟΚ. Δηλαδή του τύπου: «Ξέρετε, εμείς, άμα, έρθουμε, θα κάνουμε ένα άλλο μείγμα». Αυτά τώρα έχουν καταρρεύσει, και ιστορικά και στην πραγματικότητα σε όλο τον κόσμο.

Άρα, το δίλημμα σήμερα είναι: Θα ανεχτούμε μια κοινωνία, η οποία ενώ η επιστήμη, η τεχνολογία, η παραγωγικότητα της εργασίας, προοδεύει με απίστευτους ρυθμούς, αυτοί που την παράγουν, ζουν χειρότερα, εκτός αν μας πείτε ότι ζουν καλύτερα. Και εδώ ξέρεις πού θα πάμε τώρα. Το λέω στον κ. Βορίδη. Τι θα μας πείτε; Θα μας πείτε ότι έχουν αυτοκίνητα; Μα, τι είναι το αυτοκίνητο; Είναι ο γάιδαρος της δεκαετίας του ’50.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Παφίλη, ευχαριστούμε.

**ΑΘΑΝΑΣΙΟΣ ΠΑΦΙΛΗΣ:** Τελειώνω, κύριε Πρόεδρε, και ευχαριστώ.

Επομένως, ανεξάρτητα από το τι λέτε εσείς και όλοι οι παρατρεχάμενοι οι δικοί σας -γιατί αυτό είναι, η διαφωνία είναι για το ποιος θα έχει την καρέκλα, όχι ποιος θα αλλάξει ριζικά- το δίλημμα της εποχής ποιο είναι; Θα πάμε στη βαρβαρότητα; Υπάρχει σήμερα. Είστε καλά; Εσείς τα ξέρετε. Είστε καλά; Να πεθαίνουν οι άνθρωποι από την πείνα το 2023; Είστε καλά να λέτε ότι εμείς έχουμε -λέω ένα μέγεθος- μειώσει την ανεργία και ο κόσμος να δουλεύει με την ψυχή στο στόμα δύο, τρεις και πέντε ώρες με 300 ευρώ, με 400 ευρώ και με 500 ευρώ; Δεν τα ξέρετε; Πού ζείτε; Ζείτε σε πύργους;

Εμείς λέμε λοιπόν ότι σήμερα στην ανθρωπότητα, εξαιτίας της εξέλιξης, μπορεί να ζει ο κόσμος καλύτερα, να δουλεύει λιγότερο, όχι για να είναι τεμπέλης, αλλά για να έχει περισσότερο κοινωνικό χρόνο. Ενώ εσείς τι λέτε; Λέτε σκλάβοι του εικοστού πρώτου αιώνα. Τελειώσατε αντικειμενικά. Το υποκειμενικά θα έρθει, μην φοβάστε, αργά ή γρήγορα.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Υπουργέ, έχετε τον λόγο για τις απαντήσεις σας.

**ΑΘΑΝΑΣΙΟΣ ΠΑΦΙΛΗΣ:** Και, κύριε Υπουργέ, μη μου πείτε για Σοβιετική Ένωση και τέτοια.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Ε, θα πω και λίγο για Σοβιετική Ένωση.

Κατ’ αρχάς, θα απαντήσω στο ερώτημα το οποίο έρχεται από τον Κοινοβουλευτικό Εκπρόσωπο της Ελληνικής Λύσης. Νομίζω ότι έχουν εξηγηθεί οι λόγοι επαρκώς της συγκεκριμένης τροπολογίας.

Αποτελεί έκτακτη ρύθμιση. Ως κάθε έκτακτη ρύθμιση, δεν είναι η βασική επιλογή. Γιατί αν ήταν η βασική επιλογή, θα την κάναμε τακτική ρύθμιση. Άρα είναι μία έκτακτη ρύθμιση η οποία προκύπτει από τις συγκεκριμένες ανάγκες. Νομίζω ότι δεν έχει νόημα. Έχετε κάνει αρκετή κουβέντα, εξ όσων έχω παρακολουθήσει, στην Αίθουσα αυτή για το θέμα αυτό. Άρα, λοιπόν, έχει εξηγηθεί. Δεν έχω να προσθέσω κάτι περισσότερο στα επιχειρήματα που ακούστηκαν από τους αρμόδιους Υπουργούς.

Μου θέσατε από την πλευρά της Πλεύσης Ελευθερίας ένα ερώτημα για μία σύμβαση. Τύχη αγαθή, είναι ο κ. Κυρανάκης εδώ που είναι ο αρμόδιος Υφυπουργός. Εάν του επιτρέψει ο κύριος Πρόεδρος, θα σας εξηγήσει για το συγκεκριμένο θέμα ο κ. Κυρανάκης. Αν και, να πω λίγο άποψή μου, η συζήτηση για τον προϋπολογισμό δεν είναι και ώρα κοινοβουλευτικού ελέγχου. Τώρα αυτό πιο πολύ μας πηγαίνει στον κοινοβουλευτικό έλεγχο, αλλά αυτό είναι στην κρίση του κυρίου Προέδρου να αποφασίσει αν θέλει κάτι εδώ.

Τώρα για τις εμπορικές και για τις αντικειμενικές αξίες αυτές αυξήθηκαν την 1-1-2022. Δεν προβλέπεται να αυξηθούν περαιτέρω. Άρα δεν ξέρω γιατί το λέτε αυτό. Επιτρέψτε μου, όμως, μια κουβέντα γι’ αυτό. Να συμφωνήσουμε ότι οι αντικειμενικές αξίες πρέπει να βρίσκονται κοντά στις εμπορικές; Το λέω για σας στην Αριστερά και για μας, που υποτίθεται ότι δεν θέλουμε φοροδιαφυγές τώρα και τέτοια και εικονικά τιμήματα. Δεν θέλουμε άλλα να δηλώνονται στα συμβόλαια κι άλλα να είναι πραγματικές αξίες απ’ έξω. Νομίζω ότι θέλουμε όλοι να υπάρχει μία φορολογία της συναλλαγής που συνδέεται με την πραγματική αξία. Άρα, λοιπόν, το σύστημα των αντικειμενικών αξιών, να σας το θυμίσω μήπως σας διαφεύγει, αν και μάλλον δεν σας διαφεύγει, θεσπίστηκε ακριβώς για να έχουμε έναν αντικειμενικό τρόπο προσδιορισμού της αξίας και να μην έχουμε μόνο δηλώσεις οι οποίες κατέληγαν σε εικονικά τιμήματα αγοραπωλησιών ακινήτων. Άρα, βεβαίως, και πρέπει οι αντικειμενικές κατά το δυνατόν να συγκλίνουν με τις εμπορικές. Γίνεται μια διαδικασία επανεκτίμησης. Την κάνει το Υπουργείο Οικονομικών. Έγινε όταν έγινε. Δεν είναι να γίνει από εδώ και πέρα. Όμως, η γενική κατεύθυνση είναι σωστή.

Κύριε Παφίλη,…

**ΑΘΑΝΑΣΙΟΣ ΠΑΦΙΛΗΣ:** Εδώ είμαστε τώρα. Η πραγματική αντιπαράθεση.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Πραγματική, κανονική και γι’ αυτό εγώ έθεσα και τα ζητήματα της ταξικότητας. Τα έθεσα για να συνεννοηθούμε όλοι στην Αίθουσα τι εκπροσωπεί ο καθένας. Διότι έχω ακούσει τη Νέα Αριστερά, τον αγαπημένο μου Ευκλείδη, να μου λέει ότι είπα είναι οι υποτελείς τάξεις. Εγώ μπερδεύομαι εκεί. Ποια είναι αυτή; Τι είναι αυτή η τάξη; Η εργατική τάξη είναι ένα συγκεκριμένο πράγμα. Η εργατική τάξη είναι ένα συγκεκριμένο υποκείμενο. Οι υποτελείς τάξεις αρχίζει και γίνεται ένα πράγμα που κάθε φορά κάποιος που θέλει κάτι και δεν του αρέσει και θέλει κάτι άλλο.

Όπως άκουσα τώρα τον ΣΥΡΙΖΑ να ανοίγει μια κουβέντα ότι θέλει μια συνολική εκπροσώπηση, χωρίς ταξικές επιμέρους διαφοροποιήσεις. Μα, αυτό συγγνώμη έρχεται στα δικά μου τα λόγια. Διότι εμείς είμαστε που λέμε ότι υπάρχει εθνικό σύνολο, συνέχεται κοινωνικά και πρέπει οι πολιτικές να εξυπηρετούν το σύνολο. Η Αριστερά ήξερε ότι μέχρι τότε δεν τα δέχεται, μέχρι σήμερα, τώρα ο ΣΥΡΙΖΑ λέει κάτι άλλο…

**ΑΘΑΝΑΣΙΟΣ ΠΑΦΙΛΗΣ:** Για εμάς μιλάτε;

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Για τον ΣΥΡΙΖΑ. Λέει ότι είναι της ριζοσπαστικής Αριστεράς γι’ αυτό το λέω. Έτσι κατάλαβα. Λοιπόν… Τώρα μπορεί και να μην είναι, ρε παιδί μου! Δεν ξέρω. Θα το αποφασίσουν. Θα κάνουν και συνέδριο, θα δούνε τι θα γίνει. Τώρα, όμως, στα ζητήματα αυτά έλεγα ότι πρώτη φορά ακούω αταξική Αριστερά! Αυτό είναι πρωτότυπο. Εγώ τώρα πρώτη φορά το ακούω. Μπορεί να μου έχει διαφύγει.

Πάμε τώρα παρακάτω.

**ΑΘΑΝΑΣΙΟΣ ΠΑΦΙΛΗΣ:** Σε εμάς τα λέτε;

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Όχι, λέμε. Τα λέω σε εσάς γιατί απαντώ, για να ακούει ο ΣΥΡΙΖΑ όμως. Είναι μέσα στην κουβέντα.

Ερχόμαστε τώρα στα δικά σας. Ερώτηση: υπήρξε πρόοδος των εισοδημάτων όλων και της εργατικής τάξης σε συνθήκες καπιταλιστικές; Απάντηση: ναι. Και πάμε τώρα. Συγγνώμη, τα μοντέλα τα οποία υποστηρίζετε εσείς, δηλαδή τα μοντέλα της συγκέντρωσης των μέσων παραγωγής από το κράτος, της λειτουργίας της παραγωγής από το κράτος και της διανομής του όποιου πλούτου και προϊόντος από το κράτος, γιατί κατέρρευσαν; Κατέρρευσαν για έναν πάρα πολύ απλό λόγο. Διότι δεν κάνουν τη δουλειά τους. Και γιατί δεν κάνουν τη δουλειά τους; Και εδώ υπάρχει και μια δυσκολία θεωρητική σε σας. Γιατί; Διότι ενώ αναγνωρίζετε στη δική σας θεωρία, στη μαρξιστική θεωρία, το κεφάλαιο ως παράγοντα της παραγωγής μαζί με την εργατική δύναμη.

**ΑΘΑΝΑΣΙΟΣ ΠΑΦΙΛΗΣ:** Παράγοντας είναι στον καπιταλισμό.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Δυο λεπτά. Όχι. Ως παράγοντα της παραγωγής. Εσείς λέτε ότι αυτό πρέπει να είναι στο κράτος ελεγχόμενο.

**ΑΘΑΝΑΣΙΟΣ ΠΑΦΙΛΗΣ:** Αυτό να το πείτε στο κόμμα σας.

**ΠΡΟΕΔΡΕΥΩΝ (Γεώργιος Γεωργαντάς):** Δεν θα λύσουμε τα ιδεολογικά ζητήματα όλα εδώ τώρα. Παρακαλώ, κύριε Υπουργέ.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Τελειώνω.

**ΑΘΑΝΑΣΙΟΣ ΠΑΦΙΛΗΣ:** Δεν έχει πρόβλημα ο κ. Βορίδης.

**ΠΡΟΕΔΡΕΥΩΝ (Γεώργιος Γεωργαντάς):** Έχουν οι υπόλοιποι ομιλητές, κύριε Παφίλη.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Δεν δέχεστε ότι το κριτήριο με το οποίο πρέπει να αποφασίζεται και η κατοχή, αλλά και η παραγωγική διάρθρωση είναι ένα κριτήριο αγοράς, δηλαδή ένα κριτήριο ορθολογικό, μέσα από τους ίδιους μηχανισμούς της αγοράς. Και πιστεύετε ότι μπορείτε αποτελεσματικότερα να το λύσετε αυτό μέσα από μια γραφειοκρατική συγκέντρωση. Έχει αποδειχθεί αυτό ότι δεν πετυχαίνει, έχει αποδειχτεί ότι δεν παράγει, έχει αποδειχτεί ότι καταρρέει από πλευράς παραγωγής πλούτου και αυτός είναι στην πραγματικότητα και ο λόγος της ήττας του σοβιετικού μοντέλου. Το σοβιετικό μοντέλο κατέρρευσε μέσα από τον οικονομικό ανταγωνισμό με την καπιταλιστική δύση, γιατί δεν έφερνε το αποτέλεσμα το οποίο έπρεπε να φέρει.

Φέρνει, λοιπόν, αποτέλεσμα η δικιά μας η επιλογή; Λέτε τώρα και αρχίζουν οι απλοποιήσεις. Το 1921 οκτάωρο τώρα δεκατρίωρο. Γιατί είναι δεκατρίωρο; Αυτή τη στιγμή το δίνουμε σαν δυνατότητα, όχι σαν υποχρεωτικότητα. Σαν δυνατότητα. Εσείς θέλετε, όμως, κάτι άλλο. Θέλετε έναν άνθρωπο που θέλει να πάει να δουλέψει για να ενισχύσει το εισόδημα του να του το απαγορεύουμε. Να του απαγορεύουμε την παραγωγή, να του απαγορεύουμε με την περαιτέρω συμμετοχή ή να τον αφήνουμε ακάλυπτο. Αυτό θέλετε.

Άρα, λοιπόν, εδώ πράγματι, να το πω αλλιώς για να σας δώσω αυτά που σας αξίζει, με εσάς τουλάχιστον η αντιπαράθεση είναι καθαρή. Καταλαβαίνουμε όλοι τι είναι αυτό το οποίο λέτε και καταλαβαίνετε κι εσείς τι είναι αυτό που λέω. Άρα, λοιπόν, εκεί είναι μία καθαρή εικόνα και ο καθένας μπορεί ελεύθερα, μέσα στην κοινοβουλευτική δημοκρατία που υπερασπιζόμαστε εμείς, να κάνει τις επιλογές του και να επιλέξει ποιον δρόμο θέλει να πάρει. Μακάρι όλοι να είχαν μία θέση τόσο σαφή και διαυγή, ώστε οι επιλογές του λαού να είναι με τον ίδιο τρόπο καθαρές.

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει ο κ. Χατζηβασιλείου Αναστάσιος.

**ΚΩΝΣΤΑΝΤΙΝΟΣ ΧΗΤΑΣ:** Κύριε Πρόεδρε, θα ήθελα τον λόγο. Έχω μία ακόμα παρέμβαση.

**ΠΡΟΕΔΡΕΥΩΝ (Γεώργιος Γεωργαντάς):** Έχετε μία ακόμα παρέμβαση. Θα την κάνετε λίγο αργότερα. Εδώ θα είναι ο κ. Βορίδης, δεν θα φύγει.

**ΚΩΝΣΤΑΝΤΙΝΟΣ ΧΗΤΑΣ:** Δεν θα μου πείτε εσείς πότε θα κάνω την παρέμβαση.

**ΠΡΟΕΔΡΕΥΩΝ (Γεώργιος Γεωργαντάς):** Θα κάνετε την παρέμβασή σας μετά! Ελάτε, κύριε Χατζηβασιλείου.

**ΚΩΝΣΤΑΝΤΙΝΟΣ ΧΗΤΑΣ:** Κύριε Πρόεδρε, θα την κάνω τώρα.

**ΠΡΟΕΔΡΕΥΩΝ (Γεώργιος Γεωργαντάς):** Έδωσα τον λόγο στον κ. Χατζηβασιλείου. Μετά θα κάνετε την παρέμβασή σας. Παρακαλώ, κύριε Χήτα.

**ΚΩΝΣΤΑΝΤΙΝΟΣ ΧΗΤΑΣ:** Δεν θα μου πείτε εσείς πότε θα κάνω την παρέμβαση!

**ΠΡΟΕΔΡΕΥΩΝ (Γεώργιος Γεωργαντάς):** Μην κουνάτε το χέρι στο Προεδρείο. Κύριε Χήτα, θα κάνετε την παρέμβασή σας σε λίγο.

**ΚΩΝΣΤΑΝΤΙΝΟΣ ΧΗΤΑΣ:** Είστε απαράδεκτος!

**ΠΡΟΕΔΡΕΥΩΝ (Γεώργιος Γεωργαντάς):** Κύριε Χατζηβασιλείου, παρακαλώ, έχετε τον λόγο.

**ΑΝΑΣΤΑΣΙΟΣ (ΤΑΣΟΣ) ΧΑΤΖΗΒΑΣΙΛΕΙΟΥ:** Κυρίες και κύριοι συνάδελφοι, συζητούμε έναν προϋπολογισμό σε ένα περιβάλλον διεθνούς αστάθειας, αλλά και αξιοσημείωτης εσωτερικής σταθερότητας. Η χώρα, λοιπόν, γεωγραφικά είναι ανάμεσα σε δύο ανοικτά μέτωπα, σε Ουκρανία και Ισραήλ, και ο πληθωρισμός δοκιμάζει τις αντοχές των οικονομιών σε όλη την Ευρώπη. Επιπλέον αυτών, η γειτονιά μας αντιμετωπίζει και τις σκληρές επιπτώσεις της κλιματικής αλλαγής.

Ζήσαμε, λοιπόν, διαδοχικές δύσκολες κρίσεις κι όμως η ελληνική οικονομία αποδείχθηκε όχι απλώς ανθεκτική, αλλά και θωρακισμένη. Έτσι, λοιπόν, σε ένα ασταθές περιβάλλον αυτός ο προϋπολογισμός είναι ο πρώτος μετά από δεκατρία ολόκληρα χρόνια που καταρτίζεται με τη χώρα να έχει ανακτήσει και πάλι επενδυτική βαθμίδα. Η Ελλάδα, λοιπόν, γίνεται ξανά ελκυστικός προορισμός επενδύσεων και αυτό είναι αποτέλεσμα όχι μόνο της πολιτικής της Κυβέρνησης, αλλά κυρίως των θυσιών των Ελλήνων πολιτών.

Στις τελευταίες εκλογές Νέα Δημοκρατία, το κόμμα μας, παρουσίασε ένα κοστολογημένο πρόγραμμα για μια Ελλάδα ισχυρή, δίκαιη και κυρίως παραγωγική. Και τον Ιούνιο οι Έλληνες πολίτες έδωσαν την εντολή να το κάνουμε πράξη, βήμα-βήμα.

Εμείς ξεκινήσαμε, λοιπόν, χωρίς καμμία καθυστέρηση. Ήδη νομοθετήθηκαν οι μισές εξαγγελίες και με τον προϋπολογισμό αυτόν υλοποιούμε σιγά-σιγά το όραμά μας για την Ελλάδα του αύριο. Πάνω από όλα, συνεχίζουμε να στηρίζουμε τους ευάλωτους πολίτες. Ναι, η πληθωριστική κρίση είναι εδώ και πλήττει την κοινωνία και, δυστυχώς, δεν υπάρχουν λύσεις με μαγικό ραβδί. Αντιλαμβανόμαστε όλοι ότι οι πολίτες πιέζονται. Γι’ αυτό, λοιπόν, συνεχώς λαμβάνονται σχετικά μέτρα. Οι έλεγχοι στην αγορά εντείνονται, εφαρμόζονται αυστηρές πολιτικές κατά της αισχροκέρδειας και πέφτουν πολύ βαριά πρόστιμα σε όποια επιχείρηση παρανομεί σε βάρος των καταναλωτών. Το δε ανάχωμα στην ακρίβεια ενισχύεται ακόμη περισσότερο με δυναμικά μέτρα, για να στηριχθεί το διαθέσιμο εισόδημα το οποίο -σημειωτέον- πέρυσι αυξήθηκε κατά 8%.

Στηρίζουμε στην πράξη τη μεσαία τάξη με μέτρα περίπου 2,7 δισεκατομμύρια ευρώ, με αύξηση μισθών, συντάξεων, με ξεπάγωμα των τριετιών, με στήριξη των πρώην δικαιούχων του ΕΚΑΣ, με διευρυμένα κριτήρια στο επίδομα θέρμανσης, ακόμα και γι’ αυτούς που χρησιμοποιούν το ρεύμα, αλλά και με αύξηση αφορολόγητου ορίου σε οικογένειες με παιδιά.

Η Κυβέρνηση, λοιπόν, βρίσκεται σταθερά στο πλευρό της κοινωνίας. Ξέρουμε ότι η κατάσταση είναι δύσκολη. Είμαστε μέρος μιας διεθνούς οικονομικής πραγματικότητας, επηρεάζουμε και επηρεαζόμαστε. Γι’ αυτό και η Κυβέρνηση συνεχίζει να καταπολεμά την ακρίβεια. Και όλα αυτά τα μέτρα λαμβάνονται χωρίς να υποθηκεύεται το μέλλον των επόμενων γενεών. Είναι μέτρα που ακολουθούν τη φιλοσοφία της βιώσιμης ανάπτυξης, της αειφορίας, χωρίς να κινδυνεύει η δημοσιονομική σταθερότητα. Χάρη, λοιπόν, στην πολιτική της Κυβέρνησης, η Ελλάδα έχει τον τρίτο υψηλότερο ρυθμό ανάπτυξης στην Ευρωζώνη, με πρόβλεψη 2,9% για του χρόνου και είμαστε τρίτοι στην Ευρώπη στην αύξηση των επενδύσεων και οι εξαγωγές μας έχουν σπάσει κοντέρ, φτάνοντας ως 49% επί του ΑΕΠ.

Έτσι, λοιπόν, δημιουργείται σταθερά επιπλέον δημοσιονομικός χώρος, για να μπορούν να εφαρμοστούν πολιτικές αναδιανομής προς όφελος των ευάλωτων, προς όφελος της κοινωνικής συνοχής. Αυτό έχει γίνει, γίνεται και θα ξαναγίνει, όταν και όπου υπάρχει ανάγκη.

Θέλω να αναφερθώ στον πρωτογενή τομέα, κυρίες και κύριοι συνάδελφοι. Επιτέλους, ο ΕΛΓΑ αποκτά έναν νέο οργανισμό μετά από είκοσι πέντε ολόκληρα χρόνια και ο ΟΠΕΚΕΠΕ στις αρχές του επόμενου έτους θα έχει έναν οργανισμό σύγχρονο και καινούργιο. Έρχονται αγροτικά θέματα στα επιμελητήρια και το πρόγραμμα των νέων αγροτών ξεκινάει με μια προικοδότηση περίπου 600 εκατομμυρίων ευρώ. Ταυτόχρονα, ενισχύονται και οι πόροι στα σχέδια βελτίωσης. Μόνο στην περιοχή μας, την κεντρική Μακεδονία, το κονδύλι θα είναι περίπου 34 εκατομμύρια ευρώ. Κι όμως, εδώ και μέρες η Αντιπολίτευση μιλάει διαρκώς για έναν προϋπολογισμό αδικιών και αναρωτιέμαι: Είναι άδικη η μείωση φόρων; Είναι άδικες οι περαιτέρω δαπάνες σε υγεία και παιδεία; Είναι άδικη η αύξηση του ελάχιστου εγγυημένου εισοδήματος; Είναι άδικη η επέκταση του Youth Pass σε όλους τους δεκαοκτάρηδες ή ο διπλασιασμός του Προγράμματος «Σπίτι μου»; Όχι. Άδικος είναι ο ευκαιριακός λαϊκισμός και η κομματική σπέκουλα σε βάρος της ατομικής και εθνικής ευημερίας. Είναι λυπηρό ότι κάποιοι επιχειρούν να μεταφέρουν τις εσωτερικές τους ανασφάλειες και αβεβαιότητες στο πεδίο της εθνικής προοπτικής.

Η μοναδική, λοιπόν, κρίση στην Ελλάδα σήμερα, είναι η κρίση στον μικρόκοσμο της Αριστεράς, που αρνείται την πραγματικότητα και προτιμά να την περιγράφει συνήθως ως «μαύρη». Και στο μεταξύ, η χώρα προχωρά και η Κυβέρνηση μάχεται για μια καλύτερη Ελλάδα.

Βρισκόμαστε σταθερά στην καρδιά της Ευρώπης. Ναι, καταφέραμε να εξασφαλίσουμε χρηματοδότηση περαιτέρω για τις φυσικές καταστροφές και σήμερα διεκδικούμε αύξηση πόρων για μεταναστευτικό και κλιματική κρίση. Παράλληλα, επενδύουμε αποτελεσματικά στην εθνική ασφάλεια. Θωρακίζοντας τις ένοπλες δυνάμεις, η Ελλάδα είναι πλέον μια πολύ ισχυρή και κυρίως, αξιόπιστη διεθνώς δύναμη. Και ναι, λοιπόν, ακόμα και αν το αρνούνται ορισμένοι σε αυτή την αίθουσα έχουμε επιστρέψει στην κανονικότητα. Έχουμε μπει σε μια σταθερή τροχιά ανάπτυξης, έχουμε ανακτήσει αξιοπιστία και συνεχίζουμε την αναπτυξιακή πολιτική με σταθερά κοινωνικό πρόσημο.

Δεν υπάρχει, λοιπόν, στο σημείο αυτό χώρος για επικίνδυνες και κούφιες υποσχέσεις και ακούω ορισμένους συναδέλφους του ΣΥΡΙΖΑ σταθερά να μιλάνε για εναλλακτικά μέτρα ανάπτυξης. Κι όταν ερωτώνται πόσο κοστίζουν αυτά, απλώς αοριστολογούν και προτάσσουν το αφήγημα της περιβόητης διαμεσολαβητής επαφής του νέου προέδρου τους με την κοινωνία, χωρίς να παραθέτουν κανένα απολύτως οικονομικό στοιχείο. Η οικονομία, όμως, δεν αναπτύσσεται με ευχολόγια ούτε με χτυπήματα στην πλάτη ούτε με ψήσιμο ελληνικού καφέ στο μάτι μιας κουζίνας. Χρειάζεται ένα μετρήσιμο ρεαλιστικό στάδιο, το οποίο η Αντιπολίτευση σήμερα, δεν διαθέτει. Οι πολίτες αναγνωρίζουν την προσπάθεια της Κυβέρνησης να καταπολεμήσει την ακρίβεια. Βλέπουν το εισόδημά τους να στηρίζεται, ότι η ανεργία μειώνεται και ότι η δουλειά συνεχίζεται κανονικά.

Ψηφίζουμε, λοιπόν, σήμερα τον προϋπολογισμό του 2024 και στέλνουμε μήνυμα ότι η χώρα συνεχίζει στον δρόμο της ανάπτυξης και ότι η Κυβέρνηση αυτή συνεχίζει το μεταρρυθμιστικό πρόγραμμα για το οποίο ψηφίστηκε από τους Έλληνες πολίτες. Συνεχίζουμε όλοι μαζί αταλάντευτα μια ασφαλή πορεία στο μέλλον.

Ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Και εμείς ευχαριστούμε, κύριε συνάδελφε, και για τη συνέπεια στον χρόνο.

Όταν ολοκληρωθούν οι ομιλητές, αν υπάρχει δυνατότητα, ο κ. Κυρανάκης θα απαντήσει σε αυτό που έθεσε η κ. Καραγεωργοπούλου, αν και είναι αντικείμενο κοινοβουλευτικού ελέγχου. Θα δούμε πώς θα είναι η εξέλιξη μέχρι εκείνη την ώρα. Τώρα θα έχουμε όλους τους ομιλητές με τη σειρά τους.

Τον λόγο τώρα έχει ο κ. Σταύρος Μιχαηλίδης από το ΠΑΣΟΚ.

**ΣΤΑΥΡΟΣ ΜΙΧΑΗΛΙΔΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, κύριε Υπουργέ, αλλιώς σχεδιάζουμε να ξεκινήσουμε την παρέμβαση, αλλά παρεκκλίνουμε καμμιά φορά από αυτά τα οποία ακούμε.

Κύριε Χατζηβασιλείου, ό,τι είπατε για τα άδικο δεν είναι όντως έτσι, δεν είναι άδικο. Είναιάδικο, όμως, θα μπορούσα να πω, ότι στον προϋπολογισμό, παραδείγματος χάριν, υπάρχει μηδενική πρόβλεψη για επιδότηση ενός στεγαστικού δανείου σε ένα νέο ζευγάρι. Άδικο, θα μπορούσα να πω, ότι είναι το γεγονός ότι θέλει ένα μισθό ένα νέο ζευγάρι αν καταφέρει και κάνει κι ένα παιδί και έναν σωρό άλλες τέτοιες κοινωνικές ελλείψεις δεν παρουσιάζονται στον προϋπολογισμό. Σε αντίθεση -θα πω- με τις γενιές τις δικές μας, που είχαμε κίνητρα, είχαμε προνόμια, για να περπατήσουμε τη ζωή μας. Βλέπεις σήμερα ένα διαμέρισμα σε μία πόλη -όχι και σε τόσο ακριβή περιοχή της Αθήνας- είκοσι-είκοσι πέντε τετραγωνικών, να έχει φτάσει με τη Golden Visa κ.λπ., σε δυσθεώρητα ύψη 90.000 ευρώ και 100.000 ευρώ. Πώς θα ξεκινήσει ένα νέο ζευγάρι, ένας νέος άνθρωπος τη ζωή του; Αυτά είναι τα άδικα, για τα οποία στον προϋπολογισμό δεν βλέπουμε καμμία πρόβλεψη.

Όπως και όλες οι δαπάνες σας σε θέματα κοινωνικής πρόνοιας, ακόμη και για την υγεία που είναι μετρημένες, οι αυξήσεις είναι ελάχιστες. Σε αντίθεση, βλέπουμε όλο και περισσότερους Έλληνες και νοικοκυριά να φτάνουν στα όρια της φτώχειας, όπως τα χαρακτηρίζουν τα στάνταρνττης Ευρωπαϊκής Ένωσης και μετριούνται στην Ελλάδα γύρω στα τρία εκατομμύρια. Έτσι λένε οι στατιστικές υπηρεσίες. Και μιας και αναφέρθηκα στα θέματα της υγείας, θέλω να σας πω ότι πρέπει να είσαστε ξεκομμένοι οι της Κυβέρνησης από το τι γίνεται στην περιφέρεια, τι γίνεται στην ύπαιθρο.

Αυτή τη στιγμή η Χίος -θα το εξειδικεύσω λίγο για την περιφέρεια τη δική μου, για το νησί της Χίου, που είναι το πέμπτο μεγαλύτερο νησί της Ελλάδας με πενήντα χιλιάδες και πάνω κόσμο- έχει ένα νοσοκομείο παρατημένο, έχει ένα νοσοκομείο υποστελεχωμένο και σε γιατρούς και σε νοσηλευτικό και διοικητικό προσωπικό και στέκεται από τις πραγματικά υπεράνθρωπες προσπάθειες -και δεν είναι σχήμα λόγου που ακούμε συχνά πυκνά για τους γιατρούς- από τις ηρωικές προσπάθειες των γιατρών.

Θα σας πω ένα πράγμα, ότι το ακτινολογικό τμήμα, το οποίο είναι πλήρως εξοπλισμένο από δωρεές ιδιωτών, των Χίων, με μαγνητικούς τελευταίας τεχνολογίας, αξονικούς κ.λπ., έχει δύο ακτινολόγους. Ο ένας που εξελέγη Δήμαρχος Χίου φεύγει, και μένει ένας, εδώ και μήνες και δεν έχετε καταφέρει να στελεχώσετε αυτόν το νευραλγικό τομέα του νοσοκομείου.

Προτιμήσατε να συμβληθείτε με εταιρείες της Αθήνας, λες και θα περιμένουν οι τραυματίες ή οι ασθενείς να κάνει ένας νοσηλευτής ή ένας τεχνικός εκεί στο ακτινολογικό την ακτινογραφία ή την αξονική, να τη στείλει στην Αθήνα. Θα περιμένει ο άλλος ετοιμοθάνατος τη γνωμάτευση; Σε αυτή την κατάσταση βρίσκεται σήμερα η νοσηλεία στην περιφέρεια, στην ύπαιθρο και εσείς μας μιλάτε στον προϋπολογισμό για αυξήσεις των σχετικών κονδυλίων κ.λπ..

Κυρίες και κύριοι συνάδελφοι, επειδή έχουν ακουστεί από τους εκατόν πενήντα προλαλήσαντες πολλά νούμερα, θα εστιάσω σε δυο-τρία πραγματάκια που θεωρώ ότι είναι εξαιρετικά σημαντικά για εμάς που ευτυχώς δεν ζούμε στην Αθήνα.

Αυτός ο προϋπολογισμός σε πολύ μεγάλο βαθμό στηρίζεται στο τουριστικό συνάλλαγμα, το οποίο είναι γνωστό ότι συνεισφέρει σε πολύ μεγάλο ποσοστό, ίσως να πιάνει και το 6% του ΑΕΠ.

Ομολογείται ακόμα και από κυβερνητικά στελέχη το αστάθμητο αυτού του σημαντικού παράγοντα, αστάθμητος και ευαίσθητος από έναν σωρό παράγοντες οικονομικών κρίσεων, πολεμικών συρράξεων, επιδημιών κ.λπ., αλλά -προσέξτε!- και από κινδύνους που εγκυμονεί ο υπερτουρισμός στους σημερινούς τουριστικούς προορισμούς της χώρας μας. Το λένε οι ίδιοι οι άνθρωποι που ζουν στους γνωστούς τουριστικούς προορισμούς της χώρας, ότι δεν αντέχουν άλλο. Δεν μπορούν να σηκώσουν άλλο τουρισμό, όπως σήμερα εξελίσσεται.

Ένας επιτελικός σχεδιασμός ικανής κυβέρνησης θα είχε ήδη καταστρώσει, αν όχι ξεκινήσει συγκεκριμένα προγράμματα ανάπτυξης- ανάδειξης άλλων και μάλιστα πρώτης κατηγορίας προορισμών στη χώρα μας, ώστε να αυξηθεί το τουριστικό προϊόν της Ελλάδας και να αποσυμφορηθούν οι κορεσμένοι τουριστικοί προορισμοί. Και εδώ φαίνεται η απόλυτη πραγματικά ανικανότητα της Κυβέρνησης.

Κυρίες και κύριοι συνάδελφοι, όσοι επισκέπτονται τον τόπο μου, τη Χίο, διαπιστώνουν τις δυνατότητες που έχει αυτός ο ευλογημένος τόπος να αναπτυχθεί τουριστικά. Έχει ιστορία, περιβάλλον, προϊόντα κ.λπ.. Ξέρετε πόσους Ευρωπαίους περιηγητές ή τσάρτερ είχε αυτό το νησί τα τελευταία χρόνια; Θα απαντήσω σε αυτή τη ρητορική ερώτηση. Το απόλυτο μηδέν!

Επειδή, λοιπόν, τα τελευταία χρόνια δεν έχει πατήσει, δεν έχει μπορέσει να έρθει Ευρωπαίος τουρίστας -λόγω κόστους φυσικά- στο νησί μας, αποφασίστηκε μετά από είκοσι και πλέον χρόνια να υλοποιηθεί το λεγόμενο master plan που είχε καταστρωθεί. Είχαν δεσμευτεί και από το ΠΔΕ κάποια εκατομμύρια και έχουν δοθεί -προσέξτε- μέχρι σήμερα 50 εκατομμύρια για απαλλοτριώσεις και έχουν επιδικαστεί άλλα 50 εκατομμύρια -και φτάνουμε τα 100 εκατομμύρια- για απαλλοτριώσεις.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Και τι κάνατε; Προεκλογικά, για να φανεί ότι ξεκινάει ένα έργο, το αλλάξατε. Πετάξαμε, λοιπόν, 100 εκατομμύρια και αεροδρόμιο σήμερα η Χίος πάλι δεν θα έχει. Γιατί; Η απάντηση της Κυβέρνησης ήταν: «Ξέρετε το αλλάξαμε, διότι δεν υπάρχει τουριστική ανάπτυξη στη Χίο». Από πότε πρέπει η επιχειρηματικότητα να προηγείται των δημοσίων επενδύσεων;

Και δεν είναι εδώ ο κ. Βορίδης, που μας έκανε προηγουμένως μάθημα οικονομίας, περί επιθυμητών αλλά διαθέσιμων πόρων. Δεν λογαριάζετε τον ιδρώτα του ελληνικού λαού; Εκατό εκατομμύρια πεταμένα και αφήνετε ένα έργο σε ένα τέτοιο νησί στο έλεος του θεού;

Δεύτερον, δεν έχει δοθεί η πρέπουσα σημασία -ο κ. Παππάς έφυγε- στο θέμα της της ναυτιλίας. Άκουσα τον Υπουργό. Ήρθε εδώ και τι μας είπε; Η ναυτιλία, κυρίες και κύριοι συνάδελφοι, συνεισφέρει κατ’ έτος πάνω από 20 δισεκατομμύρια ευρώ. Και μάλιστα τα τελευταία χρόνια της κρίσης, από το 2012, έχουν εισρεύσει από το ναυτιλιακό συνάλλαγμα περίπου 160 δισεκατομμύρια. Μπορείτε να το διανοηθείτε;

Και τι έκανε ο Υπουργός κ. Στυλιανίδης που ήρθε χθες; Έχει διαλύσει, με αυτό που μας είπε σαν πρωτοβουλία του, τη ναυτική εκπαίδευση, έχει κατεβάσει στους δρόμους όλους τους σπουδαστές των ακαδημιών, έχουν κλείσει οι ακαδημίες. Και αυτό γιατί; Γιατί είχε τη φαεινή ιδέα να στείλει μία μελέτη ιδιώτη για διαβούλευση, ούτε καν του Υπουργείου, στις σχολές, να διαβουλευθούν και να αποφασίσουν αν δέχονται από τριτοβάθμια εκπαίδευση -ακούστε!- από τριτοβάθμιες σχολές τετραετούς φοίτησης και με έναν χρόνο ταξίδι στη θάλασσα, να τα υποβιβάσει σε επίπεδο ΙΕΚ. Όπως το ακούτε! Και ζήτησε και τη γνώμη των σπουδαστών και σήμερα έχουν κλείσει οι ακαδημίες και όλοι είναι στον δρόμο. Αυτά είναι πραγματικά εξωφρενικά και πρωτόγνωρα.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε συνάδελφε.

**ΣΤΑΥΡΟΣ ΜΙΧΑΗΛΙΔΗΣ:** Τελειώνω, κύριε Πρόεδρε. Έχω ακόμα τέσσερα, πέντε λεπτά, σύμφωνα με τα προηγούμενα! Τελειώνω, κύριε Πρόεδρε.

Θέλω να σας βάλω άλλο ένα θέμα -δεν είναι ο κ. Παππάς- για το μεταφορικό ισοδύναμο. Ξέρετε το Υπουργείο Ναυτιλίας λέγεται Υπουργείο Ναυτιλίας και Νησιωτικής Πολιτικής. Τη νησιωτική πολιτική και στον προϋπολογισμό την έχετε διαγράψει. Όμως οι άνθρωποι, οι νησιώτες, η περιφέρεια περιμένει αυτές τις αποζημιώσεις από το μεταφορικό ισοδύναμο και έχει να το πάρει πάνω από έναν χρόνο. Και δεν κοκκινίζει κανένας. Πώς θα κάνουν αυτοί οι άνθρωποι τις δουλειές τους στα καταστήματά τους, στις επιχειρήσεις; Είναι πραγματικά απίστευτα αυτά όλα που συμβαίνουν. Αντιλαμβάνεστε ότι με τέτοιες συμπεριφορές και τέτοιο επιτελικό σχεδιασμό δεν μπορούμε εμείς να στηρίξουμε αυτόν τον προϋπολογισμό.

Μόνο 10 δευτερόλεπτα ακόμα, κύριε Πρόεδρε, και τελειώνω.

Ήθελα να είναι εδώ ο κ. Χατζηδάκης που μας είπε -και δεν το μηδενίζω- ότι έγιναν πολύ σωστές κινήσεις για τους εξοπλισμούς κ.λπ.. Και εγώ πρώην ναύαρχος είμαι.

Σας λέω όμως να σκεφτείτε τον τελευταίο χρόνο. Είμαστε λίγες μέρες πριν κλείσει η χρονιά. Είχαμε την ανατίναξη των αποθηκών στην 111 Πτέρυγα Μάχης, την πλημμύρα στο Στεφανοβίκειο, που κολυμπούσαν τα ελικόπτερα, το Καναντέρ που έπεσε…

**ΠΡΟΕΔΡΕΥΩΝ (Γεώργιος Γεωργαντάς):** Κύριε συνάδελφε, σας παρακαλώ!

**ΣΤΑΥΡΟΣ ΜΙΧΑΗΛΙΔΗΣ:** Τελειώνω, τελειώνω…

**ΠΡΟΕΔΡΕΥΩΝ (Γεώργιος Γεωργαντάς):** Όχι, κύριε συνάδελφε, τελειώσατε. Μιλάτε έντεκα λεπτά και δέκα δευτερόλεπτα.

Κλείστε την κουβέντα σας, σας παρακαλώ πάρα πολύ.

**ΣΤΑΥΡΟΣ ΜΙΧΑΗΛΙΔΗΣ:** Σας ανησυχεί καθόλου το επιτελικό σύστημα;

Ευχαριστώ, κύριε Πρόεδρε.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο τώρα έχει από τη Νέα Δημοκρατία ο κ. Γκιουλέκας Κωνσταντίνος.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ:** Επιτέλους έφτασε και η σειρά μας, με υπομονή ιώβεια. Φτάνουμε και στο τέλος σχεδόν του καταλόγου. Νομίζω είμαι από τους τελευταίους ομιλητές.

Συζητούμε, λοιπόν, τον προϋπολογισμό της χώρας σε ένα από τα βασικότερα νομοσχέδια, αφού μιλάμε για τον τρόπο με τον οποίο θα διαβιούν οι Έλληνες τον επόμενο χρόνο. Επειδή όμως ακούστηκαν και ειπώθηκαν πάρα πολλά εδώ, επέλεξα να μιλήσω για δύο άλλα ζητήματα, τα οποία θεωρώ ότι είναι χρέος τιμής να ακούγονται μέσα σε αυτή την Αίθουσα.

Σε λίγο θα συναντήσουμε τη νέα χρονιά. Ποια είναι η Ελλάδα του 2024; Βρισκόμαστε στον απόηχο της επίσκεψης του Τούρκου Προέδρου Ερντογάν στην Αθήνα. Θα εξαρτηθεί από τη στάση της Άγκυρας, εάν τελικά θα επιδείξει συνέπεια ανάμεσα στους λόγους, τους ήπιους λόγους και στην πρακτική που θα ακολουθήσει. Βεβαίως, εμείς κρατάμε μικρό καλάθι γιατί ξέρουμε πολύ καλά ποια ήταν η πρακτική που μέχρι τώρα ακολούθησε η Τουρκία, όπως ξέρουμε πολύ καλά και ποιοι είναι οι λόγοι ενδεχομένως που οδηγούν σήμερα τον Τούρκο Πρόεδρο και την τουρκική πολιτική ηγεσία να αλλάξει πορεία. Σε όλα αυτά ακούστηκαν κάποιες επιφυλάξεις και βεβαίως κάποιοι ενδοιασμοί και φόβοι για τη στάση την οποία θα κρατήσει η Ελλάδα.

Κυρίες και κύριοι συνάδελφοι, οφείλουμε να ξεκαθαρίσουμε κάτι, ότι οι εθνικές γραμμές ούτε μεταβάλλονται ούτε αλλάζουν από τη μια στιγμή στην άλλη, αν δεν συντρέχουν σοβαροί, σοβαρότατοι λόγοι. Και το λέω αυτό γιατί η εθνική γραμμή διατρέχει οριζόντια όλες τις παρατάξεις, όλα τα κόμματα, την Κυβέρνηση, την Αντιπολίτευση. Ουσιαστικά αντανακλά αυτό το οποίο πιστεύει ο ίδιος ο ελληνικός λαός, δηλαδή τι; Ότι η Ελλάδα αγωνίζεται για την ειρήνη της, ότι η Ελλάδα παλεύει για να διατηρήσει την ασφάλεια του ελληνικού λαού.

Από την άλλη πλευρά όμως η Ελλάδα, για να καταφέρει να μπορεί να εμπεδώσει αυτό το αίσθημα της ασφάλειας, είναι υποχρεωμένη διαρκώς να αυξάνει την ισχύ της, να αυξάνει την ισχύ της πολιτικά, να αυξάνει την ισχύ της διπλωματικά, να αυξάνει την ισχύ της στρατιωτικά με τους εξοπλισμούς, τους απαραίτητους εξοπλισμούς, όπως και με τις συνθήκες και τις συμμαχίες τις οποίες υπέγραψε η παρούσα Κυβέρνηση, η προηγούμενη Κυβέρνηση για να είμαι πιο ακριβής, στην προηγούμενη τετραετία και βεβαίως και άλλες κυβερνήσεις στο παρελθόν.

Τα λέω αυτά, κυρίες και κύριοι συνάδελφοι, γιατί είναι πάρα πολύ σημαντικό να καταλάβουμε ότι εάν δεν υπάρχουν συνθήκες ασφάλειας, σταθερότητας και αξιοπιστίας της χώρας μας κανένας προϋπολογισμός, κανένας προγραμματισμός, κανένας οικονομικός σχεδιασμός δεν μπορεί να πετύχει.

Το δεύτερο ζήτημα, το οποίο θεωρώ υποχρέωσή μου να το φέρω εδώ, είναι το ζήτημα της στάσης της γειτονικής Αλβανίας στην περίπτωση του εκλεγμένου δημάρχου της Χιμάρας Φρέντι Μπελέρη. Είναι μια απαράδεκτη στάση, μία στάση η οποία δεν μπορεί να συνεχίζεται και να απαγορεύεται σε αυτόν που νόμιμα εξελέγη από τους ψηφοφόρους του να αναλάβει τα καθήκοντά του, να ορκιστεί. Και, επιτέλους, θα πρέπει και τα Τίρανα να καταλάβουν ότι αν θέλουν τη συμπαράσταση και τη βοήθεια της Ελλάδος, θα πρέπει να κάνουν απόλυτα σεβαστά τα ανθρώπινα δικαιώματα των αδελφών μας Βορειοηπειρωτών και θα πρέπει να δώσουν εγγυήσεις για μια δίκαιη δίκη στον εκλεγμένο δήμαρχο της Χιμάρας.

Το λέω αυτό γιατί χάρηκα που πρόσφατα στη Σύνοδο Ευρωπαϊκής Ένωσης - Δυτικών Βαλκανίων ο Πρωθυπουργός της χώρας Κυριάκος Μητσοτάκης ξεκαθάρισε για μια ακόμη φορά ότι δεν θα πρέπει η γειτονική χώρα να θεωρεί δεδομένη τη στάση της Ελλάδος στην ευρωπαϊκή προοπτική της Αλβανίας, εάν τα Τίρανα δεν αλλάξουν στάση πάνω στα διάφορα ζητήματα. Είδαμε τι έγινε με τις υφαρπαγές και την καταπάτηση των περιουσιών των Ελλήνων της Χιμάρας. Είδαμε ότι ακόμη και σήμερα η Αλβανία επιμένει να μην αναγνωρίζει ως μειονοτικές περιοχές πόλεις και χωριά όπου ζουν αμιγώς Έλληνες, Βορειοηπειρώτες. Όλο αυτό δεν μπορεί να συνεχίζεται. Και στο κάτω-κάτω της γραφής οφείλουμε από αυτό το Βήμα, από τη Βουλή των Ελλήνων, να στείλουμε ένα μήνυμα τόσο προς τα αδέρφια μας τους Βορειοηπειρώτες που τους είχαμε εγκαταλείψει πενήντα χρόνια πίσω από τα ηλεκτροφόρα συρματοπλέγματα της πιο φρικτής δικτατορίας που γνώρισε η Ευρώπη, της δικτατορίας του Εμβέρ Χότζα, αλλά και προς την ηγεσία της γειτονικής χώρας, ότι η Ελλάδα δεν έχει δεδομένη στάση, αλλά ότι η Ελλάδα καθορίζει τη στάση της με βάση τη στάση που και οι γείτονές μας καθορίζουν για τα αδέλφια μας, εν προκειμένω για την ελληνική εθνική μειονότητα της Βορείου Ηπείρου.

Αυτές τις σκέψεις θα ήθελα να εκφράσω κλείνοντας την τοποθέτησή μου στον φετινό προϋπολογισμό και να πω ότι βεβαίως όλες οι προθέσεις και οι προθέσεις που ακούσαμε από την πλευρά της Κυβέρνησης, αλλά και από την πλευρά της Αντιπολίτευσης είναι πολύ σημαντικές. Θα πρέπει όμως -αυτό που είπα προηγουμένως και αυτό αποτελεί και τον επίλογο της εισήγησής μου- να καταλάβουμε όλοι ότι μόνο αν χτίσουμε μια Ελλάδα πιο ισχυρή, πιο δυνατή, μόνο τότε μπορούμε να εξασφαλίσουμε και περισσότερη ευημερία για τους Έλληνες πολίτες.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε, και για τη συνέπεια στον χρόνο.

Τον λόγο τώρα έχει από το Κομμουνιστικό Κόμμα Ελλάδας ο κ. Μεταξάς Βασίλειος.

**ΚΩΝΣΤΑΝΤΙΝΟΣ - ΒΑΣΙΛΕΙΟΣ ΜΕΤΑΞΑΣ:** Σας ευχαριστώ, κύριε Πρόεδρε.

Κυρίες και κύριοι, η Κυβέρνηση ισχυρίζεται ότι ο προϋπολογισμός του 2024 υπηρετεί, όπως γράφει, τη θωράκιση της χώρας απέναντι στα ακραία φυσικά φαινόμενα μέσω της δημιουργίας πιο ανθεκτικών υποδομών, της ενίσχυσης της πολιτικής προστασίας και της πρόληψης και ότι έχει προβλέψει και τα σχετικά κονδύλια. Πρόκειται για ένα μεγάλο, ένα τεράστιο ψέμα.

Λίγες μόλις μέρες μετά την ειδική συζήτηση στη Βουλή, όπου λέγατε ότι πήρατε κι εσείς το μάθημά σας από τις καταστροφές, όπως λέγανε και οι προηγούμενοι σε αντίστοιχες καταστροφές, το ΠΑΣΟΚ, ο ΣΥΡΙΖΑ, κι αυτά είπε σήμερα και ο κ. Κικίλιας -«Αργήσαμε να καταλάβουμε τις επιπτώσεις της κλιματικής κρίσης» είπε. «Τώρα το αναγνωρίζουμε», έτσι είπε-, φέρνετε έναν προϋπολογισμό για την πολιτική προστασία που όχι μόνο κινείται στη γνωστή εγκληματική στρατηγική σας, τις συνέπειες της οποίας τις βλέπουμε κάθε χρόνο ανεξαρτήτως κυβέρνησης, αλλά το πάτε και ένα βήμα παραπέρα.

Πιο συγκεκριμένα: Πρώτον, διατηρείτε τις διαχρονικά χαμηλές δαπάνες για την πρόληψη, παρά τα χιλιοδιαπιστωμένα τεράστια προβλήματα που έχουν συσσωρευτεί, τα οποία μάλιστα «ψίχουλα» τα δίνετε κυρίως για ψευτοαποκαταστάσεις θα πούμε. Για παράδειγμα, πώς απαντάτε στις τεράστιες ελλείψεις μέσων, εξοπλισμού, στις εκκλήσεις των πυροσβεστών, στα τεσσερισήμισι χιλιάδες κενά σε πυροσβέστες, στα δύο χιλιάδες κενά σε δασολόγους, συνεχίζοντας τα ίδια βήματα, πάλι με τεράστια κενά και ελλείψεις; Για άλλη μια χρονιά λέτε: τέρμα τα κονδύλια για την ολοκληρωμένη αντιπυρική, αντιπλημμυρική προστασία, συνολικά για την πολιτική προστασία, στο πλαίσιο της συνδυασμένης ικανοποίησης του συνόλου των λαϊκών αναγκών. Λέτε δηλαδή: θα καείτε, θα πνιγείτε, ο σώζων εαυτόν σωθήτω, αλλά όποιος σωθεί θα πάρει και κάτι «ψίχουλα». Την ίδια ώρα βέβαια ανοίγετε και νέες μπίζνες για το κεφάλαιο πάνω στα καμένα και πλημμυρισμένα, παραδίδοντας τη διαχείριση των δασών σε ξυλοβιομηχανίες και μεγαλέμπορους, τη διαχείριση των υδάτων και την αντιπλημμυρική προστασία στο ιδιωτικό κεφάλαιο, φέρνετε και τα «κοράκια» των ασφαλιστικών εταιρειών με την ιδιωτική ασφάλιση στις λαϊκές κατοικίες, έτσι, για το «κερασάκι».

Δεύτερον, ομολογείτε ότι ιδιαίτερα για τις πλημμύρες στη Θεσσαλία δεν έχετε καμμία διάθεση όχι μόνο να αποκαταστήσετε πλήρως τις ζημιές, το οδικό δίκτυο, τις υποδομές, αλλά ούτε καν να δώσετε αυτά τα «ψίχουλα» που υποσχεθήκατε στις λαϊκές οικογένειες της περιοχής. Και με τα μαθηματικά ή δεν τα πάτε καλά ή προσπαθείτε να κοροϊδέψετε τον κόσμο. Ακούσαμε προχθές και τον Υφυπουργό κ. Τριαντόπουλο. Πανηγυρίζετε για τα 600 εκατομμύρια που λέτε ότι θα διαθέσετε το 2024 για φυσικές καταστροφές και μάλιστα με τι τα συγκρίνετε; Με τα 300 εκατομμύρια που προϋπολογίζατε το 2023, που όμως αναγκαστήκατε να τα αναθεωρήσετε στα 600. Άρα προϋπολογίζετε τα ίδια. Κατά τα άλλα, όπου βρεθείτε και όπου σταθείτε, μιλάτε για την κλιματική κρίση. Εξακόσια εκατομμύρια που δεν σας φτάσανε ούτε για το 2023 και είστε σε μια κατάσταση που τρενάρετε με διάφορους τρόπους τις πληρωμές των αποζημιώσεων σε χιλιάδες πλημμυρισμένων, γιατί τα προηγούμενα 600 εκατομμύρια σάς σώθηκαν και θέλετε να μπει το 2024 για να πάρετε από τα επόμενα. Και εφευρίσκετε διάφορους τρόπους να καθυστερείτε, μέχρι και να πετάτε έξω από τις αποζημιώσεις κόσμο με τεράστια προβλήματα, εκατοντάδες περιπτώσεις κόσμου απεγνωσμένου που τους έχετε παρατήσει κυριολεκτικά, επικαλούμενοι αλλού τα δήθεν δίχτυα της γραφειοκρατίας κι αλλού την αναρμοδιότητα.

Τι να πρωτοπούμε εδώ; Δεν φτάνει μια ομιλία ούτε καν για να αναφέρουμε τις περιοχές. Αλλού δεν έχετε δώσει ούτε μισό ευρώ από την περιβόητη πρώτη αρωγή, αλλού κρατάτε τόσους μήνες σε ομηρία εκατοντάδες κατοίκους. Για παράδειγμα, όσους έχουν μονοκατοικίες με πρώτο όροφο, όπως στο παλιό Λιμεναρχείο του Βόλου, που λέει το σύστημα ότι δεν τους δέχεται. Και όχι μόνο, αλλά τους λέτε να μην κάνουν και καμμία παρέμβαση στην κατεστραμμένη κατοικία, γιατί πρώτα -λέει- πρέπει να περάσει κλιμάκιο. Αλλά δεν τους δέχεται το σύστημα. Τρεις μήνες οι άνθρωποι ζουν στις λάσπες, στους μαυρισμένους τοίχους, μέσα στον χειμώνα, με παιδιά, με ηλικιωμένους, γιατί εσείς τους πετάτε έξω με αυτές τις γελοίες δικαιολογίες. Υπάρχουν εκατοντάδες τέτοια παραδείγματα. Λίγη ντροπή!

Τρίτον, δίνετε το όποιο ανεπαρκές κονδύλι προϋπολογίζετε, ώστε να γίνουν έργα με τα ίδια κριτήρια που τα κάνατε και πριν, τα κριτήρια της Ευρωπαϊκής Ένωσης, των επιλέξιμων έργων, των κερδοφόρων έργων για το κεφάλαιο, που τα είδαμε στη Θεσσαλία πώς τα πήρε το ποτάμι κυριολεκτικά. Και τα πήρε το ποτάμι ακριβώς επειδή όσα φτιάχνονται φτιάχνονται με αυτά τα κριτήρια και ακριβώς επειδή δεν φτιάχνονται τόσα και τόσα που πρέπει να φτιαχτούν, γιατί δεν πληρούν αυτά τα κριτήρια.

Ανακοινώνετε πέντε, δέκα, είκοσι φορές, για να το εμπεδώσουμε, ότι θα πάρετε 2,2 δισ. από την Ευρωπαϊκή Ένωση, από τα διάφορα προγράμματα ΕΣΠΑ, από το Ταμείο Ανάκαμψης και ότι θα τα διαθέσετε, όπως λέτε, για την αποκατάσταση των καταστροφών στη Θεσσαλία. Τι δεν λέτε όμως εδώ; Αυτό που λένε οι Υπουργοί σας όταν έρχονται στη Θεσσαλία και γίνεται στο διά ταύτα η συζήτηση για το τι είναι αυτά τα χρήματα και πού θα πάνε. Και τι λένε εκεί; Λένε ότι είναι κονδύλια που δεν μπορούν παρά να πάνε αποκλειστικά πάνω στις υπάρχουσες γραμμές των έργων. «Δεν μπορούμε να ξεφύγουμε από αυτές τις γραμμές» λένε. Δηλαδή κανένα νέο έργο, επιδιορθώσεις στα υπάρχοντα. Ποια υπάρχοντα; Αυτά που διαλύθηκαν, αυτά που τα πήρε το ποτάμι, όπως η γέφυρα στο Νέο Δέλτα του Βόλου που φτιάχτηκε πιο χαμηλά, στένεψε την κοίτη του ποταμού χάριν του κόστους - οφέλους και φράκαρε, με αποτέλεσμα να πνίξει μια ολόκληρη συνοικία.

Τα χρήματα, λοιπόν, είναι για να ξαναφτιαχτούν τα ίδια ανεπαρκέστατα έργα που οδήγησαν σε αυτή την τεράστια καταστροφή και κανένα νέο έργο, επαναλαμβάνω. Αυτά λέτε.

Και, μάλιστα, όταν έρχεστε στη Θεσσαλία, φέρνετε μαζί σας και μια εταιρεία για να βοηθήσει, λέτε, τους δημάρχους -να νουθετήσει λέμε εμείς- για το πώς πρέπει να προετοιμάσουν τα έγγραφα, ώστε να μπορεί να τα εγκρίνει η Ευρωπαϊκή Ένωση αυτά τα δισεκατομμύρια του ΕΣΠΑ του Ταμείου Ανάκαμψης που διαφημίζετε.

Και το έργο πρέπει να ενισχύει την ανταγωνιστικότητα της οικονομίας, να έχει οικονομικό αποτύπωμα, να στηρίζει τη στρατηγική της «πράσινης» μετάβασης, να είναι ανταποδοτικό, να φέρνει έσοδα δηλαδή άμεσα ή έμμεσα, να είναι και αντιπλημμυρικό μετά από όλα αυτά.

Λοιπόν, σε αυτά η εταιρεία θα βοηθήσει τους δημάρχους να κάτσουν να τα καταγράψουν για να πάρουν τα δισεκατομμύρια των έργων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, σας παρακαλώ, την ανοχή σας.

**ΠΡΟΕΔΡΕΥΩΝ (Γεώργιος Γεωργαντάς):** Μικρή ανοχή, παρακαλώ.

**ΚΩΝΣΤΑΝΤΙΝΟΣ - ΒΑΣΙΛΕΙΟΣ ΜΕΤΑΞΑΣ:** Καλή ώρα σαν και την ολλανδική εταιρεία που θεωρεί ότι αν και η Θεσσαλία αποτελεί μια από τις περιοχές με τον μεγαλύτερο κίνδυνο πλημμύρας, πρέπει να γίνει αποδεκτό ότι δεν μπορεί να αντιμετωπιστεί αυτός ο κίνδυνος. Πολύ επιστημονικό το πόρισμα που έβγαλε!

Και κάτι τέτοιες εταιρείες κάνουν πιο κατανοητά τα κιτάπια της Ευρωπαϊκής Ένωσης, για να βοηθήσουν να τα καταλάβουμε εμείς, όπως για παράδειγμα η «Flood-CBA», που παίρνει την οδηγία για τις καταστροφές της Ευρωπαϊκής Ένωσης να μας την κάνει «νιανιά», που λέει ο λαός και λέει: «Είναι οικονομικά αποδοτικότερο να προστατευτούν από την πλημμύρα εκείνοι με τα μεγαλύτερα περιουσιακά στοιχεία, δηλαδή εύπορες οικογένειες ή πολύτιμα εργοστάσια, από το να προστατευτούν εκείνοι που είναι φτωχοί και με πενιχρά περιουσιακά στοιχεία». Συνεχίζει η εταιρεία: «Αυτό μπορεί να οδηγήσει σε αποφάσεις που δεν φαίνονται δίκαιες, αλλά η δικαιοσύνη δεν είναι μέρος της ανάλυσης κόστους - οφέλους». Αυτή είναι η Ευρωπαϊκή Ένωση που θα μας σώσει και από τις πλημμύρες.

Και αναφέρομαι σε εσάς κυρίως του ΠΑΣΟΚ που όπου βρεθείτε και όπου σταθείτε και για πλημμύρες λέτε αυτό, για την "αγία" Ευρωπαϊκή Ένωση που μάλιστα πρέπει να ακολουθούμε και πιστά τις οδηγίες της για τις φυσικές καταστροφές, τους σιδηροδρόμους, την αγροτιά, τα εργασιακά και ούτω καθεξής.

Ε, λοιπόν, οι καταστροφές απέδειξαν ότι τελικά μόνο ο λαός σώζει τον λαό, σύνθημα που βγήκε μέσα από την αλληλεγγύη, την κοινή πάλη, τον αγώνα για να μείνουν οι αγρότες στα χωριά, στα σπίτια τους.

Σήμερα έγινε πανθεσσαλικό συλλαλητήριο στη Λάρισα. Πραγματοποιήθηκε από επιτροπές πλημμυροπαθών, εργατικά κέντρα, σωματεία, αγροτικές ομοσπονδίες, συλλόγους ΕΒΕ. Ήταν εκεί ο λαός της Θεσσαλίας που έδειξε ότι θα κλιμακώσει την πάλη του, ότι δεν θα μείνει με σταυρωμένα χέρια, ότι θα τον έχετε απέναντί σας, απέναντι στην εγκληματική πολιτική σας, θα είναι εκεί στη μάχη για την επιβίωσή του με το ΚΚΕ στην πρώτη γραμμή, για να αλλάξουν ριζικά τα πράγματα.

Διότι η κανονικότητα που λέει «θα πνιγείτε, θα καείτε, όπως και αν έχει» είναι η δική σας κανονικότητα, η κανονικότητα της καπιταλιστικής οικονομίας που υπηρετείτε όλοι σας, που τα επιτεύγματα της επιστήμης και της τεχνολογίας, οι τεράστιες δυνατότητες που έχει ο άνθρωπος να δημιουργήσει έργα που να τον προστατεύουν φυλακίζονται στο καπιταλιστικό κέρδος. Αυτές τις δυνατότητες θα απελευθερώσει μόνο η εργατική εξουσία, η κοινωνική ιδιοκτησία της παραγωγής, των μέσων και η επιστημονική, κεντρική οργάνωσή της.

Είπε πριν ο κ. Βορίδης: Το δίλημμα το βάζετε εσείς με την πολιτική σας. Ή στον δρόμο της βαρβαρότητας και της καταστροφής, τον δικό σας δρόμο, ή στον δρόμο της απελευθέρωσης από το καπιταλιστικό κέρδος και την εκμετάλλευση. Είναι προφανές εδώ στη Βουλή ποιος είναι με τον έναν δρόμο και ποιος είναι με τον άλλον.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο τώρα έχει από το ΠΑΣΟΚ - Κίνημα Αλλαγής ο συνάδελφος ο κ. Μπαράν Μπουρχάν.

**ΜΠΟΥΡΧΑΝ ΜΠΑΡΑΝ:** Ευχαριστώ, κύριε Πρόεδρε.

Κύριε Πρόεδρε, κυρίες και κύριοι συνάδελφοι, άριστη δημοκρατία είναι εκείνη που δεν έχει ούτε πάρα πολύ πλούσιους ούτε πάρα πολύ φτωχούς πολίτες. Τα μηνύματα που λαμβάνουμε όλοι μας για τη γιγάντωση του αριθμού των συνανθρώπων μας που βιώνουν συνθήκες φτώχειας ή βρίσκονται στο κατώφλι της είναι ιδιαίτερα δυσοίωνα και η ανάγκη για δράσεις κοινωνικού χαρακτήρα μεγαλώνει μέρα με τη μέρα.

Στην καθημερινότητά τους οι πολίτες πλέον βάζουν «μαχαίρι» στις αγορές τους ακόμη και σε είδη διατροφής, ενώ κύριο κριτήριό τους προκειμένου να ψωνίσουν τρόφιμα αποτελεί η τιμή με την ποιότητα να περνά σε δεύτερη μοίρα.

Αδυνατούν να καλύψουν τις ανάγκες της οικογένειάς τους λόγω έλλειψης επαρκών πόρων, δυσκολεύονται να πληρώσουν το ενοίκιό τους, η ενεργειακή φτώχεια και η επισιτιστική ανασφάλεια επιδεινώνουν τη διαβίωση τους, ενώ η φυγή ανθρώπινου εργατικού δυναμικού στο εξωτερικό, που φαντάζει ως η μοναδική διέξοδος, συνιστά μια μεγάλη απώλεια αναπτυξιακής αλλά και ευρύτερα κοινωνικής, πολιτιστικής και εθνικής δυναμικής. Ο καλπάζων πληθωρισμός και η ενεργειακή κρίση ροκανίζουν περαιτέρω τα ήδη αναιμικά εισοδήματα των νοικοκυριών, ενώ ταυτόχρονα το χάσμα πλούσιων - φτωχών βαθαίνει όλο και περισσότερο.

Μην χάνετε, λοιπόν, τον καιρό σας με κοινωνικές έρευνες. Εκείνο που ενδιαφέρει τον φτωχό είναι η φτώχεια. Εκείνο που ενδιαφέρει τον πλούσιο δεν μας ενδιαφέρει. Η ανέχεια έχει αρχίσει εδώ και καιρό να γίνεται μόνιμος κάτοικος της χώρας και σαρώνει όλες τις ηλικίες.

Παρ’ όλα αυτά, καλούμαστε σήμερα να συζητήσουμε για ακόμη μια φορά έναν ανεφάρμοστο, οικονομικά μετέωρο, αναπτυξιακά ανεπαρκή και κοινωνικά άδικο προϋπολογισμό, που χαρακτηρίζεται από άγνοια κινδύνου, έναν προϋπολογισμό που δεν διεκδικεί καμμία πρωτοτυπία και που ως θύματά του έχει τα μικρομεσαία εισοδηματικά στρώματα, τα οποία ήδη με το νεοψηφισθέν φορολογικό νομοσχέδιο θα τα οδηγήσει μαθηματικά σε οικονομική αιμορραγία.

Ο ελληνικός λαός υπερφορολογείται και η Κυβέρνηση νομοθέτησε νέα φορολογικά μέτρα τα οποία δεν καταπολεμούν δυστυχώς τη φοροδιαφυγή. Όχι μόνο θα την αυξήσει, αλλά θα αποδομήσει και τις προσπάθειες πολλών ετών για τη δημιουργία φορολογικής συνείδησης, αφού η φορολογική ανισότητα περιπλέκει τα πράγματα και λειτουργεί διχαστικά για την κοινωνία. Η Κυβέρνηση όμως μολαταύτα θα πανηγυρίζει και θα επαίρεται για την αύξηση μισθών, η οποία δεν θα φτάνει στην τσέπη του πολίτη, εξαιτίας της αύξησης των τιμών και των αγαθών.

Απόρροια όλων αυτών είναι πως ο γενικός ευάλωτος πληθυσμός φαίνεται να πάσχει από κατάθλιψη, άγχος λόγω ανασφάλειας για το μέλλον, αποσύνδεση από την πραγματικότητα, μη αξιοπρεπή διαβίωση, κοινωνικό αποκλεισμό, λιγότερη φροντίδα για τον εαυτό του, παραμέληση της υγείας, αλλαγές στις καταναλωτικές του συνήθειες.

Και μεταξύ άλλων είναι ολοφάνερη η παντελής αποδιοργάνωση των κρατικών υπηρεσιών και η έλλειψη υποδομών για την αντιμετώπιση των περιστατικών ψυχικών νόσων που απασχολούν καθημερινά χιλιάδες οικογένειες στην επικράτεια της χώρας μας, ενώ στον αντίποδα η Κυβέρνηση διατυμπανίζει την αποκέντρωση υπηρεσιών ψυχικής υγείας.

Γι’ αυτούς τους λόγους, είναι άμεση και επιβεβλημένη η ανάγκη για μια γενναία χρηματοδότηση, μια γενναία μεταρρύθμιση σε αυτόν τον χώρο των ψυχικών παθήσεων, που αποτελούσε και εξακολουθεί να αποτελεί εδώ και πάρα πολλά χρόνια ένα κοινωνικό ταμπού για την πλειονότητα των πολιτών.

Στον αντίποδα, όμως, ο προϋπολογισμός για την ψυχική υγεία, σύμφωνα με το Εθνικό Σχέδιο Δράσης 2021-2030, αντιπροσωπεύει περίπου το 5% των συνολικών δαπανών για την υγεία, ένα ποσοστό που καταδεικνύει ότι ο τομέας της ψυχικής υγείας στη χώρα μας ήταν και εξακολουθεί να είναι ο φτωχός συγγενής σε αυτόν τον χώρο.

Στην περιφέρειά μου, την Ξάνθη, ο οικονομικός μαρασμός είναι ευδιάκριτος. Δεν έχετε δώσει κανένα κίνητρο για στροφή στην αγροτική ανάπτυξη, παρά το γεγονός ότι υπάρχουν πολλά αναξιοποίητα κονδύλια στους καπνοπαραγωγούς μας, στους αγροτοκτηνοτρόφους μας.

Στο Γενικό Νοσοκομείο Ξάνθης η κρισιμότητα της κατάστασης είναι πασιφανής και γι’ αυτόν τον λόγο ο Ιατρικός Σύλλογος Ξάνθης έσπευσε να αναδείξει το γεγονός, προειδοποιώντας τους πολίτες για τους κινδύνους που μπορεί να διατρέχει η δημόσια υγεία στον νομό μας. Υποστελεχωμένο νοσοκομείο, υποστελεχωμένα κέντρα υγείας, κέντρα ψυχικής υγείας καθώς και έλλειψη ιατρών συνθέτουν το παζλ μιας περιοχής που μαραζώνει και παραπαίει υγειονομικά.

Στο σημείο αυτό επιτρέψτε μου να κάνω και μια αναφορά στο εξής ζήτημα, κυρίες και κύριοι συνάδελφοι. Η ισότητα όλων απέναντι στη μόρφωση είναι μια βασική αρχή για τη συγκρότηση των σύγχρονων εκπαιδευτικών συστημάτων. Από την αναγνώριση, όμως, ενός δικαιώματος μέχρι την υλοποίησή του η απόσταση είναι συνήθως μεγάλη και αναφέρομαι στο Μειονοτικό Γυμνάσιο - Λύκειο Ξάνθης, ένα σχολείο το οποίο στεγάζεται σε ένα κτήριο χωρίς τις απαιτούμενες τεχνικές προδιαγραφές και με συνθήκες που δεν εξασφαλίζουν την υγιεινή και την ασφάλεια μαθητών και εκπαιδευτικών.

Μετά τις αλλαγές που εισήγαγε η κυβέρνηση του ΣΥΡΙΖΑ και που σίγουρα δεν ευνόησαν το σχολείο, συνεχίζει ακάθεκτη και η παρούσα Κυβέρνηση το ίδιο μοτίβο εγκατάλειψης και απαξίωσης. Πέρα από το θέμα της ασφάλειας, η κατάσταση αυτή επιδρά άμεσα στους μαθητές και στην ποιότητα της μόρφωσης που τους παρέχεται καθώς ξοδεύουν το ένα τρίτο του ημερήσιου χρόνου στο κτήριο αυτό. Απαιτείται, λοιπόν, άμεση και δραστική επίλυση του κτηριακού προβλήματος χωρίς καμμία περαιτέρω αναβολή.

Κυρίες και κύριοι συνάδελφοι, η κοινωνική πολιτικής της Κυβέρνησης ως φιλανθρωπία ζητεί πιστοποιητικά ανέχειας και προσβλέπει στην προσωρινή ανακούφιση και όχι στην απελευθέρωση από τη φτώχεια. Διάφορα επιδόματα, συσσίτια και κοινωνικά παντοπωλεία μαρτυρούν ίσως αγαθές προθέσεις, αλλά εκ του αποτελέσματος εντάσσονται σε μια λογική συντήρησης της ανέχειας και δημιουργία μιας νοοτροπίας ανθρώπων εσαεί ωφελούμενων. Το μόνο σίγουρο είναι πως δεν μπορεί να επιβληθεί σε μια κοινωνία μεγαλύτερο κακό από τη χρησιμοποίηση του νόμου σαν μέσου αρπαγής.

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Κι εμείς ευχαριστούμε, κύριε συνάδελφε, και για τη συνέπεια στον χρόνο.

Θα κλείσει τώρα τον κατάλογο των ομιλητών η κ. Νίνα Κασιμάτη από τον ΣΥΡΙΖΑ και θα ακολουθήσει ο κ. Κυρανάκης για δύο λεπτά, για να δώσει μια οφειλόμενη απάντηση, αν και είναι αντικείμενο κοινοβουλευτικού ελέγχου, αλλά υπάρχει η δυνατότητα σήμερα, οπότε θα τη δώσει. Τέλος, θα κλείσουμε τη συνεδρίαση με τον κ. Πετραλιά.

Κυρία Κασιμάτη, έχετε τον λόγο.

**ΝΙΝΑ ΚΑΣΙΜΑΤΗ:** Ευχαριστώ πολύ, κύριε Πρόεδρε.

Εν όψει της ψήφισης του κρατικού προϋπολογισμού του οικονομικού έτους 2024 να επισημάνω, εισαγωγικά, στον για δεύτερη συνεχόμενη θητεία εξωκοινοβουλευτικό Υπουργό Επικρατείας της Κυβέρνησης Μητσοτάκη κ. Σκέρτσο, που αρέσκεται να κουνάει το δάχτυλο σε εκλεγμένους Βουλευτές, επιτιμώντας συνολικά την Αξιωματική Αντιπολίτευση και τον ΣΥΡΙΖΑ πως δήθεν είναι εκτός θέματος, ότι αυτή η πενθήμερη συζήτηση του προϋπολογισμού στην Εθνική Αντιπροσωπεία είναι κορυφαία διαδικασία και αφορά συνολικά τη στρατηγική και την κατεύθυνση της χώρας, όπως και τον έλεγχο της Κυβέρνησης επ’ αυτών και όχι μόνο τους αριθμούς.

Βεβαίως, δεν επιτίμησε την αδελφή του Πρωθυπουργού κ. Μπακογιάννη, η οποία στην ομιλία της αναφέρθηκε στη διακύμανση των απόψεών της κατά τη διάρκεια των δεκαετιών για τον γάμο και την τεκνοθεσία των ομόφυλων ζευγαριών, αλλά και για την τροπολογία Καιρίδη για το μεταναστευτικό, που θα έχουμε την ευκαιρία να τη συζητήσουμε ενδελεχώς στην Ολομέλεια πολύ σύντομα, τη Δευτέρα.

Εν πάση περιπτώσει, και αδιαφόρως προς το επιλεκτικό σθένος του Υπουργού σας, διαπιστώνουμε ότι ακόμη και σχετικά με τη μείζονα πρόταση του σκεπτικού του όσο και για τους αριθμούς, προέβη σε προκλητικές διαστρεβλώσεις, λέγοντας ότι έχουν μειωθεί τα κόκκινα δάνεια -που πάντως ούτε αυτοί οι αριθμοί περιλαμβάνονται στον κρατικό προϋπολογισμό- ενώ μόλις πριν από λίγες μέρες η Κυβέρνηση της Νέας Δημοκρατίας "θέσμισε" εδώ με την πλειοψηφία της την ολοκλήρωση της απαλλαγής των τραπεζών από το παθητικό των κόκκινων δανείων και μαζί προνομιακές δυνατότητες για χάρη των servicers να απαλλοτριώνουν τις πρώτες κατοικίες, τις επαγγελματικές στέγες, την αγροτική γη και κάθε μικροϊδιοκτησία των Ελλήνων και των Ελληνίδων, και ενώ κατά την πρώτη σας θητεία με τον πτωχευτικό σας νόμο αποψιλώσατε τους πολίτες από τα δικαιώματα προστασίας των περιουσιών τους έναντι των τραπεζών και των funds, που είχε θεσπίσει η κυβέρνηση του ΣΥΡΙΖΑ, παρά τους μνημονιακούς καταναγκασμούς. Και που μετά από αυτούς, όντας στην Αξιωματική Αντιπολίτευση και εσείς στην Κυβέρνηση, με ρυθμισμένο από εμάς το δημόσιο χρέος, με ανακεφαλαιοποιημένες τις τράπεζες και δημοσιονομικό μαξιλάρι -υπέρ το δέον αρκετό- πάλι σας προτείναμε ρυθμίσεις για την προστασία των δανειοληπτών με τροπολογίες, που εσείς απορρίψατε.

Κι όλα αυτά γιατί ο δικός σας στρατηγικός σχεδιασμός -που ανακόπηκε βέβαια από την προσχώρηση της Ευρωπαϊκής Ένωσης σε επεκτατικές πολιτικές, προκειμένου να διασωθούν οι ευρωπαϊκές οικονομίες από τις συνέπειες της πανδημίας, στον αντίποδα, δηλαδή, των νεοκλασικών, νεοφιλελεύθερων οικονομικών πολιτικών, που είχε προηγουμένως επιβάλει και εσείς ασπάζεσθε, όπως συμπυκνώθηκε στο διαβόητο σύνθημα εναντίον της Ελλάδας και της διαπραγμάτευσης του ΣΥΡΙΖΑ «Βάστα, Σόιμπλε»- είναι, λοιπόν, ο σχεδιασμός σας, το σχέδιο Πισσαρίδη και η απομείωση των μικρομεσαίων επιχειρήσεων και μικρομεσαίων οικονομικών παραγόντων, καθώς και των μέσων παραγωγής τους, που τι άλλο είναι από τους συντελεστές άσκησης του επιτηδεύματός τους.

Σε αυτούς τους ελεύθερους επαγγελματίες, επιστήμονες και επιτηδευματίες επιτεθήκατε με επαχθέστατα φορολογικά μέτρα πριν από λίγες μέρες, γιατί ακριβώς θέλετε να τους αφανίσετε ως παράγοντες της ελληνικής οικονομίας, με την προλεταριοποίηση και υπαγωγή του σε υπαλληλικό καθεστώς υπό την εργοδοσία των μεγάλων επιχειρήσεων και ομίλων, όπου άλλωστε διοχετεύετε με προκλητική αποκλειστικότητα τα δισεκατομμύρια του Ταμείου Ανάκαμψης και Ανθεκτικότητας.

Επαναλαμβάνετε, δηλαδή, τα αίτια της χρεοκοπίας του 2010, μεταξύ των οποίων ήταν και η κρατικοδίαιτη επιχειρηματικότητα, και παράλληλα εκτινάσσετε το δημόσιο χρέος με πανευρωπαϊκή πρωτιά στο 166,5%, το ιδιωτικό χρέος κατά 20 δισεκατομμύρια από το 2019, ενώ η Ελλάδα είναι εικοστή πέμπτης στους τριάντα έξι της Ευρώπης στην αύξηση του πραγματικού ΑΕΠ την περίοδο 2019-2021 και τριακοστή δεύτερη στους τριάντα έξι στην αύξηση με όρους ονομαστικού ΑΕΠ.

Από πού προκύπτει, δηλαδή, το «αναπτυξιακό θαύμα» που ευαγγελίζεστε ψευδέστατα; Ενώ και η όποια ανάπτυξη έρχεται λόγω των δαπανών της πανδημίας, της οποίας πάντως αδυνατεί να επωφεληθεί η συντριπτική πλειονότητα της κοινωνίας, αφού η Κυβέρνησή σας είναι πρωταθλήτρια στην ακρίβεια, με τον πληθωρισμό των τροφίμων να σημειώνεται στο 10,3%, να έχουμε την ακριβότερη βενζίνη σε σχέση με την αγοραστική μας δύναμη και πρωτιά στην Ευρωπαϊκή Ένωση στα έξοδα στέγασης, που απορροφούν το 40% του εισοδήματος των νοικοκυριών.

Είναι μια οικονομική πολιτική, δηλαδή, που έχει ορίσει ως αντίπαλό της τη συνέχεια του έθνους. Διότι με αυτούς τους όρους αντιλαμβάνεστε ότι δεν μπορεί να αντιμετωπιστεί το νούμερο ένα πρόβλημα της Ελλάδας και του Ελληνισμού, που είναι το δημογραφικό.

Είναι μια οικονομική πολιτική που έχει ορίσει ως αντίπαλό της τη δημόσια παιδεία, τα δημόσια σχολεία, που δεν έχουν εκπαιδευτικούς για πλήρες πρόγραμμα Δεκέμβρη μήνα και που προκαλούν τραυματισμούς στα παιδιά με τα προβλήματα που έχουν.

Αντίπαλος, επίσης, η πολιτική σας είναι στη δημόσια υγεία, στα δημόσια νοσοκομεία και στα κέντρα υγείας και στην πρωτοβάθμια περίθαλψη, που μετά και την πανδημία είναι υποστελεχωμένα.

Από αυτό εδώ το Βήμα σήμερα θέλω να καταγγείλω ότι το Κέντρο Υγείας Σαλαμίνας δεν συμπεριελήφθη στην προκήρυξη του 2024 για την πρόσληψη γενικών γιατρών, που είναι απαραίτητοι για να καλύπτονται οι εφημερίες στο μεγαλύτερο και πολυπληθέστερο νησί του Αργοσαρωνικού, θέτοντας σε άμεσο κίνδυνο τη ζωή των πολιτών της Β΄ Πειραιά, που ζουν και εργάζονται στη Σαλαμίνα.

Για να μη μιλήσω για το κοινωνικό κράτος, με επίκαιρο και δραματικό παράδειγμα τις δομές υποστήριξης κακοποιημένων γυναικών, που είχατε το θράσος να αναφέρετε σήμερα εδώ μετά την πρόσφατη γυναικοκτονία, πάλι στη Σαλαμίνα, της άτυχης μάνας, που το «επιτελικό κράτος» σας δεν στάθηκε ικανό να τη σώσει, ενώ απευθύνθηκε εγκαίρως στις αρμόδιες αρχές και ενώ ο ίδιος Υπουργός σας το 2020 εγκαλούσε από το Μέγαρο Μαξίμου τους δικαστές και την εισαγγελέα στη δίκη των βιαστών και δολοφόνων της αδικοχαμένης Ελένης Τοπαλούδη.

Ακόμη να μάθετε για εκείνο το περίφημο πολιτικό κεκτημένο του Διαφωτισμού που λέγεται διάκριση των εξουσιών; Όπως, βεβαίως, ακόμη αρνείστε, παρά τις αλλεπάλληλες αλλαγές που φέρνετε στον Ποινικό Κώδικα, να εισαγάγετε το αδίκημα της γυναικοκτονίας στην ελληνική έννομη τάξη.

Να συνεχίσω για τα ψέματά σας, επειδή βρέθηκα στα Καλάβρυτα στις 13 Δεκέμβρη για την επέτειο μνήμης των ογδόντα ετών από το ναζιστικό ολοκαύτωμα, μαζί με τον συνάδελφό μου Ανδρέα Παναγιωτόπουλο και άλλους Βουλευτές, και συμμετείχα εκείνο το απόγευμα εκπροσωπώντας τον Πρόεδρο του ΣΥΡΙΖΑ Στέφανο Κασσελάκη σε εκδήλωση του Δήμου Καλαβρύτων μαζί με τους δημάρχους και προέδρους του Δικτύου Μαρτυρικών Πόλεων και Χωριών, καθώς και με εκπροσώπους του Εθνικού Συμβουλίου Διεκδίκησης των Οφειλών της Γερμανίας προς την Ελλάδα, που ίδρυσε ο Μανώλης Γλέζος.

Θα θέλατε να μας πείτε τι κάνετε ακριβώς γι’ αυτή τη διεκδίκηση; Έχετε καλέσει τη Γερμανία να προσέλθει σε διαπραγματεύσεις, όπως υποχρεούστε να πράξετε για την υπόθεση από την ομόφωνη απόφαση της Ολομέλειας της Βουλής, που πάρθηκε με πρωτοβουλία της κυβέρνησης του ΣΥΡΙΖΑ το 2019; Σε ιστορική συνέχεια βεβαίως της πρωτοβουλίας του Ανδρέα Παπανδρέου του 1995;

Γιατί πρέπει να σας πω ότι κοινή διαπίστωση όλων των δημάρχων που ήταν εκεί είναι ότι πρακτικά το θέμα το θάβετε. Και πώς αλλιώς και τι άλλη, δηλαδή, αντίληψη να έχουν και αίσθηση, όταν ενώ η Γερμανία έχει απορρίψει τη σχετική ρηματική διακοίνωση, ο Πρωθυπουργός κ. Μητσοτάκης στις συναντήσεις του δηλώνει πως τίποτα δεν μπορεί να σκιάσει τις σχέσεις μας με τη Γερμανία; Αλήθεια;

Γι’ αυτό το διπλωματικό κεφάλαιο της χώρας, υπό τις συνθήκες του οποίου διαλαμβάνονται οι συνομιλίες με την Τουρκία μιλάει ο κ. Γεραπετρίτης;

Γι’ αυτό ο Γερμανός Καγκελάριος κ. Σολτς χαμηλώνει το βλέμμα του μπροστά στον Ερντογάν -καλή ώρα σαν τον κ. Γεραπετρίτη, ε;- όταν του λέει ότι η Τουρκία δεν χρωστάει τίποτα στο Ισραήλ, εγκαλώντας τη Γερμανία για το Ολοκαύτωμα των Εβραίων, ενώ ο κ. Σολτς δεν ορρωδεί να απορρίπτει τις ελληνικές αξιώσεις για τα ελληνικά ολοκαυτώματα της Γερμανίας; Ταυτόχρονα δεν ορρωδεί να δηλώνει την πλήρη στήριξή του στον κ. Ράμα για την ένταξη της Αλβανίας στην Ευρωπαϊκή Ένωση, την ώρα που η Ελλάδα με το «μεγάλο διπλωματικό κεφάλαιο» απειλεί με βέτο.

Γνωρίζουμε όλοι τις στρατηγικές σχέσεις Αλβανίας - Τουρκίας. Άλλωστε και προσωπικά έχω υποστεί στο Συμβούλιο της Ευρώπης την σκαιότητα του κ. Ράμα, όταν τον εγκάλεσα γι’ αυτή τη βαθιά στρατηγική σχέση με την Τουρκία, ως Κοινοβουλευτική Εκπρόσωπος του κόμματος της Ευρωπαϊκής Αριστεράς, με αποτέλεσμα της στάσης του να τον απομονώσουν οι εκπρόσωποι των σαράντα επτά τότε κρατών-μελών.

Βεβαίως, δεν είναι μόνο ο κ. Ράμα και ο κ. Σολτς που τηρούν δύο μέτρα και δύο σταθμά έναντι της Τουρκίας ως διεθνούς παραβάτη.

Πρώτη διδάξασα ήταν η Κυβέρνησή σας με το ουκρανικό, όταν σπεύσατε να χαρακτηρίσετε τη ρωσική εισβολή πρωτοφανή μεταπολεμικά στην Ευρώπη, σαν να μη διαρκεί εδώ και σαράντα εννιάμισι χρόνια η τουρκική κατοχή στα εδάφη της Κυπριακής Δημοκρατίας που είναι, εκτός από ανοικτή πληγή για τον Ελληνισμό, μετά από τη διπλή τουρκική εισβολή του 1974, αλλά και παραβίαση της κυριαρχίας ενός κράτους-μέλους της Ευρωπαϊκής Ένωσης και, βέβαια, των δικαιωμάτων του Ελληνισμού.

**ΠΡΟΕΔΡΕΥΩΝ (Γεώργιος Γεωργαντάς):** Κυρία συνάδελφε, παρακαλώ, ολοκληρώστε.

**ΝΙΝΑ ΚΑΣΙΜΑΤΗ:** Ναι, θα ολοκληρώσω σε ένα λεπτό. Ευχαριστώ.

Να δούμε, λοιπόν, φέτος που η κυπρογεννημένη Γ΄ Ελληνική Δημοκρατία κλείνει τα πενήντα χρόνια της, πώς θα τιμήσετε και πώς θα διαπλάσετε στα σχολεία της χώρας τη συνείδηση και τη μνήμη της τουρκικής εισβολής και κατοχής της Κύπρου. Αναμένουμε τις πρωτοβουλίες σας και ελπίζω να μην πρέπει να τις συμφωνήσετε με τη γείτονα, στο πλαίσιο του λεγόμενου "καλού κλίματος", κατά τον τρόπο που ανεχθήκατε την αναφορά του Τούρκου Προέδρου μέσα στο Μέγαρο Μαξίμου σε «τουρκική μειονότητα δυτικής Θράκης», δηλαδή την ώρα που παραβίαζε και τη Συνθήκη της Λωζάνης αλλά και τα δικαιώματα των Ελλήνων πολιτών της μουσουλμανικής μειονότητας, που δεν είναι τουρκική και δεν αποδεχόμαστε να τουρκοποιηθεί.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κυρία συνάδελφε, είστε κοντά στα έντεκα λεπτά.

**ΝΙΝΑ ΚΑΣΙΜΑΤΗ:** Μισό λεπτό, κύριε Πρόεδρε. Έχουν μιλήσει έντεκα και δώδεκα λεπτά οι συνάδελφοι. Τελειώνω αμέσως.

**ΠΡΟΕΔΡΕΥΩΝ (Γεώργιος Γεωργαντάς):** Με μια φράση.

**ΝΙΝΑ ΚΑΣΙΜΑΤΗ:** Απάντησε ο κύριος Πρωθυπουργός τα ελάχιστα σε έναν ξεκάθαρα προσυμφωνημένο διάλογο του κ. Μητσοτάκη με τον κ. Ερντογάν, όπως γνωρίζουμε όσοι παροικούμε την Ιερουσαλήμ των διεθνών σχέσεων.

Καταψηφίζουμε, λοιπόν, τον κρατικό προϋπολογισμό σας, γιατί πρώτα απ’ όλα καταψηφίζουμε τη στρατηγική σας για τη χώρα και για τον ελληνικό λαό. Ιστορικά είστε η παράταξη των χρεοκοπιών· και οικονομικά και κοινωνικά και εθνικά. Καθήκον δικό μας και όλων των πτερύγων, μαζί με τον ελληνικό λαό, είναι να σας σταματήσουμε.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο τώρα θα πάρει για δύο λεπτά ο Υφυπουργός Ψηφιακής Διακυβέρνησης κ. Κυρανάκης, για να δώσει μια απάντηση στο θέμα που έθεσε η κ. Γεωργοπούλου.

Παρακαλώ, κύριε Υφυπουργέ, υπάρχει άνεση να το κάνουμε για να μπούμε σε αυτό το ζήτημα, είναι αντικείμενο κοινοβουλευτικού ελέγχου, αλλά σε δύο λεπτά δώστε την όποια απάντηση μπορείτε να δώσετε αυτή τη στιγμή, για να μη μείνει κάτι αναπάντητο.

**ΚΩΝΣΤΑΝΤΙΝΟΣ ΚΥΡΑΝΑΚΗΣ (Υφυπουργός Ψηφιακής Διακυβέρνησης):** Βεβαίως, κύριε Πρόεδρε, ευχαριστώ πολύ.

Να ενημερώσω τη συνάδελφο από την Πλεύση Ελευθερίας για το επιχείρημα της περί αντισυνταγματικότητας της κατάργησης των υποθηκοφυλακείων, ότι για μια ακόμη φορά φέρνετε σε αυτή την Αίθουσα ένα αναξιόπιστο επιχείρημα. Σας ενημερώνω πως υπάρχει σε αυτή τη χώρα κάποιος που αποφασίζει για το τι είναι συνταγματικό και τι όχι και λέγεται Συμβούλιο της Επικρατείας. Σας το λέω τώρα που έχουμε μείνει λίγο πιο αργά, λίγο πιο οικογενειακά, μιας και σας αρέσει να μου κάνετε μαθήματα στα νομικά αρκετά συχνά ότι υπάρχει η απόφαση 1757/2019 της ολομέλειας του Συμβουλίου της Επικρατείας με την οποία κρίνεται ότι η κατάργηση των υποθηκοφυλακείων και η μετάπτωση τους στο Ελληνικό Κτηματολόγιο είναι απολύτως συνταγματική. Έχει κριθεί, λοιπόν, αυτό. Παρακαλώ να το ανακαλέσετε.

Δεύτερο από το Ταμείο Ανάκαμψης έχουν εξασφαλιστεί πολλοί σημαντικοί πόροι για την ψηφιοποίηση των αρχείων των υποθηκοφυλακείων και των κτηματολογικών γραφείων. Δεν πληρώνει ούτε ευρώ ο Έλληνας φορολογούμενος γι’ αυτή την ψηφιοποίηση.

Ξέρετε για ποιον λόγο πληρώνει; Πληρώνει για τη σημερινή διαχείριση χαρτιού, ενός δισεκατομμυρίου σελίδων χαρτιού που φιλοξενείται στα υποθηκοφυλακεία και κτηματολογικά γραφεία.

Αν εσείς, σαν κόμμα, σαν Πλεύση Ελευθερίας, επιθυμείτε να συνεχίσουν να πληρώνουν οι Έλληνες φορολογούμενοι τόσες υπέρογκες δαπάνες για τη φιλοξενία, τη διαχείριση και τη συνεχή ροή καινούργιων συμβολαίων που έρχονται αυτή τη στιγμή εγχάρτως, να μας το πείτε ευθέως και να το πείτε και σε εκείνους διότι από τον προϋπολογισμό βγαίνουν αυτά τα χρήματα.

Αυτά που δεν βγαίνουν από τον προϋπολογισμό είναι το έργο ψηφιοποίησης για το οποίο έχετε πάλι λανθασμένη πληροφόρηση. Υπάρχουν ρήτρες πολύ αυστηρές για τον τρόπο που θα γίνεται η ψηφιοποίηση των αρχείων, ώστε να διασφαλιστεί η αμέριστη και συνεχής πρόσβαση των πολιτών στα δικά τους συμβόλαια, στους δικούς τους τίτλους κτήσης.

Όπως είδατε, λοιπόν, σε διάφορες περιπτώσεις όπως στον Παλαμά, που σε ένα δημόσιο κτήριο, το οποίο εσείς λέτε ότι εξασφαλίζει πλήρως την πρόσβαση των πολιτών στο δικό τους τίτλο κτήσης, είχαμε καταστροφές.

Πού θα βρούμε, λοιπόν, αυτά τα αρχεία αν δεν ψηφιοποιηθούν; Για ποιον λόγο επιμένετε και δεν ψηφίσατε μάλιστα και το άρθρο 26 για την ψηφιακή μορφή των συμβολαίων από δω και πέρα; Δεν το ψηφίσατε την Δευτέρα που πέρασε. Εκπροσωπείτε συμφέροντα; Για ποιον λόγο δεν το ψηφίσατε. Θέλετε να συνεχίσουμε να πληρώνουμε σε χαρτί όλη αυτή τη διαχείριση, η οποία κοστίζει σε χρόνο, σε χρήμα και σε πολλούς άλλους παράγοντες στον Έλληνα φορολογούμενο και στους δημόσιους υπαλλήλους. Για ποιον λόγο; Να μας το πείτε ευθέως.

Και νομικά και πρακτικά, αλλά και με βάση την κοινή λογική, κυρία Καραγεωργοπούλου, απορώ πραγματικά για ποιον λόγο συνεχίζετε και είστε κατά της ψηφιοποίησης των αρχείων και διαδικασιών.

Ευχαριστώ πολύ.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Κύριε Πρόεδρε, έχω ένα λεπτό από την τελευταία μου παρέμβαση.

**ΠΡΟΕΔΡΕΥΩΝ (Γεώργιος Γεωργαντάς):** Επειδή όντως δεν έχετε ολοκληρώσει τις παρεμβάσεις σας, θα σας δώσω τη δυνατότητα.

Παρακαλώ, κυρία Καραγεωργοπούλου, έχετε τον λόγο.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Κύριε Υφυπουργέ, η ερώτησή μου ήταν πολύ σαφής: Στη συγκεκριμένη σύμβαση η οποία δημοσιεύθηκε στις 12 Δεκεμβρίου και αφορά σε ποσό 47. 961.984 ευρώ πλέον ΦΠΑ, δεν υπάρχει καμμία ρήτρα για την περίπτωση καταστροφής των δημοσίων εγγράφων που είναι ενεργά και εξασφαλίζουν τα δικαιώματά τους οι Έλληνες πολίτες, όταν θέλουν να κάνουν αγωγές κατά του ελληνικού δημοσίου ή κατά οποιουδήποτε.

Αυτή η ρήτρα για την περίπτωση καταστροφής των αρχείων, που εσείς δεν έχετε διασφαλίσει ούτε με ποιον ασφαλή τρόπο θα μεταφερθούν, ούτε τον τρόπο που θα διαχειριστεί η οποιαδήποτε εταιρεία τα προσωπικά δεδομένα των πολιτών, τα οποία ακόμα και σε ένα δικόγραφο να υπάρχουν, ανωνυμοποιείτε το δικόγραφο, προκειμένου να κυκλοφορήσει.

Εδώ μιλάμε ότι εμπιστεύεστε τα δημόσια έγγραφα με προσωπικά δεδομένα πολιτών σε εταιρείες, ανώνυμες εταιρείες, με σκοπό το κέρδος, γιατί για να κερδοφορήσουν έχουν αναλάβει ως ανάδοχοι αυτό το έργο και δεν υπάρχει πουθενά καμμία ρήτρα ούτε για τη διασφάλιση του απορρήτου των προσωπικών δεδομένων των πολιτών, ούτε καμμία ρήτρα για την περίπτωση αποζημίωσης σε περίπτωση καταστροφής του εγγράφου. Ενώ, επίσης, δεν υπάρχει καμμία διασφάλιση ως προς την υλοποίηση του όρου της διακήρυξης, η οποία διακήρυξη όριζε ρητά ότι οι τόμοι θα παραμείνουν ακέραιοι, δεν θα τεμαχιστούν οι τόμοι, δεν θα αποσυρραφθούν από το σύνολό τους στα δημόσια έγγραφα, γιατί αν αυτό συμβεί, προκειμένου να εξασφαλιστούν πόροι καλύτεροι σε επίπεδο υπαλλήλων και φθηνότερα μηχανήματα σαρωτών, ώστε κάποιοι να κερδοφορήσουν και πάλι, ας μην πω ποιοι θα είναι αυτοί οι κάποιοι. Σε κάθε περίπτωση, λοιπόν, δεν εξασφαλίζετε τη μη καταστροφή των δημοσίων εγγράφων, ούτε από τη μεταφορά τους ακόμα, καθώς υπάρχουν πάρα πολλοί υποθηκοφύλακες οι οποίοι καταγγέλλουν έναν τραγικό τρόπο που έχετε επινοήσει για μεταφορά των αρχείων, δεδομένου του πολέμου των αναδόχων και της δικαστικής προσφυγής μεταξύ τους ως προς τις συμβάσεις μεταφοράς. Και καλούνται από τον φορέα να μεταφέρουν με δικά τους χρήματα, δικά τους έξοδα, χωρίς καμμία ασφάλεια όλους αυτούς τους τόμους, όλα αυτά τα εκατομμύρια των εγγράφων.

Είναι τραγικό να συμβαίνει σε αυτή τη χώρα, να χάνονται οι περιουσίες των ανθρώπων και να μην μπορούν να διασφαλίσουν τα δικαιώματά τους αύριο, μεθαύριο, γιατί εσείς θα έχετε φροντίσει να καταστρέψετε τον εθνικό πλούτο των δημοσίων εγγράφων και σε βάρος του δημοσίου και σε βάρος των Ελλήνων πολιτών.

Σας ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Κλείνουμε τη συνεδρίαση με τον Υφυπουργό Εθνικής Οικονομίας και Οικονομικών κ. Πετραλιά.

Παρακαλώ, κύριε Υφυπουργέ.

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Ευχαριστώ, κύριε Πρόεδρε.

Καθώς κλείνει η τέταρτη μέρα συζήτησης και αύριο θα έχουμε τις ομιλίες των πολιτικών Αρχηγών, εγώ κατ’ αρχάς θέλω να ευχαριστήσω όλες τις πτέρυγες για τον πολιτισμένο και εποικοδομητικό διάλογο που είχαμε επί τέσσερις ημέρες, παρ’ όλο τον πλουραλισμό των απόψεων.

Ειδικά θέλω να ευχαριστήσω τους γενικούς και ειδικούς εισηγητές από όλα τα κόμματα που έμειναν σε όλες τις συνεδριάσεις και έχουμε κάνει και πολλή δουλειά στις επιτροπές πιο πριν και από το προσχέδιο.

Θέλω να αναφέρω ότι ο προϋπολογισμός έχει σημαντικές καινοτομίες φέτος -ο προϋπολογισμός επιδόσεων, το green budgeting, το κεφάλαιο για τις ανισότητες-, που σκοπό έχουν να προαγάγουν τη διαφάνεια και την πληροφόρηση.

Η συζήτηση ανέδειξε την ανάγκη για ενίσχυση της υγείας, της παιδείας μας και άλλους κλάδους, τον πολιτισμό μας, τον αθλητισμό, την αγροτική πολιτική. Προς αυτή την κατεύθυνση κινούμαστε. Την ανάγκη για την αντιμετώπιση του προβλήματος της ακρίβειας. Αναλύσαμε το πλέγμα των δράσεων. Σας ανέφερα όλα τα πέντε πεδία δράσης.

Η αλήθεια είναι ότι πληθωρισμός εντός του 2024 αναμένεται να εξομαλυνθεί, αν δεν συμβεί κάποιο άλλο γεγονός. Το στοίχημα είναι πλέον να αυξήσουμε τα πραγματικά εισοδήματα των πολιτών μόνιμα. Αυτό είναι το μέλλον και αυτό ακριβώς προβλέπεται στον προϋπολογισμό με τις μόνιμες αυξήσεις και όλα τα μέτρα.

Τέλος, η συζήτηση του προϋπολογισμού ανέδειξε αυτό που νομίζω αναδείχθηκε και στην προεκλογική περίοδο, ότι πλέον ο λόγος μας και οι πολιτικές μας πρέπει να βασίζονται σε δεδομένα, αυτό που ονομάζεται evidence based policy making. Μόνο έτσι μπορούμε πλέον να σχεδιάζουμε και να υλοποιούμε τις πιο αποτελεσματικές πολιτικές με τους πεπερασμένους δημοσιονομικούς πόρους προς όφελος των πολιτών.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Με τη συναίνεση του Σώματος και ώρα 23.52΄ λύεται η συνεδρίαση για αύριο, ημέρα Κυριακή 17 Δεκεμβρίου 2023 και ώρα 11.00΄, με αντικείμενο εργασιών του Σώματος, νομοθετική εργασία: συνέχιση της συζήτησης και ψήφιση επί του σχεδίου νόμου του Υπουργείου Εθνικής Οικονομίας και Οικονομικών: «Κύρωση του Κρατικού Προϋπολογισμού οικονομικού έτους 2024».

Σας υπενθυμίζω ότι η συνεδρίαση ξεκινά στις 11.00΄ με τις δευτερολογίες των Κοινοβουλευτικών Εκπροσώπων και θα ακολουθήσουν οι ομιλίες των πολιτικών Αρχηγών με αντίστροφη σειρά, σύμφωνα με όσα έχουμε συμφωνήσει εξαρχής.

Λύεται η συνεδρίαση.

Καλό σας βράδυ!

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**